
ĮŽANGA 


1. Lesbo saloje medžiodamas, nimfų miškelyje išvydau reginį, 
gražiausią iš visų kada nors mano matytų: nutapytą paveikslą, meilės 
nuotykius vaizduojantį. Iš tikrųjų gražus buvo ir miškelis, tankiai 
priaugęs medžių, pilnas gėlių, gausiai drėkinamas: vienas šaltinis 
girdė viską — ir gėles, ir medžius. Tačiau paveikslas buvo dar patrauk- 
lesnis, nes su nuostabia menine jėga vaizdavo meilės nuotykius. Daug 
žmonių net ir iš kitų šalių, išgirdę apie jį, atvykdavo ir nimfų pagalbos 
paprašyti, ir to paveikslo pasižiūrėti. Jame buvo nutapytos moterys 
gimdančios, kitos kūdikius vystančios, pamesti vaikai, juos maitiną 
gyvuliai, piemenys, juos glaudžią, jaunuoliai, vienas kitam prisiekinėją, 
plėšikų užpuolimas, priešų įsiveržimas. Matydamas daug ir kitų daly- 
kų, vis meilę vaizduojančių, žavėjausi jais, ir man kilo noras žodžiais 
išdėstyti to paveikslo turinį. Susiradęs žmogų, kuris galėjo man išaiš- 
kinti paveikslą, aš sukūriau keturias knygas — dovaną Erotui, nim- 
foms ir Panui, o visiems žmonėms — malonų kūrinį, kuris ir sergantį 
pagydys, ir nuliūdusį paguos, meilę patyrusiam kai ką primins, o mei- 
lės nepatyrusį — pamokys. Juk niekas neišvengė ir negalės išvengti 
meilės, kol grožis gyvuos ir kol akys jį regės. Teleidžia jums dievas 
aprašinėti kitų meilės nuotykius, o patiems išlaikyti sveiką protą bei 
nuosaikumą. 

PIRMA KNYGA 


1. Lesbo saloje yra Mitilėnės miestas, didelis ir gražus, jūros 
sąsiaurių išraižytas, tašyto ir balto akmens tiltais papuoštas. Tarsi 
matytum ne miestą, o salą. Maždaug už dviejų šimtų stadijų“ nuo 
Mitilėnės miesto buvo vieno turtingo Žmogaus laukas, labai gražus 
ūkis, kalnai, pilni žvėrių, lygumos — kviečių, kalvos — vynuogienojų, 
ganyklos — gyvulių. O jūra skalavo toli nusitiesusį švelnaus smėlio 
krantą. 

2. Šiame lauke piemuo, vardu Lamonas, ganydamas rado kūdikį, 
kurį žindė viena ožka. Šalia žaliavo ąžuolynas ir erškėčių tankynė, 
viršuje buvo išsidriekusi slankioji gebenė, žemę klojo švelnutė žolė, 
O joje gulėjo kūdikis. Ožka dažnai pranykdavo iš akių ir, palikusi savo 
ožiuką, atbėgdavo prie vaiko. Lamonas, gailėdamasis be priežiūros 
paliekamo ožiuko, ėmė sekti, kur ji bėgioja, ir pačiame vidurdienyje, 
ožkos pėdomis eidamas, pamatė, kaip ožka atsargiai žengia aplinkui 
saugodamasi, kad savo nagomis neužgautų kūdikio, o šis tarsi iš moti- 
nos krūties traukia tekantį pieną. Piemuo, žinoma, labai nustebęs, 
priėjo artyn ir rado didelį ir dailų berniuką, gražiau suvystytą negu 
paprastai būna kūdikiai, taip pamesti. Jis buvo apvilktas purpuriniu 
apsiaustėliu su auksine sagtimi, ir prie jo buvo kardukas su dramblio 
kaulo rankenėle. 

3. Iš pradžių jis ketino pasiimti tiktai tuos daiktus, kuriuos rado 
prie kūdikio, o vaiką palikti, bet vėliau susigėdo pagalvojęs, kad nepa- 
rodo nė tiek žmoniškumo, kiek parodė ožka. Todėl sulaukęs nakties 
viską nugabeno pas savo žmoną Mirtalę: ir rastus daiktus, ir kūdikį, ir 
pačią ožką. Žmona labai nustebusi paklausė, argi ožkos gimdo vaikus, 
bet Lamonas smulkiai jai viską papasakojo, kaip radęs pamestą kūdikį, 
kaip matęs jį žindomą ir kaip jam buvę gėda palikti jį mirti. Mirtalė 
sutiko su vyru, jie paslėpė visus rastus daiktus, o kūdikį pasiėmė ir 

leido jį ožkai žindyti. O kad ir kūdikio vardas atrodytų toks, kokį 
piemenys duoda savo vaikams, sumanė pavadinti jį Dafniu. 

4. O jau po dvejų metų vienas piemuo, vardu Driantas, gany- 
damas šalimais laukuose, užtiko tokį pat radinį ir išvydo panašų 
reginį. Tai buvo nimfų urvas, didžiulė uola, iš vidaus išgaubta, o iš 
lauko apvali. Akmenyse buvo iškirstos pačių nimfų figūros: kojos 
basos, rankos nuogos, plaukai ant pečių palaidi, strėnos apjuostos, 
šypsena akyse žaidžia: tarsi mergaitės ratelyje šoktų. Urvo anga buvo 
pačiame tos didžiulės uolos viduryje. Iš ten tryško šaltinis, o jo vanduo 
tekėjo srauniu upeliu. Žavi lanka žaliavo prieš urvą, nes dėl drėgmės 
ten tarpte tarpo švelni žolė. Prie uolos buvo prikabinėta milžtuvių, 
kreivųjų fleitų?, dūdelių* ir nendrinių švilpynių,— senesniųjų pieme- 
nų įžadinių aukų. 

5. [ šią nimfų šventovę ką tiktai apsiėriavusi avis ėmė tiek dažnai 
vaikščioti, kad piemuo jau manė, jog ji visai dingo. Norėdamas ją 
sudrausti ir atgrasinti nuo blogo įpročio, susisukęs lyg kilpą iš žalių 
vytelių, jis priėjo prie uolos ir ketino ten ją sugauti. Bet priėjęs arčiau 
rado visai ne tai, ko tikėjosi: pamatė, jog avis kaip moteris duoda iki 
soties čiulpti iš tešmens pieno, o kūdikis, visai neverkdamas, godžiai 
prikiša čia prie vieno, čia prie kito spenio savo švarią ir dailią 
burnytę — mat avis, kai tik kūdikis pasisotina, liežuviu aplaižo jo 
veidą. Tas kūdikis buvo mergaitė; šalia jos taip pat gulėjo vystyklai ir 
atpažinimo daiktai: auksu išsiuvinėtas galvos raištis, paauksuoti san- 
dalai, auksiniai kojų papuošalai. 

6. Taigi manydamas, jog tas radinys jam dievų duotas, ir avies 
pamokytas gailėtis ir mylėti kūdikį, jis paėmė mergaitę ant rankų, 
sudėjo rastuosius daiktus į krepšį ir meldė nimfas, kad leistų jų globo- 
tinę laimingai išauginti. Kai jau atėjo laikas ginti bandą namo, grįžo 
į savo trobelę, papasakojo žmonai, ką matė, parodė, ką rado, ragino 
pripažinti mergaitę savo dukrele ir viską nuslėpus auginti kaip savo 
kūdikį. Ir Napė (toks buvo žmonos vardas) tučtuojau tapo motina ir 
mylėjo kūdikį tarsi bijodama, kad avis nepasirodytų švelnesnė negu 
ji, ir taip pat parinko piemenims įprastą vardą — Chlojė“?, kad žmonės 
tikėtų ją esant jų dukrą. 

7. Tie vaikai labai greitai užaugo ir buvo daug gražesni negu 
kiti kaimo vaikai. Ir jau Dafniui buvo sukakę penkiolika metų, o 
Chlojei dvejais metais mažiau, kai Driantas ir Lamonas vieną naktį 
susapnavo tokį sapną. Jiems pasirodė, jog nimfos, gyvenančios urve, 
prie kurio sruveno šaltinis ir kur Driantas buvo radęs kūdikį, Dafnį ir 

Chloję atidavė labai gyvam ir gražiam berniukui, kuris buvo su spar- 
nais ir turėjo mažų strėlių ir mažą lanką. Palietęs abu viena strėle, jis 
liepė ateityje vienam ožkas, o kitai — avis ganyti. 

8. Tokį sapną susapnavę abu labai nusiminė: jiems buvo liūdna, 
kad piemenys turės būti ir tie, kurių vystyklai žadėjo geresnį likimą. 
To tikėdamiesi juos ir geriau maitino, ir mokė rašto bei visko, kas kai- 
me buvo laikoma puikiais dalykais. Rūpinantis tais, kurie dievų valia 
buvo išgelbėti, reikėjo paklausyti dievų. Vienas kitam papasakoję tą 
sapną ir atnešę aukų sparnuotajam, tarp nimfų gyvenančiam berniu- 
kui (jo pavadinti vardu jie nemokėjo), Lamonas ir Driantas išleidžia 
vaikus, kaip naujus piemenis, ganyti bandų, smulkiai viską paaiškinę: 
kaip ganyti prieš vidurdienį, kaip atsileidus karščiui, kada ginti girdyti, 
kada parginti į tvartą, kuriuos gyvulius raginti lazda, kuriuos tik balsu. 
O tie labai džiaugdamiesi, lyg būtų gavę didelę valdžią, pamilo ožkas ir 
avis labiau negu paprastai kiti piemenys: Chlojė žinojo, jog avis ją 
išgelbėjusi, o Dafnis atsiminė, kad jį, pamestą, išmaitinusi ožka. 

9. Buvo ankstyvas pavasaris, visur žydėjo gėlės, ir miškuose, ir 
pievose, ir kalnuose. Jau buvo girdėti bičių dūzgimas, paukščių 
giesmininkų čiulbėjimas, mažų ėriukų šokinėjimas: ėriukai šokinėjo 
kalnuose, bitės dūzgė pievose, paukščiai skardeno krūmus. Kai visa 
gamta džiaugėsi tokiu maloniu laiku, Dafnis ir Chlojė, būdami švelnūs 
ir jauni, ėmė mėgdžioti viską, ką girdėjo ir matė. Klausydami paukščių 
giesmės, dainavo; matydami ėriukus šokinėjant, linksmai straksėjo; 
bites mėgdžiodami, rinko gėles: vienas į sterblę dėjo, o iš kitų pynė 
vainikėlius ir nešė nimfoms. 

10. Arti vienas kito ganydami, abu viską bendrai darė. Dažnai 
Dafnis nuklydusias avis suvarinėdavo, dažnai Chlojė per daug drąsias 
ožkas nuo stačių skardžių nuvarydavo. O kartais vienas saugodavo 
abiejų bandas, kai kitas įnikdavo į žaidimą. Jų žaidimai būdavo 
piemeniški ir vaikiški. Chlojė, prisirinkusi kur nors pelkėje šiaudelių, 
pynė žiogams gaudyti tinklą ir, įsitraukusi į tą darbą, nebesirūpindavo 
avimis. O Dafnis, prisipjovęs liaunų nendrių, pradūręs ūglių narelius 
ir sulipdęs juos minkštu vašku, iki vėlyvo vakaro švilpaudavo tokia 
dūdele. Kartais jie dalindavosi pienu ir vynu, o maistą, kurį iš namų 
atsinešdavo, drauge valgydavo. Dažniau buvo galima pamatyti vienas 
nuo kitų atsiskyrusias avis ir ožkas negu Chloję ir Dafnį. 

11. O jiems taip žaidžiant Erotas užleido tokią bėdą. Vilkė, neto- 
liese maitindama jaunus vilkiukus, dažnai pasiplėšdavo artimuose lau- 
kuose iš kitų bandų, nes jai reikėjo daug maisto savo vilkiukams 

penėti. Todėl susiėję kaimiečiai naktį iškasė keletą vilkaduobių sieks- 
nio pločio, keturių sieksnių gylio. Didžiumą iškastų žemių išbarstė 
toli nuo duobių, o tas duobes iš viršaus užklojo ilgomis plonomis 
šakomis ir užpylė likusiomis žemėmis, kad vieta atrodytų kaip anks- 
čiau. Tačiau net kiškis, užbėgęs į tą vietą, galėjo sulaužyti tuos silpnes- 
nius už šiaudus žagarus, ir tik tada būtų paaiškėję, jog ten ne žemė, 
o tik panašu į žemę. Nors prikasiojo daugybę tokių duobių ir kal- 
nuose, ir lygumose, vilkės sugauti jiems nepavyko: ji, matyt, pajuto, 
Jog čia jai paspęsti spąstai. Tik žuvo daug ožkų ir avių, ir vos nežuvo 
Dafnis. Štai kaip tatai atsitiko. 

12. Kartą du įniršę ožiai šoko badytis. Jie taip smarkiai badėsi, 
jog vienam nulūžo ragas. Iš skausmo bliaudamas šis leidosi bėgti. 
Nugalėtojas, įkandin bėgdamas, be paliovos jį persekiojo. Pagailo 
Dafniui ožio nulaužtu ragu ir, pasipiktinęs tokiu įniršiu, jis pagriebė 
lazdą ir ėmė vytis persekiotoją. Ir taip vienas gelbėjosi, o kitas įpykęs 
vijosi, nežiūrėdami sau po kojomis. Ir abu staiga įkrito į duobę: pirma 
ožys, paskui Dafnis. Tai ir išgelbėjo Dafnį, kad krisdamas nučiuožė 
ant ožio. Taigi sėdėjo jis ašarodamas ir laukė, ar kartais nepasirodys 
kas nors ir jo neištrauks. O Chlojė, kai tik pamatė, kas atsitiko, pribėgo 
prie duobės ir išvydusi, kad Dafnis tebėra gyvas, pasišaukė į pagalbą 
iš gretimo lauko vieną piemenį, ganantį karves. Šis atėjęs ėmė ieškoti 
ilgos virvės, į kurią įsikibęs Dafnis galėtų išlipti. Bet virvės čia pat 
nebuvo. Tada Chlojė nusirišo krūtinės juostas ir padavė piemeniui 
nuleisti žemyn. Šitaip jie, stovėdami prie duobės krašto, traukė, o 
Dafnis, rankomis įsikibęs į juostą, išlipo. Ištraukė ir nelaimingąjį ožį, 
kuris buvo nusilaužęs abu ragus: taip skaudžiai jam buvo atkeršyta už 
jo pergalę. Tą ožį, kaip dovaną už išgelbėjimą, atidavė karvių pieme- 
niui paaukoti, o patys, jeigu jo kas nors būtų pasigedęs, nutarė namuo- 
se pameluoti, kad jį užpuolę ir nusinešę vilkai. Grįžę apžiūrėjo avių 
ir ožkų bandas. Atradę gražiai besiganančias ir ožkas, ir avis, susėdo 
abu prie ąžuolo stuobrio ir apžiūrinėjo, ar Dafnis krisdamas nesusikru- 
vino kurios nors kūno vietos. Nieko jis nebuvo susižeidęs ir niekur 
nesusikruvinęs, bet plaukai ir visas kūnas buvo purvinas ir žemėtas. 
Todėl nutarė apsiplauti, kad apie tą įvykį nesužinotų Lamonas ir 
Mirtalė. 

13. Ir, nuėjęs kartu su Chloje prie nimfų urvo, jis padavė jai 
saugoti savo chitoną ir krepšį, o pats prie šaltinio atsistojęs plovėsi 
plaukus ir visą kūną. Jo plaukai buvo juodi ir tankūs, o kūnas saulėje 
įdegęs: galima buvo pagalvoti, kad jį tamsino plaukų šešėlis. Chlojės 

akims Dafnis pasirodė gražus, ir kadangi anksčiau ji to nebuvo pa- 
stebėjusi, tai dabar pamanė, jog tapo gražus tik nusiprausęs. Maz- 
godama jam nugarą ir jausdama jo švelnią odą, ji daug kartų slapta 
lietė savo odą, norėdama patirti, katro oda švelnesnė. Saulei leidžian- 
tis jie parginė gyvulius namo, ir Chlojė nieko daugiau netroško, kaip 
tik vėl pamatyti Dafnį maudantis. Kitą dieną, kai išginė į ganyklą 
gyvulius, Dafnis, po ąžuolu, įprastoje vietoje, sėdėdamas, švilpavo 
dūdele ir prižiūrėjo ožkas, čia pat sugulusias ir tarsi jo dainelių klau- 
sančias, o Chlojė, greta atsisėdusi, nors ir saugojo avis, bet dar daugiau 
žiūrėjo į Dafnį. Ir vėl pasirodė jai Dafnis, pučiantis dūdelę, gražus, 
ir ji vėl pamanė, kad to gražumo šaltinis yra dūdelės garsai. Todėl, 
kai jis baigė pūsti, paėmė iš jo dūdelę, kad ir pati pasidarytų tokia 
graži. Taip pat prikalbino jį dar kartą išsimaudyti, o kai jis maudėsi, 
ji žiūrėjo ir žiūrėdama palietė jį ranka, ir nuėjo vėl juo susižavėjusi, 
o tas susižavėjimas buvo meilės pradžia. To jausmo, kurį patyrė, jau- 
noji mergaitė, kaime užaugusi, pavadinti nemokėjo, nes niekada 
nebuvo girdėjusi meilės vardo. Tik ilgesys apėmė jos sielą, ir akys 
klaidžiojo, ir dažnai kartojo ji Dafnio vardą. Pradėjo nebevalgyti, 
naktimis nebemiegoti, nebesirūpino savo banda: čia juokėsi, čia verkė; 
tai užmigdavo, tai vėl pašokdavo; veidas čia išbaldavo, čia staiga vėl 
užsidegdavo raudoniu. Nė telyčia, gylio kandžiojama, šitaip nedaro. 
Sykį, pasilikusi viena, kalbėjo ji tokius žodžius: 

14. „Štai aš sergu, bet nežinau, kokia liga; jaučiu skausmą, bet 
žaizdos neturiu; esu nuliūdusi, bet nepraganiau nė vienos avies; degu, 
o tokiame pavėsyje sėdžiu. Kiek kartų erškėčiai man įdrėksdavo, ir 
neverkdavau. Kiek bičių man įgeldavo, bet niekad valgyti nesiliau- 
davau. Tačiau tai, kas dabar duria man širdį, yra skaudžiau negu 
visa kita! Gražus Dafnis, bet juk ir gėlės gražios; gražiai skamba jo 
dūdelė, bet juk ir lakštingalos gražiai gieda. O apie jas net nepagal- 
voju! O kad tapčiau dūdele, kurią jis pūstų! O kad tapčiau avimi, 
kurią jis ganytų! Ak nelabasis šaltini, tu tik vieną Dafnį padarei 
gražų, o aš maudžiausi veltui! Žūstu, mielosios nimfos, o jūs negelbs- 
tite mergaitės, kuri tarp jūsų užaugo! Kas gi po manęs pins jums vai- 
nikus? Kas gi augins nelaiminguosius ėriukus? Kas gi rūpinsis žiogu 
čirpūnėliu, kurį su dideliu vargu susigavau, kad jis mane, prie šio urvo 
čirškėdamas, migdytų? O dabar aš per Dafnį negaliu užmigti, ir 
žiogas čirpia veltui!“ 

15. Taip ji kentėjo, taip kalbėjo, ieškodama meilės vardo. O 
karvių piemuo Dorkonas, kuris Dafnį ir ožį iš duobės buvo ištraukęs, 

jau pradedančia želti barzda jaunuolis, pažinęs ir meilės darbus, ir 
jos pavadinimus, nuo tos dienos staiga pajuto meilę Chlojei, ir diena iš 
dienos jo siela vis labiau įsidegdavo. Į Dafnį žiūrėdamas kaip į vaiką, 
sumanė žūt būt ją dovanomis ar smurtu pasiveržti. Iš pradžių atnešė 
jiems dovanų; Dafniui — piemens dūdelę iš devynių vamzdelių, ne 
vašku, o variu sulipdytų, o Chlojei — stirnos kailį, kokį bakchantės 
nešioja, visą margą, tarsi įvairiomis spalvomis išdažytą. Nuo to meto 
laikomas draugu, Dafnį pamažu užmiršo, o Chlojei kas dieną atneš- 
davo ar šviežią sūrį, ar gėlių vainiką, ar prinokusį obuolį; atgabeno 
sykį jai net jauniklį veršiuką, paauksuotą taurelę ir kalnų paukščių 
jauniklių. O ji, nepažindama meilės gudrybių, su džiaugsmu priimdavo 
dovanas ir dar labiau džiaugdavosi, kad pati turi ką Dafniui padova- 
noti. O kartą (jau ir Dafnis turėjo patirti meilės galią) tarp jo ir 
Dorkono įvyko grožio varžybos. Ginčą išspręsti turėjo Chlojė, o varžo- 
vų nugalėtojui buvo skirta dovana — pabučiuoti Chloję. Dorkonas 
pirmasis šitaip kalbėjo: 

16. „Aš, mergaite, esu didesnis už Dafnį ir ganau jaučius, 0 jis 
ožkas: taigi aš tiek už jį vertingesnis, kiek jautis vertingesnis už ožį. 
Esu baltas kaip pienas ir rusvaplaukis kaip javai prieš pjūtį, ir užaugino 
mane motina, o ne žvėris. O jis — mažas ir bebarzdis lyg moteris, ir 
juodas lyg vilkas. Gano ožius, bjauriai nuo jų smirdi ir toks neturtin- 
gas, kad neišmaitina nė šuns. O jei, kaip pasakojama, ožka jį savo 
pienu išmaitino, tai jis nė kiek nesiskiria nuo ožiuko“. 

Tokius ir panašius dalykus kalbėjo Dorkonas, o po to atsakė 
Dafnis: 

„Tikrai mane išmaitino ožka kaip ir Dzeusą“. Ganau ožius, kurie 
didesni negu jo jaučiai; nuo jų aš nesmirdžiu, kaip ir Panas, kuris 
yra beveik ožys. Aš pasitenkinu ant iešmo kepta duona ir baltu vynu, 
o tai pasiturinčių kaimiečių gėrybės. Esu bebarzdis kaip ir Dionisas, 
tamsus kaip hiacintas: bet juk Dionisas yra vertesnis už satyrus, o 
hiacintas už lelijas. O jis ir rudas lyg lapė, ir barzdotas kaip ožys, ir 
baltas lyg moteris iš miesto. Ir jeigu tau tektų bučiuoti, tai mane 
bučiuodama, pabučiuosi į lūpas, o jį — į barzdos plaukus. Ir atsimink, 
mergaite, kad ir tave avis užaugino, o esi graži“. 

17. Chlojė daugiau nebelaukė ir, iš dalies nudžiuginta pagyrimo, 
iš dalies jau seniai trokšdama pabučiuoti Dafnį, pašokusi pabučiavo jį 
paprastai ir nekaltai, taip, kad galėjo uždegti visą jo sielą. Dorkonas, 
pajutęs skausmą, nubėgo ieškoti kito meilės kelio. O Dafnis, tarytum ne 
pabučiuotas, o įdurtas, tuojau pasidarė kažin koks niūrus: dažnai dre- 

bėdavo, nebegalėjo sulaikyti plakančios širdies. Norėjo matyti Chloję, 
bet kai ją pamatydavo, raudonis jam veidą užliedavo. Tik tada pirmą 
kartą jis ėmė stebėtis jos geltonais plaukais, jos akimis, didelėmis lyg 
telyčios, jos veidu, iš tikro baltesniu už ožkos pieną, tarytum tik 
dabar būtų praregėjęs, o anksčiau nieko nematęs. Ėmė nebevalgyti, 
tik truputį ko paragaudavo; ėmė nebegerti, tik lūpas suvilgydavo 
būtinumo priverstas. Anksčiau už žiogą plepesnis, dabar pasidarė 
tylus; anksčiau už ožkas judresnis, pasidarė tingus. Bandą apleido, 
dūdelę pametė; jo veidas pagelto labiau už vasaros žolę. Tik su viena 
Chloje kalbėdamas, būdavo plepus. O jei kartais vienas be jos pasilik- 
davo, šitaip pats sau tauškėdavo: 

18. „Ką man daro Chlojės bučinys? Jos lūpos švelnesnės už rožės 
žiedą, burna saldesnė už medų, bet pabučiavimas aštresnis už bitės 
geluonį. Dažnai bučiavau ožiukus, dažnai bučiavau ką tik atsiradusius 
šuniukus ir tą veršiuką, kurį Dorkonas padovanojo. Bet šis pabučia- 
vimas visai kitoniškas: užgniaužia kvapą, nerimsta širdis, tirpsta siela, 
bet vėl noriu bučiuoti. O nelemtoji pergalė! O keistoji liga, kurios net 
vardu pavadinti nemoku! Gal Chlojė, mane bučiuoti ketindama, iš-. 
gėrė nuodų? Bet kaipgi ji nenumirė? Kaip žavingai lakštingalos 
gieda, o mano dūdelė tyli. Kaip linksmai šokinėja ožiukai, o aš neju- 
dėdamas sėdžiu. Kaip gražiai sužydo gėlės, o aš vainikų nebepinu. Štai 
žydi žibutės ir hiacintas, o Dafnis vysta. Nejau Dorkonas pasidarys 
už mane dailesnis?“ 

19. Taip gerasis Dafnis kentėjo, taip kalbėjo, pirmą kartą paraga- 
vęs meilės ir žodžių apie ją. O piemuo Dorkonas, pamilęs Chloję, 
nutykojo Driantą, sodinantį vynuogienojo ūglį, ir priėjo prie jo, neš- 
damasis keletą puikių sūriukų. Padovanojo juos Driantui, su kuriuo 
draugavo dar nuo to laiko, kai šis pats ganė bandą. Taip pradėjęs, 
ėmė kalbėti apie Chlojės vestuves ir prižadėjo kaip turtingas piemuo, 
Jei ją gausiąs už žmoną, daug puikių dovanų: jungą ariamų jaučių, 
keturis bičių spiečius, penkiasdešimt. obelaičių daigų, jaučio odą san- 
dalams išsikirpti ir kiekvienais metais nuo karvės atjunkusį veršiuką. 
Nedaug trūko, kad Driantas, šių dovanų apkerėtas, būtų sutikęs su 
tomis sutuoktuvėmis. Tačiau pagalvojęs, jog mergaitė verta geresnio 
jaunikio, ir bijodamas, kad kada nors nebūtų apkaltintas ir nepatektų 
į labai nemalonią padėtį, jungtuves atšaukė, prašė Dorkoną jam atleisti 
ir pasiūlytų dovanų atsisakė. 

20. Tada Dorkonas, antrą kartą netekęs vilties ir veltui praradęs 
gerus sūrius, nusprendė užpulti Chloję, kai ji bus viena. Ir įsistebėjęs, 

kad jie varo bandas girdyti pakaitomis, vieną dieną Dafnis, o kitą 
Chlojė, sugalvojo tikrai piemenišką klastą. Pasiėmęs kailį didelio vilko, 
kurį kartą jautis, gindamas karves, ragais užbadė, užsitraukė ant 
savęs nuo pečių ligi kojų taip, kad priešakinės vilko kojos buvo už- 
temptos ant rankų, užpakalinės ant kojų ligi kulnų, o nasrai dengė 
galvą tarsi hoplito šalmas. Pasidaręs kiek galima panašesnis į žvėrį, 
nuėjo prie šaltinio, iš kurio gerdavo pasiganiusios ožkos ir avys. Šal- 
tinis buvo dauboje, o aplink jį augo erškėčiai, gervuogės, skurdūs 
kadagiai ir dagiai: lengvai galėjo ten, tykodamas grobio, slėptis ir 
tikras vilkas. Dorkonas čia pasislėpęs laukė, kada Chlojė varys girdyti 
avis, tvirtai tikėdamasis, kad savo išvaizda pirmiau išgąsdins, o paskui 
pačiups ją. 

21. Netrukus ir Chlojė atginė prie šaltinio bandą, o Dafnis pasi- 
likęs skynė žalius lapus šerti namuose pasiganiusiems ožiukams. 
Ją sekė šunys — avių ir ožkų sargai — kaip paprastai viską uostinė- 
dami. Užuodę ir susekę Dorkoną, kuris pasijudino jau norėdamas 
griebti mergaitę, jie ėmė smarkiai loti ir puolė jį lyg tikrą vilką. Apspi- 
tę jį, Iš baimės jam net kaip reikiant atsistoti nespėjus, ėmė draskyti 
kailį. Dorkonas iš pradžių gėdydamasis, kad jo nepažintų, tyliai gulėjo 
tankynėje kailiu prisidengęs. Bet kai Chlojė, vos jį pamačiusi, labai 
nusigando ir pasišaukė į pagalbą Dafnį, o šunys, jau sudraskę kailį, 
ėmė kandžioti jo kūną, jis smarkiai suvaitojęs ėmė maldauti mergaitę ir 
jau atbėgusį Dafnį pagalbos. Šie greitai nuramino šunis, įprastu būdu 
juos pašaukė, o Dorkoną apkandžiotomis šlaunimis ir pečiais nuvedė 
prie šaltinio. Nuplovė sukandžiotas vietas ir, kur buvo dantų žymės, 
uždėjo sukramtę žalios guobos žievės. Iš nepatyrimo ir nežinojimo, 
kiek drąsos teikia meilė, laikydami tą kailio užsivilkimą piemenišku 
žaidimu, nė kiek nepyko, o stengėsi jį nuraminti ir truputį palydėjo 
paėmę už rankų. 

22. Išvengęs tokio didelio pavojaus ir, kaip sakoma, išsigelbėjęs iš 
šuns, o ne iš vilko nasrų, Dorkonas gydėsi žaizdas, o Dafnis ir Chlojė 
turėjo daug vargo iki pat nakties varinėdami ožkas ir avis, kurių 
vienos, to kailio ir šunų lojimo įbaugintos, į uolas įbėgo, o kitos ligi 
pat jūros nubėgo. Nors anksčiau jos buvo įpratintos ir balso klausyti, 
ir dūdelę išgirdusios nurimti, ir rinktis rankomis suplojus, bet tada iš 
baimės viską užmiršo, ir jaunuoliai vargais negalais, lyg kiškius iš 
pėdsakų jas suradę, suvarė į tvartus. Tik tą vieną naktį jie kietai 
miegojo, nes nuovargis buvo jiems vaistas nuo meilės kančios. Bet 
išaušus dienai jie ir vėl ėmė taip pat kamuotis: vienas kitą matydami 

džiaugėsi, išsiskyrę liūdėjo, kažko troško, bet nežinojo ko. Tiek teži- 
nojo, jog vieną pražudė Chlojės bučinys, o antrąją Dafnio maudynė. 

23. Be to, juos kaitino ir pats metų laikas: jau buvo pavasario 
pabaiga, prasidėjo vasaros kaitra. Viskas prinoko: medžiai buvo 
aplipę vaisiais, lygumose brendo javai. Maloniai čirpė cikados, sal- 
džiai kvepėjo skinami vaisiai ir jaukiai bliovė avys. Rodos, upės 
dainavo, tykiai tekėdamos, ir vėjai švilpavo į pinijas pūsdami, ir 
obuoliai, meilę kentėdami, krito žemyn, o saulė, grožio mylėtoja, 
visus nurengdavo. Taigi Dafnis, viso to kaitinamas, šokdavo į upę: 
kartais maudėsi, kartais gaudė šmižinėjančias žuvis; dažnai ir gerda- 
vo, lyg norėdamas numalšinti vidinį karštį. O Chlojė, pamelžusi avis 
ir didesnę dalį ožkų, daug laiko sugaišdavo pieną raugindama: bjau- 
rios musės ją kankindavo ir kandžiodavo. Paskui, nusipraususi veidą, 
apsivainikuodavo pinijos šakelėmis, pasijuosdavo stirnos kailį ir, prisi- 
pylusi milžtuvę vyno ir pieno, kartu su Dafniu gerdavo. 

24. Atėjus vidurdieniui ir vieno, ir kito akys atsidurdavo nelais- 
vėje: matant Dafnį nusirengusį, Chloję pakerėdavo jo grožis, ir ji 
visa tirpdavo negalėdama rasti jo kūne jokios ydos, o Dafnis, matyda- 
mas Chloję apsivilkusią kailiu, su pušies vainiku, duodančią jam milž- 
tuvę, tardavosi matąs vieną iš olos nimfų. Pagriebęs nuo jos galvos 
vainiką ir jį pirma pabučiavęs, pats sau ant galvos užsidėdavo, o 
Chlojė jam maudantis apsivilkdavo jo drabužiais, taip pat pirma 
pabučiavusi. Kartais jie mėtydavo į vienas kitą obuolius“ ir, pindami 
plaukus, puošdavo vienas kitam galvas: Chlojė lygindavo jo plaukus 
su mirtomis, nes buvo juodi, o jis jos veidą lygindavo su obuoliu, nes 
buvo baltai rausvas. Jis mokydavo Chloję ir dūdele pūsti, bet, jai tik 
pradėjus pūsti, pagriebdavo dūdelę ir lūpomis pats perbėgdavo per 
vamzdelius: atrodė, jog moko ją, suklydusią, o iš tikro per tą dūdelę 
Chloję bučiuodavo. 

25. Kartą, kai taip vidurdienį jis griežė, o avys pavėsyje slėpėsi, 
Chlojė nejučiomis užmigo. Dafnis tai pastebėjęs padėjo dūdelę ir ją 
visą ėmė godžiomis akimis apžiūrinėti, jau nieko nebesigėdydamas, 
paslapčiom tyliai šnibždėdamas: „Kaip miega jos puikios akys! Kaip 
švelniai kvėpuoja šios lūpos! Nei obelys, nei krūmai tokio kvapo 
neturi. Bet bučiuoti bijau: bučinys gildo širdį ir lyg šviežias medus 
atima protą. Ir bijausi bučiuodamas ją pažadinti. O plepiosios cika- 
dos! Jos neleis jai miegoti, čirpdamos taip garsiai! Ir tie ožiai taip 
trankiai badosi ragais! O vilkai, bailesni už lapes! Ko jūs dar jų 
nepačiupote!“ 


17 Dafnis ir Chlojė 





26. Taip jam kalbant cikada, gelbėdamasi nuo kregždės, kuri ją 
norėjo sugauti, įšoko Chlojei užantin, ir kregždė negalėjo jos sugrieb- 
ti, tik vydamasi, arti praskrisdama, užkliudė sparnais mergaitės 
skruostus. O ji nežinodama, kas atsitiko, smarkiai sušukusi pašoko iš 
miego. Pamačiusi ir kregždę, dar arti tebeskraidančią, ir Dafnį, besi- 
juokiantį iš jos išgąsčio, aprimo ir ėmė trintis dar mieguistas akis. O 
cikada, tarytum dėkodama už išgelbėjimą, užantyje sučirpė. Ir vėl 
Chlojė smarkiai sušuko, o Dafnis juokėsi. Ir pasinaudodamas proga 
įkišo jai užantin ranką ir ištraukė gerąją cikadą, net ir jo rankoje ne- 
nutylančią. Mergaitė ją pamačiusi nudžiugo, paėmusi pabučiavo ir 
vėl užantin čirpiančią įsileido. 

27. Kartą suburkavo miške laukinis balandis. Jie klausėsi jo 
malonaus balso ir žavėjosi. Ir kai Chlojė norėjo patirti, ką jis kalba, 
Dafnis jai paaiškino, papasakodamas plačiai žinomą pasaką: 

„Kadaise, mergaite, gyveno tokia pat kaip ir tu graži mergaitė 
ir miške taip pat ganė didelę karvių bandą. Ji buvo gera dainininkė, 
ir karvės mėgo klausytis jos dainavimo. Todėl ji ganydama nesi- 
griebdavo nei lazdos, nei botago, bet, po pinija atsisėdusi, pinijos 
vainiką užsidėjusi. dainuodavo apie Paną ir Pitiją“. Ir karvės, jos 
balso klausydamos, niekur nuo jos nenueidavo. Netoli jos ganė jau- 
čius berniukas, toks pat gražus ir toks pat geras dainininkas kaip ir 
mergaitė. Dainavimu su ja varžydamasis, jis kaip vyras pasirodė turįs 
už ją ne tik stipresnį balsą, bet ir malonų, nes buvo dar jaunutis. 
Ir, paviliojęs aštuonias pačias geriausias karves, nusivarė į savo 
bandą. Širdo mergaitė, kad sumažėjo jos banda ir ji pralaimėjo dainų 
varžybose, ir pradėjo dievus maldauti ją paukščiu paversti, kol nebus 
namo grįžusi. Išklausė jos maldą dievai ir pavertė ją šiuo paukščiu, 
geru giesmininku kaip ir ji pati. Ir dar dabar ji skundžiasi savo nelaime 
ir ieško nuklydusių karvių“. 

28. Tokius malonumus jiems vasara teikė. O vėliau, rudeniui 
atėjus ir vynuogėms prinokus, plėšikai tyriečiai lengvu kariečių? laive- 
liu, kad neatrodytų iš svetur, atplaukė į tas vietas. Iš priekio apsišar- 
vavę ir apsiginklavę trumpais kardais, jie išlipo ir grobė viską, kas 
tik pakliuvo į rankas: kvapų vyną, gausybę kviečių, medų su koriais; 
išsivarė iš Dorkono bandos ir keletą karvių. Pagrobė taip pat ir 
Dafnį, vaikštinėjantį prie jūros; o Chlojė, kaip mergaitė bijodama 
įžūlių piemenų, vėliau Drianto avis buvo išginusi. Plėšikai, pamatę 
augalotą ir gražų berniuką, vertesnį už visą kitą iš tų laukų paimtą 
grobį, nebesivaikė laukuose nei ožkų, nei kitos naudos, o nusivedė 

jį prie savo laivo verkiantį, nežinantį, kas daryti, ir garsiai šaukiantį 
Chlojės vardą. Ir, tuojau atrišę lyną ir užgulę irklus, išplaukė į plačiąją 
jūrą. Tuo tarpu Chlojė išsivarė ganyti bandą, nešdamasi naują dūdelę, 
kurią ketino padovanoti Dafniui. Bet, pamačiusi išgąsdintas ožkas ir 
išgirdusi Dafnį, vis garsiau ją šaukiantį, paliko avis, metė dūdelę ir 
skubiai nubėgo pas Dorkoną prašyti pagalbos. 

29. O šis gulėjo leisgyvis, smarkiai plėšikų sumuštas, vos kvėpuo- 
damas, visas krauju apsipylęs. Bet pamatęs Chloję jis vėl valandėlę 
užsidegė sena meile ir tarė: „O Chloje, greitai aš mirsiu: tie prakeikti 
plėšikai mane, jaučius ganantį, nudobė kaip jautį. Bet tu ir Dafnį 
išgelbėk, ir už mane atkeršyk, ir juos sunaikink! Pripratinau savo 
karves, net ir toli kur besiganančias, klausyti dūdelės balso ir eiti 
paskui jos garsus. Taigi paimk šią dūdelę ir pūsk tą gaidą, kurios aš 
kadaise išmokiau Dafnį, o Dafnis tave. Visa kita padarys dūdelė ir 
karvės, kurios antai ten. Dovanoju tau ir pačią dūdelę, kuria varžy- 
bose nugalėjau daug karvių ir ožkų ganytojų. Tu, atsidėkodama už 
visa tai, pabučiuok mane dar gyvą, o mirusį apverk; ir kai pamatysi, 
kad jau kitas gena mano karves, prisimink mane“. 

30. Taip pasakęs Dorkonas paskutinį sykį ją pabučiavo, o kartu 
su bučiniu ir su tais žodžiais neteko gyvybės. O Chlojė, paėmusi dūdelę, 
prisidėjo prie lūpų ir ėmė pūsti kiek galėdama smarkiau: karvės 
išgirdo, atpažino dūdelės melodiją ir baubdamos visos kartu puolė į 
jūrą. Smarkiai susiubavo laivas, karvėms šokus iš vieno šono, jūros 
gelmės prasiskyrė, laivas apvirto ir bangoms susiliejus pranyko. Visi 
laive buvę žmonės iššoko, bet ne visi turėjo tiek pat vilties išsigelbėti. 
Mat plėšikai buvo prisijuosę kardus, užsidėję žvynuotus pusšarvius ir 
užsitraukę blauzdines, o Dafnis, ganydamas bandas lygumoje, buvo 
basas ir pusnuogis, nes buvo dar karštas metas. Todėl plėšikai tik 
truputį paplaukė, ir ginklai juos nutraukė į gelmę. Ir Dafnis, nors 
drabužius lengvai nusimetė, plaukė labai sunkiai, nes anksčiau buvo 
plaukiojęs tik upėse. Tačiau vėliau, reikalo pamokytas, ką daryti, 
įplaukė į karvių tarpą ir, abiem rankom nusitvėręs už karvių ragų, 
buvo nešamas vidury be jokio sunkumo ir vargo, tarytum vežimu va- 
žiuotų. (O karvė plaukia taip, kaip negali joks žmogus; tik vandens 
paukščiai ir, žinoma, žuvys jas pralenkia. Ir karvė plaukdama nežūtų, 
jeigu jos nagos, vandenyje peršlapusios, nenukristų. Šių mano žodžių 
teisingumą paliudija daugelis jūros vietų, kurios iki šiol yra vadi- 
namos Karvių takais!“.) 

31. Taigi šitaip Dafnis visiškai netikėtai buvo išgelbėtas vienu metu 


iš dviejų pavojų. Jis paspruko nuo plėšikų ir išsigelbėjo po laivo sudu- 
žimo. Išėjęs į sausumą ir radęs ten Chloję, besijuokiančią ir bever- 
kiančią, jis puolė į jos glėbį ir klausinėjo, kam ji pūtė dūdelę. O ji viską 
jam papasakojo, kaip nubėgo pas Dorkoną, kaip karvės buvo išmoky- 
tos, kaip jai Dorkonas liepė dūdelę pūsti ir kaip jis numirė. Tik vieno 
dalyko drovėdamasi nepasakė: nepaminėjo bučinio. Nutarė abu 
pagerbti savo geradarį: nuėję kartu su Dorkono artimaisiais nelai- 
mingąjį palaidojo. Jam supylė kapą, prie kurio prisodino daug vais- 
medžių ir prikabinėjo derliaus pirmųjų vaisių: nuliejo daug pieno, 
išspaudė vynuogių ir sulaužė daug dūdelių. Buvo girdėti, kaip grau- 
džiai baubia karvės, buvo matyti, kaip baubdamos neramiai bėgioja. 
Ožkų ir avių ganytojai manė, jog šitaip karvės aprauda savo mirusį 
piemenį. 

32. Po Dorkono laidotuvių Chlojė nuvedė Dafnį pas nimfas į olą 
ir nuplovė!!. Ir pati tada, pirmą kartą Dafniui matant, nusiplovė savo 
baltą ir skaistų kūną, spindintį grožiu, nė nusiplovimo nereikalaujantį. 
Po to pririnkę gėlių, kokių tik tuo metų laiku buvo, apvainikavo nimfų 
statulėles, o Dorkono dūdelę prie uolos pakabino kaip auką. Paskui 
sugrįžę apžiūrėjo savo ožkas ir avis. Visi gyvuliai nebliaudami gulėjo, 
matyti, ilgėdamiesi Dafnio ir Chlojės, nuo jų pasitraukusių. O kai šie 
pasirodė ir įprastu balsu sušuko, ir dūdelę papūtė, avys sukilusios ėmė 
ganytis, o ožkos mekeno ir šokinėjo, tarytum džiaugdamosi savo 
piemens išsigelbėjimu. 

Tačiau Dafnis nebegalėjo prisiversti džiaugtis nuo to laiko, kai 
pamatė Chloję nuogą ir išvydo anksčiau paslėptą grožį: skaudėjo jam 
širdį, tarsi ją būtų graužę nuodai. Kartais jis kvėpuodavo giliai ir 
dažnai, tarytum jį kas būtų vijęsis, o kartais pritrūkdavo kvapo, lyg 
visai netekęs jėgų. Šita maudynė pasirodė jam baisesnė už jūrą: rodėsi, 
kad jo siela pasiliko tarp plėšikų. Jis buvo jaunas kaimietis ir dar ne- 
žinojo, jog baisiausias plėšikas yra meilė. 

ANTRA KNYGA 


1. Jau įpusėjo ruduo, atėjo vynuogių rinkimo metas. Kaime dar- 
bas virte virė: kas spaustuvus taisė, kas statines valė, kas krepšius 
pynė; vienas rūpinosi įsigyti vynuogėms pjauti pjautuvėlį, kitas — 
akmenį, kuriuo prinokusias vynuoges būtų galima spausti, dar ki- 
tas — pasirinkti sausų balanų, kad naktį jomis pasišviesdamas galėtų 
nešioti išspaustą vyną. Taigi Dafnis ir Chlojė, palikę avis ir ožkas, 
atėjo jiems į pagalbą. Dafnis krepšiais vynuoges nešiojo ir spaudė 
į spaustuvus sumetęs, pylė į statines vyną, o Chlojė vynuogių rin- 
kėjams valgius taisė, paduodavo atsigerti senesnio vyno ir nuo že- 
mesnių medelių kekes skynė. 

Mat Lesbo saloje vynuogienojai paprastai nėra aukštaūgiai, bet 
žemaugiai: jie nesivynioja ant medžių, bet palei žemę leidžia ataugas 
kaip slankioji gebenė. Net kūdikis, ką tik rankas iš vystyklų iškišęs, 
jų kekes gali pasiekti. 

2. Kaip paprastai Dioniso šventės ir vyno gimimo dienomis iš 
artimųjų kaimų buvo pakviestos į pagalbą moterys, kurios atkreipė 
akis į Dafnį ir ėmė jį girti, kad grožiu prilygstąs Dionisui. O viena iš 
drąsesnių Dafnį net pabučiavo. Tai jam uždegė širdį, o Chlojė nuliūdo. 
O vyrai, kurie dirbo prie spaustuvų, įvairiais žodžiais užkabindavo 
Chloję, pašėlusiai šokinėjo lyg satyrai apie bakchantę ir įtikinėjo, jog 
norį tapti jos ganomomis avimis. Dabar ji savo ruožtu džiaugėsi, o 
Dafnis liūdo. Abu troško, kad greičiau pasibaigtų vynuogių rinkimas, 
norėjo grįžti į įprastas vietas ir klausytis ne šiurkščių šauksmų, bet 
dūdelės garsų ir savo avių bliovimo. Todėl kelioms dienoms praėjus, 
kai vynuogės buvo surinktos, o šviežias vynas supiltas į statines, kai 
Jau nereikalinga buvo daugelio rankų pagalba, jie išsivarė savo bandas 
į lygumą. Džiaugsminga širdimi tenai garbino nimfas, aukojo joms 
vynuogių kekes su šakelėmis — pirmąjį derlių. Ir anksčiau niekada 

be pagarbos nepraeidavo pro nimfas, bet visada pradėdami ganyti 
prie jų prisėsdavo ir grįždami iš ganyklos jas pagarbindavo. Ir kiek- 
vieną kartą ką nors joms atnešdavo: ar gėlių, ar vaisių, ar žalią šaką, 
ar pieno. Už visa tai vėliau iš nimfų susilaukė gausaus atlyginimo. O 
tada tarytum šunys, nuo grandinės paleisti, kaip žmonės sako, jie 
šokinėjo, dūdele grojo, daineles dainavo ir grūmėsi kartu su ožiais ir 
avinais. 

3. Kai jie taip linksminosi, priėjo prie jų senelis, apsivilkęs ožkos 
kailiu, apsiavęs naginėmis, pasikabinęs krepšį, tokį pat seną kaip ir jis 
pats. Šalia jų atsisėdęs jis taip kalbėjo: 

„Aš, mano vaikai, esu senelis Filetas, dažnai šių nimfų garbei 
dainavau, daug kartų Pano garbei grojau, didelę raguočių kaimenę 
ganiau vien tik dainų gaidomis. Čia atėjau pasakyti jums, ką mačiau, 
ir pranešti, ką girdėjau. Aš turiu sodą: savo rankomis jį pasodinau, o 
nuo to laiko, kai dėl senatvės lioviausi bandą ganęs, ypač pamėgau 
jame darbuotis. Visko, ką bet kuris metų laikas teikia, ten galima rasti 
kiekvienu laikotarpiu: pavasarį — rožių, lelijų, hiacintų ir Žibučių, 
mėlynų ir baltų; vasarą — aguonų, kriaušių ir visokių rūšių obuolių, 
o dabar — vynuogių, figų, granatų ir žalių mirtų. Į šį sodą nuo anks- 
taus ryto renkasi paukščių būriai: vieni ieškotis maisto, kiti pačiulbėti. 
Tas sodas tankus, pavėsingas ir trijų šaltinių drėkinamas; jei kas 
nugriautų esančią aplinkui tvorą, tai pamanytų matąs miškelį. 

4. Šiandieną apie vidurdienį įžengdamas į tą sodą, pastebėjau 
po granatmedžiais ir mirtomis berniuką, rankoje laikantį granatų ir 
mirtų uogų, baltą lyg pienas ir geltonplaukį lyg liepsna, žvilgantį, 
tarsi būtų ką tiktai išsimaudęs. Nuogas buvo, vienas buvo, ir žaidė, 
tarsi savo paties sodą raškydamas. Puoliau jį norėdamas sugauti, 
bijojau, kad tas įžūlus berniukas neišlaužytų mano granatmedžių ir 
mirtų. Bet jis lengvai ir vikriai nuo manęs pabėgo, tai po rožėmis 
palįsdamas, tai po aguonomis pasislėpdamas lyg mažas kurapkiukas. 
Nors man dažnai tekdavo vaikytis žindomus ožiukus, nors dažnai 
vargdavau gaudydamas jaunučius veršelius, bet šis berniukas buvo 
vikrus ir nesugaunamas. Pagaliau — juk aš senas žmogus — pavargęs, 
lazda pasirėmęs, saugojau, kad jis nepabėgtų, ir paklausiau, kurių 
kaimynų esąs vaikas ir ką sau galvojąs, svetimą sodą skindamas. Nieko 
jis neatsakė, bet arti manęs sustojęs ėmė labai švelniai juoktis ir pra- 
dėjo mėtyti į mane mirtų uogas, ir nežinia kaip mane nuramino, kad 
aš jau ir pyktį užmiršau. Tada ėmiau jį prašyti mane apkabinti ir nieko 
nebebijoti; prisiekiau mirtomis, kad jį paleisiu, dar duosiu obuolių 

bei granatų ir visada leisiu rinkti vynuoges ir skinti gėles, jei tik jis 
nors vieną kartą mane pabučiuos. 

5. Tada berniukas, labai skardžiai nusijuokęs, prakalbėjo tokiu 
balsu, kokio neturi nei kregždė, nei lakštingala, nei gulbė, kad ir būtų 
tokia pat sena kaip ir aš: 

„Man tave, Filetai, pabučiuoti nesunku, nes aš labiau noriu bu- 
čiuotis negu tu atjaunėti. Tik žiūrėk, ar tavo amžius leis tau priimti 
tokią dovaną. Nors ir toks senas, nebegalėsi susilaikyti manęs nesivijęs. 
O aš esu nepagaunamas nei vanagui, nei ereliui, nei kitam, už juos dar 
greitesniam paukščiui. Nesu aš berniukas, ir nors atrodau toks esąs, 
iš tikrųjų esu senesnis už Kroną ir už bet kokį laiką. Pažinau tave dar 
jaunuolį, aname kalne pasklidusią kaimenę ganantį, buvau šalia tavęs, 
kai prie anų bukų dūdele grojai pamilęs Amarilidę. Bet tu manęs 
nematei, nors aš ir visai arti prie mergaitės stovėjau. Aš ją tau atida- 
viau, ir štai ji pagimdė tau vaikų — puikių piemenų ir žemdirbių! 
Dabar aš globoju lyg piemuo Dafnį ir Chloję. Ir dažnai, kai juos 
ryto metą suvedu, ateinu į tavo sodą ir čia džiaugiuosi gėlėmis bei 
medeliais ir šiuose šaltiniuose maudausi. Štai dėl ko gražios tavo gėlės 
ir medeliai, juk juos mano maudyklės vanduo drėkina. Bet pažiūrėk, 
ar tau kuris medelis nulaužtas, ar kuris nors vaisius nuskintas, ar kurios 
nors gėlės šaknis sutrypta, ar kuris šaltinis sudrumstas. Ir džiaukis, 
nes esi vienintelis žmogus, kuris, sulaukęs senatvės, pamatei štai šitą 
berniuką“. 

6. Tai pasakęs, tarsi jaunas lakštingaliukas įšoko į mirtą ir, nuo 
šakutės ant šakutės šokinėdamas, pro lapus pasiekė pačią viršūnę. Tada 
pamačiau už jo pečių ir sparnus, ir mažą lanką su strėlėmis tarp sparnų 
ir pečių, bet greitai nebemačiau nei tų daiktų, nei jo paties. Ir jeigu ne 
veltui aš susilaukiau šių žilų plaukų ir sendamas nepraradau sveiko 
proto, pasakysiu, vaikai, jog jūs esate paskirti Erotui ir rūpinasi jumis 
Erotas“. 

7. Jie labai nudžiugo, tarytum pasaką, o ne tikrą atsitikimą gir- 
dėdami, ir paklausė, kas gi yra tas Erotas, ar jis vaikas, ar paukštis, 
ir kokia jo galia. Taigi Filetas vėl tarė: 

„Erotas, vaikai, yra dievas, jaunas, gražus ir mokąs skraidyti. 
Dėl to jam patinka jaunatvė, jis ieško grožio ir sieloms suteikia spar- 
nus. Jis toks galingas, koks nėra galingas nė Dzeusas. Jis valdo pa- 
saulį, valdo žvaigždynus, valdo į save panašius dievus: tokios valdžios 
jūs neturite savo ožkoms ir avims. Visos gėlės Eroto sukurtos. Šie 
medeliai jo kūriniai. Jo dėka ir upės teka, ir vėjai pučia. Mačiau mei- 

lės kankinamą jautį, kuris baubė lyg gylio geliamas. Mačiau ožį, 
pamilusį ožką, — visur jis ją sekiojo. Ir aš pats juk buvau jaunas ir 
mylėjau Amarilidę: ir valgį užmiršdavau, ir gėrimą apleisdavau, ir 
miego nebenorėdavau. Sielą man skaudėjo, širdis spurdėjo, o kūnas 
šalo: šaukdavau lyg mušamas, tylėdavau lyg mirdamas, į upę šok- 
davau lyg deginamas. Šaukdavausi Pano pagalbos, nes ir jis mylėjo 
Pitiją!'2: garbindavau Echo'“, nes ji po manęs Amarilidės vardą kar- 
todavo. Dūdeles laužydavau, nes jos priviliodavo karves, o Amarilidės 
man neatvesdavo. Iš tikro nuo meilės nėra vaisto, nei geriamo, nei 
valgomo, nei dainomis išdainuojamo. Čia tik vienas vaistas gelbsti — 
apsikabinus pasibučiuoti ir, nuogais kūnais susiglaudus, pagulėti“. 

8. Filetas, taip juos pamokęs ir gavęs iš jų už tai keletą sūrių ir 
jau raguotą ožiuką, nuėjo. O jie, vieni pasilikę, tik tada pirmą kartą 
išgirdę Eroto vardą, buvo gilaus liūdesio prislėgti ir, naktį parėję į savo 
trobeles, ėmė lyginti tai, ką patys jautė, su tuo, ką buvo išgirdę. ,„Mylin- 
tieji jaučia skausmą, ir mes jaučiame. Jie užmiršta valgyti, ir mes 
užmirštame. Jie negali miegoti, ir mes dabar nuo to kenčiame. Jiems 
rodos, kad jie deginami, ir mumyse ugnis liepsnoja. Trokšta vienas 
kitą matyti, ir mes meldžiame, kad greičiau prašvistų diena. Turbūt 
tai ir yra meilė, ir mes mylime vienas kitą to nežinodami. Jeigu tai nėra 
meilė, o aš nesu mylimas, tai kodėl mes taip kenčiame, kodėl vienas 
kito ieškome? Teisingi buvo Fileto žodžiai. Tas berniukas iš sodo buvo 
kadais pasirodęs sapne mūsų tėvams ir liepė mums bandas ganyti. 
Kaipgi gali kas nors jį pagauti? Jis mažiukas ir tuojau paspruks. O 
kas gali nuo jo pabėgti? Juk jis turi sparnus ir tuojau pasivys. Reikia 
bėgti pas nimfas prašyti pagalbos. Bet juk ir Panas nepagelbėjo File- 
tui, kai jis buvo pamilęs Amarilidę. Reikia išmėginti tuos vaistus, ku- 
riuos paminėjo jisai: apsikabinus pasibučiuoti ir ant žemės nuogiems 
pagulėti. Tiesa, dabar šalta, bet šaltį pakęsime: pakentė juk ir Filetas“. 

9. Toji naktis buvo jiems mokykla. Kitą dieną, išginę gyvulius 
į ganyklą, vos susitikę pasibučiavo ir rankomis apsikabino, o to anks- 
čiau niekad nedarydavo. Tačiau imtis trečiojo vaisto — atsigulti nusi- 
rengus — dar nesiryžo: per daug drąsu tai atrodė ne tik mergaitei, bet 
ir jaunam piemeniui. Vėl užėjo naktis, kurią praleido be miego, prisi- 
mindami, kas įvyko, ir sau priekaištaudami už tai, ko dar nepadarė. 
„Pasibučiavome, bet tai nė kiek nepadėjo; apsikabinome, bet ir tai be- 
veik nieko nepagelbėjo. Taigi tik susiglaudus pagulėti bus vienintelis 
vaistas nuo meilės. Reikia jį išbandyti: jis turi būti kažkuo stipresnis 
už bučinį“. 

10. Po tokių apmąstymų jie, žinoma, regėdavo meilės sapnus: 
pasibučiavimus, glėbesčiavimus; ir tai, ko dieną nedarė, dabar darė 
sapne: nuogi susiglaudę gulėjo. Kitą dieną jie kėlėsi, tarsi kokios die- 
vybės įkvėpti, skubėdami ginė bandas ir puolė bučiuotis. Su šypsena 
pribėgo, vos tik vienas kitą pamatę. Taigi jie bučiavosi ir rankomis 
apsikabindavo, bet imtis trečiojo vaisto dar delsė, nes ir Dafnis nedrįso 
priminti, ir Chlojė pradėti nenorėjo. Pagaliau vienas atsitiktinis 
įvykis jiems padėjo ir tai padaryti. 

11. Sėdėdami po ąžuolu šalia vienas kito ir ragaudami bučinio 
saldybę, jie godžiai mėgavosi malonumu. Rankomis apsikabinę, vienas 
prie kito arčiau ir arčiau glaudėsi, stipriau lūpas prie lūpų spaudė. Taip 
jiems glėbesčiuojantis, Dafnis kiek smarkiau prisispaudė Chloję, ir ji 
krito ant šono. Drauge krito ir Dafnis, nenorėdamas nutraukti bučinio. 
Ir, atpažinę sapne matytą vaizdą, jie gulėjo taip ilgą laiką lyg surišti. 
Tačiau nežinodami, ką toliau daryti, ir manydami, jog tai yra meilės 
džiaugsmo viršūnė, jie sugaišo taip veltui didelę dienos dalį; vakarop 
išsiskyrė, parginė savo bandas ir keikė naktį. Galbūt jie ir būtų vėliau 
ką nors tikresnio padarę, jei visame krašte nebūtų kilęs netikėtas 
sąmyšis. 

12. Jauni, turtingi metimniečiai'“, sumanę vynuogių rinkimo metu 
pasilinksminti už miesto, nuleido į jūrą laivelį, pasodino savo tarnus 
prie irklų ir plaukė pro mitilėniečių laukus, esančius prie jūros. Tame 
pajūryje buvo gerų prieplaukų ir puikių sodybų. Gausu ten buvo 
maudyklių, sodų ir miškelių: vieni — gamtos kūriniai, kiti — žmonių 
meno padariniai. Vieta gražiai tiko jaunuolių žaidimams. Plaukdami 
palei krantą ir kai kur sustodami, jie nieko blogo nedarė, tik įvairiai 
pasismagindavo: tai, prie nendrės plona virvute prisirišę kabliuką, nuo 
uolos, kabančios virš vandens, meškeriodavo žuvis, kurios veisiasi jū- 
roje tarp akmenų, tai šunimis ar tinklais gaudė zuikius, kurie bėgdavo 
nuo vynuogynuose keliamo triukšmo. Ėmėsi jie ir paukščius medžioti, 
kilpomis gaudė laukines žąsis, antis bei einius. Taip šis malonumas 
buvo naudingas ir jų stalui. Jeigu ko nors jiems prireikdavo, pirkda- 
vosi iš kaimiečių ir mokėdavo brangiau, negu buvo verta. O reikėjo 
jiems tik duonos, vyno ir pastogės, nes atrodė pavojinga vėlyvo ru- 
dens metu jūroje nakvoti. Todėl, bijodami audringos nakties, ištrauk- 
davo laivą į krantą. 

13. Tačiau kartą vienas kaimietis, kuriam buvo reikalinga virvė 
pakelti akmeniui, spaudžiančiam vynuogių kekes, — jo turėta virvė 
sutrūko, — slapta atsėlino prie jūros, priėjo prie niekieno nesaugomo 

laivo, atrišo lyną, parsinešė namo ir panaudojo, kur jam reikėjo. Ryto 
metą jaunieji metimniečiai ėmė ieškoti lyno ir, kadangi niekas neprisi- 
pažino vogęs, truputį pabarę šeimininkus, išplaukė. Apie trisdešimtį 
stadijų paplaukę, sustojo toje vietoje, kurioje gyveno Dafnis ir Chlojė. 
Ši lyguma pasirodė jiems gera kiškiams medžioti. Bet jie neturėjo vir- 
vės, kurią būtų galėję lyno vietoje panaudoti. Todėl susisukę kaip virvę 
ilgą žalią vytelę, pririšo ja laivo paskuigalį prie sausumos. Paskiau, 
paleidę šunis žvėrelių sekti, ant takų, kur jiems atrodė patogiausia, 
ištempė tinklus. Šunys išbėgo lodami ir išgąsdino ožkas; tos, palikusios 
kalnus, subėgo prie jūros. Bet neturėdamos plikame smėlyje ko ėsti, 
kai kurios drąsesnės iš jų nuėjo prie laivo ir suėdė žalią vytelę, kuria 
buvo pririštas laivas. 

14. Tuo tarpu pradėjo banguoti jūra, sujudinta iš kalnų pučiančio 
vėjo. Atrištą laivą greitai pagavo bangos ir nusinešė į atvirą jūrą. Tai 
pastebėję vieni metimniečiai bėgo prie jūros, kiti rinko šunis; ir visi taip 
šaukė, kad tą šauksmą išgirdę sulėkė visi šitų apylinkių gyventojai. 
Bet nieko pagelbėti negalėjo, nes vėjui stiprėjant laivas buvo nešamas 
pasroviui nesulaikomu greičiu. Metimniečiai, nemaža turto praradę, 
ėmė ieškoti tų ožkų piemens ir, Dafnį aptikę, ėmė mušti ir plėšti nuo jo 
drabužius. Vienas iš jų, pasiėmęs šuns grandinę, užsuko jam rankas 
norėdamas surišti. Dafnis mušamas klykė ir maldavo kaimiečius užta- 
rimo, o pirmiausia šaukėsi Lamono ir Drianto pagalbos. Šitie įsikišo 
1r atsilaikė, būdami dar tvirti seniai ir turėdami kaimo darbų užgrūu- 
dintas rankas: jie pareikalavo, kad tą įvykį išnagrinėtų teismas. 


15. Kadangi to paties ir kiti reikalavo, visi išrinko teisėju karvių 
piemenį Filetą, nes jis iš visų čia esančiųjų buvo vyriausias ir tarp 
kaimiečių turėjo ypač teisingo žmogaus vardą. Pirmiausia savo kalti- 
nimą išdėstė metimniečiai, kalbėdami aiškiai ir trumpai, nes jų tei- 
sėjas buvo karvių ganytojas: 


„Mes atkeliavome į šiuos laukus norėdami pamedžioti. Laivą, žalia 
vytele pririšę, palikome prie kranto, o patys su šunimis leidomės 
ieškoti žvėrių. Tuo tarpu jo ožkos, atėjusios prie jūros, suėdė vytelę ir 
paleido laivą. Tu pats matei tą laivą, jūros bangų nešamą. O kiek ten 
prikrauta gėrybių! Kokie puikūs drabužiai žuvo! Kokios šunų puošme- 
nos! Kiek sidabro! Galėtum nusipirkti šituos laukus! Už visa tai, ma- 
nome, teisinga pasiimti šį blogą ožkų piemenį, kuris gano ožkas prie 
jūros lyg jūrininkas“. 

16. Toks buvo metimniečių kaltinimas. O Dafnis, nors primuštas 

labai blogai jautėsi, bet pamatęs Chloję, čia pat stovinčią, viską 
užmiršo ir kalbėjo šitaip: 

„Aš ožkas ganau gerai. Dar niekad nė vienas kaimietis nekaltino 
manęs, kad mano ožka kieno nors sodą apgraužė ar vynuogės ūglį 
nulaužė. O jie netikę medžiotojai, ir jų šunys blogai išmokyti, nes visur 
bėgioja, bjauriai loja ir ožkas nuo kalnų ir lygumų nuvijo kaip vilkai 
prie jūros. „Bet juk jos suėdė vytelę“,— tvirtina jie. Taip! Nes nerado 
smėlėtame krante nei žolės, nei ežeinių, nei čiobrelių! „Bet juk pa- 
skendo laivas, vėjo į jūrą nuneštas!“ Tai audros, o ne ožkų kaltė. „Bet 
juk laive buvo prikrauta drabužių ir sidabro!“ O kas, sveiko proto 
budamas, patikės, kad laivas, pilnas tokių gėrybių, vietoj lyno turėjo 
vytelę?“ 

17. Taip pasakęs Dafnis apsiašarojo, sužadindamas didelę kaimie- 
čių užuojautą. Filetas, to ginčo sprendėjas, Pano ir nimfų vardu prisie- 
kė, jog nei Dafnis niekuo nenusikaltęs, nei ožkos, o kalta buvusi jūra ir 
vėjas, kuriuos teisti turį kiti teisėjai. Tokiais žodžiais Filetas nepajėgė 
įtikinti metimniečių, ir jie pykčiu nebesitverdami puolė Dafnį, norė- 
dami jį vėl surišti. Bet tada suaudrinti kaimiečiai nelyginant varnėnai 
ar kuosos prišoko prie jų ir greitai išvadavo Dafnį, kuris jau ir pats 
gynėsi smūgiais. Smarkiai tvodami lazdomis, jie privertė atvykėlius 
bėgti ir tik tada liovėsi persekioję, kai išvijo už savo ribų, į kitų laukus. 

18. Kol jie vijosi metimniečius, Chlojė, jau apsiraminusi, nuvedė 
Dafnį pas nimfas ir nuplovė jam sukruvintą veidą, nes vienu smūgiu 
jam buvo sumušta nosis; paskui, išėmusi iš krepšio gabalą raugintos 
duonos ir atlaužusi sūrio, padavė valgyti. Bet labiausiai jį atgaivino 
švelnių lūpų bučinys, saldesnis už medų. 

19. Taigi tada Dafnis vos vos išvengė nelaimės. Bet viskas tuo 
nesibaigė. Užuot pasismaginę, metimniečių jūreiviai sužeisti pėsčiomis 
grįžo namo, sušaukė savo piliečių susirinkimą ir, padėję maldautojų 
šakeles'?, prašė už juos atkeršyti. Žinoma, teisybės jie nė žodžio 
nesakė bijodami, kad, be visa to, dar bus išjuokti, tiek labai nuo pie- 
menų nukentėję. Jie kaltino mitilėniečius, kad atviroje kovoje jiems 
laivą atėmę ir turtus išplėšę. Piliečiai, matydami žaizdas, patikėjo ir 
nutarė, kad būtų teisinga atkeršyti už kilmingiausių šeimų jaunuolius. 
Todėl nusprendė pradėti karą su mitilėniečiais, net per pasiuntinį ne- 
paskelbdami, ir savo karvedžiui įsakė nuleisti į jūrą dešimtį laivų ir nu- 
niokoti jų pakrantę. Artinantis žiemai atrodė pavojinga patikėti jūrai 
didesnį laivyną. 

20. Ilgai negaišdami, kitą dieną vadas su kareiviais, kurie yrėsi 

patys, leidosi į jūrą ir atplaukė prie mitilėniečių pakrantės. Ten pasi- 
grobė daug gyvulių, duonos ir vyno, nes vynuogių rinkimas buvo ką 
tik pasibaigęs, ir nemažai žmonių, kurie dirbo laukuose. Buvo išsilai- 
pinę ir prie tų laukų, kur Chlojė ir Dafnis ganė bandas, ir išsivarė 
daugybę gyvulių, kurie jiems į rankas pakliuvo. Tuo metu Dafnis ne- 
ganė ožkų, bet skynė miške žalius lapus ožiukams žiemą šerti. Todėl, 
iš viršaus pastebėjęs tą antpuolį, pasislėpė išdžiūvusio buko uokse. O 
Chlojė buvo prie gyvulių ir, priešų persekiojama, nubėgo pas nimfas 
maldaudama pagalbos ir prašydama vardan deivių pasigailėti jos gano- 
mų gyvulių ir jos pačios. Tačiau tai nieko nepadėjo, nes metimniečiai, 
žiauriai pasityčioję iš deivių statulų, ir gyvulius išsivarė, ir ją pačią 
išsivedė, lyg ožką ar avį rykštėmis plakdami. 

21. Jau prisikrovę į laivus visokiausio grobio, jie toliau nutarė ne- 
beplaukti ir, bijodami audrų ir priešų, pasuko atgal namo. Ir taip jie 
nuplaukė sunkiai irkluodami, nes vėjo nebuvo. O Dafnis, kai viskas 
nurimo, nusileidęs į lygumą, kur jie paprastai ganydavo, nei ožkų ne- 
bepamatė, nei avių neužtiko, nei Chlojės neberado. Rado tik tuščią 
dykumą ir pamestą dūdelę, kuria Chlojė linksmindavosi. Jis ėmė smar- 
kiai šaukti ir raudoti, bėgo tai prie ąžuolo, kur jiedu sėdėdavo, tai prie 
jūros, lyg tikėdamasis ją pamatyti, tai pas nimfas, kur persekiojama 
Chlojė buvo nubėgusi prisiglausti. Čia jis krito ant žemės ir prikaišiojo 
nimfoms, kad tos juos apleido. 

22. „Iš jūsų šventovės jie pagrobė Chloję, o jūs tai galėjot pakęsti? 
Ji pindavo jums vainikus, nuliedavo pirmąjį pieną, dūdelę štai jums 
paaukojo! Vilkas man nė vienos ožkos nepagrobė, o priešai pagrobė 
visą bandą ir tą, su kuria drauge ganydavau. Ožkoms jie kailį nulups, 
avis paskers kaip auką, o Chlojė dabar jau gyvens mieste. Kaip aš grį- 
šiu pas tėvą ir motiną be ožkų, be Chlojės, netekęs savo darbo? Juk 
daugiau neturiu ko ganyti! Gulsiu čia ir lauksiu mirties arba kito 
karo! Gal ir tu, Chloje, tą patį kenti? Ar meni šitą štai lygumą, nimfas 
savas ir mane? O gal tave guodžia nelaisvėje avys ir ožkos, pagautos 
drauge su tavimi?“ 

23. Taip kalbantį, liejantį ašaras ir liūdintį, jį apima kietas miegas. 
Ir štai jam pasirodo trys nimfos, aukštos ir gražios moterys, pusnuogės, 
basos, palaidais plaukais, panašios į savo statulas. Iš pradžių atrodė, 
jog jos gailisi Dafnio, vėliau vyriausioji jį guosdama šitaip tarė: 

„Nekaltink mūsų, Dafni, nes mums Chlojė rūpi labiau negu tau. 
Juk mes jos, dar kūdikio, pasigailėjom ir pamestą šitoj oloj išmaitinom. 
Ji nieko bendro neturi nei su šitais laukais, nei su Driantu ir jo avimis. 


Longas 28 


Ir dabar ja pasirūpinom: ji nebus nugabenta vergaut į Metimną ir 
nebus karo grobio dalim. Ar matai tu po šia pušimi Paną, kurio jūs 
nepagarbinot nė gėlėmis? Jį paprašėme Chlojei pagelbėti, nes labiau 
negu mes jis pripratęs karo stovykloje lankytis; kaimą palikęs, ne sykį 
kariavo jisai. Todėl ir metimniečiams nebus gailestingas kare. Neliū- 
dėk, bet pareik atsikėlęs namo. Pasirodyk Lamonui ir Mirtalei, kurie 
ten guli irgi parkritę ant žemės, manydami, kad tu taip pat pagrobtas. 
O Chlojė kitą dieną grįš su ožkomis ir avimis, ir ganysite drauge, ir 
pūsite dūdelę drauge. O dėl kitko Erotas jumis pasirūpins“. 

24. Tai pamatęs ir išgirdęs, Dafnis pašoko iš miego ir, liedamas 
džiaugsmo ir liūdesio ašaras, garbino nimfų statulas ir kartu pasižadė- 
jo paaukoti puikiausią ožką, jeigu Chlojė bus išgelbėta. Ir nubėgęs 
prie pušies, kur pastatyta statulėlė vaizdavo Paną, ožiakojį, raguotą, 
laikantį vienoje rankoje dūdelę, o kitoje šokantį ožį, — jam nusilenkė 
17 meldė išgelbėti Chloję, žadėdamas paaukoti ožį. Ir tik apie saulėlydį 
liovėsi verkęs bei meldęsis ir, susirinkęs lapus, kurių buvo prisibraukęs, 
grįžo į trobelę ir išblaškė Lamono liūdesį, suteikdamas jam ir Mirtalei 
didelį džiaugsmą. Šiek tiek užkandęs nuėjo miegoti ir čia ašarodamas 
vėl meldė nimfas, kad pasirodytų jam sapne, kad greitai išauštų diena, 
kurią, kaip jos žadėjo, Chlojė turi grįžti. Bet toji naktis jam pasirodė 
iš visų naktų ilgiausia. Štai kas tą naktį įvyko. 

25. Metimniečių karo vadas, nuplaukęs į jūrą apie dešimtį stadi- 
Jų, panoro nuvargusiems per antpuolį kareiviams leisti pailsėti. Todėl, 
radęs į jūrą išsišovusį iškyšulį, kuris buvo ištįsęs lyg mėnulio pjautu- 
vas ir už kurio jūra buvo ramesnė nei uoste, išmetė inkarus truputį 
toliau nuo kranto, kad niekas iš toje žemėje gyvenančių kaimiečių 
negalėtų padaryti sustojusiems laivams kokios žalos. Paskui jis leido 
metimniečiams pailsėti ir pasidžiaugti ramybe. O šie, turėdami prisi- 
grobę visko didžiausias atsargas, gėrė ir žaidė tarsi švęsdami pergalės 
šventę. Bet vos tiktai baigėsi diena ir naktis nutraukė linksmybę, staiga 
pasirodė, jog visa žemė liepsnoja, ir pasigirdo smarkus irklų teškeni- 
mas, tarytum plauktų didžiulis laivynas. Vieni ėmė šaukti prie ginklų, 
kiti kvietė karo vadą, kai kuriems pasirodė, jog jie jau sužeisti, ir gu- 
lėjo išsitiesę lyg lavonai. Galima buvo manyti, jog naktį vyksta jūrų 
kautynės, tik priešų nėra. 

26. Po tokios nakties jiems užėjo daug baisesnė diena. Dafnio 
ožiai ir ožkos turėjo ant ragų gebenes su uogų kekėmis, o Chlojės 
avinai ir avys staugte staugė lyg vilkai. Pasirodė ir ji pati, pušies šake- 
lėmis apvainikuota. Ir pačioje jūroje vyko daug nepaprastų dalykų: 

kai jūreiviai bandydavo pakelti inkarus, šie pasilikdavo dugne, kai jie 
norėdavo irkluoti, lūždavo irklai. O delfinai, iš vandens iššokdami, 
uodegomis plakė laivus ir ardė laivų sandūras. Nuo stačios uolos ties 
iškyšuliu buvo girdėti dūdelės garsai, bet klausantiems jie nebuvo 
malonūs, dūdelė tik varė baimę kaip karo trimitas. Kilo sąmyšis, jūrei- 
viai griebėsi ginklų ir ėmė šaukti apie priešus, nors nieko nematė. Jie 
troško, kad vėl užeitų naktis, tikėdamiesi jos metu susilauksią ramybės. 
Taigi visiems sveiko proto žmonėms buvo aišku, jog šie regimi ir gir- 
dimi stebuklai — Pano, kažin ko užsirūstinusio ant jūreivių, darbas. 
Tačiau jie niekaip negalėjo suvokti, iš kur ta rūstybė, nes jokios Pano 
šventyklos nebuvo apiplėšę. Tik apie vidurdienį ne be dievų valios kar- 
vedys staiga kietai užmigo, ir jam pasirodė pats Panas, štai ką saky- 
damas: 

27. „O jūs, didžiausi piktadariai ir šventvagiai! Kaip drįsot jūs, 
bepročiai, taip elgtis? Suniokojot karu kaimo vietovę, man brangią! 
Mano globotų karvių, ožkų ir avių bandas išsivarėt! Nuo aukuro nu- 
traukėte mergaitę, kurią Erotas buvo pasirinkęs pasakojimo veikėja. 
Ir nesigėdinot nei mačiusių tai nimfų, nei manęs. Taigi nebematysite 
Metimnos, su tokiu grobiu plaukdami, ir nepabėgsite nuo tos dūdelės, 
kuri jus taip gąsdina. Aš jus visus nugramzdinsiu į jūrą, atiduosiu 
žuvims suėsti, jei kuo greičiausiai nimfoms negrąžinsit Chlojės ir jos 
kaimenių, ožkų ir avių. Tad kelkis tuojau pat ir išlaipink mergaitę su 
visu tuo, ką paminėjau. Aš pats parodysiu tau, kur plaukti, o jai — 
kuriuo keliu keliauti“. 

28. Labai sujaudintas Briaksis (toks buvo vyriausiojo vado var- 
das) pašoko ir, pasišaukęs atskirų laivų vadus, įsakė kuo greičiausiai 
tarp belaisvių suieškoti Chloję. Jie greit ją surado, nes ji sėdėjo pušies 
vainiku pasipuošusi, ir atvedė jam prieš akis. Vainiką laikydamas ženk- 
lu to reginio, kurį buvo matęs sapne, savo paties laivu nugabeno ją 
į sausumą. Vos tik ji išlipo į krantą, vėl nuo uolos pasigirdo dūdelės 
balsas, bet jau nebe karingas ir baisus, o piemeniškas, koks veda bandas 
į ganyklą. Avys nubėgo laivo tilteliu, slysdamos kietomis nagomis, o 
ožkos buvo daug drąsesnės, nes buvo pratusios laipioti stačiomis uo- 
lomis. 

29. Jos visos rateliu apsupo Chloję, šokinėjo, bliovė ir nepapras- 
tai džiaugėsi. O kitų piemenų ožkos, avys ir karvės nė iš vietos nepa- 
judėjo, pasiliko laive, tarsi jų tas dūdelės garsas nebūtų šaukęs. Kai visi 
labai nustebę garbino Paną, ir sausumoje, ir jūroje įvyko dar didesnis 
stebuklas. Metimniečių laivai, dar inkarų neištraukus, pradėjo plaukti, 

o vado laivą vedė delfinas, iš vandens šokinėdamas. Ožkas ir avis vedė 
labai švelnus dūdelės garsas, bet niekas nematė, kas tą dūdelę pučia. 
Taip avys ir ožkos ėjo ir kartu ganėsi, tų garsų sužavėtos. 

30. Jau buvo metas, kai antrą kartą reikėjo ginti gyvulius, ir štai 
Dafnis iš aukštos stebėjimo vietos pamatė bandas bei Chloję ir, garsiai 
šaukdamas: „O nimfos, o Panai!“,— nubėgo į lygumą ir apkabinęs 
Chloję griuvo ir neteko sąmonės. Vos ne vos, Chlojės bučiuojamas ir 
karštai glamonėjamas, atsigavo, nuėjo prie pažįstamo ąžuolo ir atsi- 
sėdęs po jo kamienu ėmė teirautis, kaip ji paspruko nuo tiek priešų. Ji 
viską papasakojo: kaip ožkos gebenėmis pasipuošė, kaip avys bliovė, 
kaip jai ant galvos pušies vainikas atsirado, kaip pasirodė sausumoje 
ugnis. Papasakojo apie jūroje girdėtą triukšmą, apie dvejopą dūdavi- 
mą, karišką ir taikingą, apie baisią naktį ir kaip jai, nežinančiai kur 
eiti, kelią rodė dūdelės garsai. Dafnis, supratęs tą sapną, kuriame jam 
pasirodė nimfos,ir Pano darbus, pats papasakojo, ką matė ir ką gir- 
dėjo, kaip jis, jau pasirengęs mirti, tik nimfų dėka išliko gyvas. Paskui 
pasiuntė Chloję atvesti Drianto ir Lamono žmonių ir atgabenti viską, 
ko reikia aukojimui. O pats tuo tarpu, pagavęs puikiausią ožką ir apvai- 
nikavęs ją gebenėmis (kaip ožkos priešams buvo pasirodžiusios), tarp 
ragų nuliejęs pieno, paaukojo nimfoms; ją pakabinęs kailį nulupo ir 
nimfoms paskyrė. 

31. Kai atėjo Chlojė ir atsivedė savuosius, Dafnis užkūrė ugnį 
ir vieną dalį mėsos išvirė, o kitą iškepė. Po to, paaukojęs pirmuosius 
kąsnius nimfoms ir išliejęs ąsotį jauno vyno, jis pakrėtė lapų guoliams, 
ir visi ėmė valgyti, gerti ir linksmintis. Bet drauge ir bandas prižiūrėjo, 
kad vilkas užpuolęs nebaigtų priešų darbo. Nimfų garbei sugiedojo 
ir kelias giesmes, senųjų piemenų kūrinius. Užėjus nakčiai pernakvojo 
čia pat lauke, o kitą dieną prisiminė Paną. Puikiausią ožį — visos 
bandos vadą — apvainikavo pušies vainiku ir nuvedė prie pušies. Čia, 
aplaistę vynu ir pagarbinę dievą, ožį paaukojo, pakabino ir kailį nudy- 
rė, o mėsą, iškepę ir išvirę, padėjo gretimoje pievoje, lapuose. O kailį 
su ragais prikalė prie pušies, šalia Pano statulėlės. Tai buvo piemenų 
dovana piemenų dievui. Taip pat paaukojo pirmuosius mėsos kąsnius 
ir nuliejo vyno iš didesnio ąsočio; Chlojė dainavo, o Dafnis dūdele 
grojo. 

32. Paskui sugulė ir ėmė valgyti. Ir štai atsitiktinai pas juos užėjo 
karvių piemuo Filetas, nešdamas Panui keletą vainikėlių ir vynuogių 
kekių dar su lapais ir šakelėmis. Jį lydėjo jauniausias jo sūnus Titiras, 
geltonplaukis, mėlynakis, šviesios odos ir linksmo būdo berniukas; jis 

žengdamas lengvai šokinėjo tarsi ožiukas. Visi, tuoj pašokę nuo guolių, 
ėmė taip pat puošti Paną vainikais ir pakabino prie pušies vynuogių 
šakeles, paskui pakvietė ir Filetą atsigulti tarp jų ir būti puotos dalyviu. 
Tada, kaip mėgsta daryti įsigėrę seniai, ilgai tarp savęs kalbėjosi 
apie tai, kaip jauni būdami ganė bandas, kaip daug kartų buvo iš- 
vengę plėšikų užpuolimų. Vienas gyrėsi vilką užmušęs, kitas — jog 
dūdelę pūsdamas tik vienam Panui nusileidęs. Šitaip pasigyrė Filetas. 

33. Taigi Dafnis ir Chlojė ėmė visaip jį prašyti, kad juos supažin- 
dintų su tuo menu, pagrotų dūdele šventėje to dievo, kuris mėgsta dū- 
delės grojimą. Filetas, nors ir skųsdamasis senatve, kuri jam trukdanti 
groti, sutiko ir paėmė Dafnio dūdelę. Tačiau ji, pritaikyta vaiko 
lūpoms, didžiajam menui buvo per daug maža. Todėl Filetas pasiuntė 
Titirą atnešti jo paties dūdelę iš trobelės už dešimties stadijų. Šis, nusi- 
metęs apsiaustą, pusplikis leidosi bėgti kaip elniukas. O tuo tarpu La- 
monas pasisiūlė pasekti pasaką apie Siringę, kurią jam buvo padai- 
navęs vienas ožkų piemuo iš Sicilijos, gavęs už tai ožį ir dūdelę. 

34. „Ši Siringė, kuria mes dabar griežiame!“, kitados nebuvo du- 
delė, o daili ir gražiabalsė mergaitė. Ji ganydavo ožkas, žaisdavo drau- 
ge su nimfomis, dainuodavo kaip ir dabar. Kai ji šitaip ganė, žaidė ir 
dainavo, prie jos priėjo Panas, mėgindamas patenkinti savo troškimus, 
o už tai žadėjo padaryti, kad visos jos ožkos vestų tik dvynukus. Ji juo- 
kėsi iš jo meilės ir sakė nenorinti tokio meilužio, kuris nesąs nei 
tikras ožys, nei tikras žmogus. Panas šoko jos vytis, norėdamas sugauti, 
bet Siringė paspruko ir nuo Pano, ir nuo jo prievartavimo: bėgdama 
pavargo, pasislėpė tarp nendrių ir pranyko pelkėje. Panas iš pykčio 
iškirto nendres, bet mergaitės nerado; patyręs skausmą, jis sukūrė šią 
dūdelę, vašku sulipdęs nelygaus ilgio nendres, nes ir jų meilė buvo 
nelygi. Ir taip kadaise buvusi daili mergaitė dabar yra pavirtusi skaid- 
riabalse dūdele“. 

35. Vos tik Lamonas baigė savo pasakojimą ir Filetas jį pagyrė, 
nes jis pasekęs pasaką, malonesnę už dainą, sugrįžo Titiras ir atnešė 
tėvui didelę dūdelę, padarytą iš ilgų vamzdelių, vašku sujungtų ir variu 
apdailintų. Galima buvo manyti, kad ši dūdelė — pati pirmoji Pano 
darbo dūdelė. Tada Filetas pakilęs atsisėdo sėdynėje tiesiai ir pirmiau- 
sia pabandė, ar atskiri vamzdeliai pučiami gražiai skamba. Paskui 
patyręs, kad pučiamas oras laisvai praeina, jis kaip jaunuolis papūtė 
dūdelę labai smarkiai ir žvaliai. Atrodė, jog iš karto girdėti keleto fleitų 
grojimas: toks stiprus buvo dūdelės balsas. Tačiau Filetas pamažu nuo 
aukštųjų garsų perėjo prie švelnesnių, malonesnių gaidų. Ir parody- 

damas visą gaidų darnumo meną, jis pūtė, kaip reikia pūsti raguočių 
bandai, kaip dera ožkų kaimenei, kaip mėgsta klausytis avys. Švelniai 
skambėjo gaidos, skirtos avims, galingai raguočiams, šaižiai ožkoms; 
žodžiu, viena dūdelė mėgdžiojo visų dūdelių garsus. 

36. Kiti gulėjo tylėdami ir žavėjosi. Tik Driantas, pakilęs ir pa- 
prašęs pagroti Dioniso dainą, pašoko jiems vynuogių rinkimo šokį: 
i1r atrodė, jog jis tai skina vynuoges, tai krepšius nešioja, tai vynuoges 
spaudžia, tai į statines pila, tai jauną vyną ragauja. Visa tai Driantas 
pašoko taip gražiai ir vaizdingai, kad jie iš tikro tarėsi matą ir vynuo- 
ges, ir spaustuvus, ir statines, ir tikrai geriantį Driantą. 

37. Ir šis trečiasis senelis, dėl to šokio susilaukęs visų pagyrimo, 
pabučiavo Chloję ir Dafnį, o tie, labai greitai pakilę, pašoko Lamono 
pasaką. Dafnis vaidino Paną, Chlojė Siringę: vienas maldavo, įtikinėjo, 
o kita, nekreipdama į tai dėmesio, šaipėsi. Jis vydamasis bėgo pirštų 
galais, vaizduodamas ožio nagas, o ji vaidino nuo bėgimo pavargusią. 
Pagaliau Chlojė pasislėpė miške tarytum pelkėje, o Dafnis, paėmęs 
didelę Fileto dūdelę, tarsi mylimasis užgrojo graudžią dainą, kurios 
aistringi garsai mylimąją viliojo; paskui pasigirdo tarytum mylimosios 
ieškančiojo šauksmas. Nustebo Filetas, pašokęs jį pabučiavo ir pado- 
vanojo jam dūdelę linkėdamas, kad ir Dafnis ją paliktų panašiam įpė- 
diniui. 

38. O Dafnis savo mažą dūdelę paaukojo Panui ir, pabučiavęs 
tarsi po tikro bėgimo atsiradusią Chloję, grodamas nusivarė savo ban- 
dą namo, nes jau artėjo naktis. Ginė ir Chlojė, dūdelės garsais suva- 
riusi avis: ožkos ėjo šalia avių, o Dafnis žingsniavo šalia Chlojės. 
Vienas kitu iki nakties prisidžiaugę, jie sutarė kitą dieną anksčiau savo 
bandas išginti. Taip ir padarė. Vos dienai išaušus jie atėjo į ganyklą: 
čia pasveikinę iš pradžių nimfas, o paskui Paną, susėdo po ąžuolu, 
dūdelėmis grojo. Paskui bučiavosi, glėbesčiavosi, atsigulė ir, nieko 
daugiau neveikę, kėlėsi vėl. Šiek tiek pavalgė ir išgėrė vyno, sumaišyto 
su pienu. 

39. Nuo viso to įkaitę ir tapę drąsesni, jie pradėjo tarp savęs meilės 
ginčą ir pamažu priėjo prie ištikimybės priesaikos. Dafnis, priėjęs prie 
pušies, Pano vardu prisiekė, kad negyvens be Chlojės vienas nė vienos 
dienos, o Chlojė, įžengusi į olą, nimfų vardu prisiekė Dafniui, kad 
mylės jį ir gyvą, ir mirusį. Tačiau Chlojė buvo tokia paprasta mergaitė, 
kad išėjusi iš olos panoro, jog Dafnis duotų jai dar ir kitą priesaiką. 

„O Dafni,— tarė ji, — dievas Panas greit pamilsta, bet nėra išti- 
kimas: jis mylėjo Pitiją, mylėjo Siringę, bet niekad nesiliovė persekio- 


33 Dafnis ir Chlojė 


jęs driadžių ir varginęs ganyklų nimfų. Pats nepaisydamas priesaikų, 
Jis nesirūpins nubausti tave, net jeigu tu moterų turėtum daugiau nei 
dudelė vamzdelių. Todėl prisiek man šia ožkų kaimene ir ta ožka, 
kuri tave išmaitino, kad neapleisi Chlojės, kol ji tau liks ištikima. O 
jeigu ji tau ir nimfoms bus neteisinga, bėk nuo jos, nekęsk jos ir nu- 
žudyk ją lyg vilką!“ 

Dafniui patiko toks Chlojės nepasitikėjimas ir, atsistojęs vidury 
ožkų bandos, uždėjęs vieną ranką ant ožkos, o kitą ant ožio, jis prisie- 
kė, jog mylėsiąs Chloję, kol pats būsiąs mylimas, o jeigu ji vietoj Dafnio 
pasirinks kitą, tai jis ne ją nužudysiąs, bet pats save. O Chlojė, kaip 
paprasta piemenaitė, laikydama ožkų ir avių piemenų tikraisiais die- 
vais ožkas ir avis, džiaugėsi ir nebeabejojo ta priesaika. 


3. PLB 8 

TREČIA KNYGA 


1. O mitilėniečiai, kai išgirdo apie dešimties laivų užpuolimą ir 
kai žmonės, atėję iš kaimų, papasakojo jiems apie plėšimą, piktinda- 
miesi, kad jie taip metimniečių skriaudžiami, nutarė kuo greičiausiai 
pakelti prieš juos ginklą. Ir, surinkę tris tūkstančius skydnešių ir 
penkis šimtus raitelių, išsiuntė savo karvedį Hipasą sausumos keliu, 
nes žiemą pasitikėti jūra nesiryžo. 

2. Hipasas, patraukęs į žygį, metimniečių laukų neniokojo, ne- 
grobė žemdirbių ir piemenų bandų bei turto manydamas, kad tai būtų 
daugiau plėšiko, o ne karvedžio darbas; jis negaišdamas nuvedė ka- 
riuomenę prie paties miesto, tikėdamasis įsiveržti pro nesaugomus 
vartus. Kai iki miesto liko koks šimtas stadijų, jį pasitiko šauklys ir 
siūlė susitaikyti. Mat metimniečiai, patyrę iš belaisvių, kad mitilėniečiai 
nieko nežinoję apie tai, kas įvyko, ir tik žemdirbiai ir piemenys taip 
sudraudę įžūlius jaunuolius, ėmė gailėtis išdrįsę surengti prieš kaimy- 
ninį miestą smarkų ir neapgalvotą žygį. Todėl skubėjo atiduoti visa, 
ką buvo pagrobę, kad vėl galėtų be baimės bendrauti su kaimynais ir 
sausumoje, ir jūroje. Tą šauklį Hipasas nusiuntė pas mitilėniečius, nors 
ir pats, kaip išrinktas kariuomenės vadas, turėjo neribotą valdžią; ir, 
sustojęs stovykloje maždaug už dešimties stadijų nuo Metimnos, laukė 
nurodymų iš savo miesto. O po dviejų dienų atvykęs pasiuntinys įsakė 
paimti viską, kas buvo pagrobta, o pačiam, nieko pikto jiems nepada- 
rius, grįžti namo; turėdami pasirinkti karą ar taiką, mitilėniečiai nu- 
tarė, kad taika naudingesnė. 

3. Taip pasibaigė metimniečių ir mitilėniečių karas: jo pabaiga 
buvo tiek pat netikėta kaip ir pradžia. Tačiau užėjo žiema, kuri Daf- 
niui ir Chlojei buvo sunkesnė už karą: netikėtai sniegas užvertė visus 
kelius ir visus žemdirbius privertė sėdėti namuose. Iš kalnų ėmė 
tekėti sraunūs upokšniai, vanduo pasidengė ledu, medžiai atrodė lyg 

aplaužyti. Žemės niekur nebuvo matyti, nebent tik prie šaltinių ir 
upelių. Jau niekas nebevarė bandos į ganyklą, niekas nuo savo durų 
toliau nebėjo, bet, apie gaidykstę užkūrę didelę ugnį, vieni linus suko, 
kiti ožkų vilnas kedeno, treti vilkstes paukščiams gaudyti taisė. Tuo 
metu reikėdavo rūpintis, kad raguočių ėdžiose būtų pelų, ožkoms ir 
avims gurbuose — lapų, kiaulėms kiaulidėse — kaštonų ir gilių. 

4. Tuo tarpu, kai visi taip priverstinai turėjo sėdėti namie, kiti 
žemdirbiai ir piemenys džiaugėsi nors trumpam išsivadavę iš sunkių 
darbų, galėdami iš ryto pavalgyti ir ilgiau pamiegoti. Vienu žodžiu, 
žiema jiems atrodė malonesnė ir už vasarą, ir už rudenį, ir net už patį 
pavasarį. O Chlojė ir Dafnis, netekę savo džiaugsmų ir prisimindami, 
kaip bučiuodavosi, kaip drauge valgydavo, dabar liūdnai leisdavo 
naktis be miego ir laukė pavasario tarsi naujo gimimo po mirties. Liū- 
desį jiems kėlė ir į rankas patekęs krepšys, iš kurio drauge imdavo 
maistą, ir pastebėta milžtuvė, iš kurios drauge gerdavo, ir bet kur 
numesta dūdelė, mylimojo dovana. Todėl meldėsi nimfoms ir Panui, 
kad juos išvaduotų iš tų vargų ir pagaliau jiems patiems ir jų bandoms 
grąžintų saulę. Taip melsdamiesi jie kartu ieškojo būdų pasimatyti. 
Chlojė buvo visai pasimetusi ir nieko negalėjo sugalvoti. Su ja drauge 
visada buvo jos tariamoji motina, mokė ją vilnas kedenti ir verpstę 
sukti ir apie vedybas kalbėdavo. O Dafnis, turėdamas daug laisvo laiko 
ir būdamas už mergaitę sumanesnis, surado tokį būdą pasimatyti su 
Chloje. 

5. Prieš Drianto trobą pačiame kieme augo dvi didžiulės mirtos 
ir gebenė. Mirtos augo arti viena kitos, o gebenė — tarp jų; tarsi vy- 
nuogienojas išskleidusi šakeles į abi puses, iš susipynusių lapų sudarė 
lyg olą; nuo gebenės šakų kabojo daug didelių, tarytum vynuogių 
kekių. Todėl čia priskrisdavo daugybė žieminių paukščių, neran- 
dančių laukuose maisto; būdavo daug pilkųjų ir raibųjų strazdų, 
laukinių balandžių, varnėnų ir kitų sparnuočių, kurie mėgsta gebenių 
uogas. Esą šių paukščių gaudyti atėjo Dafnis, prisikrovęs krepšį skanių 
meduolių ir, kad kiekvienas patikėtų jo medžiokle, pasiėmęs amalo ir 
kilpų. Atstumas buvo ne didesnis kaip dešimt stadijų, bet dar nenu- 
leistas sniegas sudarė jam daug vargo; tačiau meilė visur pereina, ir 
per ugnį, ir per vandenį, ir per Skitijos sniegą“. 

6. Taigi Dafnis bėgte atbėgo prie trobos ir, nusipurtęs nuo 
blauzdų sniegą, pastatė vilkstes ir užtepė amalo ant ilgų vytelių, 
paskui atsisėdo laukdamas paukščių ir Chlojės. Paukščių atskrido dau- 
gybė, ir pakankamai jų buvo pagauta. Todėl jis turėjo daug darbo juos 

rinkdamas, pjaudamas ir pešdamas. Tačiau iš trobos neišėjo niekas, nei 
vyras, nei moteriškė, nei naminis paukštis. Visi sėdėjo prie ugnies, vi- 
duj užsidarę. Taigi Dafnis visiškai nežinojo, kas daryti, tarsi būtų atė- 
jęs blogų ženklų lydimas. Ir jis ryžosi, suradęs kokią dingstį, prasmukti 
pro duris ir ėmė galvoti, ką čia pasakyti, kad būtų įtikinama. „Atėjau 


ugnies“.— „O ar neturi kaimynų už vieno stadijo?“ — „Atėjau pasi- 
skolinti duonos“.— „Bet juk tavo krepšys pilnas maisto!“ — „Pritruko 
vyno“.— „Bet juk visai nesen'2i vynuoges spaudei!“ — „Vilkas mane 
vijosi“.— „O kur vilko pėdos?“ — „Atėjau pamedžioti paukščių“.— 


„Bet juk medžioklė baigta: kodėl neini namo?“ — „Aš noriu matyti 
Chloję“.— „Bet kas gi mergaitės tėvui ir motinai tai prisipažįsta?“ 
Taigi visur susidurdamas su kliūtimis, jis tarė: „Vadinas, tai sukels 
įtarimą. Regis, geriau tylėti, o Chloję pamatysiu pavasarį, nes, kaip 
atrodo, žiemą man ją pamatyti nelemta!“ Taigi visa tai apgalvojęs ir 
tylomis pasiėmęs, ką buvo sumedžiojęs, Dafnis jau ketino eiti namo, 
bet tada, tarytum Erotas būtų jo pasigailėjęs, įvyko štai kas. 

7. Driantas su savo šeimyna sėdėjo už stalo: dalino mėsą, dėjo 
duoną, vyną ąsotyje skiedė. Tuo metu vienas aviganis šuo, nusitaikęs, 
kai niekas nematė, pagriebė mėsos gabalą ir išbėgo pro duris. Supykęs 
Driantas — mat tas gabalas buvo jo dalis — nutvėrė pagalį ir išsivijo 
paskui tarsi kitas šuo. Vydamasis atsidūrė prie gebenės ir pamatė Daf- 
nį, besidedantį ant pečių sugautąjį grobį ir besitaisantį eiti namo. 
Driantas tuoj pat užmiršo mėsą ir šunį ir, garsiai sušukęs: „Sveikas 
gyvas, vaikeli!“, apkabino jį, pabučiavo ir paėmęs už rankos nusivedė 
į vidų. Dafnis ir Chlojė, išvydę vienas kitą, vos neparkrito ant žemės 
iš susijaudinimo, bet, prisivertę stovėti tiesiai, pasisveikino ir pasibu- 
čiavo: tai buvo jiems tarsi ramstis, kad nepargriūtų. 

8. Dafnis, taip netikėtai išvydęs Chloję ir gavęs bučinį, atsisėdo 
prie ugnies, nusiėmė nuo pečių ir padėjo ant stalo balandžius bei 
strazdus ir ėmė pasakoti, kaip jam įgrisę sėdėti namie ir kaip išėjęs 
medžioti, kaip vienus paukščius, kurie mėgsta mirtas ir gebenių uogas, 
sugavęs vilkstėmis, kitus amalu. Jie gyrė jo miklumą ir kvietė valgyti, 
ką buvo palikęs šuo, o Chlojei liepė įpilti gėrimo. Ji džiaugdamasi 
padavė kitiems, o Dafniui paskutiniajam: mat apsimetė pykstanti, kad 
atėjęs ketino pabėgti net nepasimatęs. Tačiau, prieš paduodama jam 
taurę, ji truputį nugėrė, o paskui padavė. O Dafnis, nors ir jautė stiprų 
troškulį, gėrė palengva, kad galėtų pratęsti malonumą. 

9. Ir štai stalas greitai ištuštėjo, neliko nei duonos, nei mėsos. 
Tada už stalo sėdintieji ėmė teirautis apie Mirtalę ir Lamoną ir vadino 


37 Dafnis ir Chlojė 


juos laimingais, nes šie susiradę sau tokį maitintoją senatvėje. Ir Dafnis 
taip giriamas džiaugėsi, nes visa tai girdėjo Chlojė. O kai jį mėgino 
sulaikyti, nes kitą dieną rengėsi aukoti Dionisui aukas, iš džiaugsmo 
jis vos nepradėjo jų garbinti vietoj Dioniso. Taigi tuojau iš krepšio išė- 
mė daugybę meduolių ir sugautų paukščių, ir visa tai buvo patiekta 
vakarienei. Buvo pastatytas antras vyno ąsotis, ir antrą kartą buvo 
užkurta ugnis. Greitai užėjus nakčiai, antrą kartą pasisotino, o paskui, 
šiek tiek pasekę visokių pasakų ir padainavę, nuėjo gulti: Chlojė su 
motina, Driantas su Dafniu. Chlojei nebuvo dabar jokio kito džiaugs- 
mo, tik tas, kad rytojaus dieną ji vėl pamatys Dafnį, o Dafnį džiugino 
menkas džiaugsmas: jam buvo labai malonu ir su Chlojės tėvu drauge 
gulėti. Todėl daug kartų jis apkabino Driantą ir bučiavo sapnuo- 
damas, jog visa tai daro su Chloje. 

10. Kai išaušo diena, užėjo baisus šaltis'“, ir viską svilino šiaurės 
vėjas. Visi atsikėlę paaukojo Dionisui vienergį aviną ir, užkūrę didelę 
ugnį, taisė valgį. Tuo laiku, kai Napė kepė duoną, o Driantas virė 
aviną, Dafnis ir Chlojė, suradę laisvą valandėlę, išėjo iš trobos prie 
gebenės. Pastatę vilkstes ir užtepę amalo, jie vėl pagavo nemažai 
paukščių. Ir nuolat bučiavosi ir maloniai tarp savęs kalbėjosi. „Dėl 
tavęs, Chloje, aš čia atėjau!“ — „Aš tai žinau, Dafni!“ — „Dėl tavęs 
žudau tuos vargšus strazdus!“ — „Ko gi tu iš manęs nori?“ — „Pri- 
simink mane!“ — „Aš tave dažnai prisimenu, prisiekiu nimfomis, 
kuriomis kadaise prisiekiau anoje oloje, kur mes tuojau nueisime, kai 
tik ištirps sniegas“.— „Bet, Chloje, kiek daug priversta sniego! Bijau, 
kad nesutirpčiau pirmiau už jį“.— „Drąsos, Dafni, juk saulė karš- 
ta!“ — „O Chloje! Kad ji taip degintų, kaip toji ugnis degina mano 
širdį“.— „Tu juokauji ir mane apgaudinėji!“ — „Ne, prisiekiu ož- 
komis, kuriomis tu man liepei prisiekti!“ 

11. Kai Chlojė taip Dafniui tarytum aidas atsakinėjo, juos pašaukė 
Napės namiškiai, ir jie atbėgo, nešdamiesi daug gausesnį grobį negu 
vakar. Tada, Dioniso garbei nulieję iš ąsočio vyno, ėmė valgyti, apsi- 
vainikavę galvas gebenės šakelėmis. Ir kai atėjo metas skirtis, džiaugs- 
mingais šūksniais pašlovinę Bakchą, išleido Dafnį namo, pridėję jo 
krepšį mėsos ir duonos. Taip pat atidavė balandžius ir strazdus par- 
nešti Lamonui ir Mirtalei, sakydami, jog sau jie kitų pasigausią, kol 
žiema ir užtenka gebenės uogų. Ir Dafnis išėjo pabučiavęs pirma juos, 
o paskui Chloję, kad jos bučinys liktų nesuteptas. Nuo to laiko jis 
dažnai ateidavo pas juos, sugalvodamas kitas dingstis. Šitaip ir žiemą 
jie praleido nevisiškai be meilės. 

12. Jau atėjus pavasariui nutirpo sniegas, žemė nusimetė dangą, 
sužaliavo žolė; jau kiti piemenys išginė bandas į ganyklą, o anksčiausiai 
už visus Chlojė ir Dafnis, nes tarnavo jie kitam, galingesniam pie- 
meniui. Tuojau pat jie nubėgo pas nimfas į olą, paskui pas Paną prie 
pušies, o tada prie ąžuolo, po kuriuo sėdėdami ganė bandas ir bučia- 
vosi. Surado ir gėlių, norėdami dievams vainikų nupinti: bet jos, zefyro 
maitinamos ir saulės šildomos, vos tik buvo pradėjusios kaltis iš žemės. 
Vis dėlto jie suieškojo ir žibučių, ir narcizų, ir progailių, ir kitų pir- 
mųjų pavasario dovanų. Chlojė ir Dafnis gėrė ką tik pamelžtą ožkų 
ir avių pieną ir jo nuliejo, vainikuodami dievų statulėles. Jie paskyrė 
savo dievams ir pirmuosius dūdelės garsus, tarsi ragindami lakštingalas 
pradėti giedoti. O jos pritardavo krūmuose ir vis aiškiau minėjo Iti- 
ją"“, tarsi po ilgo tylėjimo prisimindamos savo giesmes. 

13. Šen ten bliovė avys, šen ten šokinėjo ėriukai ir, palindę po sa- 
vo mMotinomis, tešmenį tampė; o tas, kurios dar nebuvo apsiėriavusios, 
avinai vaikėsi ir šokinėjo vienas ant vienos, kitas ant kitos. Ožiai taip 
pat vaikėsi ožkas ir aistringai ant jų šokinėjo, kovojo tarpusavyje dėl 
ožkų: kiekvienas turėjo savąsias ir saugojo, kad jų slapta nepaviliotų. 
Tokie reginiai net seniams galėjo sukelti meilę, o jie jauni ir pilni jėgų, 
jau ilgą laiką ieškoję meilės, degė nuo to, ką girdėjo, tirpo nuo to, ką 
matė, ir patys ieškojo kažko daugiau už pasibučiavimus ir glamonėji- 
mąsi, — ypač Dafnis. Jis per žiemą, būdamas namie ir nieko neveikda- 
mas, subrendo ir geidė bučinių, troško glamonių ir pasidarė dabar 
apsukresnis bei drąsesnis. 

14. Todėl prašė jis Chloję, kad ji jam suteiktų viską, ko tik jis 
trokšta, ir nuoga su nuogu drauge pagulėtų ilgiau, negu anksčiau buvo 
įpratę: tas vienintelis dalykas, kuris liko neišmėgintas iš kitų Fileto 
nurodymų, galįs jų meilę numalšinti. O Chlojės klausiamas, kas yra 
daugiau už pasibučiavimą, glamonėjimąsi ir net gulėjimą greta ir ką jis 
nusprendęs daryti, nuogas su nuoga atsigulęs, jis sakydavo: „Tą patį, 
ką avinai daro su avimis ir ožiai su ožkomis. Matai, kaip po šito jos 
Jau nuo jų nebėga ir jie nebevargsta besivaikydami, bet tarytum bend- 
ru malonumu pasidžiaugę paskui drauge ramiai ganosi? Atrodo, jog 
šis dalykas teikia kažin kokį saldumą ir įveikia meilės kartėlį“.— „Ar 
nematai, Dafni, ožkų ir ožių, avių ir avinų, kaip vieni stati tai atlieka, 
o kitos stačios su tuo sutinka: vieni užšoka ant nugarų, o kitos juos 
atlaiko? O tu mane prašai, kad aš atsigulčiau su tavimi, ir dar nuoga? 
O argi jos nėra gauruotesnės už mane, apsivilkusią?“ Dafnis patikėjo 
ir, atsigulęs šalia Chlojės, ilgą laiką gulėjo, bet nemokėdamas padaryti, 

ko kankinamai troško, pastatė ją ir ožius mėgdžiodamas apglobė iš 
užpakalio. Bet nieko nepasiekęs dar labiau nusiminė, atsisėdo ir ėmė 
verkti skųsdamasis, kad meilės reikalus išmanąs mažiau už avinus. 

15. Turėjo jis kaimyną, kuris dirbo nuosavą žemę. Tai buvo žmo- 
gus jau senstelėjęs, vardu Chromis. Jis buvo parsivedęs moterį iš mies- 
to — jauną, dailią ir žavesnę už kitas kaimo moteris; ji vadinosi Li- 
kainija. Šitoji Likainija, matydama kas dieną Dafnį, rytą genantį ožkas 
į ganyklą, o vakare parvarantį namo, panorėjo prisivilioti jį dovanomis 
ir taip įsitaisyti meilužį. Todėl kartą, jį vieną nutykojusi, padovanojo 
jam dūdelę, medaus korį, stirnos kailio krepšį. Tačiau ką nors sakyti 
nedrįso suvokdama, jog Dafnis myli Chloję, nes aiškiai matė, kaip jis 
negali nuo mergaitės atsiskirti. Iš pradžių ji tai suprato iš mostų ir 
šypsnių. O sykį anksti rytą, teisindamasi Chromiui, jog einanti pas 
kaimynę gimdyvę, pasekė juos iš paskos ir pasislėpusi krūmuose, kad 
niekas jos nepamatytų, viską girdėjo, ką jie kalbėjo, ir viską matė, ką 
jie darė. Neliko jos nepastebėta ir tai, kad Dafnis verkė. Pagailo jai 
nelaimingųjų; be to, pamaniusi, jog jai pasitaiko dviguba proga — 
ir jiems pagelbėti, ir savo pačios aistrą patenkinti, ji sugalvojo štai ką. 

16. Kitą dieną, vėl išėjusi tarsi pas tą gimdyvę, visai nesislėpdama 
ji nuėjo prie ąžuolo, po kuriuo sėdėjo Dafnis ir Chlojė. Puikiai apsi- 
metusi, kad yra susijaudinusi, ji tarė: „„Gelbėk, Dafni, mane vargšę! 
Iš dvidešimties mano žąsų vieną, pačią gražiausią, pagrobė erelis. 
Tačiau, pasiėmęs tokią sunkią naštą, jis nepajėgė su ja pakilti aukštyn 
ir nusinešti į aną, jam įprastą aukštą uolą, ir kartu su grobiu įkrito į 
šiuos krūmus. Aš prašau tave vardan nimfų, vardan ana to Pano, 
eime su manim į mišką, nes viena aš bijau, išgelbėk man žąsį, neleisk, 
kad mano žąsų sumažėtų. Galbūt ir patį erelį užmuši, ir jis jau nebe- 
grobs jūsų ėriukų ir ožiukų. Bandą tuo tarpu pasaugos Chlojė: ją gerai 
pažįsta ožkos, nes ji visada su tavimi gano“. 

17. Dafnis, nieko nenujausdamas, kas bus, tuojau pakilo ir pasi- 
ėmęs lazdą nuėjo paskui Likainiją. O ši nusivedė jį kuo toliau nuo 
Chlojės, ir kai jiedu priėjo tą vietą, kur miškas buvo tankiausias, Likai- 
nija paliepė jam atsisėsti prie šaltinio ir tarė: „Tu, Dafni, myli Chloję. 
Tai aš sužinojau naktį iš nimfų: sapne jos man papasakojo apie tavo 
vakarykščias ašaras ir liepė tau pagelbėti — išmokyti, kaip reikia mylė- 
ti. Tai ne pasibučiavimas ir glamonėjimasis ir ne tai, ką daro avinai ir 
ožiai: tie džiaugsmai daug saldesni už anuos, nes teikia ilgiau trunkantį 
malonumą. Taigi jei nori išsivaduoti iš kančių ir paragauti trokštamo 


Longas 40) 


džiaugsmo, tai pasiduok man kaip mielas mano mokinys, o aš tave 
iš meilės šioms nimfoms viso to išmokysiu“. 

18. Dafnis nebesitvėrė džiaugsmu ir, būdamas nepatyręs kaimietis, 
ožkų piemuo, įsimylėjęs jaunuolis, puolė Likainijai į kojas ir pradėjo 
ją maldauti, kad kuo greičiausiai išmokytų jį to meno, kuris jam padės 
padaryti Chlojei, ką nori. Ir tarytum Likainija jam iš tikrųjų būtų 
galėjusi atskleisti kažkokią didingą ir dievišką paslaptį, jis prižadėjo jai 
duoti dovanų: tvarte išaugintą ožiuką, minkštų sūrių, suspaustų iš 
riebaus pieno, ir pačią ožką. Likainija, sulaukusi iš ožkų piemens tokio 
palankumo, kokio nė nesitikėjo, pradėjo mokyti Dafnį to būdo. Pa- 
liepė jam atsisėsti šalia ir bučiuoti ją taip ir tiek, kaip ir kiek buvo pra- 
tęs bučiuoti Chloję, ir bučiuojant drauge apkabinti ir išsitiesti ant 
žemės. O kai jis atsisėdo, išbučiavo ją ir išsitiesė, ji matydama, kad jis 
jau turi pakankamai jėgų ir dega aistra, pakėlė jį iš gulimos ant šono 
padėties, o pati vikriai išsitiesė apačioje ir atvedė jį į ilgai ieškotą ke- 
lią. Paskui jau jis tuščiai nebeklaidžiojo, nes pati prigimtis nurodė jam, 
kas daryti. 

19. Kai ši meilės pamoka buvo baigta, Dafnis, dar tebesąs papras- 
tos, piemeniškos galvosenos, šoko bėgti pas Chloję, nes norėjo tuojau 
pat padaryti tai, ką buvo išmokęs: atrodė, jog bijo užmiršti delsdamas. 
Tačiau Likainija jį sulaikė ir štai ką pasakė: „Klausyk, Dafni, tu turi ir 
dar kai ką žinoti. Aš, būdama moteris, dabar nieko nenukentėjau, nes 
šito Mane jau seniai buvo išmokęs kitas vyras, kaip atlyginimą pasi- 
ėmęs mano mergystę. O Chlojė, kovodama su tavimi šią kovą, ir šauks, 
ir verks,ir smarkiai krauju apsipils, tarytum būtų sužeista. Bet tu to 
kraujo nebijok. Tik kai ją prisišnekinsi pasiduoti, atsivesk į šitą vietą, 
kad niekas negirdėtų jos šauksmų ir niekas nematytų jos ašarų, 0 jeigu 
kraujuos, ji galės nusiplauti šitame šaltinyje. Ir atsimink, kad aš tave 
anksčiau už Chloję padariau vyru!“ 

20. Tada Likainija, užbaigusi tuos pamokymus, nuėjo į kitą miško 
pusę, tarsi norėdama dar savo žąsies paieškoti. O Dafnis apgalvo- 
damas, ką ji buvo pasakiusi, užmiršo savo ankstesnį karštį, nes nedrįso, 
be pabučiavimo ir apkabinimo, Chlojei ką nors daugiau daryti, neno- 
rėjo, kad ji šauktų tarsi priešą išvydusi, arba verktų tarsi įskaudinta, 
arba krauju apsipiltų tarsi sužeista. Mat dėl savo nesenos patirties jis 
bijojo kraujo ir manė, jog kraujas teka tik iš žaizdos. Taigi nusprendęs 
smagintis su Chloje tik įprastais džiaugsmais, jis išėjo iš miško ir nuėjęs 
ten, kur ji sėdėjo, žibučių vainikėlį pindama, pamelavo, jog žąsį iš 
erelio nagų išplėšęs, ir apkabinęs pabučiavo ją taip karštai, kaip ir mė- 

gaudamasis Likainija: tai buvo, jo manymu, leistina ir visai nepavo- 
jinga. O Chlojė uždėjo jam ant galvos vainiką ir pabučiavo plaukus, 
kurie jai atrodė žavesni už žibutes. Pagaliau išėmusi iš krepšio vaisių 
šiupinio ir duonos padavė jam valgyti, o valgančiam iš burnos traukė 
ir pati valgė kaip mažas paukščiukas. 

21. Jiems valgant, o dar daugiau bučiuojantis negu valgant, pasi- 
rodė žvejų laivas, pro šalį plaukiąs. Vėjo nebuvo, jūra buvo visiškai 
rami; reikėjo irkluoti. Ir jie irklavo smarkiai, nes skubėjo ką tik su- 
gautas žuvis nugabenti vienam turtuoliui į miestą. Ką paprastai daro 
jūrininkai, kad sumažintų nuovargį, tai darė ir anie žvejai irklus 
kilnodami: vienas iš jų, vyresnysis, traukė jūreivišką dainą, o kiti tarsi 
choras, kai jo balsas nutildavo, darniai pritardavo. Kol jie plaukė ir 
dainavo atviroje jūroje, garsas nyko, nes balsai ore išsisklaidydavo, bet 
kai aplenkę iškyšulį įplaukė į gilią įlanką, kuri buvo panaši į mėnulio 
delčią, balsai skambėjo daug garsiau ir krantą pasiekdavo aiškios 
ritmingos dainos: šalia lygumos buvo dubus tarpeklis, tarsi koks pučia- 
masis ragas, kuris sugaudavo bet kokį garsą ir į kiekvieną balsą atsa- 
kydavo pamėgdžiojimu. Aidas buvo toks aiškus, jog buvo girdėti ir irk- 
lų pliuškenimas, ir jūrininkų balsai: tikrai malonu buvo klausytis. Pir- 
ma pasigirsdavo balsas iš jūros, o balsas iš sausumos tiek vėliau nutil- 
davo, kiek vėliau prasidėdavo. 

22. Taigi Dafnis žinodamas, kas ten vyksta, žiūrėjo tiktai į jūrą, 
sužavėtas stebėjo laivą, plaukiantį pro šalį greičiau už paukštį, ir 
stengėsi gerai įsiminti kai kurias dainas, kad vėliau galėtų jas dūdele 
pagroti. O Chlojė, tada pirmą kartą išgirdusi aidą, čia žvelgė į jūrą, 
kur dainavo jūrininkai, čia kreipė akis į krantą ieškodama, kas prita- 
ria. O kai žvejai praplaukė pro šalį ir slėnyje viskas nutilo, tada ji ėmė 
teirautis Dafnio: ar kitoje iškyšulio pusėje irgi yra jūra, ar kitas laivas 
plaukia pro šalį, ar kiti jūrininkai dainuoja tą pačią dainą ir visi kartu 
nutyla. Tada Dafnis ėmė švelniai juoktis ir, dar švelniau ją pabučiavęs, 
uždėjo jai žibučių vainiką ir pradėjo sekti pasaką apie Echo, už šią 
pasaką išsiderėjęs iš jos dar dešimt bučinių. 

23. „Miela mergele, nimfų yra visokių: melijų, driadžių ir helėjų, 
visos jos gražios,visos dainininkės. Vienai iš jų gimė duktė Echo — 
mirtinga, nes jos tėvas buvo mirtingasis, ir graži kaip ir jos motina. 
Augino ją nimfos, o mūzos mokė dūdele groti, fleitą pūsti, lyra ir kita- 
ra skambinti visokių dainelių. Taip ji, išaugusi graži ir žydinti jauna 
mergaitė, šokdavo kartu su nimfomis rateliuose, dainuodavo kartu su 
mūzomis. Tačiau, brangindama savo mergystę, ji vengdavo visų vyrų, 

tiek Žmonių, tiek ir dievų. Tada Panas, pavydėdamas jai skambaus 
balso ir veltui mėginęs pasidžiaugti jos grožiu, užpyko ant mergaitės ir 
įkvėpė avių ir ožkų piemenims siautulį. Tie piemenys lyg šunys ar 
vilkai sudraskė nelaimingąją mergaitę ir išbarstė po visą žemę dar 
tebedainuojančius jos sąnarius. O žemė iš meilės nimfoms visas jos 
kūno dalis paslėpė. Išsaugojo ji ir gražų mergaitės balsą, ir mūzoms 
panorus skamba jis mėgdžiodamas viską kaip ir anksčiau — dievus, 
žmones, daiktus, žvėris. Jis pamėgdžioja ir patį Paną, švilpaujantį 
dūdele. O šis išgirdęs pašoka ir vejasi per kalnus, trokšdamas ne tiek 
pagauti, kiek sužinoti, kas yra tas slaptas jo mokinys“. 

Kai tik Dafnis pabaigė sekti šią pasaką, Chlojė jį pabučiavo ne tik 
dešimt, bet ir daug daugiau kartų. O netoliese tą patį pakartojo ir 
Echo tarsi paliudydama, jog visa ta pasaka buvo teisybė. 

24. Kas dieną vis karščiau kaitino saulė: jau baigėsi pavasaris, 
prasidėjo vasara. Vėl jiems atsirado naujų vasaros džiaugsmų. Dafnis 
plaukiodavo upėse, o Chlojė maudydavosi šaltiniuose; jis dūdele gro- 
davo, su pušimis lenktyniaudamas, o ji dainuodavo, su lakštingalomis 
rungtyniaudama; medžiodavo čirkšlius Žiogus, gaudydavo griežiančius 
laumžirgius, rinkdavo gėles, purtydavo nuo medžių vaisius ir juos val- 
gydavo. Jau kartais ir nuogi vienas šalia kito pagulėdavo, užsikloję 
ožkos kailiais. Ir Chlojė lengvai būtų tapusi moterimi, jei Dafnis 
nebūtų taip labai bijojęs kraujo. Baimindamasis, kad aistra neįveiktų 
proto, jis dažnai neleisdavo Chlojei visiškai apsinuoginti. Chlojė tuo 
stebėdavosi, bet klausti drovėdavosi. 

25. Tą vasarą daugybė jaunikaičių sukosi apie Chloję, daugybė 
Jų iš visur atkeliaudavo pas Driantą, prašydami išleisti ją už vyro. Vieni 
atnešdavo dovanų, kiti labai daug žadėdavo, jei Chlojė jiems atitektų. 
Taigi Napė, tų vilčių apkerėta, įkalbinėdavo išleisti Chloję už vyro, 
nebelaikyti daugiau namuose tokios suaugusios merginos, kuri begany- 
dama labai greitai gali prarasti mergystę, o vyru išsirinkti už obuolius ir 
rožes kokį nors piemenį: geriau esą ją padaryti namų šeimininke, o 
patiems gauti daug dovanų ir viską pasaugoti savo tikrajam vaikui. 
Mat visai neseniai jiems buvo gimęs berniukas. Driantas kartais 
susiviliodavo tomis kalbomis, nes matė, jog kiekvienas jaunikis žada 
daugiau dovanų, negu galima tikėtis už neturtingą piemenaitę. Bet 
kartais pagalvodavo, jog mergaitė verta gauti geresnį vyrą, o ne kokį 
nors žemdirbį, ir jeigu ji kada nors susirastų savo tikruosius tėvus, tai 
ir jiems, augintojams, būtų gausiai atlyginta. Todėl atidėliodavo atsa- 
kymą ir stumdavo dieną po dienos, tuo pačiu metu laimėdamas ne- 

maža dovanų. O Chlojė viską žinojo, buvo labai nusiminusi, bet ilgą 
laiką slėpė nuo Dafnio, nenorėdama jo liūdinti. Tik kai jis užsispyręs 
ėmė teirautis ir, kaip atrodė, nieko nežinodamas buvo labiau nusimi- 
nęs, negu galėjo būti ką nors sužinojęs, tada Chlojė viską jam išpasa- 
kojo — kiek daug turtingų jaunikaičių jai peršasi, ką sako Napė, sku- 
binanti jungtuves, kaip pagaliau laikosi Driantas, nieko neatmes- 
damas, tik atidėliodamas sprendimą iki vynuogių rinkimo. 

26. Dafnis, tai išgirdęs, tarytum prarado protą ir atsisėdęs ėmė 
verkti sakydamas, jog numirsiąs, jei Chlojė daugiau kartu su juo nebe- 
ganys; ir ne tik jis vienas, bet ir avys, netekusios tokio piemens. Paskui 
kiek atsigavęs pasijuto drąsesnis, nes tikėjosi įtikinti jos tėvą, o save 
ėmė laikyti vienu iš besiperšančių jaunikių, turėdamas didelę viltį 
nugalėti kitus. Tik vienas dalykas iam tebekėlė baimę: Lamonas nebu- 
vo turtingas. Tokia padėtis niekais vertė jo viltis. Vis dėlto nusprendė 
pasipiršti, o Chlojė irgi tam pritarė. Tačiau Lamonui jis nieko nedrįso 
sakyti, o Mirtalei įsidrąsinęs papasakojo apie savo meilę ir pradėjo 
kalbą apie jungtuves. Mirtalė naktį viską papasakojo Lamonui. Rūsčiu 
veidu išklausė jis tą prašymą ir apibarė žmoną, kad perša paprastą 
piemenų dukterį jaunuoliui, kuriam, sprendžiant iš rastų prie jo daik- 
tų, pranašaujama laiminga ateitis ir kuris, susiradęs tikruosius savo 
tėvus, galės juos net padaryti laisvais žmonėmis ir duoti daugiau 
žemės. Tačiau Mirtalė bijodama, kad Dafnis, netekęs vilties vesti Chlo- 
Ję, iš meilės nesiimtų kokių nors pražūtingų žygių, pranešė jam visai 
kitas Lamono nesutikimo priežastis. „Mes, sūnau, esame neturtingi. 
Mums reikia marčios, kuri šiek tiek daugiau atsineštų, o jie turtingi, ir 
Jiems reikia turtingo žento. Tačiau eik, prikalbink Chloję, o ji tegu 
įtikina savo tėvą, kad per daug nereikalautų ir leistų jums tuoktis. 
Ji, be abejo, tave myli ir labiau norėtų gulėti su neturtingu gražuoliu 
negu su turtinga beždžione“. 

27. Mirtalė visai nesitikėjo, kad su tuo sutiks Driantas, pas kurį 
lankėsi labai turtingi jaunikiai. Todėl ji tarėsi nurodžiusi puikią 
priežastį, dėl kurios tėvas nesutinkąs su jungtuvėmis, o ir Dafnis nieko 
negalėjo prikišti. Būdamas toli nuo to, ko troško, jis elgėsi taip, kaip 
paprastai elgiasi neturtingi įsimylėjėliai: verkė ir vėl šaukėsi nimfų 
pagalbos. Jos naktį jam sapne pasirodė tokiu pavidalu kaip ir anksčiau, 
ir vėl vyriausioji iš jų kalbėjo: „Chlojės jungtuvėmis rūpinasi kitas 
dievas, o mes duosime tau dovanų, kuriomis galėsi įsiteikti Driantui. 
Jaunųjų metimniečių laivą, kurio virvę iš vytelių tavo ožkos kadaise 
suėdė, tą dieną vėjas nunešė toli nuo sausumos, bet kitą naktį smarkus 

vėjas, pradėjęs pūsti iš jūros, išmetė jį į krantą, į iškyšulio uolas. 
Žinoma, jis buvo sudaužytas, ir jame buvusi didelė važta žuvo; tiktai 
bangos išmesta ir dumbliais apnešta piniginė su trimis tūkstančiais 
drachmų dabar guli šalia negyvo delfino. Bėgdamas nuo pūvančio 
lavono smarvės, čia neužklydo nė vienas pakeleivis. Bet tu nebijok: 
nueik tenai, pasiimk piniginę ir atiduok. To užteks, kad pasirodytum 
nesąs beturtis, o su laiku ir turto įsigysi“. 

28. Tai pasakiusios nimfos kartu su nakties tamsa pranyko. Išaušus 
dienai Dafnis pašoko labai linksmas ir garsiai švilpaudamas varėsi 
ožkas į ganyklą. Ten pabučiavęs Chloję ir pagarbinęs nimfas, nuėjo 
prie jūros tarsi norėdamas nusiprausti ir vaikščiojo po smėlį netoli 
bangų pasiekiamo krašto, ieškodamas tų trijų tūkstančių drachmų. 
Ir jis visai nedaug vargo, nes tuojau pajuto, kur išmestas pūvąs delfi- 
nas: jo smarvė parodė Dafniui kelią. Greitai priėjo, nuėmė dumblius ir 
rado piniginę, pilną sidabro. Ją pasiėmęs įsidėjo į krepšį ir, pagarbinęs 
nimfas ir pačią jūrą, nuėjo. Nors jis ir buvo ožkų piemuo, bet jūrą nuo 
to meto laikė malonesne už sausumą, nes jūra jo ir Chlojės sutuoktu- 
vėms padėjo. 

29. Pasiėmęs tuos tris tūkstančius drachmų ir laikydamas save 
turtingiausiu iš visų Žmonių, o ne tik iš tenykščių žemdirbių, jis tuojau 
nuėjo pas Chloję. Tada papasakojo jai sapną, parodė piniginę ir liepė 
pasaugoti bandas, kol jis sugrįš. Paskui labai ryžtingai nuskubėjo pas 
Driantą. Rado jį kartu su Nape kuliantį kviečius ir gana drąsiai pra- 
dėjo kalbėti apie vestuves: „Atiduok man Chloję už žmoną. Aš moku 
gražiai derlių nuimti, vynuogienojus genėti ir vaismedžius sodinti. 
Moku taip pat Žemę arti ir javus vėtyti. Kaip bandą ganau, gali pasa- 
kyti Chlojė: pradėdamas ganyti, gavau penkias dešimtis ožkų, dabar tą 
skaičių padvigubinau; išauginau ir didelių, gražių ožių, o anksčiau 
savo ožkas prie svetimų leisdavome. Pagaliau esu jaunas ir jūsų kai- 
mynas, kuriuo skųstis negalite; mane taip pat išaugino ožka kaip 
Chloję avis. Visu tuo kitus pralenkdamas, nenusileisiu jiems ir dovano- 
mis: jie dovanos tau ožkų arba avių, porą nusususių jaučių arba 
javų, kurių nė vištos nelesa, o aš štai duodu tau tris tūkstančius drach- 
mų! Tik niekas neturi to žinoti, net pats Lamonas, mano tėvas“. Taip 
sakydamas jis padavė pinigus, apkabino juos ir pabučiavo. 

30. O jie, visai netikėtai pamatę tokią krūvą sidabro, iškart priža- 
dėjo išleisti už jo Chloję ir apsiėmė prikalbinti Lamoną. Napė, su 
Dafniu pasilikusi, varė aplink klojimą karves ir kūlimo lenta kūlė 
varpas, o Driantas paslėpė piniginę ten pat, kur buvo padėti rasti 

prie Chlojės daiktai, ir greitai išėjo pas Lamoną ir Mirtalę,ketindamas 
(negirdėtas dalykas!) išpiršti jaunikį. Radęs juos, seikėjančius ką tik 
išvėtytus miežius ir nusiminusius, nes pribyrėjo beveik mažiau, negu 
buvo pasėta, paguodė sakydamas, jog visi tuo dabar skundžiasi. Paskui 
ėmė prašyti apvesdinti Dafnį su Chloje tikindamas, kad iš Lamono ir 
Mirtalės nieko neimsiąs, nors kiti jiems daug duodą, o priešingai, net 
pats jiems kai ko duosiąs. Mat jų vaikai kartu išaugę ir, beganydami 
greta, taip vienas kitą pamilę, kad dabar nelengva jų meilę suardyti. Be 
to, jiedu jau sulaukę tokio amžiaus, kada galį gyventi kaip vyras su 
žmona. Prie šių įtikinėjimų pridėjo Driantas dar ir kitokių, nes už tai 
buvo gavęs atlyginimo tris tūkstančius drachmų. Ir Lamonas dabar 
negalėjo atsisakyti nei todėl, kad jis neturtingas, nes Driantas ir Napė 
visai nesididžiavo, nei kad Dafnis jaunas, nes šis jau buvo subrendęs 
vaikinas; nuslėpė jis ir tikrąją savo nuomonę, kad Dafnis esąs vertas 
geresnės žmonos, bet truputį patylėjęs atsakė šitaip: 

31. „Teisingai darote teikdami kaimynams pirmenybę prieš sve- 
timus ir neiškeldami turto aukščiau už garbingą skurdą. Už tai Panas 
ir nimfos tebūna jums maloningi! Ir aš esu linkęs paskubinti šias jung- 
tuves, juk beprotis būčiau, jei,senas ir reikalingas daugiau rankų 
darbams, nevertinčiau draugystės su jūsų namais. Ir pati Chlojė bus 
puiki žmona: mergaitė kilni ir daili, visais atžvilgiais tinkama. Tačiau 
aš, būdamas vergas, savo nuožiūra nieko negaliu tvarkyti: šeimininkas 
apie tai turi žinoti ir su tuo sutikti. Todėl geriau atidėkim vestuves 
iki rudens: girdėjau iš tų, kurie atvyksta pas mus iš miesto, jog tada 
atvyksiąs ir šeimininkas. Tada mūsų jaunuoliai ir taps vyru ir žmona, o 
dabar tegu mylisi kaip -brolis ir sesuo. Ir štai ką, Driantai, žinok: tu 
duodi pasiūlymą jaunuoliui, kuris toli mus abu prašoksta!“ Taip 
pasakęs Lamonas pabučiavo Driantą, davė jam atsigerti, nes jau buvo 
pats vidurdienis, ir palydėjo truputį, visaip reikšdamas didžiausią 
prielankumą. 

32. Driantas, nepraleidęs pro ausis paskutinių Lamono žodžių, 
eidamas ėmė pats vienas svarstyti, kas gi yra Dafnis. „Ožka buvo jo 
maitintoja, tarytum patys dievai juo rūpinosi. Jis dailaus gymio jaunuo- 
lis, visai nepanašus į tą bukanosį senį ar jo nuplikusią moterį. Turėjo 
ir tris tūkstančius drachmų, o tiek net laukinių kriaušių paprastas 
piemuo neturi. Argi ir jį buvo kažin kas pametęs kaip Chloję? Argi 
ir jį Lamonas rado kaip aš Chloję? Gal šalia jo buvo padėti tokie pat 
daiktai, kokius radau aš? O kad taip būtų buvę, viešpatie Panai ir 
mielosios nimfos! Tada jis, greitai suradęs savuosius, gal išaiškintų 

kai ką ir iš Chlojės paslapčių!“ Taip sau vienas galvojo ir svajojo 
Driantas, ko! priėjo klojimą. Čia atėjęs ir užtikęs Dafnį, labai nekant- 
raujantį išgirsti naujienų, padrąsino jį pavadindamas žentu, pranešė, 
kad rudenį švęsią jungtuves, ir paspaudė dešiniąją žadėdamas, jog 
Chlojė nebus išleista už nieko kito, kaip tik už Dafnio. 

33. Greičiau už mintį, nieko negėręs, nieko nevalgęs, nubėgo 
Dafnis pas Chloję ir, radęs ją melžiant gyvulius ir spaudžiant sūrius, 
pasakė linksmą žinią apie jungtuves. Nuo to laiko jau nesislėpdamas 
bučiuodavo ją kaip žmoną ir kartu su ja darbą dirbdavo: melždavo 
pieną į milžtuves, džiovindavo sūrius pintinėse, prileisdavo prie motinų 
ėriukus ir ožiukus. Baigę visus darbus, Dafnis ir Chlojė nusimaudy- 
davo, pavalgydavo ir atsigerdavo, vaikščiodavo aplinkui ieškodami 
prinokusių vaisių. Jų buvo nepaprasta gausybė, nes tuo metų laiku 
viskas bręsta: buvo daugybė laukinių ir naminių kriaušių, gausybė 
obuolių, vieni jau buvo nukritę ant žemės, o kiti dar tebekabojo ant 
šakų; ant žemės nukritę skaniau kvepėjo, ant šakelių palikę gražiau 
spindėjo: vieni kvepėjo lyg vynas, kiti blizgėjo lyg auksas. Viena 
obelis jau buvo nukrėsta, nebeturėjo nei vaisių, nei lapų: visos šakos 
buvo plikos, tiktai pačioje viršūnėje kabojo dar vienas obuolys, didelis 
ir gražus, kuris savo spalva visus pranoko. Turbūt tas, kuris obuolius 
skynė, bijojo taip aukštai lipti ir paliko jį; o galbūt paliko tą gražųjį 
obuolį mylinčiam piemeniui. 

34. Kai tik Dafnis pamatė tą obuolį, labai panorėjo įlipęs jį nu- 
skinti ir visai nepaisė Chlojės atkalbinėjimų. Todėl ji matydama, kad 
jos žodžių jis neklauso, pyktelėjusi skubiai nuėjo prie savo bandos, 
o Dafnis, vikriai įlipęs į medį, pasiekė obuolį ir nuskynė. Paskui 
nunešęs Chlojei, kuri tebepyko ant jo, padovanojo jai ir taip pasakė: 
„Brangioji mergele, šį obuolį užmezgė gražiosios Horos““, gražusis 
medis išaugino, Saulė subrandino, o Likimas išsaugojo. Aš, turėdamas 
akis, negalėjau jo palikti, kad jis nukristų žemėn ir jį arba gyvuliai 
ganydamiesi kojomis sutryptų, arba gyvatė šliauždama užnuodytų, 
arba laikas sunaikintų žemėn nukritusį tą, kurį ką tik matėme kabantį 
ant šakelės ir kuriuo stebėjomės. Tokią dovaną Afroditė gavo už 
savo grožį, ir aš dovanoju tau šį vaisių kaip pergalės ženklą. Ir jūs abi 
turite vienokius teisėjus: anas buvo karvių piemuo“!, o aš — ožkų“. 
Taip pasakęs jis įdėjo obuolį Chlojei į sterblę, o ji pabučiavo Dafnį, 
kai šis arti jos pasilenkė. Todėl nebuvo jam gaila, kad taip aukštai išdrį- 
so lipti, nes gavo bučinį, vertesnį ir už auksinį obuolį. 

1. Atėjęs iš Mitilėnės vienas vergas, kuris su Lamonu tarnavo 
tam pačiam šeimininkui, pranešė, kad dar prieš vynuogių rinkimą 
šeimininkas atvyks pasižiūrėti, ar tas metimniečių užpuolimas nepa- 
darė jo ūkiui nuostolio. Todėl, baigiantis vasarai ir artėjant rudeniui, 
Lamonas pradėjo ruoštis, kad šeimininkui viešint viskas džiugintų 
akį. Valė šaltinius, kad juose būtų švarus ir grynas vanduo, išmėžė 
diendaržį, kad smarvės nesijaustų, tvarkė sodą, kad gražus atrodytų. 

2. O tas sodas buvo visų gražiausias, sutvarkytas taip, kaip 
tvarkomi karališki sodai. Buvo jis apie vieną stadiją ilgio, aukštoje 
vietoje, keturių pletrų?? pločio. Jį buvo galima palyginti su didele 
pieva. Jame augo visokių medžių: obelų, mirtų, kriaušių, granatų, 
figų, alyvų. O vienoje vietoje — aukštas vynuogienojas glaudėsi prie 
obelų ir kriaušių ir savo juodomis kekėmis tarytum rungtyniavo su 
jų vaisiais. Tokie buvo vaismedžiai. Be jų, buvo dar ir kiparisų, laurų, 
platanų ir pušų. Aplink juos visus vyniojosi ne vynuogės, o gebenės, 
kurių didelės juoduojančios kekės panėšėjo į vynuoges. Vaismedžiai 
lyg saugojami augo sodo viduryje, o aplinkui žaliavo nevaisiniai me- 
džiai, tarytum kokia dirbtinė užtvara. Sodą juosė žema akmeninė 
tvora. Kiekvienas medis buvo apgenėtas ir augo laisvai, kamienas 
stovėjo atskirai nuo kamieno. Bet viršūnėje, priešingai, šakos viena 
su kita buvo susipynusios, lapai susimaišę: todėl galėjai pamanyti, jog 
ir tai ne gamtos, o žmogaus rankų darbas. Lysvėse buvo ir gėlių, 
kurių dalį išaugino pati žemė, o kitos iš žmogaus triūso atsirado. Rožes, 
hiacintus ir lelijas žmogaus rankos pasodino, o žibutės, narcizai ir 
progailiai patys žemėje išaugo. Vasarą buvo pavėnis, pavasarį gėlės 
žydėjo, rudenį brendo vaisiai, kiekvienu metų laiku buvo džiaugsmo. 

3. Iš tos vietos gerai buvo matyti lyguma, ir galėjai stebėti 
ganančius piemenis. Žvilgsnis pasiekdavo jūrą ir pro šalį plaukiančius 

laivus. Tai darė sodą dar gražesnį. Pačiame sodo viduryje stovėjo 
Dioniso šventykla ir aukuras: apie aukurą vyniojosi gebenė, apie šven- 
tyklą — vynuogienojo atžalos. Šventykloje buvo piešinių, vaizduo- 
jančių Dioniso gyvenimą ir žygius: gimdančią Semelę“*, miegančią 
Ariadnę““, surištą Likurgą??, sudraskytą Pentėją““. Čia buvo matyti 
ir indų nugalėjimas*', ir tirėnų pavertimas““: visur satyrai vynuoges 
trypia, visur bakchantės ratelį šoka. Nebuvo užmirštas ir Panas: jis 
sėdi ant uolos dūdele grodamas, o jo dainelė, rodos, lydi ir satyrų 
trypimą, ir bakchančių šokį. 

4. Toks buvo Lamono sodas, kurį jis uoliai prižiūrėjo, nudžiū- 
vusias šakeles nupjaudavo, nukritusias vynuogių ataugas pakeldavo 
ir parišdavo. Dionisui nupynė vainiką, gėlėms dirvą sudrėkino, griove- 
liais atvedęs vandenį. Ten tryško vienas šaltinis, patogus gėlėms lais- 
tyti, kurį Dafnis buvo suradęs.Tas šaltinis buvo skirtas gėlėms, tačiau 
pavadintas Dafnio šaltiniu. Prisakė Lamonas ir Dafniui kuo geriau 
atganyti ožkas, manydamas, jog atvykęs šeimininkas, kuris seniai čia 
buvo buvęs, panorės kaip tik jas matyti. Tačiau Dafnis buvo ramus 
tikėdamasis, jog už ožkas būsiąs pagirtas: jis dvigubai padidino bandą, 
palyginus su ta, kurią buvo gavęs ganyti iš pradžių, ir vilkas nė vienos 
nebuvo pagrobęs; be to, jo ožkos buvo riebesnės net už avis. Tačiau 
kad šeimininkas būtų palankesnis jo vedyboms, buvo labai rūpestingas 
ir stropus: išgindavo rytą labai anksti, o pargindavo jau sutemus 
vakare. Du kartus per dieną varydavo girdyti, ieškodavo geriausių 
ganyklų. Taip pat pasirūpino naujų puodynių, daugiau milžtuvių ir 
didesnių sūrmaišių. Tiek rūpinosi savo ožkomis, kad net jų ragus alyva 
ištepė ir vilnas sušukavo. Jo banda atrodė panaši į Pano šventąją ban- 
dą. Visuose darbuose, rūpinantis ožkomis, padėjo jam Chlojė: palikusi 
savo avis, daugiau laiko prie ožkų praleisdavo. Už tai Dafnis ir manė, 
Jog tik Chlojės rūpesčiu ožkos pasidarė tokios gražios. 

5. Kai jie buvo užsiėmę tais darbais, iš miesto atvykęs kitas 
pasiuntinys liepė kuo greičiausiai nuskinti vynuoges. Jis pasakė, jog 
ir pats čia pasiliksiąs, kol iš vynuogių išspausią jauną vyną, ir tik tada 
grįšiąs į miestą, iš kur, jau baigus nuimti vynuogių derlių, atvešiąs 
savo šeimininką. Taigi šitą Eudromą (toks buvo jo vardas, nes tarnavo 
bėgiku??) jie priėmė nepaprastai vaišingai. Tuojau pradėjo skinti 
vynuoges: gabeno kekes į spaustuvus, pilstė jauną vyną į statines, o 
pačias puikiausias kekes su šakutėmis atidėdavo, nes norėjo, kad ir iš 
miesto atvykusieji galėtų pasidžiaugti šiokiais tokiais vynuogių derliaus 
teikiamais malonumais. 

6. Kai jau Eudromas rengėsi grįžti į miestą, Dafnis davė jam 
daug dovanų, visko, ko galima tikėtis iš ožkų piemens: gerai suslėgtų 
sūrių, jaunutėlį ožiuką, tankių vilnų baltą ožkos kailį, kad žiemą 
turėtų ką apsisiausti bėgdamas. Eudromas labai džiaugėsi, bučiavo 
Dafnį ir žadėjo apie jį savo šeimininkui pasakyti ką nors gero. Taip 
Eudromas iškeliavo draugiškai nusiteikęs, o Dafnis sunerimęs vėl ganė 
kartu su Chloje. Ją irgi apėmė didelė baimė: jaunuolis, papratęs ligi 
tol matyti vien ožkas, avis, žemdirbius ir Chloję, turėjo pirmą kartą 
išvysti savo šeimininką, kurio tik vardą anksčiau tebuvo girdėjęs. Ji 
buvo susirūpinusi dėl Dafnio, kaip jis prakalbės į šeimininką, nerimo 
jai širdis ir dėl jungtuvių, ar tik ne veltui jiedu apie jas svajoja. Dėl to 
jie nuolat bučiuodavosi ir nuolat apsikabinę būdavo tarytum suaugę; 
tačiau jų bučiniai būdavo pilni baimės, o apsikabindavo jie liūdnais 
veidais, tarsi būtų bijoję jau atvykusio šeimininko arba nuo jo slėpęsi. 
Bet štai juos sujaudino dar vienas įvykis. 

7. Jų kaimynystėje gyveno vienas karvių ganytojas, pasipūtėlis 
Lampis. Jis irgi piršosi Chlojei ir, norėdamas paskubinti jungtuves, 
jau buvo davęs Driantui daug dovanų. O kai dabar pamatė, jog 
Chloję ves Dafnis, jei tik gaus sutikimą, jis ieškojo būdo, kaip sukiršinti 
prieš juos šeimininką. Žinodamas, jog šeimininkas labiausiai mėgsta 
grožėtis sodu, sumanė kiek pajėgdamas jį nuniokoti ir subjauroti. 
Tačiau medžių kirsti nedrįso: bijojo, kad išgirdę nesugautų. Ėmė 
žvalgytis į gėles, nusprendęs jas sunaikinti. Sulaukęs nakties perlipo 
per tvorą ir vienas gėles su šaknimis išrovė, kitas nuskynė, dar kitas 
lyg kiaulė sutrypė ir niekieno nepastebėtas pasišalino. O rytą atėjo į 
sodą Lamonas, rengdamasis palaistyti gėles šaltinio vandeniu. Pamatęs 
visą plotą suniokotą,— buvo aišku, jog tai priešo, o ne plėšiko dar- 
bas,— tuojau sudraskė savo trumpą chitoną ir didžiu balsu pradėjo 
šauktis dievų. Išbėgo Mirtalė pametusi viską, ką turėjo rankose, ir 
Dafnis palikęs ožkas atbėgo. Pamatę, kas nutiko, visi ėmė šaukti ir 
šaukdami verkti. 

8. Galėjo atrodyti keista, kad jie taip rauda gėlių. Tačiau jie 
verkė bijodami šeimininko, o ir pašalinis žmogus ten patekęs būtų 
pravirkęs, nes visas plotas buvo nuniokotas, sumindžiotas, pasilikęs 
tiktai purvas, plika žemė. Tos gėlės, kurios liko piktadario nepaliestos, 
tebežydėjo spindėdamos ryškiomis spalvomis, buvo gražios, nors ir 
gulėjo žemėje. Ant jų vis dar nutūpdavo bitės be perstojo dūgzdamos, 
tarytum gėlių verkdamos. Lamonas, skausmo pritrenktas, sušuko: 
„Ak, mano rožės! Kaip jos išlaužytos! Ak, mano žibutės! Kaip jos 

sumindytos! Ai ai! Mano hiacintus ir narcizus kažin koks nedorėlis 
išrovė! Ateis pavasaris, bet gėlės nebežaliuos! Bus vasara, o jos nebe- 
žydės! Ateis ruduo, ir niekas nebepins iš jų vainikų! Ir tu, viešpatie 
Dionisai, nepasigailėjai tų vargšių gėlelių! Tu šalia jų gyveni, tu jomis 
žaviesi! Dažnai iš jų pindavau tau vainiką, ir tu juk džiaugeisi? Kaip 
aš savo sodą šeimininkui parodysiu? Ką jis pagalvos tai išvydęs? Jis 
mane, senį, pakars kur nors ant pušies kaip Marsiją“?! O gal ir Dafnį 
manydamas, jog tai padarė jo ožkos!“ 

9. Taip kalbėdami jie liejo karštas ašaras. Verkė ne tiek dėl gėlių, 
kiek dėl savęs pačių. Verkė taip pat ir Chlojė bijodama, kad Dafnio 
nepakartų, meldė dievus, kad niekad jau neatvyktų jų šeimininkas, ir 
vos ištvėrė tas baisias dienas, tarsi būtų mačiusi jau plakamą Dafnį. 
O sutemus tas pats Eudromas jiems pranešė, kad senasis šeimininkas 
atvyksiąs po trijų dienų, o jo sūnus čia būsiąs rytoj. Gavę šią žinią, 
jie ėmė svarstyti atsitikusią nelaimę ir, viską Eudromui pasakę, klausė 
jo patarimo. Būdamas prielankus Dafniui, jis patarė pirmiausia pra- 
nešti viską jaunajam šeimininkui ir pats žadėjo pagelbėti, sakydamas 
esąs šiek tiek jo gerbiamas kaip buvęs pieno brolis. Išaušus dienai taip 
jie ir padarė. 

10. Atjojo Astilas?! raitas, kartu ir jo parazitas““, irgi raitas; pir- 
masis ką tik barzdą pradėjo želdinti, o Gnatonas (toks buvo parazito 
vardas““) seniai jau barzdą skuto. Lamonas kartu su Mirtale ir Dafniu 
puolė Astilui po kojų ir maldavo pasigailėti nelaimingo senelio, iš- 
gelbėti jį, niekuo nenusikaltusį, nuo tėvo rūstybės. Paskui jam viską iš 
eilės papasakojo. Astilui pagailo maldaujančiųjų; jis pats, nuėjęs į sodą, 
apžiūrėjo sunaikintas gėles ir pažadėjo numaldyti tėvą: visą kaltę jis 
suversiąs arkliams, kurie buvę čia pririšti ir apimti įsiutimo nutrūkę; 
vienas gėles jie išlaužę, kitas išmindę, o dar kitas su šaknimis išrovę. 
Už tokį gerumą Lamonas ir Mirtalė palinkėjo jam visokeriopos 
laimės, o Dafnis atgabeno dovanų: ožiukų, sūrių, paukščių su paukš- 
čiukais, vynuogių kekių su šakelėmis, obuolių su šakomis. Tarp do- 
vanų buvo ir kvapaus lesbiško vyno, puikiausio gėrimo. 

11. Astilas padėkojo už dovanas ir išėjo medžioti kiškių: jis buvo 
turtingas ir išlepintas jaunuolis, į kaimą atvyko pasidžiaugti naujais 
malonumais. O Gnatonas buvo toks žmogus, kuris mokėjo tik valgyti, 
be saiko gerti ir nusigėręs ištvirkauti. Vienu žodžiu, tai buvo tik 
žandai, pilvas ir papilvė. Jis netruko pastebėti Dafnį, atgabenusį tas 
dovanas. Iš prigimties linkęs į berniukų meilę ir radęs čia tokį grožį, 
kurio net mieste neregėjo, sumanė su Dafniu pasismaginti ir galvojo, 

jog nebus sunku jį prisikalbinti. Taip nutaręs nelydėjo Astilo į me- 
džioklę, o nuėjo ten, kur ganė Dafnis, sakydamas norįs pasižiūrėti 
ožkų, o iš tikrųjų — Dafnio. Ir ten Dafniui meilindamasis gyrė jo 
ožkas, paprašė, kad jis dūdele pagrotų kokią nors piemenų dainelę, 
ir sakėsi, jog greitai jam suteiksiąs laisvę, nes viską galįs. 

12. Šitaip jį prisijaukinęs ir sau palankiai nuteikęs, sutemus 
patykojo, kai Dafnis varė ožkas iš ganyklos namo, ir pirmiausia 
pribėgęs jį išbučiavo, o paskui prašė, kad panašiai, kaip ožkos prisi- 
leidžia ožius, ir Dafnis leistų jam iš užpakalio prieiti. Ne iš karto su- 
prato Dafnis ir pasakė, jog nėra ko stebėtis, jei ožiai lipa ant ožkų, bet 
niekas niekada nematęs, kad ožys liptų ant ožio, arba avinas, užuot 
lipęs ant avies, liptų ant avino, arba gaidys, užuot šokęs ant vištos, šoktų 
ant gaidžio. Tada Gnatonas čiupo Dafnį rankomis, norėdamas išprie- 
vartauti. Bet Dafnis jį, girtą ir vos pastovintį, pastūmė ir parbloškė 
žemėn, paskui lyg šunelis pabėgo, palikdamas gulintį Gnatoną, kuriam 
parvesti reikėjo vyro, o ne berniuko rankos. Ir nuo tos dienos Dafnis 
jo neprisileido, kiekvieną kartą vis kitoje vietoje ožkas ganė: aiškiai 
Gnatono vengė, o Chloję sergėjo. Tačiau ir Gnatonas tuščiai nesivar- 
gino patyręs, jog Dafnis ne tik gražus, bet ir stiprus. Dabar jis tik laukė 
progos pasikalbėti apie Dafnį su Astilu ir tikėjosi gauti jį dovanų iš 
jaunikaičio, kurio dažnai ir gausiai būdavo apdovanojamas. 

13. Bet tuo tarpu jis nieko negalėjo pasiekti, nes atkeliavo Dioniso- 
fanas kartu su savo žmona Kleariste: didelį triukšmą kėlė nešuliniai 
gyvuliai, tarnai, vyrai ir moterys. Tada Gnatonas ėmė rengti ilgą kalbą 
apie meilę. Dionisofanas buvo jau apyžilis, aukšto ūgio ir dailaus 
sudėjimo vyras, galįs dar varžytis ir su jaunuoliais. Be to, jis buvo 
turtingas kaip retas kuris ir kilnus kaip niekas kitas. Vos atvykęs, pir- 
mąją dieną atnešė aukų dievams, kurie globoja žemdirbius: Demetrai, 
Dionisui, Panui ir nimfoms, o visiems dalyvavusiems jis pastatė didelį 
ąsotį vyno. Kitomis dienomis jis apžiūrinėjo Lamono tvarkomą ūkį. 
Matydamas gražiai išartą dirvą, vynuogyną, pilną kabančių kekių, 
gražiai prižiūrėtą sodą — dėl gėlių prisiėmė kaltę Astilas,— jis buvo 
nepaprastai patenkintas, labai gyrė Lamoną ir žadėjo suteikti jam 
laisvę. Paskui nuėjo prie ožkų bandos, norėdamas pamatyti ir ožkas, ir 
piemenį. 

14. Chlojė tuojau pabėgo į mišką, varžydamasi ir bijodama tokios 
žmonių minios, bet Dafnis liko stovėti apsijuosęs gauruotu ožkos 
kailiu, per pečius pasikabinęs naujai pasiūtą krepšį, vienoje rankoje 
laikydamas keletą ką tik suspaustų sūrių, o kitoje dar žindomus 

ožiukus. Jei kada nors Apolonas tarnavo Laomedontui ir ganė ban- 
dą““, tai jis turėjo atrodyti lygiai toks kaip tąsyk Dafnis. Jis pats nė 
žodžio netarė, tik išraudęs Žemai nusilenkė ir padavė dovanas, o La- 
monas pasakė: „Štai, valdove, ožkų piemuo! Tu man davei ganyti pen- 
kiasdešimt ožkų ir du ožius, o jis tau išaugino šimtą ožkų ir dešimt 
ožių. Matai, kokios jos riebios, žvilgančios, vilnomis apžėlusios ir 
sveikais ragais! Jis jas išmokė ir muziką suprasti: išgirdusios jo dūdelę, 
jos daro viską, kas liepiama“. 

15. Klearistė, kuri buvo čia pat, išgirdusi, ką pasakė Lamonas, 
panorėjo patikrinti jo žodžius. Ji liepė Dafniui pagroti ožkoms, kaip jis 
paprastai grodavo, ir žadėjo atsilygindama dovanoti jam chitoną, vil- 
nonį apsiaustą ir sandalus. Dafnis, susodinęs klausytojus ratu tarytum 
teatre, pats atsistojo po ąžuolu, išsiėmė iš krepšio dūdelę ir iš pradžių 
negarsiai papūtė: ožkos tuojau sustojo, galvas iškėlusios. Tada jis ėmė 
groti garsiau, kad gyvuliai ganytųsi, ir ožkos, nuleidusios galvas, 
pradėjo rupšnoti žolę. Paskui vėl švelniai papūtė aukštą gaidą, ir visos 
ožkos susirinkusios sugulė. Tada jis užgrojo kažin kokią ausį rėžiančią 
dainelę, ir jos visos nubėgo į mišką, tarsi prie jų būtų sėlinęs vilkas. 
Truputį palaukęs užgrojo atšaukiamąją dainelę, ir visos ožkos iš miško 
subėgo prie jo kojų. Niekas nebuvo matęs, kad tarnai taip klausytų 
savo šeimininko paliepimų. Visi labai stebėjosi, o už visus labiausiai 
Klearistė: ji prisiekė atiduosianti žadėtas dovanas tokiam gražiam ožkų 
piemeniui, tokiam puikiam griežėjui. Paskui, sugrįžę į trobą, visi ėmė 
pusryčiauti ir, ką patys valgė, nusiuntė ir Dafniui. Dafnis valgė su 
Chloje ir ragaudamas negalėjo atsidžiaugti miesto virtuvės menu. Jis 
turėjo didelę viltį, jog pavyks įkalbėti šeimininkus ir gauti jų sutikimą 
vedyboms. 

16. O Gnatonas, dar labiau užsidegęs po to, kas atsitiko prie ožkų 
bandos, tarėsi, jog visas gyvenimas jam — ne gyvenimas, jeigu negaus 
Dafnio. Pasaugojęs po sodą vaikščiojantį Astilą, nusivedė jį į Dioniso 
šventyklą ir ėmė bučiuoti rankas ir kojas. Šis nustebęs paklausė, kodėl 
taip daro, liepė pasakyti, kas yra, ir prisiekė jam pagelbėsiąs. Tada 
Gnatonas tarė: ,Mano valdove, žuvo tavasis Gnatonas. Iki šiol mėgau 
tik tavo stalą, dar visai neseniai prisiekinėjau, jog nieko nėra malones- 
nio už seną vyną, tikinau, jog tavo skanėstų gamintojai šaunesni už 
Mitilėnės jaunuolius, bet dabar tik vieną Dafnį laikau gražuoliu. Nė į 
burną nebeimu skaniausio maisto, nors kiekvieną dieną pritaisoma 
gausybė mėsos, žuvų, prikepama meduolių. Mielai rupšnočiau ožka 
pavirtęs žolę ir lapus, Dafnio dūdelės klausydamasis ir jo ganomas. 

Tad išgelbėk gyvybę savajam Gnatonui ir nugalėk nenumaldomą mei- 
lę. Kitaip, prisiekiu tavimi, kuris esi mano dievas, pagriebsiu durklą ir, 
prisikimšęs pilvą maisto, nusižudysiu prieš Dafnio duris: tu manęs nie- 
kada jau nebevadinsi juokais Gnatoniuku, kaip buvai įpratęs“. 

17. Ir didžiadvasis jaunuolis, pats gerai pažinęs meilės liūdesį, ne- 
pajėgė atsispirti verkiančiam ir vėl jo kojas bučiuojančiam Gnatonui. 
Pažadėjo paprašyti tėvą, kad nusigabentų Dafnį į miestą kaip savo 
tarną, o Gnatono mylimąjį. Ir kad jis vėl atgautų gerą nuotaiką, 
šypsodamasis paklausė, ar nejaučia gėdos mylėdamas Lamono sūnų ir 
geisdamas atsigulti su ožkas ganančiu jaunikaičiu. Ir apsimetė jaučiąs 
pasišlykštėjimą ožių smarve. O Gnatonas, kaip žmogus, lėbautojų puo- 
tose išmokęs visokių pasakų apie meilę, gana taikliai apie save ir apie 
Dafnį pasakė: „Nė vienas mylimasis, valdove, to daug nesvarsto. 
Kuriame kūne suranda grožį, tuo ir susižavi. Dėl to kai kas pamilsta 
augalą, upę ar laukinį žvėrį. Bet kas gi nesigailėtų mylinčiojo, kuriam 
tenka bijotis mylimojo? O aš myliu vergo kūną, bet laisvojo žmogaus 
grožį. Matai, jo plaukai panašūs į hiacintą. Akys blizga po antakiais 
tarytum brangakmeniai auksinėje įtvaroje, veidas gražiai nuraudęs, 
o burnoje baltuoja dantys kaip dramblio kaulas. Ir koks mylintysis 
netrokštų jo saldžiai pabučiuoti? O jei pamilau piemenį, tai pasielgiau 
taip kaip ir dievai. Anchisas“? ganė karves, bet juk Afroditė jį mylavo! 
Ožkas ganė Branchas““, o jį pamilo Apolonas! Piemuo buvo Gani- 
medas“", bet juk Jį pagrobė dangaus ir žemės valdovas! Neniekinkime 
berniuko, kurio, kaip matėme, ir ožkos klauso tarsi pamilusios. Geriau 
padėkokime Dzeuso ereliams, kad jie dar leidžia gyvuoti žemėje 
tokiam grožiui“. 

18. Tada Astilas, linksmai nusijuokęs labiausiai iš šito pasakymo, 
pareiškė, jog Erotas padaro žmones tikrais gražbyliais, ir ėmė ieškoti 
progos pasikalbėti su tėvu apie Dafnį. Tačiau Eudromas, slapta 
išgirdęs viską, kas buvo ten kalbėta, ir mylėdamas Dafnį kaip puikų 
jaunikaitį, negalėjo pakęsti, kad toks gražuolis patektų į ištvirkėlio 
Gnatono rankas, ir viską papasakojo Dafniui ir Lamonui. Dainis, 
šios Žinios pritrenktas, nusprendė pamėginti kartu su Chloje pabėgti 
arba nusižudyti. O Lamonas, pasišaukęs iš trobos Mirtalę, tarė: 
„Galas mums, žmona! Atėjo laikas atskleisti mūsų paslaptį. Žuvo mano 
ožkos ir visa kita! Tačiau prisiekiu Panu ir nimfomis, net jeigu likčiau 
tvarte jaučiu, kaip priežodis sako, tikrojo Dafnio likimo nebeslėpsiu, 
pasakysiu, kaip radau jį pamestą, paaiškinsiu, kaip jis buvo maitina- 
mas, ir parodysiu prie jo rastus daiktus. Tegu niekšas Gnatonas žino, 

kas jis pats ir ką pamilo. Tiktai žiūrėk, kad būtų man čia tie daiktai!“ 

19. Taip susitarę jie vėl sugrįžo į vidų. Tuo tarpu Astilas, kai 
tėvas turėjo laiko, priėjo prie jo ir paprašė leisti Dafnį kartu į miestą 
pasiimti, nes esąs gražus jaunuolis ir būtų gaila, jei pasiliktų kaime. 
Ten jis greitai išmoksiąs iš Gnatono miesto papročių. Tėvas mielai su 
tuo sutiko ir, pasikvietęs Lamoną ir Mirtalę, pranešė jiems linksmą 
žinią, kad nuo šiol Dafnis, užuot ganęs ožkas ir ožius, tarnausiąs 
Astilui, o jo vietoj ožkoms ganyti žadėjo jiems paskirti du piemenis. 
Tada Lamonas, kai jau visi vergai buvo subėgę ir džiaugėsi turėsią 
tokį gražų likimo draugą, paprašęs žodžio, pradėjo taip kalbėti: „Iš- 
klausyk, valdove, seno Žmogaus tiesos žodžio, prisiekiu Panu ir nim- 
fomis, kad nieko nemeluosiu. Aš nesu Dafnio tėvas, ir nebuvo tiek 
laiminga Mirtalė, kad būtų jo motina. Jį pametė kiti tėvai, kuriems 
galbūt užteko vyresnių vaikų. Radau jį pamestą ir žindomą mano 
ožkos, kurią, kai ji nugaišo, palaidojau šalia sodo mylėdamas už tai, 
kad atliko motinos pareigas. Prie jo radau padėtų daiktų: aš tai prisi- 
pažįstu, valdove, ir saugau juos, nes jie rodo, kad jis, palyginus su mu- 
mis, yra kilęs iš aukštesnės šeimos. Nesipriešinsiu, tegu jis bus Astilo 
vergas — gražus gražaus ir gero šeimininko tarnas. Tačiau jokiu 
būdu negaliu pakęsti, kad iš jo tyčiotųsi girtas Gnatonas, kuris rūpi- 
nasi nusigabenti jį į Mitilėnę tokiems patarnavimams, kuriuos papras- 
tai atlieka moterys“. 

20. Tai pasakęs Lamonas nutilo ir graudžiai pravirko. Tada 
Gnatonas įsidrąsinęs ėmė grasinti rykštėmis, bet Dionisofanas, pri- 
trenktas Lamono kalbos, liepė Gnatonui nutilti, piktai suraukęs anta- 
kius, o Lamoną ėmė klausinėti, ragino sakyti tiesą ir neprasimanyti 
jokių pasakų, kad galėtų pasilaikyti sūnų sau. Tačiau Lamonas 
atkakliai tvirtino vis tą patį, prisiekė visais dievais ir sutiko būti 
visaip kankinamas, jei tik meluojąs. Tada Dionisofanas su greta sėdin- 
čia Kleariste pradėjo svarstyti Lamono žodžius: „Kam gi Lamonui 
meluoti, jeigu jis vietoj vieno gali gauti du ožkų piemenis. Kaip 
paprastas kaimo žmogus galėtų visa tai sugalvoti? O juk ir iš pirmo 
žvilgsnio atrodo neįtikima, kad tokiam seniui ir tokiai paprastai 
motinai galėjo gimti toks gražus sūnus!“ 

21. Jie nutarė daugiau nebespėlioti, o pažiūrėti tų daiktų, ar iš 
tikro jie rodo puikesnę ir garbingesnę jo kilmę. Mirtalė nuėjo atnešti 
visko, kas buvo saugojama sename krepšyje. Kai atnešė, Dionisofanas 
pirmas pradėjo apžiūrinėti tuos daiktus ir, pamatęs purpurinį apsiaus- 
tėlį, auksinę sagtį, durkliuką su dramblio kaulo rankena, garsiai 

sušuko: „O viešpatie Dzeuse!“ ir pakvietė pasižiūrėti žmoną. Ši pama- 
čiusi ir pati ėmė garsiai šaukti: „O mielosios Moiros! Argi tai ne tie 
patys daiktai, kuriuos drauge su savo vaiku palikome? Argi ne į šitas 
vietas pasiuntėme Sofrosinę jį nunešti? Juk tai ne kiti daiktai, o tie 
patys! Brangusis vyre, juk tai mūsų vaikas! Dafnis tavo sūnus, ir jis 
ganė savo tėvo ožkas!“ 

22. Dar jai kalbant, o Dionisofanui bučiuojant tuos daiktus ir 
verkiant iš didelio džiaugsmo, Astilas supratęs, jog Dafnis jo brolis, 
nusimetęs apsiaustą puolė bėgti per sodą, kad galėtų pirmas jį pabu- 
čiuoti. Bet Dafnis, pamatęs jį bėgantį drauge su kitais ir šaukiantį: 
„Dafni!“, pagalvojo, kad atbėga jo suimti, numetė krepšį ir dūdelę ir 
pasileido prie jūros, pasiryžęs šokti nuo aukštos uolos. Ir galbūt — 
keisčiausias likimas! — surastas Dafnis būtų žuvęs, jeigu supratęs viską 
Astilas vėl nebūtų sušukęs: „Dafni, sustok ir nieko nebijok! Aš tavo 
brolis! Iki šiol buvę tavo šeimininkai — tavo tėvai! Ką tik Lamonas 
mums papasakojo apie ožką ir parodė kartu su tavim rastus daiktus. 
Pažvelk atsigręžęs, kokie linksmi visi, kaip švyti jų veidai! Bet tu mane 
turi pirmiausia pabučiuoti: prisiekiu nimfomis, kad nieko nemeluoju!“ 

23. Pagaliau Dafnis po tokios priesaikos sustojo ir palaukė atbė- 
gančio Astilo, o kai tas pribėgo, pabučiavo jį. Tuo tarpu, kai jie bučia- 
vosi, atskubėjo daug tarnų, tarnaičių, pats tėvas, o su juo ir motina. Visi 
Dafnį glamonėjo, bučiavo, kartu ir džiaugdamiesi, ir verkdami, o 
Dafnis pirmiau negu kitus švelniai glamonėjo tėvą ir motiną ir, tarytum 
jau seniai juos pažindamas, spaudė prie krūtinės ir visai nenorėjo iš- 
trūkti iš jų glėbio: taip greit atsiliepia prigimtis. Trumpam užmiršo ir 
Chloję. Įėjęs į trobą gavo puikius drabužius ir, atsisėdęs šalia savo 
tikrojo tėvo, klausėsi šitokio jo pasakojimo: 

24. „Mano vaikai, aš vedžiau labai jaunas ir netrukus tapau, kaip 
maniau, laimingu tėvu: pirmiausia man gimė sūnus, paskui duktė, o 
trečias iš eilės — Astilas. Aš pamaniau, jog man vaikų užtenka, ir šį 
paskutinį vaiką, vėliau už anuos visus gimusį, paliepiau išmesti, pa- 
dėjus šalia jo šiuos daiktus ne kaip atpažinimo ženklus, bet kaip 
laidotuvių auką. O likimas lėmė kitaip. Vyresnysis mano sūnus ir duktė 
vieną dieną mirė nuo tos pačios ligos, o tave dievų apvaizda išsaugojo, 
kad senatvėje turėtume didesnę atramą. Nepyk ant manęs, kad tave 
kadaise pamečiau: nelengva širdimi tam pasiryžau. O tu, Astilai, 
neliūdėk, kad vietoj viso turto paveldėsi tik dalį: sveikai galvojantiems 
žmonėms nėra brangesnio turto už brolį. Todėl mylėkite vienas kitą, 
o jeigu kalbėtume apie turtą, tai jūs galite juo varžytis ir su karaliais. 

Aš jums paliksiu daug žemės, daug nagingų vergų, aukso, sidabro ir 
daug kitokių gėrybių, kurių paprastai turtingieji turi. Tik šitą ūkį ati- 
duodu vienam Dafniui, jam taip pat atiduodu ir Lamoną bei Mirtalę, 
ir ožkas, kurias jis ganė“. 

25. Dar jam kalbant Dafnis pašoko ir tarė: „Gerai, tėve, kad man 
priminei. Eisiu ožkų girdyti. Jos jau ištroško ir laukia mano dūdelės, o 
aš čia sau sėdžiu!“ Linksmai visi nusijuokė, kad tapęs šeimininku dar 
tebenori būti ožkų piemeniu. Ožkomis pasirūpinti buvo pasiųstas kitas, 
o jie, sudėję aukas Dzeusui Gelbėtojui, surengė linksmą puotą. Į tą 
puotą neatėjo tik vienas Gnatonas: jis praleido ir dieną, ir naktį Dioniso 
šventykloje pilnas baimės, tarsi nusižeminęs maldininkas. Greitai tarp 
žmonių pasklido gandas, kad Dionisofanas surado sūnų ir kad Dafnis, 
ožkų piemuo, pasidarė ūkio savininku. Vos tik prašvitus vieni iš vienur, 
kiti iš kitur atvyko, ir susirinko didelė minia. Visi norėjo pasveikinti 
jaunikaitį ir atgabenti tėvui dovanų. Pirmasis atėjo Driantas, Chlojės 
augintojas. 

26. Dionisofanas stengėsi visus sulaikyti, kad po tokios džiaugs- 
mingos dienos dalyvautų šventėje. Buvo paruošta gausybė vyno, duo- 
nos, pelkių paukščių, žindomų paršiukų ir įvairiausių meduolių. Taip 
pat paaukota daug aukų dievams, tos vietos globėjams. Tada ir Dafnis, 
surinkęs visą savo piemenišką turtą, paskirstė jį atskiriems dievams: 
Dionisui paaukojo krepšį ir kailį, Panui dūdelę ir kreivąją fleitą, o 
nimfoms lazdą ir milžtuves, kurias pats buvo pasidirbęs. Tačiau, 
aišku, pripratimas malonesnis už naują ir nežinomą laimę. Todėl jis, 
atsisveikindamas su kiekvienu daiktu, ašarojo: prieš paaukodamas 
milžtuves, į jas dar pamelžė, prieš paaukodamas kailį, juo dar apsi- 
siautė, o dūdele pagrojo. Be to, kiekvieną daiktą atsisveikindamas 
bučiavo, kalbino ožkas, vardais ožius vadino. Atsigėrė iš šaltinio, kur 
daug kartų su Chloje buvo gėręs. Tačiau vis dar nedrįso pasisakyti 
apie savo meilę, laukdamas tinkamos progos. 


27. Tuo metu, kai Dafnis buvo užsiėmęs aukomis, štai kas atsitiko 
Chlojei. Ji sėdėjo ir verkė avis ganydama ir, žinoma, skundėsi: „Už- 
miršo mane Dafnis. Jis svajoja apie turtingas vedybas. Ir kam gi aš 
priverčiau jį prisiekti ožkomis, o ne nimfomis? Juk jis paliko ožkas 
taip pat kaip ir Chloję! Net kai aukojo aukas nimfoms ir Panui, jam 
nekilo noro pamatyti Chloję. Turbūt prie motinos rado tarnaičių, gra- 
žesnių už mane. Telieka sau sveikas! Aš daugiau nebenoriu gyventi!“ 

28. Taip Chlojė viena dūsavo, taip svarstė. Tuo tarpu karvių 
piemuo Lampis, staiga pasirodęs su kaimiečių būriu, pagrobė ją 

manydamas, jog Dafnis jos nebevesiąs, o Driantas būsiąs juo paten- 
kintas. Nešėsi ją, gailiai šaukiančią. Tačiau kažin kas iš mačiusiųjų 
pranešė apie tai Napei, Napė Driantui, o šis Dafniui. Dafnis, tarsi protą 
pametęs, nei tėvui nedrįso pasakyti, nei susivaldyti negalėjo, bet nuėjęs 
į sodą ėmė aimanuoti: „O, kaip liūdna, kad buvau rastas ir atpažintas! 
Kur kas geriau man buvo ganyti! Kur kas laimingesnis jaučiausi, 
budamas vergas! Tada aš mačiau Chloję, tada ją bučiavau! O dabar 
Lampis nešasi ją pagrobęs ir atsiguls su ja nakčiai užėjus. O aš geriu, aš 
linksminuosi! Veltui prisiekėme Panu, ožkomis ir nimfomis!..“ 

29. Tuos Dafnio žodžius išgirdo sode pasislėpęs Gnatonas. Pagal- 
vojęs, jog atsirado gera proga susigerinti su Dafniu, pasiėmė Astilo 
jaunuolių ir pasivijo Driantą. Jam liepęs rodyti kelią, pats tekinas nu- 
bėgo prie Lampio trobos. Užtiko jį kaip tik bevedantį į vidų Chloję; 
ją tuojau atėmė, o tuos Lampio kaimiečius, kurie jam pagelbėjo, smar- 
kiai primušė. Norėjo ir patį Lampį surišti ir kaip kokį karo belaisvį 
parsigabenti, bet tas suspėjo pasprukti. Atlikęs tokį žygį, temstant 
grįžo atgal, rado Dionisofaną miegantį, o Dafnį budintį ir vis dar sode 
tebeverkiantį. Taigi Gnatonas atvedė pas jį Chloję ir atiduodamas 
viską papasakojo, prašė užmiršti visa pikta, žadėjo būti naudingas tar- 
nas ir meldė nepavaryti nuo stalo, nes kitaip numirsiąs badu. Dafnis, 
matydamas ir laikydamas glėbyje Chloję, susitaikė su juo kaip su savo 
geradariu, o Chloję ėmė atsiprašinėti dėl savo nerūpestingumo. 

30. Pasikalbėję jie nutarė kol kas apie savo jungtuves niekam ne- 
sakyti. Dafnis slapta lankysiąs Chloję ir tik vienai motinai pasisakysiąs 
apie savo meilę. Tačiau Driantas buvo kitokios nuomonės: jis manė, 
jog geriau viską pasakyti tėvui, ir pats pasižadėjo jį prikalbėti. Todėl 
kitą dieną, įsidėjęs į krepšį tuos daiktus, kuriuos rado prie Chlojės, jis 
nuėjo pas Dionisofaną ir Klearistę, sėdinčius sode; ten pat buvo ir 
Astilas, ir pats Dafnis. Kai visi nutilo, Driantas pradėjo taip kalbėti: 

„Mane tokia pat būtinybė, kaip ir Lamoną, privertė pasakyti tai, 
kas ligi šiol buvo laikoma paslaptyje. Ne aš šitos Chlojės gimdytojas, 
ne aš ją gimusią maitinau. Kiti ją pagimdė, o pamestą nimfų oloje avis 
išmaitino. Tai aš mačiau savo akimis, pamatęs labai nustebau, o nu- 
stebęs ją užauginau. Tai gali paliudyti ir jos grožis: juk ji visai nepanaši 
į mus; tai liudija ir šie daiktai: jie puošnesni, negu piemeniui derėtų 
turėti. Pažiūrėkite į tuos daiktus ir paskui surasite tikruosius mergaitės 
gimdytojus, galbūt ji pasirodys Dafnio verta“. 

31. Tuos žodžius Driantas pasakė rimtai, o Dionisofanas dėme- 
singai išklausė. Pažvelgęs į Dafnį ir matydamas jį išblyškusį ir slapta 

ašarojantį, jis tuojau suprato jo meilę. Jausdamas didesnį nerimą dėl 
savo vaiko negu dėl svetimos mergaitės, su didžiausiu atidumu ėmė 
svarstyti Drianto žodžius. O kai pamatė atneštus tuos daiktus: paauk- 
suotus sandalus, kojų papuošalus ir galvos raištį, pasišaukė Chloję, 
patarė nenusiminti, nes ji jau turinti vyrą, o greitai surasianti ir savo 
tėvą bei motiną. Ir Klearistė, pasiėmusi Chloję su savimi, ėmė ją 
puošti kaip savo būsimą marčią, o Dionisofanas, užtikęs Dafnį vieną, 
tik paklausė, ar Chlojė tebėra mergaitė. Ir kai Dafnis prisiekė, jog tarp 
jų nieko rimtesnio už pabučiavimą ir priesaiką nėra atsitikę, tėvas, 
labai patenkintas ta priesaika, pasodino jiedu už stalo. 

32. Ir iš tikro tada galima buvo matyti, kas yra grožis, kai jis dar 
išpuošiamas. Chlojė, gražiai apsirengusi, susišukavusi plaukus ir nusi- 
praususi veidą, visiems pasirodė tiek pagražėjusi, kad net Dafnis ją vos 
atpažino. Net ir be atpažinimo daiktų daug kas galėjo prisiekti, jog 
tokios mergaitės tėvas nėra Driantas. Tačiau ir jis kartu su Nape buvo 
prie stalo; drauge su jais puotoje ant atskiro gulto gulėjo ir Lamonas su 
Mirtale. Kitomis dienomis vėl buvo aukojamos aukos, statomi vyno 
ąsočiai, o Chlojė paskyrė dievams jai priklausiusius daiktus: dūdelę, 
krepšį, kailį ir milžtuves. Į šaltinį prie olos primaišė vyno, nes pati 
greta jo buvo maitinama ir labai dažnai jame maudėsi. Ji nupynė ir 
uždėjo vainiką ant tos avies kapo, kurį parodė Driantas. Ir dar šį tą 
pagrojo savo avims, o pagrojusi meldėsi deivėms prašydama, kad leistų 
susirasti tuos, kurie ją buvo pametę, ir kad jie pasirodytų verti jos 
ryšių su Dafniu. 

33. Jie buvo jau užtektinai atšventę kaime švenčių ir nutarė grįžti 
atgal į miestą, paieškoti Chlojės tėvų ir nebeatidėlioti daugiau Dafnio 
ir Chlojės jungtuvių. Vieną rytą, susiruošę į kelionę, padovanojo 
Driantui dar tris tūkstančius drachmų, o Lamonui leido nusiimti pusę 
Javų ir vynuogių derliaus, padovanojo ir ožkas kartu su piemenimis, 
keturis jungus jaučių, žieminius drabužius, o jį patį ir jo žmoną 
paleido į laisvę. Paskui labai prabangiai, žirgais ir vežimais, iškeliavo 
į; Mitilėnę. Piliečiai jų sugrįžimo iš karto nepastebėjo, nes parkeliavo 
jie naktį. Kitą dieną tik išaušus prie jų durų susirinko didelė vyrų ir 
moterų minia. Vyrai sveikino Dionisofaną, suradusį sūnų, ir džiau- 
gėsi matydami jo nepaprastą grožį. O moterys kartu su Kleariste 
džiūgavo, kad ji parsigabeno ir sūnų, ir marčią. Jos taip pat buvo 
pritrenktos Chlojės gražumo, su kuriuo lygintis niekas negalėjo. Taigi 
sujudo visas miestas, trokšdamas pamatyti jaunuolius, ir jau garsiai 
gyrė jų laimingas jungtuves. Linkėjo, kad atsirastų Chlojės tėvai, kad 

jos kilmė atitiktų jos grožį. Daugelis moterų iš turtingiausių šeimų 
maldavo dievus, jog būtų tikima, kad jos yra tokios gražios dukters 
motinos. 

34. Dionisofanas, po daugelio rūpesčių kietai užmigęs, išvydo tokį 
sapną. Jam pasirodė, jog nimfos prašo Erotą, kad jis pagaliau leistų 
Dafniui ir Chlojei susituokti. Tačiau Erotas, atleidęs savo mažutį lanką 
ir padėjęs į šalį strėlinę, paliepęs Dionisofanui pakviesti į puotą visus 
kilminguosius mitilėniečius ir, kai bus pripiltas paskutinis ąsotis, tada 
kiekvienam parodyti atpažinimo daiktus, o paskui sudainuoti vestuvių 
dainą. Išvydęs tokį sapną ir išgirdęs tokį paliepimą, atsikėlė rytą 
Dionisofanas ir įsakė savo žmonėms rengti puikiausią puotą, nesigailint 
ir sausumos, ir jūros teikiamų dovanų, taip pat to, kas tik randama 
pelkėse ir upėse, o visus kilminguosius mitilėniečius pakvietė į puotą. 
Kai jau sutemo ir buvo pripiltas paskutinis ąsotis, iš kurio paprastai 
nuliejama Hermiui, vienas tarnas įnešė sidabriniame inde tuos atpaži- 
nimo daiktus ir, iš kairės į dešinę nešdamas, visiems parodė. 

35. Niekas iš svečių tų daiktų neatpažino, tik vienas žmogus, 
Megaklis, kuris dėl senatvės gulėjo paskutinis, vos tik pamatęs pažino 
ir garsiai tvirtu balsu sušuko: „O, ką aš matau! Kas tau atsitiko, mano 
dukrele? Ar tu dar gyva tebesi, o gal koks nors piemuo tave užtikęs tik 
tuos daiktus pasiėmė? Maldauju, Dionisofanai, pasakyk man: kur radai 
mano kūdikio daiktus? Nepavydėk man laimės, jei ir aš ką rasiu, kaip 
tu radai savo Dafnį!“ Dionisofanas paprašė jį pirmiau papasakoti, kur 
ir kaip buvo išmestas kūdikis. Tada Megaklis, nė kiek nenuleisdamas 
balso, pasakė: „Anksčiau aš gyvenau vargingai, nes išleidau visą savo 
turtą choregijos ir trierarchijos prievoles atlikinėdamas““. Tuo metu, 
kai šitaip gyvenau, gimė man dukrelė. Nenorėdamas jos varge auginti, 
pamečiau papuošęs šitais daiktais, nes žinojau, jog daug yra tokių, 
kurie stengiasi tapti tėvais nors tokiu keliu. Kūdikį padėjau nimfų 
oloje, patikėdamas jį deivių globai. Nuo to laiko man, nors ir nebe- 
turinčiam įpėdinio, kas dieną ėmė didėti turtas. Bet jau nebeteko man 
tapti nė dukrelės tėvu, tik dievai, tarytum pasijuokdami, naktimis man 
atsiunčia sapnų, pranašaujančių, jog avis padarys mane tėvu“. 

36. Tada Dionisofanas sušuko garsiau už Megaklį, pašokęs įvedė 
labai gražiai išpuoštą Chloję ir tarė: „Šitą kūdikį pametei, ir štai tau 
mergaitė, kurią avis dievų valia užaugino kaip ožka mano Daifnį. 
Pasiimk sau tuos daiktus, pasiimk ir dukterį ir pasiėmęs atiduok Daf- 
niui už žmoną! Jiedu abu mes pametėme, jiedu abu mes radome! Jiedu 
abu globojo Panas, nimfos ir Erotas!“ Megaklis pritarė tai kalbai ir 

pasiuntė atvesti savo žmonos Rodės, o Chloję suspaudė glėbyje. Ir 
ten pat pasilikę jie pernakvojo, nes Dafnis buvo prisiekęs, jog niekam 
neatiduosiąs Chlojės, net ir pačiam tėvui. 

37. Išaušus visi susitarę grįžo vėl į kaimą: to prašė Dafnis ir Chlo- 
jė, nes jie negalėjo pakęsti gyvenimo mieste. Ir jų tėvai sumanė iškelti 
jiems kaimiškas piemenų vestuves. Atvykę pas Lamoną, atvedė pas 
Megaklį Driantą, o Napę suvedė su Rode, ir pradėjo rengtis puikiai 
šventei. Čia antrą kartą tėvas patikėjo Chloję nimfoms, be kitų aukų, 
taip pat ir tuos atpažinimo daiktus paaukojo, o Driantui pagausino 
turtą, kiek trūko iki dešimties tūkstančių drachmų. 

38. Kadangi buvo gražus oras, Dionisofanas ten pat prieš olą liepė 
pakloti guolius iš žalių lapų, sukvietė į puotą visus apylinkės kaimiečius 
ir juos puikiai vaišino. Čia buvo Lamonas ir Mirtalė, Driantas ir Napė, 
Dorkono giminės, Filetas su vaikais, Chromis ir Likainija; netrūko ten 
nė Lampio, kuris buvo atsiprašęs ir kuriam buvo atleista. Ir visa puota, 
kaip visuomet tokiose šventėse, buvo paprasta ir kaimiška: vienas dai- 
navo, kaip dainuoja pjovėjai, kitas pašaipas laidė, kaip šaiposi vyno 
spaudėjai; Filetas grojo dūdele, o Lampis fleita, Driantas su Lamonu 
šoko, o Chlojė su Dafniu bučiavosi. Ne per toliausiai ganėsi ir ožkos, 
tarytum ir jos dalyvavo šventėje. Tiesą sakant, miesto svečiams tai 
nelabai patiko, bet Dafnis kai kurias iš jų vardais pašaukdavo, duodavo 
žalių lapų ir už ragų nutvėręs bučiuodavo. 

39. Ir taip jie ne tik tą dieną praleido, bet ir visą gyvenimą. Beveik 
visą laiką jie gyveno kaip piemenys: garbino kaip dievus nimfas, Paną 
ir Erotą, įsigijo dideles ožkų ir avių bandas, skaniausiu maistu laikė 
vaisius ir pieną. Ir kai jiems gimė sūnus, atidavė jį maitinti ožkai, o kai 
gimė antrasis kūdikis — duktė, pripratino ją žįsti avies spenį. Sūnų 
pavadino Filopoimenu, o dukterį Agele“?. Taip jie išlaikė piemenų 
papročius ligi senatvės. Tą olą išpuošė ir statulų pristatė, pastatė auku- 
rą Erotui Ganytojui, o Panui vietoje pušies paskyrė šventyklą, pavadi- 
nę ją Pano Kariautojo šventykla. 

40. Tačiau visa tai ir pavadino, ir atliko jie vėliau, o tada, atėjus 
nakčiai, visi juos nulydėjo į vestuvių kambarį: vieni grojo dūdelėmis, 
kiti fleitomis, treti iškėlę nešė didelius deglus. Priėję prie durų, dainavo 
šaižiais ir storais balsais, tarytum žemę tridančiu plėšdami, o ne vestu- 
vių dainą dainuodami. O Dafnis ir Chlojė, nuogi greta sugulę, mylavosi 
ir bučiavosi, per visą naktį akių nesumerkdami lyg pelėdos. Tada 
Dafnis ir atliko tai, ko jį buvo išmokiusi Likainija, o Chlojė tik tada 
patyrė, jog ką jie darė anksčiau miške, tebuvo vien piemenų žaidimas. 

(Pagrindinis romano herojus Enkolpijus su savo 
draugu Askiltu patenka į iškalbos mokytojo Aga- 
memnono mokyklą ir čia ima kritikuoti anų laikų 
iškalbą.— Vert.) 


I.— Argi ne toks pat pamišimas apėmęs deklamatorius', kurie 
šaukia: „Štai šitas žaizdas aš gavau, kovodamas už tėvynės laisvę; štai 
šitą akį paaukojau už jus; duokite vadovą, kad jis mane nuvestų pas 
mano vaikus, nes pakirsti pakinkliai neįstengia mano kūno panešti“. 
Šitokie žodžiai būtų pakenčiami, jeigu jie užvestų ant kelio pradedan- 
čius oratorius. O dabar toks kalbos išpūstumas ir tuščias frazių skam- 
besys tik tiek duoda naudos, kad jaunuoliai, atėję į forumą, pasijunta 
tarsi į kitą pasaulį patekę. Mano nuomone, auklėtiniai mokykloje taip 
sukvailėja dėl to, kad jie ten negirdi ir nemato nieko, kas susiję su jų 
kasdieniniu gyvenimu: juk mokykloje kalbama tik apie piratus, ty- 
kančius jūros krante su grandinėmis, apie tironus, rašančius įsakymą, 
pagal kurį sūnus privalo nukirsti savo tikram tėvui galvą, apie orakulo 
sprendimą paaukoti porą ar daugiau merginų, kad būtų atsikratyta 
maro; kalbama pasaldintomis ir nudailintomis frazėmis, ir visi žodžiai 
bei įvykiai tarsi aguonomis ir sezamu apibarstyti. 

II. Šitaip maitinami jaunuoliai negali išsiugdyti gero skonio, kaip 
negali skaniai kvepėti tas, kuris gyvena virtuvėje. Leiskite man atvirai 
pasakyti: jūs, iškalbos mokytojai, patys pirmieji pražudėte iškalbą. 
Siekdami tuščių ir beprasmių garsų skambesio, juokingo žodžių 
žaismo, jūs pavertėte iškalbą kūnu be nervų ir gyvybės! Tais laikais, 
kai Sofoklis ir Euripidas parodė, kokiais žodžiais reiktų kalbėti, 
jaunuoliai dar nebuvo varžomi jūsų deklamacijų. Tais laikais, kai net 
Pindaras ir devyni lyrikai atsisakė dainuoti homeriniu metru, mokyk- 
los šešėlyje gyvenęs mokytojas dar nenaikino mokinių įgimtų gabumų. 
Ir, neapsiribodamas tik poetų pavyzdžiu, galiu jus užtikrinti, kad nei 
Platonas, nei Demostenas neužsiiminėjo šitokiomis pratybomis. Didžio- 
ji ir, pasakyčiau, kuklioji iškalba nėra nei išdažyta, nei pasipūtusi, ji 
išsiskiria natūraliu grožiu. Ne taip seniai šis tuščias plepumas iš 

Azijos“ atkeliavo į Atėnus ir tarsi kokia pragaištinga žvaigždė savo 
įtaka sugadino jaunuolių sielas, siekiančias kilnumo, o kai tik iškalbos 
taisyklės buvo sulaužytos, ji apmirė ir neteko žado. Trumpai sakant, 
kas gi nuo to laiko pasiekė Tukidido ar Hiperido“ šlovę? Nesušvytėjo 
nė vienas sveikata trykštąs poezijos kūrinys! Visi eilėraščiai, tarsi tuo 
pačiu varganu maistu maitinami, neįstengė sulaukti žilos senatvės! 
Ne kitoks ir tapybos likimas nuo to laiko, kai įžūlūs egiptiečiai' surado 
būdą šio didžio meno taisyklėms suprastinti“. 

III. Agamemnonas neleido man portike deklamuoti ilgiau, negu jis 
pats buvo įpratęs mokykloje, ir tarė: 

— Jaunuoli, kadangi tavo kalba yra ne tokia, kokios patinka žmo- 
nėms, ir kadangi sveikai protauji — kas labai retai pasitaiko šiais 
laikais, — tai aš tau atversiu savo mokslo paslaptis. Tiesą sakant, dėl 
šių iškalbos pratybų mokytojai nėra kalti: jie priversti kvailioti kartu su 
kvailiais. Mat jeigu jie nekalbės to, kas patinka mokiniams, tai, kaip 
sako Ciceronas, „pasiliks vienui vieni savo mokyklose“. Komedijose 
pataikūnai, norėdami papietauti pas turtuolį, galvoja tik apie tai, kaip 
labiausiai įtikti klausytojams — jie pasieks savo tikslą tik paspęsdami 
spąstus ausims. Taip ir iškalbos mokytojas: jeigu jis kaip Žvejys neuž- 
kabins ant meškerės tokio jauko, kokį mėgsta žuvytės, galės sau veltui 
laukti ant uolos, beviltiškai tikėdamasis ką nors pagauti. 

IV. Kokia gi išvada? Tėvus reikia barti už tai, kad jie nenori 
griežtai auklėti savo vaikų. Pirmiausia, visos jų viltys, kaip ir visa kita, 
kyla iš garbės troškimo. Be to, skubėdami kuo greičiau pasiekti savo 
tikslą, jie varo į forumą dar visko neišmokusius mokinius ir iškalbos, 
už kurią jie patys pripažįsta nieko nesant didingesnio, taisykles nori 
įkalti į galvą stačiai kūdikiams! Jeigu tėvai leistų vaikams palaipsniui 
pratintis prie sunkumų ir besimokantys jaunuoliai užsiimtų tik rimtu 
skaitymu, iš lėto formuotų savo dvasią pagal filosofų prisakymus, 
nuolat taisytų savo stilių negailestingai braukydami, ilgai klausytų 
prieš pradėdami patys kalbėti, paliautų gėrėjęsi tuo, kas paprastai 
Jauniems patinka,— tada toji prakilni iškalba vėl atgautų didybę ir 
vertę. Dabar mokykloje vaikai tik žaidžia, o vėliau, tapę jaunuoliais, 
forume apsijuokia. Bjauriausia yra tai, kad ką nors klaidingai išmokę 
vaikystėje, jie net senatvėje nenori tų savo klaidų atsikratyti. Bet ne- 
manyk, kad aš nepripažįstu tokios paprastos improvizacijos, kaip 
mėgo Lucilijus?. Štai ir aš savo nuomonę išreiškiu eilėmis: 

V. Kas nori tapti meno griežtojo kūrėju 

Ir savo dvasią paveda kilniems dalykams, 

Labai kukliai, nužemintai gyvent privalo: 
Te jam nerupi išdidaus valdovo rūmai, 

Te jis netrokšta puotų įžūlaus turtuolio, 
Te dvasios polėkių taurėj ne paskandina 
Tarp palaidūnų. Teatre te jis nesėdi 

Už pinigus griausmingai plodamas artistui. 


Bet nors jam ir šypsotųs karingos Atėnės tvirtovė 
Ar lyguma, apgyventa kantrių Lakedaimono“ vyrų, 
Ar sirenų namai, te poezijai savo vaikystę 

Skiria ir vandenį geria Meonijos' tyro šaltinio. 

Te jis vėliau, paragavęs Sokrato mokslo, pajunta 
Visišką laisvę ir žvangina ginklais didaus Demosteno. 


O paskui tegul jį apspinta romėnų jaunimas 

Ir, graikiškumą nuplovęs, įkvepia musąjį skonį. 

Kartais, ištrūkęs iš forumo, te savo plunksną vedžioja 

Puslapiais, taip apdainuodamas greitai prabėgančią laimę. 

Te jis aprašo puotas ir karus iškilmingai apgieda, 

Tepagrasina didžiais žaibais Cicerono galingo. 

Štai kuo turi užsiimt: iš upės plačios atsigėręs, 

Liesi iš savo širdies žodžius, vertus pieriečių“. 

VI. Atidžiai klausydamasis šių eilių, net nepastebėjau, kaip pra- 
dingo Askiltas. 

Man bevaikščiojant pasikalbėjimo įkaršty je po sodą, į portiką sugu- 
žėjo didelis mokinių būrys, Matyt, jie buvo ką tik išklausę kažkieno 
improvizuotos deklamacijos, kuria buvo atsakoma į Agamemnono 
kalbą. Mokiniams besijuokiant iš tos kalbos stiliaus ir koneveikiant 
kalbos planą, aš pasinaudojęs proga pasprukau ir tekinas ėmiau 
ieškoti Askilto. Bet neatsiminiau nei kuriuo keliu reikia eiti, nei žino- 
jau, kur mūsų užeiga, tad kur tik ėjau — vis sugrįždavau į tą pačią 
vietą. Galų gale, pavargęs nuo lakstymo ir prakaitu permirkęs, pri- 
ėjau prie vienos senutės, pardavinėjančios laukų daržoves, ir paklau- 
siau: 

VII.— Močiute, ar kartais nežinai, kur aš gyvenu? 

— O kaipgi, žinau, — atsakė jinai, pralinksminta tokio kvailo są- 
mojo, ir atsikėlusi pradėjo mane vesti, pati eidama pirma. Maniau, 
kad ji kokia žynė ir [...] 

Netrukus, atvedusi mane į nuošalią vietą, gudrioji senė praskleidė 
durų užuolaidą ir tarė: 

— "Tu šičia turėtum gyventi. 


5. PLB 8 


Petronijus 66 





Ėmiau gintis to namo nepažįstąs. Tik štai pamatau kažkokias 
iškabas ir vyrus, slapčiomis vaikštinėjančius tarp nuogų paleistuvių. 
Vėlai, net per vėlai supratau patekęs į ištvirkavimo namus. Keik- 
damas senės žabangas, apsigaubiau galvą ir pasileidau bėgti per visą 
namą prie kitų durų. Tik štai ant paties slenksčio susitikau Askiltą, kaip 
ir aš vos gyvą iš nuovargio: galėjai pagalvoti, kad ir jį čia atvedė ta 
senė. Juokdamasis jį pasveikinau ir pasiteiravau, ką jis veikia tokioje 
nepadorioje vietoje. 

VIII. Jisai abiem rankom nusibraukė prakaitą ir tarė: 

— O kad tu žinotum, kas man atsitiko! 

— Tai kas gi? — paklausiau. 

Ir jis vos gaudydamas kvapą papasakojo: 

— Kai klajojau po visą miestą, negalėdamas rasti užeigos, kur 
buvau apsistojęs, prie manęs priėjo senyvas garbingos išvaizdos 
žmogus ir labai mandagiai pasisiūlė mane nuvesti. Kreivomis, tam- 
siomis gatvelėmis jis mane atvedė šičia ir, siūlydamas pinigų, ėmė 
prašyti su juo paleistuvauti. Namų savininkė jau buvo paėmusi už 
kambarį pinigus, ir jis jau taikėsi mane pulti: jeigu nebūčiau buvęs 
stipresnis, man būtų liūdnai baigęsi! 


Visi man atrodė lyg pasigėrę nuo saturėjos. 
* * * 
Bendromis jėgomis įveikėme niekšą. 
* * * 


IX. ENKOLPIJUS. Lyg per miglą pamačiau Gitoną, stovintį gat- 
velės kampe, ir tuoj pasileidau link jo. 

Kai ėmiau klausinėti, ar broliukas paruošė mums ką nors pus- 
ryčių, berniukas atsisėdo ant lovos, nykščiu braukdamas riedančias 
ašaras. Sutrikęs dėl tokio broliuko elgesio, paklausiau, kas atsitiko. 
Jis niekaip nenorėjo pasakyti, tik kai prašydamas ėmiau pykti, paga- 
liau paaiškino: 

— Tas tavo broliukas ar bendrakeleivis neseniai atėjo į užeigą 
ir mėgino man atimti nekaltybę. Kai pradėjau šaukti, jis išsitraukė 

kardą ir tarė: „Jeigu tu — Lukrecija, tai aš būsiu Tarkvinijus“ ". 


Tai išgirdęs aš sugniaužiau kumščius ir, mosuodamas jais Askil- 
tui prieš akis, surikau: 

— Ką pasakysi, moteriškas paleistuvi? Tu net dvoki nedorybe! 

Askiltas apsimetė pasipiktinęs ir, įnirtingai grumodamas, garsiau 
už mane ėmė šaukti: 

— Ar nenutilsi tu, ištvirkęs gladiatoriau, pargriuvęs ir išvytas 
iš arenos? Ar nenutilsi tu, naktinis plėšike? Juk net tada, kai dar buvai 
stiprus, neįstengei įveikti doros moters! Tu mane vienoj giraitėj pa- 
našiai užpuolei kaip dabar užeigos namuose šitą berniuką! 

— Tu pabėgai,— prikišau jam, — man bekalbant su iškalbos mo- 
kytoju. 

X.— Paskutinis kvaily! O ką gi turėjau daryti mirdamas iš alkio? 
Negi man reikėjo klausytis jūsų tauškalų, panašių į sapnų aiškinimus? 
Iš tiesų tu pats esi daug nedoresnis už mane. Juk tik norėdamas 
veltui pavalgyti išgyrei poetą! 

Ir taip tokį bjaurų vaidą nuleidome juokais, aprimome ir pe- 
rėjome prie kitų reikalų. 


Vėl prisiminęs Askilto įžeidimą, tariau: 

— Askiltai, matau, kad mudu negalime sugyventi. Todėl pasida- 
linkim bendrus daiktelius ir kiekvienas atskirai mėginkim prasikurti. 
Ir tu esi mokytas, ir aš. Kad nebūčiau tavo varžovas, susirasiu kitokį 
užsiėmimą nei tu, nes kitaip kas dieną turėsim daugybę priežasčių 
susipykti ir apie mus pasklis paskalos po visą miestą. 

Askiltas nesipriešino. 

— Kadangi šiandien, — pasakė jis, — mes, kaip iškalbos mokyto- 
jai, esame pakviesti pietų, tai negadinkim sau vakaro. O rytoj, jei tu 
taip nori, pasiieškosiu kito būsto ir susirasiu kitą tokį brolį. 

— Neverta atidėlioti to, kas jau nuspręsta, — atsakiau aš. 


* * * 


Šitaip staigiai išsiskirti mane skatino aistra. Mat jau seniai norėjau 


atsikratyti šito įkyraus prižiūrėtojo, kad galėčiau vėl su Gitonu gyventi 
kaip ir anksčiau. 

XI. Apsižvalgęs po visą miestą, grįžau į savo kambarėlį. Išbučia- 
vęs berniuką — šį kartą jau visai nevaržomai, — prisispaudžiau jį 
karštai prie krūtinės ir džiaugiausi išsipildžiusiais troškimais. Kiek- 
vienas man būtų pavydėjęs tokios laimės! Tačiau dar ne viską pabai- 
gus prie durų atsėlino Askiltas ir, su didžiausiu triukšmu jas išmušęs, 
užtiko mane su broliuku bežaidžiantį. Prapliupęs juoku ir ėmęs plo- 
ti rankomis, jis nutraukė apsiaustą, kuriuo buvau užsidengęs, ir tarė: 

— Na tai ką veikei, tu švenčiausiasis broliuk? Ką? Abu sugulę 
po tuo pačiu apsiaustu? 

Nepasitenkinęs tik žodžiais, jis nusirišo nuo kuprinės diržą ir pra- 
dėjo mane visai sąžiningai plakti, įžūliai pasišaipyda mas: 

— "Tai šitaip tu norėjai skirtis su broliu! 


* * 2 


XII. Į turgų atvykome jau vakarėjant. Pamatėme gausybę par- 
duodamų daiktų, tačiau visi jie buvo menkaverčiai, ką nuslėpti ir 
buvo lengviausia vakaro prieblandoje. Ir mes patys buvome atsinešę 
pagrobtą apsiaustą, tad nutarėme pasinaudoti gera proga ir, atsistoję 
viename kampe, pradėjome mosuoti apsiausto skvernu vildamiesi, kad 
prabangus drabužis privilios kokį pirkėją. Ilgai neteko laukti. Vienas 
man kažkur matytas kaimietis priėjo su savo moterėle ir pradėjo 
atidžiai apžiūrinėti apsiaustą. Savo ruožtu Askiltas įsistebeilijo į 
kaimiečio pečius ir staiga iš nustebimo neteko žado. Aš taip pat 
negalėjau nesijaudinti žiūrėdamas į šį žmogų: man atrodė, kad tai jis 
bus suradęs mano pamestą tuniką. Ir iš tiesų tai buvo jis. Askiltas, 
nepasitikėdamas savo akimis ir bijodamas padaryti neatsargų žings- 
nį, lyg koks pirkėjas priėjo arčiau, nutraukė nuo kaimiečio pečių 
drabužį ir ėmė atidžiai jį grabalioti. 

XIII. O nepaprastas likimo žaisme! Kaimietis net nebuvo ap- 
čiupinėjęs tunikos siūlių: jis laikė tuniką elgetos skarmalu ir beveik 
gėdijosi ją parduoti! Pamatęs, kad lobis nepaliestas, o pardavėjas — 
menkas žmogelis, Askiltas pasivedėjo mane į šalį ir tarė: 

— Ar žinai, broliuk, kad lobis, dėl kurio dejavau, vėl grįžo pas 
mus? Ši tunikėlė, kaip matyti, tebėra pilna nepajudintų auksinių pi- 
nigų! Ką mums daryti? Kokia teise susigrąžinti savo daiktą? 

Džiaugdamasis ne tik dėl to, kad atgavome savo grobį, bet ir 

tuo, kad likimas mane išvadavo nuo šlykščiausio įtarinėjimo, pasa- 
kiau, kad neverta eiti užuolankomis, o reikia kautis atvirai, remian- 
tis civiline teise: jeigu kaimietis nesutiks svetimo daikto grąžinti savi- 
ninkui, pareikalausime interdikto!“. 

XIV. Tačiau Askiltas bijojo įstatymų. 

— Kas gi mus pažįsta šiose vietose? — samprotavo jisai.— Ir 
kas mūsų kalbomis patikės? Nors atpažintasis daiktas yra tikrai mūsų, 
man atrodo, kad jį reikėtų atpirkti ir verčiau už mažą kainą atsi- 
imti savo lobį negu leistis į abejotiną bylą. 


Ką gi įstatymai reiškia tenai, kur vien pinigas valdo, 
Kur neturtas bylos niekad negali laimėt? 

Net ir tie, kurie kinikų'! krepšį nešiojasi, kartais 
Brangiai parduoda žmonėms savo protingas tiesas. 
Taigi teismo sprendimą gali bet kas nusipirkti, 
Raitelio'* darbas teisme — sandėrius tvirtint tiktai. 


Bet be dviejų asų, kuriuos buvome paskyrę žirniams ir lubinų 
grūdams pirkti, nieko daugiau neturėjome. Bijodami išleisti iš rankų 
grobį, nutarėme apsiaustą parduoti už visai menką kainą, tikėda- 
miesi Šį nuostolį atlyginti didesniu laimikiu. Kai tik išskleidėme 
savo apsiaustą, užsidengusi galvą moteris, kuri buvo kartu su kaimie- 
čiu, atidžiai apžiūrėjo apsiaustą, paskui staiga įsikabino abiem rankom 
į skverną ir iš visos gerklės suriko: 

— Laikykit vagis! 

Mes sutrikome, bet nenorėdami nusileisti savo ruožtu čiupome 
nešvarią, suplyšusią tuniką ir taip pat pradėjome šaukti, kad jie 
pasigrobę mūsų daiktą. Bet ginčo priežastys buvo labai nevienodos, 
ir prekiautojai, atskubėję į triukšmą, matydami iš vienos pusės bran- 
gų drabužį, o iš kitos — net ir lopams nelabai tinkamą skarmalą, 
ne veltui ėmė juoktis iš mūsų reikalavimų. Tada Askiltas nutildė 
besijuokiančius ir pasakė: 

XV.— Matome, kad kiekvienam savas daiktas yra brangiausias. 
Tegul jie mums grąžina mūsų tuniką ir teatsiima savo apsiaustą. 

Kaimietis ir jo žmona sutiko keistis daiktais. Bet žmonės, žinantys 
įstatymus, o tikriau sakant, naktiniai vagys, norėdami iš to apsiaus- 
to pasipelnyti, reikalavo, kad abu daiktai būtų atiduoti jiems saugoti 
iki rytojaus, kol teisėjas ištirsiąs ginčą. Čia kilo klausimas ne tik dėl 
ginčijamų daiktų, bet ir dėl ko kito: juk abi pusės buvo įtariamos 
vagyste! Jau buvo norima abu daiktus sekvestruoti, ir kažkoks pre- 

kiautojas, karpota kakta plikis, kuris retkarčiais maišydavosi po 
teismus, nusitvėrė apsiaustą, tvirtindamas rytoj jį atnešiąs. Tų ne- 
dorėlių tikslas buvo aiškus: jie ketino nukniaukti sekvestruotąjį 
apsiaustą tikėdamiesi, kad mes bijosime būti apkaltinti vagyste ir 
neišdrįsime stoti teisman. 

To paties ir mes norėjome. Atsitiktinumas padėjo abiejų pusių 
norams išsipildyti. Mat kaimietis pasipiktinęs, kad reikalaujame pa- 
rodyti skarmalą, metė tuniką Askiltui į veidą ir, taip nutildęs mūsų 
skundus, paliepė atiduoti mums į trečiųjų rankas apsiaustą, dėl kurio 
vieno tebėjo ginčas. 


Tikri, kad atgavome lobį, galvotrūkčiais nubėgome į užeigą ir 
užsirakinę pradėjome juoktis ne tik iš prekiautojų, bet ir iš mūsų 
kaltintojų, kurie per savo didelį gudrumą sugrąžino mums pinigus. 

Aš nenoriu to, ko siekiu, greitai gauti, 
Pergalė lengva man nepatinka. 


XVI. Tačiau kai tik pavalgėme vakarienę, pataisytą Gitono, 
staiga nuo įžūlaus smūgio subildėjo durys. 

— Kas ten? — paklausėme, pabalę iš išgąsčio. 

— Atidaryk, tai pamatysi, — pasigirdo balsas. 

Sulig tais žodžiais velkė pati išslydusi nukrito ant žemės, ir ūmai 
atsivėrusios durys įleido svečią. Tai buvo užsidengusi galvą mote- 
ris — ta pati, kurią neseniai matėme turguje su kaimiečiu. 

— Ar jūs manėte iš manęs pasijuokę? — tarė ji. — Aš esu Kvar- 
tilės tarnaitė. Jūs sutrukdėte jai aukojimo apeigas priešais olą'“. 
Tad ji pati atėjo į užeigos namus ir prašo jai leisti su jumis pakal- 
bėti. Nesijaudinkit. Ji visai neketina jūsų kaltinti ar nubausti, prie- 
šingai — ji stebisi, koks dievas atvedė jos kaimynystėn tokius ma- 
lonius jaunuolius. 

XVII. Kol mes tylėjome neapsispręsdami, ką atsakyti, įėjo pati 
Kvartilė, lydima mergaitės, ir atsisėdusi ant mano lovos krašto pra- 
dėjo nesustodama verkti. Bet ir tada netarėme nė žodžio, o tik apstulbę 
žiūrėjome į tas ašaras, kurios tyčia buvo liejamos skausmui paro- 

dyti. Kai šis dirbtinis ašarų lietus praėjo, Kvartilė atsidengė savo 
puikią galvą ir grąžydama rankas taip, kad net sąnariai ėmė braš- 
kėti, tarė: 

— Kokie jūs įžūlūs! Kurgi jūs išmokote tokių plėšikavimų? Jie 
pralenkia net neįtikimiausius pasakojimus! Dievaž, man jūsų gaila. 
Juk kiekvienas, kuris pamato tai, kas yra uždrausta regėti, nelieka 
nenubaustas. Mūsų krašte yra tiek daug dievų, kad greičiau sutiksi 
dievą negu žmogų. Bet nemanykit, kad atėjau čia keršyti. Mane labiau 
jaudina jūsų jaunystė negu man padaryta skriauda. Man rodos, jūs 
tik per savo neapdairumą taip nepataisomai nusikaltote. Mane šią- 
nakt krėtė toks baisus drebulys, kad jau maniau būsiu apsirgusi 
tridieniu drugiu. Paprašiau pagalbos per sapną ir gavau įsakymą 
susirasti jus ir nuo drugio gydytis tam tikra nurodyta gudrybe. Bet 
man tie vaistai ne taip jau labai rūpi; širdį graužia kur kas dides- 
nis skausmas, jis mane beveik stumte stumia į mirtį: bijau, kad jūs 
per savo jaunatvišką lengvabūdiškumą neišplepėtumėt visiems to, ką 
matėte Priapo šventykloje, ir neišduotumėt žmonėms dievų pas- 
lapčių. Todėl puolu prieš jus ant kelių, maldaujamai tiesdama į jus 
rankas: prašau ir meldžiu, kad neišjuoktumėt ir nesityčiotumėt iš 
naktinių apeigų, kad neiškeltumėt viešumon senųjų paslapčių, kurias 
žino gal tik koks tūkstantis žmonių. 

XVIII. Po šių maldavimų ji vėl ėmė lieti ašaras ir dejuodama bei 
kukčiodama užsikniaubė ant mano lovos. O aš, apimtas ir baimės, ir 
gailesčio, pradėjau ją maldauti įtikinėdamas, kad dėl abiejų dalykų ji 
gali būti rami: niekas iš mūsų neišduosiąs šventų paslapčių ir, jeigu 
jai dievas nurodęs kokį kitą vaistą nuo drugio, mes pagelbėsią die- 
viškajai apvaizdai, net jeigu mums grėstų pavojus. Po šių pažadų 
pralinksmėjusi moteriškė karštai mane išbučiavo, ašaroms dar neiš- 
džiūvus nusijuokė ir švelniai paglostė ant ausų krintančias mano 
garbanas sakydama: 

— Darau su jumis paliaubas ir atsisakau ieškinio. Bet jeigu jūs 
būtumėte nesutikę duoti man prašomų vaistų, tai rytdienai jau būtų 
buvęs parengtas visas būrys žmonių atkeršyti už mano įžeidimą ir 
apginti mano garbei: 


Gėda paniekintai būti, kitus valdyti — garbinga. 
Mėgstu aš eiti laisvai kokiu tik noriu keliu. 
Net ir išminčius patsai paniekintas sukelia vaidą, 
Bet, kas atleidžia kitam, pergalę laimi tikrai. 

Suplojusi rankomis, ji taip smarkiai pasileido juoktis, kad mes 
net išsigandome. Juokėsi ir ją atlydėjusi mergaitė, ir tarnaitė, kuri 
buvo atėjusi anksčiau. 

XIX. Visas namas skambėjo nuo šio teatrališko juoko, o mes, 
nežinodami to staigaus nuotaikos pasikeitimo priežasčių, spoksojome 
tai vienas į kitą, tai į moteris. 


“ * * 


— Todėl aš įsakiau į šią užeigą nieko neįleisti, kad galėčiau ne- 
trukdoma priimti iš jūsų vaistus nuo drugio,— pasakė Kvartilė. 

Askiltas valandėlę stovėjo apstulbęs, o man lyg galų žiemos šal- 
tis'* perėjo per kūną, ir negalėjau nė žodžio ištarti. Tačiau, paly- 
ginus mūsų jėgas, baimė sumažėjo: trys moterėlės — jeigu jos ką 
blogo norėjo daryti — buvo visai bejėgės prieš mus, kad ir kokius, 
bet, šiaip ar taip, vyrus. Mes, be abejo, buvome geriau pasiruošę 
kovai. Aš net apgalvojau, kaip surikiuoti poras, ir jeigu būtų tekę 
grumtis, pats būčiau stojęs prieš Kvartilę, Askiltas — prieš tarnaitę, o 
Gitonas — prieš mergaitę. 


* * * 


Tuomet dingo visa mūsų dvasios stiprybė: buvome pritrenkti, ir 
mirtis, be abejonės, žvelgė mums, vargšams, į akis. 


* ė * 

XX.— Ponia,— tariau,— jei ką nors baisaus rengi, paskubėk: 
mūsų nusikaltimas ne toks jau didelis, kad turėtume mirti po ilgų 
kankinimų. 

* 2 * 
Tarnaitė, vardu Psichė, rūpestingai patiesė ant grindų kilimą. 
ė “ 2 


Ji mėgino pažadinti mano organus, atšalusius,lyg būtų tūkstantį 
kartų mirę. 

Askiltas užsidengė apsiaustu galvą — mat jis buvo jau patyręs, kaip 
pavojinga kišti nosį į svetimas paslaptis. 


Tarnaitė išsitraukė iš ančio dvi juosteles ir viena surišo man 
kojas, o kita — rankas. 


Matydamas, kad pokalbis užsibaigė, Askiltas tarė: 

— Tai ką? Argi nesu vertas išgerti? 

Tarnaitė, išduota mano juoko, suplojo rankomis ir pasakė: 

— Juk aš tau daviau gerti! Tai tu vienas, jaunuoli, tiek vaistų 
išgėrei? 

— Nejaugi,— įsiterpė Kvartilė,— Enkolpijus išgėrė visą sa- 
turėją? 


* * * 


Ji net kratėsi iš juoko, malonaus ausiai. 


4 * * 


Galų gale net ir Gitonas negalėjo susilaikyti nesusijuokęs, ypač 
kai mergaitė puolė jam ant kaklo ir nebesipriešinantį berniuką bu- 
čiuote išbučiavo. 


XXI. Mes, vargšai, norėjome šauktis pagalbos, bet nebuvo nieko, 
kas būtų galėjęs mums padėti, ir kai tik aš pamėgindavau kviesti 
piliečius į pagalbą, Psichė su plaukų segtuku imdavo man badyti 
žandus, o mergaitė su teptuku, pamirkytu saturėjoje, kankino As- 
kiltą. 

Galų gale atėjo kinedas'? su pakaišytu vilnoniu mirtų spalvos 
drabužiu. Jis tai stumdė mus kraipydamas pasturgalį, tai teršė savo 
dvokiančiais bučiniais. Pagaliau Kvartilė, aukštai pasikaišiusi, su 
rykšte iš banginio ūso rankoje, liepė mūsų, vargšų, pasigailėti. 


* * * 


Mes abu prisiekėme visu tuo, kas yra šventa, kad ši baisioji pas- 
laptis tebus žinoma tik mudviem. 


Įėjo būrys gimnastų ir mus atgaivino gerai įtrynę aliejum. Šiaip 
taip įveikėme nuovargį, apsivilkome puotos drabužius ir buvome nu- 
vesti į gretimą kambarį, kur stovėjo trys gultai ir viskas buvo labai 
puikiai paruošta puotai. Paliepti sugulėme. Puota prasidėjo nuos- 
tabiais užkandžiais, o falernas'? tiesiog liete liejosi. Prisivaišinę dau- 
gybe patiekalų, ėmėme snūduriuoti, bet Kvartilė tarė: 

— Ką? Jūs ketinate sumigti? Juk žinot, kad visą šią naktį pri- 
valote budėti Priapo garbei. 


* * * 


XXII. Kai Askiltas, išvargintas tiek nemalonumų, ėmė snausti, 
atstumta tarnaitė keršydama suodžiais ištepė jam veidą, išmargino, 
Jam nieko nejaučiant, lūpas ir pečius. Iškamuotas visų mūsų bėdų, 
užsnūdau ir aš. Tarnai ir kambaryje, ir už durų taip pat sumigo: 
vieni gulėjo parvirtę pas puotaujančiųjų kojas, kiti — atsilošę į sie- 
ną, treti, sukišę- galvas, miegojo ant paties slenksčio. Lempos, bai- 
giantis aliejui, skleidė tik silpną, blausią šviesą. Tuo laiku į trikli- 
nijų!" įslinko du vergai sirai, pasiryžę pavogti ąsotį vyno, bet, besi- 
vaidydami ir traukdami jį vienas iš kito, ąsotį sumušė. Parvirto ir 
stalas su sidabriniais indais; viena taurė, iš aukštai nukritusi, kirto 
į galvą ant gulto snaudžiančiai tarnaitei. Nuo smūgio ši suriko, tuo 
ir vagis išduodama, ir dalį girtųjų pažadindama. Atėjusieji vogti 
sirai, pasijutę sugauti, lyg iš anksto susitarę parkrito ant žemės palei 
gultą ir pradėjo knarkti tarsi jau seniai bemiegą. 

Pabudęs puotos tvarkytojas įpylė į gęstančias lempas aliejaus, 
vergai, pasitrynę akis, vėl grįžo prie savo darbų, o atėjusi cimbolistė, 
suskambinusi savo instrumentu, visus pažadino iš miego. 

XXIII. Taigi puota atgijo, ir Kvartilė vėl visus pakvietė gerti. 
Cimbolistės muzika ją dar labiau pralinksmino. 


* * J 


Įėjo kinedas, kvailiausias iš visų žmonių ir tikrai šitų namų ver- 
tas. Liūdnai papliauškinęs rankomis, jis išdrožė šitokį eilėraštį: 


Šenai, šenai atvykite, visi kinedai, 

Žingsnius pagreitinkite, bėkit, lėkite, 

Judrių šlaunų, vikraus pasturgalio ir rankų įžūlių, 
Ištižę meilės veteranai, jūs, kastratai Delo! 


Pabaigęs deklamuoti, jis apspjovė mane savo šlykščiu bučiniu. 
Paskui atėjo į mano gultą ir, nors priešinausi, nuvilko man drabu- 
žius. Veltui jis mane ilgai maigė. Per jo išprakaitavusią kakią tekėjo 
pudros upeliai, o veido raukšlėse buvo tiek kreidos, kad galėjai pa- 
manyti, jog tai tinkas, lietaus plaunamas nuo sienos. 

XXIV. Nebegalėjau ilgiau sulaikyti ašarų ir visiškai nusiminęs 
paklausiau: 

— Maloningoji ponia, argi tu man nežadėjai duoti embasikoitą '*? 

Jinai, grakščiai suplojusi rankomis, atsakė: 

— Gudruoli! Tikras sąmojų šaltini! Argi tu nežinai, kad kine- 
das vadinamas embasikoitu? 

Tada nenorėdamas, kad mano bendrakeleiviui geriau eitųsi, 
tariau: 

— Vardan tavo ištikimybės, argi šiame triklinijuje tik vienas 
Askiltas bus be darbo? 

— Gerai,— atsakė Kvartilė, — duosime ir Askiltui embasikoitą. 

Su šiais žodžiais kinedas pakeitė arklį ir, perėjęs pas mano ben- 
drakeleivį, trynė jį savo šlaunimis ir bučiniais. Gitonas net atsisto- 
jo ir juokėsi pilvą susiėmęs. Pamačiusi jį, Kvartilė susidomėjusi pra- 
dėjo teirautis, kieno šis berniukas. Kai pasakiau, jog tai mano bro- 
lis, ji paklausė: 

— Tai kodėl jis manęs nepabučiavo? 

Ir, pasišaukusi Gitoną, pati pabučiavo jį. Paskui, pakišusi ranką 
po drabužiais, apčiupinėjo jo dar neprityrusį daikčiuką ir tarė: 

— Šitas rytoj bus mano aistrai puikus užkandis. Mat šiandien po 
gerų patiekalų nenoriu prasto valgio. 

XXV. Sulig tais žodžiais priėjo Psichė ir juokdamasi kažką paš- 
nibždėjo į ausį. 

— Teisingai, teisingai,— atsakė Kvartilė,— gerai, kad man 
priminei. Kodėl gi neatimti nekaltybės mūsų Panichidei, kada pa- 
sitaiko tokia puiki proga? 

Tuojau buvo atvesta gana graži mergaitė, iš pažiūros ji turėjo 
ne daugiau kaip septynerius metus. Tai buvo ta pati mergaitė, kuri 
atlydėjo Kvartilę į mūsų kambarėlį. Tuojau visi pradėjo ploti ir 
reikalauti vedybų. Aš apstulbau ir ėmiau įrodinėti, kad nei Gito- 
nas, labai drovus berniukas, netinka šitai begėdystei, nei mergaitė 
dar nėra tokio amžiaus, kad galėtų iškęsti moters paklusnumo įsta- 
tymą. Bet Kvartilė tarė: 

— Argi ji jaunesnė, negu aš buvau tada, kai pirmą kartą atsi- 
daviau vyrui? Teužsirūstina ant manęs manoji Junona"“, jei aš pri- 
siminčiau kada nors turėjusi nekaltybę! Dar maža mergaitė būdama, 
jau susidėdavau su tokiais pat mažais vaikais, o vėliau, metams bė- 
gant, jau su didesniais berniukais, kol pasiekiau štai šitą amžių. Manau, 
kad iš čia ir kilo patarlė, jog tas, kuris veršiuką įstengė pakelti, pa- 
kels ir jautį. 

Tada aš bijodamas, kad broliukas man nežinant nepatirtų ko- 
kios didesnės skriaudos, pats atsikėliau dalyvauti vestuvių apeigose. 

XXVI. Jau Psichė uždengė mergaitės galvą vestuvių šydu, jau 
kinedas, eidamas priekyje, nešė deglą, jau girtos moterys, papuošu- 
sios nuodėmingą vestuvių guolį užtiesalu, išsirikiavusios ilga eile, 
ėjo plodamos. Tada ir Kvartilė užsidegė krykštaujančių moterų 
aistra: atsikėlusi pagriebė Gitoną ir nutempė į miegamąjį. 

Tiesą sakant, berniukas nesipriešino, o ir mergaitės šitos vestu- 
vės nenuliūdino ir neišgąsdino. Kai juodu, uždaryti kambaryje, 
gulėjo, mes susėdome prie durų, Kvartilė priekyje visų, prikišusi 
akį prie tam tyčia padaryto plyšio duryse, su gašliu smalsumu sekė 
vaikų žaidimą. Ji ir mane, švelniai paėmusi už rankos, prisitraukė 
pasižiūrėti, ir kadangi bežiūrint mudviejų veidai susiliesdavo, tai ji 
kartkartėmis, atsitraukusi nuo reginio, priglausdavo savo lūpas prie 
manųjų ir slapčia mane pabučiuodavo. 


* * * 


Sukritę į lovas, ramiai pramiegojome likusią nakties dalį. 

Atėjo trečioji diena, lauktoji puotos diena““, bet mums, gavu- 
siems tiek lemties smūgių, labiau norėjosi bėgti negu ilsėtis. Kai 
nuliūdę svarstėme, kokiu būdu išvengti gresiančios audros, mus, 
nežinančius, ką daryti, užkalbino vienas Agamemnono vergas. 

— Ką? — tarė jis.— Argi nežinote, pas ką šiandien įvyks puo- 
ta? Nagi pas turtingąjį Trimalchioną, kuris triklinijuje įsitaisė lai- 
krodį ir nusisamdė trimitininką, nuolat pranešinėjantį, keliom va- 
landom sutrumpėjo jo šeimininko gyvenimas. 

Tai išgirdę užmiršome visas savo bėdas, gražiai apsirengėme ir 
paliepėme Gitonui, su mielu noru einančiam vergo pareigas, pa- 
lydėti mus į pirtį. 

XXVII. Tuo tarpu mes nenusirengę pradėjome vaikštinėti [... ] 
tikriau sakant, juokauti ir maišytis po žaidėjų ratelius. Staiga iš- 
vydome pliką senį, apsivilkusį raudona tunika, su jaunais ilgaplaukiais 
vergais bežaidžiantį sviediniu. Mūsų dėmesį patraukė ne tiek vergai, 
nors ir į juos apsimokėjo žiūrėti, kiek patsai šeimynos galva, kuris, 
apsiavęs sandalais, mankštinosi žaisdamas žaliais sviediniais. Nukri- 
tusio ant žemės sviedinio jis nebeimdavo: šalia stovėjo vergas su 
pilnu maišu sviedinių ir čia pat aprūpindavo jais žaidėjus. Pastebė- 
jome ir daugiau nematytų dalykų: priešingose žaidimų aikštelės pu- 
sėse stovėjo du eunuchai — vienas iš jų laikė rankose sidabrinį 
naktinį puoduką, o kitas skaičiavo sviedinius, bet ne tuos, kurie mė- 
tomi šokinėjo iš rankų į rankas, o tuos, kurie nukrisdavo ant žemės. 
Mums besistebint šitokiu prašmatnumu, pribėgęs Menelajas*! tarė: 

— Pas šitą žmogų jūs puotausite; tiesą sakant, tai jau puotos 
pradžia. 

Vos spėjo Menelajas ištarti šiuos žodžius, kai Trimalchionas, 
spragtelėdamas pirštais, davė ženklą. Eunuchas tučtuojau jam pa- 
kišo naktinį puoduką. Ištuštinęs pūslę, Trimalchionas paprašė van- 
dens rankoms nusiplauti ir, įmerkęs tik pirštų galus, nusišluostė juos 
į vergo plaukus. 

XXVIII. Daug laiko reiktų viskam smulkiai papasakoti. Nuėjom 
į pirtį ir gerai išprakaitavę tuojau perėjome į šaltąjį kambarį. Ten 
vergai, įtrynę kvepiančiu aliejumi, šluostė Trimalchioną, bet ne 
paprastais drobiniais rankšluosčiais, o labai minkštu vilnoniu au- 
deklu. Tuo tarpu trys masažuotojai jo akivaizdoje gėrė falerną, 
ir kai jie besivaidydami daug vyno išpylė ant žemės, Trimalchionas 

pasakė, kad tas vynas nuliejamas į jo sveikatą. Paskui jis buvo ap- 
siaustas skaisčiai raudona antklode ir įsodintas į lektiką““, prieš kurią 
ėjo keturi visokiais žvangalais apsikarstę bėgikai ir rankiniame ve- 
žimėlyje buvo vežamas Trimalchiono numylėtinis — seno veido 
berniūkštis išvarvėjusiomis akimis, bjauresnis net už savo šeimininką. 
Tik pradėjus Trimalchioną nešti, priėjo muzikantas su mažyte fleita 
ir visą kelią grojo prisikišęs prie jo ausies, tarsi pasakodamas ko- 
kias paslaptis. 

Negalėdami atsistebėti, mes sekėme paskui ir kartu su Agamem- 
nonu priėjome prie durų, ant kurių staktos buvo prikalta lentelė 
su tokiu užrašu: „Kiekvienas vergas, kuris be šeimininko paliepimo 
išeis laukan, gaus šimtą rykščių“. Prie pat įėjimo stovėjo durininkas, 
apsirengęs žalsvais drabužiais, susijuosęs raudona juosta, ir sidabri- 
niame dubenyje vėtė žirnius. Viršum durų kabojo auksinis narve- 
lis, iš kurio įeinančius sveikino marga šarka. 

XXIX. Nedaug betrūko, kad aš, viskuo stebėdamasis, būčiau 
aukštielninkas parvirtęs ir nusilaužęs koją! Mat kairėje nuo įėjimo, 
netoli durininko kambarėlio, ant sienos buvo išpieštas milžiniškas šuo, 
pririštas grandine, o viršum jo didžiosiomis raidėmis parašyta: „SAU- 
GOKIS ŠUNS“. Mano draugai ėmė kvatoti, o aš, atgavęs kvapą, 
atidžiai apžiūrėjau visą sieną. Ant jos buvo išpiešta vergų prekyvietė, 
kur kiekvienam vergui po kaklu buvo parišta lentelė su jo vardu: 
patsai Trimalchionas čia buvo pavaizduotas kaip ilgaplaukis vergas 
su Merkurijaus lazda rankoje. Minervos vedamas, jis žengė į Romą. 
Toliau buvo nupiešta, kaip jisai išmoko skaičiuoti ir kaip vėliau pa- 
sidarė iždininku. Visus šiuos įvykius dailininkas kruopščiai pavaiz- 
davo ir dar paaiškino užrašais. Pačiame: portiko gale Merkurijus, 
paėmęs už smakro Trimalchioną, kėlė jį į aukštą tribūną. Šalia sto- 
vėjo Fortūna su gausybės ragu rankoje ir trys parkos, verpiančios 
auksinius siūlus. Portike pastebėjau ir būrį bėgikų, besitreniruo- 
Jančių su savo mokytoju. Be to, viename kampe pamačiau didelę 
spintą: joje buvo niša su sidabriniais larais, marmurine Veneros 
statula ir nemaža auksinė dėžutė, kurioje, kaip man pasakė, saugoja- 
ma pirmoji Trimalchiono barzda. 


ww —- - 


Paklausiau namų prižiūrėtojo, kokie vaizdai puošia namo vidų. 
Šis atsakė: 

— „Iliada“, „Odisėja“ ir Lenato?“ surengtos gladiatorių žai- 
dynės. 

XXX. Nebuvo laiko visiems šiems turtams apžiūrėti [...] 

Mes jau pasiekėme triklinijų, kurio prieangyje valdytojas tikrino 
sąskaitas. Mane ypač nustebino prie triklinijaus durų staktų prikal- 
ti rykščių ryšuliai ir kirviai““, kurių vienas galas panėšėjo į bronzinį 
laivo pirmagalį; ant jo buvo užrašyta: „(Gajui Pompėjui Trimalchio- 
nui, Augusto sevirui?? — iždininkas Kinamas“. Palubėje kabojo dvie- 
jų dagčių lempa su tuo pačiu užrašu, o prie durų staktų buvo pri- 
kaltos dvi lentelės; vienoje iš jų, kiek prisimenu, buvo šitaip užrašyta: 
„Antrąją ir pirmąją dieną prieš sausio kalendas mūsų Gajus pie- 
tauja svečiuose“; kitoje buvo nupiešta mėnulio orbita ir septynios 
planetos. Be to, skirtingų spalvų ženklais ten buvo pažymėtos lai- 
mingos ir nelaimingos dienos. 

Kai, iki soties pasidžiaugę šiais nuostabiais dalykais, buvome 
bežengią į triklinijų, vienas vergas, paskirtas šiam reikalui, sušuko: 

— Dešine koja! 

Be abejo, šiek tiek sumišome bijodami, kad kas nors iš mūsų, 
peržengdamas slenkstį, nesulaužytų taisyklės. Bet kai tik visi kartu 
žengėme per slenkstį dešine koja, staiga mums po kojų puolė nuo- 
gai išrengtas vergas ir pradėjo maldauti, kad jį išgelbėtume nuo 
bausmės: nusikaltimas, dėl kurio jis pateko į nemalonę, esąs nedi- 
delis — kažkas pavogęs jam patikėtus saugoti pirtyje iždininko dra- 
bužius, kurie nebuvę verti nė dešimties sestercijų. Mes atkėlėme at- 
gal per slenkstį dešines kojas ir pradėjome prašyti iždininką, atri- 
juje skaičiuojantį auksinius pinigus, kad atleistų vergui nusikaltimą. 
Jis išdidžiai pakėlė galvą ir tarė: 

— Mane erzina ne tiek nuostolis, kiek šio niekam tikusio vergo 
apsileidimas; jis pradangino puotos drabužius, vieno kliento man 
padovanotus gimimo dienai; jie, be abejo, buvo Tyro purpuro““, 
bet jau kartą plauti. Na ką gi, atleidžiu jam tik dėl jūsų. 

XXXI. Kai padėkoję už malonę, įėjome į triklinijų, mus pasi- 
tiko tas pats vergas, dėl kurio buvome maldavę, ir, mūsų nustebimui, 
visus išbučiavo dėkodamas už žmoniškumą. 

— Apskritai, — pridūrė jis, — jūs greitai pamatysite, kam padarėte 
paslaugą. Šeimininko vynas — pilstytojo padėka. 


* * ė 


Kai pagaliau sugulėme prie stalo?', Aleksandrijos vergai“ užpylė 
mums ant rankų šalto kaip sniegas vandens. Paskui atėję kiti vergai 


Petronijus 80 


labai mitriai apipjaustė mums atšerpetojusius kojų nagus. Šitą nema- 
lonų darbą jie atliko ne tylėdami, o visą laiką dainuodami. Kad 
įsitikinčiau, ar visi vergai čia dainuoja, paprašiau gerti. Greitai 
vykdydamas mano norą, vergas prisistatė taip pat spiegiamai dainuo- 
damas, ir kieno tik ko paprašydavau, visi uždainuodavo — tarytum 
čia būtų buvęs ne garbingų namų triklinijus, o pantomima su choru! 

Tuo tarpu buvo patiektas labai prašmatnus užkandis. Mat visi jau 
buvo sugulę prie stalo, išskyrus patį Trimalchioną, kuriam pagal 
naują paprotį buvo paskirta pirmoji vieta. Ant padėklo stovėjo asiliu- 
kas, nulietas iš Korinto bronzos??, su permetamu ant nugaros krepšiu, 
kurio vienoje pusėje buvo baltos alyvos, kitoje — juodos. Asiliuką 
dengė dvi sidabrinės lėkštės, kurių kraštuose buvo parašytas Trimal- 
chiono vardas ir pažymėtas sidabro svoris. Ant dviejų sulituotų til- 
telių gulėjo miegapelės, apipiltos medum ir aguonomis. Buvo čia ir 
karštų dešrelių, padėtų ant sidabrinių grotelių, o po grotelėmis — 
Sirijos slyvų su granatų sėklomis. 

XXXII. Mums besigėrint tokia prabanga, su muzika buvo įneštas 
pats Trimalchionas ir paguldytas ant mažų pagalvėlių krūvos. Nega- 
lėjome susilaikyti nesijuokę. Jo nuskusta galva kyšojo iš skaisčiai 
raudono apsiausto; ant storai apvynioto sprando jis dar buvo užsirišęs 
skarą, apvedžiotą plačiomis raudonomis juostomis, nuo kurių į visas 
puses maskatavo ilgi kutai. Ant mažojo kairės rankos piršto jis mūvėjo 
didelį paauksuotą žiedą, o ant paskutinio bevardžio piršto nario — 
mažesnį žiedelį, kaip man atrodė, iš gryno aukso, tik inkrustuotą gele- 
žinėmis žvaigždutėmis. Norėdamas mums parodyti ir kitus turtus, jis 
apnuogino dešinę ranką iki pat peties: ją puošė auksinė apyrankė ir 
dramblio kaulo grandinėlė, sukabinta žibančia metaline plokštele. 

XXXIII. Išsikrapštęs dantis sidabro krapštuku, Trimalchionas 
tarė: 

— Draugai, aš dar nenorėjau vykti į triklinijų, bet kad jums ne- 
reikėtų ilgai manęs laukti, atsisakiau savo malonumų. Tad leiskite 
man užbaigti žaidimą. 

Jam iš paskos ėjo vergas, nešinas terpentino medžio lentele ir 
krištoliniais kauleliais; pastebėjau nepaprastą šeimininko skonį: vietoj 
juodų ir baltų akmenukų buvo sidabriniai ir auksiniai denarai. Kol 
Jisai žaisdamas pasakojo visokius audėjų juokelius, o mes dar valgėme 
užkandį, buvo atneštas padėklas su pintine, kurioje tupėjo medinė 
višta, praskėtusi sparnus tarsi kiaušinius perėdama. Tuojau pat pri- 
bėgo du vergai ir, grojant trankiai muzikai, pradėjo raustis po šiaudus; 

ištraukę iš po vištos povo kiaušinius, jie padalino juos svečiams. Tri- 
malchionas atkreipė dėmesį į šį reginį ir tarė: 

— Draugai, aš liepiau padėti po višta povo kiaušinius ir, prisiekiu 
Herkuliu, bijau, kad jie nebūtų užperėti. Vis dėlto pamėginkime, ar 
dar galima juos valgyti. 

Pasiėmėme šaukštelius, sveriančius ne mažiau kaip po pusę svaro, 
ir pramušėme kiaušinius: jie buvo padaryti iš riebios tešlos. Aš savo 
kiaušinį buvau beišmetąs lauk, nes man pasirodė, kad jame jau viš- 
čiukas. Tik kai išgirdau seną puotautoją sakant, kad čia turėtų būti 
kažkas skanaus, nulupau kiaušinio lukštą ir viduje radau labai riebią 
krosnilandą, apdėtą pipiruotu kiaušinio tryniu. 

XXXIV. Jau Trimalchionas, pertraukęs žaidimą, pareikalavo ir 
sau tų pačių valgių, o mums garsiai paskelbė leidžiąs, jei kas panorėtų, 
antrą kartą išgerti medaus vyno, bet staiga, muzikantams davus ženklą, 
atbėgo dainuojančių vergų būrys ir nurinko nuo stalų visus valgius. 
Per tą sumaištį netikėtai ant žemės nukrito sidabrinė lėkštė. Trimal- 
chionas pastebėjęs, kaip vergas ją pakėlė nuo žemės, liepė lėkštę vėl 
numesti, o vergui duoti antausių. Atskubėjo virtuvės tarnas ir iššlavė 
lėkštę kartu su kitomis šiukšlėmis. Paskui įėjo du ilgaplaukiai etiopai 
su nedideliais odiniais maišeliais — iš tokių maišelių paprastai bars- 
tomas smėlis amfiteatro arenoje — ir užpylė mums ant rankų vyno, 
nes vandens nusiplauti niekas nepadavė. 


Mūsų pagirtas už tokį gerą skonį, šeimininkas pasakė: 

— Marsas mėgsta lygybę. Todėl aš liepiau kiekvienam svečiui 
pastatyti atskirą stalą. Tuo pačiu ir tie dvokiantys vergai mažiau mus 
spaus, ir bus ne taip karšta. 


Bematant buvo atneštos gerai užgipsuotos stiklinės amforos. Ant 
jų kaklų buvo etiketės su užrašu „Šimtametis Opimijaus“? falernas“. 
Kol skaitėme etiketes, Trimalchionas suplojo rankomis ir tarė: 

— Deja, vynas gyvena ilgiau negu žmogelis. Todėl gerkime kiek 
galim. Vynas — tai gyvenimas. Vaišinu jus Opimijaus vynu, o vakar 
daviau ne tokio gero vyno, nors puotavo daug garbingesni žmonės. 

Mums begeriant ir dar labiau besistebint šių namų prabanga, 
vergas atnešė sidabrinį žmogaus skeletą?!, taip padarytą, kad jo sąna- 
riai ir nugarkaulio slanksteliai laisvai judėjo į visas puses. Kai skeletas 
buvo kelis kartus numestas ant stalo, judrių jungčių dėka išsilanksty - 
damas įvairiomis pozomis, Trimalchionas pridūrė: 

Oi, kokie nelaimingi! Kokie mes, žmogeliai, niekingi! 
Šitokie būsim visi, kai tik nusineš sau mus Orkas“?! 
Taigi gyvenkime tol, kol galim gerai pagyventi! 


XXXV. Po mūsų pagiriamųjų žodžių pasirodė naujas patiekalas, 
ne toks didelis, kaip tikėjomės. Tačiau visų dėmesį patraukė jo keistu- 
mas. Mat ant apskrito padėklo ratu buvo išdėstyti dvylika Zodiako 
ženklų ir virš kiekvieno ženklo virtuvės meistras buvo uždėjęs atitinka- 
mą valgį: virš Avino buvo raguoti žirniai, virš Jaučio — jautienos ga- 
balas, virš Dvynių — pautai ir inkstai, virš Vėžio — vainikas, virš 
Liūto — Afrikos figa, virš Mergelės — jaunos kiaulaitės gimda, virš 
Svarstyklių — svarstyklės, kurių vienoje lėkštėje buvo tortas, o kito- 
je — pyragas, virš Skorpiono — maža jūros žuvytė, virš Šaulio — 
oklopeta“*, virš Ožiaragio — langustas, virš Vandenio — žąsis, virš 
Žuvų — dvi raudonbarzdės. Padėklo viduryje buvo didelė velėna 
su apkarpyta žole, o virš jos medaus korys. Egiptietis vergas apėjo 
svečius, iš sidabrinės krosnelės dalindamas duoną. 

[...] ir jis pats šlykščiu balsu pradėjo staugti dainelę iš mimo 
„Asafetidos pardavėjas“. Matydamas, kad mes be susižavėjimo žiū- 
rime į tokius prastus valgius, Trimalchionas paragino: 

— Prašom valgyti! Toks yra puotos įstatymas. 

XXXVI. Jam taip pasakius, užgrojo muzika ir įbėgę keturi ver- 
gai, šokdami pagal muzikos taktą, nuėmė viršutinę padėklo dalį. Tada 
mes pamatėme kitą padėklą, ant kurio buvo paukštiena, kiaulių spe- 
niai, o viduryje — kiškis su pritaisytais sparnais, vaizduojantis Pegasą. 
Be to, padėklo kampuose stovėjo keturi Marsijai“* su odiniais maišais, 
iš kurių pipiruotas padažas tekėjo ant žuvų, plūduriuojančių tarsi 
kokiame upelyje. Vergams pradėjus ploti, ėmėme ploti ir mes ir juok- 
damiesi puolėme prie tokių prašmatnių valgių. Trimalchionas, ne 
mažiau kaip mes nudžiugintas šio pokšto, įsakė: „Pjaustyk“. Tuojau 
pat išėjo į priekį mėsos pjaustytojas ir, judėdamas pagal muzikos 
taktą, taip įnirtingai ėmė doroti mėsą, kad atrodė panašus į gladiatorių, 
kovojantį iš karinio vežimo pagal vandens vagonų garsus. O Trimal- 
chionas dainuojamu balsu nuolat ragino: 

— Pjaustyk! Pjaustyk! 

Pradėjau įtarti, kad tame taip dažnai kartojamame žodyje slypi 
kokia gudrybė. Tad įsidrąsinęs pasiteiravau aukštėliau gulinčio kai- 
myno. O šisai, būdamas pripratęs prie panašių pokštų, paaiškino: 

— Ar matai tą, kuris pjausto mėsą? Jo vardas — Karpas. Todėl 

Trimalchionas tuo pačiu žodžiu ir pašaukia pjaustytoją, ir įsako jam 
pjaustyti??. 

XXXVII. Nebegalėdamas daugiau nė kąsnelio nuryti ir norėda- 
mas viską, ką galima,sužinoti, atsigręžiau į savo kaimyną. Pradėjęs iš 
toli, paklausiau, kas yra toji moteris, kuri bėgioja tai šen, tai ten. 

— Tai Trimalchiono žmona, vardu Fortūnata,— atsakė jis,— ji 
pinigus rieškučiomis semia. O dar visai neseniai kas ji buvo? Teatlei- 
džia man tavo genijus“: nebūtum norėjęs iš jos rankų net duonos 
gabalo paimti! O dabar, nežinia nei kaip, nei kodėl, ji stačiai į dangų 
iškilo ir pasidarė dešinioji Trimalchiono ranka. Vienu žodžiu, jei jinai 
pačiame vidurdienyje jam pasakys, kad dabar naktis, jis net tuo pa- 
tikės! Jisai ir pats nežino, kiek ko turi — toks yra turtingas. Bet šita 
kekšė viską mato, visur landžioja, net ten, kur tau į galvą neateitų. Ji 
ne smaližė, ne girtuoklė, gera patarėja, — stačiai auksas, ne žmogus. 
Tiktai ilgaliežuvė, tikra šarka patarška. Ką ji myli — tai jau myli, o ko 
nemyli — tai jau ne! Trimalchionas turi tiek žemės, kad peslys vos 
aplėktų, 0 pinigų pinigų! Jo durininko kambarėlyje yra daugiau 
sidabro, negu kitas turto turi. O vergų! Ojojoi kiek! Aš manau, kad iš 
jų nė dešimtoji dalis nepažįsta savo pono! Vienu žodžiu, jis kiekvieną 
iš Šitų stuobrių suvarytų į ožio ragą! 

XXXVIII. Ir nemanykit, kad jis ką nors perka. Viskas auga jo 
namuose: vilna, citrinos, pipirai,— jei paieškosi, rasi net paukščio 
pieno. Namų vilna pasirodė jam per prasta, tai jis nusipirko iš Tarento 
avinų ir suleido į kaimenę. Norėdamas turėti namuose atiško medaus, 
parsisiųsdino bičių iš Atėnų. Šitaip ir vietinės bitės, susimaišiusios su 
graikiškosiomis, pasidarys geresnės. Štai šiomis dienomis jis parašė 
laišką, kad iš Indijos jam atsiųstų šampinionų sėklų. Jis neturi nė vieno 
mulo, kuris nebūtų gimęs iš laukinio asilo. Ar matai, kiek jo namuose 
pagalvėlių? Visos jos prigrūstos arba purpurinės, arba šviesiai raudo- 
nos vilnos. Matai, koks laimingas gyvenimas! Ir jo draugų atleistinių 
neniekink. Jų rankos ne tuščios. Antai tas, kuris guli paskutinis ant 
žemiausio gulto, šiandien turi aštuonis šimtus sestercijų! O pradėjo nuo 
nieko. Dar neseniai malkas ant pečių nešiodavo. Bet, kaip žmonės 
kalba, — aš pats nežinau, tik taip girdėjau, — jis pasigavo Inkubono“" 
kepurę ir surado lobį. Nepavydžiu nė vienam, ką dievas apdovanoja, 
bet jam dar skruostai nuo antausių dega, tai dabar nori linksmai pagy- 
venti. Aną dieną jis iškabino šitokį skelbimą: „(Gajus Pompėjus Dioge- 
nas nuo liepos mėnesio kalendų išnuomoja savo kambarėlį, nes nusi- 
pirko namą“. O anas, kuris guli atleistinio vietoje? Kaip puikiai jis 

anksčiau gyveno! Nesmerkiu jo. Turėjo milijoną sestercijų, bet vėliau 
nuskurdo. Manau, kad dabar jo net plaukai užstatyti skoloms padeng- 
ti. Ir ne dėl jo kaltės, prisiekiu Herkuliu, taip įvyko, už jį geresnio 
žmogaus nerasi, bet jo atleistiniai vergai, bjaurybės, viską išgrobstė. 
Taigi žinok: bendras puodas blogai verda, ir kai tik reikalai pašlyja, 
draugai — į kojas! O kad žinotum, kokį garbingą verslą jis turėjo! 
Rengdavo laidotuves. Puotaudavo kaip koks karalius: šernai tiesiog 
iš miško, pyragaičiai, paukštiena, virėjai, kepėjai. Po jo stalu būdavo 
prilaistyta daugiau vyno, negu kitas turi rūsyje! Stačiai kaip sapne! 
Kai reikalai pašlijo, bijodamas, kad skolintojai nepamanytų, kad jis 
visai sužlugo, šitaip paskelbė varžytynes: „Julijus Prokulas parduos iš 
varžytynių atliekamus daiktus“. 

XXXIX. Šitą malonų pasakojimą nutraukė Trimalchionas. Mat 
kai pirmasis patiekalas jau buvo nuneštas, kai pralinksmėję svečiai 
ėmė gurkšnoti vyną ir pokalbis tapo bendras, jis pasirėmęs alkūne tarė: 

— Nuo jūsų priklauso, ar šis vynas bus jums skanus. Žuvys turi 
plaukti. Kaip jūs manote, ar aš patenkintas tais valgiais, kuriuos jūs 
matėte ant viršutinio padėklo? 


„Tik tiek jūs pažįstat Uliksą?“ *8 


Ką tai reiškia? Net puotos metu nereikia užmiršti literatūros. Te 
ramiai sau ilsisi mano globėjo kaulai, nes tai jis panorėjo padaryti iš 
manęs žmogų. Nieko man nėra nežinomo, kaip parodė jums šis patie- 
kalas. Šitas dangus, kuriame gyvena dvylika dievų, įgyja tiek pat pavi- 
dalų ir pirmiausia pasidaro Avinu. Taigi kas gimsta po šiuo ženklu, 
turi daug avių, daug vilnos, be to, kietą galvą, begėdišką kaktą, aštrius 
ragus. Po šiuo ženklu gimsta dauguma mokslinčių ir apsukriųjų. 

Pagyrėme astrologo sąmojingumą, ir jis kalbėjo toliau: 

— Paskui visas dangus virsta Jautuku. Tada gimsta priešgynos. 
Jaučių piemenys ir tie, kurie patys save gano. Po Dvynių ženklu gimsta 
arkliai dvikinkiam vežimui, jaučiai, pautai ir tie, kurie ant dviejų kė- 
džių sėdi. Aš pats esu gimęs po Vėžio ženklu. Todėl stoviu ant daugybės 
kojų, turiu gausybę turtų ir sausumoje,ir vandeny, nes tiek čia, tiek ten 
savo vietoj. Todėl seniai jau virš šito ženklo nieko nededu, kad neap- 
sunkinčiau savo lemties. Po Liūto ženklu gimsta rajūs ir valdingi žmo- 
nės, po Mergelės ženklu — moterys, pabėgę vergai ir grandinėmis 
apkalti nusikaltėliai; po Svarstyklių ženklu — mėsininkai, kvepalų 
pirkliai ir apskritai visi tie, kurie ką nors pardavinėja; po Skorpiono 
ženklu — nuodytojai ir galvažudžiai; po Šaulio ženklu — žvairiai, 

kurie žiūri į daržoves, o nudžiauna lašinius; po Ožiaragio ženklu — 
vargšai, kuriems nuo nelaimių išdygsta ragai; po Vandenio ženklu — 
smuklininkai ir tuščiagalviai; po Žuvų ženklu — virėjai ir oratoriai. 
Taip ratas sukasi lyg girnos ir visada atneša kokią bėdą — žmonės tai 
gimsta, tai miršta. O vidury padėklo matote velėną su medaus koriu, 
tai taip pat turi prasmę: vidury yra žemė motina, apvali kaip kiaušinis, 
ir lyg medaus korys slepia savyje visas gėrybes. 

XL.— Nuostabu! — sušukome visi vienu balsu ir, iškėlę rankas į 
viršų, prisiekinėjome, kad palyginus su Trimalchionu, nei Hiparcho, 
nei Arato““ negalima net žmonėmis laikyti. Tuo laiku įėję tarnai ant 
pagalvėlių užklojo užtiesalus, ant kurių buvo išsiuvinėti tinklai, me- 
džiotojai, tykantys su ietimis, ir visi medžioklės reikmenys. Dar spėlio- 
jome, ko čia reikėtų laukti, kai staiga už triklinijaus durų kilo triukš- 
mas, ir štai būrys Lakonijos šunų pradėjo lakstyti apie mūsų stalą. 
Po šunų pasirodė didžiulis padėklas, ant kurio gulėjo labai didelis 
šernas su užmauta atleistinio kepuraite. Ant šerno ilčių buvo pakabin- 
tos dvi pintinėlės, nupintos iš palmių lapų; vienoje buvo šviežios datu- 
lės, o kitoje — džiovintos. Aplinkui šerną gulėjo paršiukai, nulipdyti iš 
kietos tešlos, lyg besitaikstą žįsti — jie rodė, kad čia patelė. Tie paršiu- 
kai buvo išdalinti svečiams kaip dovanos neštis namo. Šerną pjaustyti 
atėjo jau ne Karpas, kuris pjaustė paukštieną, o barzdotas milžinas, 
apsivyturiavęs blauzdas ir apsivilkęs margu medžiokliniu apsiaustu. 
Išsitraukęs medžioklinį peilį, jis smarkiai kirto šernui į šoną, ir iš per- 
pjautos vietos išlėkė strazdai. Čia pat stovėjo paukščių gaudytojai su 
klijais apteptomis kartimis ir bematant išgaudė po triklinijų lekiojan- 
čius strazdus. Paliepęs kiekvienam svečiui duoti po strazdą, Trimal- 
chionas pridūrė: 

— Matote, kokiomis prašmatniomis gilėmis maitinosi ši laukinė 
kiaulė. 

Tučtuojau prie šerno priėjo vergai ir iš pintinėlių, kabančių ant 
jo ilčių, padalino svečiams po lygiai šviežių ir džiovintų datulių. 


XLI. Tuo tarpu aš, ramiai gulėdamas nuošalioj vietoj, laužiau 
galvą, kodėl šernas buvo atneštas su atleistinio kepuraite. Kurį laiką 
bergždžiai spėliojęs, įsidrąsinau to paklausti savo kaimyną. Jis atsakė: 

— Šitai net tavo vergas sugebėtų paaiškinti: juk čia ne kokia mįslė, 
o visai paprastas dalykas. Šis šernas turėjo būti vakarykščios puotos 
paskutinis patiekalas, bet svečiai jį atleido. Todėl jis šiandien sugrįžo 
į puotą kaip atleistinis. 

Prakeikiau savo žioplumą ir daugiau jau nieko nebeklausiau, kad 
neatrodyčiau lyg niekad nepuotavęs su padoriais žmonėmis. 

Mums besikalbant, gražus berniukas, apsikaišęs vynuogėmis ir ge- 
benėmis, vaidindamas tai triukšmingąjį Bromijų, tai girtąjį Lijėjų, tai 
šėlstantį Euhijų““, pintinėje apnešiojo svečiams vynuoges ir tuo pat 
laiku deklamavo spiegiančiu balsu savo pono eilėraščius. Trimal- 
chionas, atsigręžęs į jį, tarė: 

— Dionisai, būk laisvas! 

Berniukas nutraukė nuo šerno kepuraitę ir užsidėjo sau ant galvos. 
Tada Trimalchionas pridūrė: 

- Dabar jūs matote, kad aš turiu laisvą tėvą“. 

Mes pagyrėme Trimalchiono sąmojį ir išbučiavome aplinkui 
einantį berniuką. 

Po šio patiekalo Trimalchionas pakilo ir išėjo savo reikalu. Be 
tirono pasijutome laisviau, ir pokalbis pagyvėjo. Pasiprašęs didžiausios 
taurės, Damas prabilo pirmasis: 

— Diena praeina kaip nebuvus; nė apsidairyti nespėji — žiūrėk 
jau ir naktis. Tad geriausia stačiai iš lovos eiti į triklinijų. O koks 
smagus šiandien šaltis: vos atšilau pirtyje! Bet karštas gėrimas geriau 
šildo už bet kokį drabužį. Ištuštinau visą indą ir nusigėriau: vynas 
iškart mušė man į galvą. 

XLII. Į šią kalbą įsikišo Seleukas tardamas: 

— Aš ne kasdien maudausi; pirtis — tai tikras milo vėlėjas, van- 
duo kanda lyg dantimis, ir mūsų širdis kasdien pamažu tirpsta. Bet 
kai išmaukiu taurę medaus vyno, nusišvilpt man į šaltį. O šiandien ir 
negalėjau maudytis, nes buvau laidotuvėse. Chrisantas, toks geras, toks 
puikus žmogus, išleido dvasią. Rodos, dar taip neseniai su juo kalbėjau, 
rodos, dar tebegirdžiu jo balsą! Vaje, vaje! Mes vaikščiojame lyg išpūs- 
tos pūslės! Neverti nė musių! Juk jos vis dėlto šį tą reiškia, o mes — tik 
muilo burbulai! O kas būtų buvę, jeigu jis nebūtų susilaikęs nuo 
valgymo? Penkias dienas į burną neėmė nė lašo vandens, nė kąsnio 
duonos, ir vis tiek nuėjo ten, kur eisime visi. Jį pražudė gydytojai, 
tikriau sakant, žiaurus likimas, nes gydytojas tegali tik širdį nuraminti. 
Užtat buvo gražiai palaidotas, išlydėtas savo paties lovoje su praban- 
giais užtiesalais. Ir apraudotas buvo gražiai: juk jis išlaisvino kelis 
vergus; tik žmona vos ašarėlę išvarvino. O kas būtų buvę, jeigu jis 
nebūtų jos taip puikiai užlaikęs? Bet moterys, visos kaip viena, peslių 
veislės! Nereikia joms gero daryti, nes tai tas pats, kas gerą daiktą 
į šulinį įmesti. Bet sena meilė — nerūdija. 

XLIII. Visiems pasidarė nuobodu, ir Fileronas sušuko: 

— Kalbėkim apie gyvuosius. Juk jis gavo, kiek nusipelnė: garbin- 
gai gyveno, garbingai numirė. Kuo gi jam skųstis? Pradėjo nuo aso 
ir buvo pasirengęs net dantimis traukti iš mėšlo ketvirtadalį aso! 
Todėl turtėjo ir augo kaip medaus korys! Prisiekiu Herkuliu, aš įsiti- 
kinęs, kad jis paliko kokį šimtą tūkstančių — ir dar grynais pinigais! 
Bet po teisybei — išdėsiu jį, kaip sakoma, į šuns dienas, — jis buvo 
rėksnys, ilgaliežuvis, nesugyvenamas žmogus. Jo brolis buvo geras 
žmogus, dosnus savo draugams, labai vaišingas. Iš pat pradžių jam 
nesisekė, bet jau pirmasis vynuogių derlius jį vėl pastatė ant kojų: par- 
davė vyno, kiek tik norėjo. Ir kas jam ypač leido iškelti galvą — tai 
palikimas, iš kurio jis daugiau pavogė, negu jam buvo palikta. Ir šitas 
stuobrys, pykdamas ant savo brolio, turtą užrašė kažkokiam prašalai- 
čiui! Kas bėga nuo savųjų, tam tenka labai toli bėgti. Jis klausydavo 
kai kurių vergų tarsi kokių orakulų: tie jį ir pražudė. Lengvatikis nieko 
gero nepasieks, ypač būdamas prekybininkas. Vis dėlto tai tiesa, kad jis, 
kol gyveno, gerai naudojosi gyvenimu. Juk svarbu, kam duota, o ne 
kam buvo skirta. Jis buvo tikras laimės kūdikis. Jo rankose švinas 
virsdavo auksu. Lengva tam, kam viskas eina kaip patepta. Ir kiek, 
manai, metų jis nusinešė į kapą? Septyniasdešimt su viršum. Buvo 
tvirtas kaip ąžuolas, net senatvėje gerai atrodė, plaukai juodi kaip var- 
no plunksnos. Aš jį pažinojau nuo senų seno. Iki pat dienų galo buvo 
gašlus! Prisiekiu Herkuliu, kad jis savo namuose nė vienos kalės 
nepasigailėjo. Be to, vaikėsi ir berniukų — visų amatų meistras! Aš 
jo už tai nesmerkiu — juk tik tiek jis nusinešė į kapus. 

XLIV. Taip kalbėjo Filerotas, o Ganimedas pasakė štai ką: 

— Jis pilsto iš tuščio į kiaurą, o niekam nerūpi grūdų kainos, ku- 
rios mus stačiai ėda. Prisiekiu Herkuliu, šiandien negalėjau gauti nė 
kąsnio duonos! O sausra tebesitęsia. Jau metai, kai gyvenam pusba- 
džiu! Prakeikti edilai! Susimokė su kepėjais: „Tu — man, aš — tau“. 
Todėl prasti žmonės vargsta, o tiems besočiams visą laiką saturnalijos. 
O kad turėtume tuos liūtus, kuriuos čia radau tik atvykęs iš Azijos! Tai 
buvo gyvenimas! Jei tik miltai iš Sicilijos būdavo prasti, tie bjaurybės 
taip gaudavo į kailį, lyg pats Jupiteris būtų užpykęs. Prisimenu Safini- 
jų. Kai dar buvau vaikas, jis gyveno prie senosios triumfo arkos; tai 
buvo ugnis, ne žmogus! Kur tik eidavo — žemė degdavo po kojomis. 
Bet buvo tiesus, patikimas, draugams geras draugas: su juo galėjai net 
tamsoje žaisti pirštais'?! O kaip jis lupdavo edilus miesto taryboje! 
Negražbyliaudamas eidavo tiesiai prie tikslo. O kai kalbėdavo forume, 


Petronijus 88 


jo balsas skambėdavo kaip trimitas, ir niekada jis neprakaituodavo, 
nenusispjaudavo. Man rodos, jis turėjo įgimtą talentą kalbėti azijietiš- 
ku stiliumi. O kaip mandagiai atsakydavo į mūsų sveikinimus, vadino 
mus vardu, tarsi būtų vienas iš mūsiškių! Tais laikais duona buvo pus- 
velčiui. Už asą nusipirkęs duonos, neįstengdavai dviese suvalgyti, o 
dabar gauni mažiau už jaučio akį. Varge, varge! Kasdien viskas eina 
blogyn. Šitas miestas augdamas leidžiasi žemyn lyg veršiuko uodega. 
Ir kam mums reikalingas nevertas nė trijų figų edilas, kuriam asas 
brangesnis negu mūsų gyvybė? Jis lėbauja namie, per dieną gaudamas 
daugiau pinigų negu kito visas turtas. Aš jau žinau, iš kur jis gavo 
tūkstantį auksinių denarų. Bet jeigu mes turėtume pautus, jis negalėtų 
šitaip elgtis. O dabar žmonės — namie liūtai, o svetur — lapės. Dėl 
manęs, tai aš jau savo skarmalus pravalgiau, ir jeigu toks brangymetis 
tęsis toliau, turėsiu ir savo trobelę parduoti. Kas gi bus, jei nei dievas, 
nei Žmonės nepasigailės šito miesto? Kaip myliu savo vaikus, aš įsiti- 
kinęs, kad visos šios nelaimės — dievų bausmė. Juk dabar jau niekas 
dangaus nelaiko dangumi, niekas nepasninkauja, Jupiterio negerbia 
nė per plauką,— visi, akis užmerkę, tik savo pinigus skaičiuoja. Kita- 
dos kilmingos moterys lipdavo į Kapitolijų basos, palaidais plaukais, 
tyra širdimi ir prašydavo Jupiterį lietaus. Tuojau imdavo lietus pilti 
kaip iš kibiro: arba iškart, arba niekados, ir visi juokdavosi, šlapi kaip 
pelės. O dabar dievų kojos supančiotos, nes mes jau netikime. Laukai 
nebedirbami... 

XLV.— Prašau tavęs, liaukis verkšlenti,— tarė skudurininkas 
Echionas. „Tai — taip, tai — kitaip“, kaip sakė kaimietis netekęs deg- 
lo paršiuko. Ko šiandien nėra, bus rytoj, — toks gyvenimas. Prisiekiu 
Herkuliu, geresnės tėvynės niekur nerastum, jei tik gyventojai būtų 
žmoniški. Bet šiuo laiku ji kenčia sunkumus — ir ne tik ji viena. 
Nebūkime per daug išlepę! Visur tas pats dangus. Jeigu tu gyventum 
kitur, sakytum, kad pas mus kepti paršai vaikščioja. Štai netrukus 
pamatysime puikias trijų dienų gladiatorių žaidynes, dauguma gladia- 
torių ne iš lanistos trupės, o atleistiniai. Mūsų Titas — didelės širdies 
žmogus ir karštagalvis. Žodžiu, bus ar vienaip, ar kitaip, bet vis tiek 
bus. Aš jį gerai pažįstu: nesustos pusiaukelėje. Bus duoti geriausi kar- 
dai, nebus galima pabėgti, kautis reikės pačiame viduryje, kad matytų 
visas amfiteatras. Lėšų jis turi: paveldėjo trisdešimt milijonų sestercijų, 
Jo vargšeliui tėvui mirus. Net jeigu išleis keturis šimtus tūkstančių, 
palikimas ne ką sumažės, o žmonės visados geru minės jo vardą. Jis 
turi keletą stiprių vyrų ir vieną moterį, kuri kovos iš vežimo, taip pat 

Glikono iždininką, sučiuptą besimeilikaujant su savo šeimininko žmo- 
na. Matysi, koks ginčas kils publikoje: vieni palaikys pavyduolį, kiti — 
jo žmonos gerbėją. O tas Glikonas, žmogus nevertas nė vieno sesterci- 
jaus, savo iždininką atiduoda žvėrims sudraskyti. Tuo jis tik sau gėdą 
daro. Argi vergas kaltas, jei priverstas taip elgtis? Verčiau tą ištvirkusią 
bobą duoti jaučiui ant ragų pamėtyti! Bet kas negali mušti asilo, tas 
muša bent balną. Ir kaip galėjo Glikonas galvoti, kad su ta Hermogeno 
išpera gerai baigsis? Jos tėvas sugebėdavo net lekiančiam vanagui 
nagus nukarpyti, gyvatė virvės nepagimdys! O Glikonas? Glikonas 
pasielgė savo nuožiūra, todėl, kol bus gyvas, nešios dėmę, ir ją nuplaus 
tik Orkas. Bet kiekvienas atkenčia už savo kaltes. Tačiau užuodžiu, 
kad Mamėjas iškels mums puotą, ten ir aš, ir maniškiai gausime po 
du denarus. Jeigu jis taip padarys, Norbanas neteks liaudies palanku- 
mo. Štai pamatysite, Mamėjas jį lengvai suraitys. Ir apskritai ką 
Norbanas mums gero padarė? Parūpino nusenusius gladiatorius, ne- 
“ vertus nė vieno sestercijaus: tik papūsk, ir visi pargrius! Net pasmerkti 
kovai su žvėrimis daug geriau atrodo. Jo raiteliai buvo panašūs į 
žvakidžių statulėles — tikri gaidžiai: vienas raišas, kitas kreivakojis, 
o trečias, pakeitęs Žuvusįjį, pats veik nesiskyrė nuo lavono, nes jo 
gyslos buvo perpjautos. Šiek tiek geriau pasirodė vienas trakas, bet ir 
jis kovojo kaip per pratybas. Vienu žodžiu, jie visi vėliau buvo išplakti, 
ir visa publika šaukė: „Duokite jiems į kailį!“ Tikri zuikiai! Jis pasa- 
kytų: „Vis dėlto aš tau surengiau žaidynes“. O aš tau plojau. Pas- 
kaičiuok: aš tau daviau daugiau, negu gavau. Ranka ranką mazgoja. 

XLVI. Man atrodo, Agamemnonai, tu nori pasakyti: „Ką čia tas 
įkyruolis plepa?“ O kodėl gi tu, kurs moki kalbėti, nekalbi? Tu ne iš 
mūsų padermės, dėl to juokiesi iš prastų žmonių kalbų. Žinau, kad 
tau mokslas apsuko galvą. Ką gi! Aš noriu tave prikalbėti kokią 
dieną ateiti į mano ūkį ir pažiūrėti į mano trobesėlius. Surasime ką 
nors užkramtyti — gaidį, kiaušinių, bus gerai, nors blogas oras šiemet 
sunaikino derlių. Vis dėlto rasime, kuo pasisotinti. Be to, auga tau mo- 
kinys, mano lepūnėlis. Jis jau moka dalinti iš keturių; jeigu tik užaugin- 
siu, turėsi prie savęs gerą tarną. Jei tik jam atlieka kiek laiko, tuoj įbe- 
da nosį į lentelę. Jis protingas, gero būdo, tik labai mėgsta paukščius — 
tai beveik liga. Aš jau užmušiau tris jo dagilius ir pasakiau, kad že- 
benkštis suėdė. Bet jis susirado kitų pramogų ir labai pamėgo piešti. 
Be to, jau pradėjo mokytis graikų kalbos, ir lotynų kalba jam neblogai 
einasi, nors jo Mokytojas labai nosį riečia, nenusėdi vienoje vietoje, — 
mokytas žmogus, bet nenori su mokiniu padirbėti. Turi jis ir kitą moky- 

toją, nelabai išsimokslinusį, bet sąžiningą, darbštų: šis daugiau išmoko, 
negu pats moka. Švenčių dienomis jis ateina į namus ir ką tik jam 
duosi, viskuo būna patenkintas. Neseniai nupirkau berniukui keletą 
teisės knygų, nes noriu, kad jis bent kiek paragautų ir teisės mokslo. 
Juk iš to galima duoną valgyti. Mokslais jis jau rankas susitepė. Jei 
jie jam įgris, tada nusprendžiau jį išmokyti kokio amato — pada- 
rysiu kirpėju, šaukliu ar bent advokatu, nes tokius dalykus iš jo galės 
atimti tik Orkas. Todėl jam kasdien šaukiu: „Pirmagimi, tikėk manimi, 
ko tik mokaisi — mokaisi sau. Pažiūrėk į advokatą Fileroną: jeigu 
jis būtų nesimokęs, tai šiandien badmiriautų. Dar visai neseniai jis 
ant savo pečių išnešiodavo pigias prekes, o dabar jau net išdrįsta šiauš- 
tis prieš Norbaną. Mokslas — tai lobis; mokytas iš bado niekad 
nemirs" 

XLVII. Tokie buvo pašnekesiai, kai įėjo Trimalchionas. Jis nusi- 
šluostė kaktą, nusimazgojo rankas kvepalais ir, truputį patylėjęs, tarė: 

— Atleiskite man, draugai. Jau kuris laikas pilvas manęs neklauso. 
Ir gydytojai nesupranta, kas man yra. Vis dėlto pagelbėjo granato žievė 
ir pušis su actu. Tikiuosi, greitu laiku vėl susitvarkys. O kol kas viduriai 
gurgia, tarytum jautis maurotų. Todėl, jei kas iš jūsų nori atlikti savo 
reikalą, tenesigėdina. Juk niekas iš mūsų negimė be skylės. Man at- 
rodo, kad didžiausia kankynė yra susiturėti. Tik šito vieno dalyko 
negali nė Jupiteris uždrausti. Tu, Fortūnata, juokies? O pati man ne- 
duodi naktį miegoti. Aš net triklinijuje niekam nedraudžiu išleisti dujų, 
juk gydytojai taip pat draudžia susilaikyti. O jeigu kam užeis didelis 
reikalas, lauke viskas paruošta: vanduo, puodai ir kitos smulkmenos. 
Tikėkite manimi: jeigu dujos sueina į galvos smegenis, jos sutrikdo viso 
kūno veiklą. Žinau, kad ne vienas net numirė, nenorėdamas atvirai 
prisipažinti. 

Dėkojome jam už geraširdiškumą ir maloningumą, o juoką už- 
slopinome nuolat gurkšnodami vyną. Nežinojome, kad tos visos praš- 
matnybės buvo dar tik įpusėjusios. Muzikai grojant stalai buvo nuvaly- 
ti, 0 į triklinijų tarnai atvedė tris baltas kiaules su antsnukiais ir 
skambalėliais ant kaklo. Šauklys paskelbė, kad viena kiaulė yra 
dvejų metų, kita — trejų, o trečia — jau šešerių. Maniau, kad tai 
akrobatai ir kad tos kiaulės darys ką nors nepaprasta panašiai kaip 
cirke. Bet Trimalchionas išsklaidė mūsų lūkesčius tardamas: 

— Kurią iš šitų kiaulių norite tuojau pat išvysti ant stalo? Gaidį, 
pentėjišką ragu ir kitus niekus moka paruošti ir kaimiečiai, o mano 
virėjai gali puode net visą veršį išvirti. 

Su tais žodžiais jis liepė pašaukti virėją ir nelaukdamas, kurią kiau- 
lę mes pasirinksime, įsakė papjauti pačią seniausią. Paskui garsesniu 
balsu paklausė: 

— Iš kurio dešimtuko““ esi? 

Virėjui atsakius, kad iš keturiasdešimto, vėl paklausė: 

— Ar pirktas esi, ar mūsų namuose gimęs? 

— Nei toks, nei toks, — atsakė virėjas.— Pensa testamentu mane 
tau užrašė. 

— Žiūrėk, kad gerai ją pataisytum! Jei ne, liepsiu tave perkelti 
į pasiuntinių dešimtuką! 

Taip šeimininkas priminė virėjui savo galią, ir tas paskui būsimąjį 
patiekalą nusekė į virtuvę. 

XLVIII. Tuomet Trimalchionas maloniai kreipėsi į mus: 

— Jei šitas vynas jums nepatinka, jį pakeisim kitu: jūs patys jį 
turit padaryti gerą. Dėkui dievams, aš nieko neperku: visa, nuo ko 
seilės teka, užauga viename mano dvare,— aš jo dar nemačiau, bet, 
sako, jis ribojasi su mano žemėmis Taracinoje“* ir Tarente. Dabar aš 
noriu prie savo dvarelių prisijungti ir Siciliją, kad jei kada nors užsi- 
geisiu vykti į Afriką, galėčiau plaukti per savo valdas. Bet tu, Aga- 
memnonai, pasakyk man, kokią kontroversiją šiandien deklamavai? 
Aš pats, nors ir nevedu bylų, vis dėlto išsilavinau tiek, kiek man 
pačiam reikia. Nemanyk, kad niekinu mokslą: turiu tris bibliotekas, 
vieną — graikišką, kitą — lotynišką. Taigi, jei mane myli, papasakok 
savo deklamacijos turinį. 

— Vargšas ir turtuolis buvo priešai, — tarė Agamemnonas. 

Trimalchionas paklausė: 

— O kas tai yra vargšas? 

— Puikus sąmojis! — tarė Agamemnonas ir išdėstė kažkokią 
kontroversiją. 

— Jei taip tikrai įvyko, — tučtuojau pridūrė Trimalchionas,— 
tai nėra kontroversija, o jei neįvyko, tai — neverti dėmesio niekai. 

Kai mes šitą ir kitus panašius jo sąmojus baisiausiai išgyrėme, 
Trimalchionas tarė: 

— Mano brangusis Agamemnonai, gal tu atsimeni dvylika Herku- 
lio darbų arba pasakojimą apie Uliksą, kaip jam kiklopas su žnyplėmis 
nykštį išsuko*?? Dar vaikas būdamas, apie tai skaičiau Homero kūri- 
niuose. O Sibilę butelyje aš pats savo akimis mačiau Kumuose“". Kai 
vaikai jos klausdavo: „Sibile, ko trokšti?“ — ji atsakydavo: „,Trokštu 
numirti“. 

XLIX. Dar jam nebaigus pasakoti tų savo niekų, buvo įneštas 
didžiulis padėklas su milžiniška kiaule. Jis užėmė visą stalą. Stebėda- 
miesi tokiu greitumu, prisiekinėjome, kad net gaidys nebūtų galėjęs 
taip greitai išvirti — o ką ir kalbėti apie kiaulę, tuo labiau kad kiaulė 
mums pasirodė esanti kur kas didesnė negu ką tik čia gulėjęs šernas, 
o Trimalchionas, atidžiai įsižiūrėjęs į kiaulę, tarė: 

— Ką? Nejaugi šita kiaulė dar neišdaryta? Prisiekiu Herkuliu, 
neišdaryta! Pašauk kuo greičiausiai virėją! 

Kai virėjas nusiminęs priėjo prie stalo ir prisipažino užmiršęs išda- 
ryti kiaulę, Trimalchionas suriko: 

— Ką? Užmiršai? Sakytum jis užmiršo kmynus ar pipirus. Nuren- 
kite jį! 

Bemnatant virėjas buvo išrengtas ir nuliūdęs atsistojo tarp dviejų 
kankintojų. Tačiau visi pradėjo maldauti sakydami: 

— Juk visaip atsitinka: paleisk jį, maldaujam. Jei dar kartą taip 
padarys, jau niekas iš mūsų jo nebeužtars. 

O aš, būdamas labai žiauriai nusiteikęs, negalėjau susilaikyti ir 
pasilenkęs tariau Agamemnonui į ausį: 

— Iš tikrųjų šis vergas niekam tikęs! Pagalvok tik, užmiršti kiaulės 
vidurius išimti! Prisiekiu Herkuliu, aš jam nedovanočiau, jei net žuvį 
būtų užmiršęs išdaryti. 

Bet Trimalchionas buvo kitokios nuomonės ir nudžiugęs tarė: 

— Na gerai, kadangi tu esi toks užuomarša, tai išmėsinėk kiaulę 
čia pat mūsų akyse. 

Vėl užsivilkęs tuniką, virėjas pasigriebė peilį ir labai atsargiai per- 
rėžė kiaulės pilvą iš vienos ir kitos pusės. Ir štai, plyšiams dėl vidurių 
svorio išsiskėtus, iš kiaulės pilvo pradėjo kristi dešros ir dešrelės. 

L. Visi vergai plojimais palydėjo šitą pokštą ir vienu balsu sušuko: 
„Tegyvuoja Gajus!“ Taip pat buvo išgerta į virėjo sveikatą, ir jis buvo 
apdovanotas sidabriniu vainiku bei didele taure ant Korinto bronzos 
lėkštės. Agamemnonui iš arčiau tą lėkštę apžiūrinėjant, Trimalchionas 
tarė: 

— Tik aš vienas turiu tikrus Korinto indus. 

Aš jau tikėjausi, kad jis iš savo įprasto pagyrūniškumo tvirtins, 
Jog šitie indai buvę jam atgabenti stačiai iš Korinto. O jis pasakė dar 
geriau: 

— (Galbūt paklausite, kodėl tik aš vienas turiu tikrus Korinto 
indus; nagi todėl, kad varininkas, iš kurio juos perku, vadinasi Korin- 
tas! Aišku, tik tai bus Korinto, ką gauni iš Korinto. Nelaikykite manęs 

nemokša: aš gerai žinau, kaip atsirado Korinto bronza. Kai buvo 
paimtas Ilionas, Hanibalas“', tas sukčius ir veidmainys, visas bronzines, 
auksines ir sidabrines statulas sukrovė į vieną krūvą ir padegė; metalai 
ištirpo ir susiliejo į vieną. Iš šito lydinio meistrai padirbo lėkštes, dube- 
nis ir statulėles. Taip atsirado Korinto bronza — mišinys iš visko, nei 
šis, nei tas. Atleiskite, bet pasakysiu, kad man geriau patinka stikliniai 
daiktai — jie bent nedvokia. Jei tik jie nedužtų, nemainyčiau jų į jokį 
auksą, bet kadangi dūžta, tai mažai verti. 

LI. Tačiau buvo toks meistras, kuris padarė taurę iš nedūžtamo 
stiklo. Su ta savo dovana jis buvo įleistas pas Cezarį, paskui, paprašęs 
Cezario grąžinti jam taurę, numetė ją ant grindų. Cezaris nepaprastai 
išsigando. Bet meistras pakėlė nuo žemės taurę, kuri buvo įlinkusi kaip 
koks bronzinis indas, išsitraukė iš ančio plaktuką ir neskubėdamas 
taurę vėl išlygino. Tai atlikęs, jis jau tarėsi laikąs Jupiterį už pautų, 
ypač kai Cezaris paklausė, ar kas kitas moka pagaminti šitokį stiklą. 
Bet žiūrėkit, kas atsitiko: gavęs neigiamą atsakymą, Cezaris liepė jam 
nukirsti galvą! Mat jeigu jo paslaptis būtų pasidariusi visiems žinoma, 
tai auksas būtų tapęs pigus kaip mėšlas. 

LII. Aš esu didelis sidabro mėgėjas. Turiu apie šimtą sidabrinių 
indų [...] kaip Kasandra nužudė savo sūnus. Mirę berniukai guli ant 
žemės tarsi gyvi. Turiu aukojamąją taurę, kurią man paliko vienas 
mano globėjas: ant jos Dedalas uždaro Niobę į Trojos arklį**. O Her- 
mero ir Petraito kovos““ pavaizduotos ant taurių, kurios visos labai 
svarios. Aš išmanau šiuos dalykus ir savo žinių neparduočiau už jokius 
pinigus. 

Jam taip bekalbant, vergas išmetė taurę. Atsigręžęs į jį, Trimal- 
chionas tarė: 

— Tučtuojau išplak pats save, kad toks žioplas. 

Vergas, paleidęs lūpą, pradėjo maldauti. 

— Kodėl manęs maldauji? — tarė Trimalchionas.— Lyg aš tau 
ką bloga darau. Patariu tau pačiam savęs prašyti, kad nebūtum toks 
žioplas! 

Galų gale, mūsų permaldautas, jis vergui atleido. O šis, gavęs 
atleidimą, pradėjo bėgioti apie stalą [...) 

— Vandenį lauk, vyną vidun! — sušuko jis [...] 

Mes paplojome už šį sąmojį, o ypač garsiai plojo Agamemnonas 
žinodamas, už kokius nuopelnus ir kitą kartą bus pakviestas į puotą. 
Pagirtas Trimalchionas pradėjo smagiau gerti ir jau pusgirtis tarė: 

— Argi niekas iš jūsų nepaprašys, kad mano Fortūnata pašoktų? 

Tikėkite manim: niekas geriau už ją nešoka kordako““! 


Ir pats, iškėlęs rankas virš galvos, pradėjo mėgdžioti sirų aktorių, 
o visi vergai pritardami choru šaukė: „Madeija perimadeija“?!. Jis 
būtų išėjęs ir į salės vidurį, bet Fortūnata kažką pašnibždėjo jam į 
ausį — matyt, pasakė, kad toks kvailiojimas žeminąs jo orumą. Tačiau 
Trimalchiono nuotaika buvo neregėtai nepastovi: jis tai paklusdavo 
Fortūnatai, tai vėl grįždavo prie savo įgimtų polinkių. 

"LIII. Šokio aistrą atvėsino atvykęs raštininkas: tarsi pranešdamas 
sostinės naujienas, jis didžiu balsu paskelbė: 

— Septintą dieną prieš rugpjūčio kalendas Kumų dvare, pri- 
klausančiame Trimalchionui, gimė trisdešimt berniukų ir keturiasde- 
šimt mergaičių; iš kūlimo aikštės į aruodą supilta penki šimtai tūks- 
tančių karčių kviečių; uždėtas jungas penkiems šimtams jaučių. Tą 
pačią dieną buvo nukryžiuotas vergas Mitridatas už tai, kad piktžo- 
džiavo prieš mūsų Gajaus genijų. Tą pačią dieną į skrynią buvo 
sunešta — nes nebuvo kur išskolinti — dešimt milijonų sestercijų. 
Tą pačią dieną Pompėjaus soduose kilo gaisras, prasidėjęs iš ūkvedžio 
Nastos namo. 

— Kada gi aš nusipirkau Pompėjaus sodus? — paklausė Trimal- 
chionas. 

— Praeitais metais, — atsakė raštininkas, — ir todėl jie dar nebuvo 
įtraukti į apyskaitą. 

Trimalchionas uždūkęs tarė: 

— Jeigu per šešis mėnesius man nepranešite, kokius dvarus nu- 
pirkote, tai griežtai uždraudžiu įtraukti juos į apyskaitą. 

Toliau buvo perskaityti edilų ediktai ir miškininkų testamentai, 
pagal kuriuos, įsakymu remiantis, iš Trimalchiono buvo atimta pa- 
veldėjimo teisė; paskui ūkvedžių sąrašas ir aktas apie santuokos nu- 
traukimą tarp naktinio sargo ir atleistinės, vyro užkluptos su pirti- 
ninku, įsakai dėl prižiūrėtojo ištremties į Bajus““, iždininko patrau- 
kimo atsakomybėn ir teismo nuosprendis kambarinių vergų byloje. 

Galų gale atvyko akrobatai. Vienas kvailos išvaizdos drimba su- 
stojo su kopėčiomis ir paliepė berniukui lipti į viršų dainuojant ir 
šokant; paskui jis turėjo šokinėti per degančius lankus ir įsikandęs 
dantimis laikyti amforą. Tik Trimalchionas gėrėjosi tais pokštais apgai- 
lestaudamas, kad tai nedėkingas amatas; jam labiausiai patinką du 
dalykai pasaulyje — akrobatai ir trimitininkai; visa kita — žvėrys, 
muzika — esą vieni niekai. 

— Buvau nusisamdęs, — sakė jis, — ir komediantus, bet norėjau, 


95 Satyrikonas 


kad jie verčiau suvaidintų atelaną, ir savo fleitininkui graikui liepiau 
groti lotyniškas melodijas. 

LIV. Sulig šiais Gajaus žodžiais berniukas nukrito tiesiai į Trimal- 
chiono gultą. Ir vergai, ir svečiai ėmė šaukti: jiems nebuvo gaila to 
susmirdusio šeimininko — malonu būtų buvę, jeigu jis būtų nusisukęs 
sprandą,— bet visi baiminosi, kad puota gali baigtis blogai ir kad gali 
tekti apraudoti svetimą numirėlį. Kai pats Trimalchionas ėmė sunkiai 
vaitoti ir atsigulė ant savo tarsi sužeistos rankos, tuoj subėgo gydytojai, 
o pirmiausia su taure rankoje atlėkė Fortūnata palaidais plaukais ir 
pradėjo šaukti apie savo nelaimę. O nukritęs berniukas jau seniai 
puldinėjo prie mūsų kojų, prašydamas pasigailėti. Jaučiausi nei šiaip, 
nei taip įtardamas, kad šie maldavimai gali baigtis netikėtu pokštu. Juk 
man iš galvos dar neišėjo tas virėjas, kuris buvo užmiršęs išdaryti kiau- 
lę. Taigi pradėjau žvalgytis po triklinijų, ar neatsivers kur nors siena ir 
nepasirodys vėl kokia staigmena. Įtarimas padidėjo, kai buvo pradėta 
plakti vergą už tai, kad jis sumuštą šeimininko ranką apvyniojo ne 
raudonu, o baltu vilnoniu raiščiu. Mano spėliojimai buvo beveik 
teisingi, nes vietoj bausmės buvo paskelbtas Trimalchiono nutarimas 
paleisti berniuką laisvėn, kad niekas negalėtų sakyti, jog toks didelis 
žmogus buvo sužeistas vergo. 

LV. Mes tuojau pat išgyrėme šį nutarimą ir įvairiai samprotau- 
dami ėmėme plepėti apie žmogaus gyvenimo nepastovumą. 

— Taip, taip, — tarė Trimalchionas,— šitą įvykį reikia paminėti 
kokiu nors įrašu.— Jis bemat pareikalavo rašymo lentelių ir, neilgai 
palaužęs galvą, padeklamavo štai ką: 


Tai, ko nelaukiame mes, dažnai netikėtai įvyksta: 
Neatsiklausdamas tvarko Likimas reikalus mūsų. 
Taigi, berniuk, į taures vėl mums falerno įpilk. 


Po šios epigramos kalba nukrypo į poetus [...] ir ilgą laiką pirmoji 
vieta poezijoje buvo skiriama trakui Mopsui [...] kol Trimalchionas 
paklausė: 

— Sakyk, mokytojau, kuo gi skiriasi Ciceronas ir Publilijus?“? 
Manau, kad vienas iš jų buvo iškalbingesnis, o kitas — doresnis. 
Kas gi gali būt gražiau už štai šitas eilutes: 


Galybė Marso tirpsta prabangos nasruos. 
Tavajai ryklei povas penimas narve; 
Auksinės plunksnos puošia jį lyg kilimas, 

Numidų vištos“* — tau, gaidys kastratas — tau. 
Net gandras, laibakojis, tas kalentojas, 

Grakštus svetys, tėvų gerbėjas prakilnus, 

Žiemos tas tremtinys, šiltų dienų skelbėjas, 
Susuko lizdą ištvirkimo katile. 

Kam tas smaragdas žalias? Stiklas toks brangus? 
Ar kad žmona, blizgučiais jūrų išpuošta, 

Galėtų pereit ištaigingu kilimu? 

Kam tas smaragdas žalias? Stiklas toks brangus? 
Kam trokšti tu Kartaginos brangakmenių? 

Kad jų šviesoj žėrėtų tavo padorumas? 

Ar dera tavo žmonai drabužius vilkėt, 

Kurie lyg rūkas jos nuogybės nepridengia? 


LVI.— O kieno amatas, — toliau kalbėjo jis, — jūsų manymu, sun- 
kiausias po rašytojo? Man atrodo, gydytojo ir pinigų keitėjo; mat 
gydytojas žino, kas žmonelių viduriuose darosi ir kada prasidės 
drugys, — nors aš gydytojų labai nekenčiu, nes jie dažnai man įsako 
gerti anyžių arbatą; o pinigų keitėjas pro sidabro sluoksnį pamato 
varį. Iš nebylių gyvulių sunkiausiai dirba jaučiai ir avys: jaučių 
dėka valgome duoną, o avys mus išpuošia savo vilnomis. Pasipikti- 
nimą kelia tai, kad mes ir avių mėsą valgome, ir dar gauname tu- 
niką. Bites aš laikau dieviškais gyvuliukais, nes jos išskiria medų, nors 
ir sakoma, kad jį gauna iš Jupiterio. O jeigu jos gelia, tai dėl to, kad 
kur tik yra saldu, ten ir kartu. 

Jau Trimalchionas rengėsi ir iš filosofų duoną atimti, kai sve- 
čiams buvo pradėti dalinti bilietėliai iš taurės. Tam reikalui pas- 
kirtas vergas skelbė laimėjimus“?. „Nuodėmingas sidabras!“ — 
buvo atneštas kumpis su sidabrine prieskoninė ant viršaus. „Apykak- 
lė!“ — buvo atneštas rutuliukas užsikabinti ant kaklo. „Vėlyva iš- 
mintis ir įžeidimas!“ — laimėtojas gavo sūrių pyragaičių ir obuolį ant 
lazdelės. „Porai ir persikai!“ — gavo botagą ir peilį. „Žvirbliai ir 
musgaudis!“ — džiovintą vynuogę ir atiško medaus. „Puotos dra- 
bužiai ir kasdieniniai drabužiai!“ — pyragaitį ir lenteles. „Šuninis 
ir kojinis!“ — gavo kiškį ir sandalą. „Murena ir raidė!“ — gavo pelę 
su pririšta varle ir burokų ryšelį. Ilgai juokėmės. Buvo dar daugybė 
tokių pokštų, tačiau visų jau nebeprisimenu. 

LVII. Askiltas, visiškai nesivaržydamas, iškėlęs rankas aukštyn, 
tyčiojosi iš viso to ir kvatojo iki ašarų. Vienas iš atleistinių, kartu 

su Trimalchionu gavęs laisvę, — tas pats, kuris gulėjo kiek aukščiau 
už mane,— įširdęs tarė: 

— Ko juokiesi, avine? Argi tau nepatinka mano pono prašmatnu- 
mas? Matyt, esi turtingesnis ir papratęs geriau puotauti! Prisiekiu 
šiuos namus globojančiais dievais: jei gulėčiau šalia jo, aptalžyčiau 
jam snukį! Geras paukštis — tyčiotis iš kitų! Benamis valkata, ne- 
vertas nė savo paties šlapimo! Jei aplink jį pradėčiau šlapintis, ne- 
žinotų nė kur dingti! Prisiekiu Herkuliu, aš negreitai įsikarščiuoju, 
bet minkštoj mėsoj veisiasi kirmėlės. Jis dar juokiasi! Ir iš ko čia 
juoktis? O gal jį tėvas nusipirko už auksą? Gal tu romėnų raitelis? 
O aš — karaliaus sūnus! „Tai ko vergavai?“ — paklausi. Aš juk pats 
pasidaviau vergijon, nes labiau norėjau tapti romėnų piliečiu negu 
likti pavaldiniu““. Ir dabar aš taip gyvenu, kad niekas iš manęs 
negali juoktis. Tapau žmogumi, vaikštau galvą iškėlęs, niekam nesu 
skolingas nė aso; niekas manęs netraukė teisman, niekas man forume 
nepasakė: „Grąžink, ką pasiskolinai“. Nusipirkau kelis sklypelius 
žemės, susitaupiau pinigėlių; maitinu dvidešimt burnų ir dar šunį; 
išpirkau laisvėn savo sugulovę““, kad niekas daugiau į jos sterblę 
rankų nesišluostytų; už savo paties galvą sumokėjau tūkstantį de- 
narų; už dyką buvau paskirtas seviru; tikiuosi, numirusiam man 
neteks rausti dėl savo gyvenimo. O tu esi taip užsiėmęs, kad atgal 
nepasižiūri. Ant kito matai net utėlę, o ant savęs nė didelės erkės 
neįžiūri. Tik tau vienam mes atrodome juokingi. Štai tavo mokytojas: 
senyvas Žmogus, o mes jam patinkame. O tu dar tik pienburnis, nei 
bū, nei be neišmekeni, esi lyg koks kiauras puodas ar permirkęs 
diržas; gal net minkštesnis, bet tikrai ne geresnis. Tu turtingesnis? 
Gerai: pusryčiauk dusyk, pietauk dusyk! O man svarbiau geras vardas 
negu turtai. Vienu žodžiu, kas iš manęs du kartus ko nors prašė? 
Keturiasdešimt metų vergavau, ir niekas nežinojo, ar aš vergas, 
ar laisvas. Ilgaplaukis berniukas atvykau į šį miestą; bazilika tada 
dar nebuvo pastatyta. Tačiau stengiausi įtikti savo šeimininkui, 
garbingam ir oriam žmogui,— tu nė mažojo jo pirštelio nevertas! 
Buvo namuose žmonių, kurie man kaišiojo koją tai šen, tai ten, 
tačiau — dėkui mano ponui — laimingai išplaukiau. Čia tai žyg- 
darbiai! O gimti laisvu žmogumi yra taip lengva kaip pasakyti: „Eik 
šen“. Ko taip spoksai kaip ožys į žirnių lauką? 

LVIII. Po šių žodžių Gitonas, kuris stovėjo prie mūsų kojų, ne- 
begalėdamas ilgiau susilaikyti, visai nemandagiai prapliupo juoktis. 


7. PLB 8 

Tai pastebėjęs, Askilto priešininkas nukreipė savo užgauliojimus į 
berniuką: 

— Ir tu juokiesi, gauruotas svogūne? — tarė jis.— Ar čia tau 
saturnalijos? Ar gruodžio mėnesis““? Kada gi užsimokėjai savo 
dvidešimtąją"?? Ko iš manęs nori tas pakaruoklis, tas varnų mita- 
las? Te Jupiteris užsirūstina ant tavęs ir ant to, kuris tavęs nesu- 
valdo! Kaip esu šia duona sotus, tau dovanoju tik atsižvelgdamas 
į savo draugą Trimalchioną, kartu su manimi išlaisvintą, nes kitaip 
aš su tavim jau būčiau atsiskaitęs. Mes sau linksmai vaišinamės, o 
tie nenaudėliai nemoka tavęs suvaldyti! Teisingai sakoma: koks 
ponas, toks ir tarnas. Aš vos susilaikau! Nors iš prigimties nesu karš- 
tuolis, bet kai jau įsiuntu, tai net savo motiną galiu parduoti. Palauk, 
aš tave dar sutiksiu gatvėje, žiurke tu, šungrybi nelaimingas! Tegu 
neaugsiu nei aukštyn, nei žemyn, jei aš tavo pono nesuriesiu į ragą! 
Ir tavęs nepasigailėsiu, nors ir šauksiesi Jupiterio Olimpiečio! Ma- 
tysi, nepadės tau nei tavo niekam tikusios garbanėlės, nei tavo ponas, 
keturių asų tevertas. Žiūrėk, pakliūsi man ant danties! Arba aš sa- 
vęs nepažįstu, arba tu daugiau nebesijuoksi, nors ir auksinę barzdą 
turėtum! Teužsirūstina Atana““ ant tavęs ir ant to, kuris tave padarė 
tokį nepakenčiamą! Aš nesimokiau geometrijos, kritikos ir kitokių 
niekų, bet pažįstu raides ant akmenų, moku skaičiuoti pinigus ir 
svorio procentus. Žodžiu, jei nori, einam lažybų: eik šen, štai mano 
užstatas. Pamatysi, kad tavo tėvai veltui dėl tavęs išleido pinigus, 
nors tu retoriką ir moki. Štai klausyk: „Ką mes visi turime? Einu į 
ilgį, į plotį, atspėk, kas aš?“ Taip pat galiu pasakyti, kas mumyse 
bėga ir nepajuda iš vietos; kas mumyse auga ir eina mažyn. Na ką, 
pasiduodi, žiopsai nustebęs ir blaškaisi kaip pelė, įkritusi į naktinį 
puoduką. Taigi arba užsičiaupk, arba neįkyrėk tam, kuris už tave 
geresnis ir kuris tavęs žmogumi nelaiko! Negi manai, kad man rūpi 
tie gelsvi žiedai, kuriuos nukniaukei iš savo draugės! Vardan Oku- 
pono“!, mano globėjo! Einame į forumą ir pamėginkim pasiskolinti 
pinigų: tuoj pamatysi, kiek patikimas šis geležinis žiedas“*. Gražiai 
atrodo šlapia lapė! Kaip yra tikra, jog noriu gauti pelno ir gražiai 
numirti, kad žmonės net prisiekinėtų mano mirtimi, aš tave visur 
persekiosiu tol, kol galą gausi! Geras ir tas, kuris tave to išmokė, — 
tai žioplys, o ne mokytojas. Mus kitaip mokė. Mokytojas sakydavo: 
„Kaip jūs laikotės? Gerai? Tai eikite stačiai namo! Eidami nesidai- 
rykite, neįžeiskite vyresniųjų“. O dabar vieni niekai: nerasi nė vieno 

mokytojo, kuris būtų vertas dviejų asų. O aš, kaip mane gyvą matai, 
dėkoju dievams už tai, ką išmokau. 

LIX. Askiltas jau buvo ketinąs atsakyti į tuos įžeidinėjimus, 
bet Trimalchionas, nudžiugintas savo draugo iškalbingumo, tarė: 

— Gana, liaukitės vaidytis! Verčiau linksminkimės, ir tu, Her- 
merai, pasigailėk to berniuko. Jam kraujas verda, o tu pasirodyk 
protingesnis. Šitokiais atvejais visuomet laimi tas, kas pasiduoda. 
Ir tu pats, kai buvai toks gaidžiukas — ko ko ko ko! — neturėjai 
proto. Taigi linksminkimės — taip bus geriau, ir pažiūrėkime į 
homeristus. 

Tuojau įėjo būrys vaidintojų ir sudaužė ietimis į skydus. Pats 
Trimalchionas atsisėdo ant pagalvės ir, kol homeristai savo nepa- 
kenčiamu papročiu kalbėjosi graikiškomis eilėmis, jisai pusiau dai- 
nuodamas skaitė lotynišką knygą. Paskui, paprašęs tylos, tarė: 

— Ar žinote, kokį veikalą jie vaidina? Gyveno du broliai — 
Diomedas ir Ganimedas““, ir jų sesuo Elena. Agamemnonas ją pag- 
robė, o Dianai vietoj jos paaukojo stirną. Taigi Homeras ir pasakoja, 
kaip kovoja trojiečiai su parentiečiais. Agamemnonas, žinoma, nu- 
galėjo ir savo dukrą Ifigeniją davė Achilui į žmonas. Dėl to Ajantas 
pamišo“*, ką jūs netrukus ir pamatysite. 

Trimalchionui baigus kalbėti, homeristai ėmė garsiai rėkti ir, 
vergams padarius taką, didžiulėje lėkštėje, sveriančioje kokius du 
šimtus svarų, buvo atneštas virtas veršis su šalmu ant galvos. Paskui 
įėjo Ajantas, išsitraukė kardą ir mosuodamas juo tarsi beprotis pra- 
dėjo kapoti veršį. Po to, kardo smaigaliu surinkęs supjaustytus ga- 
balus, išdalino juos nustebusiems svečiams. 

LX. Neilgai galėjome gėrėtis tais grakščiais judesiais, nes stai- 
ga pradėjo braškėti lubos ir net visas triklinijus sudrebėjo. Išsigan- 
dęs pašokau, bijodamas, kad per stogą nenusileistų koks akrobatas. 
Ne mažiau nustebę, ir kiti svečiai pakėlė galvas laukdami, kas naujo 
bus pranešta iš dangaus. Ir štai prasivėrus luboms staiga pamatėme 
nusileidžiant didžiulį lanką, matyt, numuštą nuo kokios milžiniškos 
statinės; aplinkui visą lanką kabojo auksiniai vainikai ir kvepiančio 
aliejaus buteliukai. Mums liepė šias dovanas pasiimti. Aš tuo tarpu 
pasižiūrėjau į stalą: čia jau stovėjo padėklas su pyragais, kurio vi- 
duryje buvo kepėjo padarytas Priapas ir savo didelėje sterblėje 
laikė kaip įprasta visokius vaisius ir vynuoges. Mes godžiai ištiesėme 
rankas į šiuos skanumynus, bet staiga mus gerokai pralinksmino 
naujas pokštas: visi pyragai ir visi vaisiai, net ir vos vos prisilietus, 

pradėjo švirkšti šafrano vandenį, ir šis nemalonus skystis apšlakstė 
mums net veidus. Nusprendę, kad šis, taip religingai patiektas valgis, 
turi būti šventas“", mes atsistojome ir palinkėjome Augustui““, tė- 
vynės tėvui, laimės. Tačiau kai net po šitokios pagerbimo ceremonijos 
kai kurie svečiai pradėjo grobstyti vaisius, ir mes patys prisidėjome 
jų pilnas servetėles, ypač aš, vis negalėdamas rasti tinkamos dovanos 
Gitono ančiui pripildyti. 

Tuo tarpu įėjo trys berniukai, apsivilkę baltomis pakaišytomis tu- 
nikomis: du iš jų padėjo ant stalo larų statulėles su po kaklu pariš- 
tais rutuliukais, o trečiasis nešė aplinkui vyno taurę šaukdamas: „O 
maloningieji dievai!..“ 

Trimalchionas pasakė, kad vienas iš jų vadinasi Kerdonas, ki- 
tas — Felicionas, o trečiasis — Lukronas“'. Paskui buvo atneštas 
Trimalchiono biustas, kurį visi puolė bučiuoti, tad rr mes neišdrį- 
some jo aplenkti. 

LXI. Kai visi svečiai palinkėjo vieni kitiems geros nuotaikos 
ir sveikatos, Trimalchionas, atsigręžęs į Nikerotą, tarė: 

— Visuomet tu būdavai puotoje linksmesnis; nežinau, kodėl da- 
bar tyli lyg žado netekęs. Jei nori padaryti man malonumą, pra- 
šau tave, papasakok, kas tau kartą atsitiko. 

Nudžiugintas tokio savo draugo lipšnumo, Nikerotas pasakė: 

— "Teprarasiu visą pelną, jei nesprogsiu iš džiaugsmo, matyda- 
mas tave tokį! Taigi linksminkimės laisvai, nors aš ir prisibijau tų 
mokytojų, kad iš manęs nesijuoktų. Tuščia jų! Vis tiek papasakosiu. 
Ką gi man blogo padarys, jei pasijuoks? Verčiau tegul juokiasi, 
negu tyčiojasi. 

„Šitai pasakęs“"““, jisai pradėjo porinti štai kokią istoriją: 

— Kai aš tebebuvau vergas, mes gyvenome mažoje siauroje 
gatvelėje — ten, kur dabar stovi Gavilos namas. Tenai dievų valia 
"pamilau smuklininko Terencijaus žmoną — jūs visi pažinojote ją, 
Melisą tarentietę: tokia putlutė gražuolė. Bet, prisiekiu Herkuliu, my- 
lėjau ją ne dėl gražaus kūno, ne dėl meilės malonumų, bet už tai, kad 
buvo labai gero būdo: ko tik jos paprašydavau, niekuomet neat- 
sakydavo; jei uždirbdavo asą, tuoj pusę aso duodavo man; visus pinigus 
jai patikėdavau, ir niekad manęs neapgavo. Jos sugyventinis mirė 
kaime. Tada ėmiau nertis iš kailio, kad tik pas ją patekčiau, nes kaip 
sakoma, tik bėdoje pažinsi draugus. 

LXII. Laimei, mano ponas buvo išvykęs į Kapują pardavinėti se- 
nų daiktų. Pasinaudodamas proga, prikalbėjau pas mus apsistojusį 

svečią, kad mane palydėtų iki penktojo kelio stulpo“?. Tai buvo 
karys, narsus kaip Orkas. Išdrožėme dar naktį, apie gaidgystę; buvo 
mėnesiena, šviesu kaip dieną. Pasiekėme kapines. Mano palydovas 
nuėjo nusilengvinti prie paminklų, o aš atsisėdęs niūniuoju ir skai- 
čiuoju sau antkapius. Paskui atsigręžiu į savo bendrakeleivį — 
žiūriu: jis išsirengė nuogas ir drabužius pasidėjo šalia kelio. Man 
net širdis kulnyse atsidūrė: stovėjau nei gyvas, nei miręs, o jisai nu- 
sišlapino aplink savo drabužius ir staiga virto vilku. Nemanykite, 
jog aš juokauju: nepameluočiau nė už didžiausius pinigus. Bet 
grįžtu prie istorijos. Virtęs vilku, jis pradėjo staugti ir pabėgo į mišką. 
Iš pradžių net nebežinojau, kur esąs, paskui nuėjau paimti jo dra- 
bužių: jie buvo pavirtę į akmenį! Ir kaip aš nenumiriau iš baimės? 
Vis dėlto išsitraukiau kardą ir, švytuodamas juo į visas puses, vai- 
kiau šešėlius iki pat savo draugės sodybos. Įėjau pusgyvis, nepana- 
šus į Žmogų: prakaitas tekėjo upeliais, akys buvo pastėrusios, jau 
beveik nesitikėjau atsigauti. Melisa nustebo, kad tokiu laiku atėjau, 
ir tarė: „Jei būtum anksčiau atėjęs, bent būtum pagelbėjęs; mat 
vilkas įsiveržė į sodybą ir kaip mėsininkas visiems gyvuliams nulei- 
do kraują. Bet jam gerai nesibaigė, nors ir pabėgo: mūsiškis vergas 
ietimi jam pervėrė kaklą“. Tai išgirdęs, jau nebegalėjau sumerkti 
akių ir vos išaušus lyg koks apiplėštas smuklininkas bėgau į mūsų 
Gajaus namus. Pasiekęs tą vietą, kur drabužiai buvo pavirtę į akmenį, 
nieko neberadau, tik kraujo balutę. O kai grįžau namo, mano karys 
gulėjo lovoje kaip jautis, ir gydytojas tvarstė jam kaklą. Tada su- 
pratau, kad jis vilkolakis; nuo to laiko, nors užmuškit, nebūčiau 
galėjęs kartu su juo nuryti duonos kąsnio! Tegalvoja kiti apie tai 
ką tik nori, bet jei meluoju, tegu jūsų genijai užsirūstina ant manęs! 

LXIII. Visi buvome apstulbę. Trimalchionas tarė: 

— Apie tavo kalbą nieko blogo nenoriu pasakyti, bet, tikėsit 
ar netikėsit, man beklausant net plaukai pasišiaušė, nes žinau, kad 
Nikerotas niekų nepasakoja: tai rimtas žmogus, ne plepys. Ir aš 
pats papasakosiu jums baisią istoriją, tarsi apie asilą ant stogo. Kai 
tebebuvau ilgaplaukis, — iš mažens jau gyvenau ištaigingai,— mirė 
mūsų šeimininko numylėtinis, dievaž, tikras perlas, tobulas visais atž- 
vilgiais. Tuo metu, kai motina jį apraudojo ir dauguma mūsų liū- 
dėjome kartu su ja, staiga pradėjo raganos rėkti, atrodė, tarsi šuo 
vejasi kiškį. Buvo tąkart tarp mūsų kapadokas'“, žmogus aukšto 
ūgio, labai drąsus ir stiprus, — galėdavo pakelti net įdūkusį jautį. Išsi- 
traukęs kardą ir gerai apsivyniojęs kairę ranką, jis drąsiai išbėgo 

laukan ir pervėrė burtininkę maždaug štai šitoje vietoje — te die- 
vai apsaugo šią vietą, kurią liečiu! Išgirdome vaitojimą, bet pačių 
burtininkių — nemeluosiu — nematėme. O mūsų galiūnas, įbėgęs į 
vidų, krito į lovą: visas jo kūnas buvo mėlynas, lyg botagais išplak- 
tas — mat jį buvo palietusi burtininkės ranka. Užsirakinę duris, 
grįžome prie liūdnos pareigos, bet kai motina vėl apkabino sūnaus 
kūną, vietoj jo rado šiaudinę iškamšą — be širdies, be vidurių, be 
nieko! Matyt, burtininkės pavogė lavoną, o jo vieton padėjo tą šiau- 
dinę lėlę. Tikėkite manimi, yra moterų, daugiau už mus žinančių, 
yra naktinių raganų — jos gali viską aukštyn kojomis apversti. O 
tasai stipruolis po minėtojo įvykio jau nebeatgavo savo veido spal- 
vos: po kelių dienų išprotėjęs mirė. 

LXIV. Patikėję pasakojimu, baisiausiai stebimės; pabučiuojame 
stalą ir meldžiame, kad naktinės raganos, mums grįžtant iš puotos, 
sėdėtų namie. 


Jau man akyse iš vienos lempos pasidarė kelios ir visas trik- 
linijus atrodė pasikeitęs, kai Trimalchionas tarė: 

— O tu, Plokame, kodėl nieko nepasakoji? Nenori mūsų pa- 
linksminti? O būdavai toks gyvas, puikiai deklamuodavai dialogus, 
dainelę padainuodavai. Deja, deja! Prabėgo geri laikai! 

— Mano žirgai liovėsi lakstę, — atsakė tasai, — kai aš gavau po- 
dagrą. O šiaip, kai dar buvau jaunas, dainuodamas beveik paga- 
dinau plaučius. O šokiai! O dialogai! Kirpėjo mimas! Tada su manimi 
galėjo lygintis tiktai Apeletas'!. 

Pridėjęs ranką prie burnos, jis sušvilpė kažkokią bjaurią me- 
lodiją, kurią vėliau sakė esant graikišką. Pats Trimalchionas, ne- 
norėdamas atsilikti, pradėjo mėgdžioti trimitininkus, o paskui atsi- 
gręžė į savo numylėtinį, kurį vadino Krezu. Šis apvarvėjusių akių, 
šlykščių dantų berniūkštis vyniojo į žalią skraistę juodą, negražiai 
nutukusią kalaitę; po to, pasidėjęs ant pagalvės duonos gabalą, per 
prievartą grūdo jį besipriešinančiam gyvulėliui. Tai pamatęs Tri- 
malchionas liepė atvesti Skilaką — „namų ir šeimynos apsaugą“. 
Tučtuojau buvo atvestas didžiulis grandine pririštas šuo: durinin- 
kas įspyrė jam, ir šis išsitiesė ant žemės pas stalą. Trimalchionas 
numetė jam baltos duonos tardamas: „Niekas namuose manęs ne- 
myli labiau kaip jis“. Berniūkštis pasipiktinęs, kad Trimalchionas 
taip išgyrė Skilaką, padėjo kalaitę ant žemės ir pradėjo siundyti ją 
ant šuns. Skilakas, paklusdamas savo šuniškai prigimčiai, pradėjo 

baisiausiai loti ir vos nesudraskė Krezo perlo. Negana to kovos 
triukšmo: ant stalo parversta žvakidė sutrupino visus krištolinius 
indus ir aptaškė kelis svečius verdančiu aliejum. Trimalchionas, norė- 
damas parodyti, kad nuostolis jo nejaudina, pabučiavo berniuką ir 
liepė užlipti jam ant nugaros. Šis ilgai nelaukdamas tuo pasinaudojo: 
apsižergė Trimalchioną, pradėjo kumščiais daužyti jo pečius ir juok- 
damasis šaukė: „Skruoste, skruoste, kiek čia yr“. Truputį aprimęs, 
Trimalchionas liepė dideliame inde sumaišyti vyną su vandeniu ir 
gėrimą padalinti visiems vergams prie mūsų kojų sakydamas: „Jei 
kas nenorės gerti, užpilk tam ant galvos. Dieną rimtai elkimės, o 
dabar linksminkimės!“ 

LXV. Po šitokio meilės žmogui pasireiškimo buvome pavai- 
šinti skanumynais, kuriuos — tikėkite manimi — net prisiminus da- 
rosi šleikštu. Kiekvienas svečias gavo riebią vištą vietoj strazdo ir 
žąsies kiaušinį su kepuraite. Trimalchionas labai prašė, kad valgy- 
tume, tvirtindamas, kad iš vištų išrankioti kaulai. Tuo tarpu likto- 
rius sudaužė į triklinijaus duris, ir į salę įėjo su daug palydovų nau- 
jas puotautojas, apsivilkęs baltai. Išgąsdintas jo iškilmingos povyzos, 
pamaniau, kad tai bus pretorius. Taigi puoliau stotis nuleisdamas 
ant žemės basas kojas, bet Agamemnonas pasijuokė iš mano baimės 
ir tarė: 

— Nurimk, kvailiuk! Tai — Habinas, seviras ir akmenų apdir- 
bėjas. Sako, jis mokąs padaryti gražiausius antkapius. 

Atsigavęs po šių žodžių, vėl pasirėmiau ant alkūnės ir stebėda- 
masis žiūrėjau į atvykėlį Habiną. O šis, gerokai įkaušęs, abiem ran- 
kom laikėsi savo žmonos pečių; jis buvo pasipuošęs keliais vainikais 
ir kvepalai per kaktą tekėjo jam į akis. Įsitaisęs pretoriaus vietoje, 
tuoj paprašė atnešti vyno ir šilto vandens. Sužavėtas jo geros nuo- 
taikos, Trimalchionas pareikalavo didesnės taurės ir paklausė nau- 
jojo svečio, kaip jam ėjosi puotoje. Šis atsakė: 

— Nieko netrūko, tik tavęs — mano mintys visą laiką buvo 
šičia. Prisiekiu Herkuliu, buvo linksma. Skisa suruošė devynių dienų 
šermenis savo vargšui vergui, kurį paleido laisvėn jau mirusį. Atro- 
do, ji turės sumokėti dar geroką sumą dvidešimtosios dalies rinkė- 
jams, nes mirusįjį įvertina penkiasdešimčia tūkstančių. Vis dėlto ten 
buvo jauku, nors ir buvome priversti pusę vyno nulieti jo kaulelių 
garbei. 

LXVI.— O ką jūs ten gavote valgyti? — paklausė Trimalchionas. 

— Pasakysiu, — atsakė šis, — jei įstengsiu, nes esu tokios geros 

atminties, kad dažnai užmirštu net savo vardą. Pirmas patiekalas 
buvo kiaulė, apvainikuota dešra, o aplinkui — vėdarai, paukščių 
skilviai, labai skaniai pataisyti, be to, burokėliai ir rupi naminė duo- 
na, kurią aš mėgstu labiau negu baltą: ji suteikia jėgų ir, kai einu 
savo reikalu, neverčia ašaroti. Toliau buvo patiektas šaltas pyragas 
ir medus, užpiltas puikiu karštu ispaniškų vynu. Pyrago nė nepara- 
gavau, o medaus prisirijau iki soties. Aplinkui buvo žirnių, lubinų 
grūdų, riešutų, kiek tik nori, ir kiekvienam svečiui po obuolį. Tačiau 
aš pasiėmiau du obuolius. Štai jie čia, surišti į servetėlę, nes jeigu 
savo mažajam vergui neparnešiu dovanėlės, bus skandalas. Mano 
ponia teisingai man primena: dar buvo lokienos. Per neatsargumą 
užvalgiusi jos, Skintilė vos savo vidurių neišvėmė. O aš suvalgiau 
daugiau kaip svarą: skonis visai kaip šerno. Ir jeigu, sakau, lokys 
žmogelį ėda, tai tuo labiau žmogelis turi ėsti lokį. Pabaigai gavome ir 
minkšto sūrio, ir vynuogių sulčių, ir kiekvienas po austrę, ir dešrų, 
ir kepenėlių moliniuose indeliuose, ir kiaušinių su kepuraitėmis, 
ir ropių, ir garstyčių, ir dubenį pliurpės — gana, Palamedai'*! Dar 
buvo nešiojamos rėčkelėje marinuotos alyvos su kmynais, bet kai 
kurie neišauklėti svečiai mus nuo jos nuvijo. O kumpio mes patys 
atsisakėme. 

LVXVII.— Bet pasakyk, Gajau, kodėl Fortūnatos nėra prie stalo? 

Trimalchionas atsakė: 

— Juk tu ją pažįsti: kol nesudės sidabrinių daiktų, kol nepada- 
lins vergams maisto likučių, neims į burną nė lašo vandens. 

— O vis dėlto,— tarė Habinas,— jeigu ji neateis prie stalo, 
išeisiu namo. 

Jis jau buvo bekyląs, bet, davus ženklą, visi vergai keturiskart 
sušuko kviesdami Fortūnatą. Ji atėjo pasikaišiusi ir susirišusi žalsva 
Juosta; apačioje matėsi vyšninės spalvos tunika, susuktos apikojės ir 
balti bateliai, išsiuvinėti auksu. Šluostydamasi rankas į skarelę, ka- 
bančią ant kaklo, ji įsitaisė tame gulte, kur gulėjo Habino žmona 
Skintilė, ir pabučiavusi ją, plojančią rankomis, šūktelėjo: 

— Nejaugi aš tikrai tave matau?! 

Greit buvo prieita iki to, kad Fortūnata nusiėmė nuo savo la- 
bai storų rankų apyrankes ir rodė jas besistebinčiai Skintilei. Pa- 
galiau nusisegė net apikojes ir auksinį tinklelį, kurį ji sakė esant 
iš neapdirbto aukso. Trimalchionas tai pastebėjo ir liepė viską at- 
nešti jam. 

— Pažiūrėkite, — tarė jis, — į šias moterų grandines. Taip mes, 

žiopliai, leidžiamės apiplėšiami! Šis daiktelis turbūt sveria pusseptinto 
svaro. Ir aš pats turiu apyrankę, sveriančią dešimt svarų, padarytą 
iš Merkurijui aukojamų tūkstantųjų. 

Galų gale, norėdamas parodyti, kad nemeluoja, liepė atnešti 
svarstykles: visi svečiai iš eilės turėjo patikrinti apyrankės svorį. 
Ne kitaip elgėsi ir Skintilė. Ji nusikabino nuo kaklo auksinę dėžutę, 
kurią vadino laimės nešėja, ir, išėmusi iš jos du auskarus, davė For- 
tūnatai apžiūrėti tardama: 

— Tai mano vyro dovana. Niekas neturi gražesnių. 

— Ką? — tarė Habinas.— Tu man išsiurbei visą kraują, kad nu- 
pirkčiau tau tas stiklines pupas. Jei turėčiau dukterį, tikrai nupjau- 
čiau jai ausis. Jei ne tos moterys, mums viskas būtų pigiau mėšlo. 
O dabar — šlapinkis šiltu, o gerk šaltą. 

Tuo tarpu moterys, jau gerokai įkaušusios, patyliukais krizeno 
ir susikišusios bučiavosi: viena gyrė šeimininkės darbštumą, kita skun- 
dėsi vyro pramogomis ir nerūpestingumu. Joms taip glėbesčiuojan- 
tis, Habinas nepastebimai atsikėlė ir, pagriebęs už kojų Fortūnatą, 
užvertė ant gulto. „Oi, oi!“ — suriko toji pajutusi, kad tunika pasi- 
kėlė aukščiau kelių. Pasitaisiusi vėl puolė į Skintilės glėbį ir užsi- 
dengė skarele veidą, kuris nuraudęs buvo dar negražesnis. 

LXVIII. Po kiek laiko Trimalchionas paliepė atnešti desertą. 
Vergai išgabeno visus stalus ir jų vieton pastatė kitus, o grindis pa- 
barstė geltonai ir raudonai nudažytomis pjuvenomis ir, ko dar niekur 
nebuvau matęs, sutrinto žėručio milteliais. 

— Man būtų užtekę ir šių patiekalų, — tarė Trimalchionas,— 
o jums jau buvo pakeistas stalas, bet jei turi ką geresnio, nešk čia. 

Tuo tarpu vergas iš Aleksandrijos, kuris padavinėjo šiltą vandenį, 
pradėjo mėgdžioti lakštingalą, tačiau Trimalchionas staiga sušuko: 

— Pakeisk! 

Prasidėjo kita pramoga: pas Habino kojas sėdėjęs vergas, ma- 
tyt, savo pono lieptas, skardžiu balsu pradėjo deklamuoti: 


„Betgi Enėjo laivai jau jūrų platybėse plaukė...“ "? 


Dar niekad mano ausų nerėžė tokie gaižūs garsai, nes vergas 
ne tik pakaitom tai pakeldavo, tai nuleisdavo balsą, skatinamas savo 
barbariškos vaizduotės, bet dar primaišydavo į poemą ir atelanos 
eilučių. Taip kad man šį kartą jau net Vergilijus pradėjo nepatikti. 
Kai jis pavargęs pagaliau nustojo deklamuoti, Habinas tarė: 

— Jis niekuomet nelankė mokyklos, bet aš jį nusiųsdavau pas 
gatvės pokštininkus, ir ten išsilavino. Todėl jis neturi sau lygių, kai 


Petronijus 106 


mėgdžioja mulų varovus ar pokštininkus. Ir apskritai nepaprastai 
gabus: ir batsiuvys, ir virėjas, ir kepėjas, — žodžiu, visų amatų meist- 
ras. Būtų visai tobulas, jei neturėtų dviejų ydų: jis yra apipjaustytas ir 
per miegus baisiai knarkia. Kad žvairas, neimu į galvą: žiūri kaip 
Venera! Užtat nieko negali nutylėti; retai kada akis sumerkia. Jį pirkau 
už tris šimtus denarų... 

LXIX. Jo kalbą pertraukė Skintilė tardama: 

— Man rodos, tu dar ne apie visas to niekam tikusio vergo gudry- 
bes papasakojai: jis juk tave gyva mėsa aprūpina. Aš pasistengsiu, kad 
jam išdegintų žymę. 

Trimalchionas susijuokė ir pasakė: 

— Matau, kad jis tikras kapadokas, viskuo apsirūpina, ir, prisiekiu 
Herkuliu, už tai galiu jį tik pagirti. Juk tai dalykas, kurio niekas 
neatneš ant jūsų kapo. O tu, Skintile, nepavyduliauk. Tikėk manim: 
ir jus, moteris, mes pažįstame. Kaip mane gyvą matote, ir aš kadaise 
apie savo ponią taip sukausi, kad net ponas pradėjo įtarti! Už tai jis 
mane išsiuntė į tolimą kaimą. Bet tylėk, liežuvi, duosiu duonos! 

Pasijutęs pagirtas, tas netikėlis vergas išsitraukė iš ančio molinį 
žibintą ir kokį pusvalandį pamėgdžiojo trimitininką, o Habinas, 
prispaudęs ranką prie apatinės lūpos, švilpdamas jam pritarė. Galų 
gale vergas išėjo į triklinijaus vidurį: čia, kratydamas nendrines kartis, 
tai mėgdžiojo fleitininkus, tai, užsimetęs apsiaustą su gobtuvu ir 
laikydamas rankoje botagą, vaidino mulų varovus. Pagaliau Habinas 
Jį pasišaukė, pabučiavo ir padavė vyno sakydamas: „„Puiku, Masa! Aš 
tau dovanoju batus!“ 

Kažin, ar šitie kankinimai būtų pasibaigę, jei nebūtų buvęs atneštas 
desertas — strazdai iš tešlos, prikimšti džiovintų vynuogių ir riešutų. 
Po jų ėjo svarainiai, prismaigstyti spyglių, kad panėšėtų į ežius. Visa 
tai būtų buvę pakenčiama, jei ne kitas patiekalas, toks bjaurus, kad į jį 
pažiūrėjus verčiau norėjosi mirti badu negu valgyti. Kai jis buvo pa- 
dėtas ant stalo, mums pasirodė, kad tai nupenėta žąsis, apsupta viso- 
kių Žuvų ir paukščių. 

— Viskas, ką čia matote,— pasakė Trimalchionas,— pagaminta 
iš vienos medžiagos. 
| Aš, kaip labai gudrus žmogus, tuojau pat supratau, ką tai reiškia, 
ir, atsigręžęs į Agamemnoną, tariau: 

— Stebėčiausi, jei visa tai nebūtų padaryta iš mėšlo arba bent jau 
iš molio. Romoje saturnalijų metu esu matęs panašiai padirbtų valgių. 

LXX. Dar man nebaigus kalbėti, Trimalchionas tarė: 

— Kaip didėja mano turtai, o ne kūnas, mano virėjas visa šita 
padarė iš kiaulienos. Nerasi vertingesnio žmogaus už jį. Tik panorėk, 
ir jis iš gimdos padarys žuvį, iš lašinių — karvelį, iš kumpio — purp- 
lelį, iš strėnų — vištą. Užtat jam sugalvojau labai gražų vardą — De- 
dalas. Kadangi jis toks gabus, tai iš Romos jam parvežiau dovaną — 
peilius iš Noriko'* geležies. 

Tuojau pat jis liepė tuos peilius atnešti, apžiūrėjo, pasigėrėjo jais, 
o paskui ir mums leido išmėginti jų aštrumą, priglaudžiant ašmenis 
prie skruosto. 

Staiga įėjo du vergai, kurie atrodė lyg susivaidiję prie vandens: 
ant sprandų jie tebelaikė amforas. Kai Trimalchionas mėgino jųdviejų 
ginčą išspręsti, nei vienas, nei antras sprendimo nepaklausė, bet 
lazdomis sudaužė vienas kito amforas. Nustebinti šių besimušančių 
girtuoklių įžūlumo, įsistebeilijome į juos ir pamatėme iš amforų slys- 
tančias austres ir dantytas kriaukleles, kurias vergas surinko į dubenį 
ir apdalino svečius. Gabusis virėjas taip pat parodė savo sumanumą: 
jis ant sidabrinių grotelių mums atnešė sraigių ir padainavo šlykščiu 
drebančiu balsu. 

Kas buvo toliau, gėda net pasakoti. Pagal mums negirdėtą paprotį 
ilgaplaukiai vergai dideliame sidabriniame dubenyje atnešė kvepiančio 
aliejaus ir ištrynė gulinčių svečių kojas, prieš tai jas iki kelių apipynę 
žiedų girliandomis. Paskui to kvepiančio aliejaus įpylė į vyno indą ir 
į žibintą. 

Jau Fortūnata užsimanė šokti, jau Skintilė ne tiek kalbėjo, kiek 
plojo, kai Trimalchionas tarė: ž 

— Filargirai ir Karionai, nors tu esi garsus žaliųjų šalininkas““, 
leidžiu tau ateiti prie stalo. Pasakyk ir Menofilai, savo sugulovei, kad ir 
ji čionai ateitų. 

Ką ir kalbėti: mes buvome beveik išstumti iš gultų — visą triklinijų 
užėmė vergai. Mačiau, kad kiek aukščiau už mane įsitaisė virėjas, 
kuris iš kiaulės buvo padaręs žąsį, — jis dvokė padažais ir prieskoniais. 
Negalėdamas nustygti vietoje, tuojau pradėjo mėgdžioti tragedijų 
aktorių Efesą, o po to panorėjo eiti lažybų su savo ponu, kad per kitus 
cirko žaidimus pirmą vietą laimėsią žalieji. 

LXXI. Pralinksmintas šio iššūkio, Trimalchionas tarė: 

— Draugai, ir vergai yra žmonės, jie žindo tą patį pieną, kaip ir 
mes visi, nors žiaurus likimas juos prispaudė. Bet per mano malonę jie 
greitai paragaus laisvės vandens. Trumpai sakant, savo testamente juos 
visus paleidžiu laisvėn. Filargirui net dvarą užrašau ir jo sugulovę, 
Karionui namą, atleidžiu nuo dvidešimtosios ir dovanoju lovą su 

patalyne. Savo Fortūnatą padarau paveldėtoja ir pavedu ją visiems 
savo draugams. Visa tai dabar skelbiu tam, kad mano vergai jau dabar 
mane mylėtų kaip mirusį. 

Visi pradėjo dėkoti savo ponui už maloningumą, o jisai, liovęsis 
juokauti, liepė atnešti testamento kopiją ir, vergams dūsaujant, per- 
skaitė jį nuo pradžios iki galo. Paskui, atsigręžęs į Habiną, tarė: 

— (O)ką tu pasakysi, brangus drauge? Ar pastatysi man paminklą, 
kaip liepiau testamente? Labai prašau, kad prie statulos kojų pavaiz- 
duotum mano kaliukę, vainikus, indus su kvepiančiais aliejais ir visas 
Petraito kovas, kad tavo dėka galėčiau gyventi ir po mirties. Be to, 
paminklo priešakys turėtų būti šimto pėdų ilgio, o šonai — dviejų šim- 
tų. Aš noriu, kad aplinkui mano pelenus būtų visokių rūšių vaisių ir 
gausybė vynuogių. Smarkiai klysta tie, kurie gyvi būdami puikiai užlai- 
ko namus, o nesirūpina tais namais, kuriuose reikės daug ilgiau gy- 
venti. Todėl pirmiausia aš noriu, kad būtų pridurta štai kas: „Šitas 
paminklas nepaveldimas“. 

Be to, aš savo testamente pasirūpinsiu, kad po mirties būčiau ap- 
saugotas nuo skriaudų: vieną iš savo atleistinių paskirsiu eiti sargybą 
prie mano kapo, kad žmonės nelakstytų tuštintis ant jo. Ir dar tavęs 
prašau: ant mano antkapio pavaizduok laivus, plaukiančius išpūstomis 
burėmis, o mane patį su purpuru apvedžiota toga ir penkiais auksiniais 
žiedais sėdintį tribūnoje ir barstantį iš krepšelio žmonėms pinigus. Juk 
žinai, kad suruošiau viešą puotą ir daviau kiekvienam po du denarus. 
Pavaizduok, jei tau atrodys tinkama, ir triklinijų, ir žmones, jame 
besilinksminančius. Po mano dešinei pastatyk Fortūnatos statulą su 
karveliu rankoje; te ji vedasi už diržiuko kalaitę; taip pat pavaizduok 
ir mano lepūnėlį, ir dideles amforas, gerai užgipsuotas, kad neišbėgtų 
vynas. Be to, iškalk sudužusią urną ir ties ja verkiantį berniuką. Vidury 
padaryk laikrodį, kad, kas tik panorėtų sužinoti laiką, noromis neno- 
romis turėtų perskaityti ir mano vardą. O dėl įrašo, gerai pagalvok, 
ar šitoks tau atrodytų tinkamas: „Čia ilsisi Gajus Pompėjus Trimal- 
chionas Mecenatiškis. Jam buvo už akių suteiktas seviratas. Nors jis 
galėjo būti visose Romos dekurijose'“, bet nepanorėjo. Doras, drąsus, 
ištikimas, pradėjo nuo mažo ir praturtėjo: paliko trisdešimt milijonų 
sestercijų ir niekad nebuvo jokio filosofo mokinys. Lik sveikas.— Ir 
tu “, 

LXXII. Tai pasakęs Trimalchionas pradėjo graudžiai verkti. Pra- 
virko ir Fortūnata, pravirko ir Habinas, ir galų gale visi vergai, tarsi 
į šermenis pakviesti, ėmė verkti taip, kad visas triklinijus aidėjo nuo 
raudų. Ir aš pats jau buvau bepravirkstąs, kai Trimalchionas tarė: 

— Ką gi! Kadangi žinome, kad mirsime, tai kodėl bent dabar 
nepagyventi? Aš noriu jus matyti laimingus, taigi eikite į pirtį, pažadu, 
nesigailėsite. Ten karšta kaip krosnyje. 

— Ką jau ką,— tarė Habinas,— o iš vienos dienos padaryti dvi 
aš mėgstu. 

Ir atsikėlęs basas išsekė paskui jau pralinksmėjusį Trimalchioną. 

— Kątu galvoji? — paklausiau, atsigręžęs į Askiltą.— Aš vien tik 
pamatęs pirtį numirsiu! 

Jis atsakė: 

— Apsimeskime sutinką, o kai visi eis į pirtį, mes per sumaištį 
ištrūksime. 

Šitaip nutarę, Gitono vedami per portiką pasiekėme duris: čia pri- 
rištas šuo mus pasitiko tokiu lojimu, kad Askiltas iš baimės net į tven- 
kinį įkrito. O aš, kuris net piešto šuns buvau išsigandęs, ir dar būda- 
mas girtas, gelbėdamas skęstantį draugą, patekau į tą patį vandens 
sūkurį. Mus išgelbėjo namų prižiūrėtojas: jis atėjęs ir šunį nutildė, ir 
mus drebančius ištraukė ant kranto. O Gitonas jau anksčiau buvo su- 
radęs gerą būdą išsisukti nuo šuns: viską, ką tik jam buvome davę 
puotos metu, jis pametė lojančiam šuniui, ir šis, užsiėmęs ėdesiu, ap- 
rimo. Kai mes, drebėdami iš šalčio, paprašėme sargo išleisti mus pro 
duris laukan, šis atsakė: 

— Klysti, jei tikiesi pro ten išeisiąs, pro kur įėjai. Nė vienas 
svečias nėra išleidžiamas pro tas pačias duris: pro vienas įeina, pro 
kitas išeina. 

LXXIII. Ką gi mes, vargšai, turėjome daryti, įklimpę į tokį naujo- 
višką labirintą? Jau net pradėjome ilgėtis karštos pirties. Todėl patys 
pasiprašėme sargo, kad mus ten nuvestų, ir nusimetę drabužius, 
kuriuos Gitonas prieangyje pakabino džiūti, įėjome į pirtį, gana 
aukštą, panašią į šaldomąją cisterną. Joje išsitiesęs visu ūgiu stovėjo 
Trimalchionas. Ir čia negalėjome ištrūkti nuo jo nepakenčiamo gy- 
rimosi: jis tvirtino, kad nieko nesą geresnio kaip maudytis atskirai nuo 
minios ir kad pirties vietoje kadaise buvusi kepykla. Paskui pavargęs 
jisai atsisėdo ir, sužavėtas salės akustikos, galvą užvertęs aukštyn, pra- 
dėjo savo girta burna bliauti Menekrato“? dainas — bent taip tvirtino 
tie, kurie suprato jo kalbą. Vieni svečiai, susikabinę rankomis, bėgo 
aplink baseiną ir garsiai juokdamiesi kėlė baisų triukšmą, kiti, sunėrę 
rankas užpakalyje, mėgino dantimis nuo grindų paimti žiedą, treti 
atsiklaupę stengėsi lošdamiesi galva pasiekti kojų pirštus. Jiems taip 
bekvailiojant, mes nusileidome į Trimalchionui rengiamą vonią. 

Girtumui išgaravus, buvome nuvesti į kitą triklinijų, kur Fortūnata 
buvo išdėsčiusi savo turtus. Virš žibintų aš pamačiau [...] bronzines 
žvejų statulėles; stalai buvo gryno sidabro, ant jų stovėjo molinės 
paauksuotos taurės; visiems matant, vynas tekėjo iš maišo. 

— Draugai,— tarė Trimalchionas,— šiandien vienas mano vergas 
pirmą kartą nusiskuto barzdą. Žmogus jis, tiesą sakant, doras ir be 
galo taupus. Taigi gerkime kiek telpa ir puotaukime iki švintant. 

LXXIV. Jam bekalbant užgiedojo gaidys. Išsigandęs šio bloga le- 
miančio ženklo, Trimalchionas liepė po stalu nulieti vyno ir net žibintą 
apšlakstyti vynu. Paskui jis perkėlė žiedą nuo kairės rankos ant 
dešinės'? ir pasakė: 

— Ne veltui šis trimitininkas davė ženklą: turi arba gaisras kilti, 
arba kas nors kaimynystėje iškvėps dvasią. Teatsitolina nelaimė nuo 
mūsų! Kas man atneš tą pranašą, gaus dovaną. 

Bematant buvo atneštas kaimynų gaidys. Trimalchionas liepė jį 
išvirti variniame puode. Sumanusis virėjas, kuris iš kiaulės buvo paga- 
minęs paukščius ir žuvis, tuojau gaidį supjaustė ir sudėjo į varinį 
puodą. O kol Dedalas ragavo karštą sultinį, Fortūnata iš buko pada- 
rytu malūnėliu malė pipirus. 

Suvalgius ir šį skanumyną, Trimalchionas, atsigręžęs į vergus, 
tarė: 

— Ką? Ar jūs dar nepavalgėte? Eikite sau, tegu kiti ateina į jūsų 
vietą. 

Atėjo naujas vergų būrys. Išeinantieji šaukė: „Lik sveikas, Gajau!“ 
O įeinantieji: „Sveikas, Gajau!“ Čia mūsų gera nuotaika visiškai 
sugedo. Mat naujai įėjusiųjų vergų tarpe buvo gana gražus berniukas, 
ir Trimalchionas, puolęs prie jo, ėmė karštai bučiuoti. Tada Fortūnata, 
norėdama įrodyti savo lygias teises, pradėjo Trimalchioną plūsti, 
vadindama jį atmata ir pasileidėliu, neįstengiančiu suvaldyti aistrų. 
Galų gale dar pridūrė: „Šunie tu!“ Įsižeidęs Trimalchionas paleido 
taurę Fortūnatai į veidą. Toji sukliko, lyg jai būtų išmušę akį, ir 
drebančiomis rankomis užsidengė veidą. Skintilė taip pat išsigando ir 
apglėbė raudančią draugę. Paslaugus vergas prie jos sumušto žando 
pridėjo šalto vandens ąsotėlį, prie kurio prisiglaudusi Fortūnata 
verkė ir vaitojo. O Trimalchionas irgi netylėjo: 

— Ką? Argi ši smuklių šokėja nebeprisimena, kuo buvusi? Aš ją 
iš vergų prekyvietės ištraukiau, padariau žmogumi. O ji pučiasi lyg 
varlė ir sau į užantį nespjauna““. Stuobrys, ne žmona! Kas gimė 
lūšnoje, tas nesvajoja apie rūmus. Tebūnie man palankus mano 

genijus, aš pasistengsiu, kad šita batuota Kasandra būtų suvaldyta! 
O aš, žioplys, juk galėjau vesti žmoną su dešimt milijonų sestercijų! 
Žinai, kad nemeluoju. Agatonas, netoli gyvenąs kvepalų pardavėjas, 
pasivedė mane į šalį ir sako: „Aš tau patariu: neleisk išnykti savo 
giminei!“ O aš, geruolis, nenorėdamas pasirodyti lengvapėdis, pats sau 
įsikirtau į koją! Na pamatysi, dar atbėgsi pakniopstomis manęs ieškoti! 
Ir kad čia pat suprastum, kokią bėdą sau pasidarei,— Habinai, ne- 
statyk ant mano kapo jos statulos, kad mirusiam nereikėtų su ja vaidy- 
tis. Dar daugiau: kad žinotų, jog galiu ją nubausti, uždraudžiu jai bu- 
čiuoti mane mirusį. 

LXXV. Po šios perkūnijos Habinas pradėjo jį maldauti, kad liau- 
tųsi pykęs. 

— Nė vienas iš mūsų nėra be nuodėmės. Esame žmonės, ne 
dievai. 

Skintilė verkdama jam pritarė ir vadindama Gajum meldė nusi- 
leisti jo genijaus vardan. Trimalchionas, nebesulaikydamas ašarų, 
tarė: 

— Prašau, Habinai, kaip aš tau linkiu neprarasti savo turto, taip 
spjauti man į veidą, jei ką negerai padariau. Pabučiavau šį puikų ber- 
niuką ne dėl jo grožio, bet dėl proto: jis moka skaičiavimo lentelę, gali 
paskaityti bet kokią knygą, iš dienpinigių įsitaisė trakišką drabužį, 
nusipirko už savo santaupas minkštą kėdę ir dvi vazas. Argi jo neverta 
mylėti? Bet Fortūnata draudžia. Ar tai šitaip, tu girtuokle? Patariu tau: 
naudokis gėrybėmis, sparva, ir neversk manęs griežti dantimis, mielo- 
ji! Kitaip — pamatysi, koks esu. Juk pažįsti mane: ką jau kartą nuta- 
riau, taip kaip kirviu nukirsta. Bet geriau galvokite apie gyvenimo 
džiaugsmą. Prašau, draugai, linksmintis! Ir aš buvau toks kaip jūs, bet 
savo dorybių dėka tapau tuo, kas esu. Tik širdis padaro žmogumi, visa 
kita — niekai. „Gerai perku, gerai parduodu“, o kitas jums kitaip pa- 
sakys. Aš sprogstu iš laimės. O tu, knarkėja, dar vis žliumbi? Pasi- 
stengsiu, kad tu savo likimą apraudotum! Bet, kaip jau buvau pradėjęs 
pasakoti, tik per dorumą įgijau šiuos turtus. Iš Azijos atvykau ne di- 
desnis kaip ši žvakidė ir kasdien pagal žvakidę savo ūgį matavau, o 
kad greičiau pradėtų augti barzda, tepdavausi lūpas žibinto aliejum. 
Keturiolikos metų buvau savo pono numylėtinis. Nieko čia gėdingo, 
Jei ponas liepia. Tačiau aš ir savo ponią patenkindavau. Suprantate, 
ką turiu galvoje, — nutyliu, nes nemėgstu girtis. 

LXXVI. Galų gale su dievų pagalba namuose tapau ponu ir savo 
globėjui visai apsukau galvą. Kas dar? Jis paskyrė mane paveldėtoju 

kartu su Cezariu“!, ir aš gavau senatoriaus tėvoniją. Bet žmogui niekad 
negana. Užsigeidžiau pasidaryti pirkliu. Kad jūsų ilgai negaišinčiau, 
pasakysiu trumpai: pasistačiau penkis laivus, prikroviau vyno — tuo 
laiku vynas buvo brangus kaip auksas — ir pasiunčiau į Romą. Ir štai 
lyg tyčia visi laivai paskendo! Tikra tiesa, ne pasaka! Per vieną dieną 
Neptūnas prarijo tris milijonus sestercijų. Manote, kad aš nustojau 
vilties? Prisiekiu Herkuliu, šitas nuostolis man visai nieko nereiškė! 
Pasistatydinau kitus laivus, didesnius, geresnius ir laimingesnius, taigi 
niekas manęs negalėjo vadinti silpnadvasiu. Žinote, didelis laivas yra 
atsparesnis. Vėl prikroviau juos vyno, lašinių, pupų, kvepalų, vergų. 
Ta proga Fortūnata padarė gerą darbą: pardavė visą savo auksą, visus 
drabužius ir man įdėjo į rankas šimtą auksinių. Tai buvo mielės mano 
turteliui! Ko nori dievai, įvyksta greitai. Vienu plaukimu užkaliau 
apvalią sumelę — dešimt milijonų sestercijų! Tuojau atpirkau visus 
dvarus, priklausiusius mano ponui. Pasistačiau namus, prisipirkau 
vergų, darbinių gyvulių; ką tik paliesdavau, augdavo kaip medaus 
korys. O paskui, kai pasidariau turtingesnis negu visa mano tėvynė, 
lioviausi lošti: mečiau prekybą ir pradėjau skolinti pinigus atleisti- 
niams. Jau ir pats nebenorėjau užsiimti prekyba, bet mano pasiryžimą 
dar labiau sutvirtino netikėtai į mūsų miestą atvykęs astrologas — 
tai buvo graikiūkštis, vardu Serapas, kuris iš tikrųjų tiktų sėdėti dievų 
taryboje. Jis man priminė net tai, ką jau buvau užmiršęs: viską išdėstė 
nuo A iki Z, žinojo, kas yra mano viduriuose, — nedaug betrūko, kad 
pasakytų, ką vakar valgiau! Atrodė, lyg jis būtų visą laiką su manim 
gyvenęs! 

LXXVII. Tu, Habinai, rodos, girdėjai, kaip astrologas pasakė: 
„Tu susiradai sau žmoną ten ir ten. Tau nesiseka su draugais. Niekas 
tau deramai neatsidėkoja. Tu valdai didelius dvarus. Tu laikai gyvatę 
savo antyje“. Ir, anot jo,— kodėl turėčiau jums nepasakyti? — man 
dar likę gyventi trisdešimt metų, keturi mėnesiai ir dvi dienos. Taip pat 
aš netrukus paveldėsiąs turtą. Tai štai koks mano likimas! Ir jei man 
pavyktų prie savo valdų prijungti Apuliją, tai būčiau daug pasiekęs 
gyvenime. Tuo tarpu, Merkurijaus globojamas, pasistačiau šitą namą. 
Anksčiau, kaip žinot, buvo tik lūšnelė, o dabar — tikra šventykla: turi 
keturis valgomuosius, dvidešimt miegamų jų, du marmurinius portikus; 
antrame aukšte — kambarys, kuriame aš pats miegu, šitos štai gyvatės 
lizdas, puikus durininko kambarėlis; svečių kambariuose sutelpa visi 
mano svečiai. Žodžiu, kai Skauras“? atvyko, niekur kitur nenorėjo 
apsistoti, kaip tik šičia, nors prie jūros gyvena jo tėvo draugai. Ir dar 

daugiau dalykų jums netrukus parodysiu. Tikėkit manimi: turėsi asą, 
būsi aso vertas. Taip ir jūsų draugas buvo tik varlė, o dabar — kara- 
lius. Tuo tarpu, Stichai, atnešk man drabužius, su kuriais noriu būti 
palaidotas. Atnešk ir kvepiančio aliejaus, ir truputį vyno iš tos amforos, 
iš kurios liepiau nuplauti mano kaulus. 

LXXVIII. Stichas negaišdamas atnešė į triklinijų baltą užtiesalą ir 
purpuru apvedžiotą togą [...] Trimalchionas liepė mums pačiupinėti, 
ar jie iš geros vilnos. Paskui nusišypsojęs pridūrė: 

— Žiūrėk, Stichai, kad jų nesugraužtų pelės ir kandys, kitaip tave 
gyvą sudeginsiu. Aš noriu būti palaidotas iškilmingai, kad visi žmonės 
mane laimintų. 

Tuojau pat jis atidarė buteliuką nardo aliejaus ir visus mus patepė 
sakydamas: 

— Tikiuosi, šis aliejus man tiek pat malonumo teiks mirusiam kaip 
dabar gyvam. 

Čia pat jis liepė į indą įpilti vyno ir tarė: 

— Įsivaizduokite, jog esate sukviesti į mano šermenis. 

Galų gale mus net pykinti pradėjo, kai Trimalchionas, šlykščiai 
įsigėręs.vėl užsimanė muzikos ir liepė pakviesti į triklinijų trimitinin- 
kus; pasirėmęs ant krūvos pagalvėlių, jis išsitiesė visu ilgiu ant gulto 
krašto ir tarė: 

— Įsivaizduokit, jog aš miręs. Pagrokite ką nors gražaus. 

Trimitininkai užgrojo laidotuvių giesmę. Ypač stengėsi vergas to 
laidotuvių rengėjo, kuris buvo padoriausias šioje draugijoje; jis taip 
smarkiai sutrimitavo, kad visi kaimynai sukilo iš miego. Kvartalo 
panaktiniai pamanę, kad užsidegė Trimalchiono namai, staigiai iš- 
laužė duris ir, atlikdami savo pareigą, pradėjo triukšmingai darbuotis 
su kirviais ir kibirais. Mes pasinaudojome šia puikia proga, palikome 
Agamemnoną ir tučtuojau sprukome tarsi iš tikro gaisro. 

LXXIX. Neturėjome deglo, kuris mums beklaidžiojantiems rody- 
tų kelią, ir negalėjome tikėtis tokį tylų vidurnaktį sutikti praeivį su 
žiburiu. Be to, buvome girti ir nepažinojome šitų vietų — net dieną 
nelabai susigaudėme. Todėl ištisą valandą vilkome sukruvintas kojas 
per aštrius akmenukus ir indų šukes, ir tik Gitono nuovokumas mus 
išgelbėjo. Mat jisai, būdamas atsargus ir bijodamas paklysti net dienos 
šviesoje, vakarykščiai visus pakelės stulpus ir kolonas pažymėjo kreida. 
Tie kreidos rėžiai matėsi net visiškoje tamsoje ir ryškiai baltuodami 
mums paklydusiems rodė kelią. Tačiau pasiekę užeigos duris, turėjome 
ne mažiau vargo. Mat senė šeimininkė su savo nuomininkais buvo taip 

nusigėrusi, kad net deginama nebūtų pabudusi; mes būtume turėję 
miegoti lauke prie slenksčio, jeigu pro šalį nebūtų važiavęs Trimal- 
chiono pasiuntinys su dešimties vežimų palyda: truputį patriukšmavęs, 
jisai išlaužė užeigos duris ir per padarytą angą įėjo kartu su mumis 
į vidų. 


* + 


Oi, kokia ta naktis, dievai ir deivės! 
Koks minkštutis tas guolis! Liepsnodami 
Meile, mes iš lūpų į lupas liejom 

Savo alpstančias sielas. Rūpesčiai 
Mirtingi, sudie! Taip aš pradėjau mirti. 


Be reikalo save laikiau laimingu. Mat kai apgirtęs netekau jėgų ir 
atleidau rankas, Askiltas, tas visokių skriaudų meistras, nakčia pagrobė 
iš manęs berniuką, persinešė į savo lovą ir, netrukdomai pasivoliojęs 
su ne savo broliuku,— o šis arba nieko nejautė, ar tik apsimetė nejau- 
čiąs, — užmigo svetimame glėbyje, paniekinęs žmonių įstatymus. Pa- 
budęs apčiupinėjau tuščią savo guolį, iš kurio buvo pagrobtas mano 
džiaugsmas, ir — jeigu galima patikėti įsimylėjusiais — man net kilo 
mintis perverti juodu kardu, kad jie dar nepabudę užmigtų amžinai. 
Bet nutariau pasielgti ne taip Žiauriai: plakdamas diržu pažadinau 
Gitoną, o Askiltui, žiūrėdamas į jį baisiomis akimis, pasakiau: 

— Kadangi šiuo nusikaltimu sulaužei ištikimybę ir įžeidei mūsų 
draugystę, tai kuo greičiausiai pasiimk savo daiktus ir pasiieškok kitur 
sau vietos, kurią galėtum teršti. 

Askiltas nesipriešino, bet kai sąžiningai pasidalinome grobį, pa- 
reiškė: 

— Na, o dabar pasidalinkime ir berniuką! 

LXXX. Maniau, kad jis tik juokauja išeidamas. Bet jis savo brol- 
žudiška ranka išsitraukė kardą ir tarė: 

— Nesinaudosi šituo grobiu, kurį tu vienas nori apglobti. Panie- 
kinai mane, bet, jei reikės, savo dalį kardu atsikirsiu. 

Aš savo ruožtu irgi panašiai pasielgiau: apsivyniojęs ranką apsiaus- 
tu, pasirengiau kovai. Matydamas, kaip mes, vargšai, kraustomės iš 
proto, nelaimingasis berniukas ėmė verkti ir, apkabindamas tai vieno, 
tai kito kelius, maldaute maldavo, kad prasta smuklė nevirstų tėbie- 
tiškos dvikovos scena““ ir kad mes vienas kito krauju nesuteptume 
šios pagarsėjusios draugystės šventųjų saitų. 

— Jeigu nusikaltimas neišvengiamas, — šaukė jis,— štai mano 
gerklė: į ją nukreipkite savo rankas, įsmeikite savo kardus! Aš priva- 
lau mirti, nes suardžiau jūsų šventą draugystę. 

Po šių maldavimų vėl įsikišome kardus į makštis, ir Askiltas pirmas 
tarė: 

— Aš padarysiu šitam vaidui galą. Tegul berniukas pasilieka su 
tuo, su kuriuo nori. Leiskime jam visai laisvai pasirinkti brolį. 

Manydamas, kad toks senas mūsų bendravimas jau bus virtęs be- 
veik kraujo giminyste, aš visai nesibijojau, priešingai — greitai 
priėmiau tą pasiūlymą ir pavedžiau ginčą spręsti teisėjui. O šisai net 
nesvarstęs, net neapsimetęs dvejojančiu, vos baigus man žodį tarti, 
atsistojo ir pasirinko broliu Askiltą. Pritrenktas šitokio sprendimo, taip 
kaip stovėjau, išmetęs iš rankų kardą, kritau į lovelę ir būčiau pats 
prieš save pakėlęs nusikalstamas rankas, jeigu nebūčiau bijojęs padi- 
dinti priešo triumfo. Didžiuodamasis pergale, Askiltas išėjo su grobiu, 
savo ką tik buvusį brangiausią draugą, džiaugsmų ir nelaimių bendri- 
ninką, palikdamas svetimame mieste vieną ir pažemintą. 


Žodis „draugystė“ galioja tik tol, kol mums jis naudingas, — 
Taip kaip kauleliai lentoj juda pirmyn ir atgal. 

Kolei mums šypsosi laimė, draugai, palankumą jūs rodot, 

Kai tik palieka ji mus, šlykščiai pabėgat šalin. 

Scenoje trupė vaidina štai mimą: viens tėvu vadinas, 

Kitas — sūnum, o anas sakos turtuolis esąs. 

Bet vos tik baigiasi tekstas ir aktoriai sceną palieka, 

Jų tikrieji veidai vėl pasirodo visiems. 


LXXXI. Tačiau raudojau neilgai; pabijojęs, kad mokytojo pava- 
duotojas neužtiktų užeigoje manęs vieno — tai būtų buvusi dar 
didesnė nelaimė, — susirinkau savo mantelę ir nusiminęs išsinuomojau 
kambarį nuošalioje vietoje netoli jūros. Čia užsirakinęs tris dienas 
kankinausi, galvodamas apie savo vienišumą ir pažeminimą, mušiausi 
į verksmo draskomą krūtinę, nepaliaujamai vaitojau ir kartkartėmis 
šaukiau: 

— Kodėl neprasivėrė žemė ir neprarijo manęs? Kodėl nepaskan- 
dino jūra, žiauri net nekaltiesiems? Pasprukau iš teisėjo rankų, iš- 
trūkau iš arenos, užmušiau savo šeimininką ir po tiek drąsių žygių 
dabar štai aš, vargšas, tremtinys, visų apleistas, turiu voliotis graikų 
miesto užeigoje! Ir kas mane pasmerkė tokiai vienatvei? Jaunuolis, 
susitepęs visokiomis paleistuvystėmis, net savo paties prisipažinimu 

vertas ištremties, ištvirkavimu išsipirkęs iš vergijos, ištvirkavimu tapęs 
laisvu Žmogumi,— parsidavinėjęs nuo vaikystės jaunuolis, kurį lyg 
mergaitę išsinuomodavo net tas, kas žinojo jį esant vyrą. O jo draugu- 
žis? Jis net pilnametystės dieną vietoj vyriškos togos užsivilko moteriš- 
ką drabužį; pati motina jį prikalbėjo nebūti vyru, jis vergų kalėjime 
ėjo moters pareigas; ir štai, viską metęs, jis rado naują ištvirkavimo 
dirvą, išdavė mūsų draugystę ir — kokia gėda! — tartum pasileidėlė 
moteris viską pardavė už vienos nakties smagumus! Dabar abu myli- 
mieji guli apsikabinę ištisas naktis ir galbūt, pailsę nuo abipusių gla- 
monių, juokiasi iš mano vienatvės. Bet veltui jiems tai nepraeis. 
Arba aš nesu vyras ir laisvas žmogus, arba savo skriaudą nuplausiu 
tų nusikaltėlių krauju! 

LXXXII. Taip pasakęs prisijuosiau kardą ir, kad nepritrūktų 
jėgų mano žygiui, stipriau nei paprastai užvalgiau. Paskui išbėgau į 
gatvę ir kaip patrakęs ėjau per visus portikus. Bet kol aš pykčio iš- 
kreiptu veidu Žingsniavau, galvodamas tik apie žudynes ir kraują, ir 
vis dėjau ranką ant savo kerštui skirto kardo rankenos, mane paste- 
bėjo kažkoks karys — gal tai buvo koks valkata ar plėšikas — ir 
tarė: 

— Ei drauge, iš kurio legiono ir iš kurios centurijos būsi? 

Kai ramiausiai pamelavau ir centuriją, ir legioną, jis paklausė: 

— Sakyk, ar jūsų kariuomenės vyrai vaikščioja apsiavę baltais 
sandalais? 

Iš mano sumišusio veido supratęs, kad melavau, kareivis įsakė man 
atiduoti ginklus ir saugotis, kad daugiau taip nebūtų. Tokiu būdu nu- 
ginkluotas ir netekęs galimybės atkeršyti, grįžau į užeigą. Pamažu 
mano neapgalvotas įtūžis nuslūgo, ir mintyse pasijutau dėkingas tam 
įžūliam kariui. 

Net vandeny stovėdamas gerti negali Tantalas, 
Miršta iš alkio, tačiau vaisių nuskint nepasiekia. 


Taip ir turtuolis atrodo, kurs viską iš baimės į krūvą 
Krauna, o jojo burna džiūsta iš bado sausa. 


Nereikia per daug kliautis savo planais, nes likimas taip pat turi 
savus dėsnius. 


š * * 


LXXXIII. Užėjau į paveikslų galeriją, pilną nuostabių kūrinių. 
Apžiūrėjau Zeuksido?* darbus, dar nesugadintus laiko, ir, beveik vir- 

pėdamas iš susižavėjimo, gėrėjausi Protogeno“? eskizais, kurie savo 
tikroviškumu galėjo varžytis su pačia tikrove. O Apelio kūrinį, kurį 
graikai vadina „Vienablauzde deive“““, stačiai dievinau. Figūrų kon- 
tūrai buvo taip subtiliai ir natūraliai nupiešti, kad viskas atrodė kaip 
gyva. Štai erelis, pakilęs į dangų, nešė Idos berniuką“", o ten drovusis 
Hilas bandė atstumti įžūliąją najadę““. Kitame paveiksle Apolonas 
keikė savo žudikiškas rankas ir lyrą atpalaiduotomis stygomis puošė 
ką tik pražydusia gėle“?. Žiūrėdamas į šiuos paveikslus, kurie vaizdavo 
įsimylėjėlius, aš, tarsi būčiau vienui vienas, ėmiau šaukti: 

— Vadinasi, meilė net ir dievų širdis paliečia! Jupiteris, nesuradęs 
danguje, ką galėtų pamilti, nusileido į žemę nusidėti, bet jis bent nie- 
kam nepadarė skriaudos. Nimfa, pagrobusi Hilą, būtų suvaldžiusi 
savo aistras, jeigu būtų žinojusi, kad Herkulis ateis jo atsiimti. Apolo- 
nas atkūrė mylimo berniuko šešėlį gėlėje; pagaliau visose šiose pasa- 
kose meilei nesutrukdo joks varžovas. O mano svečiu ir draugu tapo 
žmogus, net už Likurgą““ žiauresnis. 


Man šitaip veltui burną aušinant, į galeriją įėjo žilas senis iškan- 
kintu veidu. Atrodė, jis nori paskelbti kažką didingo, bet iš jo prastų 
drabužių nesunku buvo atspėti, jog tai vienas iš tų mokytų žmonių, 
kurių taip nekenčia turtingieji. Priėjęs jis sustojo šalia manęs. 


* sė 


— Aš,— tarė jis, — esu poetas ir, tikiuosi, ne pats blogiausias, jeigu 
galima bent kiek patikėti vainikais, kuriais neretai apdovanojami ir 
menki poetai. Tu paklausi, kodėl aš taip blogai apsirengęs? Kaip tik 
dėl to. Meilė menui dar nė vieno nepraturtino. 


Kas pasitiki jūra, tą iškelia didelis pelnas; 

Kam patinka stovyklos ir kovos, tas juokiasi auksu; 
Kas pataikauja, tas girtas raštuotame purpure guli; 
Tas, kuris svetimą žmoną patenkina, pinigus kraunas. 
Iškalba dreba tiktai nuo šalčio sustirusiuos rūbuos, 
Veltui vargingu balsu šaukdama menus užmirštuosius. 


LXXXIV. Taip iš tikrųjų ir yra. Jei kas, nepakęsdamas ydų, pra- 
deda eiti tiesiu gyvenimo keliu, jis savo kitokiu elgesiu tuojau pat užsi- 
traukia minios neapykantą: juk nė vienas nepritaria tam, kas į jį ne- 
panašus. Be to, žmonės, kurie rūpinasi tik turtų kaupimu, nori, kad ir 

visi kiti tikėtų, jog nieko nėra geresnio už tai, ko jie patys siekia. 
Todėl jie visokiais galimais būdais persekioja literatūros mylėtojus, 
kad parodytų, jog ir šie yra pinigo vergai. 


+ + 
Nežinau kodėl, bet neturtas — didelių gabumų brolis. 


* 48 


Norėčiau, kad priešas, kuris mane verčia susilaikyti, būtų skaisčios 
sielos žmogus, — tada jį būtų galima palenkti į savo pusę, bet tai — 
prityręs nusikaltėlis, sumanesnis už visus sąvadautojus. 


LXXXV. EUMOLPAS. Kai aš, kaip apmokamas tarnas lydė- 
damas kvestorių, patekau į Aziją, apsigyvenau Pergame, vienuose 
namuose. Man patiko tenai gyventi ne tik dėl patogumų, bet ypač 
todėl, kad šeimininko sūnus buvo labai gražus. Ir aš sugalvojau būdą 
mylėti tą sūnų taip, kad neįtartų tėvas. Kada tik puotos metu užeidavo 
kalba apie gražius berniukus, apsimesdavau baisiai pasipiktinęs, 
taip griežtai atsisakydavau klausytis ausis užgaunančių paleistuvingų 
kalbų, kad visi, o ypač motina, pradėjo į mane žiūrėti kaip į filosofą. 
Pradėjau vedžioti berniuką į gimnaziją, vadovauti jo mokymuisi, pats 
jį mokyti ir stebėti, kad į namus nepatektų koks suvedžiotojas. 


Kartą mes miegojome triklinijuje — mat dėl šventės iškilmių pa- 
mokos buvo sutrumpintos ir ilgai užtrukusi linksma puota tiek nuvargi- 
no, kad tingėjome eiti į savo kambarius. Apie vidurnaktį supratau, 
kad berniukas nemiega. Tada pašnibždomis daviau šitokį pažadą: 

— O dievaite Venera, jei aš šitą berniuką pabučiuosiu taip, kad 
jis nepajus, rytoj padovanosiu jam porą balandžių. 

Išgirdęs apie tokį atlyginimą už malonumą, berniukas pradėjo 
knarkti. Tuomet aš, priėjęs prie apsimetėlio, kelis kartus pabučiavau jį. 
Patenkintas šitokia pradžia, atsikėliau anksti rytą ir atnešiau jam lau- 
kiamą porą rinktinių balandžių, taip įvykdydamas pažadą Venerai. 

LXXXVI. Kitą naktį, turėdamas tokią pat gerą progą, pakeičiau 
savo maldelę tardamas: 

— Jei aš jį paglostysiu nedora ranka ir jis nepajus, už tai pado- 
vanosiu jam du kovingiausius gaidžius. 

Išgirdęs šį pažadą, berniukas pats prie manęs prisislinko ir, matyt, 
net pradėjo bijoti, kad aš pats neužmigčiau. Tuoj jį nuraminau ir visą 
kūną pasotinau glamonėmis. Kai atėjo diena, jo dideliam džiaugsmui, 
atnešiau jam, ką buvau pažadėjęs. Trečią naktį, pasitaikius progai, 
atsikėliau ir pašnibždėjau į ausį neva miegančiam: 

— Nemirtingi dievai! Jei aš patirsiu su miegančiuoju patį didžiau- 
sią malonumą, kurio trokštu, už šitą laimę rytoj jam padovanosiu puikų 
Makedonijos žirgą, bet su sąlyga, kad jis nieko nepajus. 

Dar niekad berniukas taip kietai nemiegojo... Rytą sėdėdamas 
miegamajame jis laukė kaip paprastai manęs ateinant. Bet žinai, kad 
kur kas lengviau yra nupirkti karvelį ar gaidį negu žirgą; be to, 
pradėjau bijoti, kad dėl tokios didelės dovanos mano dosnumas nepasi- 
rodytų įtartinas. Todėl pavaikščiojęs kelias valandas, grįžau namo ir 
berniukui galėjau padovanoti tik bučinį. O jisai apsidairęs puolė man 
ant kaklo ir paklausė: 

— Mokytojau, o kurgi žirgas? 


LXXXVII. Nors per šį įžeidimą aš pats uždariau sau duris, kurias 
buvau pravėręs, netrukus sena bičiulystė vėl atgijo. Po kelių dienų, 
susiklosčius panašioms aplinkybėms, išgirdęs, kad tėvas jau knarkia, 
pradėjau prašyti berniuką taikytis su manim, tai yra atsiduoti malo- 
numams. Skatinamas aistros visaip jį įtikinėjau, bet jis, rimtai supykęs, 
visą laiką kartojo: 

— Arba miegok, arba pasakysiu tėvui. 

Bet nėra tokio sunkumo, kurio nepergalėtų nedorybė: kol jis 
žadėjo prikelti tėvą, įšliaužiau į jo guolį ir, silpnai jam priešinantis, 
išplėšiau norimą džiaugsmą. O jisai, toli gražu nepasipiktinęs mano 
įžūlumu, ilgai skundėsi, kad aš jį apgavęs, kad iš jo juokiasi ir tyčio- 
jasi visi mokiniai, kuriems jis gyręs mano dosnumą. 

— Tačiau pamatysi, — tarė jis galų gale,— aš ne toks kaip tu. 
Jei ko nori, gali pakartoti. 

Užmiršęs nesantaiką, vėl susigerinau su berniuku ir, pasinaudojęs 
jo paslaugomis, užmigau. Bet berniukui neužteko šio pakartojimo: jo 

amžius trokšte troško pasyvaus smagumo. Todėl jis mane pažadino iš 
miego ir tarė: 

— Ar nenori dar? 

Pasiūlymas man nebuvo nemalonus. Taigi nors ir išprakaitavau, 
ir šniokštavau iš nuilsimo, vis dėlto jis gavo, ko norėjo, ir aš, nuvargęs 
po malonumo, vėl užmigau. Nepraėjus nė valandėlei, jis vėl pradėjo 
mane badyti pirštu klausdamas: 

— Kodėl mes nieko nedarome? 

Tada aš, tiek kartų pažadintas, užpykau ir atsakiau jam jo paties 
žodžiais: 

— Arba miegok, arba pasakysiu tėvui. 


LXXXVIII. Pralinksmintas šio pasakojimo, pradėjau jo, kaip 
mokytesnio, klausinėti [...] apie paveikslų amžių ir kai kurių man 
nesuprantamą turinį. Palietėme ir šių laikų meno smukimo priežastis. 
Juk šiame amžiuje žuvo gražieji menai, o tapyba net nė mažiausio 
pėdsako nepaliko. 

— Dėl šito pasikeitimo, — tarė jisai, — kalta pinigų meilė. Senovės 
laikais, kai žmonės dar mokėdavo įvertinti gabumus, klestėjo kilnieji 
menai ir žmonės lenktyniaudavo kurdami tai, kas bus naudinga atei- 
nančioms kartoms. Antai Demokritas išmoko traukti syvus iš visokių 
augalų ir visą amžių praleido tyrinėdamas akmenis ir augalus. Eudok- 
sas*' paseno aukščiausio kalno viršūnėje tirdamas dangaus ir žvaigž- 
džių judėjimą, o Chrisipas““, stengdamasis padaryti atradimą, tris 
kartus apvalė savo dvasią čemeriu. Bet grįžkime prie skulptorių. 
Lisipas, kurdamas vieną statulą, tiek buvo įsitraukęs į darbą, kad net 
valgyti užmiršo ir mirė badu. Mironas, kuris savo bronzinėms žmonių 
ir gyvulių statuloms beveik įkvėpdavo gyvybę, nerado pasekėjo. O 
mes, paskendę vyne ir ištvirkavime, net nedrįstame tyrinėti ankstesnio- 
jo meno ir, niekindami senovę, mokome ir mokomės tik ydų. Kurgi 
dingo dialektika, kur astronomija? Kur kelias į filosofiją, kadaise pra- 
mintas? Kas gi dabar eina į šventyklą ir daro įžadus, norėdamas 
pasiekti iškalbos meno aukštumas ar panirti į filosofijos versmes? 
Žmonės jau net nebemeldžia kūno ir dvasios sveikatos. Dar prieš pa- 
liesdamas Kapitolijaus slenkstį, vienas jau pažada dievams dovaną, 
Jei turtingą giminaitį palaidos, kitas — jei lobį iškas, trečias — jei 
sukaups, gyvas būdamas, trisdešimt milijonų. Patsai senatas, teisin- 

gumo ir dorovės mokytojas, pažada Kapitolijui tūkstantį svarų aukso 
ir, kad niekas nesidrovėtų gobšauti, stengiasi pinigais palenkti patį 
Jupiterį. Tad nesistebėk tapybos smukimu, kadangi dabar visiems 
dievams ir žmonėms atrodo gražesnis aukso gabalas negu tai, ką sukūrė 
Apelis ir Fidijas — tie bepročiai graikiūkščiai. 

LXXXIX. Bet matau, kad tu labai domiesi paveikslu, kuris vaiz- 
duoja Trojos paėmimą. Pamėginsiu šį kūrinį paaiškinti eilėmis: 


Jau dešimt vasarų, kai frygai apgulti 
Gyveno nuolat baimėj ir pavojuje. 
Tikėjimas žyniu Kalchantu baigė silpt 
Pagraužtas abejonių, didžio nerimo, 

Kai, Delo dievui?* liepiant, Idos ąžuolai 
Šlaituos krūvon pargriuvo nukirsti, iš jų 
Iškilo didis Trojai grasantis arklys. 

Štai plačią slaptą angą atveria jame 
Stovyklai pulti. Čia dešimtmečių kovos 
Įerzinti narsuoliai slepiasi, rimti 

Danajai susigrudę gužias šioj aukoj. 
Tėvyne, manėme, kad tūkstančiai laivų 
Jau išplaukė ir tu laisva! Taip įrašas 
Bylojo, iškirstas arkly, taip tvirtino 
Sinonas“* veidmainys, mums žūtį nešdamas. 
Pamiršus karą skuba pro vartus minia 
Tesėti pažadų. Jų skruostais ašaros 

Net rieda: džiaugsmas virkdo juos kaip liudesys. 
Bet džiūsta ašaros — Neptūno mat žynys 
Laokoontas palaidais plaukais šauksmus 
Minioj sukėlė ir paleido ietimi 

Į arklį. Bet likimas jam susilpnino 
Rankas: atšokus ietis vien lengvatikiams 
Bylojo, jog nėra klastos čionai. Silpnas 
Rankas pakėlęs, trenkia jis ir vėl kirviu. 
Viduj belaisviai vyrai dreba; ąžuolo 
Arklys alsuoja tartum baime svetima. 
Belaisviai patys eina Trojos užkariaut, 
Kovodami dar neregėtom klastomis. 

Štai vėl stebuklas! Ten, kur Tenedo“? aukšta 
Iškyla jūroj nugara, štai pučiasi 

Banga, sudūžta, sukas apačioj vandens. 
Taip tylią naktį sklinda tolumon garsai 
Irklų, kai plaukia jūroj virtinė laivų, 
Vaitoja jos paviršius eglių daužomas. 
Sužiurom: dvi gyvatės raitos vandeny, 
Bangas į krantą varo; pasipūtusios 
Krūtinės jų lyg laivas atmeta putas. 

Į jurą garsiai plakasi jų uodegos, 

O virš bangų ir akys jų, ir skiauterės 

Lyg žaibas dega. Nuo šnypštimo virpa net 
Vanduo. Apstulbom. Su juostelėmis šventom 
Ir frygų rūbais žynio mylimi dvyniai 
Stovėjo. Juos staiga gyvatės žvilgančios 
Apjuosia. Rankutes iškėlę jie abu 
Pagelbėt stengias kits kitam. Tačiau mirtis 
Užklumpa juodu, viens dėl kito drebančius. 
Bandydams veltui sūnus gelbėti, patsai 
Laokoontas žūsta. Jau surijusios 

Abu vaikus gyvatės puola jį, žemyn 
Partrenkia: guli kaip auka tarp aukurų 
Pridengęs kūnu žemę. Taip išniekinus 

Tas šventenybes, Troja, ruošdamasi žūt, 
Pati anksčiau neteko ir savų dievų. 

Jau baltą šviesą skleidė Febės““ pilnatis 
Žvaigždes mažąsias vesdamasi mirgančias, 
Kai, ilsintis vaikams Priamo, pakirstiems 
Ir vyno, ir nakties, danajai atveria 

Angas slėptuvių ir išleidžia karžygius. 
Vadai ginklus išbando, kaip Tesalijos 
Žirgai sutraukę pančius bėga į laukus, 
Iškėlę galvas, purtydami vis karčius. 
Ištraukia kardus, rankoj spausdami skydus, 
Vieni žudyti ima pasigėrusius, 

Jų ramų miegą mirtimi paversdami, 

Kiti nuo aukuro deglus prisidega 

Ir šaukiasi prieš Troją jos pačios dievus. 


XC. Žmonės, vaikščiojantys galerijoje, ėmė mėtyti į deklamuo- 
jantį Eumolpą akmenis. Jisai, pripratęs prie tokių jo talento paskati- 

nimų, užsidengė galvą ir pabėgo iš šventyklos. Pabijojau, kad ir 
manęs nepalaikytų poetu. Taigi lėkiau paskui pabėgėlį iki jūros 
kranto, o kai jau mūsų nebegalėjo pasiekti priešų ginklai, sustojome. 
Tada paklausiau Eumolpo: 

— Ką gi tu galvoji apie tą savo ligą? Nė dviejų valandų su manim 
neišbuvai, o jau daugiau kalbėjai kaip poetas, o ne kaip žmogus. Tad 
nenuostabu, jog žmonės tave apmėto akmenimis. Ir aš pats prisidėsiu 
antį akmenų, kad kiekvieną kartą, kai tik pasijusi nesavas, sukruvin- 
čiau tau makaulę. 

— Mano mielas jaunuoli, — atsakė jisai linguodamas galvą,— 
jau ne šiandien aš pradėjau. Tiesą sakant, kada tik ateidavau į teatrą ką 
nors deklamuoti, visados būdavau panašiai sutinkamas. Bet kad nerei- 
kėtų man ir su tavim vaidytis, visą dieną susilaikysiu nuo šito 
valgio. 

— Jei šiandien nekvailiosi, tai pietausime kartu,— tariau. 


Savo kambario sargei pavedu paruošti kuklius pietus. 


XCI. Pamatau Gitoną su rankšluosčiais ir brūžyklėmis rankoje 
prie sienos prisišliejusį, nusiminusį, susirūpinusį. Matyt, jis tarnauja 
prieš savo norą. Todėl norėdamas įsitikinti, ar mano akys nemeluo- 
ja [...] 

Jis atsuko į mane iš džiaugsmo nušvitusį veidą ir tarė: 

— Broli, pasigailėk! Kur nėra ginklų, galiu laisvai kalbėti. Iš- 
trauk mane iš to kraugerio plėšiko rankų ir nubausk taip griežtai, 
kaip nori, tavo atgailaujantį teisėją. Man, vargšui, bus pakankama 
paguoda net žūti tavo valia. 

Liepiu jam liautis skųstis, kad kas nors nesužinotų mūsų planų, 
ir palikęs Eumolpą, jau deklamuojantį pirtyje poemą, griebiu Gitoną, 
per tamsų, nešvarų išėjimą ištempiu laukan ir skubu į užeigą. Paskui, 
užrakinęs duris, apkabinu jį ir išbučiuoju ašaromis pasruvusį jo 
veidą. Nei vienas, nei antras ilgai negalėjome žodžio ištarti, nes ir 
berniukas raudodamas kūkčiojo. Pagaliau tariau: 

— Koks nuodėmingas silpnumas! Nors palikai mane, vis tiek tave 
tebemyliu, ir nors mano krūtinėje buvo didelė žaizda, bet rando ne- 
liko. Ką pasakysi tu, taip lengvai pasidavęs svetimo žmogaus meilei? 
Argi aš buvau vertas šitokio įžeidimo? 

Berniukas pamatęs, jog aš jį dar myliu, aukščiau pakėlė galvą. 


— Aš juk nepavedžiau spręsti apie tavo meilę kitam teisėjui. Bet 
nebesiskųsiu ir viską užmiršiu, jei tik tu savo klaidą nuoširdžiai ap- 
gailėsi. 

Kai šitaip liejau savo širdį verkdamas ir vaitodamas, berniukas 
apsiaustu nušluostė man veidą ir tarė: 

— Enkolpijau, tik prisimink, ar aš tave palikau, ar tu mane iš- 
davei? Prisipažinsiu nieko neslėpdamas: matydamas jus abu ginkluo- 
tus, pabėgau pas stipresnįjį. 

Išbučiavęs jį už tokią išmintingą širdį, apkabinau rankomis kaklą ir 
prisispaudžiau jį prie krūtinės, tuo parodydamas, kad jam atleidžiu 
ir kad mūsų draugystė vėl gyva. 

XCII. Jau visai sutemo ir moteris jau buvo pataisiusi mano užsa- 
kytą valgį, kai Eumolpas pasibeldė į duris. Paklausiau: „Keli 
esate?“ — ir pro plyšį atidžiai ėmiau žiūrėti, ar kartais ir Askiltas 
nebus atėjęs drauge. Pamatęs, kad svečias tik vienas, tuojau jį įsilei- 
dau. Išsitiesęs ant lovos ir išvydęs dengiantį stalą Gitoną, jis palingavo 
galva ir tarė: 

— Man patinka tavo Ganimedas. Šiandien mes puikiai praleisime 
laiką. 

Manęs nenudžiugino tokia nekukli pradžia, ir net ėmiau baimintis, 
kad nebūčiau įsileidęs antrojo Askilto. Eumolpas nesiliovė ir, kai 
berniukas jam padavė gerti, tarė: 

— Tu man mielesnis negu visi kiti, matyti pirtyje, — ir, vienu 
mauku ištuštinęs taurę, ėmė skųstis: — Dar niekad man nebuvo tokios 
blogos dienos. Juk ir besimaudydamas beveik gavau mušti už tai, kad 
pamėginau deklamuoti eilėraštį ant baseino krašto sėdintiems žmo- 
nėms, ir paskui, išvytas iš pirties tarsi iš teatro, pradėjau vaikščioti po 
visas pakampes visu balsu šaukdamas Enkolpijų. Iš kitos pusės visiškai 
nuogas jaunuolis, netekęs drabužių, taip pat garsiai ir ne mažiau 
pasipiktinęs reikalavo Gitono. Iš manęs pirties vergai juokėsi lyg iš 
bepročio ir tyčiodamiesi mėgdžiojo mane, o tą jaunuolį apspitusi di- 

delė minia žmonių plojo ir pagarbiai stebėjosi. Mat jis turėjo tokį 
svarų padargą, kad pats žmogus atrodė esąs tik jo priedas. Tai darbin- 
gas jaunuolis! Manau, kad jis pradeda iš vakaro, o baigia tik kitą dieną. 
Todėl jis greitai sulaukė pagalbos: kažkoks romėnų raitelis, kaip žmo- 
nės sakė, garsus ištvirkėlis, beklaidžiojantį jaunuolį apsiautė savo dra- 
bužiu ir nusivedė namo, matyt, norėdamas vienui vienas pasinaudoti 
tokiu dideliu turtu. O aš iš durininko net savo drabužių nebūčiau 
atsiėmęs, jeigu nebūčiau pristatęs liudininko. Taigi labiau apsimoka 
lavinti papilvę, o ne galvą. 

Eumolpui kalbant, mano veido išraiška nuolat keitėsi: mat aš tai 
džiaugiausi savo priešo nelaimėmis, tai liūdėjau dėl jo sėkmės. Tačiau 
tylėjau, lyg ši istorija nieko man nesakytų, ir ėmiau vardinti, ką val- 
gysime pietums. 


XCIII.— Kas lengvai pasiekiama, mažai vertinama, ir paklydusi 
siela mėgsta uždraustus vaisius. 


Parvežtas iš Kolchidės puošnus fazanas 
Ir sparnuočiai iš Afrikos patinka 
Gomuriui, nes sunku jų gauti. Baltos 
Žąsys ir margaplunksnės antys — 
Vargšams. Žuvys iš tolimiausių jūrų, 
Išmestos audrų į Sirties?' krantą, 
Mėgstamos, o paprastos — nepatinka. 
Žmoną nugali kekšė, rožė bijos 
Cinamono. Kas reta, atrodo gera. 


— Ar tai šitaip laikaisi pažado? Juk žadėjai šiandien eilėraščių 
nedeklamuoti! Prašau tavęs, nors mūsų pasigailėk, juk į tave nemėtėme 
akmenų! Juk jei kas nors iš šioje užeigoje geriančiųjų užuos čia poetą, 
sukels visus kaimynus ir mus visus dėl tos pačios priežasties užmuš. Tad 
pasigailėk ir prisimink arba paveikslų galeriją, arba pirtį. 

Gitonas, labai švelnus berniukas, mane už šią kalbą subarė tvir- 
tindamas, jog aš negerai darąs, užgauliodamas seną žmogų, ir, užmiršęs 
svetingumo dėsnius, pats parverčiąs tą puotos stalą, kurį iš žmoniškumo 
padengęs svečiui. Jis pridūrė ir daugiau pagarbių, santūrių žodžių, 
kurie jo grožiui labai pritiko. 

XCIV. EUMOLPAS GITONUI.— Laiminga motina, kuri tave 
tokį pagimdė! Esi šaunuolis! Retai susitinka toks grožis ir išmintis. 
Nemanyk, kad tu veltui kalbėjai: įgijai karštą gerbėją! Aš tave gar- 
binsiu eilėmis. Aš būsiu tavo mokytojas ir sergėtojas: seksiu visur 
paskui tave, net ten, kur neliepsi. Enkolpijus nebus nuskriaustas: jis 
jau kitą myli. 

Eumolpui pagelbėjo tas karys, kuris iš manęs atėmė kardą, kitaip 
įtūžį, susikaupusį prieš Askiltą, būčiau paskandinęs Eumolpo kraujyje. 
Gitonas tai pastebėjo. Jis išėjo iš kambario neva vandens atsigerti ir 
taip išmintingai pasišalindamas užgesino mano pyktį. Įtūžiui kiek atly- 
žus, tariau: 

— Eumolpai, jau verčiau kalbėk eilėmis, negu duok šitokius pa- 
žadus. Aš greitai užpykstu, tu esi gašlus; matai, kaip sunku mums su- 
gyventi. Taigi įsivaizduok, kad esu pamišęs, ir nusileisk mano beproty- 
bei, kitaip sakant, kuo greičiau nešdinkis iš čia. 

Eumolpas sumišo išgirdęs šitokius žodžius ir, net neklausęs mano 
pykčio priežasties, tuojau pat išlėkė iš kambario, užtrenkė paskui save 
duris, užrakino mane, visai to nesitikėjusį, ir pasiėmęs raktą nubėgo 
ieškoti Gitono. 

Pasijutęs užrakintas, nutariau pasikarti. Jau buvau atrėmęs stačią 
lovą į sieną, užrišęs diržą ir įkišęs galvą į kilpą, kai staiga atsirakinęs 
duris įėjo Eumolpas su Gitonu ir mane jau beveik iš kapo grąžino 
atgal į gyvenimą. Gitonas, kurio sielvartas perėjo į tūužmą, abiem 
rankomis pastūmęs, įvertė mane į lovą ir ėmė šaukti: 

— Klysti, Enkolpijau, jei tariesi galėsiąs pats anksčiau už mane 
numirti. Aš pirmas ketinau žudytis. Jau pas Askiltą būdamas ieškojau 
kardo. Jei tavęs nebūčiau atradęs, seniai būčiau šokęs į bedugnę. Ir 
kad žinotum, jog mirties toli ieškoti nereikia, parodysiu tau tai, ką 
norėjai man parodyti. 

Tai pasakęs pasigriebė iš Eumolpo tarno skustuvą ir, dusyk pa- 
traukęs juo sau per gerklę, susmuko prie mūsų kojų. Apstulbęs sušu- 
kau ir, paskui jį pargriuvęs, bandžiau tuo pačiu skustuvu nusižudyti. 
Bet nei Gitonas nė kiek nesusižeidė, nei aš nepajutau jokio skausmo. 
Mat skustuvas, laikomas tarno krepšyje, buvo neaštrus, net tyčia atbu- 
kintas, kad pripratintų kirpėjo amato besimokančius vaikus ryžtingai 
dirbti. Todėl nei Eumolpo tarnas neišsigando, kai skustuvas buvo pa- 
griebtas, nei Eumolpas nemėgino sukliudyti šitai teatrališkai savižu- 
dybei. 


127 Satyrikonas 





XCV. Dar tebevykstant šiai įsimylėjėlių dramai, įėjo šeimininkas 
su nauju patiekalu ir pamatęs, kaip mes begėdiškai voliojamės ant grin- 
dų, tarė: 

— Tai ką, ar jūs girti, ar pabėgę vergai, ar ir viena, ir antra? Kas 
gi tą lovą iškėlė aukštyn? Ką reiškia toks paslaptingas ruošimasis? 
Prisiekiu Herkuliu, jūs norėjote pabėgti nakčia, kad nereikėtų už kam- 
barį nuomos mokėti! Bet jums tai geruoju nesibaigs! Aš parodysiu, kad 
šis namas priklauso ne kokiai našlei, o Markui Manicijui. 


Eumolpas suriko: „Ką? Tu mums grasini?“ — ir iš visų jėgų trenkė 
jam antausį. O tasai, būdamas jau gerokai prisigėręs su nuomininkais, 
paleido Eumolpui į galvą molinį ąsotį ir praskėlė triukšmaujančiam 
poetui kaktą, o paskui puolė pro duris. Eumolpas, nepakęsdamas 
įžeidimo, pagriebė medinę žvakidę, pasivijo pabėgėlį ir smūgių kruša 
atkeršijo už savo antakį. Subėgo vergai ir daugybė girtų nuomininkų. 
O aš, džiaugdamasis puikia proga atkeršyti, užtrenkiau duris prieš 
Eumolpo nosį ir, taip atsikratęs to rėksnio, rengiausi be varžovo pasi- 
naudoti ir kambariu, ir naktimi. 


Tuo tarpu virėjai ir nuomininkai mušė už durų paliktą Eumolpą: 
vienas, pagriebęs iešmą su čirškiančia mėsa, taikstėsi išdurti jam akį, 
kitas, apsiginklavęs šake iš mėsinės, atsistojo pasirengęs kovai. Kažko- 
kia senė išvarvėjusiomis akimis, apsijuosusi nešvaria drobine prijuoste, 
apsiavusi nevienodais sandalais, atsitempė didelį šunį, pririštą grandi- 
ne, ir ėmė siundyti prieš Eumolpą. Bet šisai žvakide atsigynė nuo visų 
pavojų. 

XCVI. Mes stebėjome šią kovą pro skylę duryse, pasidariusią 
kiek anksčiau, Eumolpui išlupus rankeną; džiaugiausi matydamas, 
kaip muša Eumolpą. Bet Gitonas, visados gailestingas, patarė atidaryti 
duris ir pagelbėti žmogui, patekusiam į pavojų. Vis dar tebepyk- 
damas, nesusilaikiau ir daviau besigailinčiam berniukui į galvą didelį 
sprigtą. Jisai pravirkęs atsisėdo ant lovos. O aš, prikišdamas prie durų 
skylės tai vieną, tai kitą akį, gardžiavausi Eumolpo nelaime tarsi 
kokiais skanumynais ir juokais jam siūliau šauktis pagalbos. Bet štai 
per patį kovos įkarštį atvyko nuo puotos stalo pakeltas namo valdy- 
tojas Bargatas — jį atnešė lektikoje du vergai, nes jam skaudėjo kojas. 
Įtūžęs Bargatas ilgai grubiu balsu plūdo girtuoklius ir bėglius, paskui, 
pastebėjęs Eumolpą, sušuko: 

— O geriausias iš poetų! Nejaugi čia tu? Niekingi vergai, trau- 
kitės kuo greičiausiai ir nedrįskite pakelti prieš jį rankos! 

BARGATAS EUMOLPUI.— Mano sugulovė ėmė riesti nosį. To- 
dėl, jei mane myli, iškoneveik ją savo eilėraščiais, kad pradėtų gėdintis. 


XCVII. Eumolpui slaptai besikalbant su Bargatu, į užeigą įėjo 
šauklys su viešosios tvarkos saugotoju ir nedideliu palydovų būriu. 
Mosuodamas daugiau rūkstančiu negu šviečiančiu deglu, jis štai ką 
paskelbė: 

— Neseniai iš pirties dingo maždaug šešiolikos metų berniukas 
garbanotais plaukais, meilus, gražus, vardu Gitonas. Kas jį sugrąžins 
ar bent nurodys, kur jis yra, gaus tūkstantį sestercijų. 

Greta šauklio stovėjo Askiltas, apsivilkęs margu apsiaustu, ir sidab- 
riniame dubenyje laikė atkišęs pažadėtą sumą ir liudijimą. [sakiau Gi- 
tonui tuojau pat lįsti po lova ir įsikabinti kojomis ir rankomis į diržus, 
ant kurių laikėsi čiužinys, kad jis tūnotų po lova kaip kadaise Uliksas 
po avinu““, — tada ieškantieji jo nepastebės. Gitonas negaišdamas pa- 
kluso ir vienu akimirksniu įsikibo rankomis už diržų, gudrumu pra- 
lenkdamas net Uliksą. O aš, kad nekiltų nė mažiausias įtarimas, ant 
lovos sukroviau patalynę ir joje įspaudžiau vieno Žmogaus — tokio 
ūgio kaip aš — duobę. 

Tuo tarpu Askiltas, perėjęs su pareigūnu visus kambarius, atėjo 
pas mane; jo viltys užtikti čia Gitoną dar labiau padidėjo, kai rado 
duris tvirtai užrakintas. Viešosios tvarkos saugotojas įkišo kirvį tarp 
lentų ir atplėšė duris. Aš puoliau Askiltui po kojomis ir vardan senos 
mūsų draugystės, vardan bendrai iškentėtų nelaimių prašiau leisti bent 
pamatyti Gitoną. Kad mano melagingi maldavimai atrodytų įtikina- 
mesni, tariau: 

— Žinau, Askiltai, kad atėjai manęs užmušti. Nes kam gi kitam 
atsinešei kirvius? Todėl pasotink savo pyktį. Štai mano kaklas: praliek 
kraują, kurį tu norėjai pralieti neva prisidengdamas krata. 

Askiltas gynėsi nepykstąs ir sakėsi atėjęs ne kokiu kitu tikslu, o tik 
ieškoti savo pabėgėlio; jis nenorėjęs niekieno mirties, tuo labiau to, 
kuris maldauja pasigailėti ir kurį net po nelaimingo vaido jis laikąs 
brangiausiu žmogumi. 

XCVIII. Tačiau viešosios tvarkos saugotojas veltui negaišo laiko: 
pagriebęs iš smuklininko lazdą, pakišo po lova ir apžiūrėjo net visas 

sienų skyles. Sulaikęs kvapą, Gitonas taip susitraukė, kad jo nepasiektų 
smūgiai, jog veidu net lietė lovos blakes. 


+ 4. + 


"Tuo tarpu Eumolpas, pamatęs, kad kambario durys išlaužtos ir jis 
gali įeiti, susijaudinęs įsiveržė į vidų ir sušuko: 

— Tūkstantis sestercijų atiteks man! Pasivysiu šauklį ir pasakysiu, 
kad Gitonas yra pas tave. Tu nusipelnei tokios išdavystės. 

Apkabinau užsispyrusio senio kelius prašydamas, kad nepribaigtų 
mūsų, ir taip jau žūstančių. 

— Ne veltui širstum,— tariau,— jei galėtum nurodyti, kur yra 
berniukas. Bet jisai per sumaištį pabėgo ir net neįsivaizduoju kur. 
Maldauju, Eumolpai, grąžink berniuką ir gali atiduoti jį net Askiltui. 

Kol įtikinėjau jį, jau bepatikintį mano žodžiais, Gitonas, nebega- 
lėdamas ilgiau susilaikyti, tris kartus nusičiaudėjo taip smarkiai, kad 
net lova sujudėjo. Išgirdęs triukšmą, Eumolpas atsigręžė, pasakė Gi- 
tonui „į sveikatą“, pakėlė čiužinį ir pamatė Uliksą, kurio net alkanas 
kiklopas būtų pasigailėjęs. Paskui, atsisukęs į mane, tarė: 

— Na ką, plėšike? Net ir sučiuptas neišdrįsai man tiesos pasakyti? 
Jei koks nors žmonių likimą tvarkąs dievas nebūtų privertęs kabantį 
berniuką išsiduoti, aš apgautas būčiau turėjęs lakstyti po smukles [...] 


+ 4 8 


Būdamas daug gailestingesnės širdies negu aš, Gitonas aliejuje 
pamirkytais voratinkliais padėjo užtraukti Eumolpo antakyje padarytą 
žaizdą. Paskui, kadangi poeto drabužiai buvo sudraskyti, apvilko jį 
savo apsiaustu, apkabino ir, kai šis nurimo, apibėrė jį bučiniais saky- 
damas: 

— Brangusis tėve, mūsų likimas yra tavo, tik tavo rankose. Jeigu 
tu myli savo Gitoną, tai apsaugok jį. O kad mane prarytų žiaurioji 
ugnis ar paskandintų audringa jūra! Aš esu visų nusikaltimų šaltinis, 
aš esu jų priežastis! Jeigu pražūčiau, draugai, kurie virto priešais, vėl 
susitaikytų. 


+ + 


XCIX. EUMOLPAS.— Visada ir visur aš gyvenau, išnaudoda- 
mas kiekvieną dieną taip, tarsi ji būtų paskutinė. 


9. PLB 8 


Petronijus 130 


Liedamas ašaras, prašau ir maldauju, kad jis ir su manimi susitai- 
kytų: juk mylintieji neįstengia suvaldyti savo beprotiško pavydo. Bet 
aš stengsiuosi nieko nesakyti ir nedaryti, dėl ko jis galėtų įsižeisti. Te 
jisai, kaipo kilniųjų menų mokytojas, išgydo savo sielą, kad net rando 
neliktų nuo keršto raupų! Nedirbamose ir užleistose vietose sniegas 
laikosi ilgiau, o ten, kur žemė žvilga arklo įdirbta, šerkšnas bematant 
ištirpsta. Panašiai ir pyktis žmonių širdyse: laukinę širdį užvaldo, o 
pro išauklėtą praslysta. Eumolpas tarė: 

— Kad įsitikintum, jog teisybę sakai, štai šiuo bučiniu aš padedu 
tašką savo pykčiui. Te viskas išeina į gera! Tad susirinkit šavo daik- 
telius ir sekite paskui mane arba, jei norite, veskite mane! 

Dar jam nebaigus kalbėti, subildėjo durys ir tarpduryje pasirodė 
jūrininkas pasišiaušusia barzda. 

— Eumolpai,— pasakė jis,— gaišti lyg nežinodamas, jog reikia 
skubėti. 

Tuojau sukylame, ir Eumolpas, pažadinęs jau seniai miegantį 
tarną, liepia išeiti su visais daiktais. Gitono padedamas, susikemšu į 
odinį maišą viską, ką turim, ir, pasimeldęs žvaigždėms, įlipu į laivą. 


C. „Pikta, kad berniukas patinka Eumolpui. Bet ką gi padarysi? 
Juk ar tai, ką gamta sukūrė geriausio, nėra bendras turtas? Saulė 
šviečia visiems. Mėnulis, lydimas nesuskaitomų žvaigždžių, net žvėris 
veda į ganyklą. O kas yra gražiau už vandenis? Tačiau teka jie visiems. 
Nejaugi tik meilė, užuot buvusi dovana, turės būti slaptu grobiu? Ne, 
aš nenoriu turėti gėrybių, kurių žmonės nepavydėtų. Vienas varžo- 
vas — ir dar senis — nebus pavojingas; jeigu jis ir panorėtų ką dary- 
ti, jo sunkus alsavimas jį išduos“. Nors ir mažai tikėdamas šiomis 
mintimis, bandžiau apgauti savo prieštaravimų draskomą dvasią ir, 
užsimetęs tunikėlę ant galvos, pradėjau migdytis. 

Bet staiga — tarsi likimas būtų norėjęs palaužti mano stiprybę — 
užpakalinėje denio dalyje kažkas sudejavo: 

— Vadinasi, jis iš manęs pasijuokė. 

Tai buvo vyriškas balsas, man lyg kažkur girdėtas. Širdis pradėjo 
smarkiai plakti. Paskui įtūžusi moteris su didžiausiu pasipiktinimu 
tarė: 

— Jei koks dievas atiduotų man į rankas tą bėglį Gitoną, oi, kaip 
puikiai aš jį priimčiau! 

Ir man, ir Gitonui nuo šio netikėtai nuskambėjusio balso kraujas 
gyslose sustingo. Tarsi kokio baisaus sapno išgąsdintas, ilgai negalėjau 
atgauti žado; galų gale drebančiomis rankomis patraukiau už skverno 
jau besnaudžiantį Eumolpą ir tariau: 

— Vardan dievų, tėve, ar gali pasakyti, kieno šis laivas ir kas juo 
plaukia? 

Pažadintas iš miego, jis piktai atrėžė: 

— Ar tai dėl to privertei mus pasirinkti pačią nuošaliausią vietą 
laivo denyje, kad trukdytum mums ilsėtis? Kas tau iš to, jei pasakysiu, 
jog šio laivo savininkas yra Lichas tarentietis ir kad pargabena į Ta- 
rentą tremtinę Trifeną? 

CI. Sudrebėjau lyg žaibo trenktas ir, apnuoginęs kaklą, tariau: 

— Likime, pagaliau tu mane visiškai nugalėjai. 

Gitonas, atsilošęs ant mano krūtinės, net apalpo. Pagaliau, kai pa- 
sruvęs prakaitas abu mus atgaivino, apkabinau Eumolpo kelius ir 
meldžiau: 

— Pasigailėk mūsų mirštančių ir vardan mūsų bendrų siekimų 
pribaik mus! Mirtis jau čia pat. Tik su tavo pagalba ji gali tapti mums 
maloni. 

Apglumęs nuo tokių priekaištų, Eumolpas prisiekinėjo visais 
dievais ir deivėmis nežinąs, kas atsitiko, ir neturėjęs jokios negeros 
užmačios, bet paprasčiausiai be jokios klastos mus atvedęs į tą laivą, 
kuriuo jis jau seniai buvo nutaręs plaukti. 

— Kokius gi čia spąstus matote? — kalbėjo jis.— Koks gi čia 
Hanibalas kartu su mumis plaukia? Juk tai Lichas tarentietis, sąži- 
ningumo įsikūnijimas, ne tik šio laivo, kuriam vadovauja, bet ir keleto 
dvarų bei prekybos namų savininkas, gabena į mugę prekes! Tai jis 
yra tas kiklopas ir piratų vadas, kuris mus veža! Be Licho, čia yra dar 
Trifena, gražiausia iš visų moteris, kuri mėgsta keliauti savo malo- 
numui. 

— Kaip tik nuo jų ir bėgame,— atsakė Gitonas ir čia pat išdėstė 
nusigandusiam Eumolpui jų neapykantos ir mums gresiančio pavo- 
jaus priežastis. 

Sutrikęs ir nežinodamas,ką daryti, Eumolpas kiekvienam liepė 
pasakyti savo nuomonę ir pridūrė: 

— Įsivaizduokite, kad mes patekome į kiklopo urvą! Reikia ieš- 
koti išsigelbėjimo, jeigu nenorime pavojaus išvengti pasiskandindami. 

— O ne! — tarė Gitonas.— Prikalbėk vairininką — žinoma, už 
pinigus — nuplukdyti laivą į kokį nors uostą, pasakyk jam, kad 
tavo brolis negali pakelti jūros kelionės ir beveik miršta. Šitą melą 
galėsi pridengti ir skausminga veido išraiška, ir ašaromis, kad sujau- 
dintas vairininkas pasigailėtų. 

Eumolpas tvirtino, kad tai neįmanoma: 

— Dideli laivai sunkiai įplaukia į mažus uostus, ir, be to, niekas 
nepatikės, kad brolis taip greitai apsirgo jūrų liga. Taip pat galimas 
daiktas, kad Lichas iš mandagumo panorės sergantįjį aplankyti. Pats 
supranti, kokia mums būtų nauda pasišaukti laivo savininką pas bėg- 
lius! Bet įsivaizduok, kad laivo kursą galima pakeisti ir kad Lichas 
nelankys sergančiųjų: kaipgi mes galėsime išeiti iš laivo niekieno ne- 
pastebėti? Užsidengę galvas, ar ne? Jeigu užsidengsime, kas gi nenorės 
ištiesti rankos ligoniams? O neužsidengę patys save išduosime! 

CII.— Verčiau pamėginkime rizikuoti, — patariau aš.— Virve 
nusileiskime į luotelį, paskui nupjaukime tą virvę ir pasiduokime |i- 
kimo valiai! Nenoriu, kad ir Eumolpas patektų į šį pavojų. Negi galima 
nekaltą žmogų įvelti į bėdą? Užteks to, jei koks atsitiktinumas padės 
mums sėkmingai nusileisti. 

— Patarimas neblogas, — pasakė Eumolpas,— jei tik būtų galima 
juo pasinaudoti. Nejaugi niekas nepamatys, kaip jūs bėgate? O ypač 
vairininkas, kuris per naktį budėdamas stebi žvaigždžių judėjimą. Juk 
vairininką, kad ir miegantį, būtų galima apgauti tik tuo atveju, jei 
bėgtume per kitą laivo pusę: o nusileisti jums teks kaip tik per laiva- 
galį, prie pat vairo, kadangi čia pririšta virvė, laikanti luotelį. Be to, 
stebiuosi, kad tu, Enkolpijau, nepagalvojai, jog luotelyje dieną ir naktį 
budi jūrininkas — šį sargybinį būtų galima iš ten iškrapštyti tik arba 
nužudant, arba jėga išmetant. Ar jūs tai galėtumėte padaryti? Ar 
užteks jums drąsos? Dėl manęs, tai aš neatsisakau lydėti jus jokiame 
pavojuje, jei tik yra vilties išsigelbėti. Manau, kad ir jūs nenorėtumėte 
rizikuoti savo gyvybe, lyg ji neturėtų jokios vertės. Žiūrėkit, gal jums 
patiks štai koks planas: jūs įlįsite į du odinius maišus, ir aš, virvėmis 
juos surišęs, padėsiu tarp savo mantos; maišų stipriai neužrišiu, kad 
galėtumėte kvėpuoti ir valgyti. Paskui imsiu šaukti, kad mano vergai, 
bijodami didelės bausmės, naktį šoko į jūrą; o kai atvyksime į uostą, 
nesukeldamas įtarimo, išnešiu jus kaip mantą. 

Aš atsakiau: 

— Aa, tu ketini mus užrišti, tarsi mes būtume be jokios skylės ir 
pilvas mums nekeltų jokių reikalavimų! Ar manai, kad mes nečiau- 

dėsime ir neknarksime? Ar dėl to, kad vieną kartą pavyko, turi ir čia 
pavykti? Bet įsivaizduok, kad mes užrišti galėsime iškęsti vieną dieną, 
o kas, jeigu turėsime užtrukti ilgiau dėl to, kad nebus vėjo arba jis pūs 
iš priešingos pusės? Ką tada darysim? Juk net drabužiai, ilgai laikomi 
supakuoti, susiraukšlėja, surišti popieriai susiriečia. Tai argi mes, dar 
jauni, nepripratę prie vargo, lyg kokios statulos galėsime gulėti su- 
kimšti ir surišti? [...] 

Reikia ieškoti kitokio būdo išsigelbėti. Žiūrėkite, ką aš sugalvojau. 
Eumolpas, kaip raštingas žmogus, be abejo, turi rašalo. Persidažykime 
juo nuo galvos iki kojų. Taip mes lyg kokie etiopai vergai ir tau 
tarnausime, nesibijodami kankinimų, ir, pakeitę spalvą, apgausime 
priešus. 

— Kaipgi ne! — tarė Gitonas.— Gal dar mus ir apipjaustyk, kad 
atrodytume esą žydai, pradurk ausis, kad būtume panašūs į arabus, 
kreida išbaltink veidus, kad Galija palaikytų mus savo sūnumis! Argi 
vien tik persidažymas gali pakeisti ir veido bruožus? Juk reikia viską 
suderinti, kad apgaulė pavyktų! Tegu dažai ant veido išliks ilgesnį 
laiką, tegu ir vandens lašelis, užkritęs ant kūno, nepaliks jokios dėmės, 
tegu drabužiai neišsirašaluos, nors rašalas dažnai prie jų prikimba, 
net nepridėjus į jį klijų. Bet nejaugi mes ir lūpas galėsime padaryti 
šlykščiai storas? Ir plaukus suraityti žnyplėmis? Kaktas išraižyti ran- 
dais? Kojas išsikreivinti? Pasidaryti pilnapadžiais? Užsiauginti tokią 
barzdą, kaip afrikiečiai nešioja? Dirbtinė spalva tik suteršia kūną, bet 
nepakeičia. Paklausykite, kokia mintis iš nevilties man toptelėjo: apsi- 
vyniokime drabužiais galvą ir pulkime į jūros gelmes! 

CIII.— Teneprileidžia nei žmonės, nei dievai, — sušuko Eumol- 
pas, — kad jūs taip gėdingai užbaigtumėte gyvenimą! Verčiau darykite, 
kaip aš liepsiu. Mano tarnas, kaip galėjote spręsti iš skustuvo, yra 
kirpėjas. Tegu jis nuskuta jums abiem galvas ir antakius. Paskui aš 
jums ant kaktų rūpestingai išpiešiu ženklus, kad atrodytumėte esą 
nubausti ir stigmomis pažymėti vergai. Šios raidės, pridengdamos 
jūsų veidus bausmės dėme, nukreips įtarimą tų, kurie jūsų ieško. 

Negaišdami ėmėmės klastos: slapčia nuėjome prie laivo borto ir 
pavedėme kirpėjui galvas ir antakius; Eumolpas papuošė abiejų kaktas 
didžiulėmis raidėmis ir dosnia ranka per visą veidą išvedžiojo įprasti- 
nį pabėgusių vergų ženklą. Nelaimei, vienas keleivis, kuris pasilenkęs 
per laivo bortą tuštino savo skrandį, kenčiantį nuo jūros ligos, mėnulio 
šviesoje pastebėjo kirpėją, dirbantį tokiu neįprastu laiku; prakeikęs šį 
bloga lemiantį ženklą, primenantį paskutinę skęstančiųjų auką, jis vėl 

atsigulė. Mes bandėme nekreipti dėmesio į sergančiojo keiksmus, bet 
vėl puolėme į visišką neviltį, tyliai atsigulėme ir likusią nakties dalį 
praleidome labai neramiai miegodami. 


CIV. LICHAS.— Man per sapną pasirodė Priapas ir pasakė: „Ži- 
nok, kad aš į tavo laivą atvedžiau Enkolpijų, kurio ieškai“. 

Trifena sudrebėjusi tarė: 

— Sakytum mudu miegojom drauge, nes ir man prisisapnavo, 
kad Neptūno statula, kurią mačiau Bajų galerijoje, pasirodžiusi pa- 
sakė: „Licho laive rasi Gitoną“. 

— Tai rodo, — įsikišo Eumolpas,— kad Epikūras, kuris šitokias 
kvailystės labai sąmojingai išjuokia, yra dieviškas žmogus. 


Bet Lichas nuliejo auką, kad Trifenos sapnas nepakenktų, ir 
tarė: 

— Niekas nedraudžia laivą apieškoti, kad neatrodytume smerkią 
dievybės apvaizdą. 

Staiga Hesas, tas keleivis, kuris naktį buvo užklupęs mus slaptai 
besidarbuojant, sušuko: 

— O kas gi šią naktį skutosi mėnulio šviesoje, — duodami, dievaž, 
patį blogiausią pavyzdį! Aš esu girdėjęs, kad laive niekam nėra leidžia- 
ma nei nagų pjaustytis, nei plaukų kirptis, nebent tik tada, kai jūroje 
šėlsta vėjai. 

CV. Sukrėstas šių žodžių, Lichas net pabalo iš pykčio ir suriko: 

— Ką?! Argi kas nors išdrįso laive kirptis plaukus, ir dar vidur- 
naktį? Kuo greičiau atitempkite kaltuosius čionai! Aš noriu žinot, 
kieno galvas teks nukirsti, kad apvalytume laivą! 

— Aš taip liepiau,— prisipažino Eumolpas.— Pats plaukdamas 
tuo pačiu laivu, kaip ir jūs, juk negalėjau daryti bloga lemiantį darbą, 
bet kadangi kaltininkai turėjo ilgus pasišiaušusius plaukus, liepiau 
apšvarinti nuteistuosius, kad neatrodytų, jog laivą paverčiau kalėjimu; 
be to, norėjau, kad raides, neuždengtas plaukais, visi lengvai galėtų 
perskaityti. Be kitų dalykų, jie vogė iš manęs pinigus ir leido juos pas 
abiejų bendrą draugę — praeitą naktį juos ten užtikau prisigėrusius 
ir išsikvėpinusius. Trumpai sakant, jie dar tebedvelkia mano turto 
likučiais. 

Deivei laivo globėjai permaldauti buvo nutarta kiekvienam iš mūsų 
įkrėsti po keturiasdešimt rykščių. Ilgai nedelsdami, įtūžę jūrininkai 
užpuolė mus su virvėmis ir pamėgino mūsų menkaverčiu krauju nu- 
maldyti deivės rūstybę. Aš pirmuosius tris kirčius suvirškinau su spar- 
tietišku pakantumu. Bet Gitonas jau po pirmojo smūgio taip suriko, 
kad Trifenos ausis iškart pasiekė jai gerai pažįstamas balsas. Ne tik 
jinai susijaudino, bet ir viscs tarnaitės, išgirdusios pažįstamą balsą, 
subėgo pas mušamąjį. Savo nepaprastu grožiu Gitonas greitai nugink- 
lavo žiaurius jūrininkus ir be žodžių maldavo pasigailėti, o tarnaitės 
vienu balsu ėmė šaukti: 

— Gitonas, štai Gitonas! Šalin rankas, beširdžiai! Ponia, Gitonas 
čia! Į pagalbą! 

Trifena pakluso, nes pati buvo tuo tikra, ir skriste nuskrido pas 
berniuką. Lichas, kuris mane gerai pažinojo, taip pat atbėgo, tartum ir 
jis būtų išgirdęs mano balsą. Nežiūrėdamas man nei į rankas, nei į 
veidą, jis tuojau nukreipė akis į mano padargą ir, prikišęs ranką, pa- 
lankiai tarė: 

— Sveikas, Enkolpijau! 

Ar gali kas nors stebėtis, kad Ulikso auklė po dvidešimties metų iš 
rando atpažino savo poną, kada šiam gudruoliui — nors aš buvau 
persirengęs ir pakeitęs veido bruožus — užteko vienintelio požymio 
iškart bėgliui atpažinti! Trifena ėmė lieti ašaras, apgauta mūsų išvaiz- 
dos: ji manė, kad mūsų kaktose įspaustos tikros sugautų vergų stigmos. 
Kūkčiodama ji pradėjo klausinėti, į kokį kalėjimą beklaidžiodami 
buvome patekę ir kieno žiaurios rankos mus šitaip nubaudė. Bėgliai, be 
abejo, esą nusipelnę bausmės, nes jie į jos gerumą atsakė neapykanta. 

CVI. Įpykęs Lichas pašoko ir tarė: 

— O, tu naivioji moteriške! Nejau manai, kad tos jų žaizdos ginklu 
padarytos ir raidės tikrai įspaustos? O kad jie būtų susitepę savo kaktas 
tikru įrašu! Mes bent turėtume paguodą! O dabar jie mus apgavo savo 
vaidinimu ir pasityčiojo iš mūsų tuo netikru įrašu. 

Trifena, dar vis tebedegdama aistra, norėjo mūsų pasigailėti, bet 
Lichas, prisiminęs savo žmonos suvedžiojimą ir įžeidimus, kuriuos 
buvo patyręs Herkulio portike, sušuko pykčio iškreiptu veidu: 

— Manau, kad tu, Trifena, supratai, jog nemirtingieji dievai rūpi- 
nasi žmonių reikalais. Juk jie kaltininkus atvedė į mūsų laivą ir apie tai 
mums pranešė panašiais sapnais. Tad pagalvok: ar galima dovanoti 

tiems, kuriuos pats dievas atsiuntė mums nubausti. Dėl manęs, tai aš 
nesu žiaurus, bet bijau, kad, jiems atleidęs kaltes, pats neturėčiau at- 
kentėti. 

Tokios prietaringos kalbos paveikta, Trifena pareiškė nesiprieši- 
nanti mūsų nubaudimui, priešingai, pritarianti teisėtam kerštui. Ji ne 
mažesnę skriaudą patyrusi negu Lichas — jos garbė ir drovumas buvę 
viešai išjuokti. 


CVII. EUMOLPAS.— Manau, jog mane kaltinamieji išrinko 
šioms pareigoms dėl to, kad esu jums pažįstamas, ir prašė, kad juos 
sutaikyčiau su jų kadaise buvusiais dideliais draugais. Negi jūs manote, 
kad jaunuoliai atsitiktinai įkliuvo į šiuos spąstus? Juk kiekvienas 
keleivis pirmiausia teiraujasi, kam jis patiki savo gyvybę! Tad nusi- 
leiskite, kadangi jums jau atsilyginta, ir nekliudykite laisviems žmo- 
nėms keliauti ten, kur jie yra pasiryžę. Net žiaurūs ir nepermaldaujami 
ponai suvaldo savo nuožmumą, jeigu bėgliai gailėdamiesi grįžta atgal, 
ir pasiduodančių priešų juk pasigailime. Ko jūs dar reikalaujate? Ko 
norite? Štai prieš jus guli maldaudami jaunuoliai, kilnūs, garbingi ir, 
kas dar svarbiau, kadaise buvę su jumis susieti tvirtais draugystės 
saitais. Jeigu jie būtų nukniaukę jūsų pinigus, jeigu būtų sulaužę išti- 
kimybę jus išduodami, ir tada jūs būtumėte galėję pasitenkinti ta baus- 
me, kurią matote. Štai žiūrėkite: jų kaktose įrašyta vergija. Taip laisvi 
Žmonės, savo noru atsiteisdami už kaltes, patys pasmerkė save vergijai. 

Lichas staiga nutraukė maldaujantįjį ir tarė: 

— Nesujauk visko, o panagrinėk kiekvieną dalyką atskirai. Pir- 
miausia, jeigu jie čion atvyko laisva valia, tai kodėl davėsi nuskusti 
galvas? Juk kas keičia išvaizdą, tas ketina apgauti, o ne atsilyginti. 
Antra, jeigu jie tavo tarpininkaujami norėjo gauti atleidimą, tai kodėl 
tu taip stengeisi paslėpti savo užtariamuosius? Iš to aiškėja, kad kaltieji 
atsitiktinai pateko į spąstus ir kad tu ieškojai būdo apsaugoti juos nuo 
pelnytos bausmės. Tu nori mus apjuodinti, vadindamas juos laisvais ir 
garbingais, tačiau žiūrėk, kad per daug savim pasitikėdamas nepa- 
kenktum pats sau! Ką gi turi daryti nuskriaustieji, kada kaltininkai 
patys atbėga bausmės? O kad jie buvo mūsų draugai, tai juo didesnės 
bausmės nusipelnė! Mat kas apiplėšia nepažįstamus, tą vadina plėšiku, 
o kas draugus — tą jau beveik tėvažudžiu. 

Eumolpas pertraukė šią priešišką kalbą sakydamas: 

— Matau, kad vargšams jaunuoliams niekas taip nepakenkė kaip 
galvos skutimas naktį. Dėl to jūs darot išvadą, kad jie ne atvyko, o 
įkliuvo į laivą. Norėčiau, kad nuoširdžiai išklausytumėte, kaip papras- 
tai visa tai įvyko. Jau prieš lipdami į laivą, jie norėjo atpalaiduoti savo 
galvas nuo nepatogios ir nereikalingos naštos, bet pakilęs vėjas privertė 
šį dalyką atidėti. Nežinodami nei bloga lemiančių ženklų, nei jūri- 
ninkų papročių, jie nemanė, kad gali turėti reikšmės tai, kur jie atliks 
šitą darbą. 

— O kam reikėjo maldaujančiuosius taip nuskusti? — pertraukė 
Lichas.— Ar ne dėl to, kad pliki atrodo labiau verti pasigailėjimo? 
Bet kam mums ieškoti tiesos su aiškintojo pagalba? Ką tu pasakysi, 
plėšike? Kokia salamandra nuėdė tau antakius? Kuriam dievui paau- 
kojai savo plaukus? Atsakyk, nuodytojau! 

CVIII. Aš suakmenėjau iš baimės, kad nebūčiau kankinamas, ir 
sumišęs nežinojau, ką sakyti, nes dalykas buvo visiškai aiškus. Subjau- 
rotas ne tik nuskustos galvos, bet ir sulygintų su kakta antakių, nieko 
gera negalėjau nei sakyti, nei daryti: viskas man būtų tik pakenkę. Bet 
kai šlapia kempine man buvo nušluostytas ašaromis pasruvęs veidas ir 
kai pasileidęs rašalas visas raidžių linijas suliejo į vieną juodą dėmę, 
Licho pyktis virto įtūžiu. Eumolpas tvirtino neleisiąs, kad kas nors 
prieš dievų ir žmonių įstatymus žalotų laisvus žmones, ir dūkstančių 
priešų grasinimus bandė sulaikyti ne tik žodžiais, bet ir rankomis. 
Šalia mūsų gynėjo stovėjo jo tarnas ir pora laivo keleivių, bet jie buvo 
tokie silpni, kad ne tiek padėjo, kiek ragino kovoti. Aš sau neprašiau 
Jokios malonės, bet, mosuodamas kumščiais Trifenai prieš akis, 
šaukiau visa gerkle, jog nepagailėsiu savo jėgų, jeigu tik Gitonas patirs 
skriaudą iš tos prakeiktos moters, kuri vienintelė visam laive verta 
rykščių. Lichas dėl mano įžūlumo dar labiau įdūko piktindamasis, kad 
aš, metęs į šalį savo paties bylą, taip rėkiu dėl kito. Ne mažiau įsi- 
žeidusi Trifena taip pat pradėjo siautėti. Laivo keleiviai pasidalino 
į du būrius. Vienoje pusėje Eumolpo tarnas apsiginklavo skustuvu 
ir mums išdalino likusius savo įrankius, kitoje pusėje Trifenos vergai 
sugniaužė kumščius, o tarnaitės riksmais drąsino kovojančius. Tik 
laivo vairininkas pareiškė, kad jis paliks vairą, jeigu nesiliaus šitas 
nusikaltėlių aistrų sukeltas erzelis. Vis dėlto kovos įkarštis neatslūgo; 
vieni grūmėsi dėl keršto, o kiti — dėl gyvybės. Iš abiejų pusių krito 
daug kovotojų, bet nė vienas nežuvo, dauguma pasitraukė tarsi iš 
tikro mūšio kraujuojančiomis žaizdomis, bet nė vienų pyktis nesuma- 
žėjo. Tada narsuolis Gitonas prikišo prie savo daikčiuko skustuvą, 

grasindamas nusipjauti tą tiekos nelaimių priežastį. Trifena sulaikė jį 
nuo tokio didelio nusikaltimo, duodama suprasti, kad visiškai atleido 
jam kaltę. Ir aš pats ne kartą dėjausi kirpėjo peilį sau prie gerklės, 
ne daugiau norėdamas nusižudyti kaip Gitonas. Tačiau jisai drąsiau 
vaidino tragediją, kadangi turėjo tą patį skustuvą, kuriuo jau anksčiau 
bandė persipjauti gerklę. Abiem kovojančioms pusėms tvirtai laikantis 
ir paaiškėjus, kad gali prasidėti tikras karas, vairininkas vargais ne- 
galais prikalbėjo Trifeną būti tarpininke paliauboms sudaryti. Pagal 
tėvų paprotį abiem pusėms davus priesaiką, jinai, pasiėmusi alyvos 
šakelę nuo laivo globėjos statulos, ryžosi pradėti derybas: 


Koks pasiutimas,— sušuko, — čia taiką pakeitė ginklais? 
Kuo nusikalto mūsiškės rankos? Juk Trojos herojus““ 
Šituo laivu negabena apgauto Atrido gražuolės 

Ir ne Medėja su brolio krauju įdūkus kovoja“““, 

Ne, tik paniekinta meilė sukurstė aistras! Pasakykit, 
Kas gi tarp šitų bangų su ginklais kviečiasi mirtį? 
Kam neužtenka vienos mirties? Nepralenkit žiaurumais 
Jūros, į josios bangas liedami savo kraujo upelį. 


CIX. Kai moteriškė sujaudintu balsu ištarė šiuos žodžius, grumty- 
nės truputį aprimo ir mūsų rankos, kviečiamos taikytis, nutraukė karą. 
Šiuo atlyžiu pasinaudojo mūsų vadas Eumolpas: iš pradžių smarkiai 
išbarė Lichą už jo elgesį, o paskui surašė ir pats pasirašė taikos sutartį. 
Ji skambėjo šitaip: „,„Tu, Trifena, savo pačios noru pasižadi užmiršti 
Gitono tau padarytas skriaudas ir neprikaišioti, nekeršyti ar kokiu nors 
kitu būdu nepersekioti jo už tai, ką iki šiai dienai jis tau padarė; taip 
pat pasižadi nieko iš berniuko nereikalauti prieš jo norą — nei bučinio, 
nei apkabinimo, nei artimesnės meilės santykių, kitaip už kiekvieną 
atvejį turėsi sumokėti po šimtą denarų. Ir tu, Lichai, savo paties noru 
pasižadi nepersekioti Enkolpijaus nei užgauliojimais, nei grasinimais 
ir nesiteirauti, kur jis naktį miega, o jeigu teirausies, už kiekvieną įžei- 
dimą sumokėsi po du šimtus denarų“. Sudarę šitokią taikos sutartį, 
mes padedame į šalį ginklus ir, kad net po priesaikos mūsų širdyse 
neliktų nė lašelio pykčio, pasibučiuojame ir tuo panaikiname visa, kas 
buvo praeityje. Visiems raginant, neapykanta nuslūgsta, ir kovos lauke 
suruošta linksma puota galutinai mus sutaiko. Dabar visas laivas skam- 
ba nuo dainų ir, kadangi staiga nurimęs vėjas pertraukė mūsų kelionę, 
vieni su žeberklais ima gaudyti iš vandens šokinėjančias žuvis, o kiti 
vilioke meškere traukia besipriešinantį grobį. Štai ant laivo priekio 

skersinio nutūpė jūros paukščių būrys. Prityręs paukščių gaudytojas 
juos pasiekė iš nendrių supintu ir klijais apteptu smaigu: prilipusius 
prie klijų paukščius rankomis traukė žemyn. Jų pūkai, vėjelio pakelti, 
lekiojo ore, o plunksnos, įkritusios į jūrą, sukosi lengvų putų sūkuryje. 

Jau Lichas buvo pradėjęs su manimi taikytis, jau Trifena apšlakstė 
Gitoną vyno likučiais iš savo taurės, kai Eumolpas, taip pat jau gerokai 
įkaušęs, sumanė pasišaipyti iš mūsų — plikų ir stigmomis paženklintų. 
Bet, lėkštiems sąmojams greit išsekus, jis vėl grįžo prie poezijos ir 
pradėjo deklamuoti elegiją apie plaukus: 


Mūsų vienintelis grožio vainikas, plaukai, jau nukrito, 
Nunešė vėjas žiemos garbanas mūsų vešlias. 
Mus smilkiniai, nebetekę pavėsio savojo, liūdi, 
Kiaušai mus be plaukų šypsosi saulės kaitroj. 
O apgaulingi dievai! Džiaugsmus tuos pirmus jaunystei 
Suteikėt mūsų ir vėl pirmus atimat juos. 

Vargše, dar neseniai plaukais švytėjai, 

Net gražesnis už Febą ir jo sesę!“!. 

Bet dabar galva lygesnė už varį 

Ar apvalų grybą, lietaus augintą. 

Bėgi ir bijais merginų juoko. 

Bet tikėk: mirtis netoli, ateina! 

Juk viena dalis galvos jau mirė! 


CX. Jis norėjo toliau deklamuoti ir, manau, dar didesnes kvailys- 
tes, bet Trifenos tarnaitė nusivedė Gitoną į laivo apačią ir papuošė 
berniuko galvą savo ponios peruku. Ji net išsitraukė iš dėžutės porą 
antakių, įgudusiomis rankomis prilipino buvusiųjų vietoje ir taip su- 
grąžino jam visą pirmykštį žavumą. Trifena atpažino tikrąjį Gitoną ir, 
susijaudinusi iki ašarų, berniuką širdingai pabučiavo. Aš taip pat 
džiaugiausi, kad berniukas atgavo buvusį grožį, užtat savo veidą 
stengiausi kuo geriau paslėpti: supratau, kad esu baisiai subjaurotas — 
Juk net Lichas nesiteikė manęs užkalbinti! Bet ir mane iš nusiminimo 
išvadavo ta pati tarnaitė: pasivedusi į šalį, papuošė man galvą tokiais 
pat puikiais plaukais — perukas buvo geltonas, ir mano veidas pasi- 
darė net skaistesnis. 


+ + 


Eumolpas, mūsų gynėjas pavojaus valandą ir šio susitaikymo lėmė- 
jas, bijodamas, kad be pasakojimų mūsų gera nuotaika gali išblėsti, 

ėmė juoktis iš moterų lengvapėdiškumo: kaip lengvai jos įsimylinčios, 
kaip greitai net savo sūnus užmirštančios. Jis sakė, kad nesą nė vienos 
moters, kad ir kažin kokia dora ji būtų, kurios neprivestų iki pakvai- 
šimo naujos meilės aistra. Jam ne galvoj esančios senovinės tragedijos, 
nei vardai, pagarsėję per amžius, tik papasakosiąs mums, jeigu mes 
norėsią klausyti, atsitikimą, įvykusį jo paties laikais. Kai mes visi 
atsigręžėme į jį ir ištempėme ausis, jis šitaip pradėjo pasakoti: 

CXI.— Efese gyveno viena matrona, taip pagarsėjusi dorumu, kad 
net aplinkinių kraštų moterys atvykdavo į ją pasižiūrėti. Ir štai numirė 
jos vyras. Negana to, kad ji pagal paprotį ėjo paskui karstą palaidais 
plaukais ir minios akivaizdoje mušėsi į krūtinę, bet nusekė paskui mi- 
rusįjį net į kapą ir, kai kūnas graikų papročiu buvo padėtas požemio 
rūsyje, pasiliko ten jį saugoti ir verkti ištisomis dienomis ir naktimis. 
Šitaip liūdinčios, nieko į burną neimančios ir mirti tetrokštančios 
moters neįstengė iš kapų rūsio išvesti nei tėvai, nei artimieji. Net ir 
valdžios atstovai, veltui mėginę ją perkalbėti, galų gale atstumti pasi- 
šalino. Ėjo penkta diena, o ši išskirtinė moteris, visų efesiečių aprau- 
dota, nieko neėmė į burną. Šalia nelaimingosios sėdėjo ištikimiausioji 
tarnaitė; jinai liejo ašaras kartu su gedinčiąja ir kiekvieną kartą, kai 
rūsyje padėtas žibintas pradėdavo gesti, vėl jį uždegdavo. Visas miestas 
kalbėjo tik apie šią našlę, visų luomų žmonės pripažino, kad jinai švie- 
čia kaip vienintelis tokio dorumo ir tokios didžios meilės pavyzdys. 

Kaip tik tuo laiku provincijos valdytojas įsakė nukryžiuoti plėšikus 
netoli to kapų rūsio, kuriame moteris raudojo neseniai mirusio vyro. 
Kitą naktį kareivis, kuriam buvo pavesta saugoti, kad kas nors nenu- 
imtų nuo kryžiaus ir nepalaidotų lavonų, pastebėjo tarp antkapių gana 
ryškią šviesą. Priėjęs arčiau, išgirdo graudžias aimanas ir iš smalsumo, 
būdingo visai žmonių giminei, užsigeidė sužinoti, kas ten yra ir ką daro. 
Taigi nusileido jis į kapų rūsį ir, pamatęs nuostabaus grožio moterį, 
iš karto sustojo apstulbęs, tarsi būtų išvydęs kokį vaiduoklį ar kokią 
požemio pasaulio šmėklą. Paskui, pastebėjęs gulintį lavoną, riedančias 
ašaras ir veidą, sudraskytą nagais, jis nusprendė,— taip iš tikrųjų ir 
buvo, — kad tai našlė, negalinti nusiraminti dėl vyro mirties. Tada jis 
atnešė į rūsį savo kuklų maisto davinį ir pradėjo raginti verkiančiąją, 
kad nustotų tuščiai liūdėjusi ir nekankintų savo širdies beprasmiško- 
mis raudomis: juk visų laukia tas pats galas ir ta pati pomirtinė buveinė. 
Tokie ir panašūs paguodos žodžiai turėjo pagydyti žaizdotą širdį. Bet 
nepažįstamojo raminimai tik padidino moters skausmą: ji dar smarkiau 
pradėjo draskyti sau krūtinę ir, raudamasi nuo galvos plaukus, dėjo 

juos ant mirusiojo kūno. Vis dėlto kareivis nesitraukė ir atkakliai 
mėgino priversti moterį bent kiek užvalgyti. Galų gale tarnaitė, suvi- 
liota vyno kvapo, pirmoji ištiesė ranką į kareivio siūlomą valgį, taip 
prisipažindama nugalėta. Paskui, pasistiprinusi valgiu ir gėrimu, jinai 
taip pat užsipuolė savo atkaklią ponią sakydama: „Ką gi tau padės, jei 
mirsi badu, jei save gyvą palaidosi, jei iškvėpsi savo nekaltą dvasią 
anksčiau, negu likimas pareikalaus? 


Negi, manai, pelenai ar mirusių vėlės tai jaučia?!?* 


Atsigauk, grįžk vėl į gyvenimą! Nusikratyk tuo moterišku prietaru 
ir, kol galima, naudokis gyvenimo malonumais! Jau pats mirusiojo 
kūno vaizdas turėtų paskatinti tave gyventi!“ 

Kiekvienas mielai klausosi, kai jam liepia valgyti arba gyventi. 
Todėl ir moteriškė, nusilpusi po keleto dienų badavimo, leido palaužti 
jos užsispyrimą ir puolė prie valgio taip pat godžiai kaip ir tarnaitė, 
kuri pasidavė pirmoji. 

CXII. Bet jūs žinote, kokios pagundos apima žmogų, kai jis sočiai 
prisivalgo. Tais pačiais meiliais žodžiais, kuriais buvo privertęs našlę 
grįžti atgal į gyvenimą, kareivis pradėjo pulti ir jos dorovingumą. 
Dorajai moteriškei jaunuolis atrodė ir gražus, ir iškalbus, o tarnaitė, 
jam padėdama, nuolat kartojo: 


2 . . . . ve vw. 04 (); 
„Argi kovosi su meile, kuri juk miela tavo širdžiai?“ '** 


Bet kam čia daug pasakoti? Moteriškė neatsilaikė net šita savo 
kūno dalimi — kareivis nugalėtojas vėl ją prikalbėjo. Taip juodu mie- 
gojo kartu ne tik savo vedybų naktį, bet ir rytojaus dieną, ir trečiąją 
dieną — suprantama, užsirakinę rūsio duris, kad jeigu kas iš pažįstamų 
ar nepažįstamų ateitų pas kapą, pamanytų, jog ištikimoji žmona jau 
mirė ant savo vyro lavono. 

Kareivis, sužavėtas ir moters grožio, ir meilės slaptumo, pirkdavo, 
kiek jo ištekliai leido, visokias gėrybes ir sutemus nešdavo jas į rūsį. 
O tuo tarpu vieno nukryžiuotojo tėvai, matydami sargybos apsileidimą, 
nuėmė nakčia lavoną nuo kryžiaus ir palaidojo kaip pridera. Karei- 
vis, prasėdėjęs naktį rūsyje ir užmiršęs savo pareigas, kitą dieną 
pamatė vieną kryžių be lavono. Išsigandęs gresiančios bausmės, jis 
tuojau papasakojo moteriškei, kas atsitiko, pridurdamas, kad jis ne- 
lauksiąs teismo sprendimo, o pats kardu nubausiąs save už apsileidi- 
mą — kad tik ji duotų vietos jam nusižudyti ir kad šitas lemtingas 
kapas priglaustų ir jos vyrą, ir meilužį. Moteris, būdama tiek pat gai- 

lestinga kaip dorovinga, tarė: „Te dievai neleidžia man tuo pačiu laiku 
regėti dviejų man brangiausių žmonių lavonus! Jau verčiau tegu miru- 
sysis kabo ant kryžiaus, negu žūva gyvasis!“ Kaip sakė, taip ir padarė: 
liepė ištraukti iš karsto savo vyro kūną ir prikalti prie tuščiojo kryžiaus. 
Kareivis pasinaudojo tokiu protingosios moters sumanumu, ir rytojaus 
dieną žmonės stebėjosi, kokiu būdu mirusysis atsidūrė ant kryžiaus. 

CXIII. Jūrininkai, klausydamiesi to pasakojimo, kvatojosi, o Tri- 
fena labai išraudo ir meiliai prisiglaudė prie Gitono peties. Tik Lichas 
nesijuokė ir, piktai kratydamas galvą, tarė: 

— Jeigu provincijos valdytojas būtų buvęs teisingas, jis būtų turė- 
jęs to vyro lavoną paguldyti atgal į kapą, o moteriškę prikalti prie 
kryžiaus. 

Be abejonės, jo atmintyje iškilo Hedilė ir ištvirkėlių apiplėšto laivo 
vaizdas. Tačiau taikos sutartis neleido jam to priminti, o visus apėmęs 
linksmumas sklaidė pyktį. Trifena, atsisėdusi Gitonui ant kelių, tai bu- 
čiavo jam krūtinę, tai ant jo kaktos taisė peruko plaukus. Aš, susi- 
krimtęs ir nepakęsdamas šios naujos sąjungos, nebegalėjau nei valgyti, 
nei gerti, tik šnairavau į abudu piktomis akimis. Kiekvienas bučinys, 
kiekviena glamonė, kokią tik galėjo išgalvoti ši gašli moteris, dūrė 
man į širdį. Ir vis dėlto dar nežinojau, ant ko labiau pykti: ar ant 
berniuko, kuris iš manęs atėmė draugužę, ar ant draugužės, kuri 
tvirkino berniuką,— ir viena, ir kita buvo man baisus įžeidimas, sun- 
kiau pakeliamas nei pirmykštė nelaisvė. Ir dar, šalia viso to, nei Tri- 
fena manęs nekalbino, užmiršusi, kad aš kadaise buvau jai artimas 
žmogus ir pageidaujamas meilužis, nei Gitonas nematė reikalo išgerti 
kaip paprastai į mano sveikatą ar bent įtraukti mane į bendrą pokalbį. 
Matyt, jis bijojo, kad neseniai susitaikius vėl nepradrėkstų užgijusios 
žaizdos. Skausmo ašaros užtvindė man krūtinę, ir beveik alpau, tram- 
dydamas aimanas, prasiveržiančias tik giliais atodūsiais. 


* * "2 


(Lichas) mėgino įsijungti į mūsų smaginimąsi; užmiršęs savo, kaip 
pono, puikybę, jis prašė tik draugiško paslaugumo. 
* * * 
TRIFENOS TARNAITĖ ENKOLPIJUI.— Jei tavo gyslose yra 


bent lašas laisvo žmogaus kraujo, tu ją ne daugiau vertinsi kaip kekšę; 
Jei tu tikras vyras, neisi pas tą mergšę! 

Labiausiai man buvo gėda to, kad didysis pašaipūnas Eumolpas 
galėjo nujausti, kas įvyko, ir atkeršyti man eilėmis. 


* * * 


Eumolpas prisiekia iškilmingais žodžiais [...] 


CXIV. Mums taip šnekučiuojantis, jūra pasišiaušė ir iš visų pusių 
susirinkę debesys aptraukė dangų. Susirūpinę jūrininkai puolė į savo 
vietas ir, laukdami audros, nuleido bures. Vėjas varė bangas tai į vieną, 
tai į kitą pusę, ir vairininkas nebežinojo, kur pasukti laivą. Kartkar- 
tėmis vėjas papūsdavo Sicilijos kryptimi, bet dažniausiai Italijos 
pakrančių šeimininkas akvilonas nebeįstengiantį priešintis laivą mėtė 
tai šen, tai ten. Bet už visas audras pavojingesnė buvo tamsa, netikėtai 
taip užgožusi dienos šviesą, kad vairininkas negalėjo net laivo priekio 
įžiūrėti. Ir štai, padidėjus pavojui, Lichas, drebėdamas iš baimės, 
ištiesė į mane rankas ir sušuko: 

— Enkolpijau, pagelbėk mums pavojaus valandą, sugrąžink laivui 
tą dievišką drabužį ir sistrą. Vardan dievų, pasigailėk, juk tu visados 
būdavai gailestingas! 

Staiga jį, taip maldaujantį, pačiupo vėjas ir nunešė į jūrą; dar kartą 
jis pasirodė virš vandens, bet audros sūkurys jį tuoj prarijo. O Trifeną 
jos ištikimiausi tarnai pagriebė ir, su didžiąja dalimi mantos įsodinę 
į valtį, išgelbėjo iš jau beveik užtikrintos mirties. 


Aš, prisispaudęs prie Gitono, garsiai raudojau ir sakiau jam: 

— Argi mes nusipelnėme iš dievų, kad tik mirtis mus sujungtų? 
Bet žiaurus likimas ir to neleidžia. Žiūrėk, tuoj banga apvers mūsų 
laivą, tuoj įšėlusi jūra perskirs apsikabinusius įsimylėjėlius. Taigi jei 
tu tikrai mylėjai Enkolpijų, pabučiuok mane, kol dar galima, išplėšk iš 
nekantraujančio likimo rankų šį paskutinį džiaugsmą. 


Petronijus 144 


Man taip pasakius, Gitonas nusivilko drabužius ir, palindęs po 
mano tunika, iškišo veidą pabučiuoti. Ir kad pavydulinga banga ne- 
galėtų mūsų apsikabinusių perskirti, jis mudu abu surišo diržu ir tarė: 

— Jei mums nebelieka jokios vilties, tai bent jau ilgiau jūra mus 
nešios surištus, o jei ji pasigailėjusi išmes mus kartu į krantą, tai arba 
koks praeivis iš paprasčiausio žmoniškumo pridengs mūsų kūnus 
akmenimis, arba blogiausiu atveju, bangoms šėlstant, mudu savaime 
palaidos pakrantės smėlis. 

Aš leidžiuosi surišamas paskutiniais saitais ir, tartum prikaustytas 
prie mirties patalo, laukiu žūties, kuri man jau nebebaisi. Tuo tarpu 
audra, vykdydama likimo valią, puolė naikinti visų laivo likučių. Neli- 
ko nei stiebų, nei vairų, nei virvės, nei irklų — laivas panėšėjo į neap- 
dorotą rąstgalį, nešamą bangų. 


J “ * 


Žvejai mažais laiveliais išplaukė pasiplėšti iš laivo likučių, bet, 
pamatę kelis keleivius, pasirengusius ginti savo turtą, užmiršo žiau- 
rumą ir paskubėjo į pagalbą. 


ž * k 


CXV. Išgirstame neįprastą murmėjimą, sklindantį iš po vairininko 
kajutės — tarsi urgztų Žvėris, norėdamas ištrūkti. Eidami to garso 
kryptimi, užtinkame Eumolpą besėdintį ir ant didžiulio pergamento 
rašantį eiles. Nustebę, kad jis net mirties akivaizdoje rado laiko savo 
poemoms, išvelkame jį bešaukiantį į viršų ir liepiame elgtis protingai. 
Bet jis įširdęs, kad sutrukdėme, ima rėkti: 

— Leiskite man užbaigti sakinį; eilėraštis sunkiai eina į pabaigą. 

Tuomet stveriu beprotį ir liepiu Gitonui, kad atėjęs padėtų man 
ištraukti staugiantį poetą į krantą. 


Pagaliau su dideliu vargu atlikę šį darbą, susikrimtę suėjome į 
žvejo trobelę ir, šiaip taip pasistiprinę vandens sugadintu maistu, 
praleidome ten vieną iš liūdniausių naktų. Rytojaus dieną, kai svars- 
tėme, į kurią pusę reikėtų keliauti, staiga pamačiau lengvo bangų sū- 

kurio vartomą ir nešamą į krantą žmogaus kūną. Nusiminęs sustojau 
ir, drėgnomis akimis žiūrėdamas į klastingąją jūrą, ėmiau šaukti: 

— (Galbūt šio žmogaus kur nors žemėje ramiai laukia žmona arba 
sūnus, nieko nežinantis apie audrą; o gal jis paliko bent tėvą, kurį 
išvykdamas pabučiavo. Štai jie, mirtingųjų planai! Štai jie, dideli troš- 
kimai! Ir va, žiūrėk, išplaukia žmogus! 

Dar vis apraudojau skenduolį kaip nepažįstamą, o tuo tarpu banga 
atsuko į krantą jo nesužalotą veidą, ir atpažinau Lichą, kuris dar ką 
tik buvo baisus ir nepermaldaujamas, o dabar gulėjo išmestas beveik 
po mano kojomis. Nebegalėjau ilgiau sulaikyti ašarų ir, vis mušda- 
masis į krūtinę, šaukiau: 

— Kurgi dabar tavo pyktis? Kur tavo valdingumas? Štai tu esi 
išmestas žuvims ir žvėrims suėsti. Tu dar neseniai gyreisi savo valdžios 
galybe, o sudužus tokiam dideliam laivui, tau neliko nė vienos lentos! 
Eikite tad, mirtingieji, ir puoselėkite savo širdyse didelius užmojus! 
Eikite, atsargieji, ir klastomis sugrobtus turtus paskirstykite tūkstan- 
čiui metų! Juk ir šis žmogus dar vakar rytą tikrino savo turto apyskai- 
tas, juk ir jis svajonėse numatė dieną, kada sugrįš į tėvynę! Dievai ir 
deivės! Kaip toli jis guli nuo užsibrėžtojo tikslo! Bet ne tik jūra žmo- 
nėms tokia neištikima: vieną kovoje apvilia ginklai; kitą, aukojantį 
dievams, palaidoja namo griuvėsiai; trečias, iškritęs iš vežimo, per sku- 
bėjimą iškvepia dvasią; godų užtroškina valgis, susivaldantį — per 
didelis badavimas. Jei gerai apskaičiuosi visas galimybes — laivo 
sudužimas tyko mūsų visur. Tu sakai, kad bangų paskandintas žmogus 
lieka nepalaidotas. Bet argi svarbu, kas sunaikins kūną, pasmerktą 
išnykti: ar ugnis, ar vanduo, ar laikas? Kad ir ką darytum, baigtis 
vis tiek bus ta pati. Sakai, kad žvėrys gali sudraskyti kūną, bet negi 
geriau, kad jį prarytų ugnis? Juk bausmę ugnimi mes laikome sun- 
kiausia, kai užpyksta me ant vergų. Taigi kokia beprotybė rūpintis, kad 
nė viena mūsų kūno dalelė neliktų nepalaidota! 


Š “ * 


Ir Lichą sudegino laužas, kurį sukrovė jo priešų rankos. O Eumol- 
pas, kurdamas mirusiajam epigramą, žvelgė į tolį, tarsi ieškodamas 
įkvėpimo. 

* * * 


CXVI. Noriai užbaigę šias liūdnas apeigas, leidomės pasirinktu 
keliu ir netrukus prakaituodami užlipome ant aukšto kalno, nuo kurio 

pamatėme netoliese ant aukštos kalvos stovintį miestą. Klaidžiodami 
po nepažįstamas vietas, net nežinojome, koks čia miestas, bet vienas 
kaimietis pasakė, kad tai Krotonas'“*, labai senas miestas, kadaise 
buvęs pirmas Italijoje. Kai mes pradėjome smulkiai teirautis, kokie 
žmonės gyvena šioje garbingoje vietovėje, kuo jie labiausiai mėgsta 
prekiauti po to, kai nuolatiniai karai sunaikino jų turtus, sutiktasis 
atsakė: 

— O svetimšaliai, jeigu jūs pirkliai, keiskite savo sumanymus ir 
ieškokite kito pragyvenimo šaltinio. Bet jeigu esate labiau išprusę ir 
įstengiate visą laiką meluoti, tai einate tiesiu keliu į praturtėjimą. 
Mat šiame mieste mokslai nėra gerbiami, iškalbai nėra vietos; savi- 
tvarda ir papročių dorumu neįgysite tos pagarbos, kuri ir yra atlygini- 
mas už juos. Užtat žinokite, kad visus žmones, kuriuos tik Krotone 
sutiksite, galima suskirstyti į dvi grupes: vieni ruošiasi palikti didelį 
turtą, kiti tyko palikimo. Šiame mieste niekas neaugina vaikų, kadangi 
tas, kuris turi savus turto paveldėtojus, nėra kviečiamas nei į puotas, 
nei į spektaklius ir, atstumtas nuo visų pramogų, gyvena užsislėpęs 
tarp paprastų žmonių. O tie, kurie niekad nebuvo vedę ir neturi 
artimų giminaičių, susilaukia didelės pagarbos: tik jie yra laikomi nar- 
siais kariais, tik jie vyriškiausi ir net dorovingiausi. Jūs įžengsite 
į miestą, panašų į maru užkrėstą lauką, kuriame nieko daugiau nėra, 
kaip tik draskomi lavonai ir varnai, kurie juos drasko. 


CXVII. Eumolpas, būdamas sumanesnis, apgalvojo naują padėtį 
ir prisipažino, kad šitoks praturtėjimo būdas jam visai patinkąs. Ma- 
niau, kad senis, kaipo papratęs plepėti poetas, tik juokauja, bet jis 
pasakė: 

— O, jei taip aš turėčiau platesnę sceną, tai yra žmoniškesnius 
drabužius ir prašmatnesnes priemones, kad mano melas atrodytų įti- 
kinamesnis, prisiekiu Herkuliu, nedelsdamas tuojau pat jus nuvesčiau 
prie didelių turtų. 

Tada pažadėjau viską, ko tik reikia, jeigu tik jį patenkins tie 
drabužiai, kurie mus lydėjo plėšikaujant, ir tie daiktai, kurie mums 
teko išplėšus Likurgo vilą. O pinigų einamiesiems reikalams parūpins 
kaip visados paslaugi Dievų motina'“?. 

— Tai ko mes gaištame ir nekuriame mimo? — tarė Eumol- 
pas.— Jei šis reikalas jums patinka, pripažinkite mane savo ponu. 

Niekas nedrįso atmesti sumanymo, kuris, šiaip ar taip, nepadarytų 
jokio nuostolio. O kad apgavystė liktų tarp mūsų, Eumolpo sugalvotais 
žodžiais prisiekėme, jei reikės, iškęsti ugnį, grandines, rykštes ir visa 
kita, ką tik Eumolpas įsakys. Lyg tikri gladiatoriai iškilmingai pave- 
dėme savo ponui ir kūną, ir sielą. Po šios priesaikos mes kaip vergai 
pasveikiname šeimininką ir išmokstame pramanytą istoriją: Eumolpas 
neseniai palaidojęs sūnų, labai iškalbingą ir daug žadantį jaunuolį; 
todėl nelaimingasis senis pasitraukęs iš tėvynės, kad nematytų nei 
sūnaus draugų ir klientų, nei kapo, nes tai jam kas dieną išspausdavo 
ašaras. Prie šios nelaimės neseniai prisidėjęs dar ir laivo sudužimas, 
per kurį jis prarado daugiau kaip du milijonus sestercijų. Nuostoliai 
jo nejaudiną, bet, netekęs tarnų, jis negalįs pasirodyti kaip dera jo 
padėties žmogui. Be to, jis turįs Afrikoje trisdešimt milijonų sestercijų 
dvarais ir grynais pinigais, paskolintais už procentus. Jo vergų, išsi- 
sklaidžiusių po Numidijos dvarus, esą tiek daug, kad su jais jis galėtų 
ir Kartaginą paimti. 


Laikydamiesi šio sumanymo, mes patariame Eumolpui kuo dau- 
giau kosėti, skųstis palaidais viduriais ir viešumoje atsisakinėti bet ko- 
kio valgio, kalbėti tik apie auksą, pinigus, išgalvotus dvarus ir nuolatinį 
nederlių, be to, kasdien sėdėti prie savo sąskaitų ir kas mėnesį per- 
rašinėti testamentą. Ir kad nieko netrūktų šiam vaidinimui, panorėjęs 
ką nors iš mūsų pasišaukti, jis visada turįs maišyti mūsų vardus, — dėl 
to visiems atrodys, kad ponas prisimena ir tuos tarnus, kurių čia 
nėra. 

Taip viską apgalvoję ir pasimeldę dievams, kad mūsų vaidinimas 
gerai ir laimingai baigtųsi, leidomės į kelionę. Bet ir Gitonas neįstengė 
ilgai panešti jam neįprastos naštos, ir Eumolpo pasamdytas tarnas 
Korakas, nekęsdamas savo darbo, dažnai padėdavo ant žemės nešu- 
lius ir keikdamas mus, kad per daug skubame, grasino arba nešulius 
numesti, arba su jais pabėgti. 


— Tai ką, — sakė jis, — ar jūs mane laikote nešuliniu gyvuliu, ar 
laivu akmenims gabenti? Aš parsisamdžiau kaip žmogus, o ne kaip 
arklys. Juk esu toks pat laisvas kaip ir jūs, nors tėvas ir paliko mane be 
turto. 


Nepasitenkindamas keiksmais, kartkartėmis jis kilsteldavo koją ir 
negražiai plerptelėdavo, užsmardindamas visą kelią. Gitonas juokėsi 
iš tokio spyriojimosi ir kiekvieną jo plerptelėjimą pamėgdžiodavo 
balsu. 

CXVIII.— Poezija,— tarė Eumolpas, — suklaidino ne vieną jau- 
nuolį. Kas nors, sueiliavęs keletą žodžių ir į sakinį įdėjęs bent kiek 
subtilesnę mintį, įsivaizduoja jau įkopęs į Helikoną. Todėl, norėdami 
pailsėti nuo nervinančių bylų forume, kai kurie žmonės ieško ramy- 
bės poezijoje tarsi saugiame uoste; jie mano, kad poemą kurti lengviau 
negu žėrinčiomis mintimis išpuoštą kontroversiją. Bet kilnesnis žmogus 
nemėgsta tuščiažodžiavimo ir jo dvasia negali apsivaisinti ir pagimdyti 
ką nors vertinga, jeigu jos neužtvindo didžiulė žinių upė. Reikia vengti 
visokių pigių, jei taip galima sakyti, žodžių ir pasirinkti tokius žodžius, 
kurių liaudis nevartoja. Kaip sakė poetas: „Neapkenčiu prastuolių 
ir vengiu jų“!*?, Be to, reikia stengtis, kad mintys neišsiskirtų lyg koks 
priedas iš veikalo visumos, bet žibėtų įaustos į kūrinį. Tai liudija 
Homeras ir lyrikai, romėnas Vergilijus ir sėkmingas Horacijaus išra- 
dingumas. Visi kiti arba nesurado kelio į poeziją, arba suradę pabijojo 
juo žengti. Štai jei kas, neturėdamas pakankamo literatūrinio išsila- 
vinimo, pamėgins rašyti didžiulį veikalą apie pilietinį karą, sukniubs 
po nepakeliama našta. Juk čia reikia ne istorinius įvykius eilėmis 
atpasakoti — daug geriau tai padaro istorikai, — bet vesti savo pakilią 
dvasią per visokias peripetijas, dievų įsikišimus, per pasakišką stiliaus 
grožybių įtampą, kad veikale verčiau rastume pranašingą įkvėptos 
dvasios šėlimą negu sąžiningą, paremtą liudytojų, bet sausą pasakoji- 
mą. Pavyzdžiu gali būti ši improvizacija, nors ji dar nėra galutinai ap- 
dorota: 


CXIX. 
Jau nugalėjęs romėnas visą pasaulį užvaldė — 
Jūrą, žemes, abiejų žvaigždžių apkeliaujamus plotus!“". 
Nepasisotino tuo. Jo sunkūs laivai visas jūras 
Skrodė. Jei įlanka buvo kur nors toli pasislėpus, 
Arba jei žemė kuri turėdavo aukso geltono,— 
Tuoj romėnams likimas paruošdavo niūrųjį karą 
Turtams įgyti. Džiaugsmai įprastiniai jau jiems nepatiko, 
Liaudies smagumai visi įkyrėjo — juk jie kasdieniniai. 
Plaukdamas jūra karys gėrėjosi bronza Korinto, 
Žemėj rastoji spalva su purpuru ėmė varžytis. 
Štai atgabena numidai, štai serai'?* nežinomas vilnas, 
Net ir arabų gentis nusiaubia savo dirvonus. 
Štai ir kitos nelaimės, kilusios taiką pažeidus! 

Ieškomi žvėrys už auksą miškuos, tolimasis Amonas 
Afrikoj aidi'9?, beieškant žvėries, brangaus dėl aštriųjų, 
Nešančių mirtį dantų. Atgabena alkaną tigrą 
Romon laivai. Jis narve paauksuotame vaikšto, bet greitai 
Miniai plojant gers kraują žmonių. Ak, didelė gėda 
Pasakot man, kas ruošia valstybei liūdną likimą! 
Dar nesubrendus jaunuoliams, jų vyriškumą pagrobia. 
Papročiu persų peiliu išpjauti viduriai nebejaučia 
Meilės. Taip sulėtėjus greitajam amžiaus bėgimui, 
Ieško savęs prigimtis ir neranda. Visus netgi žavi 
Vyrai ištižę — jie vaikšto grakščiais smulkučiais 
žingsneliais, 
Žavi plaukais palaidais, neregėtais niekur drabužiais — 
Slepia viskuo vyriškumą. Iš Afrikos atvežtas žemės 
Margas stalas iš kedro (šis medis už auksą brangesnis) 
Traukia svečio akis, vergų atspindėdamas būrį 
Taipgi purpurą ryškų. Aplink šitą medį bevaisį 
Grūdas minia pasigėrus. Karys, pasigrobęs pasaulio 
Viso turtus, tebealksta klajodamas, žvangina ginklais. 
Išradingumo rajūnams netrūksta. Sicilijos jūroj 
Nardančios žuvys į puotą gabenamos gyvos sugautos; 
Sraigės, Lukrino!"? krantuos sužvejotos, parduodamos 
brangiai: 
Prekė brangi apetitą sužadins. Jau vandenys Fasio 
Paukščių savųjų neteko'!!: nutilusioj upės pakrantėj 
Vien tik vėjelis lapus ištuštėjusių medžių šiurena. 
Šėlstama Marso lauke!!? ne mažiau: papirktieji kviritai 
Savo balsus atiduoda už grobį ir skambesį aukso. 
Liaudį papirkti gali, taip pat ir senatorių rūmus, 
Perkamas ir palankumas, net senių laisvoji dorybė 
Dingo, jų turtai išlakstė, galybė kitiems atiteko. 
Net ir orumas patsai parkrito, priveiktas aukso. 
Atstumia liaudis Katoną''? — jisai nugalėtas, bet liūdi 
Net nugalėtojas — gėda išplėšt iš Katono jam valdžią. 
Tautai didi negarbė — senų papročių sugriuvimas: 
Juk ne žmogus pralaimėjo, kartu su juo nugalėta 
Krito romėnų garbė ir galybė. Roma jau pražuvo, 
Virto preke ir grobiu, nebėra kam už ją net atkeršyt. 
Tai dar ne viskas. Net du verpetai liaudį įsiurbia: 

Graužia ją skolos, suėda palūkanų tvanas užgriuvęs. 
Namo saugaus nebėra, net žmogus patsai užstatytas! 
Šitai tarytum liga, patylom gilumoj prasidėjus, 

Sklinda ir šėlsta po kūną, ir verčia iš skausmo vaitoti. 
Vargšams patinka karai: iššvaistę prabangai turtą 
Nori atgaut jį žaizdom — neturtingo drąsa begalinė, 
Juk kas nieko neturi, nėra tam dėl ko ir bijoti. 

Šitaip purve panardintą ir parblokštą miegančią Romą 
Kas gi galėjo pažadint, išgydyti, jeigu ne aistros, 
Ginklų karai sukelti, nežabotas visų įsiutimas? 


Tris mums davė likimas vadus: Enija'“, ta žiaurioji, 
Juos po ginklų kruva palaidojo vietoj skirtingoj: 
Partai priglaudė Krasą, o Libijoj ilsis Didysis, 
Julijus savo krauju nedėkingąją Romą apšlakstė!!?. 
Lyg negalėdama žemė tiek daug kapų atlaikyti, 
Pelenus jųjų išsklaidė. Taip jiems šlovė atmokėjo. 
Tarp Dikarchidės didžiosios laukų ir tarp Partenopės' 2: 
Skendi stačios prarajos gilumoj vieta; ją apšlaksto 
Upės Kokito vanduo, nes garai, iš gelmių išsiveržę, 
Šėlsta aukštyn kildami ir karštį mirtiną skleidžia. 
Rudenį žemė šita nežaliuoja, žolė čia neauga, 
Žydinčių pievų nėra, pavasarį neskamba krūmai 
Paukščių daina nedarnia, švelniai glamonėjančia ausį. 
Čia tik chaosas ir uolos, juodais akmenim pasišiaušę, 
Ir kiparisai buriu gedulingu ant jųjų teauga. 

Čia tarp uolų iškėlė Ditis''' galingasis galvą, 
Degančią laužo liepsna ir baltais pelenais apibertą. 
Šitokiais žodžiais jisai į lakią Fortūną prabilo: 

„O valdove visų reikalų danguje ir ant žemės, 
Tujen, kuriai nepatinka pastovios galybės pasauly, 
Mėgsti tu visada, kas nauja, meti, ką turėjai, 

Argi jauties nugalėta svarios romėnų didybės? 
Argi bejėgė esi pastūmėti šią žūstančią masę? 
Romos jaunimas patsai jėgų savųjų nekenčia, 

Vos atlaikydamas, ką įsigijo. Štai pažiūrėki: 

Ryja turtus prabanga, pražūtingąjį pergalių vaisių. 
Stiebias iki žvaigždynų namai, iš aukso statyti, 
Vandenis išveja uolos, dirvonuose jūra užgimsta. 


151 


CXXI. 


CXXII. 


Satyrikonas 


Tvarką daiktų keisdami, visi sukyla prieš gamtą, 
Siekia net mano valdų. Pražiodo suerzintą žemę 
Šitų bepročių darbai, išsemtuos kalnuos suvaitoja 
Olos, kai stengias tuščiai ten akmenis jie panaudoti, 
Tikisi požemio vėlės žvaigždėtąjį dangų išvysti. 
Taigi, Fortuna, pakeisk savo veidą taikingą į karą, 
Žadink romėnus ir mano valdas praturtink lavonais. 
Net nuo tada mano veidas nebuvo kraujais aptaškytas 
Nei Tisifonė''Š manoji nevilgė ištroškusio kūno, 
Kai žiaurusis Sula''? krauju savo kardą pagirdė, 
Kai javus išaugindavo žemė krauju pamaitintus“. 


Šitaip pasakęs, mėgino jos ranką sujungt su savąja 
Dešine: žemę praplėšė, ir ši pasiliko pražiota. 

Tad Fortūna iš savo lengvos širdies prakalbėjo: 
„Tėve, kuriam paklūsta Kokito giliosios bangos, 
Jeigu tik leisi man tiesą be baimės tau pasakyti, 

Norai tavi išsipildys. Nes mano širdy ne mažesnis 
Pyktis sukilo, rūstybės liepsna net degina kaulus. 
Visko jau aš nekenčiu, ką suteikiau Romos tvirtovėms, 
Net ir savų dovanų nekenčiu! Šį pastatą didį 

Tas iš dievų sunaikins, kas jį pastatė, o aš jau 
Trokštu kraujais pamaitinti prabangą, vyrus sudegint. 
Štai jau regiu Filipus, du kartus lavonais nuklotus, 
Laužus Tesalijoj rūkstant, iberų genties kapinyną'““. 
Ginklų žvangėjimas jau ausyse man suskambo grėsmingai, 
Nile, ir libiškus tavo urvus girdžiu bevaitojant!*", 
Akcijaus jūrą, karius, kurie bijo strėlių Apolono'““. 
Taigi atverki vartus ištroškusios tavo valstybės 

Ir įsileiski naująsias vėles! Jūreivis Portmėjus'*? 
Vargiai įstengs laiveliu atgabenti kareivių šešėlius, — 
Reikia laivyno. Ir tu pasisotink didžiulėm nelaimėm, 
O Tisifone blyški, malšink žaizdomis baisų alkį! 

Štai jau pas Stikso vėles sudraskytas pasaulis atrieda“. 


Vos tik ji baigė kalbėt, kai, perskrostas mirgančio žaibo, 
Štai debesis sudrebėjo ir išmetė ugnį suspaustą. 
Tėvas vėlių nusileido žemyn; išsigando jis brolio'““ 
Smūgių ir vėlei uždarė pravertąją žemės krūtinę. 

Tuoj busimąsias žutis ir nelaimes žmonėms įvairiausi 
Rodė dievų ženklai: štai saulės dievas titanas 
Uždengė juoda migla krauju pasruvusį veidą — 
Tartum būtų net oras piliečių žudynėm alsavęs. 
Kintija'?? irgi tada užgesino pilnąjį veidą, 

Vengė apšviesti piktybę. Viršūnėms griūvant, dundėti 
Ėmė kalnai. Net ir upės savųjų vagų nesilaikė: 
Plaukė, klajojo visur ir mirdavo, kur tik pakliuvo. 
Ginklai sužvango danguj, ir Marsą trimitas vir pėdams 
Šaukia kovon danguje; iš Etnos ugnis neregėta 
Veržias, liepsningi žaibai į aukštąjį eterį kyla. 

Tarp kapų ir žmonių nepalaidotų kaulų šešėliai 
Šmėkščioja ir niūriais balsais pranašauja nelaimes, 
Ir kometa danguje, žvaigždžių lydima, sėja gaisrą, 
Leidžias Jupiteris štai žemyn lietum kruvinuoju. 
Greitai dievai šiuos ženklus pateisino, — Cezaris liovės 
Delst abejodamas, vedamas kruvino keršto, jis metė 
Galų karą tik tam, kad pilietinį karą pradėtų. 
Alpių aukštybėj, tenai, kur, perskirtos graikų dievybės, 
Leidžiasi uolos žemyn ir duoda žmonėms priartėti, 
Herkulio aukuras stovi ir žilą kalno viršūnę, 
Kylančią lig žvaigždynų, dengia amžinas sniegas, — 
Rodos, aukščiau debesų nebėra: nei saulės karštosios 
Ten spinduliai neužklysta, nei drungnas pavasario vėjas. 
Kalnas, sukaustytas ledo, žiemos šerkšnu apsidengęs, 
Savo grėsmingais pečiais galėtų pasaulį pakelti. 
Kai tik užlipo į šiuos kalnynus, kariams besidžiaugiant, 
Cezaris, radęs tenai sau tinkamą vietą, nuo kalno 
Apžvelgė visą plačiai Hesperijos'*? lygumą gražią 
Ir, iškėlęs rankas į viršų, pradėjo maldauti: 

„O visagali Jupiteri! Tujen, Saturno žemele!?'! 
Savo triumfais puošiau tave patenkintą, linksmą — 
Liudykit jus, kad Marsui aš paklusau nenorėdams, 
Ranką pakelt su ginklu mane tik skriaudos teverčia. 
Reiną nudažęs krauju'?“, aš esu išvytas iš miesto; 
Galams, grasinusiems vėl Kapitolijui'??, kelią pastojau 
Alpėsna. Pergalės man šios suteikė tik ištrėmimą. 
Tai germanų kraujai ir šešiasdešimt triumfų 

Kaltą padarė mane! Kas mano šlovės išsigando? 

Kas pasiruošę kariaut prieš mane? Samdiniai 
menkaverčiai, 

Tie, kuriems mano Roma tėra tik pamotė. Betgi 

Aš tikiuos, kad jie bus nubausti. Mano rankų kerštingų 

Šie bailiai nesuriš! Nugalėtojai, ženkite drąsiai! 

Eikite, mano draugai, ir viską išspręskite ginklais! 

Mus mat visus tuo pačiu apkaltino, gresia visiems mums 

Bausmės. Reikia ir jums,draugai, atsilygint — ne vienas 

Juk nugalėjau. Kadangi mums už laimėjimus gresia 

Vien tik bausmės ir pergalės mūsų tik gėdą nupelnė, 

Meskime burtus. Tespręs Fortuna! Pradėkite karą 

Ir išmėginkit jėgas! Manoji lemtis nuspręsta jau — 

Tarpe narsuolių tokių negaliu aš but nugalėtas!“ 

Šitaip jam tarus.danguj pasirodė staiga Delfų paukštis'““, 

Perskrodęs orą sparnais, jis atnešė ženklą laimingą. 

Tuo pat laiku kairėje iš miško balsai pasigirdo 

Baisūs, juos sekė liepsna. Pats Febo ratas, atrodė, 

Buvo didesnis negu paprastai, ryškiau jis žibėjo; 

Veidas jo buvo didžiu lanku auksiniu apipintas. 


Cezaris, šių ženklų padrąsintas, vėliavą Marso 

Tuoj iškėlė, ryžtingai pradėdams, ko priešas nelaukė. 
Ledas ir žemė balta, sukaustyta šerkšno žieminio, 
Nepasipriešino jam, nuo išgąsčio tylūs ir ramus. 
Bet kai raitųjų buriai įlaužė sušalusį lietų 

Ir kai baltieji arkliai jau vandeniui pančius atrišo, 
Sniegas įkaito. Tuojau iš aukšto kalno upeliai, 
Vos tik užgimę, žemyn pasileido ir vėlei sustojo 
Lyg įsakyti, srovė sukaustyta vietoj sustingo, 

Dar ką tik buvęs vanduo gulėjo jau laužtinas kirviais. 
Šie klastingi ledai pradėjo slysti po kojom: 
Raiteliai, vyrų būriai pėsčiųjų grudos su ginklais, 
Virto visi ant žemės į vieną apverktiną kruvą. 
Vėjų ledinių smogti štai debesys vandenis savo 
Liūtimis liejo žemyn, o vėtros sukurius suko, 
Draskomas vėjų dangus pabėrė krušą ledinę, 
Debesys štai trukdami ant jųjų ginklų užgriuvo, 
Tarsi jūros banga sušalusi bandė juos pulti. 
Įveikė žemę sniegai, jie įveikė net ir žvaigždynus, 

Įveikė upę, ir ji tarp krantų aukštųjų sustingo. 
Cezario nenugalėjo: didžia pasiremdamas ietim, 
Tvirtu, drąsiu žingsniu jis skverbės per baisųjį lauką, 
Lyg iš Kaukazo aukštųjų pilių nusileisti skubėdams 
Amfitriono sūnus“! ar Jupiteris veidu rūstingu, 
Kai nusileido iš didžio Olimpo tam, kad atremtų 
Pražūčiai jau pasmerktų gigantų svaidomas ietis. 
Cezariui šias išdidžias viršūnes rūstingai bemindant, 
Gandas lakus, sparnais suplasnojęs, išgąsdintas triukšmo, 
Atlekia štai į kilnaus Palatino kalno viršūnę, 
Trenkia lyg žaibas baisus, romėnams pranešdamas žinią: 
„Jūroj jau supas laivai, jau Alpių keliais ir takeliais 
Juda germanų krauju susitepusios raitelių voros“. 
Ginklai, žudynės, kraujai, gaisrai — visas karo paveikslas 
Stoja žmonėms prieš akis, išsigandę jie ima svyruoti, 
Skyla pulkai jų pusiau, kankinami dvigubos baimės: 
Vienas norėtų pabėgti žeme, kits renkasi jūrą — 
Ji už tėvynę atrodo saugesnė; kai kas jau norėtų 
Čiupti ginklus ir, likimui įsakius, stoti į kovą. 
Kas bailesnis, tas sprunka toliau. O liaudis, greitesnė 
Sąmyšy už kitus, štai bėga palikusi miestą, 
Kur tik išgąstis veda. Koksai graudingas paveikslas! 
Džiugina Romą bėgimas, ir, lyg nugalėti, kviritai, 
Gando baisaus nuginkluoti, nuliudę pastogę palieka. 
Vienas štai laiko vaikus net virpančiom rankom, o kitas 
Spaudžia glėby penatus ir, palikdamas brangią pastogę, 
Rauda ir savo malda jau žudo dar tolimą priešą. 
Trečias štai žmoną priglaudžia prie liūdinčios savo 
krūtinės, 
Neša jaunuoliai tėvus, nors nepratę sunkumų pakelti. 
Nešas kiekvienas tai, dėl ko jis dreba labiausiai. 
Kvailas tempiasi viską; jis grobį gabena į mūšį! 
Tai panašu į audrą, kai vėjas, pakilęs iš jūros, 
Kelia bangas didžiules ir nei virvės jūreiviams negelbsti, 
Nei vairai: tuomet vienas stengiasi burę nutraukti, 
Kitas ieško ramios pakrantės ar įlankoj uosto, 
Trečias išskleidžia bures ir paveda viską likimui. 
Kam aš vargšus miniu? Su konsulais bėga Didysis, 
Ponto pabaisa, kelius prie žiauraus Hidaspo atvėręs, 

Toji uola, į kurią sudužo laivas piratų '?*. 


Jo triumfų trijų“? išsigando Jupiteris! Ponto 
Jūra pagarbino jį ir Bosforas nulenkė galvą! 

Gėda! Palikęs dabar valdžios didybę, jis sprunka, 
Kad Fortuna pagaliau jo nugarą gautų išvysti! 


Šioji baimė galop net dievus galingus paveikia: 
Sprunka ir jie su žmonėm. Ir štai per visą pasaulį 
Žengia romiųjų dievų būrys, nepakęsdamas žemės 
Šėlstančios, ir žmonių prakeiktą kariauną palieka. 
Prieky visų baltarankė Taika nugalėtąją galvą 

Šalmu pridengia savu ir, skubiai pasitraukus iš žemės, 
Vyksta tarytum bėglė į Dičio žiauraus karalystę. 
Ištikimybė vilties nebetekus ją seka, Teisybė 

Eina plaukais palaidais ir Santaika perplėštais rūbais. 
Tuo pat metu, atsivėrus Erebo!?* būstinei, kyla 
Dičio ratelis baisus iš gelmių: Erinija matos 

Ir Belona žiauri, Megera su fakelu rankoj““", 

Pinklės, Žudynės čia pat ir Mirties išblyškęs šešėlis. 
Laisvas štai jų vidury Pašėlimas, nutraukęs grandinę, 
Galvą ištiesia aukštyn išdidžiai ir kruvinu šalmu 
Veidą sužeistą tūkstančio kardo kirčių pridengia. 
Kabo ant Marso kairės, nesuskaitomų pervertas iečių, 
Skydas, nudilęs kovoj, o dievo ranka dešinioji 
Degančiu graso deglu ir ruošiasi gaisrą sukelti. 

Žemė pajuto dievus ir išjudintos žvaigždės atgauti 
Stengias pusiausvyrą veltui, nes dangiškų rūmų valdovai 
Skilo į dvi stovyklas: pirmiausia deivė Dionė“““ 
Cezariui siekia padėt; ją lydi Atėnė Paladė 

Ir savo ietim baisia mojuodamas Marsas karingas. 
Didįjį Febas ir jojo sesuo, ir vaikas Kilenės““' 
Globia, ir dievas Tirinto““, į jį panašus savo žygiais. 
Štai trimitai sugriaudė. Iškėlė Nesantaika savo 
Galvą plaukais ištaršytais aukštyn į dangų. Jos burną 
Dengė kraujų krešuliai, o sumuštos akys raudojo, 
Dantys aštrieji rūdim nelygiom apsinešę barkšojo, 
Mirko liežuvis kraujuos, gyvatės raitės ant veido. 
Savo krutinę rubu sudraskytu tvirtai apsisiautus, 
Drebančia dešine kratė jinai sukruvintą deglą. 

Deivė ši, baisų Kokitą palikusi, Tartarą tamsų, 

Žengė tuojau ant aukštos kilnaus Apenino viršūnės — 
Ten ji galėjo apžvelgti visas žemes ir pakrantes 

Ir per pasaulio šalis pulkus žygiuojančių vyrų. 

Tąsyk iš dukstančios savo širdies ji taip prakalbėjo: 
„Griebkite, tautos, dabar užsidegusios, ginklą į ranką! 
Griebkit į ranką deglus ir paleiskit į vidurį miesto! 

Kas pasislėps, pralaimės. Nesitraukite niekas iš mūšio — 
Nei moteriškė, nei vaikas, nei seniai, nuo amžiaus išvargę! 
Žemė lai dreba pati, temaištauja sugriautos pastogės! 
Tujen įstatymus gink, Marcelai, o tu, Kurionai, 
Liaudį sukelk! Neslopinki, Lentulai, Marso smarkumo 
Tu gi, dievų sunau, kodėl delsi apginkluotas? 

Ko neišlauži vartų, negriauni miesto tvirtovių, 

Turtų negrobi? Nejaugi, Didysai, nemoki apsaugot 
Romos pilių? Tad skubėk Epidamno!““" sienas sugriauti 
Ir apšlakstyti žmogaus krauju Tesalijos plotus!“ 

Ką tik Nesantaika liepė, tas žemėje taip ir įvyko. 

Kai Eumolpas didžiai įsijautęs baigė deklamuoti šitą poemą, 
pagaliau įžengėme į Krotoną. Pailsėję mažoje užeigoje, rytojaus 
dieną pradėjome ieškoti ištaigingesnio namo apsigyventi. Beieško- 
dami patekome į palikimo medžiotojų būrį. Jie tuoj ėmė teirautis, kas 
mes esame ir iš kur atvykome. Pagal mūsų bendrai sugalvotą planą 
nepaprastai iškalbingai jiems išdėstėme, kas mes tokie ir iš kur esame. 
Lengvai patikėję mūsų žodžiais, jie, baisiausiai tarpusavyje varžyda- 
miesi, tučtuojau ėmė nešti Eumolpui visokias gėrybes. 


* ž * 


Lenktyniaudami tarp savęs, paveldėjimo trokštantieji dovanomis 
stengiasi įsigyti Eumolpo palankumą. 


CXXV. Jau ilgą laiką mes taip gyvenome Krotone, ir Eumolpas, 
apsvaigintas pasisekimo, jau užmiršo savo ankstesnę padėtį,— jis 

net ėmė girtis saviškiams, kad Krotone niekas negalįs atsispirti jo įta- 
kai, ir jeigu jie mieste padarytų kokį nusikaltimą, tai su draugų 
pagalba vis tiek liktų nenubausti. Į mūsų rankas plaukte plaukiant 
visokioms gėrybėms, aš kas dieną vis labiau apsivalgydavau, pradėjau 
tukti ir maniau, kad likimas jau nustojo mane persekioti. Vis dėlto daž- 
nai pagalvodavau ir apie savo dabartinę padėtį, ir apie jos priežastį. 
Man kildavo mintis: „O kas bus, jei koks nors gudresnis palikimo 
tykotojas nusiųs į Afriką savo žvalgą ir sučiups mus meluojant? O ką, 
jei kartais Eumolpo tarnas, persisotinęs dabartine gerove, įskųs mus 
savo draugams ir iš pavydo atskleis mūsų apgavystę? Vadinasi, vėl 
reikės sprukti ir elgetaujant kovoti su vargu, kurį mums dabar pavyko 
nugalėti. Dievai ir deivės, kaip yra bloga gyventi ne pagal įstatymą 
ir nuolat laukti nupelnytos bausmės!“ 


CXXVI. KIRKĖS TARNAITĖ CHRISIDĖ POLIENUI!“'.— 
Žinodamas, kad esi žavus, užrietei nosį ir savo glamones ne dovano- 
ji, o pardavinėji. Kam gi tie šukomis suraityti plaukai? Kam veidas, 
ištrintas skaistylais? Kam tie švelnūs viliojantys žvilgsniai? Kam ta 
dirbtinė eisena, smulkūs atmatuoti žingsniukai? Ar ne tan, kad viešai 
išstatytum savo grožį ir jį pardavinėtum? Pažiūrėk į mane: aš nei apie 
būrimus nieko neišmanau, nei astrologų dangus man ne galvoj, bet 
iš žmogaus veido atspėju jo būdą ir pamačiusi ką nors vaikščiojant 
iškart suprantu, ką jis galvoja. Taigi jei parduodi tai, ko ieškau, turiu 
gerą pirkėją; o jeigu pasielgsi žmoniškiau ir dovanai duosi, būsiu labai 
dėkinga. Mat prisipažindamas esąs vergas ir menkas žmogelis, tik dar 
labiau įžiebi aistrą tos, kuri tavęs trokšta. Juk kai kurias moteris 
traukia žemi dalykai — jų aistra sukyla tik pamačius vergą ar pasiun- 
tinį, aukštai pasikaišiusį. Kai kurias sužavi gladiatorius arba dulkėmis 
apsinešęs mulų varovas, arba aktorius, vaidinąs scenoje. Tokia yra ir 
manoji ponia: ji peršoka pirmąsias keturiolika žiūrovų eilių nuo 
orchestros'** ir ieško meilės objekto tarp minios padugnių. 

Nudžiugintas šios meilikaujančios kalbos, paklausiau: 

— Pasakyk, ar ta, kuri mane myli, kartais nebūsi tu pati? 

Tarnaitė širdingai pasijuokė iš šitokio nevykusio spėjimo ir 
tarė: 

— Tu per daug neįsivaizduok. Aš dar niekad nesu gulėjusi su 
vergu — te dievai neprileidžia, kad glamonėčiau tą, kuris vėliau kabos 

ant kryžiaus! Tesižino matronos, kurios bučiuoja randus nuo botago 
kirčių; aš, nors esu tarnaitė, visada sėdžiu tik su raiteliais. 

Negalėjau nesistebėti tokiu aistrų priešingumu — man pasirodė 
baisus dalykas, kad tarnaitė išdidi kaip matrona, o matronos skonis 
kaip tarnaitės. 

Mes dar ilgai juokavome, ir pagaliau paprašiau tarnaitės, kad atsi- 
vestų savo ponią į platanų miškelį. Pasiūlymas jai patiko, ir tuojau pat, 
aukščiau pasikaišiusi tuniką, ji įlindo į šalia alėjos esančią laurų gi- 
raitę. Netrukus ji išvedė savo ponią iš tos slaptavietės ir pasodino šalia 
manęs. Tai buvo moteris, žavesnė už visus meno kūrinius, — jokiais 
žodžiais neįmanoma apsakyti jos grožio: kad ir ką sakyčiau, tai ne- 
prilygtų tikrovei! Plaukai, garbanoti iš prigimties, krito ant pečių; ne- 
aukšta kakta, virš jos — plaukai, sušukuoti į viršų; antakiai iki skruos- 
tikaulių, o tarpuakyje beveik suaugę; akys spindėjo skaisčiau negu 
žvaigždės naktį be mėnulio; nosis truputį riesta, o burnelė tokia, su 
kokia Praksitelis pavaizdavo Dianą. O koks smakras, koks kaklas, 
kokios rankos, kokios kojos, įnarintos į ploną auksinę grandinėlę! 
Baltumu jos būtų nustelbusios Paro'*? marmurą! Tada aš pirmą kartą 
pradėjau niekinti savo seną meilę Doridą. 


Kas atsitiko, kad tu, Jupiteri, ginklą numetęs, 

Tarpe dangaus dievų tarsi koks stabas tyli? 

Reiktų dabar tau ragais pasipuošti baisiąją kaktą 
Arba po gulbės pūkais plaukus paslėpti žilus!'“* 

Štai tikroji Danajė!“". Išdrįsk tik paliesti jos kūną — 
Tuoj per sąnarius tau pereis ugninė aistra. 


* * * 


CXXVII. Sužavėta šių eilių, ji taip meiliai susijuokė, sakytum 
Jaunas mėnulis sušvito iš po debesų. Paskui, grakščiais pirštų judesiais 
palydėdama savo žodžius, ji tarė: 

— Jei neniekini garbingos moters, dar tik šiais metais pirmą kartą 
pažinusios vyrą, tai aš tau, jaunuoli, galiu būti seserimi. Žinau, kad tu 
jau turi brolį, — nesigėdijau apie tave pasiteirauti, — bet juk niekas 
nedraudžia turėti ir seserį. Aš būsiu jam lygi. Tik malonėk, kai pano- 
rėsi, pažinti ir mano bučinių saldumą. 

— Priešingai, — atsakiau, — vardan tavo grožio aš prašau, kad 
nepasididžiuotum priimti į savo gerbėjų tarpą ir mane — svetimšalį. 
Jei leisi tave garbinti, pamatysi, koks būsiu pamaldus, o kad nemany- 
tum, jog atėjau į šią meilės šventyklą tuščiomis rankomis, dovanoju tau 
savo brolį. 

— Ką? — paklausė ji.— Nejaugi tu man dovanoji tą, be kurio 
negali gyventi? Nuo kurio bučinio priklauso tavo gyvybė, kurį tu taip 
myli, kaip aš norėčiau būti tavo mylima? 

Kai ji tarė šiuos žodžius, jos balsas buvo toks žavingas, mano ausį 
glostė tokie švelnūs garsai, lyg vėjeliui dvelkiant būtų dainavęs sirenų 
choras. Stovėjau apstulbęs, ir man atrodė, kad kažkas joje švyti dar 
skaisčiau negu visas dangus. Panorau sužinoti savo deivės vardą. 

— Ką? — atsakė ji.— Argi mano tarnaitė tau nesakė, kad aš 
vardu Kirkė? Tiesa, aš nesu Apolono duktė, ir mano motina savo mei- 
lės valandą panorėjusi negalėjo suturėti besileidžiančio šviesulio'““. 
Bet jei likimas mus sujungs, tai reikės laikyti dangaus valia. Kažkokio 
dievo slapti sumanymai mus jau veikia. Ne be priežasties Kirkė 
myli Polieną — susidūrus šiems vardams, visada įsidega karšta liepsna. 
Taigi jei nori, apkabink mane. Nebijok, kad kas gali mus pamatyti: 
tavo brolis yra toli nuo čia. 

Taip pasakiusi Kirkė apkabino mano kaklą minkštesnėmis nei 
pūkas rankomis ir nutempė mane ant žydinčios pievelės. 


Kokias pabarstė gėles nuo Idos kalno viršunių 
Motina žemė tada, kai jungės Jupiteris meilėj 
Su Junona, kai ugnis jam degino visą krūtinę? 
Rožės sužydo tenai, žibutės ir builis švelnusis. 
Stiebės iš pievos žalios ir šypsojosi baltos lelijos. 
Taip priviliojo Venerą žemė į minkštus žolynus, 
Ir giedriausia diena globojo slaptąją meilę!“'. 
Gulėjome susikabinę šitoje pievelėje ir Žaisdami apsikeitėme 
tūkstančiais bučinių, kad meilės smagumai būtų stipresni. 


CXXVIII. KIRKĖ POLIENUI.— Kas tau yra? Gal mano buči- 
nys tau bjaurus? Gal burnos kvapas, pasninkavimo sugadintas? Gal 
pažastys prakaitu dvokia? O jeigu viso to nėra, tai gal bijaisi Gitono? 

Išraudęs iš gėdos, netekau net jėgų, kurias tebeturėjau,— visas 
mano kūnas tarsi ištižo,— ir tariau: 

— Mano valdove, maldauju — neįžeidinėk manęs nelaimingo! Aš 
esu pakerėtas. 


KIRKĖ.— Pasakyk man, Chriside, teisybę: argi aš jau tokia ne- 
graži? Argi nesusišukavusi? Argi kokia įgimta yda užtemdo mano 
grožį? Nemeluok savo poniai! Matyt, aš kuo nors nusikaltau, bet kuo? 

Paskui ji ištraukė iš tylinčios tarnaitės rankų veidrodį ir, iš- 
mėginusi prieš jį visas veido minas, kurios tik pasitaiko, kai besimy- 
lintieji žaidžia meilės žaidimą, ji papurtė savo susiglamžiusį ant 
žemės drabužį ir bėgte įbėgo į Veneros šventyklą. O aš buvau panašus 
į pasmerktąjį: drebėjau, tarsi pažadintas iš baisaus sapno, ir klausiau 
pats save, ar džiaugsmas, kurio netekau, nebuvo tik vaizduotės vaisius. 


Naktį, kai miegam, sapnai dažnai pasijuokia iš mūsų: 
Akys apgautos pamato iš žemės iškastą auksą, 

Musų rankos nedoros tuoj grobia ir išvagia lobį, 
Prakaitas liejas per veidą ir išgąstis apima širdį: 

Tas, kuris žino tą lobį, juk gali iškrėsti mums antį, 

Pilną vogtų daiktų, ir iškratęs juos sau pasiimti. 

Bet kai šie netikri džiaugsmai mus apgavę palieka, 
Grįžta tikrovė atgal,— širdis tebegeidžia turėti, 

Ką ji prarado, ir grimzta į vaizdinius, naktį matytus. 


GITONAS ENKOLPIJUI.— Tokiu atveju aš tau labai dėkin- 
gas, kad mane myli kaip Sokratas. Net Alkibiadas'*“ nebuvo taip 
neliečiamas, kai gulėdavo savo mokytojo lovoje! 


CXXIX. ENKOLPIJUS GITONUI.— Tikėk manim, broliuk, aš 
jau nebelaikau savęs vyru, nesijaučiu esąs juo! Jau palaidota toji mano 
kūno dalis, kuria kadaise buvau Achilas. 


161 Satyrikonas 





Berniukas pabijojęs, kad kas, užtikęs jį vieną su manimi, nepa- 
skleistų apkalbų, ištrūko man iš rankų ir pabėgo į namo gilumą. 


Į mano kambarį įėjo Chrisidė ir įteikė savo ponios lenteles, kuriose 
buvo parašyta: „Kirkė sveikina Polieną. Jeigu būčiau pasileidėlė, skųs- 
čiausi esanti apgauta. O dabar aš net dėkinga savo silpnumui: aistros 
šešėlyje galėjau ilgiau žaisti. Bet pasakyk, kaip tau sekasi, ar įstengei 
pareiti namo? Mat gydytojai tvirtina, kad nusilpę žmonės ir vaikščioti 
negali. Aš tave perspėju, jaunuoli, saugokis paralyžiaus! Dar niekad 
nemačiau ligonio tokioje pavojingoje būklėje. Dievaž, tu jau žuvęs! 
Jeigu šitoks sustingimas apimtų tavo kelius ir rankas, tai jau galėtum 
nusisamdyti trimitininkus laidotuvėms. Tai ką gi daryti? Nors paty- 
riau didelį įžeidimą, bet nelaimingam vyrui negaliu nenurodyti 
vaistų. Jeigu nori išgyti, paprašyk Gitono. Atgausi jėgas, jei tris nak- 
tis miegosi be broliuko. O dėl manęs, tai aš nesibijau, kad gali atsirasti 
kas nors, kam aš mažiau patikčiau: nei mano veidrodis nemeluoja, 
nei geras vardas. Būk sveikas, jei gali“. 

Chrisidė supratusi, kad jau perskaičiau visus šiuos įžeidinėjimus, 
tarė: 

— Tokių dalykų atsitinka, ypač šiame mieste, kur burtininkės 
net ir mėnulį gali nutraukti nuo dangaus [...] Juk ir tai galima su- 
tvarkyti. Atsakyk poniai meiliu laišku ir, nuoširdžiai prisipažindamas, 
pamėgink susigrąžinti jos malonę. Mat, atvirai pasakius, nuo to laiko, 
kai ją įžeidei, ji vis dar negali atsigauti. 

Mielai paklausiau tarnaitės ir parašiau šitokį laišką: 

CXXX. „Polienas sveikina Kirkę. Prisipažįstu, ponia, dažnai 
padarydavau klaidų; juk esu žmogus ir dar jaunas. Bet iki šios dienos 
dar niekad nebuvau padaręs mirtino nusikaltimo. Prisipažįstu, kad 
esu kaltas, ir kokią tik bausmę paskirsi, ji bus pelnyta. Aš išdaviau, 
nužudžiau Žmogų, išniekinau šventyklą: paskirk bausmę už šituos 
nusikaltimus. Jeigu pasmerksi mirčiai, pats ateisiu su savo kardu, jei 
pasitenkinsi plakimu, nuogas atbėgsiu pas savo ponią. Tik neužmiršk 
vieno dalyko: ne aš nusikaltau, o mano įrankiai. Aš buvau pasiruošęs 
kovoti, bet neturėjau ginklų. Nežinau, kas čia sutrukdė. Galbūt mano 
vaizduotė pralenkė lėtą kūną, o gal, daug visko trokšdamas, per anksti 

patenkinau savo aistrą. Nesuprantu, kas atsitiko. Bet tu man patari 
saugotis paralyžiaus. Argi galėtų mane apimti dar didesnis paralyžius 
kaip tas, kuris iš manęs atėmė galimybę tave turėti? Trumpai sakant, 
mano paaiškinimas toks: aš tau įtiksiu, jei leisi man ištaisyti savo 
klaidą“. 


Išleidęs Chrisidę su tokiu pažadu, labai rūpestingai ėmiau gydyti 
savo nusikaltusį kūną: atsisakiau pirties, tik lengvai apsitryniau alie- 
jumi, pasistiprinau sveikesniu maistu, tai yra svogūnais ir sraigių 
kakleliais be padažo, išgėriau tik truputį vyno. Prieš miegą kiek 
pasivaikščiojau ir atsiguliau į lovą be Gitono: taip buvau pasiryžęs 
permaldauti Kirkę, kad bijojau net mažiausio broliuko prisilietimo 
prie mano šono. 

CXXXI. Rytojaus dieną atsikėliau pažvalėjęs kūnu ir dvasia, nusi- 
leidau į tą patį platanų miškelį, nors ir bijodamas šios bloga lemiančios 
vietos, ir, vaikščiodamas tarp medžių, laukiau savo vadovės Chrisidės. 
Kiek pasisukinėjęs, atsisėdau toje pačioje vietoje, kur sėdėjau vaka- 
rykščiai, ir tuojau pat, lydima kažkokios senės, pasirodė Chrisidė. Pa- 
sveikinusi mane, ji tarė: 

— Na tai ką, išlepėli? Ar jau geriau jautiesi? 


Senutė išsitraukė iš ančio raištelį, susuktą iš įvairiaspalvių siūlų, 
ir apjuosė man kaklą. Paskui, pavilgydama seilėmis, susuko dulkių 
gumuliuką ir, paėmusi jį ant didžiojo piršto, patepė, nors ir priešinausi, 
man kaktą. 


Sugiedojusi užkeikimą, ji liepė man trissyk spjauti ir trissyk mesti 
sau į antį akmenukus, kuriuos ji anksčiau buvo užbūrusi ir apvynio- 
jusi purpuru. Tada savo rankomis ji pradėjo mėginti mano vyriškumą. 
Bematant raumenys pakluso įsakymui [...] Nesitverdama džiaugsmu, 
ji sušuko: 

— Ar matai, mano Chriside, ar matai, kokį kiškį aš pakėliau 
kitiems? 

Vasara buvo. Judrus platanas jau skleidė pavėsį, 
Dafnė“? su uogom gražiom žaliavo, virpą kiparisai; 
Liaunos pušys lingavo gražiai apgenėtom viršūnėm. 

Upė klajojo tarp jų, žaisdama putotom srovelėm. 

Ošė, vaitojo banga, užkliuvusi už akmenėlių, 

Meilei vieta tinkama — tai paliudys lakštingala miško, 
Proknė“““ miestietė taip pat: skrajodamos jiedvi žolynuos, 
Tarpe žibučių švelnių giesmelėmis pievą skardeno. 


Kirkė gulėjo išsitiesusi minkštoje lovoje, padėjusi savo baltą kaip 
marmuras kaklą ant auksinės pagalvėlės, ir ramiai vėdinosi žydinčia 
mirtos šakele. Mane pamačiusi ir, matyt, prisiminusi vakarykštį įžei- 
dimą, ji truputį nuraudo. Paskui, atleidusi visas tarnaites, pasikvietė 
mane ir pasisodino šalia savęs; uždengusi mirtos šakele man akis ir tarsi 
atsitvėrusi nuo manęs, ji padrąsėjo ir tarė: 

— Tai ką, paralitike, ar šiandien visas atėjai pas mane? 

— Kam klausi? — atsakiau.— Verčiau išmėgintum! 

Jinai tuoj pat karštai mane apkabino, ir aš gardžiavausi iki soties 
jos — šį kartą neužkerėtais — bučiniais. 


CXXXII. ENKOLPIJUS APIE BERNIUKĄ ENDIMIONĄ. 
Jo kūno grožis mane traukte.traukė į meilę, kur jis ir kvietė mane. 
Jau mūsų lūpos čepsėjo berdamos bučinius, jau rankos susipynė gla- 
monėms, jau mudviejų susikibę kūnai ir mūsų alsavimą buvo sujungę 
į vieną. 


Įširdusi dėl šitokių akivaizdžių įžeidimų, matrona galų gale grie- 
bėsi keršto: pasišaukė kambarinius vergus ir liepė mane išplakti rykš- 
tėmis. Paskui, nepasitenkinusi tokiu žiauriu mano išniekinimu, ji su- 
šaukė verpėjas ir visokias padugnes iš savo vergų tarpo ir liepė jiems 

mane apspjaudyti. Užsidengiau rankomis akis, net nemėgindamas 
maldauti, nes žinojau, ko nusipelniau. Paskui mušamas ir spjaudomas 
buvau išmestas pro duris laukan. Proselėnė buvo taip pat išvaryta, 
Chrisidė gavo mušti. Visi vergai išsigandę šnibždėjosi ir klausinėjo vie- 
nas kitą, kas galėjo jų poniai sugadinti linksmą nuotaiką. 


Pažvalėjęs nuo šitokio atlyginimo už savo nelaimes, gudriai už- 
dengiau plakimo žymes, kad Eumolpas nepasijuoktų iš šito mano ne- 
pasisekimo ir kad Gitonas dėl to neliūdėtų. Tad pasinaudojau vienin- 
tele priemone, galinčia padėti išsaugoti man garbę — apsimečiau 
esąs baisiai nuvargęs ir, kritęs į savo lovelę, išliejau visą tulžį ant 
visų mano nelaimių kaltininko: 


Tris kartus griebiau aš rankom baisų kirvį, 

Tris kartus, suglebęs kaip žolės stiebelis, 

Aš pabugau ginklo: drebanti ranka jį vos nulaikė. 
Tikslo norimo pasiekti negalėjau, 

Nes jisai iš baimės kaip žiema atšalo 

Ir į vidurius paspruko — raukšlės ten jį slėpė. 

Aš net jo galvos surasti negalėjau, kad nubausčiau; 
Tad, apgautas mirtinos to niekšo baimės, 

Vėl ėmiau jį plūsti — tai labiau jam kenkė. 


Taigi, pasirėmęs ant alkūnės, pradėjau koneveikti užsispyrėlį maž- 
daug šitokiais žodžiais: 

— Ką pasakysi tu, visų žmonių ir dievų gėda? Juk būtų švent- 
vagiška tave laikyti bent kiek gerbtinu daiktu! Ar tai šito iš tavęs nusi- 
pelniau, kad mane, jau patekusį į dangų, nutrenktum į požemio pa- 
saulį? Kad atėmęs ką tik sužydėjusią jaunystę, užkrautum man gi- 
liausios senatvės nuilsimą? Ką gi, išduok man invalido pažymėjimą! 

Taip išliejau savo pyktį, bet 


Jis tik įbedęs į žemę akis, nusigręžęs tylėjo. 
Mano smarkioji kalba ne daugiau sujaudino jįjį 
Kaip nulenkusią galvą aguoną ar gluosnį svyruoklį. 


Pabaigęs bjauriai plūstis, pradėjau gailėtis savo kalbos ir širdyje 
raudau iš gėdos: juk, užmiršęs savo drovumą, kalbėjau su ta kūno 

dalimi, apie kurią rimtesni žmonės paprastai net minties neprisileidžia. 
Paskui, trinktelėjęs sau kelis kartus į kaktą, priėjau išvadą: 

— Kas čia blogo, jei išliejau savo skausmą burnodamasis? Argi 
mes nekeikiame kitų kūno dalių — pilvo, gerklės, galvos, kada ją 
dažnai skauda? Kaipgi! Juk ir Uliksas ginčijasi su savo širdimi !?!, ir 
tragedijų herojai bara savo akis, tarsi jos galėtų išgirsti. Sergantieji 
podagra keikia savo kojas, chiragrikai — rankas, tie, kuriems traiš- 
kanoja akys,— akis, o tie, kurie dažnai susižeidžia kojų pirštus, 
koneveikia už tai savo kojas: 

Ko gi, suraukę kaktas, į mane taip žiūrit, Katonai“??, 
Veikalą šį smerkdami? Paprastas jis ir naivus, 

Šypsos jame linksmai kalbos patrauklus nuoširdumas. 
Ką tik daro žmogus, aš nekaltai apsakau. 

Kas nepažįsta Veneros džiaugsmų? Kas jų nepatyrė? 
Kas gi kūnui uždraus lovoj įkaisti šiltoj? 

Tėvas tiesos Epikūras patsai išmintingai mums liepia 
Meilės neniekinti — ji gyvenimo tikslas esąs! 


Nieko nėra apgaulingesnio kaip kvaili žmonių prietarai, nieko 
nėra kvailesnio kaip tariamas papročių griežtumas. 


CXXXIII. Pabaigęs deklamuoti, pasišaukiau Gitoną ir tariau: 

— Broliuk, pasakyk man, tik visai atvirai: ar tą naktį, kai Askiltas 
pagrobė tave iš manęs, jis neužmigo, kol tau nepadarė skriaudos, ar 
pasitenkino vieniša ir nekalta naktimi? 

Paliesdamas akis, berniukas iškilmingai prisiekė jokio smurto tada 
iš Askilto nepatyręs. 


[...] priklaupęs ant slenksčio šitaip maldavau man priešišką die- 
vybę!?*: 

Nimfų ir Bakcho bičiuli, kurį gražioji Dionė 

Davė turtingiems miškams kaip dievą, kuris viešpatauji 
Lesbo saloj ir žaliajam Tase, kurį septynupis 

Garbina lydas ir stato savo Hipepuos“* šventyklą, 

Šičion atvyki,tu Bakcho globėjau, tu džiaugsme driadžių, 
Mano maldos nedrąsios išklausyk! Ne krauju susitepęs 
Aš ateinu pas tave, neišplėšiau dievybės šventyklų 

Tarsi nedorėlis priešas, bet, visko netekęs beturtis, 

Aš nusidėjau pavargęs ir tai ne visu savo kūnu. 

Kas nusikalto iš valios silpnybės — nedaug nusikalto. 
Tad išklausyki maldos ir atleiski nuodėmę mažą! 

Jeigu ateis valanda, kai laimė vėl ims man šypsotis, 

Aš atsilyginsiu tau, švenčiausias, garbingai: pas tavo 
Aukurą, dieve, ateis ožys, visos kaimenės tėvas, 
Kvykiančios kiaulės vaikus paaukosiu dar žindančius spenį. 
Vynas putos taurėse šiųmetis, ir triskart aplinkui | 

Tavo šventyklą girti apibėgs jaunuoliai ratelį. 


Man taip besimeldžiant ir atidžiai stebint savo mirusią kūno dalį, 
į šventyklą įėjo senė išdraikytais plaukais, negražiais juodais drabu- 
žiais. Ji mane paėmė už rankos ir išsivedė iš šventyklos prieangio. 


CXXXIV. SENĖ PROSELĖNĖ ENKOLPIJUI.— Kokios bur- 
tininkės iščiulpė tau jėgas? Ant kokio nešvarumo ar lavono užlipai 
naktį kryžkelėje? Tu net neįstengei atsigriebti su Gitonu, bet sugle- 
bęs, silpnas, nuilsęs tarsi arklys, lipantis į kalną, tu veltui išeikvojai ir 
savo pastangas, ir prakaitą. Ir ne tik kad pats nusikaltai, bet ir ant 
manęs užtraukei dievų rūstybę. 


Paskui ji vėl nusivedė mane nesipriešinantį į žynės kambarį, 
užvertė ant lovos ir pradėjo mušti. Aš netariau nė žodžio. Ir jeigu 
lazdelė nuo pirmojo smūgio nebūtų nulūžusi ir sumažinusi plakan- 

čiosios įkarščio, tai senė galbūt man būtų ir rankas sulaužiusi, ir 
galvą sudaužiusi. Bet po jos nepadorių prisilietimų aš suvaitojau, 
apsipylęs ašaromis, dešine ranka užsidengiau galvą ir įsikniaubiau 
į pagalvę. Sujaudinta mano verkimo, senė atsisėdo ant kito lovos 
krašto ir drebančiu balsu pradėjo kaltinti likimą, kad per daug ilgai 
jai leidžia gyventi. Tik tuo laiku įėjusi žynė nutildė jos skundus saky- 
dama: 

— Ko gi jūs sėdite mano kambaryje tarsi prie ką tik užgesusio 
laužo? Ir dar šventės dieną, kada net gedintieji juokiasi! 


* 48 


PROSELĖNĖ PRIAPO ŽYNEI OINOTĖJAI.— Ak Oinotėja, 
šis jaunuolis, kurį čia matai, yra gimęs po bloga žvaigžde, nes jis 
negali parduoti savo gero nei berniukui, nei mergaitei. Tau dar ne- 
teko matyti tokio nelaimingo žmogaus: jis turi ne padargą, o tikrą 
mazgotę! Ką tu pasakysi: iš Kirkės lovos atsikėlė nepatyręs meilės 
smagumų! 

Tai išgirdusi Oinotėja atsisėdo į mudviejų tarpą ir ilgai linga- 
vo galva. 

— Šitą ligą,— tarė ji,— tik aš viena moku išgydyti. O kad ne- 
pamanytumėte, jog tuščiai plepu, te šitas jaunuolis naktį su manimi 
paguli ir pamatysi: jo daiktas pasidarys kietas kaip ragas! 


Ką tik pasauly matai, įsakymams mano paklūsta. 
Jeigu panoriu, ji tampa derlinga. Nuo skardžių uolėtų 
Vandenys liejas lyg Nilas. Net jūra bangas nuraminus 
Kloja po kojomis man. Zefyrai liaujasi pūtę 

Priešais mane. Net ir upės paklūsta manajai valiai; 
Net Hirkanijos"?? tigrams, drakonams sustot įsakau aš. 
Kam gi menkniekiais girtis? Juk net nusileidžia mėnulis, 
Paveiktas mano kerų. Ir Febas, nors dreba iš pykčio, 
Pasuka žirgus atgal ir grįžta jau nueitą kelią. 

Štai kokia burtų galia! Net jaučių liepsnas užgesina 
Aukos mergelių šventųjų; draugus mieluosius Ulikso 
Kirkė, Febo duktė, kerėjimais pavertė kiaulėm. 

Kuo tik panori, pavirsta Protėjas. Aš šitokiais burtais 
Idos aukštuosius medžius galiu perkelti jūrų gilybėn, 
Ar nuskraidinti upes į aukšto kalno viršūnę. 

CXXXV. Šiurpas ėmė krėsti mane, beklausantį tokių pasakiškų 
pažadų, ir aš įsistebeilijau į senę. 

— Taigi, — sušuko Oinotėja,— klausykite mano įsakymų! — ir, 
kruopščiai nusivaliusi rankas, pasilenkė prie lovelės ir kelis kartus 
mane pabučiavo. 


Aukuro viduryje Oinotėja pastatė seną stalą ir apipylė jį žioruo- 
jančiomis anglimis; paskui pašildyta derva užtaisiusi iš senumo įtrū- 
kusį medinį puodelį, vėl įkalė į aprūkusią sieną vinį, kuri buvo išsi- 
traukusi beimant puodelį. Tada, užsirišusi keturkampę prijuostę, pri- 
stūmė prie ugnies didžiulį katilą, šake nusikabino nuo kablio maišelį 
pupų ir gabaliuką labai seno kiaulės pusgalvio, jau daug kartų pjausti- 
nėto. Atrišusi maišelį, Oinotėja pažėrė dalį pupų ant stalo ir liepė man 
jas gerai išaižyti. Įsakymo paklausiau ir labai atidžiai atrinkinėjau 
pupas, apsitraukusias nešvariu apvalkalu. Bet ji prikaišiodama, kad 
lėtai dirbu, susirinko mano numestąsias netinkamas pupas ir, tiesiog 
dantimis jas lupinėdama, spjaudė ant žemės lyg kokias muses. 


Stebėjausi tuo neturtingos moters išradingumu ir puikiu kai kurių 
dalykų išmanymu: 


Dramblio kaulas, iš Indijos atvežtas, čia nebaltavo 
Auksu aprėmintas; mindoma kojų asla nespindėjo 
Marmuru žemės gelmių; ant karklinių pinučių uždėtas 
Buvo šiaudų iškultų kūlys, o greta surikiuoti 

Indai moliniai nauji; pigiai, paprastai padaryti. 
Matės toliau kubilai — vanduo lašėjo iš jųjų, 
Karklo lankstaus pintinės, ąsotis su vyno likučiais. 
Siena buvo krėsta iš molio, pelų primaišyto, 
Prikalinėta vinių storų. Ant jų pakabinta 

Meldų žalių plona šluotelė karojo. Daugybė 

Buvo lūšnelėj žemoj gėrybių visokių. Kabėjo 

Ant suodinų sijų prinokę šermukšniai raudoni 
Tarpe vainikų kvapių iš sudžiūvusių lapų; čiobreliai 
Raizgėsi su sausom džiovintų vynuogių kekėm. 

Šitaip gyveno kukliai kadaise Atikos žemėj 
Senė Hekalė vaiši, nusipelniusi pagarbą šventą. 
Mūza Bato sūnaus jos vardą išsaugojo amžiams!? 


CXXXVI. Tuo laiku, kai jinai, atpjovusi gabaliuką mėsos, bandė 
šake vėl pakabinti į vietą kiaulės pusgalvį, — tokio pat garbingo 
amžiaus kaip ir ji pati,— staiga sulūžo supuvusi kėdė, ant kurios 
buvo pasistojusi, ir senė visu savo svoriu tėškėsi ant židinio. Katilo 
dangtis perskilo, ir ką tik įsiliepsnojusi ugnis užgeso. Pati Oinotėja 
nusidegino alkūnę, ir visas jos veidas apžiro sukilusiais pelenais. Aš 
staigiai pašokau ir juokdamasis padėjau senei atsistoti ant kojų. O ji 
bijodama, kad kas nors nesutrukdytų aukojimo apeigų, tuojau pat 
išėjo pas kaimynus parsinešti ugnies. 


Išėjau į lūšnelės prieangį [-..] Kai trys šventieji Žąsinai, kurie, 
matyt, paprastai vidurdienį ateidavo reikalauti savo maisto davinio, 
puolė prie manęs ir bjauriai šnypšdami, lyg įširdę, apstojo mane išsi- 
gandusį iš visų pusių. Vienas iš jų pradėjo plėšyti mano tuniką, kitas 
ėmė atrišinėti ir traukti batų raištelius, o trečias — šio Žiauraus ant- 
puolio vadas ir mokytojas — nedelsdamas griebėsi žnaibyti man 
blauzdą savo pjūkliniu snapu. Pamatęs, kad čia ne juokai, išsilaužiau 
staliuko koją ir šitokiu ginklu bandžiau atremti tą karingą priešą. 
Ir nepasitenkinęs šiaip smūgiu, atkeršijau partiesdamas žąsiną negyvą 
ant žemės!“", 


Aš manau, panašiai ir paukščiai Stimfalo į dangų 

Spruko, kai Herkulis privertė juos'“*, ir harpijos bjaurios, 
Jau suteršę nuodais Finėjui paruoštą valgį“““ 

Eteris net sudrebėjo, išgirdęs vaitojimą keistą, 

Apmirė net visa dangaus karalystė iš baimės. 


Du likusieji žąsinai susirankiojo nuo stalo nusiritusias, po visą aslą 
išsibarsčiusias pupas ir netekę savo vado — taip man atrodė — vėl 
sugrįžo į šventyklą. O aš, džiaugdamasis savo grobiu ir kerštu, pakišau 
po lova užmuštąjį žąsiną ir numazgojau actu negilią blauzdos žaizdą. 

Paskui, bijodamas skandalo, nusprendžiau pasišalinti ir čiupęs apsiaus- 
tą jau ketinau išeiti. Tačiau nespėjau peržengti kambario slenksčio, 
kai pamačiau Oinotėją, grįžtančią su moliniu puodu, pilnu degančių 
anglių. Todėl apsisukau ir numetęs apsiaustą atsistojau prie durų, tarsi 
nekantriai jos laukdamas. Parsineštas anglis ji subėrė ant sausų nend- 
rių krūvos, ant viršaus užkrovė malkų ir ėmė atsiprašinėti, kad taip 
ilgai užgaišo: draugė neišleidusi tol, kol ji neišgėrusi trijų privalomų 
taurių vyno. 

— O ką tu veikei man nesant? — paklausė ji.— Kurgi pupos? 

Aš, įsivaizduodamas atlikęs garbingą žygdarbį, iš eilės nupasa- 
kojau jai visą mūšio eigą ir, kad ji neliūdėtų, kaipo atlyginimą už 
nuostolį pasiūliau užmuštąjį žąsiną. Bet senė, pamačiusi jį, pakėlė tokį 
triukšmą, kad galėjai pamanyti, jog ir vėl į kambarį sulindo būrys 
žąsų. Šumišęs ir pritrenktas, kad mano nusikaltimas toks baisus, ėmiau 
klausinėti, ko ji taip dūksta ir kodėl labiau gailisi žąsino negu manęs. 

CXXXVII. Ji, suplojusi rankomis, atsakė: 

— Ir tu, niekše, dar drįsti prasižioti? Tu net nesupranti, kokį 
didelį nusikaltimą padarei: užmušei Priapo numylėtinį, visoms mat- 
ronoms mieliausią žąsiną. Taigi nemanyk, kad tu nieko nepadarei: 
jei apie tai sužinos valdžia, būsi nukryžiuotas! Tu krauju sutepei 
mano būstą, kuris iki tol niekad nebuvo išniekintas! Dabar kiekvienas 
mano priešas, jei tik panorės, galės mane išvyti iš žynės vietos! 


— Prašau tavęs, nerėk taip baisiai, — tariau,— vietoj žąsino 
duosiu tau strutį. 


* 438 


Mano nuostabai, jinai sėdėjo ant lovos ir apraudojo liūdną žąsi- 
no likimą. Tuo tarpu įėjo Proselėnė su pinigais už aukojimą ir, pa- 
mačiusi užmuštąjį žąsiną bei sužinojusi sielvarto priežastį, pati 
pradėjo verkti labiau negu žynė ir apgailėjo mane, tarytum būčiau 
užmušęs ne paprastą žąsiną, o savo tėvą! Kai man įgriso ta scena, 
tariau: 

— Sakykit, ar negalėčiau tą savo nusikaltimą atpirkti pinigais? 
Jeigu aš jus būčiau įžeidęs, jei net žmogų būčiau užmušęs! Štai du 
auksiniai; už juos galite nusipirkti ir dievų, ir žąsinų! 

Pamačiusi pinigus, Oinotėja tarė: 

— Atleisk, jaunuoli, aš krimtausi dėl tavęs. Tai juk meilės, o ne 
pykčio įrodymas! Taigi mes pasistengsime, kad niekas apie tai nesu- 
žinotų. Tik maldauk dievų, kad atleistų tau kaltę. 


Kas turės pinigų, tam, jūromis plaukiančiam, vėjas 
Bus visados palankus, tas net Fortūną valdys, 

Tas Danaję!“? galės už žmoną paimti, jos tėvą 

Tuo patikėti privers, kuo suviliojo ir ją. 

Tas eilėraščius kurs, deklamatorius bus, advokatas, 
Bylą jis ves geriau nei Katonas patsai. 

Teisės žinovas tas bus geresnis net už Labeoną, 
Servijų!?! ir kitus; viską išspręs jis lengviau. 

Vienu žodžiu, ko tik nori prašyk ir už pinigus gausi. 
Pats Jupiteris juk sėdi dėžėj pinigų. 


Ji įkišo man į rankas taurę vyno ir, apvaliusi mano išskėstus pirštus 
porais bei petražolėmis, melsdamasi įmetė į vyną miško riešutų. Iš to, 
ar riešutai kilo į viršų, ar sėdo į dugną, ji spėjo ateitį. Tačiau man 
buvo aišku, kad tušti, be branduolių, riešutai laikosi skysčio paviršiuje, 
o pilni, su branduoliais, grimzta į dugną. 


Perpjovusi žąsiną ir ištraukusi jo stambias kepenis, ji iš jų prana- 
šavo, kas manęs laukia, o galų gale, kad neliktų jokių nusikaltimo 
pėdsakų, visą žąsiną supjaustė ir susmaigstė ant iešmų. Šitaip ji pataisė 
puikius pietus tam, kurį ji ką tik sakė esant pasmerktą mirčiai. O tuo 
tarpu gryno vyno taurės tuštėjo viena po kitos. 


CXXXVIII. Oinotėja išsitraukė odinį amuletą ir, patrynusi jį 
aliejumi, maltais pipirais ir sutrintomis dilgėlių sėklomis, pamažu 
pradėjo kišti man į pasturgalį. Paskui ši žiauri senė tuo pačiu skysčiu 
ištrynė ir mano šlaunis. 

Ji sumaišė rėžiukų sultis su pelynais, numazgojo tuo mišiniu man 
papilvę, paskui paėmė pluoštą žalių dilgėlių ir išplakė jomis visą mano 
pilvą žemiau bambos. 


Abi senutės, nors ir apsvaigusios nuo vyno ir aistrų, leidosi paskui 
1r kelias gatves vijosi mane šaukdamos: „Laikykite vagį!“ Vis dėlto 
aš ištrūkau, nors, galvotrūkčiais bėgdamas, susikruvinau visus kojų 
pirštus. 


— Chrisidė, kuri baisėjosi tavo ankstesniąja padėtim, yra pasiry- 
žusi dalintis dabartiniu tavo likimu net rizikuodama gyvybe. 


+ + 3 


— Argi Ariadnė ir Leda galėjo prilygti šitokiam grožiui? Su ja 
negalėtų varžytis nei Elena, nei Venera! Jeigu Paris, įsiaistrinusių 
deivių teisėjas'““, spręsdamas ginčą, būtų pamatęs šitą gražuolę to- 
kiomis ugningomis akimis, jis būtų dėl jos paaukojęs ir Eleną, ir visas 
deives. Jei būtų galima bent ją pabučiuoti, bent apkabinti jos dangiš- 
kąją ir dieviškąją krūtinę, galbūt mano kūnas vėl atgautų jėgas ir vėl 
atgytų tos kūno dalys, kurias, manau, iš tiesų užmigdė burtai. Manęs 
nebaugina įžeidinėjimai: neatsimenu, kad buvau išplaktas, o kad buvau 
išmestas laukan, tai čia tik pajuokavimas. O kad galėčiau vėl atgauti 
jos malonę! 


CXXXIX. Kankinau savo guolį, glamžydamas jį, ir vaizdavausi 
laikąs glėbyje savo meilę. 


* * 2 


Aš gi ne vienas esu, kurį dievai ir likimas 
Žiauriai kankina. Kadais, argietės varomas pykčio, 

Skliautą dangaus ant pečių Tirinto dievas pakėlė!““. 
Pyktį Junonos pajuto Pelijas!“*, ir Laomedontas 
Net nenorėdamas griebėsi ginklo!“?, Telefas turėjo 
Dvigubą pyktį patirti'““, Uliksas Neptūno bijojo. 
Taip ir mane per žemes, per jūras žilo Nerėjo 


Vejasi pyktis žiaurus Helesponto dievo Priapo““". 


+ + 


Pradėjau Gitono klausinėti, ar kas manęs neieškojo. 

— Šiandien niekas, — atsakė jis, — bet vakar pas mus buvo atėjusi 
kažkokia gana graži moteriškė; ilgai kalbėdama ir klausinėdama, ji 
mane labai išvargino, o galų gale pareiškė, kad tu padarei didelį 
nusikaltimą ir būsi vergo bausme nubaustas, jeigu įžeistas asmuo 
neatsisakysiąs savo skundo. 


+ + 


Dar tebesiskundžiau, kai įėjo Chrisidė, puolė man į glėbį ir, karštai 
mane apkabinusi, sušuko: 

— Štai pagaliau ir tu, toks, kokį tikėjausi rasti! Tu — mano 
meilė, tu — mano džiaugsmas! Niekados neužgesinsi šios ugnies, 
nebent mano krauju ją užliesi. 


Vienas iš naujųjų vergų staiga atbėgo pas mane ir pasakė, jog 
ponas esąs ant manęs labai užpykęs už tai, kad jau dvi dienas nėjau 
savo pareigų, ir kad aš gerai padarysiąs, jeigu sugalvosiąs kokį nors 
pasiaiškinimą, nes vargiai esą galima tikėtis, kad pykstančio pono 
įtūžis nurimsiąs be rykščių. 


CXL. Viena iš garbingiausių matronų, vardu Filomelė, kadaise. 
pasinaudodama savo jaunyste, buvo laimėjusi ne vieną palikimą. 
Dabar, jau pasenusi ir nuvytusi, ji siūlydavo bevaikiams seniams 
sūnų ir dukterį, kad su šiais savo įpėdiniais ir toliau galėtų tęsti testa- 
mentų medžioklę. Taigi ji atėjo pas Eumolpą, norėdama patikėti jo 
išminčiai ir gerumui tai, kas jai brangiausia, — savo vaikus. Jis esąs 
vienintelis žmogus pasaulyje, kuris kas dieną galėtų diegti jaunuoliams 

sveikus dorovės principus, vienu žodžiu, ji paliekanti vaikus Eumolpo 
namuose, kad jie galėtų klausyti jo pamokymų — tai esąs vienintelis 
turtas, kurį galima palikti vaikams. Kaip sakė, taip ir padarė: Eumolpo 
miegamajame paliko nuostabiai gražią mergaitę su jaunu broliu ir 
išėjo apsimetusi, kad turi eiti į šventyklą dievams apžadų daryti. Eu- 
molpas, kuris buvo toks doras, jog net aš jam atrodžiau berniukas, nie- 
ko nelaukdamas pakvietė mergaitę į šventas apeigas. Bet jis visiems 
buvo gyręsis sergąs podagra ir nevaldąs strėnų, o paliovęs apsimetinė- 
ti, galėjo sugadinti visą mūsų vaidinamą tragediją. Taigi, kad melagys- 
tė ir toliau atrodytų įtikinama, jis paprašė mergaitę atsisėsti ant jo ką 
tik išgarbinto gerumo, o Korakui įsakė palįsti po lova, kurioje jis gulė- 
jo, rankomis atsiremti į grindis ir strėnomis kilnoti savo poną aukštyn. 
Korakas paklausė įsakymo ir, iš lėto judindamas lovą, kartojo panašius 
gudrios mergaitės judesius. Reikalui jau einant į galą, Eumolpas šauk- 
damas ragino Koraką paskubėti. Taip senis, gulėdamas tarp tarno ir 
mergaitės, suposi tarsi sūpuoklėmis. Šitą darbą Eumolpas vėl pakar- 
tojo, mums visiems juokiantis ir besijuokdamas pats. O aš bijodamas, 
kad galiu netekti savo įgūdžių, jeigu jais nesinaudosiu, prislinkau prie 
brolio, su nuostaba žiūrinčio pro plyšį į sesers akrobatiką, pamėginti, 
ar jis nesutiktų pabūti skriaudžiamas. Protingasis berniukas neatstūmė 
mano meilinimosi, bet man priešiška dievybė ir čia mane surado. 


— Tik galingieji dievai atgaivino man jėgas. Merkurijus, sielų 
palydovas, maloningai man grąžino tai, ką įpykusi ranka buvo atėmusi 


negu Protesilajas'“* arba kuris kitas senovės herojus. 


Sulig tais žodžiais pasikėliau tuniką ir pasirodžiau Eumolpui 
visame gražume. Jisai iš pradžių išsigando, bet paskui, norėdamas 
galutinai įsitikinti, abiem rankom apčiupinėjo tą dievų malonę. 


— Sokratas dievų ir žmonių akyse [...] mėgo didžiuotis, kad jis 
niekados nesąs nė užėjęs į smuklę ir nepasidavęs pagundai įsimaišyti 
į didelę žmonių minią. Taigi nieko nėra geresnio kaip visados kalbėti 
išmintingai. 

— Visa tai, — atsakiau, — tikra tiesa. Niekas nepatenka į bėdą 
greičiau kaip tas, kuris geidžia svetimo. Iš ko gyventų visokie valkatos 
ir apgavikai, jeigu nemėtytų į minią tarsi kokio masalo kapšelių ar 
pinigais skambančių krepšių? Kaip nebylūs gyvuliai priviliojami mais- 
tu, taip ir žmonės duodasi pagaunami, jeigu tikisi gauti ko nors užkąsti. 


CXLI.— Iš Afrikos neatplaukė laivas, kuris, kaip žadėjai, turėjo 
atgabenti tavo pinigus ir vergus. Testamentų medžiotojai, jau nualinti, 
pasidarė ne tokie dosnūs. Taigi, jei neklystu, Fortūna pradėjo gailėtis 
padariusi mus laimingus. 


— Visi, kuriuos testamente įrašiau kaip paveldėtojus, išskyrus 
mano atleistinius, gaus tai, ką paskyriau, tik su ta sąlyga, jei mano 
kūną sukapos į dalis ir suvalgys susirinkusių Žmonių akivaizdoje. 


— Mes žinome, kad kai kuriose tautose dar ir dabar galioja įsta- 
tymas, pagal kurį mirusiųjų kūną privalo suvalgyti jų artimieji. Daž- 
nai giminės net priekaištauja ligoniams, kad jie sirgdami gadina 
savo mėsą. Todėl ir perspėju draugus, kad neatsisakytų vykdyti mano 


valios ir, su kokia nuotaika jie pasmerkė pražūčiai mano dvasią, su 
tokia tesuvalgo ir mano kūną. 


Plačiai pasklidęs gandas apie turtus aptemdė tų nelaimingųjų akis 
ir dvasią. 


Gorgijas buvo pasirengęs įvykdyti [...] 

— Aš visai nebijau tavo pilvo pasipriešinimo. Jis tavęs noriai 
paklausys, jeigu jam pažadėsi už vienos valandos šleikštumą atsilyginti 
daugybe visokiausių gėrybių. Tik užsimerk ir įsivaizduok, kad valgai 
ne žmogieną, o dešimt milijonų sestercijų. Be to, surasime kokių nors 
prieskonių, kurie pagerins mėsos skonį. Juk nė viena mėsa pati sa- 
vaime nėra skani, bet meistriškas paruošimas pakeičia jos skonį ir 
padaro ją priimtiną besipriešinančiam pilvui. O jeigu nori pavyzdžių, 
kurie patvirtintų mano nuomonę, tai žinok, kad saguntiečiai, Hanibalo 
apgulti'??, valgė žmogieną, nesitikėdami jokio palikimo. Tą patį darė 
ir peteliečiai'““, žiauraus bado verčiami, ir valgė tik tam, kad numal- 
dytų alkį. O kai Scipionas paėmė Numanciją''!, ten buvo rasta motinų, 
kurios glėbyje laikė apkramtytus savo vaikų lavonus. 

PIRMA KNYGA 


1. Štai aš miletietišku būdu' nupinsiu tau margą poringių pynę 
ir tavo palankias ausis švelniu šnibždėjimu paglostysiu, jei tiktai teik- 
sies pažvelgti į Egipto papirusą, smailia Nilo nendre prirašytą; norė- 
čiau, kad stebėtumeis, kaip patys žmonės bei jų likimai virsta kitokiais 
ir kaip jie vėl lygiai taip pat atgauna pirmykštę būklę. Taigi pradedu. 
Bet kas gi aš toks? Apibūdinsiu keliais žodžiais. 

Atikos Himetas, Efiros Istmas ir Spartos Tenaras* — laimingi 
kraštai, dar laimingesniais veikalais amžiams išgarsinti, — yra mano 
giminės lopšys. Čia aš įveikiau Atikos kalbą?, ir tai — pirmasis mano 
vaikystės laimėjimas. Paskui atvykau į Lacijaus sostinę“ pasimokyti 
ir, įnikęs į vietinę kviritų kalbą, daug triūso įdėjau, nes neturėjau jokio 
mokytojo. Tad iš anksto prašau nesipiktinti, jei mano grubiame 
pasakojime pasitaikys kokių nors svetimybių ar liaudiškų posakių. 
Nors, antra vertus, toks kalbos įvairumas labai pritinka pasakojimų, 
šokinėjančių nuo vieno dalyko prie kito, stiliui, kurį mes pasirinkome. 
Taigi pradedu graikiškąją poringę. Įdėmiai klausykis, skaitytojau, — 
pasidžiaugsi. 

2. Savais reikalais vykau į Tesaliją, — mat ir tenai man teikia 
garbę mano motinos šaknys, prasidedančios iš ano garsiojo Plutarcho 
ir jo ainio filosofo Seksto. Po to, kai išnirau iš stačių kalnų, lygių slė- 
nių, rasotų pievų bei grumstuotų laukų, jodamas ant balto kaip sniegas 
arklio, jau taip labai pailsusio, kaip ir aš pats nuo sėdėjimo, norėdamas 
nusikratyti nuovargio, nušoku nuo jo ir pradedu žvaliai žingsniuoti. 
Ruūpestingai medžio lapais aptrinu suprakaitavusį arklį, pakasau jam 
paausius, atleidžiu kamanas ir pamažėle veduosi jį žingine, kol jis 
įprastu ir natūraliu būdu palengvina savo nuvargusio pilvo naštą. Tuo 
metu, kai jis, eidamas per pievas, pasilenkęs ir pakreipęs į šalį galvą, 
grybščiodamas žolę pusryčiauja, aš pasiveju du keleivius, kurie netoli 
priešais mane žingsniavo. Ir kol klausau, apie ką jie kalbasi, vienas iš 
Jų, garsiai nusikvatojęs, sako: 

— Liaukis tauškęs šias kvailas ir neįtikėtinas pasakas. 

Tai išgirdęs aš, bet kokių naujienų mėgėjas, tariu: 

— Atvirkščiai, kalbėk toliau. Aš ne smalsuolis, bet vis dėlto no- 
rėčiau sužinoti, jei ir ne viską, tai bent kuo daugiau. Be to, malonus 
ir įdomus pasakojimas palengvins mums sunkų kopimą į kalną. 

3. O tas, kuris pradėjo, atsako: 

— Et! Visi šie plepalai yra tiek pat teisingi, kaip ir jei kas užsi- 
manytų tvirtinti, kad, pašnabždėjus magiškus žodžius, srauniosios upės 
gali tekėti atgal, nerami jūra sustingti, vėjai liautis pūtę, saulė sustoti, 
mėnuo užkaisti, žvaigždės nukristi, diena išnykti, naktis pailgėti. 

Tada aš, labiau įsidrąsinęs, prabylu: 

— Klausyk tu, kuris pirma kalbėjai: jei tau nesunku, regzk savo 
pasakojimą iki galo. 

Paskui antrajam sakau: 

— O tu, užsispyrėli užkiurusiomis ausimis, spjauni į visa tai, kas, 
galimas dalykas, tikrų tikriausia tiesa. Dievaži, tu net nežinai, kad dėl 
klaidingo žmonių nusistatymo paprastai yra laikoma melu visa tai, 
kas ausims atrodo nauja arba akims neįprasta, arba protu sunkiai 
suvokiama. O tuos dalykus šiek tiek rūpestingiau patyrinėjęs, pama- 
tysi, kad juos ne tik nesunku suprasti, bet net ir padaryti lengva. 

4. Štai kartą vakare, valgydamas pyragą su sūriu, aš įsigeidžiau 
parungtyniauti su svečiais, kas didesnį kąsnį atkąs. Įstrigo gerklėj 
minkštas ir lipnus valgis, ir aš, nebegalėdamas atsikvėpti, vos neuž- 
dusau. O visai neseniai Atėnuose, prieš Margąjį portiką?, pats savo 
akimis mačiau, kaip klajojantis fokusininkas prarijo aštrų dviašmenį 
raitelių kardą smaigaliu žemyn. Tuoj po to jis už visai mažą atlyginimą 
suleido sau į vidurius medžioklinę ietį, beje, jos pavojinguoju galu! Ir 
štai ant styrančio iš jo gerklės ieties galo užšoka gražus berniukas ir, 
visų, kurie ten buvome, didžiausiam nustebimui, ima šokti visaip 
lankstydamasis, lyg būtų be gyslų ir be kaulų. Sakytumei, kad ant 
gumbuotos medicinos dievo lazdos su pusiau apipjaustytom šakom 
glotniai apsivyniojęs rangosi puikus žaltys. Na gerai! O tu malonėk 
tęsti pradėtą pasakojimą. Aš vienas ir už save, ir už jį tikėsiu,— o kai 
tik pasitaikys pirma užeiga, pavaišinsiu pietumis. Tegul tai bus tau 
šioks toks atlyginimas! 

5. O jis atsako: 

— Tai, ką žadi, manau, teisingas ir geras dalykas, o ką buvau 
bepasakojąs, pradėsiu vėl iš naujo. Bet visų pirma tau prisieksiu prieš 
šitą visaregę dievišką saulę, kad pasakosiu tikrų tikriausius atsitikimus. 

O jūs daugiau neabejosite, atvykę į artimiausią Tesalijos miestą, nes 
ten visur iš lūpų į lūpas sklinda kalbos apie tai, kas įvyko visų akivaiz- 
doje. Bet pirmiausia žinokite, kas aš ir iš kur kilęs: esu Aristomenas iš 
Eginos salos“. Paklausykite ir kokiu amatu verčiuosi: su medum, 
sūriu ir kitom panašiom smuklininkų perkamom prekėm keliauju 
šen bei ten po Tesaliją, Beotiją, Etoliją. Taigi sužinojęs, kad Hipa- 
toje, didžiausiame Tesalijos mieste, parduodamas už visiškai prieinamą 
kainą šviežias ir labai gero skonio sūris, aš skubiai ten nuvykau, pasi- 
ryžęs visą nupirkti. Bet kaip paprastai būna, man, pradėjusiam tą 
kelionę kaire koja, žlugo pasipelnymo viltis: dieną prieš tai stambus 
pirklys Lupas jau buvo viską supirkęs. Todėl, skubios ir nesėkmingos 
kelionės nuvargintas, vakarop nuėjau į pirtį. 

6. Ir štai išvystu savo bičiulį Sokratą. Jis sėdėjo ant žemės 
pusiau prisidengęs suplyšusiu apsiaustu, beveik visai kitas žmogus, 
nepaprastai išblyškęs ir sulysęs, panašus į tuos likimo nuskriaustuosius, 
kurie kryžkelėse prašo išmaldos. Todėl, nors buvo jis man labai ar- 
timas ir gerai pažįstamas, dvejodamas priėjau artyn ir tariau: 

— Mielasis Sokratai, ką tai reiškia? Kaip tu atrodai! Kokia bėda 
tave ištiko? Juk savo namuose jau esi apverktas ir apraudotas, tavo 
vaikams provincijos valdytojo sprendimu jau paskirti globėjai, žmona, 
atlikusi aukojimo mirusiems apeigas, išsekusi nuo skausmo ir liūdesio, 
akis beveik išverkusi, savo tėvų yra verčiama namų nelaimę užmiršti 
naujų vestuvių džiaugsmuose. O tu, didžiausiai mūsų gėdai, pasirodai 
man čia kaip kokia šmėkla iš mirusiųjų pasaulio. 

— Aristomenai,— tarė jis,— nejaugi tu nežinai slidžių likimo 
vingių, nuolatinio laimės antplūdžio ir atoslūgio kaitos? — Tai 
pasakęs, taip užsidengė sudurstytu skarmalu savo jau seniai iš gėdos 
raustantį veidą, jog kūno dalis žemiau bambos liko nuoga. Aš, nebe- 
galėdamas pakelti tokio gailaus nelaimės reginio, ištiesęs jam ranką, 
raginu keltis. 

7. Bet jisai, vis dar nenusidengdamas galvos, sako: 

— Leisk, leisk likimui ilgiau pasidžiaugti savo pergalės laimikiu. 

Vis dėlto prikalbu jį eiti kartu su manim: tuojau pat vieną iš savo 
dviejų drabužių nusivelku, skubiai jį aprengiu, tikriau sakant, pri- 
dengiu ir veduosi į maudyklę: ten pat suruošiu viską, ko reikia įtryni- 
mui ir nusišluostymui, švariai nugramdau storą purvo sluoksnį. Stro- 
piai apšvarinęs jį, pats išvargęs, šiaip taip prilaikydamas nuvedu jį, 
nuilsusį, į užeigą, lovoje atšildau, pavalgydinu, vyno taure pastiprinu, 
pasakojimais pradžiuginu. Tuoj kyla jam noras paplepėti ir pajuokauti, 

jau jis ima laidyti sąmojus, bet staiga giliai iš krūtinės atsidūsta ir, 
dešiniąja ranka smarkiai sudavęs sau į kaktą, šūkteli: 

— O, aš nelaimingas! Juk į šitą bėdą patekau trokšdamas pama- 
tyti labai išgarsintas gladiatorių rungtynes. Tu puikiai žinai, kad 
išvykęs į Makedoniją pasipelnyti ir užtrukęs ten dešimt mėnesių, 
vykau namo šiek tiek praturtėjęs. Būdamas jau netoli Larisos" ir norė- 
damas aplankyti tas rungtynes, pasukau iš kelio. Ir va, nuošaliame 
tamsiame tarpeklyje mane sučiupo žiauriausi plėšikai, iš kurių ištrūkau 
tik visko netekęs. Pagaliau visiškai nusilpęs užsuku pernakvoti pas 
kažkokią smuklininkę Meroję, pagyvenusią, bet dar gana dailią mote- 
rį, ir jai pasipasakoju visus įvykius: ir apie savo ilgą kelionę, ir apie 
neramų grįžimą namo, ir apie nelemtą apiplėšimą. Ji mane be galo 
meiliai imasi globoti, dykai pavaišina puikia vakariene ir tuojau pat, 
apimta aistros, pasiūlo savo lovą. Ir vos tik aš, vargšas, ja pasidžiau- 
giau, tas vienintelis kartas užtraukė man ilgą ir pragaištingą vergiją, 
ir net skarmalus, kuriuos gerieji plėšikai buvo palikę man prisidengti, 
teko atiduoti jai; pagaliau atidaviau net ir tą menką atlyginimą, kurį 
iki šiol, dar būdamas stiprus, užsidirbdavau nešiodamas sunkius mai- 
šus. Galop per gerąją moteriškę ir blogąjį likimą įgijau tokią išvaizdą, 
kokią ką tik matei. 

8.— Dievaži, tu iš tikrųjų nusipelnei, — sakau, — visų baisiausių 
bėdų, jei gali būti baisesnė bėda už tą, kad dėl meilės malonumų ir 
ištvirkusios mergšės apleidai savo namų židinį ir vaikus. 

Tačiau jis, pridėjęs prie burnos pirštą ir siaubo pagautas, taria: 

— Nutilk, nutilk! — ir apsižvalgęs aplink, ar kas negirdi, pridu- 
ria: — Saugokis šitos burtininkės moters! Kad tik neužsitrauktum 
nelaimės per savo liežuvį! 

— Nejaugi? — klausiu.— Tai kas gi per moteris ta galingoji 
smuklės karalienė? 

Jis atsako: 

— Ragana ir burtininkė, galinti dangų nukelti, žemę pajudinti, 
šaltinius užšaldyti, kalnus nuversti, mirusiuosius prikelti, dievams 
jėgas atimti, žvaigždes užgesyti, net patį požemio pasaulį apšviesti. 

Tada tariu jam: 

— Prašau tave, nuleisk teatro uždangą ir liaukis vaidinęs, kalbėk 
paprastais žodžiais. 

— Gal nori, — klausia jis,— išgirsti apie vieną, du, o gal apie be- 
galę stebuklų? Uždegti karšta meile jai pačiai ne tik kraštiečius, bet 
taip pat indus arba abiejų Etiopijų gyventojus“ ir net antichtonus?, — 

jos menui vieni niekai. Tik paklausyk, ką ji daugelio žmonių akivaiz- 
doje padarė. 

9. Savo meilužį, kuris jėga nuplėšė gėdą kitai moteriai, ji vienu 
žodžiu pavertė bebru; šitas žvėrelis, bijodamas pakliūti į nelaisvę, 
išsivaduoja nuo persekiotojų, išplėšdamas sau visimo organus. Matyt, 
ji norėjo, jog ir anam panašiai atsitiktų, kad turėjo meilės santykių 
su kita. Vieną savo kaimyną smuklininką ir dėl to varžovą ji pavertė 
varle, ir dabar tas senis, plaukydamas savo paties vyno statinėj, užėju- 
sius pas jį senus pažįstamus nuolankiai pasveikina iš statinės dugno 
dusliu kvarksėjimu. Vieną teisininką, kuris prieš ją kalbėjo, ji pavertė 
avinu. Dar ir dabar jisai avino kailyje veda bylas. Taip pat vieno savo 
meilužio jau nėščią žmoną, kuri kandžiai ir piktai apie ją pakalbėjo, 
pasmerkė amžinam nėštumui, uždariusi įsčias ir sulaikiusi vaisių. Visų 
apskaičiavimu, štai jau aštuoneri metai, kai ta vargšelė vaikščioja 
su didėjančia našta, tarsi kokį dramblį ketintų gimdyti. 

10. Šita ir daugybė kitų piktybių, kurias ji nesiliovė dariusi, sukėlė 
visuotinį pasipiktinimą, ir vieną kartą buvo nutarta rytojaus dieną ją 
kuo žiauriausiai nubausti užmušant akmenimis. Bet šitą nutarimą ji 
savo burtų menu niekais pavertė ir kaip toji Medėja, išsiprašiusi iš 
Kreonto vienui vienos dienelės, visą jo namą ir dukterį kartu su pačiu 
seniu iš vainiko įsiplieskusia ugnimi sudegino!“, taip ir ši, atlikusi būri- 
mo apeigas ant kapų, — apie tai ji man neseniai girta pasipasakojo, — 
ir privertusi dvasias jai tarnauti, visus piliečius jų pačių namuose taip 
uždarė, jog ištisas dvi dienas jie negalėjo nei užraktų išplėšti, nei durų 
išlaužti, nei pagaliau sienų pramušti, kol galų gale, vieni kitus paragin- 
dami, sutartinai ėmė šaukti, švenčiausiai prisiekinėdami nepakelsią 
nė rankos prieš ją, o jei kas kitaip elgtųs, suteiksią jai pagalbą. Taip 
permaldauta, ji išlaisvino visą miestą. O to pasiūlymo sumanytoją pa- 
čiam vidurnakty su visu namu kaip stovi — su sienom, žeme po juo ir 
pačiais pamatais, — nunešė už šimto mylių į kitą miestą, esantį pačioje 
gūbriuoto kalno viršūnėje ir todėl neturintį vandens. O kadangi gy- 
ventojų trobesiai stovėjo vienas prie kito ir naujam svečiui jau nebebu- 
vo vietos, ji,nubloškusi tą namą už miesto vartų, pasitraukė. 

11.— Keistus, — sakau, — mielasis Sokratai, ir drauge baisius 
dalykus pasakoji. Tuo man įvarei didžiulį nerimą ir net baimę, tartum 
kas būtų ietimi mane pervėręs, o ne akmenuku metęs. Kad tik toji senė, 
pasinaudojusi kokios nors dvasios pagalba, nesužinotų šitų mūsų 
kalbų. Todėl eime kuo greičiausiai miegoti ir, per naktį pailsėję, dar 
prieš aušrą bėkim iš čia kuo toliausiai. 

Šitaip mano raginamas gerasis Sokratas, nusilpęs nuo vyno — 
jis buvo atpratęs gerti — ir per dieną nuvargęs, jau miegojo ir garsiai 
knarkė. Tada aš, uždaręs duris, velkes gerai užsklendęs, lovelę prie 
pat durų prisistūmęs, atsigulu. Pradžioje iš baimės dar kurį laiką ne- 
užmiegu, tik paskui, apie trečią nakties sargybą '', akys ima merktis. 

Vos tik užsnūdau, kai staiga su didžiausiu triukšmu,— iš to galėjai 
suprasti, kad čia ne plėšikai, — atsidaro durys, tikriau sakant, jos 
tiesiog išverčiamos ir su išlaužtais vyriais griūva ant žemės. Mano ir 
šiaip trumputė lovelė, — be to, dar jos viena koja įlūžusi ir apipuvusi,— 
nuo tokio smarkaus smūgio sugriūva, o virsdama dar ir mane aukštiel- 
ninką, išsiritusį ant žemės, užvožia ir prispaudžia. 

12. Tada aš patyriau, jog gamtai būdinga, kad kartais kai kurie: 
jausmai pasireiškia visai priešingu būdu. Kaip ašaros dažnai iš džiaugs- 
mo ištrykšta, taip ir aš, apimtas baisaus išgąsčio, negalėjau ištverti 
nesusijuokęs, nes iš Aristomeno buvau virtęs vėžliu. Ir kol aš, par- 
trenktas ant žemės ir lovelės pridengtas, kreiva akimi žiūriu, kas bus 
toliau, pamatau dvi vyresnio amžiaus moteris. Viena neša degantį Ži- 
bintą, o kita kempinę ir nuogą kardą. Taip jos sustoja prie kietai 
miegančio Sokrato. Toji su kardu pradeda pirmoji: 

— Šit kur, sesute Pantija, brangusis Endimionas!'Ž, šit kur mano 
balandėlis, kuris kiauras naktis ir dienas mėgavosi mano jaunystės 
meteliais, kuris, spjovęs į mano meilę, ne tik mano gerą vardą teršia, 
bet dar nori nuo manęs pabėgti. Bet negi aš, tarsi antroji Kalipsė, gud- 
raus Ulikso apleista'“, amžinai apraudosiu savo vienatvę? — Ištiesusi 
dešinę ranką ir rodydama į mane savo Pantijai, ji kalba toliau: 

— O antai gerasis patarėjas Aristomenas, šio pabėgimo sumanyto- 
jas, kuris dabar, jau būdamas arti mirties, ant žemės, prislėgtas lovos, 
guli ir visa tai stebi. Jis galvoja liksiąs nenubaustas už mano įžeidinė- 
jimą. Aš padarysiu, kad jis anksčiau ar vėliau, o gal tuoj pat ar net 
dabar, pasigailėtų ir savo ankstesnių pašaipų, ir šio savo smalsumo. 

13. Tai išgirdus mane, vargšą, išpila šaltas prakaitas ir visą kūną 
drebulys taip krečia, jog net lovelė ant mano nugaros nuo trūkčiojimų 
šokinėja. O geroji Pantija kalba: 

— Kodėl gi, sesute, šito pirmiausia nesuplėšyti į gabalus kaip 
bakchantėms arba surišus neatimti jam vyriškumo? 

— Ne,— atsako Merojė (aš supratau, kad čia kaip tik toji moteris, 
apie kurią pasakojo Sokratas).— Tegul bent šis lieka gyvas, kad būtų 
kam palaidoti vargšelio kūną ir supilti iš žemės mažą kauburėlį.— Po 
to, pasukusi Sokrato galvą į kitą pusę, suvaro jam į gerklę visą kardą 

iki pat rankenos, o ištryškusį kraują, prikišusi odinį maišiuką, kruopš- 
čiai ten suleidžia, jog nė lašas pro šalį nenukrinta. Visa tai aš pats savo 
akimis mačiau. Toliau, kad nė per plauką nenukryptų, kaip aš įsivaiz- 
duoju, nuo aukojimo apeigų, įkišusi dešiniąją ranką per tą žaizdą iki 
pat vidurių, geroji Merojė paieškojusi ištraukė mano vargšo bičiulio 
širdį. O tuo tarpu, kai kardo smūgis perpjovė jam gerklę, kažkoks gar- 
sas, tikriau sakant, karkimas išsiveržė iš žaizdos, ir jis išleido dvasią. 
Labiausiai žiojinčią vietą žaizdoje Pantija užkimšo kempine sakyda- 
ma: „O tu, kempine, gimusi jūroj, pasisaugok brisdama per upę“. Pas- 
kui jos atkelia nuo žemės lovą ir, plačiai virš mano veido išsižergusios, 
tuština savo pusles tol, kol mane permerkia bjauriausiu šlapimu. 


14. Vos tik jos peržengia slenkstį, durys vėl stojasi kaip stovėjusios į 
senąją vietą: suvėrimai vėl įeina į savo išpjovas, staktos prie šulų 
prisiartina, velkės į savo užraktus įšoka. O aš kaip gulėjau, taip ir toliau 
likau gulėti ant žemės, plikas, sušalęs ir permerktas šlapimu, tarsi ką 
tik iš motinos įsčių būčiau išėjęs, pusgyvis, pats save pergyvenęs, arba 
kaip žmogus, kuriam jau paruoštos kartuvės. 

— Kas bus su manim, — kalbėjau pats sau, — kai rytą paaiškės, 
jog šitas žmogus papjautas? Žinoma, aš kalbėsiu gryną teisybę, bet 
ar patikės kas? „Bent galėjai šauktis pagalbos, jei būdamas toks vyras 
nepajėgei pasipriešinti moteriai! Tavo akyse pjaunamas žmogus, o 
tu tyli! Kodėl gi tu pats nebuvai nužudytas? Kodėl gi baisus Žžiauru- 
mas pasigailėjo nusikaltimo liudininko? Taigi kadangi tu išvengei 
mirties, tai mirk dabar“. 

Tokios mintys be paliovos sukosi mano galvoje, o tuo tarpu naktis 
virto diena. Geriausia išeitis man pasirodė dar prieš aušrą slapta išeiti 
ir, kad ir apgraibomis, keliauti. Pasiimu savo ryšulėlį ir, įkišęs raktą, 
bandau atstumti velkę. O tos geros ir patikimos durys, kurios naktį 
pačios buvo atsidariusios, dabar atsivėrė tiktai su dideliu vargu, daug 
kartų sukiojus raktą. 

15.— Ei, ar čia yra kas? — sušunku.— Atidarykit užeigos vartus, 
aš noriu dar prieš aušrą išvykti. 

Durininkas, gulintis ant žemės už vartų, dar pusiau miegodamas 
atsiliepia: 

— Ką? Nejaugi nežinai, kad keliuose pavojinga — siautėja plėši- 
kai? O tu nori išvykti naktį! Jeigu tavo sąžinę slegia kokia piktadarybė 
ir tu pats ieškai pražūties, tai žinok: mūsų galvos — ne moliūgai, kad 
dėl tavęs mMirtume! 

— Juk jau greit išauš, — atsakau,— ir ką pagaliau plėšikai iš tokio 

vargingo keleivio kaip aš galėtų atimti? Argi nežinai, kvaily, kad pliko 
nė dešimt stipruolių negali apiplėšti? 

O jis, suglebęs ir miegūstas, apsivertęs ant kito šono, sako: 

— Iš kur man žinoti, ar kartais tu nepapjovei to bendrakeleivio, 
su kuriuo vakar vakare čia atvykai, ir ar nenori pabėgdamas išsigel- 
bėti? 

Menu, kad tą akimirką pasijutau taip, lyg žemė būtų prasivėrusi 
ir pačiame Tartaro dugne būčiau pamatęs alkaną šunį Cerberį, besi- 
taikantį mane praryti! 

16. Tada aiškiai supratau, kad geroji Merojė ne iš gailestingumo 
mano gerklės pasigailėjo, bet dėl savo žiaurumo mane kartuvėms 
paliko. Sugrįžęs į kambarį, ėmiau galvoti, kaip man nusižudyti. Bet 
kadangi likimas po ranka nepakišo jokio kito mirtį nešančio ginklo, 
išskyrus lovą, tariau jai: 

— O lovele, tokia brangi mano širdžiai, tu tiek vargų drauge su 
manim iškentėjai! Tu matei ir žinai, kas šią naktį atsitiko. Tik tave 
vieną, patrauktas teisman, aš galiu kviesti liudininke, jog esu nekaltas. 
Taigi pagelbėk man, skubančiam į mirusiųjų pasaulį. 

Su tais žodžiais aš prieinu prie lovos ir atrišu virvę, kuria ji buvo 
apsukta; vieną jos galą užmetęs ir užkabinęs už sijos, kuri aukštai 
virš lango kyšojo, o kitame jos gale tvirtai užrišęs mazgą, užlipu 
ant lovos ir, pasiruošęs pasikarti, įkišu galvą į kilpą. Bet kai tik koja 
nustumiu atramą, ant kurios laikiausi, kad, patraukus mano kūno svo- 
riui, virvė stipriai užveržtų gerklę ir neduotų man kvėpuoti, staiga 
sena, supuvusi virvė nutrūksta, ir aš iš aukštai krisdamas užgriūvu ant 
Sokrato — mat jis šalia manęs gulėjo — ir kartu su juo nusiritu ant 
žemės. 

Ir štai tą akimirką įsibrauna durininkas, garsiai šaukdamas: 

— Kurgi tu? Vidurnaktį taip baisiai skubėjai, o dabar sau knarki 
apsitūlojęs? 

Ir tąsyk — nežinau, ar mūsų kritimo, ar durininko baisaus riksmo 
pabudintas — Sokratas atsikelia pirmasis ir sako: 

— Ne veltui tuos smuklininkus visi svečiai keiksnoja. Šitas smal- 
suolis, ne laiku įsibrovęs, savo laukiniu riksmu mane, nuvargusį, iš 
kiečiausio miego pažadino. Aišku, jis ketino ką nors nučiupti. 

Apimtas netikėto džiaugsmo, aš linksmai ir žvaliai pašoku nuo 
žemės. 

— Ana, patikimasis durininke, mano bendrakeleivis, o kartu mano 
tėvas ir brolis. O tu naktį girtas pliauškei, neva aš jį nužudžiau. 

Tai taręs apsikabinu Sokratą ir imu bučiuoti. Bet jis, pajutęs 
dvoką šlykštaus skystimo, kuriuo mane tos raganos buvo permerku- 
sios, smarkiai atstūmė mane nuo savęs tardamas: 

— Eik šalin! Smirda kaip išvietėje! — Ir juokdamasis ėmė klausi- 
nėti, iš kur šitas negeras kvapas. O aš, vargšas, greitomis sugalvojęs 
nevykusį sąmojį, užvedu kitą kalbą ir, uždėjęs jam ant peties dešinę 
ranką, tariu: 

— Verčiau eime, juk taip malonu keliauti rytą! 

Pasiėmęs savo ryšulėlį, sumoku smuklininkui pinigus už nakvynę, 
ir leidžiamės į kelią. 

18. Kai jau geroką kelio galą buvome sukorę, užtekėjo saulė ir 
viską aplinkui nušvietė. Nebetverdamas smalsumu ėmiau dirsčioti į 
bendrakeleivio gerklę — mat ten buvau matęs įsmeigtą kardą — ir 
pats sau kalbėjau: „Beproti! Juk tu prisigėręs prisapnavai įvairių ne- 
būtų dalykų! Štai Sokratas visai sveikas, nepaliestas ir nesužeistas. 
Kurgi jo žaizda? Kur kempinė? Kur pagaliau toks didelis, dar ką tik 
sugijęs randas?“ O jam pasakau: 

— Ne veltui geri gydytojai mano, kad per daug privalgę ir įkaušę 
žmonės sapnuoja baisius ir sunkius sapnus. Antai ir man, vakar vakare 
per daug taurių išlenkusiam, šią klaikią naktį rodėsi šiurpūs ir siau- 
bingi vaizdai; net ir dabar regis, tartum būčiau aptaškytas ir susite- 
pęs Žmogaus krauju. 

O jis šypsodamasis atrėžė: 

— Ne krauju, o šlapimu! Tačiau ir man sapne atrodė, kad esu 
pjaunamas. Lyg ir gerklę skaudėjo: ir tarsi kažkas net širdį man išplėšė. 
Dar ir dabar trūksta kvapo, keliai dreba ir žengdamas svirduliuoju. 
Tikiuosi, jog šiek tiek užkandęs atgausiu jėgas. 

— Štai, — tariau,— pusryčiai tau jau gatavi.— Su šiais žodžiais 
nusiimu savo krepšelį nuo pečių ir nedelsdamas paduodu jam sūrio 
ir duonos.— Atsisėskim po šituo platanu, — pasiūlau. 

19. Taip ir padarome. Aš pats irgi iš ten truputį pasiimu užkąsti. 
Atidžiai žiūriu, kaip jis godžiai valgo, ir ūmai pastebiu, kad jis mirtinai 
išblykšta ir ima alpti. Pagaliau taip pasikeitė ir pasidarė negyva jo 
veido spalva, jog man iš baimės ėmė vaidentis piktosios nakties dvasios 
ir duonos kąsnelis, kurį pirma buvau atsikandęs, nors ir mažas, įstrigo 
vidury gerklės ir nei žemyn nuslinkti, nei atgal atšokti negalėjo. Mano 
baimę dar sustiprino gausybė praeivių. Kas gi patikės, kad iš dviejų 
bendrakeleivių vienas užmuštas be kito kaltės? O jisai, kaip reikiant 
prisikirtęs, pradėjo nepaprastai trokšti; juk godžiai prarijo gerą gabalą 

puikaus sūrio! Laimei, visai netoli nuo to platano tekėjo lėtas upelis, 
ramus kaip ežeras, žvilgantis lyg sidabras ar stiklas. 

— Anakur,— tariu, — gali troškulį numalšinti puikiu kaip pienas 
šaltinio vandeniu.— Jis atsikelia, susiradęs prie kranto patogesnę vietą, 
atsiklaupia ir lenkiasi, godžiai siekdamas vandens. Bet dar nespėjo 
jis lūpų kraštais paliesti vandens paviršiaus, kai staiga jo kakle atsiveria 
gili žaizda; iš jos bemat iškrinta toji kempinė ir nuvarva keletas lašų 
kraujo. Gyvybės apleistas kūnas jau būtų stačia galva įkritęs į upę, jei 
nebūčiau jo už kojos nutvėręs. Vargais negalais ištraukiau jį aukščiau 
ant kranto; čia, kiek laikas leido, apraudojau savo nelaimingąjį ke- 
lionės draugą ir amžiams palaidojau smėlingoj žemėj šalia upelio. O aš 
pats, susijaudinęs ir didelės baimės pagautas, pabėgau iš ten nuošalio- 
mis dykvietėmis ir, tartum iš tiesų būčiau užmušęs žmogų, palikau 
tėvynę ir gimtuosius namus, savo noru pasirinkęs ištrėmimą. Dabar, 
iš naujo vedęs, gyvenu Etolijoj. 

Tiek papasakojo Aristomenas. 

20. Bet anas jo palydovas, kuris jau iš pat pradžios užsispyręs 
netikėjo jo žodžiais, tarė: 

— Nėra didesnės pasakos už šitą pasaką, nėra kvailesnio dalyko 
už šitą melą. — Paskui, į mane atsigręžęs, pasakė: — O tu, šaunus vyre, 
kaip rodo ir tavo drabužiai, ir elgesys, ar tiki šitokiais pasakojimais? 

— Aš manau,— atsakiau,— kad nieko nėra negalimo. Ką tik 
likimas paskyrė, tas mirtingiesiems ir įvyksta. Juk ir man, ir tau, ir 
visiems Žmonėms atsitinka daug keistų ir beveik stebuklingų dalykų, 
bet jei tai papasakosi nežinančiam žmogui, jis neįtikės. Tačiau aš, 
prisiekiu Herkuliu, juo ir tikiu, ir esu jam iš širdies dėkingas už tai, 
kad savo įdomiu pasakojimu išblaškė mus ir mes šį sunkų ir ilgą kelią 
nuėjom nejausdami jokio nuovargio ir nenuobodžiaudami. Man rodos, 
kad šitokia malone džiaugiasi ir mano arklys, nes iki pat miesto vartų 
atkeliavau visai jo nevargindamas, ne jo nugaros, bet savo ausų ne- 
šamas. 


21. Tuo užsibaigė ir mūsų kalba, ir mūsų bendra kelionė. Mat 
abu bendrakeleiviai pasuko kairėn į artimiausią ūkį, o aš įėjau į miestą 
ir, sustojęs prie pirmos pasitaikiusios užeigos, tuojau pat apibėriau 
klausimais pagyvenusią šeimininkę: 

— Ar šis miestas tikrai Hipata? 

Ji linktelėjo galva. 

— Ar nepažįsti tokio Milono, vieno iš pirmųjų mieste? 

Ji nusijuokė ir tarė: 

— Iš tikrųjų Milonas čia laikomas pirmuoju, nes jis gyvena už 
miesto sienos. 

— Nejuokauk, geroji motin, malonėk pasakyti, kas jis toks ir 
kuriam name gyvena? 

— Ar matai ten toli langus, kurie yra nukreipti į gatvelę? Taigi 
ten gyvena tas Milonas, didžiai pinigingas ir be galo turtingas, bet 
visiems žinomas kaip nepaprastas šykštuolis ir tikras niekšas; be kita 
ko, pinigus teskolina už lupikiškus nuošimčius, ir tik užstačiusiems 
auksą ar sidabrą. Sėdi jis užsidaręs mažam namely, rūpindamasis tik 
savo pinigais; su juo kartu gyvena ir tokia pat žmona, jo skurdaus 
gyvenimo draugė. Laiko jis tik vieną vienintelę tarnaitę ir visuomet 
vaikščioja apsirengęs kaip elgeta. 

Tai išgirdęs nusijuokiau ir pagalvojau: „Štai kaip maloniai ir iš- 
mintingai pasirūpino manimi mano Demėjas, rekomenduodamas 
mane, pakeleivį, tokiam vyrui, pas kurį svečiuose nereiks bijoti nei 
dūmų, nei virtuvės garų kvapo“. 

Tuojau pat nuvykstu prie Milono namų ir imu belsti į tvirtai 
užsklęstas duris, garsiai šaukdamas. Pagaliau išeina kažkokia mergaitė. 

— Ei tu,— sako, — ko taip smarkiai daužais į duris, ką užstatęs 
nori pasiskolinti? Matyt, tik tu vienas nežinai, kad, be aukso ar sidabro, 
kito užstato mes nepriimam? 

— Kalbėk apie geresnius dalykus, — atrėžiu,— ir verčiau pa- 
sakyk, ar rasiu namie jūsų šeimininką? 

— Rasi,— atsako ji, — bet kam tu jo taip ieškai? 

— Turiu įteikti jam laišką nuo korintiečio Demėjo. 

— Tuoj pranešiu,— taria ji, — luktelėk manęs čia. 

Ir su tais žodžiais ji, vėl užrakinusi duris, įeina į vidų. 

Netrukus iš ten sugrįžta ir, atidariusi duris, sako: 

— Šeimininkas tave kviečia. 

Įeinu ir randu jį, gulintį ant mažos lovelės ir kaip tik besiruošiantį 
pietauti. Prie jo kojų sėdėjo žmona, o jisai, rodydamas man į prieš jį 
stovintį tuščią stalą, tarė: 

— Prašom! Būsite svečias! 

— Labai dėkui! — atsakau ir tuoj jam paduodu Demėjo laišką. 

Greitai perskaitęs, jis sako: 

— Aš dėkingas Demėjui, kad jis man atsiuntė tokį svečią. 

23. Su šiais žodžiais jis liepia savo žmonai pasitraukti, o man — 
į jos vietą atsisėsti. Kai iš mandagumo dar tebelūkuriuoju, jis, sugrie- 
bęs už skverno ir patraukęs, sako: 

— Sėskis čia, nesivaržyk. Dėl daugybės vagių mes negalime įsi- 
gyti nei kėdžių, nei šiaip reikalingų baldų. 

Atsisėdu. O jis kalba toliau: 

— Aš jau vien iš puikios tavo laikysenos ir iš to tiesiog moteriško 
kuklumo galėčiau neapsirikdamas spėti, kad esi aukštos kilmės žmogus. 
Tą pat ir Demėjas savo laiške patvirtina. Taigi, meldžiu, nepaniekink 
mūsų vargingo namelio. Štai šitas gretimas kambarys bus tau visai 
patogus. Maloniai svečiuokis pas mus. Savo viešėjimu suteiksi didžiulę 
garbę mūsų namams ir pats parodysi didelį kilnumo pavyzdį, jei, pasi- 
tenkindamas mūsų menka trobele, pamėginsi susilyginti dorybėmis su 
kilniuoju tavo tėvo bendravardžiu Tesėju, kuris neatsisakė apsistoti 
kukliame senutės Hekalės namelyje'*.— Ir šūkteli tarnaitei: — Fo- 
tide! Paimk svečio ryšulėlį ir padėk jį saugiai aname kambaryje. 
Paskui kuo greičiau atnešk iš sandėlio aliejaus išsitepti, rankšluostį nu- 
sišluostyti ir kitus reikalingus daiktus, taip pat nuvesk mano svečią į 
artimiausią pirtį. Po tokios sunkios ir ilgos kelionės jis yra nu- 
vargęs. 

24. Tai išgirdęs ir turėdamas galvoje Milono būdą bei jo taupumą, 
be to, norėdamas jam labiau įsiteikti, sakau: 

— Ne, šitų daiktų man nereikia, juos paprastai pasiimu į kelionę. 
O ir pirtį pasiteiravęs lengvai susirasiu. Kas man iš tikrųjų be galo 
svarbu, tai arklys, kuris mane taip gerai nešė: Fotide, paimk šiuos 
pinigus ir nupirk jam šieno bei miežių. 

Po to, kai mano daiktai jau buvo pernešti į kitą kambarį, leidausi 
į pirtį, tačiau pakeliui užsukau į turgų pirmiau pasidairyti ko nors 
valgomo. Ten pamačiau puikios žuvies ir paklausiau kainos. O kai 
pasakė, kad šimtas numų!?, ėmiau derėtis ir nusiderėjau iki dvidešimt 
denarų. Jau buvau iš ten beišeinąs, tik štai sutinku Pitėją, su kuriuo 
drauge mokėmės Atėnuose. Jis manęs iš karto neatpažino, bet paskui 
pripuolė ir apkabinęs širdingai išbučiavo. 

— Mano mielas Lucijau! — sušunka jis.— Kaip ilgai mes nesima- 
tėme! Dievaži, nuo to laiko, kai palikome Atėnus ir mokyklą! Kokie 
vėjai tave čia atnešė? 

— Rytoj sužinosi, — sakau.— Bet kas gi tai? Sveikinu tave! Matau 
ir liktorius, ir rykščių ryšulėlius, viską, kas valdininkui dera. 

— Rūpinuosi maisto pristatymu, — atsako, — ir einu edilo parei- 
gas. Jei nori ką pirkti, galiu pasitarnauti. 

Atsisakiau, nes pietums jau sočiai turėjau žuvies. Tuo tarpu Pitėjas 

pamatė mano krepšelį su pirkiniu ir, pakratęs jį, kad geriau apžiūrėtų 
žuvis, klausia: 

— O už šitą šlamštą kiek mokėjai? 

— Vargais negalais priverčiau žuvininką atiduoti už dvidešimt 
denarų, — atsakau aš. 

25. Tai išgirdęs jis tuoj griebia mane už dešinės rankos ir, nusi- 
vedęs atgal į turgų, klausia: 

— Kuris iš jų tau šitas atliekas įbruko? 

Parodau jam senuką, sėdintį prie kampo. Jis, kaip ir dera edilui, 
tuoj tą senį žiauriai užsipuola: 

— Tai ką, jau jūs nei mūsų draugų, nei jokių mūsų miesto svečių 
nebepaisote! Tokios didelės sumos už niekam tikusias žuvis reikalau- 
jate? Ar jūs norite tokiu maisto produktų brangumu žydintį Tesalijos 
miestą paversti tuščiu dykumų ir uolų kraštu? Ne, tai veltui nepraeis! 
Tuoj sužinosi, kaip prie mano valdžios tokius niekšus reikia tvarky- 
ti! — Ir, išvertęs ant gatvės krepšį, liepia savo padėjėjui lipti ant žuvų 
ir jas kojomis trypti. Po to mano Pitėjas, patenkintas tokiu griežtumu, 
leido man eiti tikindamas: 


— Man atrodo, Lucijau, kad tam seniokui pakaks šitokio išnie- 
kinimo. 

Sumišęs ir tiesiog apstulbęs dėl tokio poelgio, aš nueinu į pirtį, per 
savo išmintingo mokyklos draugo netikėtą išmonę netekęs ir pinigų, 
ir pietų; išsimaudęs grįžtu į Milono namus ir nuslenku į savo kamba- 
riuką. 

26. Bet štai tarnaitė Fotidė atėjusi sako: 

— Šeimininkas tave kviečia! 

Tačiau aš, jau žinodamas Milono šykštumą, draugiškai atsipraši- 
nėju teisindamasis, kad iš kelionės nuovargio noriu vaduotis ne valgiu, 
bet miegu. Gavęs tokį atsakymą, ateina jis pats ir, uždėjęs dešinę ranką, 
švelniai mėgina mane nusitempti. Kadangi aš dar delsiu ir mandagiai 
priešinuosi, jis sako: 

— Aš išeisiu tik kartu su tavim! — Ir patvirtina savo Žodžius 
priesaika. Taigi man nenorom tenka nusileisti jo užsispyrimui, ir jis 
mane nusiveda prie tos pačios savo lovelės. Pasisodinęs klausia: 

— Sakyk, kaip gyvuoja mūsų Demėjas? Kaip jo žmona, vaikai, 
kaip tarnai? 

Aš jam apie viską iškloju. Toliau smulkiai iškamantinėja, kokiais 
reikalais aš keliauju. Kai ir tai plačiai jam paaiškinu, dar klausinėja 
visokiausių mažmožių apie mano gimtąjį miestą ir apie jo žymiausius 

žmones, ir pagaliau apie patį valdytoją'?. Tik pamatęs, kad aš, nuvar- 
gęs po tokios sunkios kelionės ir iškankintas nepabaigiamo pokalbio, 
vidury sakinio užsnūstu ir nežinia ką imu vapalioti, galop leidžia man 
eiti gulti. Taip ištrūkau iš to apkerpėjusio senio tauškalų puotos, alka- 
nas, apsunkęs ne nuo valgių, o nuo miego, pasisotinęs vien žodžiais, 
ir, grįžęs į savo kambariuką, užmigau saldžiu miegu. 

ANTRA KNYGA 


1. Kai tik nakties šešėliai išsisklaidė ir saulė paskelbė naują dieną, 
aš pabudęs šokau iš lovos, nekantraudamas susipažinti su miesto rete- 
nybėmis bei įdomybėmis. Mintis, kad esu pačiam vidury tos Tesalijos, 
kuri visame pasaulyje pagarsėjusi kaip būrimo meno gimtinė, ir kad 
šaunaus bendrakeleivio Aristomeno papasakota istorija įvyko kaip tik 
šitame mieste, uždegė mane, ir aš, nežinodamas kur patenkinti savo 
smalsumą, viską su didžiausiu atidumu apžiūrinėjau. Nebuvo nė vieno 
daikto tame mieste, kurį matydamas būčiau laikęs tuo, kas iš tikrųjų 
buvo; man regėjos, kad burtų šnabždesys viską pakeitęs. Akmenys, 
kuriais žengiau, man atrodė esą suakmenėję žmonės; paukščiai, 
kuriuos girdėjau čiulbant,— plunksnomis apaugę žmonės; medžiai, 
kurie supo miesto sienas, — lapuoti žmonės, o šaltinių vandenys tarsi 
tekėjo iš žmonių kūnų. Aš net laukiau, kad statulos ir paveikslai 
pradės vaikščioti, sienos prabils, jaučiai ir kiti galvijai ims pranašauti, 
iš paties dangaus ir iš saulės staiga pasigirs pranašingi žodžiai. 

2. Taip aš, apsvaigęs, net apkvaišęs nuo kankinamo smalsumo, 
nors jokių pėdsakų nepastebėjau to, ko troškau, vis dėlto viską 
apėjau ir kaip koks turtingas veltėdis arba kaip girtas nuo vieno namo 
prie kito klaidžiojau, kol nežinia kaip staiga pakliuvau į turgų. Ir štai 
čia pamatau kažkokią moterį, einančią ta pačia kryptim kaip ir aš, ap- 
suptą gausaus tarnų būrio. Kiek paskubėjęs pasiveju ją. Auksu aptai- 
syti brangakmeniai ir juo išsiuvinėti drabužiai aiškiai rodė, kad ji 
labai kilminga matrona. Jai prie šono ėjo jau gerokai senstelėjęs vyras, 
kuris vos mane pamatęs sušuko: 

— O Herkuli! Juk čia Lucijus! — Ir, pabučiavęs mane, kažką 
pašnabždėjo tai moteriai į ausį. — Kodėl gi pats, — tarė jis man,— 
neprieini arčiau ir nepasveikini savo giminaitės? 

— Aš nedrįstu,— atsakiau,— nes nepažįstu tos moters! — Ir, 
bemat visas nuraudęs ir nuleidęs galvą, pasitraukiau atgal. 


13. PLB 8 

O ji, atkreipusi į mane žvilgsnį, tarė: 

3.— Štai tikras dorybingosios Salvijos sūnus! Koks kilnus kuk- 
lumas! O ir visas jo kūnas toks nepaprastai darnus; ne per aukšto ūgio, 
grakštus, bet ne liesas, švelniai rausvi skruostai, geltoni, iš prigimties 
garbanoti plaukai; akys mėlynos, bet žvitrios ir blizgančios — kaip 
erelio, nuolat besišypsantis veidas, laisva ir daili laikysena! — Ir pri- 
dūrė: — Juk tave, Lucijau, aš šitom savo rankom išauginau! Aš esu 
tavo Motinai ne tik giminaitė, bet ir pieno sesuo. Netiki? Abi esam 
kilusios iš Plutarcho giminės, abi turėjom tą pačią žindyvę ir abi kaip 
seserys kartu išaugom. Išskyrė mus tik turtinė padėtis: ji ištekėjo už 
labai garsaus vyro, o aš už paprasto. Aš esu Birena. Manau, tą vardą 
ne kartą esi girdėjęs iš savo auklėtojų, todėl prašau atvykti pas mus 
į svečius ir jaustis pas mane kaip savo namuose. 

Į tai aš — po jos ilgos kalbos man atslūgo raudonis — atsakiau: 

— Negaliu, geroji teta, be niekur nieko išsižadėti Milono svetingu- 
mo. Bet kai tik pasitaikys proga, aš jus mielai aplankysiu ir kitos 
kelionės metu būtinai tik pas jus apsistosiu. 

Taip besišnekučiuodami, už kelių žingsnių atsidūrėme prie Bire- 
nos namų. 

4. Neapsakomai gražaus atrijaus keturiuose kampuose ant kolo- 
nų stovėjo pergalės deivės statulos. Išskleidusios sparnus, vieną koją 
atkišusios į priekį, o su kita vos liesdamos apvalų rutulį, deivės atrodė 
pasiruošusios tuoj pat skristi. O štai pačiame salės viduryje stovi Diana 
iš Paro salos marmuro. Tai nuostabus meno kūrinys! Vėjo plaikstomais 
drabužiais deivė tarsi išbėga prieš įeinančiuosius ir savo dieviška didy- 
be įkvepia pagarbą. Iš abiejų pusių deivę supa šunys, iš to paties ak- 
mens nukalti. Jų akys žvelgia grėsmingai, ausys stačios, šnervės iš- 
pūstos, snukiai išžioti, ir jei tik čia pat pasigirstų lojimas, pamany- 
tum, kad jis sklinda iš tų akmeninių nasrų. Bet geriausiai savo meistriš- 
kumą puikusis menininkas parodė vaizduodamas, kad šunys, iškėlę 
krūtinės, remiasi tik užpakalinėmis kojomis, o pirmutinės bėga. Už 
deivės nugaros kyla aukštyn uola su iškalta joje grota, apaugusia 
samanomis, žolėmis,vijokliais, vynuogėmis ir krūmeliais su žiedais iš 
akmens. Dėl marmuro sienų vaiskumo grotos viduje atsispindi statulos 
šešėlis. Nuo pat uolos krašto kabo įvairūs vaisiai ir vynuogės, taip 
meniškai atlikti, jog atrodo visai panašūs į tikruosius. Net nesuabe- 
jotum, kad galima nusiskinti ir suvalgyti kurį nors iš šių vaisių, kai 
plūstąs vynuogių sultimis ruduo nudažys juos brandos spalva. O jeigu 
pasilenkęs pažvelgsi į šaltinį, kuris tekėdamas iš po deivės kojų pavirsta 


195 Metamorfozės, arba Aukso asilas 





ramiai čiurlenančiu upeliu, tai pamanysi, kad tos kekės, jau ir šiaip 
atrodančios kaip tikros, dar ir siūbuoja, tartum jos kabotų vynuogyne. 
Tarp žalumos matyti jau beveik elniu paverstas Akteonas!'. Jis, 
nukreipęs smalsų žvilgsnį į deivę, pasilenkęs laukia, kada Diana mau- 
dysis marmuriniame šaltinyje. 

5. Kai aš visa tai smulkiai apžiūrinėjau negalėdamas atsigrožėti, 
Birena tarė: 

— Viskas, ką čia matai, yra tavo! 

Po to ji liepė kitiems pasišalinti, kad galėtų pasikalbėti su manim 
akis į akį. Visiems išėjus ji prakalbo: 

— Prisiekiu šia deive, o mieliausias Lucijau, kad aš dėl tavęs 
drebu ir baiminuosi. Norėčiau tave apsaugoti kaip savo tikrą sūnų. 
Saugokis, oi saugokis šitos Pamfilės, Milono, pas kurį sakais svečiuo- 
jąsis, žmonos, jos pragaištingų apžavų. Ji yra laikoma pirmąja burti- 
ninke ir žinove, kaip iššaukti dvasias. Kvėptelėjusi į šakelę, akmenėlį 
ar į kokį kitą niekniekį, gali visą dangaus skliautą nugramzdinti 
į Tartaro gelmes, į pirmykštį chaosą. Mat vos tik ji pamato gražų jau- 
nuolį, tuoj susižavi jo dailumu ir prikausto prie jo savo akis ir širdį. 
Gundo jį, pavergia jo dvasią, pririša prie savęs amžinais gilios meilės 
pančiais. O tuos, kurie ne tokie nuolankūs ir priešinasi jos aistrai, ji 
akimoju paverčia akmenimis, galvijais, žvėrimis arba net nužudo. Štai 
dėl ko aš drebu ir manau, jog tau reikia saugotis. Mat jos aistra nenu- 
slopsta, o jaunystė ir grožis turėtų ją patraukti. 

Taip kalbėjo su manim susirūpinusi Birena. 

6. O aš, pagautas smalsumo, kai tik išgirdau išsiilgtą žodį „burti- 
ninkė“, ne tik negalvojau vengti Pamfilės, o priešingai, karštai troškau 
bet kuria kaina susipažinti su jos mokslu. Pagaliau net buvau pasiryžęs 
stačia galva pulti į pačią prarają. Todėl kuo greičiausiai ištrunku iš 
Birenos rankų kaip iš kokių pančių, lyg nesavas skubiai tariu: „Likit 
sveika“ ir tiesiog skriste išskrendu į Milono namus. Bėgdamas lyg 
koks pamišėlis kalbu pats sau: 

— Dabar veik, Lucijau, nesnausk ir susikaupk! Ilgą laiką taip 
troškai, o dabar štai turi puikią progą prisižiūrėti stebuklingų dalykų. 
Atsikratyk vaikiškos baimės! Eik tiesiai prie reikalo, tačiau nuo meilės 
santykių su savo šeimininke susilaikyk ir gerojo Milono vedybinį guo- 
lį šventai gerbk. Verčiau pasistenk prisigretinti prie tarnaitės Fotidės. 
Juk ji ir išvaizdos patrauklios, ir gyvo būdo, ir šmaikšti. Vakar vakare, 
kai ėjai miegoti, ji širdingai tave palydėjo į miegamąjį, švelniai paguldė 
į lovą, meiliai užklojo ir pabučiavo į kaktą. Jos veidas rodė, kaip neno- 


Apulėjus 196 





rom ji išeina; juk išeidama kelissyk atsigręžė ir tarpdury atsistojusi 
pasižiūrėjo. Taigi sėkmės! Tebūnie, kas bus, išmėginsiu laimę su Fotide! 

7. Pats su savim taip kalbėdamas ir kas žingsnis ryžtingiau apsi- 
spręsdamas, prisiartinu prie Milono durų. Namie nerandu nei Milono, 
nei jo žmonos, tik savo mieląją Fotidę. Šeimininkams ji taisė kapotą 
mėsą su padažu. Jau iš tolo užuodžiau puikų kvapą. O ji pati, dailiai 
apsivilkusi plona linine tunika ir aukštai, po pat krūtimis, susijuosusi 
raudona žvilgančia juosta, savo švelniomis rankelėmis suko ratu puodą 
su valgiu, dažnai jį pakratydama. Puodui judant ir visas jos grakštus 
kūnas tarsi banguote bangavo: lankstus liemuo švelniai siūbavo, strė- 
nos tirtėjo. Šito reginio sužavėtas, sustojau it užburtas; atsistojo ir tas 
kūno narys, kuris anksčiau gulėjo. Pagaliau pratariau: 

— Kaip gražiai, kaip žavingai, mieloji Fotide, tu suki šitą puodą 
ir savo užpakaliuką! Kokį skanų valgį taisai! Koks neapsakomai 
laimingas bus tas, kuriam tu leisi ten bent vieną pirštą padažyti! 

O toji ne tik graži, bet ir šmaikšti mergaitė atsako: 

— "Traukis, vargšeli, kuo toliau nuo mano židinio, traukis! Jei nors 
kibirkštėlė tave palies, užsidegsi iš vidaus, ir niekas kitas, be manęs, 
tavo liepsnos negalės užgesinti: aš, gardžiai gamindama valgį, moku ir 
puodą pakratyti, ir lovą švelniai papurtyti. 

8. Tai sakydama ji žvilgtelėjo į mane ir nusijuokė. O aš tol iš ten 
neišėjau, kol gerai jos visos neapžiūrėjau. Bet kam kalbėti apie kitką, 
kai man visuomet rūpi tik veidas ir plaukai. Kur nors viešumoje 
pirmiausia ten krypsta mano žvilgsnis, o paskui namuose tuo gėriuosi. 
Ir šitokia mano pažiūra pagrįsta — juk tai ypatinga kūno dalis, visuo- 
met atidengta ir pirmiausia krintanti mums į akis. Ką kitoms kūno 
dalims suteikia ryškios ir linksmos drabužių spalvos, tą galvai duoda 
prigimtas žavesys. Beje, dauguma moterų, norėdamos parodyti savo 
grakštumą ir grožį, nuogai išsirengia, kad išryškėtų jų tikras grožis, nes 
labiau pasikliauja rausva odos spalva negu auksu blizgančiais drabu- 
žiais. Ir jeigu kartais — tiesiog nusikaltimas taip kalbėti ir tegul taip 
niekad neįvyksta! — kokiai nors reto gražumo moteriai nuo galvos 
nurautum plaukus ir atimtum veidui prigimtą žavesį, tebūnie ji iš paties 
dangaus nukritusi ar iš jūros gimusi ir bangų išnešiota, tebūnie ji, 
sakau, pati Venera, lydima viso būrio gracijų ir kupidonų, užsijuo- 
susi savo juostą, kvepianti cinamonu ir apšlakstyta balzamu,— jei 
pasirodys ji plika galva, nepatiks net savo Vulkanui'“. 


9. O ką pasakysi, kai plaukai yra gražios spalvos ir spindėte spindi; 
žaižaruoja saulės spinduliuose arba ramiai sau žvilga ir vis keičia 

atspalvius? Kai jie tai auksu blizga, tai šešėlyje pereina į švelnią me- 
daus spalvą, tai vėl, juodi kaip varnas, lenktyniauja su tamsiai mėlynom 
balandžio gurklio plunksnelėm arba, ištepti arabiškais kvepalais, plo- 
nais aštrių šukų danteliais lygiai perskirti ir užpakaly gražiai susukti, 
lyg veidrodis atspindi, tik kur kas mieliau, į juos žiūrinčio įsimylėjusio- 
jo veidą? Ką pasakysi, kai jie, į storas kasas supinti, viršugalvį vaini- 
kuoja arba palaidi ilgom sruogom ant nugaros banguoja? Vienu 
žodžiu, plaukai yra didžiulis lobis, ir jei kuri moteris vaikščios pasida- 
binusi auksu, puikiais drabužiais, brangakmeniais ar kitokiais papuo- 
šalais, bet nepasirūpins savo plaukais, ji nebus tikrai graži. 


Bet mano Fotidei teikė grožio ne dirbtinis puošnumas, o žavingas 
paprastumas. Jos tankūs plaukai, viršugalvy sumegzti į mazgą, laisvai 
driekėsi ant sprando, o truputį pasisukę galai supo kaklą lyg kokia 
nėrinių apykaklė. 

10. Aš nebegalėjau ilgiau ištverti tokių neapsakomos pagundos 
kančių ir pasilenkęs saldžiai pabučiavau jos plaukus ant viršugalvio. 
O ji pakreipė galvą ir, šnairuodama į mane šelmiškomis akimis, tarė: 

— Ak tu, kvailiuk, juk ragauji tai, kas ir saldu, ir kartu. Žiūrėk, 
kad per daug apsalęs nuo medaus, neužsitrauktum ilgam tulžies kar- 
tumo! 

— Didelis čia daiktas, — atsakiau, — mano gražuole! Juk aš pasi- 
ryžęs už vieną vienintelį tavo bučinėlį, kuris mane atgaivins, gyvas 
ant šitos ugnies iškepti. 

Su šiais žodžiais stipriau ją apkabinau ir ėmiau bučiuoti. Ir štai 
jos aistra jau rungtyniauja su manąja, atsiliepdama į mano meilę, jau 
prasiveria cinamonu kvepiančios jos lūpos, saldus liežuvis susitinka su 
manuoju, ji jau linkusi atsiduoti geiduliams. 

— Mirsiu, jei nepasigailėsi, tikrai mirsiu! — sušukau. 

Tada ji mane dar kartą pabučiavo ir tarė: 

— Būk ramus! Degu tokiu pat geismu kaip ir tu, ir abipusių 
džiaugsmų neatidėsim ilgam. Kai tik pritems, ateisiu pas tave. O dabar 
eik ir sukaupk jėgas, juk aš visą naktį iš širdies su tavim kausiuos. 

11. Po tokių ir panašių kalbų mes išsiskyrėme. Kai tik atėjo 
vidurdienis, Birena atsiuntė man dovanų riebų paršiuką, penkias 
vištas ir ąsotį brangaus seno vyno. Tada aš, pasikvietęs Fotidę, sakau: 

— Štai Liberis'“ — Veneros įkvėpėjas ir ginklanešys. Šiandien 
išmauksime visą šį vyną, kad išgaruotų gėdingas glebumas ir gyvai 
įsiliepsnotų aistra. Juk Veneros laive tereikia tiek atsargų, kad be- 
miegei nakčiai lempoje užtektų aliejaus, o taurėje — vyno. 

Likusi dienos dalis buvo paskirta maudymuisi ir pagaliau vaka- 
rienei pas gerąjį Miloną. Pakviestas atsisėdau prie jo mažutėlio 
staliuko. Atsimindamas Birenos įspėjimus, kaip įmanydamas vengiau 
jo žmonos žvilgsnio. Drebėdamas nukreipdavau savo akis į jos veidą 
kaip į Averno ežerą*“. Tačiau, visą laiką stebėdamas patarnaujančią 
Fotidę, šiek tiek atsigaudavau. Jau vakare, žiūrėdama į žiburį, Pamfilė 
tarė: 

— Koks smarkus lietus bus rytoj! 

O kai vyras pasiteiravo, iš kur ji sužinojusi, atsakė, kad žiburys 
tai pranašaująs. 

Tuos jos žodžius Milonas nuleido juokais, tardamas: 

— Kokia puiki Sibilė tūno šitame mūsų žibury! Ji iš lempos aukš- 
tybių stebi visus dangaus reiškinius ir net pačią saulę! 

12. Aš, įsiterpdamas į tą pašnekesį, pasakiau: 

— Tai pirmieji šitokios pranašystės ženklai. Nieko nuostabaus, 
jei šita, nors ir maža, žmogaus rankų įžiebta, ugnelė yra susijusi su 
ta didžiąja dangiška ugnimi, iš kurios ji, kaip iš tikros savo motinos, 
dievišku regėjimu ir pati sužino, ir mums gali pranešti, kas atsitiks 
aukštai danguje. Juk ir pas mus Korinte šiuo metu besibastąs kažkoks 
chaldėjas savo nuostabiais atsakymais visą miestą sukėlė ant kojų. Jis 
už gerus pinigus atskleidžia žmonėms visas likimo paslaptis: kokia 
diena tinka vedyboms, kada dėti miesto sienų pamatus, kokia diena 
pelninga pirkliui, kokia sėkminga keleiviui, kokia palanki jūrų kelio- 
nei. O kai aš pats teiravausi, ar man sėkminga bus mano kelionė, jis 
man pripasakojo daug įvairių ir neįtikėtinų dalykų — neva manęs 
laukianti nepaprasta garbė, didi istorija, pasakiški nuotykiai, kurie 
net į knygas pateksią. 

13. Milonas į tai nusijuokęs paklausė: 

— Kaip tas chaldėjas atrodo ir kuo jis vardu? 

— Lieknas, juodbruvas, vardu Diofanas,— atsakiau. 

— Tas pats, — tarė jis.— Ne kas kitas. Jis ir pas mus panašiai 
daugeliui už nemažus pinigus pranašavo ir gerokai prisilupo. Bet 
vargšelis pakliuvo nepalankiam, o gal net, sakyčiau, žiauriam Likimui 
į rankas. 

Mat vieną gražią dieną, kai jis, didelio žmonių būrio apsuptas, 
visiems iš eilės aiškino jų likimą, priėjo prie jo pirklys, vardu Kerdo- 
nas, norėdamas sužinoti, kokia diena jam palanki kelionei. Anam 
nurodžius sėkmingą dieną, Kerdonas jau buvo išsiėmęs savo pinigų 
maišelį, pabėręs monetas ir atskaičiavęs šimtą denarų atlyginti už 

būrimą, kai staiga kažkoks jaunas kilmingas vyras, priėjęs prie Dio- 
fano iš užpakalio, patempė jį už skverno ir, kai tas atsigręžė, apkabino 
jį ir karštai pabučiavo. O Diofanas, savo ruožtu pabučiavęs jį, pasisodi- 
no šalia savęs ir, nustebintas jo netikėto pasirodymo, net užmiršęs 
pradėtą piniginį reikalą, paklausė: 

— Ar seniai atvykai? Aš tavęs taip ilgai laukiau! 

Šis jam atsakė: 

— Tik vakar temstant. Bet geriau tu, brol, papasakok, kaip tau 
sekės keliauti sausuma ir jūra, kai tu tada paskubom išplaukei iš 
Eubojos salos? 

14. O tas šaunusis chaldėjas Diofanas, vis dar lyg nesavam kaily, 
prabyla: 

— "Tegu mano priešai ir nedraugai patenka į tokią baisią, tiesiog 
odisėjišką kelionę! Pats mūsų laivas, kuriuo plaukėme, vėjo ir audrų 
blaškomas, nustojęs abiejų vairų, atsimušęs į kito kranto uolas, nu- 
grimzdo stačiai į dugną, o mes, viso turto netekę, vos ne vos išplaukė- 
me. O ką vėliau susirinkau, ar nepažįstamiesiems žmonėms pasigai- 
lint, ar draugams padedant, visa pakliuvo į rankas plėšikams, kurie 
mano vienintelį brolį, vargšą Arignotą, bandžiusį pasipriešinti jų įžū- 
lumui, nužudė mano akivaizdoje. 

Taip liūdnai Diofanui bepasakojant, anas pirklys Kerdonas, pasi- 
čiupęs savo pinigus, kuriuos buvo atskaitęs už būrimą, davė į kojas. 
Tik tada Diofanas, lyg iš miego pakirdęs, suprato, kaip neprotingai 
jis pasielgė, ypač kai pamatė, kad mes, aplink stovintys, pasileidome 
garsiai kvatoti. 

Tačiau aš linkėčiau, ponas Lucijau, kad bent tau tas chaldėjas 
būtų pasakęs tiesą; todėl būk laimingas ir keliauk sau sveikas! 

15. Taip ilgai Milonui plepant, aš tyliai dūsavau ir smarkiai 
ant savęs pykau, kad pats be reikalo pradėjęs taip užsitęsusį pokalbį, 
nustojau geros vakaro dalies ir saldžiausių vaisių. Pagaliau, įveikęs 
gėdą, tariau Milonui: 

— Palikime Diofaną jo paties likimui, tegu jis ir toliau gabenasi ir 
jūra, ir sausuma tuos turtus, kuriuos lupa iš žmonių. O aš dar nuo 
vakar dienos nuvargęs, todėl leiskite man anksčiau eiti gulti. 

Tai pasakęs iškart atsistojau ir einu į savo miegamąjį; ten randu 
viską puikiai paruošta puotai. Ir tarnams guolis paklotas atokiau nuo 
durų, manau todėl, kad jie negirdėtų mūsų naktinio šurmulio. Prie 
mano lovos pastatytas staliukas, apkrautas gerų pietų likučiais, didelės 
taurės jau iki pusės pripiltos vyno, dar neatskiesto vandeniu, o šalia 

butelis su labai plačiu gurkliu, patogus pasisemti, žodžiu, puiki užkanda 
prieš meilės rungtynes. 

16. Vos spėjau atsigulti, kai štai, paguldžiusi savo šeimininkę, 
linksma ateina manoji Fotidė su pilna sterble rožių ir rožių girliandų. 
Stipriai mane išbučiuoja, apraizgo girliandomis ir apibarsto gėlėmis. 
Po to pakelia taurę su vynu, užpila ant jo šilto vandens ir duoda man 
gerti. Dar nespėju išgerti visos taurės, kai ji švelniai ją atitraukia ir 
likusią vyno dalį pati išgeria, po truputį savo lūpytėmis siurbdama, 
nenuleisdama nuo manęs akių. Pirmąją taurę seka antra ir trečia, 
taurė vis eina iš rankų į rankas. Ir štai aš, apsvaigęs nuo vyno, ne tik 
mintimis, bet ir kūnu pasiryžęs pasinerti aistrų sūkurin, nebeištver- 
damas ir jau beveik kankindamasis, nusimetu drabužius ir, pasirody- 
damas savo Fotidei, su kokiu nekantrumu geidžiu meilės, sakau: 


— Pasigailėk ir nedelsdama skubėk man į pagalbą! Juk matai, kad 
aš tinkamai pasiruošęs stoti į kovą, kurią tu, neatsiklaususi žynių kole- 
gijos, man paskelbei. Vos tik pirmoji žiauriojo Kupidono strėlė pataikė 
man į pačią širdį, aš pats taip pat smarkiai įtempiau savo lanką ir 
būgštauju, kad nuo per didelės įtampos netrūktų templė. Bet jei nori 
padaryti mane laimingą, paleisk plaukus ir padovanok savo meilias 
glamones vilnijančių plaukų priedangoje. 

17. Netrukus, mikliai nurinkusi indus, išsirengusi nuogai ir pasilei- 
dusi plaukus, ji pasidarė tokia patraukli meilės džiaugsmams kaip pati 
Venera, žengianti per jūros bangas, ir uždėjusi savo rausvą delniuką 
ant glotniai nuskustos vietelės — veikiau kad vykusiai pritamsintų ją, 
o ne iš gėdos paslėptų — tarė: 

— Į mūšį, į smarkų mūšį! Juk aš nepasiduosiu ir nugaros neat- 
suksiu! Jei esi vyras, pulk iš priešakio su įkarščiu ir būk pasiruošęs žūti! 
Šiandieninė kova vyks be pasigailėjimo! 

Tai sakydama ji įlipa į lovą ir pamažu atsisėda ant manęs; vis 
pašokdama aukštyn ir aistringais judesiais lanksčią nugarą linguoda- 
ma, ji sotino mane meilės džiaugsmais tol, kol pailsę ir suglebę sukri- 
tome viens kitam į glėbį vos bekvėpuodami. Taip ir panašiai kovėmės 
visą naktį, nesudėję bluosto iki pat aušros, dažnai vynu nugindami 
nuovargį, vėl sukeldami aistrą ir degdami jos saldybėje. Panašių į tą 
naktį mes praleidome ne vieną ir ne dvi. 

18. Bet kartą Birena mane primygtinai užsipuolė, kad ateičiau 
pas ją pietų. Nors ir labai atsikalbinėjau, ji vis tiek neatlyžo. Taigi teko 
kreiptis į Fotidę ir jos, kaip kokio orakulo, klausti patarimo. Nors ji ir 
nenorėjo, kad aš nors per žingsnį nuo jos pasitraukčiau, bet vis dėlto 

maloniai sutiko duoti man trumpas atostogas mūsų meilės tarny- 
boje. 

— Bet klausyk, — tarė ji,— stenkis laiku grįžti namo! Čia yra 
susibūrusi patrakusių kilmingų jaunuolių gauja, kuri ardo viešąją 
tvarką. Gatvėse gali pamatyti užmuštųjų lavonus, nes vietininko ka- 
riuomenės dalys toli ir neapsaugo miesto nuo tokios nelaimės. O tu, 
ypač dėl savo puikios išvaizdos ir dėl to, kad esi svetimšalis, kurie čia 
negerbiami, gali pakliūti į pinkles. 

— Nesirūpink, mieloji Fotide! — atsakiau jai.— Juk man didesnis 
malonumas su tavim būti negu pas svetimus puotauti, o kad nesibai- 
mintum, pasistengsiu grįžti anksti. Be to, eisiu ne plikomis rankomis — 
prisikabinsiu kardą, kurį esu pratęs nešioti, ir reikalui esant galėsiu 
gintis. 

Taip pasiruošęs išvykstu viešnagėn pietų. 

19. Ten jau randu daug svečių — pačius žymiausius miesto žmo- 
nes, kaip ir dera vienai iš įtakingiausių moterų. Dailūs citrinmedžio 
stalai papuošti dramblio kaulu, gultai apdengti auksu siuvinėtais užtie- 
salais, didelės taurės įvairių formų, bet visos vienodai brangios. Čia 
gražiai šlifuotas stiklas, ten grynas krištolas, čia šviesus sidabras, ten 
spindintis auksas, nuostabiai išskaptuotas gintaras. Žodžiu, ko tik ten 
nebuvo! Būrys valgių pjaustytojų puošniais drabužiais; mergaitės mik- 
liai nešioja gausius patiekalus, gražiai aprengti sugarbanotais plaukais 
berniukai siūlo ir siūlo išpuoštuose brangakmeniais stikluose seno 
vyno. Uždegus šviesas, pagyvėja prie stalo kalbos, liejasi juokas, tai 
šen, tai ten girdėti sąmojai ir pašaipos. Tada Birena užkalbina mane: 

— Kaip jautiesi viešėdamas mūsų krašte? Kiek žinau, šventyk- 
lomis, pirtimis ir kitais pastatais mes toli pralenkiame kitus miestus. 
Be to, ir šiaip, ko tik reikia, mums pakanka. Poilsiautojui pas mus — 
didžiausia laisvė; pirkliui — klientūra kaip Romoj, o kukliam sve- 
čiui — kaimo ramybė. Taigi čia visi provincijos malonumai. 

20. [Į tai aš atsakau: 

— Tikra tiesa: jokiam kitam krašte nesijaučiau taip laisvai kaip 
čia. Tik aš labai bijau tamsių magijos meno pinklių. Sako, kad nuo jų 
nėra saugūs nė mirusieji, nes burtininkai surenka iš kapų ir laužaviečių 
kūnų likučius ar atsipjauna lavonų gabalus, kad su jų pagalba pražudy- 
tų gyvuosius. O kartais senos raganos per laidotuvių apeigas akimoju 
pačiumpa lavoną, dar nespėjus jo palaidoti. 

Prie mūsų pokalbio prisidėjo dar ir kitas: 

— Šiuo atžvilgiu net ir gyvųjų nepasigailima. Girdėjau pasako- 

jant, kaip vienas žmogus žiauriai nukentėjo: visas jo veidas buvo baisiai 
subjaurotas. 

Tada visi puotos dalyviai ėmė garsiai kvatotis ir visų Žvilgsniai 
nukrypo į svečią, sėdintį kampe. Jis sumišęs, kad visi taip įdėmiai į jį 
žiūri, kažką piktai murmėdamas jau ketino atsikelti, bet Birena tarė: 

— Naką gi, mielasis Telefronai, pasilik dar valandėlę, būk malo- 
nus, papasakok dar sykį tą istoriją, kad štai šis mano sūnus Lucijus 
galėtų pasidžiaugti tavo sklandžiu pasakojimu. 

O tasai smarkiai susijaudinęs atšovė: 

— Tu, ponia, visuomet esi neregėto gerumo pavyzdys, tačiau yra 
žmonių, kurių akiplėšiškumo neįmanoma pakęsti! 

Bet Birena nenusileido: maldaudama vardan to, kas visų švenčiau- 
sia, norom nenorom privertė jį kalbėti. 


21. Tada Telefronas sustumia į krūvą užtiesalus, pasirėmęs alkūne 
ir kiek pasikėlęs ant gulto, ištiesia dešinę ranką, panašiai, kaip daro 
oratoriai, du paskutinius pirštus sulenkia, o kitus atkišęs į priekį ir 
tarsi grasindamas nykščiu, su santūria šypsena pradeda: 

— Būdamas dar nepilnametis, kartą vykau iš Mileto į Olimpijos 
žaidynes. Norėdamas aplankyti ir šitas garsiosios provincijos?! vieto- 
ves, perėjau visą Tesaliją ir pagaliau atkeliavau nelaimingą man dieną 
į Larisą. Ir kai, visiškai suplonėjus mano piniginei, klaidžiojau galvo- 
damas, kaip išsigelbėti iš tos savo bėdos, staiga žiūriu — vidury aikš- 
tės kažkoks aukštas senis. Jis stovėjo ant akmens ir garsiai skelbė, jog 
norintys saugoti mirusįjį galį čia susiderėti dėl atlyginimo. 

— Ką aš girdžiu! — tariau vienam praeiviui.— Nejaugi čia pasi- 
taiko, kad mirusieji pabėga? 

— Nesijuok,— atsakė anas.— Tu dar visai vaikas ir, matyt, ne- 
vietinis, nes nežinai, kad esi pačioj Tesalijoj, kur raganos mirusie- 
siems apkandžioja veidus — to joms reikia būrimui. 

22.— Pasakyk gi, meldžiamasis, — paprašiau jo,— kas yra toji 
sargyba prie mirusiųjų? 

— Pirmiausia, — atsakė jis,— reikia kiaurą naktį gerai budėti, 
visą laiką išpūstas akis įsmeigus į lavoną; niekur žvilgsnio nenukreipti, 
į šalį nedirstelėti, nes tos bjaurybės moka keisti savo išvaizdą ir, 
pasivertusios kokiu nors gyvuliu, slaptai prisėlina, taip kad net pačios 
Saulės ir Teisingumo akis gali apgauti. Jos pasiverčia tai paukščiais, 
tai šunimis, tai pelėmis, netgi musėmis. Tada baisiais burtažodžiais 
užmigdo sargybinius. Niekas negalėtų visko išpasakoti, kokių gudry- 
bių griebiasi tos nelabos moterys savo užgaidoms patenkinti. Ir už šitą 

tokį pavojingą darbą paprastai duodama atlyginimo ne daugiau kaip 
keturi ar šeši auksiniai. Ir štai ką dar būčiau kad kiek pamiršęs: jeigu 
iš ryto lavonas nebus sveikas, tai tas dalis, kurių truks arba kurios bus 
sužalotos, budėtojas turės atpjauti nuo savo veido. 

23. Tai išgirdęs aš, padrąsinęs save, prieinu prie šauklio ir sakau 
jam: 

— Liaukis šaukęs. Štai tau budėtojas. Koks atlyginimas? 

O jis atsako: 

— Tau bus sumokėta tūkstantis numų. Bet žiūrėk, jaunuoli, kuo 
stropiausiai saugok lavoną nuo piktųjų harpijų, nes tai yra vieno iš 
žymiausių miesto Žmonių sūnaus kūnas. 

— Kvailystes ir vienus niekus pliauški,— sakau.— Prieš tave 
žmogus kaip geležis, nemiegalius, dar budresnis už Linkėją arba 
Argą““, visas kaip akis. 

Vos tik spėjau ištarti šiuos žodžius, jis tuoj nusiveda mane prie 
kažkokio namo, kurio durys buvo uždarytos. Pasišaukia mane vidun 
pro mažas užpakalines dureles, įsivedęs į tamsų kambarį užsklęstomis 
langinėmis, parodo man verkiančią matroną, apsirengusią juodais dra- 
bužiais. Priėjęs prie jos arčiau, jis sako: 

— Štai žmogus, kuris sutiko ištikimai saugoti tavo vyrą. 

Tada ji atmetė užkritusius plaukus ir, taip atskleidusi savo gražų, 
nepaisant skausmo, veidą, sako žiūrėdama man į akis: 

— Pasistenk atlikti savo pareigą kuo budriausiai. 

— Nesirūpink,— atsakau,— tik tebūnie geras priedas prie atlygi- 
nimo. 

24. Su tuo sutikusi ji atsikelia ir nusiveda mane į kitą kambarį. 
Ten gulėjo mirusiojo lavonas, įvyniotas į baltutėles drobules. Atsive- 
dusi kažkokius septynis liudininkus ir ranka praskleidusi drobules, 
ji atidengia mirusįjį ir, gerą valandą prie jo paverkusi, rūpestingai 
aprodo skyrium kiekvieną kūno dalį, tikindama liudininkus, jog kūnas 
sveikas. O vienas raštininkas viską surašo į lenteles. 

— Štai, — kalba ji,— nosis visa, akys sveikos, ausys nesužalotos, 
lūpos nesugadintos, smakrui nieko netrūksta. Paliudykite jūs visa tai, 
gerieji kviritai. 

Po jos žodžių lentelės užantspauduojamos, ir ji jau eina pro 
duris. 

— Ponia, — sakau,— liepk, kad nedelsiant būtų pristatyti man 
reikalingi daiktai. 

— O ko tau reikia? 

— Didelės lempos, aliejaus, kad iki aušros užtektų, šilto vandens, 
kelių butelių vyno, taurės ir dubens su pietų likučiais. 

Ji papurčiusi galvą sako: 

— Nekalbėk nesąmonių! Kaip gali prašyti pietų likučių gedulin- 
guose namuose, kur jau daugelį dienų nė dūmas nerūksta. O gal 
manai, kad atėjai čia palėbauti? Verčiau imtum sielvartauti ir raudoti, 
kaip ir tinka šiai vietai! 

Po šių žodžių ji, pažvelgusi į tarnaitę, paliepia: 

— Mirine, nedelsdama atnešk jam lempą ir aliejaus, paskui už- 
daryk budėtoją kambary, o pati skubiai išeik. 

25. Paliktas vienut vienas lavono saugoti, pasitrynęs akis ir ap- 
ginklavęs jas sargybai, raminau save dainomis. Bet štai pritemo, sute- 
mos tirštėjo, atėjo gili naktis, paskui pats įmygio metas ir pagaliau pats 
vidurnaktis. Juo toliau, juo šiurpulingiau darėsi. Tik štai įbėga Že- 
benkštis, sustoja priešais mane ir įsmeigia veriamą žvilgsnį. Toks 
mažo gyvulėlio įžūlumas ne juokais mane išgąsdino. Atsitokėjęs 
sušukau: 

— Eik šalin, bjaurybe! Slėpkis kuo greičiausiai tarp žiurkių, 
panašių į tave, jei nenori pakliūti man po ranka! Eik šalin! 

Ji apsigręžė ir dingo iš kambario, o mane tą pačią akimirką su- 
ėmė toks ūmus ir gilus miegas, nugramzdinęs į sapnų pasaulį, jog net 
ir pats Delfų dievas“' nelengvai būtų atskyręs, katras iš mudviejų gu- 
linčių yra tikrasis numirėlis. Taigi man, nieko nejaučiančiam, ir 
pačiam reikėjo budėtojo,— manęs kambaryje tarsi nė nebuvo. 

26. Tik tada pabudau, kai užgiedoję gaidžiai pranešė, jog pasi- 
baigė naktis. Neapsakomos baimės apimtas pribėgau prie lavono su 
žiburiu ir, atidengęs veidą, nuodugniai tyrinėju — viskas kaip ir buvę. 
Tuo pat metu įbėga verkdama ir sunerimusi jo žmona kartu su vaka- 
rykščiais liudininkais. Užsikniaubusi ant vyro lavono, ji apiberia jį 
bučiniais ir šviesoje bemat įsitikina, kad vyro kūnas sveikas. Tada, 
pasišaukusi savo namų prižiūrėtoją Filodespotą, įsako jam nedelsiant 
atlyginti gerajam budėtojui. 

Čia pat atskaičiusi pinigus, ji sako: 

— Aš be galo tau, jaunuoli, dėkinga už šitą uolų patarnavimą ir, 
prisiekiu Herkuliu, nuo šiol tu būsi savas šiuose namuose. 

Džiaugdamasis netikėtu laimikiu ir apsvaigintas blizgančių auksi- 
nių, kuriuos be perstojo žvanginau saujoj, atsakau: 

— Verčiau, ponia, laikyk mane vienu iš savo vergų ir, kada tik 
tau mano paslaugų reikės, drąsiai man įsakinėk. 

Vos man tai ištarus, visi jos namiškiai, keikdami mano bloga 1e- 
miančius žodžius, užpuolė mane, apsiginklavę kuo papuola: vienas 
kumštim ėmė man žandus skaldyti, antras alkūnėmis pečius daužė, tre- 
čias rankomis žiauriai šonus velėjo; vienas spardė kojomis, kitas plau- 
kus rovė, drabužius plėšė. Taip ir aš, kaip išdidusis Aonijos jaunuolis 
arba mūzos sūnus pimplietis“', apiplėšytas ir apdraskytas buvau 
išgrūstas iš namų. 

27. Artimiausioj gatvėj atsigavęs prisiminiau — deja, per vėlai — 
savo nelemtus ir neapgalvotus žodžius ir prisipažinau sau, jog buvau 
vertas dar ir gausesnių smūgių. Ir štai matau: per aikštę su visomis 
laidotuvių apeigomis, įprastomis didikams, iškilminga procesija atlydi 
numirėlį — jau apraudotą ir keliskart vardu pašauktą. Štai pribėga 
kažkoks gedulingai apsirengęs, nuliūdęs ir apsipylęs ašaromis senis, 
raudamas savo garbingus žilus plaukus. Abiem rankom įsikibęs į 
neštuvus, skardžiu balsu, pertraukiamu dažnų kūkčiojimų, ima šaukti: 

— Kreipiuosi į jūsų sąžinę, kviritai, viešojo padorumo vardan 
užstokite nužudytą žmogų ir žiauriai atkeršykite šitai nedorėlei ir 
piktadarei už jos baisų nusikaltimą. Juk ne kas kitas, o ji dėl savo mei- 
lužio nunuodijo šitą nelaimingą jaunuolį, mano sesers sūnų, norė- 
dama pasiglemžti jo palikimą. 

Taip šitas verksmingai besiskundžiantis senis vis kreipėsi tai į 
vieną, tai į kitą. Minia pradėjo jaudintis ir, kadangi tai buvo labai 
panašu į tiesą, ėmė tikėti nusikaltimu: vieni šaukė, kad reikia ją sude- 
ginti, kiti jau griebėsi akmenų, kiršindami berniūkščius ją pribaigti. 
O ši, apsipylusi melagingomis ašaromis, kuo švenčiausiai prisiekinėjo 
visais dievais ir gynėsi tokio nusikaltimo nepadariusi. 

28. Tada senis tarė: 

— Leiskime dieviškajai apvaizdai spręsti, kur yra teisybė. Tarp 
mūsų yra garsus Egipto pranašas Zachlas, kuris už didelį atlyginimą 
sutiko bent trumpam sugrąžinti sielą iš mirusiųjų pasaulio ir atgaivinti 
šitą kūną. 

Po šių žodžių jis išveda į vidurį jaunuolį, apsirengusį drobiniais 
drabužiais, su palmės sandalais ant kojų ir plikai nuskusta galva; 
ilgai bučiuodamas jo rankas ir apkabindamas kelius, kalba: 

— Pasigailėk, žyny, pasigailėk vardan dangaus žvaigždynų, var- 
dan požemio dievybių, vardan visatos stichijų, nakties tylos, koptų 
šventyklos, Nilo potvynių, Memfio paslapčių, Faro Izidės tarškynių. 
Leisk šitam mirusiajam nors trumpą valandėlę pasidžiaugti saule! [liek 
truputėlį šviesos į šitas amžinai užgesusias akis! Mes nesipriešiname 


Apulėjus 206 





gamtos įstatymams ir nenorime atimti iš žemės tai, kas jai priklauso, 
bet kad galėtume nusiraminti bent atkeršydami, prašome tave nors 
vienos gyvenimo valandėlės. 

Šitaip maldaujamas, pranašas tris kartus uždėjo kažkokią žolelę 
lavonui ant burnos, o kitą ant krūtinės. Tada, atsigręžęs į rytus, tyliai 
pradėjo melstis į kylančią šventąją saulę, ir šis iškilmingas reginys 
taip čia esančius nuteikė, jog visi kaip vienas pradėjo laukti ste- 
buklo. 

29. Aš irgi įsimaišiau į minią ir, pasilipęs ant aukštėlesnio akmens 
prie pat neštuvų, smalsiai viską stebėjau. Ir štai ima kilnotis numirėlio 
krūtinė, gyslos pradeda tvinkčioti, kūnas prisipildo gyvybės: lavonas 
pakyla, ir jaunuolis sako: 

— Kam, klausiu, mane, jau išgėrusį Letos vandens taurę ir jau 
plaukiantį per Stikso vandenis, jūs vėl grąžinate trumpam gyvenimo 
akimirksniui? Liaukis, meldžiu tave, liaukis, netrikdyk mano ramy- 
bės! 

Tokie žodžiai pasigirdo iš kūno, o pranašas, šiek tiek pyktelėjęs, 
tarė: 

— Kodėl gi nepapasakoji žmonėms visko smulkiai ir neatskleidi 
savo mirties paslapties? Gal nežinai, kad aš galiu savo kerėjimais 
iššaukti keršto deives, kad galiu tavo nuvargusius sąnarius kan- 
kinti? 

Tada anas sutinka kalbėti nuo neštuvų ir vienu atsikvėpimu pa- 
skelbia žmonėms: 

— Pikti jaunos žmonos vyliai pražudė mane ir nunuodytas turėjau 
perleisti savo dar šiltą vestuvių guolį svetimoteriautojui. 

Bet toji šauni moteriškė, apsiginklavusi įžūlumu, ima šventvagiškai 
tvirtinti, kad jos vyras meluojąs. Žmonės įsikarščiuoja, nuomonės išsi- 
skiria: vieni sako, kad nedoroji moteris tučtuojau turi būti kartu 
su vyru gyva palaidota, o kiti — kad numirėlio melu nereikia ti- 
kėti. 

30. Bet šitas abejones išsklaidė tolesnė jaunuolio kalba, mat jis, 
dar giliau atsikvėpęs, prakalbo: 

— Pateiksiu, pateiksiu aš jums įrodymus, kad gryną teisybę 
kalbu. Pasakysiu jums tai, ko niekas kitas, išskyrus mane, nežino.— 
Tąsyk jis parodė pirštu į mane.— Kai šitas akylasis budėtojas uoliai 
stovėjo sargyboje prie mano kūno, senos raganos tykojo mano palaikų. 
Pasivertusios įvairiais pavidalais, jos daugybę kartų nesėkmingai ban- 
dė apgauti jo budrumą, o paskui, užleidusios ant jo miego debesį, pa- 

skandino jį giliame miege ir tol šaukė mane vardu, kol mano sustingę 
ir atšalę sąnariai pamažu ėmė paklusti magijos menui. O šis žmogus, 
kurio vardas toks kaip ir mano, nors gyvas, tačiau mirtinai įmigęs, 
nežinodamas, kas čia dedasi, keliasi išgirdęs savo vardą ir kaip numirė- 
lio šešėlis slenka prie durų. Nors kambario durys buvo ir gerai uždary- 
tos, tačiau per kažkokią skylę raganos nupjovė jam pirma nosį, O 
paskui ausis, užuot sužalojusios mane. O kad paslėptų pėdsakus, iš 
vaško nulipdžiusios ausis, tokias pat kaip nupjautosios, prideda jam 
vietoj tikrųjų. Panašiai padaro jam ir nosį. Ir štai stovi čia dabar šis 
nelaimingasis, gavęs pinigus ne už savo uolumą, bet už sužalojimą. 

Išsigandęs šitų žodžių, skubu patikrinti, kaip iš tikrųjų yra: grie- 
biuosi už nosies — ji lieka rankoj, čiumpu už ausų — nukrinta ir jos. 
Visi atsigrįžta, atkiša pirštus, rodydami į mane, ir ima garsiai kvatotis; 
o aš tuo tarpu, išpiltas šalto prakaito, susigūžęs pro minią sprunku 
šalin. Taip sužalotas ir juokingas, nė į tėviškę negalėjau grįžti; užsiau- 
ginęs ilgus plaukus ir nuleidęs juos iš abiejų pusių, paslėpiau ausų 
trūkumą, o bjauriai sužalotą nosį gražiai užklijavau drobės skiau- 
tele. 

31. Kai tik Telefronas baigė šitą pasakojimą, visi sugėrovai, įkaušę 
nuo vyno, vėl ėmė kvatotis. Ir kol jie gėrė, ragindami nulieti auką die- 
vui Juokui, Birena man šitaip kalbėjo: 

— Rytoj didelė šventė. Tai mūsų miesto įkūrimo metinės. Tą dieną 
tik mes vieni iš mirtingųjų linksmomis ir džiaugsmingomis apeigomis 
garbinam švenčiausiąjį dievą Juoką. Tavo dalyvavimas toje šventėje 
suteiks mums dar daugiau malonumo. Kaip būtų puiku, jei ir tu pats ką 
nors linksmo šito dievo garbei sugalvotum, kad turiningiau ir smagiau 
atšvęstume dieną, skirtą tokiai dievybei! 

— Gerai, — tariau,— kaip sakai, taip ir bus. Prisiekiu Herkuliu, 
norėčiau sugalvoti ką nors, kas šitam dievui labai patiktų. — Po to, 
savo tarno įspėtas, kad jau artinasi vidurnaktis, aš, gerokai įkaušęs, 
tuoj pašoku ir, greitosiomis atsisveikinęs su Birena, netvirtu žingsniu 
patraukiu namo. 

32. Bet vos tik išėjome į artimiausią aikštę, nežinia iš kur atsiradęs 
vėjas užpūtė mūsų žiburį, kuriuo pasišvietėme kelią. Vargais negalais 
visiškoje tamsoje, apsidaužę kojų pirštus į akmenis, išvargę sugrįžom 
namo. Ir kai mudu susikabinę priėjome prie pat namų, staiga matome, 
kaip kažkokie trys žaliūkai iš visų jėgų laužia mūsų duris ir, net mums 
pasirodžius, nė kiek nenusigandę dar stipriau pradeda vienas po kito 
daužyti, taip kad mums, o ypač man, pasirodė, kad tai tikri plėšikai, 

ir, be to, itin nuožmūs. Tuoj griebiuos kardo, kurį kaip tik šitokiam 
atvejui buvau pasikišęs po drabužiais. Nieko nedelsdamas šoku į plėši- 
kų tarpą ir kiekvienam, pakliuvusiam po ranka, giliai įvarau kardą, kol 
pagaliau, gavę daug ir baisių žaizdų, prie mano kojų sukritę, jie išlei- 
džia paskutinį kvapą. Taip man bekovojant, Fotidė išgirdo triukšmą ir 
atidarė duris; aš, vos alsuodamas ir apsipylęs prakaitu, įsmunku į vidų. 
Visiškai išvargęs — juk tris plėšikus užmušiau lyg kokį Gerioną“",— 
krintu į lovą ir bemat užmiegu. 

TREČIA KNYGA 


1. Kai tik Aušra, mosuodama rožinėm rankom, purpuriniu veži- 
mu įskriejo į dangų, aš, pažadintas iš ramaus nakties poilsio, sutikau 
dieną. Nerimas užtvindė mano sielą, prisiminus vakarykštį nusikal- 
timą. Sulenkęs kojas ir sunertomis rankomis apkabinęs kelius, sėdėjau 
susigūžęs ant lovos ir graudžiai verkiau. Įsivaizdavau miesto aikštę, 
teismą, nuosprendį ir pagaliau budelį. ,,Kurgi surasi tokį atlaidų, tokį 
palankų teisėją, kuris mane, nužudžiusį tris žmones, susitepusį tiekos 
piliečių krauju, dar galėtų išteisinti? Ar tai šitokią šlovingą kelionę 
chaldėjas Diofanas taip įtikinamai pranašavo?“ 

Kankinamas tokių minčių, aš apraudojau savo likimą. Tuo tarpu 
į duris kažkas ėmė smarkiai belstis, ir lauke pasigirdo riksmai. 

2. Netrukus durys triukšmingai atsidaro ir vidun įsibrauna 
valdžios atstovai su savo padėjėjais, o iš paskos — marga Žmonių 
minia. Tuoj pat du liktoriai, valdininkams įsakius, pagriebę mane ran- 
komis, pradeda tempti, o aš, aišku, nė kiek nesipriešinu. Ir kai tik mes 
išeiname į pirmąjį skersgatvį, miesto gyventojai, pasipylę į gatvę, seka 
mus lyg musių spiečius. Ir nors žengiau nuliūdęs, galvą nuleidęs 
žemyn, norėdamas skradžiai žemę prasmegti, tačiau šnairom pažvelgęs 
į šalis, išvydau neįtikėtiną dalyką: iš tiek tūkstančių aplink besispau- 
džiančių žmonių nebuvo nė vieno, kuris neplyštų iš juoko. Pagaliau, 
išklaidžiojus po visas gatves, nelyginant atgailos auka, vedžiojama po 
visus miesto kampus, kai stengiamasi atitolinti iš dievų gresiančią 
kokią nelaimę, aš pastatomas forume prieš teismą. Jau teisėjai susėda 
pakilioje vietoje, jau šauklys prašo tylos, tik staiga visi vienu balsu 
pradeda reikalauti, kad dėl tokios daugybės susirinkusiųjų esant 
dideliam spūsties pavojui, toks svarbus teismo procesas vyktų teatre. 
Tučtuojau žmonės be jokios tvarkos skubėdami subėgo ten ir akimoju 
užėmė visą teatro patalpą; ir įėjimai, ir net stogas, — viskas buvo sausa- 
kimšai užpildyta; vieni ant kolonų užsikorę, kiti ant statulų užsikabinę. 


14. PLB 8 

kai kurie persisvėrę pro langus ar lubų skyles žiūrėjo — visi, be galo 
trokšdami matyti, nepaisė net gresiančio gyvybei pavojaus. Tada mane 
valdininkai kaip kokią auką išveda per priekinę scenos dalį ir pastato 
orchestroje. 

3. Šauklys, vėl griausmingu balsu šūktelėdamas, iškviečia kaltin- 
toją. Atsistojęs kažkoks senyvas žmogus — kalbėjimo laikui matuoti 
buvo paimtas indelis, panašus į labai nusmailintą piltuvėlį, iš kurio 
pamažu lašėjo vanduo — šitokiais žodžiais kreipiasi į žmones: 

— Didžiai gerbiami kviritai! Čia svarstomas reikalas yra ne men- 
kas, bet liečiąs viso miesto ramybę ir ateity turėsiąs būti rimtu įspėjimu 
visiems. Todėl reikia, kad kiekvienas iš jūsų atskirai ir visi kartu pasi- 
stengtumėte apginti visuomenės garbę ir pareikalautumėte, kad šitas 
baisus žmogžudys, tiek piliečių ir taip žiauriai nužudęs, neliktų nenu- 
baustas. Nemanykite, kad aš kaltinu jį, nekęsdamas jo ir norėdamas 
suvesti savo sąskaitas. Aš esu naktinės sargybos viršininkas ir manau, 
kad iki šios dienos niekas negalėjo man nieko prikišti dėl mano stro- 
paus budėjimo. Pridėjęs ranką prie širdies, išdėstysiu jums, kas šią 
naktį atsitiko. Buvo jau maždaug trečios nakties sargybos metas, kai 
aš uoliai tikrinau visą miestą, eidamas nuo namų prie namų. Ir štai 
pamatau šį baisiai žiaurų jaunuolį, nuogu kardu besišvaistantį ir žmo- 
nes aplinkui save bežudantį, o trys jo žiaurumo aukos jau guli po jo 
kojomis leisgyvės, skęsdamos kraujuose. O jis pats, jausdamasis kaltas, 
išsigandęs šitokio iš tiesų baisaus savo nusikaltimo, tuoj pabėgo, pasi- 
naudodamas tamsa paspruko į vieną namą ir ten slėpėsi likusią nakties 
dalį. Bet dievų apvaizda, kuri nusikaltėlių nepalieka nenubaustų, su- 
tvarkė taip, kad jis, dar nespėjęs pasprukti slaptais keliais, rytą buvo 
mano patykotas, ir štai aš pasistengiau atvesti jį čia, kad stotų prieš 
kilniausiąjį jūsų teismą. Dabar prieš jus nusikaltėlis, susitepęs tieka 
žudynių, pagautas nusikaltimo metu, pašalietis. Todėl paskelbkite 
griežtą nuosprendį šitam svetimam žmogui, padariusiam tokį nusikalti- 
mą, už kurį žiauriai baustumėte net ir savą pilietį. 

4. Taip griausmingu balsu pakalbėjęs, griežtasis kaltintojas nu- 
tilo. Tada šauklys liepė ir man nedelsiant kalbėti, jei noriu ką nors į 
tai atsakyti. O aš tuokart nieko daugiau negalėjau, kaip tik verkti, ir 
verkiau, prisiekiu Herkuliu, ne tiek dėl žiauraus apkaltinimo, kiek 
dėl savo sąžinės priekaištų. Tačiau dievai įkvėpė man drąsos, ir aš taip 
ėmiau aiškintis: 

— Labai gerai suprantu, kaip yra sunku atsidūrusiam prieš trijų 
paguldytų piliečių lavonus ir kaltinamam jų užmušimu tokiai daugybei 

žmonių įrodyti savo nekaltumą, nors jis ir tiesą sakytų, nors ir pats 
prisipažintų tai padaręs. Bet jei jūsų Žmoniškumas leis jums bent 
truputį manęs paklausyti, aš lengvai įrodysiu, kad ne dėl mano kaltės 
dabar mano gyvybei gresia pavojus, bet teisėtas mano pasipiktinimas 
ir visiškas atsitiktinumas užtraukė man tokią neužtarnautą neapykantą. 

5. Mat gan vėlai grįždamas iš puotos, be to, dar ir girtas — prisi- 
pažįstu kaltas dėl to — prieš pat duris namų, kur aš esu apsistojęs pas 
gerbiamą jūsų pilietį Miloną, pamačiau tris žiaurius plėšikus, bandan- 
čius įeiti: jie norėjo išlaužti namų duris ir atplėšę velkes, kurios labai 
rūpestingai buvo užkištos, jau tarėsi apie namo gyventojų išžudymą. 
Vienas iš jų, ir tvirtesnių rankų, ir aukštesnio ūgio, kurstė kitus tokiais 
žodžiais: „Vyrai! Pulkime juos miegančius drąsiai ir smarkiai! Bet 
kokia abejonė ar bailumas tepasitraukia iš mūsų krūtinės, ir nuogas 
kardas tešvytruoja žudydamas po visą namą! Kas gulės ir miegos, te- 
būna papjautas! Kas bandys priešintis, tebūna užmuštas! Išeisim sveiki, 
jei visam name nė vieno sveiko nepaliksim!“ Prisipažįstu, kviritai, kad 
tuos baisiuosius plėšikus, laikydamas tai gero piliečio pareiga, o kartu 
labai bijodamas ir dėl savęs, ir dėl savo šeimininkų, aš puoliau kardu, 
kurį buvau pasiėmęs, numatydamas panašų pavojų, ir norėjau juos 
išgąsdinti ir nuvyti. Bet tie laukiniai žaliūkai ne tik kad nemanė bėgti, 
bet, pamatę mane su ginklu, pradėjo smarkiai priešintis. 

6. Užverda tikra kova. Pats gaujos vadas ir vėliavnešys iš visų 
Jėgų mane tuojau užpuola, abiem rankom nutvėręs už plaukų ir at- 
lošęs galvą jau nori akmeniu užmušti. Kol jis liepia paduoti jam ak- 
menį, aš mikliai trenkiu ranka ir sėkmingai patiesiu jį ant žemės. Ki- 
tam, man į kojas dantimis įsikandusiam, duodu taiklų smūgį į tarpu- 
mentę, o trečią, kuris neapdairiai mane puola, nudedu trenkęs į krūti- 
nę. Tokiu būdu atstatęs tvarką, apgynęs šeimininkų namus ir viešąją 
gerovę, tikėjausi, jog liksiu nenubaustas ir būsiu dar viešai pagirtas, 
juo labiau kad nė karto nebuvau kaltinamas net už mažiausią nusi- 
kaltimą; savo tėvynėje buvau laikomas doru žmogumi, nes švarią sąži- 
nę vertinau labiau negu bet kokią naudą. Negaliu suprasti, kodėl už 
tą teisingą kerštą, kurio vedinas taip pasielgiau su plėšikais, dabar esu 
kaltinamas. Juk niekas negali įrodyti, kad prieš tai tarp mūsų būtų 
iškilęs koks asmeniškas vaidas arba kad aš apskritai anksčiau pažino- 
jau tuos plėšikus. O gal kas gali įrodyti, kad žmogžudystė buvo įvykdyta 
siekiant pasipelnyti? 

7. Tai pasakęs aš vėl apsipyliau ašaromis ir be galo nusiminęs, 
maldaujamai ištiesęs rankas, tai vienų, tai kitų prašiau pasigailėti var- 

dan žmoniškumo, vardan tų, kurie jiems yra brangiausi šioje žemėje. 
Manydamas, kad jie jau pajuto užuojautą ir mano verksmo jau pa- 
kankamai sugraudinti, ėmiau šauktis liudininkais visaregę Saulės ir 
Teisingumo akį ir ketinau pavesti savo dabartinę nelaimę dievų apvaiz- 
dai; bet, pakėlęs aukštėliau galvą, pažvelgiu į žmones ir štai ką pama- 
tau: visa minia linksma, tiesiog plyšta bekvatodama, ir net mano gerasis 
šeimininkas, mano bičiulis Milonas, nebesitveria juoku. Tada pagalvo- 
jau sau: „Štai tau ištikimybė, štai tau draugystė! Aš, gelbėdamas savo 
šeimininką, tapau žmogžudžiu ir man gresia mirties bausmė, o jis ne tik 
neparodė man jokios užuojautos nelaimėje, bet dar ir kvatojasi iš mano 
pražūties“. 

8. Tuo tarpu į patį teatro vidurį verkdama atbėga kažkokia apsi- 
ašarojusi moteris juodais drabužiais, nešdamasi vaiką ant rankų. Jai 
iš paskos seka senė, apsiskarmalojusi bjauriais skudurais, taip pat labai 
graudžiai verkdama. Abi rankose krato alyvų šakeles. Apstojusios neš- 
tuvus, ant kurių gulėjo apdengti žuvusiųjų lavonai, jos, mušdamosi sau 
į krūtinę, liūdnai šaukia: 

— Viešojo gailestingumo vardan, visuotinio žmoniškumo vardan 
pasigailėkite neužtarnautai žuvusių jaunuolių ir mums našlėms, 
mums vienišoms, suteikite keršto paguodą! Pagelbėkite bent jau šiam 
mažyliui, patekusiam į vargą pirmaisiais savo gyvenimo metais, ir šio 
žudiko krauju atitaisykite skriaudą, padarytą jūsų įstatymams ir vie- 
šajai tvarkai! 

Po to atsistojo seniausias teisėjas ir šitaip kreipėsi į žmones: 

— To nusikaltimo, už kurį mums reikės griežtai bausti, negali 
paneigti net ir tas, kuris jį padarė. Bet mums dar lieka vienas rūpes- 
tis — surasti kitus šio nusikaltimo bendrininkus. Juk niekas nepatikės, 
kad vienas žmogus galėjo nugalabyti tokius tris stiprius jaunuolius. 
Taigi, kad išgautume visą tiesą, turime griebtis kankinimų. Mat ir jį 
lydėjęs tarnas slapta pabėgo ir visa taip susidėjo, jog tik pats nusikal- 
tėlis per apklausą gali savo bendrininkus išduoti. Tik tokiu būdu galė- 
sime tą baisią gaują visiškai sunaikinti, kad nebereiktų jos bijotis. 

9. Netrukus pagal graikų papročius įnešama ugnis, ratas ir įvai- 
rios rykštės. Aš visiškai nuliūdau, o labiausiai graužiaus dėl to, kad net 
numirti nebegalėsiu sveikas. O senė, kuri savo verksmais buvo visus 
sujaudinusi, vėl kalbėjo: 

— Gerieji piliečiai, pirmiau negu šitą plėšiką, nelaimingų mano 
vaikų Žudytoją, prikalsite prie kryžiaus, leiskite atidengti žuvusiųjų 
lavonus, kad, matydami jų gražią išvaizdą ir jaunystę, dar labiau ir 

pagrįstai pasipiktinę, baustumėte visu griežtumu pagal nusikaltimo 
dydį. 

Šitiems žodžiams pritariama plojimu, ir teisėjas tuojau liepia man 
pačiam savo ranka atidengti lavonus, suguldytus ant neštuvų. Man 
priešinantis ir ilgai atsikalbinėjant — mat nenorėjau, vėl išvydęs la- 
vonus, prisiminti buvusio atsitikimo, — liktoriai teisėjų įsakymu ima 
mane tiesiog verste versti, kad aš tai padaryčiau, ir pagaliau, sugriebę 
mano ranką, kurią laikiau prispaudęs prie šono, ištiesia ją virš lavonų. 
Taigi, jėga priverstas, aš nusileidžiu ir, labai nenorom nutraukęs 
užtiesalą, atidengiu mirusiųjų kūnus. O gerieji dievai, kas per reginys! 
Kas per stebuklas! Kokia staigi mano likimo permaina! Juk aš save jau 
laikiau Prozerpinos ir Orko?? grobiu, ir štai netenku žado pamatęs 
netikėtą vaizdą — negalėčiau net surasti tinkamų žodžių šitam naujam 
įspūdžiui aprašyti. Mat vietoje anų trijų užmuštų žmonių lavonų čia 
buvo trys išpūsti odiniai maišai, subadyti įvairiose vietose, ir skylės 
buvo kaip tik ten, kur aš, kiek prisiminiau savo vakarykštę kovą, buvau 
sužeidęs anuos plėšikus. 

10. Tada šio pokšto dalyviai, iki tol dar tramdęsi, prapliupo nesu- 
valdomai kvatotis: vieni sveikino kits kitą iš didelio džiaugsmo, antri 
už pilvų susiėmę leipo iš juoko. Smagiai pasilinksminę, vis į mane dirs- 
čiodami, visi skirstėsi iš teatro. O aš, kai paėmiau į ranką tą apdangalą, 
taip ir likau stovėti pastiręs ir suakmenėjęs it kuri iš tų teatro statulų 
ar kolonų. Tik tada atsipeikėjau, kai priėjo mano šeimininkas Milonas 
ir paėmė mane už rankos. Nors ir priešinausi, nors ir vėl riedėjo man 
ašaros ir nuolat kūkčiojau, bet jis švelniai patraukęs nusitempė mane 
su savim, vesdamasis namo tuščiomis aplinkinėmis gatvelėmis. Mane, 
nuliūdusį ir dar tebedrebantį, jis bandė nuraminti visokiais žodžiais, 
tačiau jokiu būdu negalėjo numaldyti mano apmaudo: patirta skriauda 
įstrigo man giliai į širdį. 

11. Štai ir mano buvę teisėjai su visais savo valdžios ženklais, tik 
įžengę į mūsų namus, šiais žodžiais mėgina mane nuraminti: 

— Mes puikiai žinom, ponas Lucijau, jog tu ir orus žmogus, ir 
kilmingas: visoje provincijoje garsėja tavo garbinga giminė. Ir tai, kas 
sukėlė tau tokį skausmą, iškentėjai ne dėl kokios nors paniekos. Todėl 
išmesk iš galvos tą savo nusiminimą, vyk iš sielos slogutį. Matai, šita 
išdaigų šventė, kurią kasmet mūsų mylimo dievo Juoko garbei viešai 
ir iškilmingai švenčiame, visuomet paįvairinama kokia nors naujove. 
Tos naujovės sumanytoją ir vykdytoją šis dievas visur maloningai glo- 
bos. Jis niekad neleis liūdesiui apgaubti tavo sielos, bet visuomet pasi- 


Apulėjus 214 





rūpins užlieti tavo veidą giedru džiaugsmu. O visas mūsų miestas, atsi- 
dėkodamas už šį malonumą, didžiai tave pagerbė: išrinko tave savo 
globėju ir nutarė nulieti iš bronzos tavo statulą. 

Į šituos žodžius aš atsakau: 

— Puikus ir nepakartojamas Tesalijos mieste, visuomet būsiu tau 
tiek didžiai dėkingas, kiek didi man suteikta garbė, tačiau statulas ir 
paveikslus siūlyčiau palikti už mane garbingesniems ir žymesniems 
žmonėms. 

12. Taip kukliai pakalbėjęs, jau šiek tiek pralinksinėju ir, steng- 
damasis nutaisyti kiek įmanoma džiugesnį veidą, su išeinančiais teisė- 
jais labai mandagiai atsisveikinu. 

Tuo tarpu įbėga į vidų vienas tarnas ir sako: 

— Tave kviečia tavo teta Birena ir primena, kad jau laikas ruoštis 
į puotą, į kurią vakar pažadėjai atvykti. 

Aš net sudrebėjęs ir iš tolo bijodamas jos namų, atsakau ber- 
niukui: 

— O, kaip mielai priimčiau tetos kvietimą, jei nebūčiau kitam 
davęs žodžio! Kaip tik mano šeimininkas Milonas, prisaikdindamas 
mane šios dienos globėjo dievo vardu, priprašė šiandien atvykti pas jį 
pietų, nes jis ir pats niekur neina, ir man neleidžia išeiti. Taigi dalyvauti 
puotoje pasižadu kitą kartą. 

Man dar nespėjus to pasakyti, Milonas, tvirtai paėmęs mane už 
rankos ir įsakęs atgabenti tai, ko reikia maudymuisi, veda mane į 
artimiausią pirtį. O aš ėjau prisišliejęs prie jo šono, lyg slėpdamasis, 
vengdamas visų žvilgsnių ir lenkdamasis sutiktų žmonių juoko, kurį 
pats buvau sukėlęs. Neprisimenu nei kaip nusiprausiau, nei kaip nusi- 
šluosčiau, nei kaip namo sugrįžau: taip kaitau iš gėdos. Kai visi mane 
sekė akimis, kinknojo galva ar net pirštais rodė, nustėrdavau ir pasi- 
mesdavau. 

13. Skubomis kukliai papietavęs pas Miloną ir radęs dingstį — 
neva man dėl nepaliaujamo raudojimo labai įsiskaudėjusi galva, leng- 
vai gaunu sutikimą ir einu miegoti. Atsigulęs savo lovelėn su liūdesiu 
perkratinėjau viską, kas man atsitiko, kol pagaliau manoji Fotidė, pa- 
guldžiusi savo šeimininkę, atėjo pas mane. Ji buvo visiškai į save nebe- 
panaši: veidas nebešvietė, ji linksmai nebetauškėjo, buvo paniurusi, 
kaktą vagojo gilios raukšlės. Kiek palūkuriavusi pagaliau ji nedrąsiai 
prabilo: 

— Atvirai prisipažinsiu, jog tai aš esu visų tavo nemalonumų prie- 
žastis. 

Tai pasakiusi ji išsitraukė iš užančio kažkokį diržą ir duodama jį 
man tarė: 

— Būk geras, imk jį ir atkeršyk neištikimai moteriai arba nubausk 
dar griežčiau. Tik nemanyk, meldžiu, kad aš tyčia tau šį rūpestį sukė- 
liau. Apsaugok dieve, jei tau nors krislelį reiktų kentėti dėl manęs! Ir 
jei kokia nelaimė kristų ant tavo galvos, tebūnie ji mano krauju nu- 
plauta! Tik įsikišus nepalankiam likimui, tai, kas man buvo liepta pada- 
ryti kitu tikslu, išėjo į nenaudą tau. 

14. Tada atgijo mano įgimtas smalsumas, ir aš, norėdamas sužinoti 
slaptą visų šitų įvykių priežastį, prabilau: 

— Šitą bjauriausią ir begėdiškiausią diržą, kuriuo man siūlai tave 
nuplakti, aš greičiau sukaposiu ir sutraukysiu, negu paliesiu juo tavo 
švelnią kaip pūkas ir baltą kaip pienas odą. Tačiau pasakyk man atvi- 
rai, kokį tavo žygį likimas pavertė man nelaime? Prisiekiu man bran- 
giausia tavo galva, kad negalėčiau patikėti nė vienu žmogum ir net 
tavim pačia — jei imtum tai tvirtinti, — kad tu ką nors sumanei man 
pražudyti. Pagaliau nenumatytas arba net priešiškas atsitiktinumas 
negali būti smerkiamas, jeigu nebuvo piktų tikslų. 

Pasakęs tuos žodžius, aš godžiai ėmiau sausinti karštais bučiniais 
savo Fotidės akis, sudrėkusias ir virpančias, apsiblaususias nuo nesu- 
valdomos aistros ir jau jau besimerkiančias. 

15. Tada ji pralinksmėjusi tarė: 

— Leisk man pirma gerai uždaryti kambario duris, kad dėl mano 
neapdairumo koks žodis neišsprūstų ir aš neužsitraukčiau dėl jo didelės 
nelaimės. 

Tai pasakiusi ji užstūmė duris velkėmis ir užkabino stipriu kabliu. 
Tada sugrįžo pas mane ir, abiem rankom apkabinusi man kaklą, tyliu, 
vos girdimu balsu tarė: 

— Aš bijau, tiesiog baisiai bijau atskleisti šių namų slėpinius ir 
išduoti savo ponios intymias paslaptis. Tačiau tavim ir tavo protu visiš- 
kai pasitikiu; būdamas aukštos ir garbingos kilmės, kilniadvasis, be to, 
dar ir todėl, kad esi įšvęstas į daugelį misterijų, be abejo, moki šventai 
laikyti paslaptį. Todėl tai, ką patikėsiu tavo dievobaimingos širdies 
gelmėms, meldžiu saugoti po septyniais užraktais ir už mano nuoširdų 
atvirumą atsilyginti savo atkakliu tylėjimu, nes meilė, kuri laiko priri- 
šusi mane prie tavęs, verčia tau papasakoti tai, ką aš tik viena iš mir- 
tingųjų žinau. Tuoj sužinosi, kas dedasi mūsų namuose, sužinosi nuo- 
stabias mano ponios paslaptis; jos klauso mirusiųjų dvasios, ji pakeičia 
žvaigždynų kryptį, įsakinėja dievybėms, jai tarnauja gamtos stichijos. 

Ir niekad ji taip karštai nesigriebia savo meno gudrybių, kaip tada, 
kai pamato žavingos išvaizdos jaunuolį, o tai dažnai pasitaiko. 

16. Štai ir dabar ji beprotiškai įsimylėjusi kažkokį nepaprastai 
gražų jaunuolį iš Beotijos ir todėl karštai griebiasi savo magijos meno 
ir visokių gudrybių. Aš pati vakar vakare savo ausimis nugirdau, kaip 
ji net pačią saulę grasino juodu debesim apvilksianti ir amžinose tam- 
sybėse paskandinsianti, jeigu ši nepasitrauksianti kuo greičiausiai nuo 
dangaus ir neužleisianti vietos nakčiai, kad ji galėtų pradėti savo bur- 
tus. Vakar dieną, grįždama iš pirties, ji atsitiktinai pamatė tą jaunuolį, 
sėdintį kirpykloje, ir tuoj man įsakė slapta atnešti jo plaukus, kurie, 
nukirpti žirklėmis, jau gulėjo ant žemės. Kirpėjas sučiupo mane, vog- 
čiomis berenkančią plaukus, — o kadangi ir šiaip apie mus viešai sklin- 
da gandas, neva mes užsiiminėjame juodąja magija, — pagriebė mane 
ir pradėjo negailestingai plūsti: 

— Ak tu, mergpalaike! Ar nenustosi pagaliau vogusi gražių jauni- 
kaičių plaukus? Jei dar nesiliausi su šitokiais savo darbeliais, nė ne- 
mirktelėjęs atiduosiu tave teismui! 

Šituos jo žodžius tuoj sekė ir veiksmas, nes, įkišęs ranką mano 
antin ir paieškojęs, supykęs ištraukė visus ten paslėptus plaukus. Po 
šio įvykio labai susijaudinau ir, prisimindama savo ponios būdą — dėl 
šitokio nepasisekimo ji smarkiai supykdavusi ir paprastai mane žiauriai 
išplakdavusi, jau buvau beketinanti pabėgti, tačiau, pagalvojusi apie 
tave, tuoj pat šio sumanymo išsižadėjau. 

17. Kai aš iš ten ėjau susigraužusi ir svarstydama, kaip grįžti namo 
ne tuščiomis rankomis, išvydau kažkokį žmogų, mažom žirklutėm 
kerpantį ožkų kailius. Matydama, kaip jis juos tvirtai užrišo, pripūtė ir 
pakabino, o ant žemės paliko gulėti geltonus jų gaurus, labai panašius 
į ano beotiečio jaunuolio plaukus, aš paimu keletą kuokštų ir, nuslėpusi 
teisybę, nunešusi paduodu juos savo poniai. Ir taip vos pritemus, kai tu 
dar nebuvai grįžęs iš tų vaišių, manoji Pamfilė, kupina magiško įkvė- 
pimo, lipa į savo pastogę. Šią patalpą, dengtą malksnomis, pristatytą iš 
kitos namo pusės, visiems vėjams prieinamą, atvirą į rytus ir į kitas pa- 
saulio šalis ir todėl labiausiai tinkamą jos magiškiems triukams, ji lan- 
ko slaptai. Visų pirma, ji aprūpina savo baisiąją dirbtuvę įprastais reik- 
menimis: čia ir įvairios rūšies kvepalai, lentelės, prirašytos nesupran- 
tamų ženklų, išlikusios sudužusių laivų skeveldros, sudėliota daugybė 
mirusiųjų ir net jau apraudotų ir palaidotų žmonių dalių; čia no- 
sys, pirštai, ten nukryžiuotųjų vinys su prilipusia ant jų mėsa, dar 
kitur nužudytų žmonių kraujas arba sužalotos kaukolės, išplėštos iš 


laukinių žvėrių nasrų. 

18. Tada, atkalbėjusi burtažodžius ties dar šiltais viduriais, ji pila 
įvairius skysčius: tai šaltinio vandenį, tai karvės pieną, tai kalnų 
medų, nulieja ir medaus vyno. Po to anuos plaukus, suvyniojusi ir 
surišusi į mazgus, kartu su daugybe kvapų padeda ant žėruojančių 
anglių, kad sudegtų. Ir štai beregint odos tų ožių, kurių plaukai spragė- 
dami rūko, magijos meno neįveikiamos galybės veikiami ir burtininkei 
paklusnių dvasių verčiami, atgyja ir įgauna žmogaus sielą: jie ir jaučia, 
ir girdi, ir vaikščioja; jie eina ten, kur juos traukia jų sudegintų palaikų 
kvapas ir, norėdami įeiti vietoj ano beotiečio jaunuolio, pradeda laužti 
duris. Ir štai kaip tik tuo laiku grįžti namo tu, jau gerokai įkaušęs, ir, 
nebesusigaudydamas nakties glūdumoj, drąsiai ištrauki kardą kaip 
koks įniršęs Ajantas“': tik jis, užpuolęs gyvus gyvulius, išskerdė visą 
kaimenę, o tu, daug narsiau puldamas, užkapoji tris pripūstas ožių 
odas, taip kad dabar aš tave, sunaikinusį priešus, bet nepraliejusį 
kraujo, laikau apkabinusi ne kaip kokį žmogžudį, o tik kaip kailiažudį. 

19. Po malonios Fotidės kalbos aš irgi juokauju: 

— Taigi ir aš pats galiu šitą pirmą savo pergalę statyti greta dvy- 
likos Herkulio žygių: kaip jis nugalėjo trikūnį Gerioną ar trigalvį 
Cerberį““, taip ir aš sunaikinau tiek pat pripūstų odinių maišų. Bet jei 
nori, kad iš visos širdies atleisčiau tavąją kaltę, kuri man tiek baimės 
įvarė, išpildyk karštą mano norą ir parodyk man, kaip tavo šeimininkė 
užsiima tuo dievišku mokslu: kaip ji dievus iššaukia ar bent kaip atlieka 
visus pasiruošimus, nes aistringai trokštu pažinti magijos stebuklus. 
Beje, man atrodo, kad ir tu pati šituose dalykuose nesi naujokė ar 
nepatyrusi. Aš tai žinau ir labai gerai jaučiu, nes visuomet bėgdavau 
nuo moterų glamonių, o štai tu savo spindinčiomis akimis, rausvais 
skruosteliais ir Žžvilgančiais plaukais, savo pravertomis lūpytėmis ir 
kvepiančiomis krūtimis kaip vergą paėmei mane į savo nelaisvę, nors 
aš ir pats sutikau. Dėl to nebegalvoju apie savo tėviškę, nebesirengiu 
grįžti namo, ir nieko daugiau nebevertinu — tik štai tokią naktį su 
tavim. 

20.— O kaip aš norėčiau, mano Lucijau,— atsakė ji, — padaryti 
tai, ko tu nori, bet mano ponia labai įtari, todėl paprastai užsiiminėja 
šiais slaptais dalykais pati viena užsidariusi ir nevarstoma niekieno 
žvilgsnių. Tačiau tavo pageidavimas man svarbesnis negu man gresian- 
tis pavojus, todėl pasitaikius progai aš padarysiu tai, tik žiūrėk, kaip jau 
anksčiau tau sakiau, apie tai niekam nė žodžio. 

Taip mums besišnabždant sukilo abipusis troškimas ir sielose, ir 

kūnuose. Nusimetę visus drabužius ir likę nuogut nuogutėliai, mes 
imame siausti meilėje, o kai išsisėmiau, iš įgimto dosnumo Fotidė apdo- 
vanojo mane vaikišku vainikėliu; pagaliau mūsų akys dėl nemigos 
apsiblausė ir užmigome kietu miegu iki pat kitos dienos. 

21. Taip mes maloniai praleidome dar keletą naktų. Ir štai vieną 
dieną atbėga pas mane smarkiai susijaudinusi Fotidė ir man praneša, 
kad jos šeimininkė šiąnakt pasiversianti paukščiu ir skrisianti pas savo 
pasiilgtąjį, kadangi šito meilužio niekaip negalėjusi iki šiol paveikti 
savo kerėjimais. Todėl man reikia gerai pasiruošti stebėti šitokį įdomų 
dalyką. Ir jau apie pirmą nakties sargybą ji atsargiai, pirštų galais 
nuveda mane aukštyn į tą palėpę ir liepia pro plyšį duryse viską sekti. 
O štai kas tenai dėjosi. Pirmiausia Pamfilė nuogai nusirengia ir, ati- 
dariusi kažkokią skrynią, išsiima iš ten įvairių dėžučių. Po to nukelia 
vienos dėžutės dangtelį ir, paėmusi iš ten tepalo, ilgai juo trina rankas, 
o paskui ir visa išsitrina nuo kojų iki galvos, ilgai slapta kalbasi su 
žiburiu, o po to pradeda trūkčioti visais savo sąnariais. Ant virpančio 
jos kūno pasirodo švelnūs pūkeliai, po to užauga ir stiprios plunksnos, 
nosis sukietėja ir virsta kumpu snapu, išlenda riesti nagai. Ir štai Pamfi- 
lė jau pelėda! Riktelėjusi gailiu balsu, pamažu pabando dar ant žemės 
straksėti, paskui pakyla aukštyn ir išskleidusi sparnus išlekia laukan. 

22. Taigi Pamfilė, pasinaudojusi savo stebuklingu menu, pakito 
savo noru, o aš, jokių burtažodžių neapkerėtas, tik apstulbęs nuo šitų 
burtų, jaučiausi esąs kažkas kitas, tik jau nebe Lucijus. Beveik sąmonės 
netekęs, lyg kokio pamišimo pagautas, nemiegodamas buvau tarsi sap- 
ne. Ilgai tryniausi akis ir klausiau save, ar aš tikrai nesapnuoju. Paga- 
liau atsipeikėjęs grįžau į tikrovę, sugriebiau Fotidės ranką ir, pri- 
spaudęs ją sau prie akių, ėmiau maldauti: 

— Pasitaikius tokiai puikiai progai, prašau tave didžiulio ir nepa- 
prasto meilės įrodymo. Meldžiu, širdele mano, dieviškos tavo krūtinės 
vardan duoti ir man šito tepalo, šia neįkainojama dovana paversti 
mane amžinu savo vergu ir padaryti, kad aš, sparnuotas Kupidonas, 
būčiau šalia tavęs — savo Veneros! 

— Ak, tikra lapė tas mano mylimasis, — atsakė ji.— Ragini mane 
pačiai sau kojas kirviu pakirsti! Juk ir taip sunkiai atsiginu nuo Tesali- 
jos mergšių. O kurgi aš tada tavęs, paukščiu pavirtusio, ieškosiu, kada 
bepamatysiu? 

23.— Tesaugo mane dievai nuo šitokio nusikaltimo, — tariau 
jai,-- nors ir būčiau pats erelis, skraidantis aukštai po dangaus platy- 
bes, ir tikras Jupiterio pasiuntinys arba išdidus jo ginklanešys, vis vien 

parskrisčiau po tokių aukštų skrydžių į savo lizdelį! Prisiekiu žavingu 
tavo plaukų kaspinu, kuriuo mano sielą supančiojai, kad nėra pasauly- 
je kitos, kurios taip geisčiau kaip savo Fotidės! Štai dar kas man dabar 
šovė į galvą: jeigu aš, tuo tepalu išsitepęs, pavirsiu tokiu paukščiu, 
man reikės iš tolo lenktis kiekvieno namo. Koks gi džiaugsmas mote- 
rims iš tokio gražaus ir linksmo mylimojo kaip pelėda? Argi nežinai, 
kad šituos nakties paukščius, kai jie įskrenda kur nors į namus, žmonės 
sunerimę gaudo ir prikala prie durų, kad jie kančiom išpirktų tą nelai- 
mę, kurią savo nelemtu atskridimu pranašauja šeimynai? Bet vos neuž- 
miršau štai ko pasiteirauti: ką reiktų pasakyti ir ką padaryti, kad vėl 
nusimetęs plunksnas atvirsčiau savim, Lucijum? 

— Dėl to būk ramus, — atsakė ji.— Man ponia smulkiai viską 
išaiškino, kaip po tokių pasikeitimų vėl galima atgauti žmogaus išvaiz- 
dą. Ir nemanyk, kad ji tai padarė jausdama man kokį nors palankumą, 
bet tik dėl to, kad galėčiau jai padėti, kai grįžusi ji nori atvirsti žmo- 
gum. Štai pažiūrėk, kaip menkomis ir paprastomis žolelėmis atliekamas 
šitoks nuostabus dalykas; truputis krapų su lauro lapais įmerkiama į 
šaltinio vandenį — tuo skysčiu reikia ir apsiplauti, ir gerti jį. 

24. Keletą sykių tai pakartojusi, drebėdama iš baimės ji įsėlina į 
palėpę ir pagriebia iš skrynios vieną dėžutę. Aš paimu ją, apkabinęs 
pabučiuoju ir maldauju, kad ji man padėtų laimingai skraidyti. Tada 
skubiai nusimetu visus drabužius, godžiai paneriu rankas į tepalą ir, 
nemažai jo pakabinęs, išsitrinu visą kūną. Paskui imu mojuoti tai vieną, 
tai kitą ranką kaip paukštis, tačiau neišauga nei pūkai, nei plunksnos, 
tik mano plaukai sustorėję virsta šeriais, švelni oda sukietėjusi tampa 
kailiu, ant rankų ir kojų galų visi pirštai suauga į krūvą ir virsta kano- 
pomis, o iš nugarkaulio galo išauga ilga uodega. Štai jau ir veidas 
didžiulis, ir snukis platus, ir šnervės išvėpusios, ir lūpos nukarusios, o 
ausys tįsta į viršų ir apauga plaukais. Ir jokios kitos paguodos neduoda 
šitas nelaimingas pasikeitimas, tik tai, kad man, jau negalinčiam apka- 
binti Fotidės, padidėja vyriška prigimtis. 

25. Ir kai aš, netekęs vilties, apžiūriu visą savo kūną, pamatau, 
kad pavirtau ne paukščiu, o asilu! Noriu priekaištauti Fotidei, bet jau 
nebeturiu nei žmogaus judesių, nei balso. Viena tegalėjau: judinau 
apatinę lūpą ir, ašarotomis akimis į ją šnairuodamas, tyliai maldavau 
jos pagalbos. O ji, kai tik pamatė mane tokios išvaizdos, išsigandusi 
griebėsi abiem rankom už veido ir sušuko: 

— O,aš nelaiminga, pražuvau! Bijodama ir beskubėdama apsiri- 
kau, iš panašių dėžučių paėmiau ne tą. Laimė dar, kad priemonė at- 

virsti yra visai paprasta. Tau tik reikės pakramtyti rožių, ir tu vėl nu- 
stosi asilu būti, ir tuojau tapsi mano Lucijumi! Ir kodėl aš vakare kaip 
paprastai neparūpinau bent keleto rožių vainikų! Juk tada tau nebe- 
reiktų kentėti nė vienos nakties! Bet vos tiktai prašvis, skubiai atnešiu 
tau vaistų. 

26. Taip ji sielvartavo, o aš, nors ir asilu, nors tikru gyvuliu iš 
Lucijaus virtau, tačiau išsaugojau žmogaus jausmus. Todėl ilgai svars- 
čiau, ar nereikėtų man šitos netikusios ir niekšingos moters užspar- 
dyti kietomis kanopomis ir užkandžioti dantimis? Bet nuo šito kvailo 
sumanymo mane sulaikė protingesnė mintis: juk už tokį darbą nubau- 
dus Fotidę mirtimi, nebebūtų kam manęs išgelbėti. Todėl nuleidęs 
žemyn papurčiau galvą ir, tyliai skųsdamasis savo laikina skriauda, 
susitaikęs su šita žiauria nelaime, nuėjau į arklidę pas savo ištikimąjį 
arklį, kur radau dar ir kitą, savo buvusio šeimininko Milono asilą be- 
stovint. Maniau, jeigu nebylūs gyvuliai vis dėlto jaučia kokią nors tylią 
ir įgimtą pareigą, tai jau šis mano žirgas, atpažinęs mane ir pasigailė- 
jęs, bičiuliškai priims ir užleis geresnę vietą. Deja, o svetingasis Jupi- 
teri, o Ištikimybės dievai! Mano puikusis nešiotojas su anuo asilu su- 
glaudžia galvas ir čia pat susitaria pražudyti mane, nes tik pamatę, kad 
artinuosi prie ėdžių, matyt, būgštaudami dėl savo pašaro, palenkę ausis 
piktai ima spardytis kanopom ir toli nuveja mane nuo miežių, kuriuos 
aš dar vakar vakare savo rankomis įpyliau šitam dėkingam tarnui. 


27. Taip aš, nuskriaustas ir pavarytas, pasitraukiu į arklidės kam- 
pą. Galvodamas apie savo draugų įžūlumą ir apie tai, kaip kitą dieną 
rožių padedamas vėl tapsiu Lucijum ir atkeršysiu neištikimam arkliui, 
staiga išvystu ant vidurinio stulpo, kuris laikė stogo sijas, beveik pa- 
čiam arklidės viduryje nišoje pastatytą Eponos““ statulėlę, rūpestingai 
papuoštą ką tik suskintų rožių girliandomis. Pagaliau suradęs išsi- 
gelbėjimo priemonę, kupinas vilties, kaip įmanydamas ištempęs prie- 
kines kojas, atsiremiu į stulpą, pasistiebiu aukštyn, ištiesiu kaklą, iš- 
tempiu į priekį lūpas ir, įsitempęs iš visų jėgų, jau siekiu pagriebti 
girliandas. Tačiau, didžiausiai mano nelaimei, šitas pastangas staiga 
pamato mano tarnas, kuriam buvo pavesta prižiūrėti arklį; jis supykęs 
šoka prie manęs: 

— Ar ilgai dar teks mums kęsti šitą baidyklę? Tik ką kėsinosi į gy- 
vulių pašarą, o dabar jau ir dievų atvaizdus puola! Tuoj apkulsiu šitą 
šventvagį, tuoj jis bus luošas! — ir tučtuojau pradėjo ieškoti, kuo mane 
mušti. Užtikęs atsitiktinai čia gulėjusį šakų ryšulį, išsitraukė pačią 
didžiausią dar tebežaliuojančią šaką ir ėmė tvoti man, vargšui, per 

šonus, kol lauke pakilo baisus triukšmas ir kažkas pradėjo daužytis 
į duris, o kaimynystėje pasigirdo išgąstingi balsai: „„Plėšikai!“, — tada 
jis išsigandęs pabėgo. 

28. Netrukus namų durys buvo išlaužtos, ir vidun įsibrovė plėšikų 
būrys. Visą namą iš lauko apsupa ginkluoti žmonės, o į pagalbą atbė- 
gantiems iš įvairių pusių žmonėms priešai visur pastoja kelią. Kardai 
ir fakelai jų rankose nušviečia nakties tamsą; ugnis ir kardų ašmenys 
blykčioja kaip tekanti saulė. Tada esantį namo vidury sandėlį, kur 
sukrauti brangiausi Milono daiktai, nors ir stipriomis velkėmis už- 
sklęstą, puola tvirtais kirviais ir išlaužia duris. Iš visų pusių įvirtę, susi- 
grobia visus ten buvusius turtus ir, skubiai susirišę į ryšulius, ima 
dalintis. Bet ryšulių daugiau negu nešėjų. Tada, dėl tokios daugybės 
turto nebežinodami, ko griebtis, jie pasičiumpa mus, du asilus ir mano 
arklį, išsiveda iš tvarto, apkrauna kiek galima sunkesniais nešuliais ir 
lazdomis gena mus iš jau visai ištuštintų namų. Vieną iš savo tarpo 
palikę žvalgybai, kad praneštų, jei kas juos sektų, mus, dažnai pliek- 
dami, greitai nusivaro į sunkiai pereinamus kalnus. 

29. Dėl naštos sunkumo, stačių kalnų ir tolimos kelionės aš jau 
beveik nebesiskyriau nuo lavono. Tačiau man, nors ir vėlai, bet labai 
rimtai šovė į galvą mintis šauktis piliečių pagalbos ir, pasinaudojus 
garbingo valdovo vardu, išsivaduoti iš tiekos vargų. Jau visai prašvitus, 
kai ėjome per kažkokį miestelį, garsų savo turgais ir tirštai apgyven- 
dintą, aš pačioj graikų spūsty pamėginau šaukti kilniojo Cezario vardą 
savo gimtąja kalba, tačiau garsiai ir aiškiai sušukau tik: „,O!“, o Cezario 
vardo ištarti negalėjau. Pasipiktinę mano nepakenčiamu riksmu, plėši- 
kai taip apdaužė mano nelaimingą kailį, jog jis net rėčiui jau nebūtų 
tikęs. Tačiau galų gale Jupiteris man atsiuntė nelauktą pagalbą. Kai 
jau buvom praėję ir daugybę namukų, ir didelių sodybų, pamačiau 
vienoj vietoj žavų darželį, kuriame, be kitų gražių gėlelių, prausda- 
mosi ryto rasoje, žydėjo ir nekaltosios rožės. Tikėdamasis greito išsi- 
gelbėjimo, nudžiugęs pribėgau artyn, bet kai drebančiomis lūpomis 
Jau jų siekiau, staiga man toptelėjo daug protingesnė mintis: mat jeigu 
iš asilo pavirsiu Lucijum, tai tikriausiai neišvengsiu mirties nuo plė- 
šikų rankų, nes jie arba įtars, kad aš turiu ryšių su magija, arba išsi- 
gąs, kad jų neišduočiau. Taip būtinumo verčiamas, susilaikiau nuo 
rožių ir, kęsdamas savo nelaimę, kaip tikras asilas rupšnojau žolę. 

KETVIRTA KNYGA 


1. Apie vidurdienį, kai saulė jau deginte degino, sustojome vie- 
name kaime pas kažkokius plėšikams pažįstamus ir artimus senius. 
Mat tai, nors ir asilas būdamas, jau iš jų susitikimo, iš nesibaigiančių 
pasikalbėjimų, iš bučiavimosi galėjau suprasti. Be to, juos apdovanojo 
kažkokiais daiktais, nuėmę nuo mano nugaros, ir pašnabždom, matyt, 
pasakė, jog tai jų prisiplėšto grobio dalis. Netrukus mums nuėmė visus 
maišus ir artimiausioj pievoj leido laisvai pasiganyti. Man nepatiko nei 
su asilu, nei su mano arkliu bendrai ganytis, be to, iki šiol dar nebuvau 
įpratęs ėsti šieną. Tačiau alkis kamavo mane, tad pamatęs už tvarto 
daržą, drąsiai ten įšoku ir žaliom daržovėm iki soties prisikemšu pilvą. 
Po to, melsdamasis į visus dievus, žvalgausi aplinkui, ar nepamatysiu 
kur nors gretimuose darželiuose žydinčio rožių kero. Jau pati vienuma 
man žadino gerą viltį, kad visiškai nuošalioj vietoj pasislėpęs už kru- 
mų, pavartojęs savo vaistus, iš sulinkusio keturkojo gyvulio niekam 
nematant vėl išsitiesęs pasidarysiu žmogum. 

2. Ir štai, blaškydamasis šitoj minčių jūroj, kiek tolėliau pamatau 
ūksmingą slėnį su žaliuojančiu miškeliu, kuriame tarp įvairių augalų 
ir linksmų žalumynų gražiai švietė raudona žydinčių rožių spalva. Ir 
aš savo širdyje, dar vis negyvuliškoje, pamaniau, kad čia tikras Veneros 
ir gracijų miškelis, kurio tamsiose slaptybėse karališkai spindi puikio- 
sios gėlės šviesa. Tada, kreipęsis į linksmąjį ir malonųjį Pasisekimo 
dievą, taip smarkiai pasileidau bėgti, jog, dievaži, jaučiausi esąs jau 
nebe asilas, o tikras lenktynių žirgas, ir visų greičiausias. Tačiau kad 
ir kaip greitai ir puikiai bėgau, negalėjau užbėgti savo rūsčiam likimui 
už akių. Priartėjęs prie tos vietos, išvystu ne tas švelnias ir žavias, die- 
viškos rasos ir nektaro drėkinamas rožes, kurias augina palaimingi 
spygliuoti krūmai, ir ne kokį nors slėnelį, o tik upės krantą, apaugusį 
tankiais medžiais. Šitie medžiai panašūs į laurus, jų vešlią lapiją puošia 
pailgos žiedų taurelės — rausvos ir visai nekvepiančios; šį medį ne- 

mokšos kaimiečiai vadina laurarože““, jų žiedų užėdęs pastimpa kiek- 
vienas gyvulys. 

3. Šitokio nepasisekimo lydimas, jau nustojęs vilties išsigelbėti, 
aš panorau griebtis šitų nuodingų rožių. Bet kol iš lėto priėjau jų nusi- 
skinti, kažkoks jaunuolis, kaip man atrodė, daržininkas, kurio beveik 
visas daržoves buvau sutrempęs, pamatęs šitokį jam padarytą nuostolį, 
išbėgo grasindamas didžiule lazda ir ėmė mane taip smarkiai pliekti, 
jog būtų gal ir mirtinai užmušęs, jeigu man pačiam nebūtų atėjusi gera 
mintis gelbėtis: iškėliau strėnas aukštyn ir užpakalinių kojų kanopomis 
pradėjau smarkiai jį spardyti, o kai jis paliko begulįs ant šlaito, pabė- 
gau ir išsigelbėjau. Bet čia pat kažkokia moteris, greičiausiai jo žmona, 
kai tik nuo viršaus pamatė jį parkritusį ir leisgyvį, tuoj puolė prie jo 
garsiai šaukdama ir raudodama, matyt, tam, kad kaimynai ją užjausda- 
mi pribaigtų mane. Jos klyksmo sukelti, visi kaimiečiai tuojau susišau- 
kia savo šunis ir iš visų pusių ima pjudyti, kad įniršimo pagauti pultų 
ir sudraskytų mane. Tada jau nebeliko abejonės, kad galas man nebe- 
toli, kai pamačiau ant manęs siundomą didžiulę šunų gaują, kuri drą- 
siai galėjo pjautis su meškomis ir liūtais; susidarius šitokiai padėčiai, 
palioviau bėgęs ir apsisukęs greitais šuoliais vėl grįžau į tvartą, kur 
mus buvo pastatę. O jie, šiaip taip sulaikę įniršusius šunis, pačiupę 
mane labai tvirta virve pririšo prie kažkokio žiedo sienoje ir vėl pliek- 
dami tikrai būtų užmušę, jeigu mano viduriai, tų žalių daržovių pri- 
kimšti ir iškankinti greito paplūdimo, nebūtų nuo skausmingų smūgių 
susitraukę ir srove paleidę išmatų,— vienus aptaškydamas, o kitus 
baisia smarve nuvijau nuo savo jau sudaužytos nugaros. 

4. Netrukus, kai jau saulė po vidurdienio ėmė leistis, plėšikai 
apkrovė mus, 0 ypač mane, daug sunkesniu kroviniu ir išsivedė iš tvar- 
to. Kai jau buvome nuėję gerą kelio galą, aš, nuvargintas ilgos kelio- 
nės, prislėgtas sunkios naštos, nukamuotas lazdų smūgių, nusidaužęs 
kanopas, jau šlubas ir svyruodamas, sustojau prie vieno tingiai vin- 
giuojančio upelio ir pagalvojau, kad man pasitaikė puiki proga atsar- 
giai sulenkus kojas išsitiesti ant žemės ir atkakliai nebesikelti, kad ir 
kaip mane muštų; buvau pasiryžęs žūti ne tik nuo lazdų, bet ir nuo 
peilio dūrio. Galvojau, kad aš, jau visiškai išvargęs ir paliegęs, būsiu 
atleistas kaip koks invalidas ir plėšikai, kad negaištų laiko ir kuo grei- 
čiau pabėgtų, nuo mano nugaros nuėmę naštą, padalins ją kitiems 
dviem gyvuliams, o mane, norėdami žiauriai nubausti, paliks kaip 
grobį vilkams ir vanagams. 

5. Bet tokį puikų mano sumanymą niekais pavertė piktasis liki- 

mas. Mat tas antras asilas, lyg atspėjęs mano mintį ir tuoj ja pasinau- 
dojęs, staiga su visais nešuliais susmunka ant žemės, apsimesdamas 
iš nuovargio visiškai nebepaeinąs, ir guli tarsi jau būtų nusibaigęs; nei 
lazda mušamas, nei badomas, nei už uodegos, nei už ausų ir kojų kelia- 
mas, nepabandė atsistoti, kol pagaliau plėšikai, nustoję visų vilčių ir 
pasitarę tarp savęs, kad dėl padvėsusio, tarytum suakmenėjusio asilo 
neverta čia veltui gaišti, padalina jo krovinį man ir arkliui, o po to, 
ištraukę kardus, pakerta jam kojų sausgysles. Paskui, truputį pavilkę 
nuo kelio, dar šiek tiek kvėpuojantį nuo aukščiausio skardžio nuverčia 
žemyn į slėnį. Tada aš, apsvarstęs nelaimingo draugo likimą, nutariau 
mesti visus gudravimus bei suktybes ir ištikimai tarnauti savo šeimi- 
ninkams. Be to, buvau girdėjęs juos kalbant, kad greit sustosime ir 
pailsėsime, nes tai būsiąs jau viso kelio galas — plėšikų nuolatinė bu- 
veinė. Pagaliau, palikę užpakaly nedidelę kalvelę, pasiekėme tą vietą; 
čia jie nuėmė nuo mūsų visus daiktus ir sunešė juos vidun. Aš, išsilais- 
vinęs nuo naštos, vietoj maudyklės nuovargio atsikračiau raičioda- 
masis dulkėse. 

6. Dabar kaip tik tinkama proga aprašyti tas vietas ir tą urvą, 
kur gyveno plėšikai. Mat tuo pačiu išbandysiu savo gabumus ir jūs 
galėsite iš to spręsti, ar aš savo protu ir jausmais tikrai buvau asilas. 
Prieš mus kilo baisus kalnas, apaugęs tamsiu mišku ir labai aukštas. 
Ant vingiuotų kalno šlaitų stirksojo labai aštrios ir dėl to neprieinamos 
uolos, iš visų pusių jį juosė, sudarydami puikią apsaugą, gilūs tarpek- 
liai, priaugę spygliuotų krūmokšnių. Ištryškęs iš pat viršūnės šaltinis, 
smarkiai putodamas ir kunkuliuodamas, krito per uolas žemyn, 0 nusi- 
leidęs, kėlė sidabrines bangas; toliau skilo į daugybę upelių, kurių van- 
denys, plačiai išsilieję ir apsėmę slėnius, tyvuliavo kaip ramus ežeras 
arba lėtai tekanti upė. Kalno papėdėje buvo plėšikų urvas, o priešais tą 
urvą kilo į viršų aukštas bokštas. Abiejose jo pusėse tiesėsi tankiomis 
pinučių tvoromis apsupti gardai, tinkantys avims suvaryti. Prieš urvo 
duris — sienos, o tarp jų — siaura anga. Tikri plėšikų rūmai, pasaky- 
tum. Aplinkui nieko daugiau nematyti, tik viena menka trobelė, šiek 
tiek nendrėmis pridengta, kur, kaip aš paskui sužinojau, plėšikai, burtų 
keliu parinkti, kasnakt ėjo sargybą. 

7. Plėšikai, po vieną įsispraudę, sulindo pro angą, stipriai pririšo 
mus už pavadžio prieš pat duris ir smarkiai užsipuolė kažkokią sulin- 
kusią nuo amžiaus naštos senutę, kuri, atrodo, tik viena rūpinosi ir 
prižiūrėjo tokį gausų jaunuolių būrį: 

— Ak tu, vaikščiojantis lavone! Tavęs ir žemė nešiot nenori, ir 

mirusiųjų pasaulis nepriima! Nieko neveiki, tik sėdi namie rankas susi- 
dėjusi! Ar neparūpinsi mums ko nors pasistiprinti po tiekos didelių ir 
pavojingų žygių? Papratusi per dienas ir naktis nieko daugiau neveikti, 
tik gryną vyną tvatinti į savo nepasotinamą pilvą! 

Senutė išsigandusi, visa drebėdama, silpnu balsu tarė: 

— (O mano narsiausi ir ištikimiausi jaunuolėliai, mano maitintojai! 
Skanios mėsos iki soties privirta, duonos kiek norit, vyno į švarias tau- 
res iki kraštų pripilta ir karšto vandens nusiplauti kelionės dulkėms 
kaip visada paruošta! 

Po tų žodžių jie tuoj nusivelka drabužius, nuogi išsikaitina prieš 
didžiulę liepsną, nusiprausia karštu vandeniu, išsitepa aliejumi ir eina 
prie gausiai apkrautų stalų. 

8. Vos tik jie spėjo patogiai išsitiesti, atvyksta kitas, dar didesnis 
jaunuolių būrys — iš pirmo žvilgsnio aišku, kad tai tokie pat plėšikai. 
Mat ir šie atsinešė grobį — daug auksinių ir sidabrinių pinigų, indų 
ir šilkinių drabužių, aukso siūlais išsiuvinėtų. Šitie taip pat atsigaivina 
nusiprausdami ir užima vietas tarp draugų, o paskui, traukdami burtus, 
paskiria patarnautojus prie stalų. Valgoma ir geriama išsijuosus; mėsa 
ir duona tirpsta kalnais, vynas kibirais. Jie krečia pokštus šūkaudami, 
dainuoja bliaudami, juokauja plūsdamiesi, apskritai čia siautėjama 
kaip laukinių Tesalijos lapitų ir kentaurų puotose“'. Tada vienas iš jų, 
pranokstantis kitus savo jėga, sako: 

— Mes šauniai užkariavome hipatiečio Milono namus, savo narsu- 
mu paėmėm daugybę turto ir ne tik visi sveiki ir nė vieno nepraradę 
sugrįžom į savo stovyklą, bet dar, jei norit žinoti, mūsų būrys padidėjo 
aštuoniom kojom. O jūs, kurie išvykote į Beotijos miestus? Tik saujelė 
jūsų sugrįžo, nustojote ir paties narsiausio savo vado Lamacho“?, 
kurio gyvybę aš labiau vertinu už visą jūsų parsigabentą grobį. Bet 
jį ir pražudė per didelis jo drąsumas. Tokio vyro atminimas bus ger- 
biamas šalia garsiausių karalių ir karo vadų. O jūs — ne plėšikai, bet 
tik vagišiai, kurie kaip vergai bailiai slankioja po pirtis ir senų bobų 
kambarėlius, ieškodami kokio menkniekio nučiupti. 

9. Tada vienas iš tų, kurie atėjo vėliau, atsikerta: 

— Nejaugi tik tu vienas nežinai, kad kuo didesnis namas, tuo 
lengviau jį apiplėšti? Nors ten ir daug tarnų gyvena, tačiau kiekvienas 
labiau rūpinasi savo kailiu negu šeimininko turtais. O taupūs ir vieniši 
žmonės savo mažą, o kartais ir gana didelį turtą gudriai paslėpę, gina 
daug atkakliau, net ir savo gyvybę statydami į pavojų. Papasakosiu 
vieną atsitikimą, kuris patvirtins mano žodžius. Kai tik mes pasiekėme 

septynvarčius Tėbus, tuoj pradėjome smulkiai teirautis — to pirmiau- 
sia reikalauja mūsų amatas, — apie gyventojų turtingumą. Taip suži- 
nojome apie lobingą pinigų keitėją Chriserą, kuris, vengdamas visuo- 
meninių pareigų, įvairiomis gudrybėmis stengėsi nuslėpti savo didelį 
turtą. Gyveno jis vienut vienas, pasitenkindamas mažu, bet gerai ap- 
saugotu nameliu; apdriskęs ir nešvarus gulėjo jis ant savo aukso mai- 
šų. Taigi ir nutarėme pirmiausia pas jį užsukti, nes pagalvojome, kad 
su vienu žmogum lengvai susidorosim ir be jokio vargo visus jo turtus 
pasiglemšim. 

10. Nieko nedelsdami, vos tik sutemus, mes pasiruošę jau ir stovi- 
me prie jo durų, kurias, mums atrodė, negerai būtų buvę nei iškelti iš 
vyrių, nei išimti, nei pagaliau išlaužti, nes triukšmas būtų sukėlęs 
visus kaimynus ant mūsų galvų. Tada šaunusis mūsų vadas Lamachas, 
pasitikėdamas savo drąsa, atsargiai įkišęs ranką į rakto angą, norėjo 
atstumti velkę. Bet tas Chriseras, pikčiausias iš visų dvikojų, jau seniai 
nemiegojo ir kiekvieną mūsų žingsnį girdėjo. Ant pirštų galų jis paty- 
liukais prisėlina ir didžiule vinimi, staigiai trenkęs iš visų jėgų, prismei- 
gia mūsų vado ranką prie durų lentos, o po to, palikęs jį taip prikaltą 
raitytis iš skausmo, užlipa ant savo lūšnos stogo ir ten visa gerkle šaukia 
visus kaimynus, kiekvieną vardu kviesdamas į pagalbą ir skelbdamas, 
kad jo namuose staiga kilęs gaisras. Kiekvienas iš jų, išsigandęs tokio 
artimo sau pavojaus, susirūpinęs atbėga gelbėti. 

11. Tada mes, patekę į dvigubą pavojų — arba visiems žūti, arba 
nustoti savo draugo, surandame iš susidariusios padėties drąsią išeitį. 
Taikliu smūgiu nukertame mūsų vadui (jam pačiam sutikus) per 
alkūnę ranką ir palikę aną rankos dalį, o žaizdą aptvarstę skudurais, 
kad kraujo lašai neišduotų mūsų pėdsakų, skubiai nešdinamės, pasi- 
ėmę Lamachą. Ir kai mes, susirūpinę dėl kilusio didelio sąmyšio ir 
bijodami gresiančio pavojaus, buvome priversti kuo greičiausiai 
bėgti, mūsų didysis-vadas, nepaprastai kilnios dvasios ir neregėto nar- 
sumo vyras, negalėdamas nei kartu su mumis bėgti, nei saugiai kur 
nors pasilikti, kreipėsi į mus ir ragino, maldaudamas Marso vardan ir 
ištikimybės priesaikos vardan, savo gerą kovos draugą išvaduoti iš 
kančių ir iš nelaisvės. Kurių galų narsiam plėšikui, anot jo, gyventi 
ilgiau negu jo ranka, kuria tik viena jis galėjo plėšti ir žudyti? Jis būtų 
laimingas, jei nuo draugo rankos pats savo noru mirtų. Negalėdamas 
nė vieno iš mūsų prikalbinti, kad jį kas savo noru pribaigtų, jis likusiąja 
ranka išsitraukė kardą ir jį pabučiavęs stipriu smūgiu suvarė sau į širdį. 
Tada mes, pagerbę savo didžiadvasio vado narsumą, jo kūną rūpes- 

tingai suvynioję į drobulę, atidavėme jį saugoti jūrai. Dabar mūsų 
Lamachas ilsisi palaidotas jūros gelmėse. 

12. Taigi jis savo šaunų gyvenimą apvainikavo garbingai mirda- 
mas. O Alkimas, nors ir be galo apsukrus, vis dėlto negalėjo išvengti 
žiaurios likimo rankos. Įsilaužęs į vienos senės trobelę, jis įslinko į jos 
miegamąjį ir, užuot miegančią senę tuojau griebęs už gerklės ir pa- 
smaugęs, panoro pirmiau per platųjį langą išmesti mums laukan daik- 
tus, kad mes juos paimtume. Jau visus daiktus vikriai išmetęs, neno- 
rėjo palikti nė gulinčios senės patalo: išvertęs ją iš lovos ir nutraukęs 
antklodę, jau buvo kaip ir kitus daiktus bemetąs pro langą; tada ta 
bjaurybė puolė po jo kojom maldaudama: „Pasigailėk, sūneli! Nejaugi 
tu nori nelaimingos senės vargingus daiktelius ir skudurus dovanoti 
turtingiems kaimynams, į kurių kiemą štai šis mano langas atsidaro?“ 
Alkimas, šitos klastingos kalbos apgautas, patikėjo senės žodžiais ir 
bijodamas, kad tai, ką jau buvo išmetęs ir ką dar ketino išmesti, ne 
savo draugams, o į svetimą kiemą per klaidą nesumestų, persisveria 
pro langą, norėdamas gerai viską apžiūrėti ir visų pirma, ar labai tur- 
tingi kaimynai, apie kuriuos kalbėjo senė. Kai jis taip dėmesingai, bet 
gana neatsargiai stebėjo, ta sena bjaurybė, nors ir nestipriai, bet greitai 
ir netikėtai stumtelėjusi jį, vos besilaikantį ir persisvėrusį, be to, visiškai 
užsižiūrėjusį, stačia galva nuvertė žemyn. Krisdamas iš didelio aukščio, 
be to, dar pataikęs ant apačioj gulinčio didžiulio akmens, jis susilaužė 
šonkaulius, ir kraujas upeliais paplūdo iš burnos. Dar papasakojęs 
mums, kaip viskas atsitiko, neilgai pasikankinęs, baigė gyvenimą. Jį 
pagal ankstesnį laidojimo pavyzdį pasiuntėme pas Lamachą. 

13. Šitos dvigubos nelaimės paliesti ir atsižadėję daugiau ką nors 
Tėbuose mėginti, leidomės į artimiausią Platėjų miestą. Ten išgirdome 
apie garsų Democharą, kuris rengėsi suruošti gladiatorių žaidynes. 
Tai buvo žmogus aukštos kilmės, labai turtingas, pasižymėjęs savo 
dosnumu, todėl šitas viešas pramogas rengė su jo padėčiai deramu 
iškilmingumu. Kas turėtų tiek gabumų, kas būtų toks iškalbingas, kad 
galėtų tinkamais žodžiais aprašyti įvairius ir sudėtingus pasirengimus? 
Štai ypatinga jėga pasižymėję gladiatoriai, štai ir negirdėto vikrumo 
medžiotojai, 0 ten nuteisti mirti nusikaltėliai, skirti laukinių žvėrių 
maistui; sukaltos iš medžio mašinos, iš lentų pastatyti bokštai, panašūs 
į vežiojamus namus, gražiai papuošti — tai vis puikios talpyklos 
būsimos medžioklės dalyviams. O kiek daug laukinių žvėrių, koks jų 
margumas! Democharas įdėjo daug pastangų, kad net iš svetur būtų 
atgabenti šie grynaveisliai pasmerktų žmonių žudikai. Bet visus kitus 

pasirengimus puikioms žaidynėms pranoko nepaprastai gausus skaičius 
milžiniškų lokių, kuriuos jis, negailėdamas išlaidų, sugabeno iš kur tik 
galėjo. Be tų, kuriuos jis savo medžioklėse buvo pagavęs, ar be tų, 
kuriuos už didelius pinigus buvo pirkęs, daug dar jų jam buvo padova- 
noję įvairūs draugai: visus juos rūpestingai maitino, nors jam tas ir 
brangiai kainavo. 

14. Tačiau šitas puikus ir šaunus pasirengimas viešosioms pramo- 
goms negalėjo likti nepastebėtas pavydulingų Likimo akių. Šitie žvė- 
rys, išvarginti ilgos nelaisvės, nukamuoti vasaros karščių, suglebę 
dėl judėjimo stokos ir užklupti staigios epidemijos, beveik visi žuvo. 
Daugelyje aikščių galėjai matyti gulint tuos pusgyvius kūnus, pėdsakus 
šito Žvėrių kritimo. Varguomenė, kurią laukinis skurdas vertė savo 
suveržtam pilvui susirasti nors nešvaraus, bet nemokamo valgio, 
pradėjo plaukti prie šitos daug kur riogsančios maitos. Esant tokiai 
padėčiai, man ir Babului kilo gudrus sumanymas. Vieną lokį, pranoks- 
tantį kitus didumu, nusinešame į savo būstinę tarsi maistui taisyti. Jo 
kailį rūpestingai nulupame, palikdami prie jo nagus ir žvėries galvą; 
odą, atidžiai išskusdami, paploniname ir, išbarstę smulkiais pelenais, 
pakabiname prieš saulę išdžiūti. Ir kol ji saulės kaitroje džiūsta, mes 
tuo tarpu išsijuosę kertame mėsą ir šitaip pasiskirstome būsimo žygio 
pareigas: vienas iš mūsų, pranokstantis kitus ne tiek kūno jėga, kiek 
drąsumu, be to, savo noru sutikęs, turės apsidengti šituo kailiu ir tuo 
būdu, it lokys nugabentas į Democharo namus, naktį mums atidarys 
duris, kad mes lengvai patektume į vidų. 

15. Nemažai atsirado iš mūsų narsios draugijos tokių, kurie norė- 
jo apsiimti vykdyti šį gudrų sumanymą, tačiau vienu balsu buvo iš- 
rinktas Trasileonas, jam teko šito pavojingo uždavinio burtas. Tuoj jis 
švytinčiu veidu pasislepia lengvame ir minkštame kailyje. Tada plonu 
siūlu susiuvame kailio kraštus, o sudūrimo žymes, nors ir sunkiai pa- 
stebimas, užleidžiame iš visų pusių tankiais gaurais. Trasileono galvą 
įspraudžiame į tą vietą, kur buvo perpjautas žvėries kaklas, o kvėpuoti 
padarome ties šnervėmis ir akimis mažas skylutes. Tuo būdu mūsų 
narsųjį draugą, tiesiog paverstą žvėrim, pasodiname į nebrangiai nusi- 
pirktą narvą, į kurį jis pats ryžtingai įšoka. Šitaip pasiruošę, imamės 
toliau vykdyti savo vylingą planą. 

16. Sužinoję, kad kažkoks Nikanoras, kilęs iš Trakijos, palaiko 
labai draugiškus santykius su minėtuoju Democharu, parašome jo 
vardu laišką, neva jis, kaip geras draugas, siunčiąs savo pirmą me- 
džioklės laimikį žaidynėms praturtinti. Vėlai vakare, pasinaudoję tam- 

sos priedanga, įteikiame Democharui narvą su Trasileonu ir kartu tą 
suklastotą laišką. O šis, stebėdamasis žvėries dydžiu ir džiaugdamasis 
savo draugo dosnumu, parodytu pačiu laiku, tuojau įsako mums, at- 
nešusiems jam šitokį džiaugsmą, duoti iš savo iždo dešimt auksinių. 

Kadangi kiekviena naujenybė sukelia žmonėms norą pamatyti ne- 
įprastą reginį, tad ir ten suplaukė daug žmonių žvėries pasižiūrėti; per 
didelį jų smalsumą mūsų Trasileonas labai vykusiai tramdydavo savo 
gąsdinančiais šuoliais. Žmonės vienu balsu pradėjo kalbėti, kad De- 
mocharas esąs nepaprastai laimingas: juk jis po tokio savo žvėrių išgai- 
šimo, gavęs naują laimikį, gali priešintis likimui. Tuojau Democharas 
liepia kuo rūpestingiau žvėrį nugabenti į jo dvarą. Tada aš įsiterpda- 
mas sakau: 

17.— Būk atsargus, pone, ir žvėries, išvarginto saulės kaitros bei 
ilgos kelionės, nesuleisk į būrį su kitais ir ypač, kaip girdėjau, ne 
visai sveikais žvėrimis. Ar ne geriau būtų jam surasti kur nors tavo 
namuose erdvią, vėjo vėdinamą ir vėsią vietą, geriausiai netoli tvenki- 
nio? Argi nežinai, kad šie žvėrys visada gyvena tankiose giriose, 
drėgnuose urvuose ir prie gaivinančių šaltinių? 

Democharas, išgąsdintas šitokių įspėjimų ir prisimindamas, kiek 
daug Žvėrių jau Žuvo, visai lengvai sutiko, kad narvas būtų pastatytas 
mūsų nuožiūra. 

— Bet ir mes patys, — pridūriau,— pasirengę čia pat prie narvo 
per naktį budėti, kad kaitros ir kelionės išvargintam gyvuliui būtų 
laiku ir rūpestingai paduodama ėsti ir gerti. 

— Ne, šitoks jūsų pasitarnavimas man nė kiek nereikalingas, — 
atsakė jis, — nes jau beveik visi mano žmonės nuo seno turi patyrimą 
ir moka lokius prižiūrėti. 

18. Po to atsisveikinome ir išėjome. Už miesto vartų, kiek atokiau 
nuo kelio, nuošalioj ir slaptoj vietoj pamatom kažkokį kapo paminklą. 
Kad turėtume kur susidėti būsimą grobį, atidarome keletą jau pusiau 
pravirų ir sutrūnijusių nuo ilgo laiko karstų, kuriuose gulėjo miru- 
sieji, sudūlėję ir pavirtę dulkėmis. Mūsų gaujos papročiu laukiame 
nakties meto, kada nėra mėnulio ir kada pats pirmasis miegas stipriai 
užgula ir prislegia mirtingųjų širdis. Tada savo būrį, ginkluotą kardais 
ir pasiruošusį apiplėšimui, išrikiuojame prieš pat Democharo duris. 
Savo ruožtu Trasileonas plėšimui patogiausiu nakties metu išlenda iš 
narvo ir pirmiausia kardu išžudo sargybinius, kurie šalia jo gulėjo 
sumigę, taip pat ir durininką, o po to, ištraukęs iš jo raktą, atidaro 
mums, skubiai subėgusiems, duris ir, suleidęs į namus, parodo kambarį, 

kur, kaip jis iš vakaro uoliai sekdamas pastebėjo, buvo slepiama daug 
sidabro. Į jį tuojau, surėmę rankas, jėga įsilaužiame, ir aš liepiu kiek- 
vienam draugui imti aukso ir sidabro kiek tik pajėgia ir, skubiai nu- 
nešus, paslėpti tuose mūsų ištikimiausių bičiulių — mirusiųjų kapuose, 
po to vėl, bėgte atbėgus, grobį paantrinti. O aš bendram visų labui 
turėjau vienas pasilikti prie durų ir viską atidžiai sekti, kol jie grįš; taip 
pat atrodė būsiant naudinga, kad tariamasis lokys namų viduje laisvai 
vaikščiotų, gąsdindamas kiekvieną pabudusį tarną. Kas gi neimtų bėg- 
ti, nors ir koks drąsus ir bebaimis būtų, pamatęs tokį milžinišką ir 
baisų žvėrį, ypač naktį, ir, užsklendęs kambario velkę, nedrebėtų susi- 
traukęs kur kampe iš baimės? 

19. Bet šitų puikiai apgalvotų sumanymų tykojo žiauri nesėkmė. 
Mat kai įtemptai laukiau sugrįžtant mūsiškių, vienas tarnas, ar tai 
triukšmo pažadintas, ar tiesiog dievų valia, tyliai išslenka iš kambario 
ir, pamatęs žvėrį laisvai vaikštinėjantį po visus namus, tylų tylutėliai 
vėl grįžta atgal ir tuojau pat visiems namams apskelbi4 ką matęs. 
Bemat į namus suguža daugybė tarnų. Nuo fakelų, žibintų, vaškinių ir 
lajinių žvakių bei kitokių naktinių šviesų tamsa išsisklaido. Visa ta 
minia žmonių išeina apsiginklavusi: kas lazdomis, kas ietimis, o kas 
nuogais kardais, ir apstoja visus išėjimus. Jie neužmiršta pažadinti ir 
medžioklinių, ilgaausių pasišiaušusiais gaurais šunų, kad griebtų žvėrį. 

20. Triukšmui didėjant, jau buvau tyliai besprunkąs iš namų, bet 
pasislėpęs už durų aiškiai mačiau, kaip Trasileonas nuostabiai grū- 
mėsi su šunimis. Nors jo gyvenimo akimirkos jau buvo suskaičiuotos, 
tačiau, nepamiršdamas nei savęs, nei mūsiškių, nei savo ankstesnio 
narsumo, jis kovojo tiesiog su pačiu Cerberiu išžiotais nasrais. Vaid- 
menį, kurį jis laisvu noru buvo pasiėmęs, suvaidino iki galo ir, tai bėg- 
damas, tai gindamasis įvairiais kūno pasisukimais bei judesiais, pa- 
galiau ištrūko iš tų namų. Tačiau nors ir buvo laisvas, pabėgti vis 
tiek negalėjo, nes visa gauja piktų šunų iššoko iš gretimo skersgatvio ir 
prisijungė prie medžioklinių šunų, kurie ką tik buvo jį išsiviję. Pa- 
mačiau be galo liūdną ir apverktiną vaizdą — mūsų Trasileoną, dau- 
gybės įsiutusių šunų užpultą ir draskomą. Pagaliau, nebegalėdamas 
pakelti tokio skausmo, įsimaišiau į aplink besigrūdančių žmonių minią 
ir neišsiduodamas pamėginau kuo galėdamas padėti savo gerajam 
draugui, būtent pradėjau atkalbinėti viso to pjudymo vadus saky- 
damas: „Koks didelis ir baisus nusikaltimas! Juk mes neteksime tokio 
didžiulio ir tikrai brangaus žvėries“. 

21. Tačiau mano gudri kalba nė kiek nepadėjo nelaimingajam 

jaunuoliui, nes tuojau kažkoks aukštas ir stiprus vyras, išbėgęs iš namų, 
suvarė lokiui ietį tiesiai į pačią širdį, paskui jį ir kitas, o pagaliau 
įsidrąsinusi visa minia puolė artyn kardais kapoti. Taigi Trasileonas, 
tas mūsų gaujos pasididžiavimas, greičiau nustojo gyvybės, vertos ne- 
mirtingumo, kaip kantrybės: jis neišdavė šventos paslapties nei šauks- 
mu, nei vaitojimu. Šunų sukandžiotas, kardų sukapotas, atkakliai 
maurodamas ir kaip lokys urgzdamas, didžiadvasiškai pakėlė nelaimę 
ir sau nusipelnė šlovę, o gyvybę atidavė likimui. Tiek išgąsčio ir tiek 
baimės jis buvo įvaręs miniai, jog iki aušros ir net iki vidurdienio nie- 
kas neišdrįso nė pirštu paliesti kad ir gulinčio lokio; pagaliau vienas 
mėsininkas įsidrąsinęs, nors gana atsargiai ir drebėdamas, perpjovė 
žvėries pilvą ir ištraukė iš lokio šaunųjį plėšiką. Taip žuvo mūsų 
Trasileonas, bet nežuvo jo šlovė. O mes tučtuojau, čiupę grobį, kurį 
išsaugojo ištikimieji mirusieji, skubomis pasitraukėme iš Platėjų, ir 
galvoje mums sukosi mintis, kad iš tikrųjų gyvenime negalima surasti 
jokios ištikimybės, nes ji, nepakęsdama mūsų suktybių, nukeliavo 
pas vėles ir mirusiuosius. Taip visi, nuvarginti naštos ir sunkios kelio- 
nės, netekę trijų savo draugų, atgabenome štai šitą grobį, kurį čia 
matote. 

22. Po šio pasakojimo jie nulieja iš auksinių taurių gryno vyno 
žuvusiųjų draugų atminimui, po to, keliomis giesmėmis pagerbę 
dievą Marsą, pamažu suminga. Tuo tarpu toji mūsų pažįstama senė 
nešykštėdama papylė mums šviežių miežių, todėl mano arklys, kuriam 
vienam atiteko šitokia maisto krūva, galėjo įsivaizduoti esąs tikrai 
karališkoje puotoje, o aš, iš viso nemėgstantis miežių — nebent 
tiktai smulkiai sumaltus ir gerai išvirtus, pasiknaisiojęs kampe, kur 
buvo išmestos būrio duonos liekanos, smarkiai pamiklinau gerklę, 
sukepusią nuo ilgo badavimo ir jau voratinkliais apsitraukusią. 

Baigiantis nakčiai pabudę plėšikai pakyla iš vietų ir įvairiai pasi- 
rengę: vieni apsiginklavę kardais, kiti persirengę vaiduokliais, skubo- 
mis išsinešdina. O manęs, visą laiką godžiai bekramtančio, negalėjo 
nuo ėdimo atitraukti nė stiprus noras miegoti. Pirma, kai dar buvau 
Lucijus, keldavausi nuo stalo pasisotinęs viena ar dviem bande- 
lėm, o dabar, turėdamas tokį didelį pilvą, jau kramčiau trečią pintinę. 
Nustebau, kai įnikusį į šį darbą mane užklupo dienos šviesa. 

23. Tada pagaliau, asiliško drovumo vedamas, šiaip taip atsiplėšiu 
nuo savo maisto ir nueinu prie artimiausio upelio numalšinti troškulio. 
Netrukus grįžo plėšikai, nepaprastai sunerimę bei susirūpinę. Jie ne- 
parsinešė jokio grobio, net ir pigiausio skudurėlio, tačiau bendromis 

visos gaujos jėgomis atgabeno vienintelę merginą, kurios kilni išvaizda 
ir graži laikysena rodė ją esant aukštos kilmės merginą, prisiekiu Her- 
kuliu, geistiną net ir asilui, visą laiką aimanuojančią, raunančią sau 
plaukus ir draskančią drabužius. Jie nusiveda ją į urvą ir ramindami 
šitokiais žodžiais prabyla: 

— Būk rami dėl savo gyvybės ir garbės, tik turėk truputį kantry- 
bės pasitarnauti mūsų pasipelnymui, nes skurdas suvedė mus į šitą 
gaują. O tavo tėvai, turėdami šitiek turto, nors ir kokie būtų šykštūs, 
be abejo, nedelsdami deramai išpirks savo dukrą. 

24. Šitokiais ir panašiais plepalais jie nė kiek nenumalšino mergai- 
tės skausmo. Kur tau! Panarinusi galvą tarp kelių, ji verkė be galo, be 
krašto. Tada plėšikai, pasišaukę vidun senę, liepia jai sėstis prie mer- 
ginos ir kuo švelniausiais žodžiais raminti, o patys imasi įprastų gaujos 
darbų. Tačiau senė jokiais žodžiais negalėjo nuramdyti įsiverkusios 
mergaitės, kuri, vis garsiau raudodama ir be paliovos kūkčiodama, net 
ir man ašaras išspaudė. O mergaitė taip kalbėjo: 

— Ak, aš nelaiminga, būdama iš tokių namų, tokios giminės, o 
dabar, netekusi tokių ištikimų tarnų, taip mylimų gimdytojų, tapusi 
nelemto pagrobimo auka ir vergė, priverstinai uždaryta šitam uolų 
kalėjime, nustojusi visų savo džiaugsmų, kuriems gimiau ir prie kurių 
buvau pripratusi, patekusi į mirties pavojų ir į budelių rankas, tarp 
žiaurių plėšikų, tokioje baisioje galvažudžių minioje, — kaip aš paliau- 
siu verkusi, kaip išvis galėsiu gyventi? 

Taip prisivaitojusi, nuo sielvarto ir klyksmo visiškai išvargusi, 
sumerkė akis ir užmigo. 

25. Tačiau tik ką sudėjusi bluostą, staiga pašoko iš miego, drasky- 
damasi kaip pasiutusi, ir pradėjo dar smarkiau negu pirma vaitoti, krū- 
tinę beviltiškai daužyti rankomis ir talžyti savo žavingą veidą. Senė 
prisispyrusi ėmė klausinėti, kodėl ji vėl taip sielvartauja, o mergaitė 
giliai atsidususi sušuko: 

— Ak, dabar tai jau iš tikrųjų visiškai pražuvau, dabar man jau 
Jokios vilties išsigelbėti nebėra! Belieka tik virvės ar kardo griebtis, ar 
pulti į prarają. 

Tada senė pyktelėjo ir jau rūstesniu veidu liepė jai pasakyti, ko ji, 
po galais, verkia ir kodėl, staiga pašokusi iš miego, vėl pradėjo raudoti. 

— Turbūt savo ašaromis taikais apgauti mano jaunuolius, kad 
Jiems netektų didelė išpirka už tave? — pasakė ji.— Jeigu ir toliau 
nenustosi žliumbusi, nebežiūrėsiu tavo ašarų, kurias plėšikai laiko per 
nieką, ir pasistengsiu, kad būtum gyva sudeginta. 

26. Išgąsdinta šitokios kalbos, mergina puolė senei bučiuoti rankas 
maldaudama: 

— Pasigailėk manęs, močiute! Žmoniškumo vardan padėk man 
mažumėlę didžiausioj nelaimėj. Viliuosi, kad tu, nugyvenusi ilgą amžių 
ir susilaukusi garbingų žilų plaukų, dar turi šiek tiek gailestingumo. 
Todėl pasiklausyk, kokia mano nelaimė. Išvaizdus jaunuolis, tarp sa- 
viškių pats pirmasis, kurį visas miestas išrinko savo sūnumi, mano pus- 
brolis, tik trejais metais vyresnis už mane, nuo pat pirmųjų gyvenimo 
dienų kartu su manim užaugintas, nė valandėlę su manim nesiskirian- 
tis, ne tik tuose pačiuose namuose gyvenęs, bet ir tame pačiame mie- 
gamajame ir toje pačioje lovoje miegojęs, nekaltos abipusės meilės 
jausmais su manim susijęs, jau seniai su manim susižadėjęs, pritariant 
tėvams net sutuoktuvių sutarty užrašytas kaip mano vyras, vestuvių 
proga giminių bei artimųjų būry jau aukojo šventyklose bei viešuose 
pastatuose dievams aukas. Visas namas, išpuoštas laurais, fakelais ap- 
šviestas, skambėjo nuo vestuvinių dainų. Nelaimingoji mano motina, 
glausdama mane prie krūtinės, dabino mane kaip dera vestuvėms ir vis 
švelniai bučiuodama jautriais žodžiais jau žadino man būsimų vaikų 
viltį, — kai staiga grėsmingai įsiveržia galvažudžiai, švytuodami lyg 
kare nuogais kardais. Tačiau jų rankos nesiekė žudyti ar plėšti: susime- 
tę krūvon, jie puolė tiesiai į mūsų kambarį. Nė vienam iš mūsiškių 
nepasipriešinus ir net nepabandžius gintis, mane, nelaimingą, leisgyvę, 
drebančią iš baimės, jie išplėšė iš motinos rankų. Taip buvo išnie- 
kintos ir suardytos vestuvės, kaip kadaise Atrakidės ar Protesilajaus““. 

27. Ir štai be galo kraupus sapnas nelaimę ne tik atnaujino, bet 
dar ir padidino; sapnavau, kad iš namų, iš savo miegamojo ir net 
tiesiog iš lovos buvau prievarta ištraukta ir gabenama negyvena- 
momis dykumomis. Šaukiu vardu savo nelaimingą vyrą, kuris, dar 
nepatyręs mano glamonių, dar drėgnas nuo kvapių aliejų, pasipuošęs 
vainiku, bėga paskui mane, tempiamą nepažįstamųjų. Ir kai jis, kelda- 
mas didelį triukšmą, rėkia, kad jo gražioji žmona pagrobta, ir šaukiasi 
žmones į pagalbą, vienas plėšikas, supykęs dėl to įkyraus jų persekio- 
jimo, pagriebęs po kojomis pasitaikiusį didžiulį akmenį, smogia juo 
vargšui jaunuoliui, mano vyrui, ir užmuša jį. Tokio žiauraus vaizdo 
išgąsdinta, aš pašokau apimta baimės dėl šito nelaimę pranašaujančio 
sapno. 

Tada, atsakydama į jos ašaras atodūsiais, senė prakalbo: 

— Būk rami, mieloji ponia, ir nesibaimink dėl tuščių sapno regė- 
jimų. Juk ne tik dienos miego sapnai yra laikomi melagingais, bet ir 

nakties sapnų regėjimai dažnai reiškia visiškai priešingus dalykus. Tai- 
gi sapnuoti, kad verki ar esi mušamas, ar net nužudomas, reiškia, 
kad sulauksi kokio nors pelno arba pasisekimo. O priešingai, juoktis 
arba skaniais valgiais pilvą prikimšti, arba patirti meilės malonumų, 
pranašauja sielos liūdesį, ligą ar kitokią nelaimę. Bet verčiau aš tau 
paseksiu kokią nors gerą senų žmonių pasaką ir taip tave išblaškysiu.— 
Ir ji pradėjo: 

28.— Vienoje valstybėje gyveno karalius ir karalienė. Jie turėjo 
tris labai gražias dukteris. Dvi vyresnės, nors buvo ir labai gražios, 
tačiau galėjai patikėti, kad jų grožį įmanoma išgirti žmonių kalba. 
O jauniausioji mergaitė buvo tokio ypatingo, tokio nepaprasto grožio, 
jog trūko žodžių žmonių kalboje jam aprašyti bei deramai jį išaukš- 
tinti. Todėl daugybė vietinių ir svetimšalių, kurių būrius sutraukdavo 
garsas apie šitą neįtikimą reginį, apstulbę iš susižavėjimo šituo nepa- 
siekiamu grožiu, dešinę ranką su ištiestu smiliumi prie lūpų prisidėję, ją 
lyg pačią Venerą šventai garbino. Artimiausiuose miestuose ir kaimy- 
niniuose kraštuose jau sklido gandai, kad deivė, gimusi iš žydrųjų 
jūros gelmių ir išnirusi iš bangų putos, savo ypatingos dieviškos ma- 
lonės dėka vaikščiojanti tarp žmonių arba kad iš naujos dangaus 
žvaigždžių sėklos ne jūra, o žemė išugdė kitą Venerą, apdovanotą 
jaunystės žavesiu. 

29. Taip šita nuomonė diena po dienos vis tvirtėjo ir garsas apie 
tai jau sklido per artimiausias salas, per aplinkinius kraštus ir per 
daugybę provincijų. Minios mirtingųjų leidosi į tolimą kelionę, plaukė 
per giliausias jūras, kad pamatytų didžiausią amžiaus stebuklą. Jau 
niekas nekeliavo į Pafą, į Knidą ir net į pačią Kiterą““ pasižiūrėti 
deivės Veneros. Aukojimai jai atidėliojami, jos šventyklos aplei- 
džiamos, šventosios pagalvėlės“? paniekinamos, apeigos užmirštamos, 
statulos vainikais nebepuošiamos ir apleisti aukurai suteršiami šaltais 
pelenais. Jau meldžiamasi tai mergaitei ir už jos žmogiškų bruožų 
garbinama šita didžioji deivė. Mergaitei rytą pasirodžius, žmonės, 
laikydami ją Venera, aukomis ir vaišėmis mėgina permaldauti, o jai 
vaikštinėjant gatvėmis, minios dažnai barsto kelią gėlėmis ir vainikais. 

Šitokia besaikė, tik dievams derama pagarba, rodoma mirtingai 
mergaitei, smarkiai uždegė tikrosios Veneros širdį, ir ji, nebesutram- 
dydama savo įtūžio, iš pykčio purtydama galvą, taip sau kalbėjo: 

30.— Nejau aš, pirmykštė motina, aš, stichijų pirmoji priežastis, 
aš, viso pasaulio rėmėja Venera, turiu savo dieviškąja garbe dalintis 
su mirtinga mergaite? Ir mano vardas, danguje sukurtas, žemės dul- 

kėmis turi būti teršiamas? Argi aš sutiksiu priimti bendras permalda- 
vimo aukas, sutiksiu, kad man būtų teikiama tik antraeilė pagarba, 
kad mano atvaizdą nešiotų mirtingoji mergaitė? Argi veltui tasai pie- 
muo, kurio teisingą sprendimą patvirtino didysis Jupiteris, dėl mano 
nepaprasto grožio suteikė man pirmenybę prieš kitas didžiąsias dei- 
ves““? Bet toji, nesvarbu, kas ji tokia, tikrai nepasidžiaugs, savindamasi 
šitokią mano garbę: aš padarysiu, kad jai net ir šito neleistino grožio 
teks gailėtis. 

Tučtuojau ji pasišaukia savo sūnų, tą sparnuotą padaužą“', kuris 
toks patvirkęs, kad nepaisydamas jokios viešosios dorovės, apsigink- 
lavęs ugnimi ir strėlėmis, lakstydamas naktį po svetimus namus ir 
ardydamas visur moterystės ryšius, nebaudžiamas įvykdo baisius 
nusikaltimus, o gero išvis nenori daryti. Šitą jau iš prigimties nieko 
nepaisantį akiplėšą ji dar labiau žodžiais sukursto ir nuveda į miestą, 
kur gyveno ta mergaitė, vardu Psichė““, parodo ją ir, papasakojusi 
visą istoriją apie grožio varžybas, dejuodama ir siusdama iš pykčio, 
jam sako: 

31.— Maldauju tave vardan motinos meilės, vardan malonių 
žaizdų, kurias tavo strėlės padaro, vardan saldžių kaip medus tavo 
ugnies „nudegimų: su kaupu atkeršyk už savo motiną ir žiauriai nu- 
bausk šitą įžūlią gražuolę, ir išpildyk vienut vieną mano norą: tegu 
ši mergaitė beprotiškai pamilsta patį prasčiausią žmogų, kuriam liki- 
mas būtų nedavęs nei garbės, nei turtų, nei sveikatos, tokį niekam 
tikusį žmogų, už kurį didesnio vargšo nebūtų galima rasti visame 
pasaulyje. 

Taip pasakiusi ji apglėbia sūnų, karštai išbučiuoja ir eina prie 
netolimo jūros kranto. Savo rožinėm kojom lytėdama raibuliuojančių 
bangų keteras, ji nusileidžia į skaidriąsias jūros gelmes ir, vos tik pa- 
nori, tarsi jau anksčiau būtų įsakiusi, tučtuojau atsiranda visos jai 
patarnaujančios jūrų dvasios: štai Nerėjo dukterys, choru dainuojan- 
čios, štai Portūnas su pasišiaušusia mėlyna barzda, Salacija su pilna 
sterble žuvų, štai mažasis Palemonas““, pasikinkęs delfiną. Kur tik 
žiūri, šokinėja po jūrą tritonai““: vienas iš jų skambia kriaukle švelniai 
trimituoja, kitas šilko skraiste saugoja deivę nuo kaitrių saulės spin- 
dulių, trečias prieš valdovės akis laiko veidrodį, o dar kiti, plaukdami 
apačioj, palaiko dvikinkį vežimą. Štai su kokia palyda Venera vyksta 
pas Okeaną. 

32. Tuo tarpu Psichė su savo stebuklingu grožiu nepatiria jokios 
laimės. Visi gėrisi ja, visi ją giria, tačiau neatsiranda nė vieno, sie- 

kiančio jos rankos, — nei karaliaus, nei karalaičio, netgi paprasto 
žmogaus. Visi žavisi jos dieviška išvaizda, bet žavisi tik kaip kokia 
meniškai sukurta statula. Abi vyresniosios seserys, kurių vidutinis 
grožis nebuvo plačiai išgarsėjęs žmonėse, jau kadai kadės ištekėjo už 
karalaičių ir atšventė laimingas vestuves, o Psichė, viena namie 
pasilikusi, aprauda savo tuščią vienatvę, jau paliegusi kūnu, palūžusi 
dvasia, ir nebeapkenčia savo grožio, taip visiems žmonėms patikusio. 
Todėl nelaimingasis likimo nuskriaustosios dukters tėvas, nujausda- 
mas čia slypint dangaus nemalonę ir bijodamas dievų pykčio, krei- 
piasi į Mileto dievo“! seniausiąjį orakulą ir melsdamasis bei auko- 
damas aukas prašo didžią dievybę savo bedalei dukteriai vedybų ir 
vyro. O Apolonas, nors pats kilęs iš graikų ir jonėnų, tačiau pagerb- 
damas miletietiškų pasakojimų kūrėją, lotyniškai duoda šitokią 
ištarmę: 


33. Kalno viršunėj aukštoj pastatyki, karaliau, mergaitę, 
Gedulo rubais papuošk prieš bedžiaugsmes vestuves. 
Žento tikėtis nedrįsk iš žmonių giminės mirtingosios, — 
Lauki nedoro, šiurkštaus, tarsi drakono baisaus. 
Skraido virš eterio jis ir visus, ką sutinka, kankina, 
Savo strėlėm ir ugnim žeidžia kiekvieną jisai. 

Netgi Jupiteris bijosi jo ir dievai išsigąsta, 
Siaubą įvaro juodoms tamsiojo Stikso bangoms. 


Karalius, kadaise buvęs laimingas, išgirdęs švento orakulo ištarmę, 
grįžta atgal namo susierzinęs, nuliūdęs ir išpasakoja savo Žmonai 
baisią pranašystę. Jie graužiasi, rauda, aimanuoja per dienų dienas. 
Tačiau jau laikas paklusti žiauriam likimo nuosprendžiui. Jau vyksta 
nelaimingosios mergaitės gedulingų vestuvių ruoša; jau fakelų ugnys 
smilksta, apsitraukdamos juodais suodžiais, vestuvinės fleitos garsai 
skamba kaip gailūs lidiečių muzikos tonai, džiaugsminga vestuvių 
daina užsibaigia sielvartingu klyksmu, o nuotaka šluostosi ašaras savo 
vestuviniu šydu. Šitos liūdnos dalios ištiktus karaliaus rūmus užjautė 
visas miestas, ir tuojau buvo nutarta paskelbti visuotinį gedulą. 

34. Bet būtinybė klausyti dievų nurodymų verčia vargšelę Psichę 
pasiduoti skirtoms kančioms. Su didžiausiu liūdesiu pasiruošus šitoms 
gedulingų vestuvių iškilmėms, prasideda gyvo žmogaus laidotuvių 
procesija, o ašaromis paplūdusi Psichė, lydima visų žmonių, eina kartu 
ne kaip į savo vestuves, bet kaip į laidotuves. Ir kai nusiminę tėvai, 

sujaudinti šitokios nelaimės, dar lūkuriuoja nesiryždami vykdyti tokį 
baisų nusikaltimą, pati duktė juos šitokiais žodžiais padrąsina: 

— Kam savo nelaimingą senatvę kamuojate nepaliaujamu verks- 
mu? Kam savo sielą, kuri man brangesnė už manąją, varginate daž- 
nais vaitojimais? Kam bergždžiomis ašaromis teršiate savo veidus, 
kuriuos aš taip gerbiu? Kam temdote manų akių šviesą savo akyse? 
Kam draskotės žilus plaukus? Kam mušatės sau į krūtinę, į kilniąsias 
krūtis? Štai kokios puikios jums dovanos už mano neapsakomą grožį! 
Jūs per vėlai susipratote, kai baisus pavydas sudavė jums mirtiną 
smūgį. Kada ištisos tautos mums rodė dievišką garbę, kada visi kaip 
vienas mane vadino naująja Venera, tada reikėjo dejuoti, tada rau- 
doti, tada mane jau kaip žuvusią apverkti. Dabar aš suprantu, dabar 
matau, kad vien tik Veneros vardas mane pražudė. Nuveskite mane ir 
pastatykite ant tos uolos, kurią nurodė likimas. Aš trokštu kuo greičiau 
atšvęsti laimingąsias savo vestuves, trokštu kuo greičiau pamatyti kil- 
nųjį savo vyrą. Kam atidėlioti, kam vengti susitikimo su tuo, kuris yra 
gimęs viso pasaulio pražūčiai? 

35. Taip pasakiusi mergaitė nutilo ir jau tvirtu žingsniu prisijungė 
prie ją lydinčios žmonių minios. Nuvykus prie nurodyto stataus, 
uoloto kalno, mergaitė buvo pastatyta ir ant jo viršūnės palikta; ten 
pat buvo palikti ir fakelai, nušvietę kelią ir užgesę nuo lydinčiųjų 
ašarų. Tada visi nuleidę galvas išsiskirstė po namus. Vargšai tėvai, 
prislėgti šitokios nelaimės, užsidarę namuose, pasislėpę tamsybėse, 
paskendo amžinoj nakty. O Psichę, drebančią, išsigandusią, ant pačios 
uolos viršūnės graudžiai beverkiančią, švelnus Zefyro dvelksmas, iš 
pradžios tai šen, tai ten paplaikstęs jos drabužius, paskui juos išpūtęs, iš 
lėto pakelia ją, atsargiai nuneša per aukštos uolos šlaitus žemyn ir, 
pamažėle nuleidęs, paguldo gilaus slėnio žydinčioje pievoje. 


Apulėjus 238 


PENKTA KNYGA 


1. Psichė, gulėdama minkštoje pievoje, rasotos žolės guolyje, 
aprimusi po tokio dvasios sukrėtimo, saldžiai užmigo. Gerai pailsė- 
jusi ji nubudo jau su ramia širdimi. Ir štai ji mato miškelį, kuriame 
auga liekni ir aukšti medžiai, mato šaltinį, kuriame spindi krištolinis 
vanduo. O pačiam miškelio vidury, netoli šaltinio tėkmės, kyla aukš- 
tyn ne žmogaus rankų, bet dieviško meno sukurti rūmai. Vos įkėlęs 
koją į rūmus, suprasi, jog prieš tave — kurio nors dievo šviesi ir pra- 
bangi buveinė. Meistriškai citrinmedžio ir dramblio kaulo plokšte- 
lėmis padengtas lubas rėmė auksinės kolonos; visas sienas puošė 
sidabriniai reljefai, vaizduojantys žvėris ar šiaip naminius gyvulius, 
kurie iš karto krito įeinantiems į akis. Tai buvo tikrai didis meninin- 
kas, gal pusdievis, o greičiausiai koks dievas, kuris taip tobulai iš viso 
to sidabro sukūrė gyvulius! Net ir grindys, sudėliotos iš susmulkintų 
brangakmenių, sudarė įvairius puikius paveikslus. Tikrai daugybę kar- 
tų laimingesni tie, kurie vaikščioja po šituos brangakmenius. Taip pat 
ir kitos šitų labai erdvių rūmų dalys buvo neapsakomai puošnios, o 
sienos, ištisai išklotos auksu, taip spindėjo savo šviesa, jog rūmuose 
būtų buvusi diena, net jei saulė būtų nustojusi šviesti — taip blizgėjo 
visi kambariai, portikai, durys. Ir visi kiti turtai atitiko pastato didin- 
gumą, taigi, matyt, tikrai šie dangiški rūmai buvo pastatyti su žmo- 
nėmis panorėjusiam pabendrauti didžiajam Jupiteriui! 

2. Susižavėjusi šitos vietos puikumu, Psichė prieina arčiau ir 
kiek įsidrąsinusi peržengia rūmų slenkstį: sužavėta be galo gražaus 
reginio, ji apžiūri kiekvieną smulkmeną, pastebi ir šalia rūmų esantį 
sandėlį, su didžiule išmone pastatytą, kur buvo sukrautos visos bran- 
genybės. Ko tik ten nebuvo! Nuostabą kėlė ne tik turtų gausybė, bet 
ir tai, kad šito visam pasauly didžiausio lobio nesaugojo jokios velkės, 
jokie užraktai, jokia sargyba. Jai viską su didžiausiu malonumu apžiū- 

rinėjant, nors niekur Žmogaus nesimatė, staiga pasigirdęs kažkoks 
balsas tarė: 

— Ko gi, valdove, taip stebies šiais turtais? Juk visa tai yra tavo. 
Taigi eik į kambarį, atsigulk lovon pailsėti ir, kada panorėsi, įsakyk 
paruošti maudyklę. Mes, kurių čia balsą girdi, esame tavo tarnaitės, 
uoliai tau patarnausime ir, kai tik susitvarkysi, tuoj tavęs lauks kara- 
liški pietūs. 

3. Psichė, girdėdama paslaptingus balsus ir jų patarimus, suprato 
esanti dieviškos apvaizdos palaimintoje globoje, todėl, norėdama 
išsivaduoti iš savo nuovargio, pirma pamiegojo, po to išsimaudė. 
Paskui, staiga pamačiusi šalia jos atsiradusią pusapvalią pakylą ir 
supratusi, kad čia yra jai padengtas stalas, ji mielai įsitaiso prie jo. 
Ir štai beregint, niekam nepatarnaujant, lyg vėjeliui dvelktelėjus, jai 
pateikiamas skanus kaip nektaras vynas ir gausybė įvairiausių valgių. 
Jai nepavyko pamatyti jokio žmogaus, tik girdėjo skambančius žo- 
džius bei jai patarnaujančiųjų balsus. Po tų ištaigių vaišių kažkas ne- 
matomas įėjo į vidų ir pradėjo dainuoti, o kitas ėmė skambinti kitara, 
kurios taip pat nebuvo galima matyti kaip ir muzikanto. Paskui jos 
ausis pasiekė daugelio žmonių gražiai suderinti balsai: buvo aišku, jog 
tai choras, nors joks žmogus nepasirodė. 

4. Po visų šitų malonumų, vakarui priartėjus, nuėjo Psichė 
miegoti. Apie vidurnaktį jos ausis pasiekė kažkoks švelnus garsas. 
Būdama vienut viena ir būgštaudama dėl savo mergystės, ji sunerims- 
ta, išsigąsta ir juo labiau bijo, kad nežino, kas bloga gali ištikti. Ir štai 
jau prisiartino jos nepažįstamasis vyras, atėjo į jos guolį ir padarė 
Psichę savo žmona, o prieš švintant skubiai nuo jos pasitraukė. Tuojau 
patarnaujantieji balsai, iki tol laukę už miegamojo durų, pradėjo rū- 
pintis skaistybės netekusia jaunavede. Taip tęsėsi ilgą laiką. Ir kaip 
visuomet būna, ji su visu tuo apsiprato, naujas gyvenimo būdas pra- 
dėjo jai patikti, o paslaptingi balsai teikė nusiraminimą vienatvėje. 

"Tuo tarpu jos tėvai seno be atvangos liūdėdami ir grauždamiesi. 
Plačiau pasklidus gandams, Psichės vyresniosios seserys viską sužinojo 
ir, be galo susirūpinusios, palikusios savo namus, skubiai išvyko pasi- 
matyti ir pasikalbėti su tėvais. 

5. Kaip tik tą naktį Psichės vyras, kurio nebuvo galima matyti, 
o tik pajusti ir girdėti, taip į ją prakalbėjo: 

— Mieliausioji Psiche, brangioji mano žmona! Žiaurus likimas 
graso tau mirtinu pavojum, kurio patariu saugotis kuo atsargiausiai. 
Tavo seserys, sujaudintos gandų apie tavo mirtį, ieško tavo pėdsakų ir 


Apulėjus 240) 
la a i a i 


tuojau atvyks prie šitos uolos. Jeigu kartais jų aimanas išgirsi, nieko 
neatsakyk ir išvis nė nepažvelk, nes kitaip suteiksi man nepakeliamą 
skausmą, o sau užsitrauksi didžiausią nelaimę. 

Psichė sutiko ir pasižadėjo daryti taip, kaip vyras patarė. Tačiau 
kai tik jis kartu su naktimi ją paliko, ji, vargšė, visą dieną praleido rau- 
dodama ir dejuodama, vis kartodama, kad dabar jau ji tikrai Žus, auksi- 
nio kalėjimo sienomis atitverta, atskirta nuo bendravimo su žmonė- 
mis, negalinti net seserims, liūdinčioms dėl jos, suteikti tikros paguodos 
nei pasimatyti su jomis. Taip ir nesimaudžiusi, ir nevalgiusi, ir kitaip 
nepailsėjusi, tik visą dieną graudžiai verkusi, nuėjo vakare miegoti. 

6. Netrukus, kiek anksčiau negu paprastai, atsigulė šalia jos 
į guolį vyras ir apkabinęs ją, dar vis tebeverkiančią, šitaip pradėjo 
jai priekaištauti: 

— Ar tai šitaip man pasižadėjai, mieloji Psiche? Ko dabar aš, 
tavo vyras, dar galiu iš tavęs laukti, ko tikėtis? Nei dieną, nei naktį, 
net ir savo vyro glamonėjama, nenustoji kankintis. Na gerai, daryk, 
kaip tau patinka, klausyk savo širdies, pražūtį tau siūlančios. Tik 
prisimink mano rimtą įspėjimą, kai vėliau imsies gailėtis. 

Tada ji, maldaudama ir net grasindama nusižudyti, išsiprašė savo 
vyrą, kad leistų jai pasimatyti su seserimis, numalšinti jų skausmą, 
pasikalbėti su jomis. Jis nusileido savo jaunosios žmonos maldaujamas 
ir, be to, dar sutiko, kad dovanotų joms kiek tik ji nori aukso ar 
kitokių brangenybių, tačiau daug kartų įspėjo ir pakartotinai pagrasė, 
kad jeigu ji, paklausiusi pražūtingo savo seserų prašymo, panorės 
sužinoti, kaip atrodo jos vyras, tai už šitokį šventvagišką smalsumą 
iš laimės aukštybių nukrisianti į bedugnę ir niekad daugiau jo glamo- 
nėjimų nebepatirsianti. Nepaprastai nudžiugusi, ji padėkojo savo vyrui 
ir kalbėjo: 

— Verčiau šimtą kartų mirčiau, negu nustočiau šitų maloniausių 
moterystės ryšių. Aš karštai myliu tave, kad ir kas tu būtum, branginu 
tave kiek savo gyvybę ir nemainyčiau tavęs nė į patį Kupidoną. 
Bet, meldžiu tave, išpildyk dar vieną mano prašymą: įsakyk savo 
tarnui Zefyrui, kad jis papūstų ir panašiai, kaip mane nuleido, taip ir 
mano seseris čia nukeltų.— Ji ėmė karštai jį bučiuoti švelniai įtikinė- 
dama, meiliai glaustis ir dar viliojamai pridūrė: — Mieliausiasis mano, 
mano vyreli, tavo Psichės brangioji gyvybe! 

Meilės jėgos ir švelnių kuždėjimų įveiktas vyras, nors ir nenoromis, 
nusileido ir pažadėjo viską padaryti. Artėjant dienai jis pranyko iš 
savo Žmonos glėbio. 

7. O jos seserys išklausinėjusios, kur yra toji uola ir vieta, kur 
buvo palikta Psichė, nuskubėjo tenai ir beraudodamos išverkė akis, 
mušėsi į krūtinę, o jų nesiliaujantys vaitojimai liūdnai aidėjo kalnais 
ir uolomis. Jos šaukė vardu savo nelaimingąją seserį, kol aimanos 
prasiskverbė pro kalnus iki slėnio. Išgirdo Psichė ir galvą pametusi, 
drebėdama išbėgo iš namų šaukdama: 

— Kam jūs be reikalo žudote save gailiomis raudomis? Štai aš, 
kurią jūs apverkiate. Liaukitės liūdnai dejuoti, nusišluostykite skruos- 
tus, drėgnus nuo ašarų; juk jūs jau galite apkabinti tą, kurios raudate. 

Tada ji pasišaukia Zefyrą ir praneša jam savo vyro įsakymą. Šis 
paklūsta ir švelniai pūsdamas bemat visiškai saugiai nukelia jas žemyn. 
Seserys puola viena kitai į glėbį, karštai bučiuojasi, ir ašaros, jau 
spėjusios nudžiūti, vėl srūva iš džiaugsmo. 

— Būkite linksmos ir eikite, — sako Psichė, — į pastogę, į mūsų 
namus, atsigaukite kartu su Psiche nuo liūdesio. 

8. Tai pasakiusi ji aprodė milžiniškus savo auksinio namo turtus, 
prašė paklausyti, kokia gausybė balsų jai patarnauja, pasiūlė puikiausią 
maudyklę ir prabangias vaišes, vertas nemirtingųjų dievų. Taip seserų 
širdyse, persisotinusiose dangiškų turtų gausybe, jau pradėjo rastis 
slaptas pavydas. Pagaliau viena iš jų labai įkyriai ir smulkmeniškai 
ėmė kamantinėti, kas gi esąs visų šitų dangiškų turtų valdovas, kas 
toks ir koks gi esąs jos vyras. Tačiau Psichė savo vyro įsakymo neuž- 
miršo ir šventų paslapčių neišdavė, bet čia pat sugalvojo pasaką, kad 
tai kažkoks jaunuolis, labai gražus, kad jam ant veido tepasirodę 
pirmieji barzdos pūkeliai, kad jis daugiausia medžiojąs laukuose ir 
kalnuose. O kad kartais ilgai bekalbėdama per neatsargumą neišduotų 
paslapties, ji gausiai apdovanojo seseris auksu ir brangakmeniais, 
tuojau pat pakvietė Zefyrą ir liepė jas vėl atgal užkelti. 

9. Tai buvo padaryta nedelsiant, ir gerosios seserys, eidamos ir 
vis labiau degdamos pavydo liepsna, nesiliovė liejusios tulžį. Pagaliau 
viena taip prabilo: 

— (O aklas, žiaurus, neteisingas likime! Kodėl gi tu panorėjai, kad 
mes, gimusios iš to paties tėvo, tos pačios motinos, turėtume skirtingą 
dalią? Štai mes, vyresnės amžiumi, atiduotos svetimšaliams vyrams 
kaip tarnaitės, tarsi kokios tremtinės gyvename toli nuo savo tėvų, 
gimtųjų namų ir nuo pačios tėvynės. O štai ši jauniausioji, paskutinis 
išsisėmusių įsčių vaisius, turi tokius turtus ir tokį dievišką vyrą, kad 
net nemoka kaip reikiant visų šitų gėrybių perteklium naudotis. Juk 
tu matei, sesute, kiek daug ir kokių vertingų brangenybių yra jos 

namuose, kaip žvilga jos drabužiai, kaip žėri brangakmeniai, kiek 
visur po kojomis priklota aukso. O jeigu dar ir jos vyras yra toks 
žavingas, kaip ji tikino, tai iš tikrųjų visam pasauly nesurasi laimin- 
gesnės už ją. Ir ką gali žinoti, ar jos dieviškasis vyras, kai su ja labiau 
susigyvens ir meilė dar labiau sustiprės, nepadarys jos dievaite? Prisie- 
kiu Herkuliu, visko gali būti — taip ji atrodė ir taip laikėsi. Juk ji jau 
žvelgia aukštyn; ši moteris, kuriai patarnauja nematomi balsai ir kuri 
vėjams gali įsakinėti, yra beveik dievaitė! O aš, vargšė, gavau vyrą, 
amžiumi senesnį už savo tėvą, jau pliką kaip moliūgą, menkesnį už 
bet kokį vaiką, vyrą, kuris, visas duris velkėmis užsklendęs ir langus 
apkaustęs, saugo namus. 

10. Po to prakalba kita: 

— O aš kokį vyrą turiu pakęsti! Sąnarių ligos susuktas ir sutrauk- 
tas, jis labai retai man tesuteikia meilės džiaugsmų. Daugiausia laiko 
praleidžiu, jo išklaipytus ir kietus kaip akmuo pirštus trindama, o nuo 
tų dvokiančių šuteklių, šlykščių ir smirdančių tepalų mano švelnios 
rankos pasidarė šiurkščios, ir aš jau ne paslaugi žmona, bet tarnaitė 
ir ligonio slaugė. Atrodo, tu, sesute, — pasakysiu atvirai, ką jaučiu, — 
nors ir skaudama širdimi ar veikiau vergiškai susitaikydama su likimu, 
tai ištveri. O aš tiesiog nebegaliu daugiau pakęsti, kad tokia didžiulė 
laimė teko visiškai jos nevertai. Tik prisimink, kaip ji išdidžiai, kaip 
pasipūtusi su mumis elgėsi, kaip visur be saiko didžiuodamasi parodė 
savo tuštybę, o iš tokių savo turtų tik trupinius mums numetė, ir tai 
visai nenoromis. Greitai pakyrėjo jai mūsų buvimas ir tuojau ji liepė 
vėjams išnešti mus, išpūsti, iššvilpti. Nebūsiu aš moteris, mirsiu, jei 
nenustumsiu jos nuo tokios turtų viršūnės! Jeigu ir tave taip pat,— 
tai visai suprantama, — įžeidė šitoks mūsų išniekinimas, tai abi gerai 
aptarkime, ką darysime. Viso to, ką čia nešamės, niekam nerodykime: 
nei tėvams, nei šiaip kam nors ir išvis niekam nesakykime, kad ką nors 
sužinojome apie jos likimą. Gana jau, kad pačios pamatėme tai, ko 
nevertėjo matyti. Nei tėvams, nei žmonėms negarsinkime jos klestė- 
jimo. Mat nejaučia laimės tie, apie kurių turtus niekas negirdėjo. Suži- 
nos Psichė, kad mes esam ne jos tarnaitės, o vyresniosios seserys. O da- 
bar grįžkime pas savo vyrus, į savo nors skurdžius, bet tikrai padorius 
namus; vėliau, smulkiai apgalvojusios ir tvirtai apsisprendusios, sugrį- 
šime jos už puikybę nubausti. 

11. Abi nusikaltėlės su džiaugsmu priima šitą niekšingą sumanymą. 
Paslėpusios visas brangias dovanas, raudamos sau plaukus ir draskyda- 
mos veidą — to jos tikrai buvo nusipelniusios, — vėl pradeda veidmai- 


243 Metamorfozės, arba Aukso asilas 





ningai verkti. Todėl neapsakomai išgąsdina tėvus ir atnaujina jiems 
skausmą. Po to grįžta į savo namus, įtūžusios iš pavydo, ir ten rengia 
prieš nekaltą seserį klastingą, maža to, tikrai žmogžudišką planą. 

O tuo tarpu Psichę nepažįstamasis jos vyras, naktį besikalbė- 
damas, vėl šitaip įspėja: 

— Ar matai, koks pavojus tau gresia? Likimas pradėjo iš tolo tau 
grasinti, bet jei kuo stropiausiai nepasisaugosi, netrukus tau teks ir iš 
arti — akis į akį su juo susidurti. Klastingos raganos iš visų jėgų 
spendžia tau pinkles; jų svarbiausias tikslas — prikalbėti tave ištirti 
mano išvaizdą. Bet kaip jau daug kartų esu tau sakęs, jeigu tik išvysi 
mane bent sykį, daugiau niekad neberegėsi. Taigi, jei kada nors vėliau 
šitos piktos raganos, sugalvojusios kenksmingus planus, ateis čia, — o 
jos tikrai ateis, aš tai žinau, — tai geriausiai iš viso su jomis nekalbėk. 
Bet jeigu dėl savo įgimto naivumo ir širdies gerumo nepajėgsi to 
padaryti, tai žiūrėk, neklausyk, ką jos kalbės apie tavo vyrą,ir pati joms 
neatsakinėk! Juk greitai mūsų šeima padidės, ir jeigu išlaikysi apie 
mane paslaptį, tavo dar beveik vaikiškos įsčios nešioja mums dievišką 
kūdikį, o jeigu neišlaikysi žodžio, — mirtingą. 

12. Nuo šitos žinios Psichė tiesiog žyste pražydo, džiūgavo, kad 
pagimdys dievišką kūdikį, didžiavosi būsimojo palikuonio garbe, džiau- 
gėsi motinos vardo didybe. Eina dienos, slenka mėnesiai. Psichė su 
nerimu juos skaičiuoja, jausdama neįprastą naštą, stebisi, kaip nuo 
lengvo dūrio pamažu įsčiose auga vaisius. O tuo tarpu tos bjaurybės, 
tos dvi furijos, alsuojančios gyvačių nuodais, nežmoniškai skubėdamos 
jau išplaukė iš namų. Tada tik trumpam teaisilankęs vyras vėl įspėja 
savo Psichę: 

— Štai atėjo sprendžiamoji diena, išmušė lemiama valanda; kerš- 
tingoji lytis, kruvinas priešas jau paėmė ginklus, pajudėjo iš savo sto- 
vyklos, sutvarkė kovos gretas ir trimitu davė ženklą. Tavo nedorosios 
seserys, išsitraukusios durklus, jau taikosi persmeigti tau gerklę. Ak, 
kokios nelaimės mums gresia, mieliausioji Psiche! Pasigailėk ir savęs, 
ir manęs, išgelbėk savo dievobaimingu santurumu namus, vyrą, pa- 
čią save ir mūsų mažylį nuo mums gresiančios pražūties. O tų nedo- 
rėlių moterų, kurios, degdamos mirtina neapykanta tau, sutrypė visus 
giminystės ryšius, tu jau nebegali vadinti seserimis ir, kai jų, lyg kokių 
sirenų, klaikūs balsai aidės kalnais nuo aukštos uolos, tu nebenorėk 
daugiau nei regėti, nei girdėti. 

13. Psichė pro ašaras pasikūkčiodama atsakė: 

— Kiek žinau, jau turėjai progos įsitikinti mano ištikimybe ir 

nešnekumu; lygiai taip pat ir dabar įrodysiu tau savo dvasios tvirtybę. 
Tik vėl įsakyk mūsų Zefyrui būti paklusniam ir, atsilygindamas už 
draudimą regėti tavo šventą veidą, leisk man bent pasimatyti su sese- 
rimis. Meldžiu tave vardan šių kvepiančių, į visas puses banguojančių 
tavo plaukų, vardan tavo švelniųjų, apskritų ir į manuosius panašių 
skruostų, vardan tavo krūtinės, sklidinos slaptingos ugnies! Tematysiu 
aš tavo veidą bent mūsų mažylyje! Paklausyk mano nuolankių malda- 
vimų, leisk man pasimatyti ir apkabinti savo seseris, suteik šitokį 
džiaugsmą tau atsidavusios Psichės sielai. Jau daugiau nebesiteirauju 
apie tavo išvaizdą, jau netrukdo man ir nakties tamsybės, nes aš turiu 
tave — savo šviesą. 

Šių žodžių ir švelnių glamonėjimų pakerėtas vyras, savo garbano- 
mis šluostydamas jai ašaras, pažadėjo išpildyti jos prašymus ir bemat 
pranyko prieš auštančią dieną. 

14. O abi suokalbininkės seserys, net nepasimačiusios su tėvais, 
išlipusios iš laivo, galvotrūkčiais lekia tiesiai prie uolos. Net nepalau- 
kusios vėjo, kuris jas nuneštų, šios akiplėšos, praradusios protą, šoka 
į prarają. O Zefyras, atsiminęs savo valdovo įsakymą, nors ir neno- 
romis, paima jas į savo glėbį ir pūstelėjęs nuleidžia ant žemės. Nedels- 
damos jos tučtuojau spaudžia į namus, o įsiveržusios ir melagingai 
vadindamosi seserimis, apkabina savo auką. Giliai širdyje paslėpusios 
piktus kėslus, rodydamos veidmainingai linksmą veidą, jos ima jai taip 
meilintis: 

— Psiche, tu jau nebe smulkutė kaip anksčiau, tu jau esi motina. 
Ar žinai, kokį lobį nešioji mums šiame maišelyje? Koks džiaugsmas 
užplūs visus mūsų namus! O kokia bus mums laimė, kai galėsim šitą 
auksinį mažylį auginti! Jeigu jis, kaip ir dera laukti, grožiu prilygs 
tėvams, tai iš tikrųjų gims Kupidonas. 

15. Šitaip apsimestu švelnumu jos po truputį skverbiasi į sesers 
širdį. Kai pasėdėjusios jos šiek tiek atsigauna po kelionės nuovargio, 
ji nusiveda jas į šiltą maudyklę, o po to į valgomąjį prie nuostabiais 
ir neregėtais valgiais bei užkandžiais apkrauto stalo. Ji liepia prabilti 
kitarai — suskamba kitara; liepia fleitai užgroti — groja fleita; liepia 
chorui dainuoti — dainuoja choras. Be jokių muzikantų ir dainininkų 
švelniausi garsai glostė klausytojų širdis. Tačiau šitų nedorų moterų 
piktybė net ir nuo saldžiausių dainos garsų neatlyžo. Jos užmezga 
veidmainingą pokalbį, pasiryžusios įtraukti Psichę į pinkles, ir iškart 
ima teirautis, koks jos vyras, kokia jo kilmė, kuo jis verčiasi. O ji per 
savo didelį naivumą užsimiršta, ką anksčiau kalbėjusi, ir čia pat rezga 

naują pasaką: jos vyras esąs iš artimiausios provincijos, verčiasi 
stambia prekyba, jau pagyvenęs, truputį pražilęs. Netęsdama šitos kal- 
bos, ji vėl jas apdovanoja puikiomis dovanomis ir vėl atiduoda vėjo 
vežimui. 

16. Pakeltos ramaus Zefyro dvelksmo, jos grįžta į namus, taip abi 
pakaitomis plakdamos liežuviais: 

— Ką ir sakyti, sesute, apie tokį begėdišką šitos paikšės melą? 
Tada jis buvo dar tik jaunuolis, kuriam pirmieji barzdos pūkeliai 
tepasirodę, o dabar jau pagyvenęs vyras, kuriam jau žili plaukai 
baltuoja. Kas jis toks, kad per trumpą laiką staiga suseno? Nieko kito 
čia negali būti, mano sesute: arba netikėlė tyčia meluoja, arba apskritai 
niekada nematė savo vyro; bet kad ir kaip ten būtų, reikia ją kuo 
greičiau nustumti nuo šitokios laimės viršūnės. Jeigu ji nepažįsta savo 
vyro veido, vadinasi, ištekėjo už kurio nors dievo ir dabar savo įsčiose 
nešioja dievą. Būk tikra, jeigu ji taps dieviško kūdikio motina — 0 
kad taip neįvyktų! — aš tučtuojau ant tvirtos virvės pasikabinsiu. Tuo 
tarpu grįžkime pas savo tėvus ir pradžiai kalbos, kuria į ją vėl kreipsi- 
mės, suregzkime įtikinamą melą. 

17. Taip įsikarščiavusios, iš aukšto pasikalbėjusios su tėvais, nera- 
miai praleidusios bemiegę naktį, tos nusikaltėlės ankstų rytą vėl bėga 
prie uolos ir iš ten, kaip paprastai vėjo padedamos, greitai nusileidžia 
žemyn. Pasitrynusios akis, kad išspaustų ašaras, jos šitokiais klastingais 
žodžiais kreipiasi į seserį: 

— Tu sėdi čia laiminga, nieko nežinodama apie tau gresiantį di- 
delį pavojų; 0 mes, nenuilstamai besirūpinančios tavo reikalais, 
skaudžiai kremtamės dėl tavo negandų. Mat mes iš tiesų sužinojome 
apie tai ir, dalindamosi tavo skausmu ir nelaime, negalime nuo tavęs 
nuslėpti, kad naktimis slapta šalia tavęs miega milžiniškas slibinas, susi- 
raitęs daugybe kilpų; jo kaklas pilnas nuodingo kraujo, o baisūs nasrai 
plačiai išžioti. Tik atsimink orakulą, išpranašavusį, neva tu ištekėsianti 
už baisaus žvėries. Be to, ne vienas kaimietis, netoliese medžiodamas, 
ir dauguma apylinkės gyventojų matė, kaip jis vakarais grįžta iš ganyk- 
lų ir plaukia per artimiausią upę. 

18. Visi sako, kad jis neilgai lepinsiąs tave savo švelnumu bei 
skaniais valgiais; kai tik tavo nėštumo vaisius pripildys tavo įsčias, jis 
tave kartu su kūdikiu praris. Ir štai dabar rinkis: ar nori paklausyti 
seserų, susirūpinusių tavo brangia gyvybe, ir ištrūkusi iš mirties gy- 
venti su mumis be jokio pavojaus ar būti palaidota žiauriojo žvėries 
viduriuose. O jeigu tau patinka šis nuošalus dvaras, pilnas balsų, šie 

šlykštūs bei pavojingi slaptos meilės ryšiai ir nuodingo slibino apkabi- 
nimai, kaip sau nori, mes šventą seserų pareigą atlikome. 

Tada vargšelė Psichė, būdama naivi ir švelnutė, išsigando šitokių 
liūdnų žodžių: beveik praradusi protą, užmiršusi visus vyro įspėjimus 
ir savo pačios pažadus, ji tarsi nukrito į savo nelaimės gelmes ir 
drebėdama, mirtinai išblyškusi, užsikirsdama, vos girdimu balsu taip 
joms išlemeno: 

19.— O brangiausiosios seserys, jūs, kaip ir reikėjo tikėtis, šventai 
pildote savąją pareigą. Atrodo, jog nemelavo ir tie, kurie jums tokius 
dalykus papasakojo. Tikrai aš niekad savo vyro veido nemačiau ir 
išvis nežinau, kas jis. Tik naktimis išgirstu paslaptingo vyro balsą. 
Dienai besiartinant jis pabėga, ir todėl tikiu jūsų žodžiais, kad jis yra 
koks nors žvėris. Jis mane nuolat gąsdindamas įspėja, kad negeisčiau 
jo pamatyti, ir graso, kad per tą smalsumą mane ištiksianti didžiulė 
bėda. Tad jei galite pagelbėti savo seseriai, patekusiai į pavojų, padė- 
kite tučtuojau, nes kitaip tolesnis abejingumas sunaikins tai, kas rū- 
pestingai buvo anksčiau numatyta. 

Tada nusikaltėlės, jau pro atvirus vartus pasiekusios neapsaugotą 
savo sesers sielą, nuplėšusios priedangą savo gudrybėms, išsitrauku- 
sios klastos kardus, tiesiai užpuola iš baimės virpančią naivios sesers 
širdį. 

20. Pagaliau viena iš jų šitaip prakalba: 

— Kadangi giminystės ryšiai įpareigoja mus tavo saugumo dėlei 
neatsižvelgti į jokius pavojus, nurodysime tau kelią, kuris vienintelis 
veda į išsigelbėjimą, — ilgai galvojome, kol jį suradome. Paėmusi 
labai aštrų peilį ir lėtai perbraukusi jį per delną, kad būtų dar aštresnis, 
gerai paslėpk toje lovos pusėje, kur tu paprastai guli. Taip pat ir gerą 
lempą, pripylusi pilną aliejaus, kad ryškiau šviestų, padėk užvožusi 
kokiu nors indu; visa tai padaryk labai slaptai. Po to, kai jis rangyda- 
masis įšliauš į lovą ir kai jau išsitiesęs, apimtas pirmojo miego, pradės 
giliai kvėpuoti, išlipk iš lovos ir, basa pirštų galais priėjusi, nukelk 
nuo žiburio jo tamsią uždangą ir šviesoje įvykdyk savo šaunų žygdar- 
bį: drąsiai iškelk aukštyn dešiniąją ranką su dviašmeniu peiliu ir, smog- 
dama iš visų jėgų į kaklą, atkirsk baisaus slibino galvą nuo jo liemens. 
Tada ir mes tau padėsime: kai tik jį nužudžiusi išgelbėsi sau gyvybę, 
mes jau nekantriai lauksime ir, visą šitą turtą kartu su tavim išnešusios, 
paskui, iškėlusios vestuves, tave kaip Žmogų išleisim už žmogaus. 

21. Šitokiais ugningais žodžiais uždegusios sesers jau ir taip 
jaudrintą sielą, jos tuojau palieka ją, pačios be galo bijodamos būti arti 

šitokios nelaimės. Kaip paprastai vėjo sparnų užkeltos ant uolos, jos 
mikliai iš ten pabėga ir tuoj pat, sulipusios į laivus, išplaukia. 

O Psichė, likusi viena, — gal ir ne viena, nes žiauriųjų furijų““ 
draskoma, — besikrimsdama blaškosi kaip jūros bangos. Nors jau apsi- 
sprendusi ir mintimis pasiryžusi, bet kai tik pakelia rankas nusikalti- 
mui, jos ryžtas silpnėja; ji svyruoja kamuojama priešingų jausmų: tai 
griebiasi veikti, tai vėl atideda; tai išdrįsta, tai vėl dreba; čia abejoja, 
čia pyksta, o svarbiausia — nekenčia žvėries, bet myli vyrą jo kūne. 
Tačiau vakare, artėjant nakčiai, galvotrūkčiais skubėdama suspėja 
pasirengti nusikalstamam darbui. Štai atėjo naktis, atėjo ir vyras. Po 
pirmųjų meilės kovų jis užmigo kietu miegu. 

22. Tada Psichė jausdama, kaip silpsta kūnas ir dvasia, tačiau 
padedama žiauraus likimo, sukaupia visas jėgas ir, paėmusi lempą, 
griebia peilį. Ryžtas įveikia moterišką silpnumą. Bet vos tik žiburys 
nušviečia lovos paslaptis, ji pamato iš visų Žvėrių švelniausiąjį ir 
maloniausiąjį gyvį: patį Kupidoną, gražuolį dievą, žavingai gulintį. 
Jį išvydusi net lempos šviesa linksmiau sušvito, ir šventvagiško peilio 
ašmenys ryškiau sublizgėjo. O Psichė, išgąsdinta tokio reginio ir visiš- 
kai nebesusivaldydama, mirtinai išblyškusi ir drebėdama, puola ant 
kelių, norėdama paslėpti peilį, bet savo krūtinėje. Ir iš tikrųjų ji šitaip 
būtų padariusi, jei peilis iš drebančių dėl šitokio nusikaltimo rankų 
nebūtų iškritęs. Jau visai nusikamavusi, praradusi viltį, juo ilgiau ji 
stebi dieviško veido grožį, juo labiau atsigauna jos siela. Ji mato auksi- 
nę galvą, puikius, kvepiančius ambrozija plaukus, švelniomis bangomis 
supančius baltą kaip pienas kaklą, ir purpurinius skruostus; mato 
garbanas, vienas krintančias nuo kaktos, kitas svyrančias ant nugaros. 
Nuo jų akinamo blizgėjimo net pati lempos šviesa blyško. Už skrajo- 
Jančio dievo pečių tviskėjo balti rasoti sparnai. Nors jie ir ilsėjosi, 
tačiau švelnios ir gležnos kraštinės plunksnelės neramiai virpėjo. O 
visas kūnas buvo toks glotnus ir dailus, jog Venera galėjo nesigailėti 
tokį pagimdžiusi. Lovos kojūgaly gulėjo lankas ir strėlinė su strėlė- 
mis — maloningi didžiojo dievo ginklai. 

23. Psichė su nepasotinamu smalsumu viską tyrinėja, čiupinėja ir 
stebisi vyro ginklais. Ji paima iš strėlinės vieną strėlę ir pabando jos 
aštrumą pirštu. Tačiau, vis dar drebančia ranka strėlę paspaudusi 
per daug stipriai, gilokai įsiduria, ir iš piršto tuojau ima lašėti rau- 
dono kraujo lašeliai. Taip Psichė, pati nenumanydama, pamilo 
meilės dievą. Dabar jos aistra dievui Kupidonui jau liepsnote sulieps- 
nojo; ji pasilenkė prie jo aistringai geisdama ir skubiai apibėrė jį 

karštais ir ilgais bučiniais bijodama pažadinti iš miego. Tačiau tuo 
metu, kai ji, stipriai sukrėsta, apsvaigusi nuo tokios laimės, jaudinosi, 
toji lempa, ar iš bjaurios neištikimybės, ar iš pikto pavydo, o gal dėl to, 
kad ir pati karštai troško šitokį kūną paliesti ir jį tarsi pabučiuoti, ėmė 
ir ištrėškė degančio aliejaus lašą ant dešiniojo dievo peties. Ak tu, 
lempa, įžūli akiplėša, niekinga meilės talkininke! Nudeginai patį ugnies 
dievą! O juk tave, matyt, išrado koks nors įsimylėjėlis, kad kuo ilgiau 
ir net naktį galėtų atsiduoti savo aistrai. Pajutęs deginimą dievas 
pašoko ir pamatęs, kad priesaika sulaužyta, išsivadavo iš savo nelai- 
mingosios žmonos bučinių bei rankų ir nė žodžio netaręs pakėlė 
sparnus. 

24. O Psichė jam kylant staiga čiupo abiem rankom už dešinės jo 
kojos ir taip pasikabinusi, vargšelė, pakilo kartu su juo aukštyn. 
Pagaliau, debesų karalystėje nepajėgdama ilgiau jo lydėti, nuvargusi 
nukrito ant žemės. 

Tačiau mylintis dievas neapleido jos, gulinčios ant žemės: jis at- 
skrido į artimiausią kiparisą ir iš jo viršūnės, smarkiai susijaudinęs, 
taip į ją prakalbėjo: 

— O lengvabūde Psiche! Juk aš nepaklausiau savo motinos Ve- 
neros, kuri man liepė surišti tave meilės aistra su vargšu ir pačiu ne- 
verčiausiu žmogumi ir tokiu būdu pasmerkti tave niekingiausiai mote- 
rystei. Aš pats pamilęs atskridau pas tave. Suprantu, padariau tai neap- 
galvojęs, ir taip aš — puikusis šaulys — savo strėle pervėriau pats save 
ir, matyt, tam padariau tave savo žmona, kad pasirodyčiau tau žvėrim 
ir tu peiliu nukirstumei man galvą, iš kurios žvelgia į-tave šitos mylin- 
čios akys. Apie tai tau daug kartų kalbėjau, draugiškai tave įspėjau, 
kad to reikia saugotis. Bet toms tavo puikiosioms patarėjoms už šitokį 
pasitarnavimą teks tuoj pat atgailauti, o tave nubausiu tik išnykda- 
mas, — pasakęs šituos žodžius jis pakilo sparnais aukštyn. 

25. O Psichė gulėjo parblokšta ant žemės, žiūrėjo, kiek tik žvilgs- 
niu galėjo pasiekti, į nuskrendantį vyrą ir aipo nuo sunkiausių vaito- 
jimų. Kai tik vyras savo galingais sparnais nuskrido labai toli ir išnyko 
jai iš akių, ji nuo artimiausio upės kranto stačia galva puolė žemyn. 
Bet švelni upė, bijodama dievo, kurio ugnis gali uždegti net ir vandenis, 
atsargiai išnešė ją savo bangomis ir padėjo ant žydinčio kranto. O ten 
atsitiktinai sėdėjo laukų dievaitis Panas, kuris laikė apkabinęs kalnų 
dievaitę Echo ir mokė ją dainuoti įvairiais balsais. Jo ožkutės šokinė- 
jo netoli upės ir rupšnojo ant kranto žolę. Tas ožiakojis dievas, paste- 
bėjęs sielvartaujančią ir apleistą Psichę ir žinodamas jos nelaimę, ma- 

loniai pasišaukė ją pas save ir švelniais žodžiais pradėjo šitaip ra- 
minti: 

— Gražioji mergaite! Aš esu laukų gyventojas, piemuo, bet dėl 
savo gilios senatvės turiu didelę patirtį. Taigi, jeigu neklystu spręsda- 
mas, — išmintingi žmonės kaip tik tai ir vadina pranašystės dovana, — 
iš tavo netvirtų ir neryžtingų žingsnių, iš išblyškusio veido, iš dažnų 
dūsavimų ir ypač iš tavo užverktų akių, tai tu šitaip kankiniesi iš 
meilės. Todėl paklausyk manęs, nebepulk daugiau stačia galva žemyn 
arba šiaip kokiu nors būdu nepasidaryk sau galo. Liaukis dejavusi, 
nustok verkusi, geriau kreipkis maldomis į Kupidoną, didžiausiąjį iš 
visų dievų. Jis jaunas, švelnus ir jausmingas, jį savo meiliais prašymais 
permaldausi. 

26. Taip kalbėjo piemenų dievas. Psichė jam nieko neatsakė, tik 
pagarbino šitą išganingą dievybę ir nuėjo toliau. Kai ji vos vilkdama 
kojas buvo nukeliavusi geroką kelio galą, jau vakarui artėjant kaž- 
kokiu nežinomu takeliu priėjo miestą, kurio karalius buvo kaip tik 
vienos jos sesers vyras. Sužinojusi apie tai, Psichė paprašė, kad seseriai 
būtų pranešta apie jos atvykimą, ir tuoj buvo nuvesta. Kai abi pasi- 
sveikino ir išsibučiavo ir sesuo ėmė klausinėti, kaip ir kodėl ji atvy- 
kusi, Psichė šitaip prakalbo: 

— Tu atsimeni jūsų patarimą — jūs mane įkalbėjot tą žvėrį, kuris 
dėdamasis mano vyru su manim praleisdavo naktis, nužudyti dviaš- 
meniu peiliu pirmiau, negu jis mane, vargšelę, milžiniškais nasrais 
praris. Bet vos tik pasiryžau tai padaryti, žiburio šviesoje išvydau 
jo veidą, pamačiau nuostabų ir išties dievišką reginį: patį deivės Ve- 
neros sūnų, taigi, sakau, patį Kupidoną, ramiai bemiegantį. Pakerėta 
šitokio Žavaus reginio ir užsidegusi neapsakoma meile, kentėjau nega- 
lėdama patirti visų malonumų. Staiga, didžiausiai nelaimei, iš lempos 
aliejaus lašas užtiško jam ant peties. Pajutęs skausmą, jis tučtuojau 
pašoko iš miego. Pamatęs mane ginkluotą peiliu ir su žiburiu ranko- 
je, tarė: „O tu dėl šitokio žiauraus nusikaltimo apleisk tuojau pat 
mano guolį ir nešdinkis susirinkusi savo daiktus, o aš su tavo seseri- 
mi, — ir čia paminėjo tavo vardą, — tuoj pat iškilmingai susituoksiu“. 
Ir bemat jis įsakė Zefyrui nunešti mane toli už jo namų. 

27. Dar Psichė nespėjo baigti kalbos, kai jos sesuo, deginama 
pasiutusios aistros ir bjauraus pavydo, apgavo savo vyrą pamelavusi, 
neva gavo žinią apie tėvų mirtį, tuojau sėdo į laivą ir leidosi tiesiai link 
uolos. Ir nors pūtė visai kitoks vėjas, ji, pilna aklos vilties, sušuko: 
„Priimk mane, Kupidonai, kaip žmoną, vertą tavęs, o tu, Zefyrai, nešk 

savo valdovę“ ir tuoj įsibėgėjusi šoko stačia galva į bedugnę. Tačiau 
iki trokštamos vietos net ir mirusi ji nenusigavo, nes krisdamas ant 
aštrių uolų jos kūnas ištiško, o atskiros jo dalys išsimėtė. Kaip ji to ir 
nusipelnė, jos sukiužę viduriai tapo maistu paukščiams ir žvėrims. 

Neilgai bausmės laukė ir kita piktadarė. Mat Psichė vėl leidosi į 
kelionę ir nuvyko į miestą, kur gyveno antra jos sesuo. Šitoji taip pat 
patikėjo klasta ir kaip sesers varžovė, karštai trokštanti nusikalstamų 
vedybų, nuskubėjo prie uolos. Ten ją ištiko tokia pat mirtis. 

28. Tuo laiku, kai Psichė ieškodama Kupidono ėjo per visas šalis, 
jisai kentėjo nuo nudegimo ir, gulėdamas savo motinos lovoje, dejavo. 
Tada žuvėdra, baltasis paukštis, sklandantis virš jūros bangų, skubiai 
pasinėrė į neišmatuojamas Okeano gelmes. Atsidūrusi šalia besimau- 
dančios ir beplaukiojančios Veneros, pranešė jai, kad jos apdegintas 
sūnus sunkiai dejuoja nuo žaizdos skausmų, guli nežinodamas, ar 
pasveiks, — be to, per visas tautas jau sklinda pikti gandai ir įvairūs 
šmeižtai apie visą Veneros giminę: jos sūnus, girdi, kalnuose ištvirkau- 
jąs, O jinai, atitrūkusi nuo savo darbų, po jūras sau benardanti, todėl 
nesą nei jokio malonumo, nei švelnumo, nei džiaugsmo, o viskas pasi- 
darę atžaru, žiauru ir šiurkštu. Nebėra nei sutuoktuvių, nei artimos 
draugystės, nei vaikų meilės, tik pasileidimo bala ir nešvarūs, niekingi 
ryšiai. Taip tarškėjo šitas plepus ir smalsus paukštis, žemindamas sūnų 
Veneros akyse. O Venera, smarkiai supykusi, staiga sušuko: 

— Ak, tas mano gerasis sūnelis jau turi kažkokią mylimąją! Tu 
vienintelė man iš visos širdies patarnauji, tad pasakyk vardą tos, kuri 
suviliojo mano puikų ir nekaltą berniuką: gal ji iš Nimfų būrio ar iš 
Horų“* tarpo, o gal iš Mūzų ratelio ar iš mano tarnaičių Gracijų? 

Nenutylėjo šita plepioji žuvėdra, bet atsakė: 

— Aš gerai nežinau, valdove, bet manau, kad tai yra mirtinga 
mergaitė — jeigu teisingai prisimenu, ji vardu Psichė. Jis karštai ją 
įsimylėjęs. 

Tada Venera pasipiktinusi smarkiai suriko: 

— Jeigu jis tikrai myli Psichę, tą mano grožio varžovę, mano 
vardo pagrobėją, tai, matyt, tasai vaikėzas laiko mane sąvadautoja, 
nes aš nurodžiau jam tą mergaitę. 

29. Taip šaukdama ji beregint išnyra iš jūros ir pasuka tiesiai į savo 
auksinį miegamąjį. Suradusi ten, kaip jai buvo sakyta, sergantį sūnų, 
ji vos pravėrusi duris ima visu balsu rėkti: 

— O, kaip gražu, kaip pritinka ir mūsų giminei, ir tavo geram 
vardui trypti kojomis tavo motinos, tavo valdovės įsakymus! Negana 

to, kad mano priešininkės nevargini nešvaria meile, bet pats, dar 
toks jaunas ir nesubrendęs, geidulingai ją glamonėji! Kur tai matyta, 
kad priešininkė būtų mano marti! Ak tu, vėjavaiki, tu, baisus pasilei- 
dėli, gal manai, kad tik vienas tinki mūsų giminei palaikyti, o aš dėl 
savo amžiaus jau nebegaliu gimdyti? Taigi Žinok, pagimdysiu kitą 
sūnų, už tave kur kas geresnį. Arba, kad dar labiau pajustum mano 
kerštą, įsūnysiu kurį nors savo tarną ir jam atiduosiu ir šituos tavo 
sparnus, ir tą tavo ugnį, ir lanką, ir pačias strėles, ir visus kitus daiktus, 
kuriuos buvau paskyrusi tau, beje, kitokiam reikalui jais naudotis; 
juk iš tavo tėvo gėrybių nieko nebuvo duota šitokiems darbams. 

30. Jau nuo pat vaikystės tu buvai blogai išauklėtas; turi kietą 
ranką ir rodai nepagarbą vyresniesiems, dažnai juos žeisdamas. Net 
ir savo motiną, taigi mane, sakau, tu, galvažudy, kasdien apnuogini 
ir dažnai sužeidi niekindamas it kokią našlę. Ir net savo patėvio““, to 
stipriojo ir narsiojo kovotojo, nebijai. Kur ten! Tu jau ne kartą drums- 
damas mūsų santykius, parūpinai jam mergaičių! Bet aš padarysiu 
taip, kad pasigailėsi šitų išdaigų ir pamatysi, kaip tau atsirūgs ir ap- 
kars šitos vedybos. 

Bet ką man dabar, visų išjuoktai, daryti? Kur kreiptis? Kaip šitą 
palaidūną sutvarkyti? Gal pasiprašyti pagalbon savo priešininkę Savi- 
tvardą, kurią per šito paties berniuko ištvirkimą aš ne kartą įžeidžiau? 
Man tiesiog koktu būtų kalbėtis su ta neaptašyta ir nešvaria boba, 
tačiau guodžiančio keršto negalima jokia kaina išsižadėti. Iš tiesų 
reikės kreiptis į ją, o ne į ką nors kitą, kad kuo žiauriausiai nubaustų 
šitą vėjavaikį: strėlinę atimtų, strėles atbukintų, įtemptą lanką atleistų, 
fakelą užgesintų ir jo kūną stipriai pažabotą laikytų. Tik tada pati- 
kėsiu, kad už mano skriaudą jau atlyginta, kai ji nuskus jo garbanas, 
kurias aš pati štai šitomis rankomis auksiniu blizgesiu padabinau, ir 
pakirps jo sparnus, kuriuos savo krūtinės nektaru persunkiau. 

31. Tai pasakiusi Venera išlekia laukan virte virdama pykčiu. 
Čia jai pasimaišo Cerera ir Junona. Pamačiusios rūstų jos veidą, jiedvi 
klausia, kodėl ji suraukusi antakius darko savo žibančių akių žavesį. 
O ji atsako: 

— Kaip puiku, kad sutikau jus! Mano širdis taip liepsnoja, kad aš 
pasiryžusi griebtis smurto! Meldžiu, padėkite man žūt būt surasti tą 
bastūnę pabėgėlę Psichę. Aišku, jums jau ne paslaptis garsūs įvykiai 
mano namuose ir darbai to, kuris nevertas vadintis mano sūnumi. 

Tada jos, gerai žinodamos, kas atsitiko, taip ima raminti liepsnin- 
gą Veneros įtūžimą: 

— Kuo gi, valdove, nusikalto tavo sūnus, kad taip atkakliai prie- 
šiniesi jo laimei ir taip karštai trokšti pražudyti tą, kurią jis myli? Koks 
gi čia nusikaltimas, meldžiamoji, jei jis maloniai nusišypsojo gražiai 
mergaitei? Argi nežinai, kad jis yra vyras ir, be to, jaunas? Argi už- 
miršai, kiek jam jau metų? O gal todėl, kad jis atrodo jaunesnis, negu 
yra, tu jį vis dar vaiku tebelaikai. Nejau tu, motina ir, be to, protinga 
moteris, visą laiką smalsausi, kokias išdaigas krečia tavo sūnus, kaltinsi 
jį pasileidimu, trukdysi jo meilės reikalams, drausi savo puikiajam sū- 
nui tai, kas yra tavo menas ir tavo malonumas? Koks dievas, koks 
žmogus pakęs, kad tu, visur žmonėse sėdama aistrą, pati vysi meilę 
meilei iš savo namų ir uždarysi moters silpnybių šaltinį, kuris turi būti 
visiems prieinamas? 

Taip jos, bijodamos Kupidono strėlių, meilikaudamos stengėsi 
jam, nors ir nesančiam čia, įsiteikti. O Venera supykusi, kad šaipomasi 
iš jos pažeminimo, paliko jas ir skubiu žingsniu nuėjo jūros link. 

ŠEŠTA KNYGA 


1. Tuo tarpu Psichė klaidžiojo iš vienos vietos į kitą, kiauras 
dienas ir naktis ieškodama savo vyro pėdsakų. Juo labiau nerimo jos 
dvasia, juo karščiau ji troško savo vyro pyktį jeigu jau ne švelniais 
glamonėjimais sušvelninti, tai nors vergišku maldavimu apmalšinti. Ir 
štai, išvydusi kažkokią šventyklą ant stataus kalno viršūnės, ji tarė: 
„Iš kur gali žinoti, o gal kartais čia gyvena mano valdovas?“ Ir tuojau 
nuskuba tenai, nors jau visiškai išsekinta kasdieninio nuovargio, 
tačiau skatinama vilties ir troškimo. Greitai įkopusi į aukštą kalną, ji 
prisiartino prie dievų buveinės. Įėjusi pamatė krūvą kviečių varpų, 
vienas palaidas, kitas supintas į vainikus, ir dar daug miežių varpų. 
Buvo ten ir pjautuvų, ir kitų pjūties padargų, bet viskas gulėjo padri- 
kai, nerūpestingai išmėtyta, kaip paprastai būna kaitros metu, kai dar- 
bininkų rankos juos bet kur numeta. Visa tai Psichė kruopščiai surenka 
ir, atskirai suskirsčiusi, tvarkingai sudeda galvodama, kad nereikia 
aplenkti jokio dievo nei šventyklos, nei apeigų, o visus melsti malo- 
ningo atleidimo. 

2. Taip ją, rūpestingai ir stropiai betriūsiančią, užtinka visų 
maitintoja Cerera ir iškart sušunka: 

— O vargše Psiche! Venera susijaudinusi ir įniršusi ieško tavo 
pėdsakų visame pasaulyje, reikalauja tau aukščiausios bausmės ir viso- 
mis savo dieviškomis jėgomis ruošiasi tau atkeršyti. O tu čia tvarkai 
mano rykus ir galvoji apie visai ką kita, tik ne apie savo išsigelbėjimą. 

Tada Psichė, puolusi prieš ją ant kelių, apsipylė gailiomis ašaro- 
mis, apšlakstydama jomis deivės kojas, ir, šiuodama žemę savo plau- 
kais, karštomis maldomis ilgai prašė malonės: 

— Maldauju tave vardan vaisius teikiančios tavo rankos, vardan 
džiaugsmingų pjūties švenčių ir pintinių šventųjų paslapčių*", vardan. 
tavo tarnų slibinų sparnuoto vežimo ir derlingų Sicilijos vagų““, var- 
dan grobiko vežimo ir žemės kalėjimo, vardan tamsių Prozerpinos 

vestuvių požemiuose ir šviesaus surastos dukters sugrįžimo““, vardan 
visų kitų dalykų, kuriuos tyliai slepia Atikos Eleusino““ šventovė. 
pagelbėk nelaimingajai tavęs maldaujančiai Psichei. Leisk man beni 
keletą dienų pasislėpti tarp šitų varpų krūvų, kol galingosios deivės 
įnirtingas pyktis laikui bėgant atlyš ar bent kol aš, pailsusi nuo ilgų 
vargų, atgausiu jėgas. 

3. Cerera atsakė: 

— "Tavo maldavimai bei ašaros jaudina mane, ir aš norėčiau tau 
padėti, bet ji yra mano giminaitė, su kuria mane riša seni draugystės 
saitai, be to, ji ir šiaip gera moteris, todėl negaliu užsitraukti jos ne- 
apykantos. Taigi tuojau pat išeik iš šitos šventyklos ir džiaukis, kad aš 
tavęs čia nesulaikiau ir neuždariau. 

Psichė, netikėtai atstumta ir dvigubo sielvarto prislėgta, vėl pasuka 
atgal. Nusileidusi žemyn, slėnyje ji pamato miškelį ir jame meniškai 
pastatytą šventyklą. Nenorėdama praleisti nė vienos, net abejotinos 
progos viltims išsipildyti ir pasiryžusi prašyti bet kurį dievą užtarimo, ji 
prisiartina prie šventųjų durų. Čia pamato ant medžių šakų ir ant durų 
staktų pakabintas brangias dovanas ir aukso raidėmis išsiuvinėtas 
juostas, kuriose dėkojama už malonę ir minimas vardas deivės, kuriai 
visa tai buvo paaukota. Tada ji, visų pirma nusišluosčius ašaras, klau- 
piasi ant kelių ir, apkabinusi rankomis dar šiltą aukurą, taip meldžiasi: 

4.— Didžiojo Jupiterio sesuo ir žmona“?! Ar tu ir dabar tebe- 
gyveni senojoj šventovėj Samo saloje, kuri vienintelė didžiuojasi 
mačiusi tavo gimimą, girdėjusi tavo riksmą ir tave išauginusi, ar tebesi 
savo palaimingoj buveinėj didingosios Kartaginos, kuri tave garbina 
kaip mergaitę, ant liūto keliaujančią po dangų, ar saugai netoli 
Inacho““ krantų garsiąsias argiečių sienas, kur į tave žmonės kreipiasi 
jau kaip į Griausmavaldžio žmoną ir dievų karalienę, tu, kurią visi 
Rytai garbina kaip Zigiją, o visi Vakarai vadina Lucina?!, būk mano 
didžiausioje nelaimėje Junona Užtarytoja ir mane, iškentėjusią tiek 
daug vargų, išgelbėk nuo gresiančio pavojaus baimės. Žinau, tu visuo- 
met pagelbsti į pavojų patekusioms nėščioms moterims. 

Šitaip jai maldaujant, staiga pasirodo Junona visoje savo dieviškoje 
didybėje ir sako: 

— O, patikėk manim, aš iš širdies norėčiau išpildyti tavo prašymus! 
Bet stoti prieš Venerą, savo marčią, kurią visuomet mylėjau kaip tikrą 
dukterį, man padorumas neleidžia. Be to, sulaiko mane ir įstatymai, 
draudžiantys priglausti svetimus vergus pabėgėlius be jų šeimininkų 
sutikimo. 

5. Išgąsdinta dar vieno nepasisekimo, niekaip negalėdama surasti 
savo sparnuotojo vyro, praradusi bet kokią viltį išsigelbėti, Psichė 
šitaip ėmė samprotauti: 

— Argi dar mėginti ieškoti kokio nors išsigelbėjimo iš savo vargų 
ir ar jį besurasiu, jei man ir deivės, nors ir norėdamos, niekuo nega- 
lėjo padėti? Kurgi aš, patekusi į tokias pinkles, dabar bėgsiu? Kokia 
pastogė, kokios tamsybės dar gali mane paslėpti nuo skvarbių didžio- 
sios Veneros žvilgsnių? Rinkis pagaliau vyrišką drąsą, atsisakyk tuščios 
vilties, pati savo noru pasiduok deivei į rankas, gal nors pavėluotu 
paklusnumu sušvelninsi jos įnirtingą pyktį. Ką gali žinoti, o gal tą, 
kurio tu taip ieškai, surasi ten — motinos namuose? 

Taip pasiryžusi nusižeminti, nors nieko gero nesitikėdama, o gal 
ir žūti, Psichė svarstė, kaip pradėti atgailauti. 

6. O Venera, atsisakiusi toliau bergždžiai ieškoti žemėje, veržiasi 
į dangų. Jinai įsako paruošti karietą, kurią pats auksakalys Vulkanas 
skoningai ir meniškai buvo padirbęs ir dar prieš vedybas kaip sutuok- 
tuvinę dovaną įteikęs. Ypatingai išdailinęs, nors ir nuėmęs nuo jos 
kiek aukso, padarė ją dar žavingesnę ir brangesnę. Iš daugybės ba- 
landžių, kurie lakioja aplink valdovės kambarį, atsiskiria keturi balta- 
sniegiai, linksmai atskrenda kraipydami mirguliuojančius kaklus, įsi- 
kinko į brangakmeniais žibantį jungą ir, paėmę savo valdovę, džiugiai 
kyla aukštyn. Deivės karietą triukšmingai čirškėdami lydi žvirbliai ir 
kiti saldžiabalsiai paukščiai, kurie, skambiai skardendami orą švel- 
niomis trelėmis, skelbia, kad deivė atvyksta. Traukiasi debesys, atsi- 
veria dangus prieš savo dukterį, su džiaugsmu aukštasis eteris priima 
deivę. Didžiosios Veneros palydovai giesmininkai neišsigąsta susidūrę 
su ereliais ir plėšriaisiais vanagais. 

7. O ji vyksta tiesiai į Jupiterio karališką pilį ir ten išdidžiai 
pareiškia, kad jai būtinai reikia dievų šauklio Merkurijaus pagalbos. 
Nesuraukė Jupiteris savo tamsių antakių ir neatmetė jos prašymo. 
Tada džiūgaujanti Venera, Merkurijaus lydima, išvyksta iš dangaus ir 
susijaudinusi šitaip jam sako: 


— Arkadieti brolau"“, tu žinai, kad tavo sesuo Venera be Merkuri- 
jaus pagalbos niekuomet nieko nenuveikė. Be abejonės, jau girdėjai, 
kiek laiko aš veltui ieškau tos besislapstančios tarnaitės ir negaliu jos 
surasti. Todėl nieko daugiau man nebelieka, kaip tik tavo lūpomis 
viešai pagarsinti, jog už pranešimą, kur ji slapstosi, bus atlyginta. Todėl 
skubiai įvykdyk šį mano nurodymą ir tiksliai nusakyk žymes, iš kurių 

ją būtų galima pažinti, kad jei kas nusikalstų, neleistinai ją slėpda- 
mas, negalėtų išsiginti esą jos nepažinęs. 

Taip sakydama ji padavė jam raštą, kur buvo nurodytas Psichės 
vardas ir visa kita. Po to ji tuojau pat grįžo į savo namus. 

8. Merkurijus neatsisakė padėti. Jis aplakstė visas tautas ir visur 
šitaip skelbė: 

— Jei kas sulaikys bėglę arba parodys, kur slapstosi pabėgusi kara- 
liaus duktė, Veneros tarnaitė, vardu Psichė, tegu atvyksta pas šauklį 
Merkurijų už Murcijos stulpų?*: už šį pranešimą iš pačios Veneros 
jis gaus septynis saldžius bučinius ir dar vieną it medų — su švelniu 
liežuvio prisilietimu. 

Išgirdę tokį Merkurijaus skelbimą, visi mirtingieji, trokšdami tokios 
nepaprastos dovanos, tučtuojau panūdo ieškoti bėglės. Tai paskatino 
Psichę nebedelsti ir kuo greičiausiai įvykdyti savo pasiryžimą. Bet, 
jai besiartinant prie deivės durų, už akių užbėga viena Veneros 
tarnaitė, vardu Patirtis, ir pradeda iš visos gerklės šaukti: 

— Na štai, pagaliau tu, netikėle tarnaite, pajutai turinti ponią? 
Nejaugi, būdama tokia įžūli, apsimeti nežinanti, kiek mes turėjome 
vargo tavęs beieškodamos? Tačiau gerai bent, kad patekai tiesiai 
į mano rankas, taigi į paties Orko nagus įkliuvai ir tuoj pat būsi 
nubausta už tokį savo užsispyrimą, — ir žiauriai pagriebusi ją už plau- 
kų, pradėjo vilkti, o ši nė kiek nesipriešino. 

9. Vos tik Venera pamatė atvestą ir priešais ją pastatytą Psichę, 
pasileido taip kvatoti, kaip kvatoja iš pykčio pasiutę žmonės. Kraty- 
dama galvą ir kasydamasi dešinę ausį, ji tarė: 

— Vadinasi, teikeis pagaliau savo anytą pasveikinti? O gal atvykai 
aplankyti savo vyro, kuris kenčia nuo tavo padarytos žaizdos? Tačiau 
būk rami: aš priimsiu tave taip, kaip dera priimti mielą marčią.— Ir 
sušuko: — Kur yra mano tarnaitės Baimė ir Neviltis? 

Joms įėjus, ji atidavė Psichę kankinti. O jos, klausydamos savo 
valdovės įsakymo, vargšę Psichę smarkiai nuplakė rykštėmis ir, kito- 
kiomis kankinimo priemonėmis nukamavę, vėl atvedė valdovei. 

Tada Venera vėl garsiai nusijuokė ir tarė: 

— Tik pažvelkit, kaip ji, rodydama savo išpampusį pilvą, nori 
sužadinti mūsų pasigailėjimą. Tuo savo puikiuoju kūdikiu ji nori mane 
laiminga senele padaryti! Iš tikrųjų man bus didžiulė laimė, jei aš pa- 
čiame savo amžiaus žydėjime būsiu vadinama senele, o prastos vergės 
sūnus vadinsis Veneros anūku! Tačiau aš, kvailė, be reikalo vadinu jį 
sūnum: ši santuoka nelygi, sudaryta kažkur užkampy, be liudininkų, 

be tėvo sutikimo, todėl jos negalima laikyti teisėta, ir jos vaisius bus 
tik pavainikis, jei apskritai mes leisime tau sulaukti gimdymo laiko. 

10. Tai pasakiusi ji puola Psichę, drasko jos drabužius, rauna 
plaukus, daužo galvą ir visaip skaudžiai muša. Paskui paima kviečių, 
miežių, sorų, aguonų, žirnių, lęšių ir pupų, viską sumaišo į vieną krūvą 
ir kreipiasi į ją: 

— Man atrodo, kad tu, būdama tokia bjauri, ne kuo kitu, kaip tik 
savo stropiu patarnavimu meilužius prisivilioji. Noriu ir aš išbandyti 
tavo sugebėjimus. Išskirstyk šitą sumaišytų sėklų krūvą, atrink kaip 
dera grūdą prie grūdo ir, iki vakaro baigusi darbą, parodysi jį 
man. 

Taip ji, parodžiusi didžiulę sėklų krūvą, išvyko į vestuvių puotą. 
O Psichė nė rankos neištiesė prie šitos netvarkingos ir neatrenkamos 
sėklų krūvos: nežmoniškai sunkaus uždavinio pritrenkta, ji tylėjo it 
stabo ištikta. Tuomet viena maža laukų skruzdėlytė žinodama, koks 
sunkus yra šis darbas, pasigailėjo didžiojo dievo mylimosios ir, pasipik- 
tinusi anytos žiaurumu, mikliai šen bei ten bėgiodama, sušaukė visas 
aplinkui gyvenančias skruzdėles ir tarė joms: 

— Vaisingosios žemės judriosios dukros, pasigailėkite Amūro 
žmonos, pasigailėkite gražios mergaitės ir skubiai padėkite jai, pateku- 
siai į bėdą. 

Atskuba viena po kitos ištisos šešiakojų gyvių voros, kuo stropiau- 
siai atrenka sėklą nuo sėklos ir, suskirsčiusios visą krūvą atskirai pagal 
grūdų rūšis, greitai dingsta iš akių. 

11. Vos tik sutemus grįžta iš vestuvių puotos Venera, prisigėrusi 
vyno, kvepianti balzamu, visą kūną pasidabinusi rožių žiedais. Pama- 
čiusi puikiai atliktą, žmogaus jėgas pranokstantį darbą, ji sušunka: 

— Ne tu, nevykėle, tai padarei, ne tavo rankų čia darbas, bet to, 
kuriam tu, savo, o dar labiau jo paties nelaimei, patikai, — ir, nume- 
tusi jai rupios duonos žiauberę, nuėjo miegoti. Tuo tarpu Kupidonas, 
vienui vienas uždarytas rūmų viduje atskirame kambary, budriai buvo 
saugomas, iš dalies, kad kartais savo vėjavaikišku palaidumu neap- 
sunkintų sau ligos, iš dalies, kad nesusitiktų su mylimąja. Taip abu įsi- 
mylėjėliai, būdami po vienu stogu, tačiau atskirti vienas nuo kito, pra- 
leido niūrią naktį. 

Bet kai tik Aušra su savo vežimu pakilo į dangų, Venera pasišaukia 
Psichę ir kreipiasi į ją šitokiais žodžiais: 

— Ar matai antai tą mišką, nusitęsusį palei upę, kurios vandenys 
išteka iš kalnų šaltinių? Ten be jokios priežiūros ganosi riebios avys, 

apaugusios žėrinčia auksu vilna. Įsakau tau gauti kuriuo nors būdu 
kuokštą šitos brangios vilnos ir tučtuojau atnešti man. 

12. Noriai išvyko Psichė, tačiau ne įsakymo vykdyti, o pasiryžusi 
šokti į upę ant uolų ir taip susirasti ramybę po tų visų negandų. Bet iš 
ten, iš upės, malonios muzikos kūrėja, žalioji nendrė““, švelniam vėje- 
liui palengvėle dvelkiant, aukštesnių jėgų įkvėpta, šitaip ėmė šnabždėti: 

— Psiche, tiek vargų iškentėjusi! Nesuteršk savo nelaiminga 
mirtimi mano šventų vandenų ir nesiartink šią valandą prie baisiųjų 
avių. Mat įkaitusios nuo svilinančios saulės jos ima padūkusiai siautėti 
ir tai smailiais ragais, tai kietom kaip akmuo kaktom, o kartais nuo- 
dingais įkandimais žmones pasmerkia myriop. Bet kai vidurdienio 
kaitra atlėgs ir avys nurims prie drėgme alsuojančios upės, tada galėsi 
pasislėpti po anuo plačiašakiu platanu, kuris geria iš to paties šaltinio 
kaip ir aš. O kai tik pasibaigs tas siutimas ir nurimusios avys suguls 
poilsio, rasi miške auksinės vilnos, prikibusios ant tankių krūmų. 

13. Taip paprasta ir gailestinga nendrė mokė vargšę Psichę, kaip 
išsigelbėti. Psichė ne tik atidžiai išklausė jos patarimų, bet viską tiksliai 
išpildžiusi be jokio vargo prisirinko pilną užantį geltono minkštos 
vilnos aukso ir nunešė Venerai. Nors ir toks pavojingas buvo šis 
antrasis darbas, deivės pagyrimo Psichė nesusilaukė; suraukusi anta- 
kius ir gaižiai šypsodamasi, ji pasakė: 

— Žinau, koks pasileidėlis atliko ir šitą darbą. Bet dabar aš jau 
kaip reikiant ištirsiu, ar iš tikro tu apdovanota tokia drąsa ir tokia 
nepaprasta išmintim. Ar matai ana ten, virš tos aukščiausios uolos, 
stataus kalno viršūnę, kur iš juodo šaltinio išteka tamsūs vandenys? 
Pasiekę artimiausią slėnį, jie drėkina Stikso pelkes ir maitina šniokš- 
čiančias Kokito?? bangas. Tai va, nedelsdama nueik prie gilaus šaltinio 
ištakos ir atnešk man šalto kaip ledas vandens, pasėmusi šiuo indeliu. 

Tai pasakiusi Venera padavė dailiai šlifuotą krištolinį indą, piktai 
prigrasinusi. 

14. O Psichė, uoliai pagreitinusi žingsnius, skuba į pačią aukščiau- 
sią kalno viršūnę, tikėdamasi bent ten surasti savo vargingo gyvenimo 
galą. Bet kai tik ji priėjo arčiau, pamatė, kad jos didžiulis žygis yra 
kupinas mirtinų pavojų. Mat milžiniška uola, stačiai kylanti aukštyn, 
buvo neįkopiama. Iš uolos vidurio liejosi baisūs vandenys, kurie, 
ištryškę iš angos, šlaitais krito žemyn ir siauru uoloje išgraužtu taku 
nematomi tekėjo į artimiausią slėnį. Iš dešinės ir iš kairės, ilgus savo 
kaklus iš uolų įdubimų ištiesę, tykojo žiaurūs slibinai, kurie amžinai 
budėjo niekad nesumerkdami akių. Be to, ir patys vandenys mokėjo 

apsisaugoti dažnai šūkčiodami: „Eik šalin! Žiūrėk! Ką darai? Kur eini? 
Saugokis! Bėk! Pražūsi!“ Pamačiusi šitokias nenugalimas kliūtis, Psi- 
chė tarsi suakmenėjo, ir nors jos kūnas buvo čia, bet jinai jau nieko 
nebejautė; užgriūta milžiniškų pavojų, ji nebeturėjo net paskutinės 
paguodos — ašarų. 

15. Tačiau nekaltos sielos kančios neliko nepastebėtos teisingų jų 
gerosios apvaizdos akių. Staiga atsirado, plačiai išskėtęs sparnus, aukš- 
čiausiojo Jupiterio karališkasis paukštis — plėšrusis erelis. Prisiminęs 
jam padarytas senas paslaugas — mat Kupidono vadovaujamas jis 
Jupiteriui pagrobė frygą vyno pilstytoją““, panorėjo atsidėkoti tam 
dievui, padėdamas nelaimės ištiktai jo žmonai. Jis paliko aukštuosius 
padangių kelius ir, nusileidęs ties mergaitės galva, taip į ją prakalbėjo: 

— O kvailute, tu nieko nesupranti apie tokius dalykus! Nejaugi 
tikiesi pavogti iš šito tokio švento ir tokio baisaus šaltinio bent vieną 
lašelį ar bent prie jo prisiartinti? Argi negirdėjai, kad ir dievams, 
net pačiam Jupiteriui, šitie Stikso vandenys kelia išgąstį, ir kaip jūs 
prisiekiate dievų vardais, taip dievai prisiekia Stikso didybe? Bet 
duok šen ąsotėlį. 

Tuoj pačiumpa jį savo nagais ir, sparnų mostais išlaikydamas 
pusiausvyrą, palinkdamas tai į dešinę, tai į kairę, sklendžia tarp 
slibinų nasrų su iššieptais dantimis ir trišakiais liežuviais. Tūžmingi 
vandenys liepia pasitraukti, jei norįs išlikti gyvas, bet erelis pameluo- 
ja: esą Venera jam įsakiusi, ir jis jai patarnaująs. Taip jis lengviau 
pasiekia šaltinį. 

16. Gavusi pilną indą, Psichė džiaugdamasi skubiai nunešė jį 
Venerai. Tačiau nė šį kartą jai nepavyko palenkti į savo pusę įpykusios 
deivės. Venera, grasindama dar didesniais ir pragaištingesniais dar- 
bais, piktdžiugiškai pasakė: 

— Kaip matau, tu esi didelė ir patyrusi burtininkė, jeigu taip 
lengvai susidorojai su šitokiais mano uždaviniais. Bet dar vieną pa- 
slaugą, mano brangute, turėsi atlikti. Imk šitą dėžutę,— ir padavė 
jai, — ir skubėk tiesiai į požemio karalystę, į paties Orko mirusiųjų 
buveinę. Ten įteiksi dėžutę Prozerpinai ir pasakysi: „Venera prašo 
tave atsiųsti jai truputėlį savo grožio, kad bent vieną dienelę būtų 
graži. Mat visą savo grožį išeikvojo ir prarado beslaugydama sergantį 
sūnų“. Bet sugrįžk negaišdama, nes man jau reikia išsitepti, kai 
vyksiu į dievų susirinkimą. 

17. Tada Psichė labiau nei bet kada pajuto, kad prisiartino jos 
paskutinės dienos; nuvijusi šalin bet kokias viltis, ji aiškiai suprato, 

kad yra siunčiama tiesiai į pražūtį. Kaipgi kitaip? Juk jai įsakoma 
pačiai savo kojomis vykti į Tartarą, pas mirusiųjų vėles. Ilgiau nedels- 
dama ji pasuka į vieną labai aukštą bokštą, pasiryžusi nuo jo šokti 
stačia galva žemyn, nes mano, kad tai bus tiesiausias ir gražiausias 
kelias nužengti jai į požemio pasaulį. Tačiau bokštas staiga prabyla 
ir sako: 

— Kodėl tu, vargšele, nori nusižudyti šokdama žemyn? Kodėl 
taip lengvapėdiškai traukies nuo šio naujo pavojaus ir žygio? Mat jeigu 
jau kartą tavo dvasia nuo kūno atsiskirs, iš tikro nusileisi į Tartaro 
gelmes, bet iš ten jokiu būdu nebegalėsi sugrįžti. Paklausyk manęs. 

18. Netoli nuo čia yra Lakedaimonas, garsus Achajos miestas. 
Jo kaimynystėj, nuošaliose vietose, ieškok Tenaro tarpeklio. Ten yra 
Dičio?' kiaurymė, ir pro jos atvirus vartus matyti nepereinamas takas. 
Kai tik peržengusi slenkstį į jį įstosi, toliau eidama tiesiai, pasieksi 
pačius Orko rūmus. Tačiau per tas tamsybes tuščiomis negalėsi per- 
eiti: turėsi abiejose rankose neštis po gabalą miežinio ragaišio, iškepto 
su medaus vynu, o burnoje laikyti du pinigus. Paėjusi gerą galą 
šituo mirties keliu, sutiksi šlubą asilą, žabais nešiną, su tokiu pat šlubu 
jo varovu, kuris prašys tave pakelti ir paduoti jam keletą nukritusių 
nuo asilo žabelių, bet tu nė žodžio netarusi tyliai praeik pro šalį. 
Netrukus prieisi mirusiųjų upę, per kurią kelia tam darbui paskirtas 
Charonas. Jis tuojau paprašo sumokėti ir tik tada nuplukdo keleivius 
savo pintiniu laiveliu į kitą krantą. Taigi ir tarp mirusiųjų klesti 
gobšumas: nei Charonas, nei pats Ditis, tasai didysis dievas, nieko 
veltui nedaro; todėl mirštantis vargšas turi apsirūpinti kelionpinigiais 
ir, jei kartais jis neturės rankoje varioko, niekas jam neleis iškvėpti 
dvasios. Šitam bjauriam seniui atsilyginti duosi vieną pinigą, kurį 
nešies, tik žiūrėk, kad jis savo ranka išsiimtų iš tavo burnos. Maža to, 
kai kelsies per šituos lėtus vandenis, vienas senis numirėlis, plaukda- 
mas paviršiuje, kels į tave savo suvytusias rankas ir maldaus priimti jį 
valtin, bet tu nepasiduok šitam neleistinam gailestingumui. 

19. Kai persikelsi per upę ir paėjėsi kiek toliau, senės audėjos, 
įnikusios į audimą, ims tave prašyti, kad truputį pridėtum rankas prie 
jų darbo, tačiau tau nevalia jo net paliesti. Juk visa tai ir daugybė 
kitų dalykų bus tau Veneros spąstai, kad išleistum iš rankų bent vieną 
ragaišio gabalą. Ir nemanyk, kad netekti šito paprasto miežinio ra- 
gaišio yra menkas nuostolis: jeigu nors vieną gabalą prarasi, šio pasau- 
lio šviesos neberegėsi. Prie pat Prozerpinos tamsiosios buveinės 
slenksčio visuomet guli ir saugoja erdvius Dičio rūmus trigalvis milži- 

niškas ir baisus šuo““, kuris griausmingai skalydamas tuščiai gąsdina 
numirėlius, nes nieko bloga jiems padaryti negali. Duok jam vieną 
ragaišio gabalą ir, lengvai pro jį praėjusi, pateksi pas pačią Prozer- 
piną, kuri tave draugiškai ir maloniai priims, pasiūlys minkštai atsi- 
sėsti ir paragauti puikių užkandžių. Tačiau tu atsisėsk ant žemės ir 
valgyk tiktai paprastą duoną. Po to pasisakyk, ko atėjusi, ir paėmusi, 
ką ji tau duos, grįžk atgal. Šuns įniršį nuramink likusiu ragaišiu, o 
šykščiajam keltininkui atiduok antrą pinigą. Persikėlusi per upę, ei- 
dama tais pačiais takais, tu vėl pamatysi dangaus žvaigždynų šviesą. 
Bet šalia visų kitų įspėjimų, turiu ypač tave įspėti, kad šiukštu neatida- 
rytum dėžutės, kurią neši, ir nedirstelėtum iš smalsumo, kokie dieviško 
grožio turtai joje paslėpti. 

20. Tokius pranašingus žodžius pasakė aiškiaregis bokštas. 

Psichė nedelsdama išvyksta į Tenarą, pasiėmusi, kaip reikėjo, pini- 
gų bei ragaišio, ir leidžiasi į požemio karalystę. Tylomis praėjusi luošą 
asilo varovą, davusi valtininkui pinigą už perkėlimą, neišklausiusi pa- 
viršiuje plaukusio numirėlio prašymo, praleidusi pro ausis apgaulingus 
audėjų pasiūlymus, ragaišiu užkimšusi šuniui nasrus, ji galiausiai 
patenka į Prozerpinos rūmus. Nepriėmusi požemio karalienės pasiūly - 
mo sėstis į puikią kėdę ir skaniai pavalgyti, ji atsisėda žemai prie jos 
kojų, valgo tik paprastą duoną ir pasako, ko Venera ją čia atsiuntusi. 
Tuoj pat gavusi slaptai pripildytą ir uždarytą dėžutę, nutildžiusi kitu 
ragaišio gabalu šuns skalijimus, atidavusi likusį pinigą valtininkui už 
perkėlimą, ji daug gyviau nei nusileisdama pabėga iš požemio karalys- 
tės. Sugrįžusi atgal ir pagarbinusi šviesiąją dieną, nors ir skuba įvyk- 
dyti įsakymą, tačiau ją pagauna lengvabūdiškas smalsumas. 

— Kokia aš kvailė! — taria ji pati sau.— Nešu rankose dieviš- 
kąjį grožį ir negi nė kiek juo nepasinaudosiu! Gal bent tada patiksiu 
savo gražuoliui mylimajam! 

21. Su tais žodžiais ji atidaro dėžutę. Tačiau ten nėra jokio daikto, 
Jokio grožio, tik požemio pasaulio miegas, tikras mirusiųjų miegas. 
Atvožus dėžutės dangtelį, jis tuoj apninka ją, pasilieja visame kūne 
kaip tirštas rūkas, persmelkia visus sąnarius ir čia pat ant kelio parkri- 
tusią visiškai užvaldo. Ir guli ji nejudėdama — tikras miegantis 
lavonas! 

O Kupidonas, kurio sunki žaizda jau buvo užgijusi, nebegalėjo 
ilgiau ištverti nepamatęs Psichės. Išlėkęs pro siaurą langą to kambario, 
kuriame buvo uždarytas, atsigavusiais po ilgoko poilsio sparnais 
labai greit nuskrenda pas savo Psichę. Rūpestingai nuima nuo jos 

miegą, uždaro jį atgal į dėžutę ir, pažadinęs Psichę nepavojingu 
savo strėlės įdūrimu, sako jai: 

— Štai ir vėl tu, vargšele, vos nepražuvai per tą savo smalsumą. 
Dabar skubiai vykdyk uždavinį, kurį tau mano motina pavedė, o toliau 
aš pats viskuo pasirūpinsiu. 

Tai taręs įsimylėjėlis suplasnojęs sparnais pakilo, o Psichė skubiai 
nunešė Venerai Prozerpinos dovaną. 

22. Tuo tarpu Kupidonas, kankinamas stiprios meilės ir bijodamas 
šnairuojančios motinos staigaus rūstumo, griebiasi senų savo gudry- 
bių. Greitaisiais sparnais pasiekęs dangaus skliautą, jis puola maldauti 
didįjį Jupiterį, išdėstydamas jam savo reikalą. Tada Jupiteris, patapš- 
nojęs Kupidonui per skruostą ir ranka prisitraukęs prie savęs, pa- 
bučiuoja jį sakydamas: 

— Nors tu, mano sūnau, niekuomet nerodei dievų nutarimu man 
skirtos pagarbos, o atvirkščiai, tą mano širdį, kuri nustato stichijų 
dėsnius ir žvaigždynų kelius, nuolat sužeisdavai ir neretai, sukel- 
damas žemiškas meilės aistras, ją teršei; versdamas laužyti įstatymus, 
ypač Julijaus įstatymą““, ir ardyti viešąją tvarką begėdišku ištvir- 
kavimu, gėdingai keisti savo kilnią išvaizdą į gyvatės, ugnies, žvėries, 
paukščio, naminio gyvulio pavidalą, tu žeidei mano garbę ir teršei gerą 
mano vardą. Tačiau, būdamas atlaidus ir atsimindamas, kad tave šitos 
mano rankos užaugino, aš viską padarysiu, jei tik sugebėsi apsisaugoti 
nuo savo varžovų. O atsilygindamas už šitą geradarystę, turėsi man 
atiduoti šiuo metu gražiausią žemėje mergaitę, jei tokia yra. 

23. Tai pasakęs liepia Merkurijui tučtuojau sušaukti visus dievus 
į susirinkimą ir paskelbti, kad neatvykęs į šį dangaus gyventojų 
pasitarimą bus nubaustas dešimčia tūkstančių numų. Iš baimės dan- 
gaus posėdžių salė bemat pasidaro sausakimša. Sėdėdamas aukštam 
soste, didysis Jupiteris šitaip prabyla: 

— Dievai, įtraukti į Mūzų sąrašus“! Visi jūs, be abejo, gerai 
pažįstate šitą jaunuolį, kurį aš savo rankomis išauginau. Nusprendžiau, 
kad karštus jo pirmosios jaunystės geidulius reikia vienaip ar kitaip 
pažaboti. Gana jau, kad kasdien jo geras vardas teršiamas pasakoji- 
mais apie jo svetimoteriavimą ir visokį ištvirkavimą. Reikia pašalinti 
bet kokią progą taip elgtis ir suvaržyti jo jaunatvišką palaidumą vedy- 
bomis. Jis pats išsirinko sau mergaitę ir atėmė jai nekaltybę: tegu 
pasiima, tegu turi ją sau ir tegu visuomet Psichės glėbyje džiaugiasi 
meile.— Ir, kreipdamasis į Venerą, kalbėjo toliau: — O tu, dukra, 
nė kiek nesigraudink ir nesibijok įsileisti į savo kilmingą giminę 

mirtingos mergaitės. Aš padarysiu, kad šitos vedybos bus lygios, tei- 
sėtos, atitinkančios civilinės teisės nuostatus.— Tučtuojau jis įsakė 
Merkurijui surasti Psichę ir atsivesti į dangų. Duodamas jai taurę amb- 
rozijos, tarė: 

— Išgerk ją, Psiche, ir būk nemirtinga! Niekuomet Kupidonas 
nebepasitrauks iš tavo glėbio ir šios vedybos bus jums amžinos. 

24. Nedelsiant iškeliama šauni vestuvių puota. Garbingiausioje 
vietoje atsigulė jaunavedys, prie krūtinės prisispaudęs Psichę. Panašiai 
užėmė vietas ir Jupiteris su savo Junona, o paskui iš eilės ir visi kiti 
dievai. Nektaro, tai yra dievų vyno, taures Jupiteriui padavinėjo jo 
pilstytojas — kaimo berniukas Ganimedas, o kitus aptarnavo Liberis; 
Vulkanas gamino valgius, Horos apibėrė visus raudonomis rožėmis 
ir kitomis gėlėmis, Gracijos visur šlakstė balzamą, Mūzos linksmino 
savo skambiomis dainomis, Apolonas skambindamas kitara dainavo, 
o gražioji Venera šoko į švelnios muzikos taktą — jai pritarė Mū- 
zos, choru dainuodamos, Satyras grojo fleita, o Panas pūtė švilpynę. 
Taip iškilmingai Psichė tapo Kupidono žmona. Kai atėjo laikas, jie 
susilaukė dukters, kurią mes vadiname Aistra. 

25. Taip belaisvei mergaitei pasakojo ta iškvaišusi ir pusgirtė senė. 
O aš, netoliese stovėdamas, prisiekiu Herkuliu, gailėjaus, kad neturiu 
rašomosios lentelės ir stiliaus: būčiau užrašęs tokią puikią pasaką. Ir 
štai po kažkokio sunkaus susirėmimo grįžta plėšikai su grobiu; kai 
kurie iš jų, greičiausiai smarkesnieji, sužeisti. Šiuos palikę namie 
žaizdų gydytis, skuba, kaip patys sakė, prie savo kažkokioje landynėje 
likusio paslėpto grobio. Paskubomis prariję keletą kąsnių, tvodami 
lazdomis, išsivaro mane ir arklį tiems jų daiktams nešti. Išvarginti dau- 
gybės nuokalnių ir statumų, vakarop pasiekiame kažkokį urvą. Ten 
apkrovę mus įvairiais daiktais ir nė valandėlės nedavę atsikvėpti, vėl 
tučtuojau varo atgal ir taip pasiutiškai skuba, jog aš, be atvangos 
daužomas ir stumdomas, suklumpu ant pakelėje gulinčio akmens. Tada 
pasipila dar daugiau smūgių ir mane, nors jau luošą dešiniąja blauzda 
ir kairiąja kanopa, vis dėlto šiaip taip priverčia atsikelti. 

26. Tada vienas iš jų sako: 

— Kaip ilgai mes veltui maitinsim šį niekam tikusį, be to, dabar 
dar ir apšlubusį asilą? 

O kitas pritaria: 

— Matyt, kaire koja jis peržengė mūsų namų slenkstį, nes nuo 
to laiko jokio pelno negavome, o narsiausieji iš mūsų buvo sužeisti 
arba užmušti. 

— Aš jus patikinu, kad vos tik jis norom nenorom nutemps šitą 
krovinį, nustumsiu jį nuo uolos: tai bus puikus maistas pesliams. 

Taip šitiems maloniems žmonėms besišnekučiuojant apie mano 
galą, mes ir namus priėjome, nes iš baimės mano kojos virto sparnais. 
Tada paskubomis jie nukrauna, ką buvome atnešę, ir nepasirūpinę 
nei mūsų pašerti, nei manęs nugalabyti, susikviečia namie pasilikusius 
sužeistus sėbrus ir vėl išbėga patys parsinešti grobio likučių, nes jiems 
jau įkyrėjo, jų žodžiais tariant, tas mūsų vangumas. Tačiau mane 
nemažas nerimas graužė, kai pagalvodavau apie grasinimus mane 
užmušti. Ir taip aš kalbėjau pats sau: 

— Ko stovi, Lucijau? Kokios dar naujienos lauki? Pats rūsčiau- 
sias mirties nuosprendis plėšikų tau jau yra parengtas. Jam įvykdyti 
nereikia daug vargo. Juk matai čia pat esančias uolas su kyšančiais iš 
jų aštriais akmenimis, kurie tave, dar nespėjus; žemyn nuriedėti, 
sudraskys į gabalus. Juk garsioji tavo magija tesuteikė tau vien asilo 
išvaizdą ir kančias, o nedavė tau storos asilo odos, tik švelnią dėlės 
odelę. Ryžkis pagaliau ir, kol dar nevėlu, pamėgink išsigelbėti. Dabar 
tau puikiausia proga pabėgti, kol nėra plėšikų. O gal bijai tos leisgyvės 
senės sargybos? Spirsi kartą nors ir šluba koja, ir bus baigta su ja. Bet 
į kokį kraštą bėgti, kas priglaus mane? Čia tai jau nevykusi ir tikrai 
asiliška mintis. Koks gi keleivis nepanorės paimti manęs, kad galėtų 
joti? 

27. Gyvai pasimuistęs, staiga nutraukiu pavadį, kuriuo buvau 
pririštas, ir visomis keturiomis šoku bėgti. Tačiau negalėjau pasprukti 
nuo akylos senės aštrių kaip vanago akių. Nes kai tik pamatė mane 
palaidą, iškart ryžtingai šoko — visai ne pagal savo lytį ir amžių, 
griebė už pavadžio ir ėmė tempti mane atgal. O aš, atsimindamas 
pražūtingą plėšikų nutarimą, neparodžiau jokio gailesčio ir, spyręs 
užpakalinėmis kojomis, akimirksniu partrenkiau ją ant žemės. Tačiau 
ji, nors ir gulėdama, taip stipriai buvo įsitvėrusi pavadžio, jog bėgda- 
mas dar kurį laiką ją vilkau. O ji garsiai klykdama šaukėsi į pagalbą 
stipresnių rankų. Bet veltui ji rėkė ir tuščiai triukšmavo, niekas nega- 
lėjo suteikti jai pagalbos, nes nieko nebuvo. Tik ta viena belaisvė 
mergaitė, išgirdusi triukšmą, išbėgo ir pamatė, prisiekiu Herkuliu, tik- 
rai įsidėmėtiną reginį: senę lyg kokią Dirkę“! pririštą — tik ne prie 
Jaučio, o prie asilo! Tada toji mergaitė, apsišarvavusi vyriška drąsa, 
pasiryžo puikiam žygiui: ištraukusi iš senės rankų pavadį, ramiu balsu 
mane susistabdo ir, mikliai užsėdusi, vėl ragina bėgti. 

28. O aš, pasiryžęs pats pasprukti ir kartu mergaitę išvaduoti, be to, 

be atvangos raginamas rykštės, lėkiau kaip žirgas, net žemė dundėjo, 
ir atsakydamas į švelnius mergaitės paskatinimus, bandžiau net 
nusižvengti. Kartais, neva norėdamas pasikasyti nugarą, pasukęs galvą 
bučiavau gražias mergaitės kojas. Pagaliau ji, gailiai atsidususi ir 
pakėlusi susirūpinusias akis į dangų, pradėjo maldauti: 

— (O aukščiausieji dievai, pagelbėkite nors dabar man, atsidūrusiai 
didžiausiuose pavojuose! Ir tu, žiaurusis Likime, nustok mane perse- 
kioti. Pakankamai prisidžiaugei mano nelaimėmis ir kančiomis. O tu, 
mano laisvės ir mano išsigelbėjimo viltie! Jei tik parneši mane sveiką 
namo, jei grąžinsi tėvams ir mano puikiajam sužadėtiniui, kaip aš tau 
būsiu dėkinga, kaip tave gerbsiu, kokio maisto tau duosiu! Pirmiausia 
šituos tavo karčius gražiai sušukavusi padabinsiu savo mergiškomis 
rankomis, plaukus ant kaktos sugarbanosiu ir lygiai perskirsiu; tavo 
uodegos ašutus, kurie dabar yra neprižiūrimi ir susivėlę, atsidėjusi 
švelniai suglostysiu; apkabinėsiu tave auksiniais rutuliukais, kurie 
blizgės kaip dangaus žvaigždės, ir kur tik pasirodysi, tavim džiaugsis 
žmonių minios. Šilkinėje prijuostėje atnešiu tau riešutų ir kitų skanu- 
mynų, kasdien tave penėsiu kaip savo išgelbėtoją. 

29. Tačiau be puikaus maisto, be ramaus poilsio ir palaimos per 
visą gyvenimą, tu dar džiaugsies ir pelnyta garbe. Mat aš ketinu 
įamžinti nūdienę laimę bei dieviškos globos atminimą, ir paveikslą, 
kuriame bus atvaizduotas šis pabėgimas, pakabinsiu savo namų atriju- 
je. Visi apžiūrinės jį, klausysis pasakojimų ir mokytų žmonių knygose 
skaitys šią paprastą istoriją, pavadintą: „Karalaitė, ant asilo pabėgusi iš 
nelaisvės“. Tu būsi priskirtas prie senovės stebuklų. Dėl šio gyvo 
pavyzdžio galėsime patikėti, kad Friksas ant avino perplaukė Heles- 
pontą, e Arionas bėgo ant delfino, kad Europą jautis nešė ant 
nugaros““. O jeigu tiesa, kad Jupiteris baubė pavirtęs jaučiu, tai gal 
kartais ir mano asile slypi koks nors žmogaus pavidalas arba kokia 
dieviška būtybė? 

Kol mergaitė šitaip porino ir žadėjo, ne kartą grįždama prie to 
paties ir protarpiais giliai atsidusdama, mes pasiekėme vieną kryžkelę. 
Čia ji, pagriebusi už apynasrio, iš visų jėgų stengėsi pasukti mane į 
dešinę, kadangi kaip tik šitas kelias vedė į jos tėviškę. O aš žinoda- 
mas, kad plėšikai šiuo keliu nuvyko savo likusio grobio, smarkiai spy- 
riojausi ir taip pats savo širdyje be žodžių jai kalbėjau: 

— Ką darai, nelaimingoji mergaite? Ką darai? Kodėl skubi mir- 
čiai į nagus? Kur nori mane nukreipti? Juk ne vien tu žūsi, bet ir mane 
nuvesi į pražūtį. 

Kol mes taip tampėmės į priešingas puses ir pešėmės tarsi dėl 
žemės nuosavybės ar tarsi kelią kaip palikimą besidalindami, savo 
grobiu nešini užklumpa mus plėšikai. Mėnuliui šviečiant jau iš tolo 
mus pažinę, pasveikina piktai kvatodami. 

30. Vienas iš jų taip mus užkalbina: 

— Kur jūs naktį trankotės? Ar nebijote per patį vidurnaktį nei 
dvasių, nei vaiduoklių? Tu, kuklioji mergaite, turbūt skubi savo tėvų 
aplankyti? Bet mes tavęs vienos nepaliksime ir parodysime trumpesnį 
kelią pas tavo tėvus. 

Tai pasakęs jis sugriebė ranka už pavadžio, apgręžė mane atgal, 
kaip paprastai nepašykštėdamas smūgių gumbuota lazda, kurią laikė 
rankoje. Tada, matydamas artėjančią pražūtį, aš nenoromis prisi- 
miniau savo kojos skausmą ir pradėjau kinkuodamas galva šlubuoti. 
O tas, kuris mane buvo apgręžęs, šaukė: 

— Va kaip! Tu jau vėl šlubuoji ir svirduliuoji! Tos tavo sukiužu- 
sios kojos bėgti gali, o eiti nepajėgia! Juk ką tik buvai greitesnis net už 
sparnuotąjį Pegasą! 

Kol malonusis palydovas, vanodamas man kailį, šitaip su manim 
juokavo, priėjome pirmąsias jų būstinės užtvaras. Ir štai matom: ant 
vieno aukšto kipariso šakos kabo virve pasikorusi toji senė! Tuojau ją 
nutraukė ir, net virvės nenuėmę, nuvertė žemyn nuo uolos. Tada mer- 
gaitę surišo pančiais ir puolė kaip žvėrys valgyti vakarienės, kurią pas- 
kutiniam atsisveikinimui buvo pataisiusi nelaimingoji senė. 

31. Kai godžiai rydami viską sukirto, pradėjo tarp savęs tartis, 
kaip mus nubausti ir atkeršyti. Kaip ir kiekviename triukšmingame 
susirinkime buvo įvairių nuomonių: vienas manė, kad mergaitę reikia 
gyvą sudeginti, kitas patarė ją žvėrims išmesti, trečias reikalavo prie 
kryžiaus prikalti, ketvirtas siūlė kankinti visokiais būdais. Bet visi 
kaip vienas sutarė, jog jai teks mirti. Tada vienas iš jų, nutildęs triukš- 
mą, taip prabilo: 

— Nei mūsų visos draugijos, nei kiekvieno iš mūsų padorumas, 
nei mano paties santūrumas neleidžia atkeršyti jai žiauriau, negu to 
reikalauja nusikaltimas. Nereikia griebtis nei žvėrių, nei kryžiaus, 
nei ugnies, nei kankinimų, nei kaip kitaip pagreitinti jai mirtį. Taigi 
klausykite mano patarimo ir leiskite mergaitei gyventi, bet gyventi 
taip, kaip ji to nusipelnė. Jūs dar neužmiršote, ką jau seniau nutarėte 
dėl šio visąlaik rambaus ir baisaus rajūno asilo. Be to, jis ką tik buvo 
apsimetęs luošu ir padėjo mergaitei bėgti. Taigi aš siūlau rytoj jį pa- 
pjauti, o paskui, perrėžus pilvą, išimti vidurius, į vidų įkišti nuogą 

mergaitę, kurią jis vietoj mūsų pasirinko, ir užsiūti taip, kad tik 
mergaitės galva kyšotų, o visas kūnas slėptųsi po jo oda. Tada šitaip 
iškimštą asilą padėsime ant kokios nors aukštos uolos ir paliksime 
saulei kepinti. 

32. Tuo būdu abu nusikaltėliai patirs visa, ką jūs teisingai nu- 
sprendėte: asilas mirtį, kurios jau seniai nusipelnė, o mergaitė bus ir 
žvėrių suėsta, nes jos kūną grauš kirminai, ir ugnies sudeginta, nes 
nepaprastai karšta saulė svilins asilo pilvą, ir ant kryžiaus bus kan- 
kinama, nes šunys ir vanagai tampys jos vidurius. Be to, pagalvokite 
ir apie kitas jos kančias: ji turės gyventi žvėries lavono viduj, turės 
uostyti karščiui svilinant bjauriausią smarvę, pamažu sunyks nuo ilgo 
badavimo; galų gale ji negalės net sau galo pasidaryti, nes rankos bus 
nelaisvos. 

Po tų žodžių plėšikai su didžiausiu džiaugsmu pritarė šitokiam 
pasiūlymui. Tai girdėdamas savo ilgomis ausimis, jau apraudojau 
save, rytojaus dieną turintį virsti lavonu. 

SEPTINTA KNYGA 


1. Kai tik, išblaškiusi nakties tamsybes, pradėjo brėkšti diena ir 
skaisti saulė nušvietė viską aplinkui, atvyko kažkoks žmogus. Iš jo pasi- 
sveikinimų su kitais galėjai suprasti, kad jis irgi plėšikas. Atsisėdęs prie 
pat landynės angos ir giliai atsikvėpęs, savo draugams jis pranešė tokią 
žinią: 

— Dėl hipatiečio Milono namų, kuriuos mes neseniai apiplėšėme, 
nėra ko nerimauti, — mums negresia pavojus. Mat po to, kai jūs su 
didžiausiu narsumu susišlavėte visą jo turtą ir grįžote į mūsų būstinę, aš 
įsimaišiau į ten susibūrusių žmonių minią ir apsimestinai dejavau bei 
piktinausi norėdamas sužinoti, kaip bus nutarta tyrinėti šitą įvykį, ar 
bus ir kokiu būdu bus sekami plėšikai, ir jums viską pranešti, kaip jūs 
mane buvote įpareigoję. Visi žmonės lig vieno, nė kiek neabejodami 
ir turėdami patikimų įrodymų, nutarė, kad tikrasis apiplėšimo kalti- 
ninkas būsiąs kažkoks Lucijus, kuris prieš keletą dienų, suklastojęs 
rekomendacinį laišką, Milonui buvo prisistatęs kaip padorus žmogus. 
Savo melagystėmis jis taip Milonui įsiteikęs, jog buvęs priimtas kaip 
svečias ir net laikomas artimiausiu šeimos bičiuliu. Pagyvenęs ten 
keletą dienų, dėdamasis įsimylėjęs, jis apsukęs Milono tarnaitei galvą 
ir tuo būdu galėjęs gerai ištirti durų užraktus ir rūpestingai apžiūrėti 
tas vietas, kur paprastai buvo laikomi šeimininko turtai. 

2. Akivaizdus jo nusikaltimo įrodymas buvo dar ir tai, kad kaip 
tik tą pačią naktį ir pačiu apiplėšimo metu jis pabėgęs ir po to jau 
niekur nebepasirodęs. Jis turėjęs ir gerą pabėgimo priemonę, kad 
mėtydamas pėdas kuo greičiausiai dingtų persekiotojams iš akių, — 
išsivedė kartu ir savo baltą arklį. Tiesa, Milono namuose liko jo vergas, 
iš kurio žmonės tikėjosi sužinoti apie jo pono nusikaltimą ir planus. 
Jis valdžios įsakymu buvo suimtas ir įkištas į miesto kalėjimą, o kitą 
dieną, beveik iki mirties visokiomis priemonėmis nukankintas, nieko 
neprisipažino. Tada į to Lucijaus tėviškę pasiuntė daug žmonių jo 
surasti, kad būtų nubaustas už savo nusikaltimą. 

Jam taip pasakojant, aš lyginau ankstesnį to laimingojo Lucijaus 
gyvenimą su dabartiniu apverktinu asilo likimu ir giliai dūsavau. 
Dabar supratau, jog ne veltui išmintingi senovės vyrai skelbė: Fortūna 
yra akla ir neturi akių; tokią ją ir vaizdavo. Savo dovanas ji visuomet 
teikia blogiems ir nevertiems, be jokios dingsties išsirenka kurį nors 
mirtingąjį ir dažniausiai apsistoja prie tų, kurių iš tolo turėtų lenktis, 
jeigu juos matytų. Bet pikčiausia yra tai, jog ji mus vertina labai 
neteisingai, net nepaisydama nusistovėjusios viešosios nuomonės, ir 
išeina, kad blogas žmogus didžiuojasi geru vardu, o pats nekalčiausias, 
atvirkščiai, kenčia nuo piktų liežuvių. 

3. Štai pagaliau ir mane žiauri jos išdaiga pavertė gyvuliu, ir 
dar žemiausios rūšies keturkoju. Regis, jog ir pats pikčiausias žmogus 
turėtų pasigailėti ir užjausti pakliuvusį į tokią nelaimę, bet štai dar esu 
kaltinamas, neva karštai mylimą šeimininką apiplėšęs! Tokį nusikal- 
timą kiekvienas galėtų pavadinti ne apiplėšimu, o veikiau tėvažudyste. 
Deja, aš negalėjau apsiginti ar bent vienu žodžiu paneigti kaltinimo. 
Tačiau kad tokio didelio nusikaltimo akivaizdoje neatrodyčiau esąs 
nešvarios sąžinės ir tylėjimu tarsi patvirtinąs savo kaltę, aš nebeiškentęs 
norėjau tiek sušukti: „Ne, nepadariau!“ Tačiau tik pirmąjį žodį kelis 
kartus garsiai sušukau, o antrojo jau jokiu būdu negalėjau ištarti. Nors 
ir visaip varčiau savo nukarusias lūpas, vis tiek blioviau tik: „Ne, ne!“ 
Bet kurių galų man skųstis Likimo žiaurumu, jei jam nebuvo gėda 
sulyginti mane su mano tarnu arkliu, ant kurio anksčiau jodinėjau, 
ir padaryti jo draugu? 

4. Staiga mane, įsiaudrinusį nuo tokių minčių, ima kamuoti 
rimtesnis rūpestis: prisiminiau, kad plėšikų nutarimu aš esu pasmerktas 
myriop kaip auka mergaitės vėlei. Dažnai pažvelgdamas į savo pilvą, 
įsivaizdavau, kad jame jau yra nelaimingoji mergaitė. O tas, kuris 
neseniai melagingas žinias apie mane buvo pranešęs, išsiėmė tūkstantį 
auksinių, kuriuos buvo įsisiuvęs į savo drabužio skverną. Tuos pinigus, 
kaip pats tvirtino, jis buvo pagrobęs iš įvairių keleivių, o dabar kaip 
garbingas žmogus atiduodąs į bendrą kasą. Toliau jis pradėjo smulkiai 
teirautis apie savo sėbrų likimą. Sužinojęs, jog keletas jų, ir kaip tik 
patys narsiausieji, žuvo įvairiuose žygiuose, jis patarė tuo tarpu palikti 
kelius ramybėje ir atsikvėpti po visų mūšių, siūlydamas verčiau susi- 
rasti kovos draugų, įtraukti į būrį naujų jaunuolių, kad Marso pulkas 
vėl būtų atstatytas iki pirmykščio skaičiaus. Tuos, kurie to nenorės, 
galėsią įbauginti ir priversti, o savanorius paskatinti dovanomis, be to, 
nemaža žemojo luomo žmonių taip pat atsisakysią vergiško gyvenimo 

ir verčiau pasirinksią jų būrį, turintį neribotą valdžią. Jis pats jau 
seniai nužiūrėjęs vieną Žmogų: aukštaugį, jauną, stambaus sudėjimo 
ir smarkių rankų. Jis jam pataręs ir pagaliau prikalbėjęs savo suglebu- 
sias nuo ilgo neveiklumo rankas skirti kokiam nors geresniam reika- 
lui, kad, kol dar gali, pasinaudotų savo trykštančia sveikata ir neprašy- 
tų išmaldos, ištiesęs savo stiprią ranką, o miklintų ją semdamas auksą. 

5. Šitiems žodžiams visi vienu balsu pritarė ir nusprendė priimti 
tą, kuris jau atrodė esąs toks patikimas, ir paieškoti daugiau vyrų savo 
gaujai papildyti. Tada jis išėjo ir neilgai trukęs atsivedė jaunuolį, tikrą 
milžiną, kaip ir buvo žadėjęs. Su juo vargu ar būtų galėjęs nors vienas 
iš Čia esančių lygintis, nes jis buvo ne tik labai stambaus sudėjimo, bet 
ir visa galva aukštesnis už kitus, nors skruostai dar tik pūkeliais buvo 
apaugę. Jis buvo pusnuogis, prisidengęs vien margais ir prastai sulo- 
pytais skarmalais, pro juos matėsi nešvarumais apskretę krūtinė ir 
pilvas. 

Įėjęs jis tarė: 

— Sveiki, narsiojo dievo Marso tarnai ir nuo šiol mano ištikimieji 
kovos draugai. Su tokiu džiaugsmu priimkite drąsų ir ryžtingą vyrą, 
su kokiu jis pas jus atvyko. Man mieliau žaizdas ant savo kūno matyti 
negu auksą rankomis žarstyti, ir net pati mirtis, kuri kitiems baisi, 
mane tik drąsina. Nemanykite, kad aš esu elgeta ir niekam tikęs, ne- 
spręskite apie mane iš šitų mano skudurų. Aš buvau stipriausio būrio 
vadas ir nusiaubiau visą Makedoniją. Aš esu garsusis plėšikas trakas 
Hemas, kurio vardo bijo ištisos provincijos. Mano tėvas buvo toks pats 
garsus plėšikas Teronas. Žmogaus krauju išmaitintas, pačiam plėšikų 
būry išaugintas, aš — tėvo narsumo paveldėtojas ir net jo varžovas. 


6. Bet viso drąsiųjų savo draugų būrio ir visų didelių turtų aš 
per trumpą laiką netekau, nes vieną naktį užpuoliau pro šalį keliaujan- 
tį valdovo prokuratorių, kuris anksčiau gaudavo du šimtus tūkstančių 
sestercijų atlyginimo, bet paskui pateko į bėdą ir buvo atleistas iš 
pareigų. Bet kadangi jūs to nežinote, papasakosiu viską iš eilės. Cezario 
dvare buvo vyras, užimantis ne vienas aukštas pareigas ir esąs didelėje 
Cezario malonėje. Tačiau kai kurie žmonės iš pavydo jį įskundė, ir jis 
buvo ištremtas. Jo žmona Plotina, retos ištikimybės ir nepaprastai 
dora moteris, savo vyrui pagimdžiusi dešimtį vaikų, išsižadėjo didmies- 
čio prabangos malonumų. Nusikirpusi plaukus ir persivilkusi vyriškais 
drabužiais, apsivyniojusi juostomis, kurias prikimšo brangių vėrinių 
bei auksinių pinigų, ji kaip palydovė ėjo kartu su savo nelaimingu vyru 
į ištrėmimą. Apsupta kareivių sargybos ir nebijodama jų nuogų 

kardų, ji patyrė kartu su savo vyru visokių pavojų, visą laiką budriai 
rūpindamasi jo gerove, vyriškai pakeldama nuolatinius vargus. Jau 
iškentėję didžiąją dalį kelionės vargų ir jūros pavojų, jie artėjo prie 
Zakinto““, kurį nelaimingas likimas buvo paskyręs šiam tremtiniui 
laikinai apsistoti. 

7. Besiartinant nakčiai pasiekę Akcijaus“* krantus, kur mes, pasi- 
traukę iš Makedonijos, kaip tik tuo laiku plėšikavome, jie užsuko į 
vieną mažą užeigą pakrantėje, netoli savo laivo, nenorėdami likti ant 
vandens. Ten mes juos užpuolėme ir viską atėmėme, tačiau tik per 
plauką išsilenkėme didelio pavojaus. Mat kai tik Plotina išgirdo braš- 
kančias duris, įbėgusi į kambarį pakėlė didžiausią triukšmą, kareivius 
bei savo tarnus šaukdama vardais ir kaimynus kviesdama į pagalbą. 
Ir tik todėl, kad siaubo pagauti visi nėrė kur pakliuvo, mes ištrūkome 
iš ten nenukentėję. O šita — reikia pripažinti tiesą! — doringa ir retos 
ištikimybės moteris, užsitarnavusi savo dorybėmis dieviškojo Cezario 
malonę, tuojau kreipėsi į jį su prašymu ir pasiekė, kad netrukus būtų 
grąžintas jos vyras iš ištrėmimo, o už plėšikavimą būtų atkeršyta. 
Vienu žodžiu, Cezaris panorėjo, kad plėšiko Hemo grupė toliau nebe- 
veiktų, ir tučtuojau su ja buvo susidorota: štai kiek gali vienas didžiojo 
vado noras! Apsupus kareiviams mūsų būrį ir jį sunaikinus, tik aš 
vienas, apgavęs persekiotojus, šiaip taip ištrūkau iš mirties ir va kokiu 
būdu. 

8. Apsivilkęs margą moterišką suknelę su daugybe klosčių, apsiri- 
šęs austa skara, apsiavęs baltais moteriškais batukais ir taip įgijęs 
silpnosios lyties išvaizdą, sėdau ant asilo, apkrauto miežių pėdais, ir 
taip prajojau pro persekiojančiųjų kareivių eiles. Jie man lengvai davė 
kelią manydami, jog tai kokia asilų varovė, tuo labiau kad tada 
buvau be barzdos ir mano skruostai buvo glotnūs kaip vaiko. O po to, 
nors šiek tiek ir prisidrebėjau žinodamas, kad netoli ginkluoti būriai, 
savo tėvo garbės neišsižadėjau ir nuo drąsių žygių neatsisakiau. 
Prasimetęs visai kitu žmogumi, vienas užpuldinėjau trobas ir sodybas 
ir prisigrobiau pinigų kelionei.— Tuoj atlapojęs vieną skverną, iškratė 
du tūkstančius auksinių.— Va, — tarė, — įstodamas į draugiją, duodu 
Jums šią dovaną. Jei jūs nieko neturite prieš, siūlausi būti ištikimiausiu 
jūsų vadu ir per trumpą laiką šitą akmeninę jūsų būstinę paversti 
auksine. 

9. Nieko nedelsdami, plėšikai vienu balsu perduoda jam vadova- 
vimą. Tuojau atneša jam švarius drabužius, kuriuos šis apsivelka, 
numetęs savo skarmalus, slėpusius tokius turtus. Taip pasikeitęs, jis su 

visais išsibučiuoja. Po to jam užleidžiama prie stalo garbingiausia 
vieta, ir jo išrinkimas atšvenčiamas puota su gausiomis išgertuvėmis. 

Iš pašnekesių prie stalo jis sužinojo apie mergaitės bandymą pa- 
bėgti, apie mano prisidėjimą prie to bėgimo ir apie abiem mums už tai 
skirtą baisią mirtį. Jis pasiteiravo, kur yra toji mergaitė. Nuvestas pas 
ją ir pamatęs, kad ji pančiais surakinta, nepatenkintai suraukęs nosį, 
jis grįžo atgal ir tarė: 

— Aš nesu toks kvailas ar įžūlus, kad prieštaraučiau jūsų nutari- 
mams, bet pats sau prikaišiočiau, jeigu nepasakyčiau jums to, kas man 
atrodo teisinga. Bet visų pirma patikėkite, kad man rūpi jūsų gerovė. 
O jeigu mano nuomonė jums nepatiks, galėsite grįžti vėl prie asilo. 
Aš manau, kad plėšikai, gerai išmanantys savo darbą, pirmiausia 
turi žiūrėti naudos,ir net labiau negu keršto, kuriuo dažnai ir sau, ir 
kitiems tik žalos pridaroma. Numarinę asile šitą mergaitę, jūs tik paten- 
kinsite savo pyktį, o pelno iš to nebus jokio. Todėl aš manyčiau, kad 
ją reikia nugabenti į kokį nors miestą ir ten parduoti. Už tokią jaunutę 
mergaitę galima brangiai nuplėšti. Aš pats turiu iš seniau keletą pažįs- 
tamų sąvadautojų, iš kurių vienas, manau, duotų nemažai talentų už 
šią aukštos kilmės mergaitę. Jis įtaisys ją į viešuosius namus, iš kur ji 
jau nebegalės pabėgti, o ir jūsų kerštas bus patenkintas, jai tarnaujant 
viešnamyje. 

10. Taip jis, tas šaunusis mergaitės ir asilo gelbėtojas, rūpinda- 
masis plėšikų iždu, gynė kartu ir mūsų reikalą. Tačiau kiti, dar ilgai 
svarstydami, draskė man širdį ir kamavo mano vargšę sielą, kol paga- 
liau visi mielai sutiko su naujojo plėšiko nuomone ir nuėmė nuo mer- 
gaitės pančius. Bet vos tik ji pamatė jaunuolį ir išgirdo minint viešuo- 
sius namus bei sąvadautojus, taip džiugiai pasileido juoktis, jog man vi- 
sai pagrįstai atėjo į galvą mintis pasmerkti visą gražiąją lytį. Juk ma- 
čiau, kaip mergaitė dėjosi mylinti savo jauną sužadėtinį ir trokštanti 
padorių vedybų, o štai dabar, tik paminėjus šlykščius ištvirkavimo 
namus, iškart nudžiugo! Taip tą valandėlę visa moterų giminė bei jų 
papročiai buvo teisiami asilo. O jaunuolis vėl kreipėsi į plėšikus: 

— Kodėl gi, rengdamiesi parduoti mergaitę ir susiieškoti sau 
naujų draugų, negarbiname mūsų globėjo Marso? Bet kaip matau, 
jūs tokio gyvulio neturite aukai, o ir vyno galime pristigti, nes nedaug 
tėra. Paskirkite man dešimtį palydovų — tiek man pakaks,— ir aš 
nuvyksiu į artimiausią sodybą, o grįžęs iškelsiu jums ištaigingą puotą. 

Jam išvykus likusieji įkuria didelę ugnį ir iš žaliuojančių velėnų 
sukrauna dievui Marsui aukurą. 


273 Metamorfozės, arba Aukso asilas 





11. Neilgai trukus grįžta ir anie, nešdamiesi pilnus vynmaišius ir 
varydamiesi visą bandą gyvulių. Iš jų parinkę didelį, seną, gauruotą 
ožį, paaukoja gelbėtojui ir globėjui Marsui. Tuojau ištaisoma šauni 
puota. O tasai ateivis vėl kalba: 

— Jūs turite įsitikinti, kad jūsų vadas yra sumanus ne tik žygiuose 
ir plėšikavimuose, bet taip pat ir jūsų pramogose. 

Ir iškart griebęsis darbo, jis bemat viską sutvarko: šluoja, stalą 
dengia, verda, dešrą taiso, gražiai išdėsto, bet ypač mikliai sukasi, 
pildamas visiems vyną į dideles taures. Tuo tarpu, dėdamasis neva 
einąs ko nors atnešti, jis nuolat užbėgdavo pas mergaitę. Nunešdavo 
jai vogčia kokį kąsnelį ar linksmas paduodavo jo paties kiek nugertą 
taurę. Ji noriai viską priimdavo, o kai jis kartais panorėdavo ją 
pabučiuoti, mielai sutikdavo ir skubiais bučiniais jam atsakydavo. Toks 
elgesys man jau visiškai nebepatiko. 

— Ak tu, nekaltoji mergaite,— kalbėjau pats sau,— jau užmiršai 
ir savo vestuves, ir mylimąjį. Kaip tu gali dėl šito perėjūno, šito kruvi- 
nojo žudiko išsižadėti man nepažįstamo savo vyro, už kurio neseniai 
ištekėjai, už kurio tave tėvai išleido? Ar tavęs sąžinė negraužia, kad, 
pamynusi tikrąją meilę, ištvirkauji čia tarp iečių ir kardų? O kas bus, 
Jeigu tai pastebės kiti plėšikai? Tada tu vėl pulsi prie asilo ir vėl stumsi 
mane pražūtin? Tikrai tu žaidi svetimu kailiu! 

12. Kol aš taip priekaištavau ir piktinausi, pats su savim kalbė- 
damas, iš jųdviejų kai kurių neaiškių, tačiau turinčiam protą asilui 
pakankamai suprantamų žodžių, sužinojau, kad jaunuolis — ne garsu- 
sis plėšikas Hemas, o Tlepolemas, mergaitės vyras. Tęsdamas pašne- 
kesį, jis ėmė kalbėti šiek tiek aiškiau, visai nepaisydamas manęs, tarsi 
aš būčiau buvęs negyvas: 

— Būk rami, mieliausioji Charite! Greit visi šie tavo priešai bus 
tavo belaisviai. 

Toliau jis, neatstodamas nuo plėšikų, primygtinai siūlė jiems, jau 
ir taip gerokai įkaušusiems, gerti mažai atskiestą ir šiek tiek ant ugnies 
pašildytą vyną, o pats tuo tarpu susilaikė negėręs. Prisiekiu Herkuliu, 
aš net pradėjau įtarti, ar tik jis jiems neprimaišė migdančių vaistų, nes 
pagaliau jie tiek pasigėrė, jog visi lig vieno gulėjo kaip negyvi. Tada 
niekieno netrukdomas jis juos tvirtai pančiais surišo, kaip tinkamas 
suguldė ir, užsodinęs ant manęs mergaitę, iškeliavo į savo tėviškę. 

13. Kai tik mes ją pasiekėme, visas miestas išėjo pasižiūrėti šito 
taip laukiamo reginio. Išbėgo tėvai, giminės, pažįstami, vaikai, 
tarnai, — visi linksmais, švytinčiais iš džiaugsmo veidais. Susidarė 

eisena įvairių lyčių ir įvairaus amžiaus žmonių. Dievaži, vaizdas buvo 
neužmirštamas: triumfuojanti mergaitė joja ant asilo! Dabar ir aš iš 
visų jėgų stengiaus atrodyti linksmesnis, nes nenorėjau išsiskirti iš 
visuotinės linksmybės: pastatęs savo ilgas ausis ir išpūtęs šnerves, taip 
garsiai sublioviau, jog viskas aplinkui suskambo. Mergaitę tėvai 
tuojau nusivedė į kambarį ir ten ja meiliai pasirūpino, o mane Tlepo- 
lemas pasuko vėl atgal į plėšikų landynę, lydint daugybei nešulinių 
gyvulių ir žmonių. Aš noromis bėgau atgal, mat ir šiaip būdamas 
smalsus, dabar ypač norėjau pamatyti, kaip suims plėšikus. Juos mes 
randame stipriau sukaustytus vyno negu pančių. Vienus, tebegulinčius 
surištus, suvertė į artimiausias prarajas, o kitus nužudė jų pačių 
kardais ir paliko ten pat gulėti. Tada, išnešę visus jų daiktus, apkrauna 
mus auksu, sidabru bei kitomis gėrybėmis. Šitaip atkeršiję, linksmi ir 
džiaugdamiesi, grįžtame į miestą. Visi tie turtai buvo patalpinti miesto 
ižde, 0 sugrąžintoji mergaitė iškilmingai atiduota Tlepolemui kaip 
teisėta Žmona. 

14. Nuo to laiko puikioji moteris vadino mane savo išgelbėtoju 
ir nepaprastai manimi rūpinosi. Jau pačią vestuvių dieną ji liepė į 
mano ėdžias pripilti tiek miežių ir prikrauti tiek šieno, jog būtų pakakę 
ir pačiam Baktrijos kupranugariui. Bet kai pamačiau, kad visi šunys 
subėgę iki persiėdimo ryja ištaigingos puotos likučius, prakeikiau 
Fotidės žiauriuosius burtus, kad mane pavertė ne šunim, o asilu. 

Po pirmosios nakties ir pirmųjų meilės malonumų jaunoji nuotaka 
tol įkalbinėjo tėvus ir vyrą neužmiršti manęs, kol jie pažadėjo rodyti 
man didžiausią pagarbą. Sušaukę geriausių draugų tarybą, jie ėmė 
svarstyti, kokiu būdu galėtų man geriausiai atsilyginti. Vienam iš jų 
atrodė būsiant geriausia laikyti mane be jokio darbo, uždarytą tvarte, 
ir maitinti rinktiniais miežiais, pupomis bei vikiais. Bet laimėjo kito 
nuomonė — tam labiau rūpėjo mano laisvė, ir jis pasiūlė mane išleisti 
į laukus, į arklių kaimenes. Ten man beišdykaujant su kumelėmis, 
jų šeimininkai susilauktų daug mulų. 

15. Taigi nedelsdami jie pakvietė arklių prižiūrėtoją ir su didele 
prakalba liepė jam mane nuvesti. Nepaprastai džiaugdamasis, aš bėgau 
priekyje, tikėdamasis niekad daugiau nebeturėti reikalų su ryšulių ir 
kitokių krovinių nešiojimu. Gavęs laisvę, turėjau vilties, prasidėjus 
pavasariui ir sužaliavus pievoms, kur nors susirasti rožių. Man atėjo 
į galvą ir kita mintis: jeigu aš, būdamas asilu, susilaukiau tokio dėkin- 
gumo ir pagarbos, tai, atgavęs žmogaus išvaizdą, būsiu apibertas kur 
kas didesnėmis malonėmis. Bet kai tik mane tas piemuo nuvedė toliau 

už miesto, man pasidarė aišku, kad manęs nelaukia nei malonumai, 
nei apskritai jokia laisvė. Jo žmona, gobši ir labai pikta boba, tuojau 
įkinkė mane sukti girnų ir, karšdama man kailį šakota lazda, tuo 
būdu malė sau ir savo šeimai duoną. Tačiau negana jai buvo varginti 
mane dėl savo maisto: dar aš turėjau malti kaimynų grūdus ir taip jai 
uždarbiauti. Ir kad nors būtų man, vargšui, po tokio sunkaus darbo 
davusi skirtąjį maistą! Mano miežius, kuriuos aš pats, sunkiai eidamas 
ratu, sumaldavau, ji pardavinėdavo kaimynams valstiečiams, o man, 
sunkiai per dieną dirbusiam, tik vėlai vakare pakišdavo sėlenų, neišsi- 
jotų, nešvarių, su gausybe smėlio. 

16. Jau apsipratusiam su šituo vargu, žiaurusis likimas užkrovė 
man naujas kančias, kad, kaip žmonės sako, ir namie, ir svetur plačiai 
išgarsėčiau narsiais žygdarbiais. Tas puikusis mano piemuo, nors ir 
pavėluotai, bet vis dėlto įvykdydamas šeimininko nurodymą, išleido 
mane pagaliau į ganyklas pas arklius. Štai aš, jau laisvas asilas, iš 
džiaugsmo pasišokinėdamas ir švelniai tripsendamas, jau rinkausi 
tinkamiausią kumelę pasimeilinti. Bet tuojau ir šita šviesesnė viltis 
pavirto mirtinu pavojumi. Mat įmitę eržilai, ilgai ir sočiai penėti ker- 
gimui, ir taip baisūs, bent jau už bet kokį asilą stipresni, baimindamiesi 
manęs kaip varžovo ir saugodami savo veislę nuo išsigimimo, nepaisė 
jokių vaišingumo papročių ir įniršę pradėjo mane persekioti su di- 
džiausia neapykanta. Vienas iš jų, atstatęs pirmyn galingą krūtinę, 
iškėlęs galvą ir ištiesęs sprandą, ėmė daužyti mane priekinėmis kojomis; 
antras, atsukęs į mane nutukusį raumeningą užpakalį, spardė užpaka- 
linėmis kanopomis, O trečias, grėsmingai žvengdamas, suskliautęs ausis, 
savo žvilgančiais aštriais dantimis mane visą sukandžiojo. Tai priminė 
man kažkada skaitytą istoriją apie vieną Trakijos karalių“?, kuris savo 
nelaimingus svečius išmesdavo sudraskyti ir suryti laukiniams ark- 
liams. Tas galingas valdovas buvo toks šykštuolis ir taip gailėjo miežių, 
Jog savo išalkusius arklius maitindavo žmogiena. 


17. Panašiai ir aš, visokiais būdais arklių nukamuotas, jau svajojau 
grįžti vėl prie savo girnų. Tačiau Likimui negana buvo mano kan- 
čių — jis sugalvojo man naują bėdą. Mane nuvaro vilkti medžių nuo 
kalno, o prižiūrėtoju paskiria vaikėzą, patį blogiausią iš visų vaikėzų. 
Mane ne tiek vargino tai, kad teko kopti į aukštą statų kalną ir nusi- 
daužiau kanopas į aštrius akmenis, bet labiausiai kankino tas piktada- 
ris, be perstojo vanodamas lazda; juk skausmas nuo tų smūgių pasiek- 
davo net kaulų smegenis. Visą laiką tvodamas per dešiniąją šlaunį ir 
daužydamas vis tą pačią vietą, jis pramušė odą, ir atsivėrė žaizda, 


tiesiog didžiausia skylė ar net langas. Tačiau net ir tada jis nesiliovė 
daužęs krauju aptekusios žaizdos. Be to, jis mane apkraudavo tokia 
medžių našta, jog tas krovinys labiau būtų tikęs drambliui, o ne asilui. 
Jeigu blogai pakrauta našta per daug nusvirdavo į vieną pusę, užuot 
numetęs keletą pagalių nuo sunkiosios pusės, kad man nors kiek būtų 
lengviau, arba bent perdėjęs į kitą pusę, kad būtų išlaikyta pusiausvyra, 
jis į lengvesnę pusę užversdavo akmenų ir taip išlygindavo svorį. 

18. Bet jam vis dar buvo negana mano kančių po šitokia jėgas 
viršijančia našta. Kai pakeliui reikėdavo pereiti per upelį, jis saugo- 
damasis, kad nesušlaptų batai, dar ir pats užšokęs atsisėsdavo man ant 
nugaros; menkas priedas, ar ne, prie mano didžiulio krovinio? O jei 
kartais atsitikdavo, kad aš ant dumbluoto upelio kranto, nebeišlaiky- 
damas svorio, paslydęs parkrisdavau, jis nė negalvodavo kaip koks nors 
geras prižiūrėtojas ištiesti rankos, patraukti už apynasrio, pakelti 
už uodegos arba nuimti nors dalį krūvio bent trumpam, kol atsikelsiu. 
Išvis jokios pagalbos man, nuilsusiam, jis nesuteikdavo, tik, pagriebęs 
didžiausią lazdą, imdavo tvoti kur papuola: ir per galvą, ir per ausis, 
kol patys smūgiai, kaip lengvinančioji priemonė, priversdavo mane 
atsikelti. Tiesa, dar štai ką jis sugalvojo mano pragaiščiai: paėmęs 
aštriausių erškėčių su nuodingais spygliais ir surišęs juos į ryšulėlį, 
pakabino man ant uodegos galo, kad, mano žingsnių išjudinti, savo 
pražūtingomis adatomis skaudžiai mane badytų. 

19. Taigi aš dvigubai turėjau kentėti: jeigu leisdavausi smarkiau 
bėgti, kad išvengčiau žiaurių smūgių, erškėčių spygliai imdavo mane 
smarkiau badyti; 0 jei norėdavau sumažinti šitą skausmą ir šiek tiek 
stabteldavau, tučtuojau pasipildavo smūgiai, raginą bėgti. Atrodė, kad 
piktasis berniokas tik ir tegalvoja, kaip man galą padaryti; ir tuo jis 
ne sykį prisiekdamas man grasino. Kartą atsitiko ir toks dalykas, kuris 
davė progą jo baisiam niekšiškumui išrasti dar žiauresnių kankinimų. 
Vieną dieną, kai per didelis jo akiplėšiškumas išsėmė mano kantrybę, 
smarkiai įspyriau jam kanopomis. Tada jis sumanė štai kaip man atsi- 
lyginti. Užvertęs ant manęs didžiulę naštą ir gerai ją pririšęs virvėmis, 
išvarė mane į kelią ir, pačiupęs iš artimiausios trobelės degančią 
anglį, įkišo į patį mano naštos vidurį. Minkštose pakulose įsidegusi 
ugnis tuoj pat užsiliepsnojo, ir pražūtingas karštis apniko mane visą. 
Nuo šitos baisios nelaimės nebuvo jokio išsigelbėjimo, jokios paguo- 
dos. Baisus svilinimas neleido delsti, o jokia išeitis neatėjo į galvą. 

20. Tačiau šitoje beviltiškoje padėtyje Likimas maloniai man nusi- 
šypsojo, galbūt tik tam, kad išsaugotų mane dar didesniems pavojams, 

bet vis dėlto jis šį kartą mane išgelbėjo iš tikros mirties. Mat netikėtai 
čia pat išvydęs drumzlino vandens balą, kuri atsirado tik vakar, po 
lietaus, staiga pasišokėjęs puoliau visas į ją, užgesinau ugnį, išsiva- 
davau nuo savo naštos ir išsigelbėjau nuo pražūties. Tačiau piktasis 
akiplėša, net ir taip šlykščiai pasielgęs, kalię suvertė ant manęs: jis pa- 
tikino piemenis, kad aš pats, praeidamas svyruojančiu žingsniu pro 
ugniakurus, tyčia nukritęs ir užsidegęs. Juokdamasis jis dar pridūrė: 

— Kaip ilgai mes veltui maitinsim šį ugnies nešėją? 

Praslinkus kelioms dienoms, jis mane užsipuolė kankinti dar pik- 
tesnėmis gudrybėmis. Artimiausioje trobelėje pardavęs malkas, kurias 
aš nešiau, ir parvedęs mane be naštos, prisiekdinėjo nebegalįs ilgiau 
pakelti mano piktybės ir atsisakąs nuo šitos nelaimingos prižiūrėtojo 
tarnybos, šitaip skųsdamasis: 

21.— Ana pasigėrėkit tuo vos pasivelkančiu tinginiu, tuo asilų 
asilu! Be visų kitų savo nusižengimų, dabar jis man kelia nerimą naujo- 
mis išdaigomis. Vos tik pamato kokį praeivį — ar tai būtų nieko sau 
bobelė, ar subrendusi mergina, ar švelnus berniukas, — beregint nu- 
metęs naštą, o kartais net ir gūnią nubloškęs, kaip patrakęs puola vytis 
žmones, — atsirado mat mergininkas, — partrenkęs ant žemės lenda 
prie jų, geisdamas neleistinos ir negirdėtos meilės, ir, norėdamas 
patenkinti gyvuliškas savo aistras, bando suartėti prieš gamtos įstaty- 
mus. Mėgindamas bučiuoti, jis baksnoja savo nepraustu snukiu ir kan- 
džiojasi. Tokie dalykai kvepia mums rimtais vaidais ir rietenomis, o gal 
net ir teismu. Va ir dabar, išvydęs kelyje jauną padorią moterį, jis, 
trenkęs nuo nugaros malkas, kurias nešė, ir išblaškęs jas į visas puses, 
šoko kaip pašėlęs ir, partrenkęs ją į purvyną, šis šaunusis meilužis visų 
akivaizdoje bandė ant jos užlipti. Ir jeigu tos moters verksmo bei aima- 
nų nebūtų išgirdę praeiviai ir, subėgę jos gelbėti, nebūtų išplėšę iš asilo 
glėbio ir išlaisvinę, tai ją, vargšelę, sutryptą ir sudraskytą, būtų ištikusi 
kankinės mirtis, o mums būtų tekę už visa tai galva atsakyti. 

22. Prie visų tų melų jis pridėjo dar ir kitokių prasimanymų, kurie 
mane, nors ir kukliai tylintį, smarkiai slėgė. Visa tai, mano nelaimei, 
baisiai įsiutino piemenis. Pagaliau vienas iš jų tarė: 

— Kodėl gi mums nepaaukoti šito ištvirkėlio ir svetimoteriautojo 
už jo pasibaisėtiną elgesį? — Ir pridūrė: — Žinai ką, berniuk! Tuč- 
tuojau papjauk jį, 0 jo vidurius išmesk šunims. Likusią mėsą pa- 
laikyk — tai bus samdiniams pietūs, o jo kailį pelenais išbarstę išdžio- 
vinsime, o paskui nunešime šeimininkams ir lengvai juos įtikinsime, 
kad jį vilkai sudraskę. 

Mano negailestingas kaltintojas ir piemenų nutarimo vykdytojas 
nudžiugo. Prisimindamas mano spyrį,— prisiekiu Herkuliu, gailiuosi, 
kad ne iš visų jėgų tvojau,— jis tiesiog šokinėjo iš džiaugsmo, tyčio- 
damasis iš mano nelaimės ir, nieko nelaukdamas, jau ėmė galąsti į budę 
savo peilį. 

23. Bet vienas iš to piemenų būrio tarė: 

— Ne, nereikia pjauti tokio gražaus asilo vien dėl jo nežaboto 
ištvirkavimo. Juk nustotume tokio reikalingo darbininko. Ar ne geriau 
išromyti jį! Juk tada ne tik nebešėltų jame geiduliai ir jūs išsiva- 
duotumėte iš bet kokių pavojų baimės, bet ir jis pats pariebėtų ir 
sutvirtėtų. Žinau aš daugybę ne vien vangiųjų asilų, bet ir smarkuolių 
eržilų, kurie, laukinės aistros kaitinami, buvo žiaurūs ir padūkę, o išda- 
ryti liko romūs ir švelnūs, ištvermingi gabenant krovinius ir tinkami 
kitiems darbams. Taigi jeigu jūs sutinkate su mano pasiūlymu, tai 
truputėlį luktelėkitt man reikia užsukti į šalimais esantį turgų, o 
paskui į namus pasiimti įrankių, reikalingų šiai operacijai. Netrukus 
sugrįšiu ir, praskėtęs to nenuoramos ir nevykusio meilužio šlaunis, 
išromysiu jį ir padarysiu švelnesnį už avinėlį. 

24. Šitoks sprendimas išgelbėjo mane iš Orko rankų, bet užtat 
pasmerkė žiauriausiai bausmei. Sielvartavau apverkdamas svarbios 
kūno dalies netektį kaip visišką savo pražūtį. Galiausiai nutariau nusi- 
žudyti: ar visą laiką badaudamas, ar šokdamas į bedugnę. Jeigu ir 
mirsiu šitokiu būdu, tai bent mirsiu nesužalotas. Man taip besirenkant 
mirties būdą, išaušo, ir tas mano kankintojas vaikėzas vėl mane išsiva- 
rė įprastu kalnų keliu. Pririšęs prie vieno milžiniško ąžuolo nusvirusios 
šakos, jis pats, kiek pasitraukęs nuo kelio, ėmė kirviu kirsti medžius, 
kuriuos aš turėjau nešti. Staiga iš artimiausio urvo, iškėlusi didžiulę 
galvą, išrėplioja baisi meška. Tik ją išvydęs, išgąsdintas jos nelaukto 
pasirodymo, pašoku visu kūno svoriu ant užpakalinių kojų ir, aukštai 
užvertęs galvą, nutraukiu pavadį, kuriuo buvau pririštas. Tuoj pat 
leidžiuos smarkiai bėgti ir, per kalno šlaitus ne tiek kojomis, kiek kūl- 
versčiais nusiritęs, pagaliau atsidūriu plačiai išsidriekusiame slėnyje, 
norėdamas pabėgti ir nuo baisios meškos, ir nuo to, dar blogesnio už 
mešką, bernioko. 

25. Tada kažkoks keleivis pamatęs, kad aš vienas klaidžioju, 
pasigavęs greitai užšoka ant manęs ir nujoja į šoną man nepažįstamu 
keliu, mušdamas mane lazda, kurią turėjo rankoje. Aš bėgau noro- 
mis, nes palikau užpakaly žiauriąją kankinimų vietą. Nelabai jaudi- 
nausi ir gavęs į kailį, nes jau buvau prie lazdos pripratęs. 

Bet Likimas, visą laiką atkakliai mane persekiojęs, akimoju niekais 
pavertė šią puikią progą išsigelbėti, paspęsdamas man naujas pinkles. 
Mat mano piemenys, ieškodami pražuvusios telyčios ir išnaršę visas 
apylinkes, beklaidžiodami lyg tyčia akis į akį susiduria su mumis. 
Tuoj mane pažinę griebia už pavadžio, norėdami vestis atgal. Tačiau 
mano raitelis smarkiai priešinasi, kviesdamas liudininkais visus žmones 
ir dievus: 

— Kas čia per apiplėšimas ir smurtas? Ko jūs prie manęs kim- 
bate? 

— A, tai mes nemandagiai elgiamės su tavim, nes tu pavogęs ve- 
tu jį užmušei! 

Tuojau partrenkę jį ant žemės pradėjo daužyti kumščiais ir spardy- 
vienui vieną, palaidą, ir paėmęs jį, ketindamas pristatyti šeimininkui, 
kad gautų radybų. 

— Jei šis asilas, — pridūrė jis,— kurio geriau būčiau niekuomet 
nesutikęs, galėtų prabilti žmogaus balsu ir paliudyti mano nekaltumą, 
jūs susigėstumėte šito savo negražaus elgesio su manimi! 

Tačiau tokie jo žodžiai nieko nepadėjo. Nenuolaidūs piemenys 
uždėjo jam ant kaklo virvę ir nuvedė atgal, į tą tankią girią prie kalno, 
iš kur berniokas paprastai gabendavo malkas. 

26. Bernioko jie niekur negalėjo surasti, tik įvairiose vietose apti- 
ko sudraskytus ir išmėtytus jo kūno sąnarius. Be jokios abejonės man 
buvo aišku, kad visa tai tos meškos dantų darbas, ir, prisiekiu Herkuliu, 
būčiau pasakęs, ką žinojau, jei būčiau įstengęs kalbėti. Bet aš galėjau 
tik viena — tyliai džiaugtis kerštu, nors ir pavėluotu. Tuo tarpu jie vi- 
sas suplėšytąsias lavono dalis surinko, šiaip taip sutvarkė ir ten pat Žže- 
mėje palaidojo. O manąjį Belerofontą““, kaltindami neabejotina va- 
gyste ir žiauria žmogžudyste, nusivedė surištą į savo namus, kad, anot 
jų, kitos dienos rytą jis būtų perduotas valdžiai ir nubaustas. 

Tėvams graudžiai apraudant savo bernioko žuvimą ir aimanuojant, 
štai pasirodo tas kaimietis, neužmiršęs savo pažado, ir primygtinai 
siūlosi įvykdyti man operaciją. Kažkas jam atrėžia: 

— Dabar mums ne tai rūpi. Tačiau rytoj galėsi ne tik tą kūno 
narį, bet ir galvą šitam prakeiktam asilui nupjauti. Padėjėjų tam 
reikalui tau netruks. 

27. Taigi taip jau atsitiko, kad mano nelaimė buvo atidėta rytojaus 
dienai. Aš dėkojau tam gerajam vaikėzui, kad jis nors miręs nukėlė 

mano kankynę bent vienai dienelei. Tačiau nė trumpą valandėlę nega- 
lėjau nei ramiai pasidžiaugti, nei pailsėti. Mat bernioko motina, aprau- 
dodama sūnaus žiaurią mirtį, apsipylusi ašaromis ir apsirengusi juo- 
dais gedulo drabužiais, abiem rankom draskydama savo žilus pelenais 
pabarstytus plaukus, rėkdama įpuola į arklidę ir, daužydamasi į krūti- 
nę, pradeda šaukti: 

— Štai širas amžinas ėdrūnas, pasilenkęs prie ėdžių, ramiai sau 
ryja ir kemša savo nepasotinamą pilvą, o apie mano vargą ir apie 
savo žuvusio prižiūrėtojo baisią nelaimę nė nepagalvoja! Jis net 
niekina mano senatvę ir silpnumą, jis mano, kad, padaręs šitokį 
nusikaltimą, liks nenubaustas. Jis įsivaizduoja esąs nekaltas: juk patys 
baisiausi nusikaltėliai paprastai tikisi išsigelbėti nuo bausmės, nors 
sąžinė juos ir graužia! Prisiekiu dievais, tu prakeiktas keturkoji! Nors 
ir koks iškalbingas būtų dabar tavo liežuvis, ar surastum tokį kvailį, 
kuris patikėtų, jog dėl šio žiauraus įvykio esi nieku dėtas? Juk tu galė- 
jai kojomis mušti, galėjai kandžiotis ir taip apginti mano vargšą ber- 
niuką! Kai jis buvo gyvas, dažnai jį spardei, o nuo mirties apsaugoti 
neparodei vikrumo?! Tau nesunku buvo, paėmus jį ant savo nugaros, 
tuoj pat pabėgti ir taip išplėšti iš kruvinų žiauraus budelio rankų. Bet 
tu vienas pabėgai, palikęs pavojuje savo draugą, savo prižiūrėtoją, 
palydovą, piemenį. Argi nežinai, kad yra baudžiami ir tie, kurie mirties 
pavojuje esantiems atsisakė suteikti pagalbą, nes jie nusižengė geriems 
papročiams? Tačiau neilgai tu, žmogžudy, džiaugsies mano nelaimė- 
mis. Greitai pajusi, kiek daug jėgų suteikia didelis skausmas. 

28. Su tais žodžiais ji abiem rankom nusirišo juostą ir, stipriai 
užverždama, supančiojo man kojas: priekines ir užpakalines atskirai, 
aišku tam, kad jokiu būdu negalėčiau gintis. Tada pasigriebusi baslį, 
kuriuo arklidės durys būdavo užremiamos, tol mane vanojo, kol visai 
nustojo jėgų ir kol pagalys pats nuo savo svorio iškrito jai iš rankų. 
Tada aimanuodama, kad taip greit pavargo jos rankos, ji nubėgo prie 
ugniakuro ir, atsinešusi iš ten liepsnojantį nuodėgulį, pradėjo juo 
svilinti man paslėpsnius. Beliko vienintelė išsigelbėjimo priemonė, ir 
aš paleidau smarkią skystų išmatų srovę jai į veidą ir akis. Apžlibinta 
bei apteršta, ji, prakeiktoji, pagaliau nubėgo nuo manęs. Kitaip asilas 
būtų pražuvęs panašiai kaip Meleagras nuo įdūkusios Altėjos nuodė- 
gulio“", 

AŠTUNTA KNYGA 


1. Dar naktį, pirmiesiems gaidžiams pragydus, iš artimiausio miesto 
atėjo kažkoks vaikinas, kaip man pasirodė, vienas iš Charitės — tos 
mergaitės, kuri drauge su manim kentėjo pas plėšikus tuos pačius var- 
gus, — tarnų. Atsisėdęs prie ugnies, jis savo draugams papasakojo šią 
nuostabią ir liūdną istoriją apie jos mirtį ir visos šeimos nelaimę: 

— Arklių, avių ir jaučių ganytojai, — pradėjo jis,— nebėra jau 
mūsų nelaimingosios Charitės, pražudė ją didžiulė nelaimė, iškeliavo 
pas vėles, tačiau ne viena. Bet kad viską žinotumėte, papasakosiu jums 
nuo pradžios. Šį atsitikimą mokytesni žmonės, turintieji laimės valdyti 
plunksną, galėtų užrašyti į knygas. 

Gyveno kaimyniniam mieste jaunas vyras, labai aukštos kilmės, 
pagarsėjęs savo turtais, vardu Trasilas. Tačiau jis smuklėse lėbaudavo, 
ištvirkaudavo, per dienas gerdavo, su plėšikų gaujomis draugaudavo 
ir dėl to ne kartą buvo susitepęs rankas žmogaus krauju. Toks jo buvo 
gyvenimas, ir tokios kalbos apie jį sklido. 

2. Kai Charitė užaugo ir jau galėjo tekėti, jis buvo vienas pirmųjų 
Jaunuolių, kurie varžėsi dėl jos rankos. Nors viskuo jis pranoko kitus 
savo varžovus ir puikiomis dovanomis stengėsi palenkti tėvus ir gauti 
jų sutikimą, tačiau, pagarsėjęs blogais įpročiais, buvo paniekintas ir 
gavo neigiamą atsakymą. Kai mergaitė atidavė savo ranką gerajam 
Tlepolemui, Trasilas ir toliau atkakliai tebepuoselėjo savo beviltišką 
meilę, kuri atstumta tik dar labiau sustiprėjo, ir nutarė įvykdyti kruvi- 
ną nusikaltimą. Kartą gavęs puikią progą patekti į jos namus, jis 
tuojau pasiryžo įvykdyti tai, ką jau seniai buvo sugalvojęs. Tą dieną, 
kai mergaitė savo sužadėtinio narsumu ir gudrybe buvo išvaduota 
iš žiauriųjų plėšikų rankų, jis įsimaišė į džiūgaujančių žmonių minią ir 
tarsi ypatingai linksmai nusiteikęs sveikino laime švytinčius jaunuosius, 
linkėdamas jiems puikių ainių. Kaip aukštos kilmės žmogus jis buvo 
priimtas į mūsų namus tarp garbingiausių svečių ir, slėpdamas savo 


Apulėjus 282 


nusikaltėlišką sumanymą, dėjosi esąs ištikimiausias draugas. Dažnai 
svečiuodamasis ir kalbėdamasis, ne kartą puotaudamas ir kartu išger- 
damas, jis darėsi vis artimesnis ir artimesnis. Taip pamažu ir nepaste- 
bimai jis, netekęs galvos, garmėjo į gilią aistros prarają. Kas čia nuo- 
stabaus? Juk pirmoji žiaurios meilės kibirkštėlė maloniai šildo, bet 
tolydžio kurstoma įsiliepsnoja, ir nesuvaldoma ugnis sudegina visą 
žmogų. 

3. Ilgai svarstė Trasilas, nes nesurado tinkamos progos slapta su 
ja pasikalbėti, ir dėl daugybės ją supančių žmonių vis mažėjo viltis 
pasinaudoti jos meile. Jis matė, kad naujos meilės ryšiai kasdien tik 
dar labiau stiprėja ir kad jau nebegalės jų nutraukti, o pagaliau 
mergaitei, jeigu ji ir būtų norėjusi šeimyninės neištikimybės, — nors 
to ji negalėjo norėti, — didelių sunkumų būtų sudaręs jos neįgudimas. 
Tačiau pražūtinga aistra skatino jį siekti net to, kas buvo neįmanoma. 
Mat tai, kas iš pradžių atrodo nepasiekiama, meilei diena iš dienos 
stiprėjant, pagaliau ima atrodyti lengvai įvykdoma. Taigi ištempę ausis 
paklausykite, ir pamatysite, kokiais keliais prasiveržė jo padūkusi 
meilė. 

4. Vieną dieną Tlepolemas kartu su Trasilu išvyko pamedžioti 
žvėrių, jei kalnų ožkas iš viso galima pavadinti žvėrimis. Mat Charitė 
neleisdavo savo vyrui medžioti žvėrių, ginkluotų iltimis arba ragais. 
Prie vienos medžiais apaugusios kalvos, kur ožkos tankiai susipynusių 
šakų priedangoje slėpėsi nuo persekiotojų akių, paleidžiami puikūs 
medžiokliniai šunys, kad suieškotų ir išviliotų iš landynių žvėris. Išmo- 
kyti medžioklės gudrybių šunys pasiskirstę užstoja visus išėjimus ir 
iš pradžių tyliai urzgia, o paskui, staigiai gavę ženklą, garsiu ir nedar- 
niu skalijimu skardena visą mišką. Tačiau išbėga ne baili kalnų ožkelė, 
ne jaukesnė už kitus žvėris elnė, o milžiniškas šernas, kokio dar nie- 
kuomet nebuvo tekę matyti: raumeningas, aptukęs storais lašiniais, pa- 
sišiaušusiais gaurais, stačiais šeriais ant nugaros, apsiputojęs, baisiai 
grieždamas dantimis, grėsmingai žaibuodamas akimis, garsiai kriuk- 
sėdamas, pasiryžęs kaip žaibas pulti. Pirmiausia sudrasko, dūręs 
iltimis iš vienos ir iš kitos pusės, drąsesnius šunis, kurie prie pat jo 
pėdomis buvo prisėlinę, paskui sumindžioja mūsų menkus tinklelius ir 
nubėga savo keliu. 

5. Mes, baimės pagauti, nes apskritai nepratę prie pavojingų 
medžioklių, negana to, dar ir be ginklų, be apsaugos, neriame į patį 
tankumyną, o Trasilas, gavęs puikią progą susidoroti su Tlepolemu, 
ima klastingai jį raginti: 

— Ko gi mes pastirome iš tuščios baimės lyg tie niekingi vergai? 
Argi galime dėl šio bobiško išgąsčio paleisti iš rankų tokį stambų 
grobį? Sėskim ant žirgų ir vykimės kuo greičiausiai! Griebk ragotinę, 
o aš imu ietį! 

Nė akimirkos negaišdami, jiedu užšoka ant arklių ir iš visų jėgų 
1ma persekioti žvėrį. O šis, pasitikėdamas savo įgimta jėga, apsigręžia 
ir, degdamas laukiniu pasiutimu, sukandęs dantis lūkuriuoja tarsi 
rinkdamasis, kurį čia jam užpulti. Bet Tlepolemas pirmasis atsivėdėjęs 
sviedė gaudomąjį tinklą ant žvėries nugaros.Tuo tarpu Trasilas ap- 
lenkia šerną ir, paleidęs ietį į arklį, kuriuo jojo Tlepolemas, pakerta 
jam užpakalinių kojų pakinklius. Pasipila kraujas, arklys parkrinta 
aukštielninkas ir nenorom numeta savo jojiką ant žemės. Įdūkęs šernas 
tuoj pat puola gulintį Tlepolemą ir pirmiausia sudrasko jo drabužius, 
o kai šis bando keltis, ir jį patį iltimis baisiai subado. Gerasis draugas 
ne tik nesigėdijo šito nežmoniško nusikaltimo, bet jo žiaurumas dar 
nebuvo pasisotinęs šia draugo nelaime: kai Tlepolemas bandė prideng- 
ti žaizdas nuo dūrių ir kreipėsi į jį, gailiai prašydamas pagalbos, šis 
smogė jam ietimi į dešinę šlaunį įsitikinęs, kad šitos žaizdos nesiskirs 
nuo šerno ilčių pėdsakų. Po to jis visai lengvai pribaigė ir patį žvėrį. 

6. Šitaip jaunuoliui žuvus, iš savo slėpynių subėgame mes — 
nuliūdę tarnai. O Trasilas, nors ir džiaugėsi, kad išsipildė jo norai ir 
jis sėkmingai susidorojo su savo priešu, bet to savo džiaugsmo veide 
neparodė, atvirkščiai, suraukė kaktą ir apsimetė sielvartaująs. Pri- 
puolęs karštai apkabino tą, kurį pats užmušė, ir sumaniai suvaidino 
liūdintį žmogų: tiktai ašaros jam nenorėjo ištrykšti. Dėdamasis liūdįs 
kaip ir mes, kurie iš tikrųjų gailėjomės, jis visą kaltę suvertė šernui. 

Vos įvykus nelaimei, tuoj pasklinda gandas, kuris pirmiausia 
pasuka į Tlepolemo namus ir pasiekia nelaimingosios žmonos ausis. 
Išgirdusi šitokią žinią, už kurią baisesnės daugiau nebeišgirs, ji tiesiog 
netenka galvos ir lyg pamišusi lekia gatvėmis braudamasi per žmones, 
bėga plačiaisiais laukais, nesavu balsu šaukdama apie savo vyro 
nelaimę. Suplaukia nuliūdusių žmonių minios, kiekvienas sutiktasis 
užsikrečia tuo pačiu liūdesiu, miestas ištuštėja, nes visi skuba pamatyti, 
kas atsitiko. Ir štai pribėga ji prie vyro lavono, užsikniaubia alpdama 
ant jo ir vos neatiduoda savo dvasios tam, kuriam ją buvo paskyrusi. 
Su dideliu vargu savųjų atplėšta, ji prieš savo valią lieka gyventi, o 
jos vyro kūnas, lydimas minios žmonių, su iškilminga procesija ne- 
šamas laidoti. 

7. O Trasilas vis smarkiau ir smarkiau šaukė, vaitojo, ir ašaros, 

kurių pirmomis nelaimės valandėlėmis nebuvo, dabar gausiai liejosi, 
aišku, iš didelio džiaugsmo. Negana to, meilių žodžių srautu jis galėjo 
suklaidinti net pačią teisingumo deivę. Skausmingu balsu jis dejavo 
savo bičiulio, vienmečio, draugo, net brolio. Ne kartą, paėmęs Charitės 
rankas, jis neleido jai daužyti krūtinės, ramino ją vaitojančią, guodė 
klykiančią, meiliais žodžiais švelnino jos didį skausmą, ją ramindamas 
pasakojo panašius atsitikimus. Tačiau šitaip reikšdamas tariamą 
užuojautą, jis iš tikro siekė paliesti moterį ir šitokiais neleistinais 
malonumais kurstė savo prakeiktą meilės aistrą. Kai tik pasibaigė 
laidotuvių apeigos, jaunoji moteris nieko daugiau negalvojo, vien tai, 
kokiu būdu kuo greičiausiai iškeliauti pas savo vyrą. Apsvarsčiusi 
įvairius būdus, ji pasirinko pagaliau švelnų, ramų būdą, nereikalau- 
jantį jokio ginklo, panašų į malonų poilsį: ji liovėsi valgiusi, visiškai 
nebesirūpino savim, pasislėpė gilioje tamsoje ir atsiskyrė nuo pasaulio. 
Bet Trasilas, atkakliai užsispyręs, įkalbinėjo ją ir pats, ir per namiškius 
bei draugus, ir pagaliau per jaunosios moters tėvus, kol pasiekė tiek, 
kad ji savo visiškai nualintą kūną nusiplovė maudyklėje ir pasistip- 
rino maistu. O ji, tik labai gerbdama savo tėvus, nors ir nenoromis 
pakluso šventai prievolei ir nelinksmu, bet vis dėlto kiek giedresniu 
veidu pradėjo eiti, kaip buvo jai liepta, gyvųjų žmonių pareigas. 
Tačiau pačiose jos sielos gelmėse slypėjo liūdesys ir skausmas. Ištisas 
dienas ir naktis gedulingai ilgėdamasi, ji pasidirbdino mirusiojo at- 
vaizdą, panašų į dievą Liberį, ir pasišventusi garbino jį kaip dievą, 
kankindama save tokia skausminga paguoda. 

8. Dar nespėjo ašaros nuplauti jos skausmo, dar nenurimo jai 
beprotybės įaudrinta siela, dar nepaseno ir neišblėso liūdesys, o Trasi- 
las, apskritai būdamas karštas ir, kaip pats jo vardas rodo“*, ūmus, jau 
išdrįso dar savo vyrą tebeapraudančiai, dar tebedraskančiai savo 
drabužius ir teberaunančiai sau plaukus Charitei užsiminti apie 
vedybas. Šituo begėdišku poelgiu jis tik atskleidė savo širdies paslaptis 
ir neapsakomą klastą. Išgirdusi nedorus žodžius, Charitė nusigando ir 
pasipiktino. Tarsi smarkaus griausmo, žvaigždės smūgio, o gal net 
paties Jupiterio žaibo trenkta, ji pargriuvo ir neteko sąmonės. Po 
kurio laiko, pamažu atsigavusi, ji keletą kartų nežmoniškai suklykė. 
Dabar kiaurai permatydama piktojo Trasilo mintis, ji paprašė duoti jai 
laiko apsispręsti. Tuo tarpu sapne jai pasirodė žiauriai nužudyto 
Tlepolemo šešėlis išblyškusiu, kraujais aptekusiu veidu ir pertraukęs 
jos nekaltą poilsį, tarė: 

— Mano žmona! Tenevadina jau niekas kitas tavęs šiuo vardu, 

jeigu tavo širdis saugo mano atminimą. Bet jei nelaiminga mano 
mirtis nutraukė mūsų meilės saitus, susituok ir būk laiminga su kuo 
nori, tik neatsiduok šventvagiškoms Trasilo rankoms, nesikeisk su 
juo pažadais, nesėsk su juo prie vieno stalo ir neik su juo drauge 
ilsėtis. Saugokis mano žudiko kruvinos rankos, netekėk už žmogžudžio. 
Tos žaizdos, kurių kraują tavo ašaros nuplovė, ne visos yra šerno 
ilčių: piktojo Trasilo ietis mane nuo tavęs atskyrė. 

Toliau kalbėdamas jis smulkiai papasakojo, kaip įvyko nusikalti- 
mas. 

9. O ji, kaip užmigo, iš susigraužimo įrėmusi veidą į pagalvę, 
taip ir dabar, dar tebemiegodama, gausiomis ašaromis vilgė skruos- 
tus. Tik staiga, lyg kokį stiprų skausmą pajutusi, pašoko iš miego vėl 
skausmingai dejuodama, ėmė draskytis drabužius ir daužyti kumščiais 
savo gražias rankas. Tačiau niekam ji nepasipasakojo apie savo nakties 
regėjimą, slėpė ką žinanti apie savo vyro nužudymo kaltininką ir pati 
viena nutarė visų pirma nubausti piktąjį žudiką, o paskui pati pasi- 
traukti iš šio vargano gyvenimo. O niekingas malonumų ieškotojas 
vėl ją kankino savo vedybiniais pasiūlymais, apie ką ji nė girdėti ne- 
norėjo. Tačiau Trasilui įkyriai plepant ir nuolankiausiai maldaujant, 
ji švelniai atmetė jo prašymus ir, labai įtikinamai suvaidinusi, tarė: 

— Dar ir dabar tavo brolio ir mano brangiausio vyro gražusis 
veidas tebestovi man akyse, dar ir dabar užuodžiu cinamono kvapą 
nuo skaistaus jo kūno, dar ir dabar puikusis Tlepolemas tebėra gyvas 
mano širdyje. Todėl pasielgsi gerai ir išmintingai, jeigu leisi nelaimin- 
gajai našlei išlaukti visą įstatymų skirtą gedulo laiką, kol pasibaigs 
likusieji iki metų mėnesiai. Tai ne tik mano padorumo, bet ir tavo 
gerovės reikalas, nes kitaip paankstintomis vestuvėmis galime užtraukti 
ant tavo galvos teisingą mano vyro įniršusios vėlės kerštą. 

10. Bet šitokia kalba Trasilo nenuramino ir būsima viltis nepa- 
tenkino. Jis ir toliau karštai ją įkalbinėjo ir verste vertė, kol pagaliau 
Charitė, dėdamasi nusileidžianti, tarė jam: 

— "Trasilai, aš tave labai prašau tik vieno dalyko: būtinai man 
pažadėk, kad niekas iš artimųjų nesužinos, jeigu mes slaptai susitikinė- 
sime, kol praeis likusios gedulo dienos iki metų. 

Patikėjęs klastingais moteriškės pažadais, Trasilas nusileido ir 
džiaugsmingai pritarė slaptiems susitikimams. Deginamas vienintelio 
noro — ją turėti — jis jau laukia nakties, kada visiškai sutems. 

O Charitė kalba toliau: 

— Bet įsidėmėk: sutemus ateik patyliukais prie mano durų, gerai 

įsisupęs į apsiaustą, be jokių palydovų ir, kartą švilptelėjęs, lauk mano 
auklės, kuri budės prie pat durų. Jinai įleis tave ir, neuždegusi jokios 
šviesos, kuri tave galėtų išduoti, atves į mano miegamąjį. 

11. Trasilui patiko šitokios gedulingų vestuvių apeigos. Joks įtari- 
mas jam neatėjo į galvą,tik nekantriai laukdamas, jis skundėsi, kad 
diena tokia ilga, o vakaras taip lėtai artėja. Bet kai tik saulė nusileido 
ir prasidėjo naktis, jis apsirengia pagal Charitės nurodymus ir, klausy- 
damas gudrios auklės, kupinas vilčių įslenka į miegamąjį. Tada Chari- 
tės primokyta senė kuo švelniausiai su juo elgiasi ir meluoja, neva jos 
ponia truputį užtrukusi, nes dar tebeslauganti sergantį tėvą, bet tuojau 
ateisianti. O tuo tarpu vogčia išima taures ir indą su vynu, į kurį buvo 
primaišyta migdomųjų, ir pasiūlo jam gerti; jis nieko neįtardamas 
godžiai išlenkia ne vieną taurę, kol pagaliau visai pasigeria ir užmiega. 
Kai jis jau išsitiesęs aukštielninkas guli, negalėdamas gintis nuo jokio 
pavojaus, pašaukiama Charitė. Vyriškos drąsos kupina, baisaus įkarš- 
čio pagauta, jinai įbėga, puola prie žudiko ir šaukia: 

12.— Štai jis, ištikimasis mano vyro palydovas, štai puikusis 
medžiotojas, štai brangusis jaunikis! Štai ta dešinioji, kuri praliejo 
mano kraują, štai toji širdis, kuri ruošė piktą klastą mano pražūčiai, 
štai tos akys, kurioms aš, savo nelaimei, patikau, kurios, kažkokiu būdu 
nujausdamos besiartinančią bausmę, jau dabar yra paskendusios 
tamsybėse. Ilsėkis ramiai, saldžių sapnų! Neliesiu aš tavęs nei kardu, 
nei geležim. To nebus, kad tu panašia mirtimi susilygintum su mano 
vyru! Tau dar gyvam esant numirs tavo akys, ir tu tik miegodamas te- 
matysi. Aš padarysiu, kad tavo priešo mirtis tau atrodys laimingesnė už 
tavo gyvenimą. Šviesos tu tikrai nematysi, palydovą už rankos laikysi, 
Charitės negausi, vestuvių džiaugsmų neragausi, mirties ramybe ne- 
atsigaivinsi, gyvenimo malonumų nepatirsi. Lyg blyškus šešėlis klai- 
džiosi tarp Orko tamsybių ir saulės, nuolat ieškosi tos dešinės, kuri 
tau atėmė šviesą, ir, kas nelaimėje yra sunkiausia, nežinosi, ką kaltinti. 
O aš ant savo Tlepolemo kapo nuliesiu tavo akių kraują kaip auką ir 
tavo akis paaukosiu jo šventai vėlei. Bet ko aš delsiu ir atidėlioju tavo 
nupelnytas kančias, kai tu galbūt sapnuoji mano pražūtingų rankų 
glamones? Palik miego tamsybes ir pabudęs apsigaubk bausmės tamsos 
skraiste! Pakelk savo tuščią veidą, pažink kerštą, suprask savo nelaimę, 
apsvarstyk savo vargą. Štai kaip patiko tavo akys dorai moteriškei, 
štai kaip vestuviniai fakelai nušvietė tavo miegamąjį! Keršto dievaitės 
bus tavo pamergės, o tavo draugas bus aklumas ir amžinas sąžinės 
graužimas. 

13. Šitaip išpranašavusi jo likimą, išsitraukia iš plaukų smeigtuką 
ir išduria Trasilui abi akis, visiškai jį apakindama. Kol jis, neaiškaus 
skausmo kamuojamas, išsiblaivo iš girtumo ir kartu iš miego, ji pagrie- 
bia nuogą kardą, kurį paprastai nešiodavosi Tlepolemas, ir kaip be- 
protė pasileidžia bėgti per miestą. Ji lekia tiesiai prie vyro kapo, be 
abejonės, norėdama padaryti kokį nors baisų nusikaltimą. O mes ir visi 
kiti žmonės, palikę tuščius namus, bėgte bėgame paskui ją ir raginame 
viens kitą ištraukti kardą iš tos pamišėlės rankų. Charitė atsistoja prie 
pat Tlepolemo kapo ir spindinčiu kardu kiekvieną varo nuo savęs šalin. 
Matydama, kad visi lieja ašaras ir aimanuoja, ji sako: 

— Neliekite nereikalingų ašarų, užgniaužkite dejones, nederan- 
čias mano narsumui. Aš atkeršijau kruvinam savo vyro žudikui, 
nubaudžiau savo vedybinės laimės baisųjį grobiką. Jau atėjo laikas 
šitam kardui parodyti ir man kelią į požemio pasaulį, pas manąjį 
Tlepolemą. 

14. Ir iš eilės smulkiai papasakojusi viską, ką per sapną jai pranešė 
vyras ir kokiomis pinklėmis apraizgiusi pražudė Trasilą, ji įsmeigė 
sau kardą po dešine krūtimi ir susmuko. Apsipylusi krauju ir dar kažką 
neaiškiai vapėdama, ji iškvėpė savo narsiąją dvasią. Artimieji, gražiai 
nuplovę nelaimingosios Charitės kūną, palaidojo tame pačiame kapų 
rūsyje, amžinai grąžindami vyrui jo žmoną. 

Trasilas, sužinojęs visa, kas įvyko, ir nebegalėdamas surasti sau 
tinkamos bausmės už ištikusią nelaimę, bet manydamas, kad atsiteisti 
už tokį nusikaltimą kardo per maža, pats pasiprašė nunešamas prie 
Tlepolemo ir Charitės kapo, kur keliskart sušuko: 

— Štai jums, įžeistosios vėlės, savanoriška auka! 

Tada įėjęs į kapų rūsį, gerai uždarė jo duris virš savo galvos, pats 
save pasmerkęs mirti badu. 

15. Štai ką tas jaunuolis papasakojo susijaudinusiems kaimiečiams, 
pats ne kartą apsipildamas ašaromis ir giliai atsidusdamas. Tada jie, 
labai užjausdami savo nelaimingus ponus ir bijodami naujų šeiminin- 
kų „nutarė bėgti. Vyriausias arklių prižiūrėtojas, kuris taip iškilmingai 
buvo apsiėmęs mane globoti, visa, kas tik buvo namuose brangesnio, 
sukrovė ant mano ir kitų gyvulių nugaros ir paliko senąją gyvenvietę. 
Mes nešėme vaikus ir moteris, nešėme viščiukus, žąsis, ožiukus, šu- 
niukus,— žodžiu, visi, kas tik nepajėgė pakankamai greitai eiti ir būtų 
mus gaišinę, keliavo mūsų kojomis. Tačiau našta, nors ir didžiulė, 
manęs neslėgė, nes aš džiaugiausi galėdamas pabėgti nuo to prakeikto 
kaimiečio, kuris kėsinosi atimti man vyriškumą. 

Perėję aukštą, miškais apaugusį kalną ir jau nužygiavę gerą kelio 
galą lygiais laukais, pradėjus temti atvykome į vieną turtingą, tirštai 
apgyventą ir gerai įtvirtintą vietovę. Jos gyventojai mums patarė 
nekeliauti toliau nakčia, o ypač ankstyvą rytą, nes visoje apylinkėje 
siautėjančios gaujos didelių ir nepaprastai plėšrių vilkų, kurie tykoją 
prie kelių ir lyg plėšikai žiauriai puolą visus praeivius. Pasiutę iš bai- 
saus alkio, jie jau užpuldinėją kaimynines sodybas ir, nebepasiten- 
kindami vien gyvuliais, pjauną net žmones. Kaip tik prie šito kelio, 
kuriuo mums reikėjo eiti, gulį pusiau suėstų žmonių lavonai, o jų 
apgraužti kaulai jau iš tolo baltuoją. Dėl to ir mes turį vykti nepapras- 
tai atsargiai. Saugiausia esą būtų mums leistis per šias pavojingas 
vietoves pačiame vidurdieny, kada saulė skaisčiai šviečia, nes dieną 
tie bjaurūs žvėrys aptingstą ir ne taip dažnai užpuldinėją, vykti ne 
pasklidai, bet susitelkus į būrį ir išsirikiavus kyliu. 

16. Bet nelemtieji pabėgėliai, mūsų vadovai, užvis labiausiai 
bijodami galimo persekiojimo, skubėjo kuo greičiausiai pasprukti, 
todėl nepaklausė šito naudingo patarimo ir, nebelaukę ryto, tuoj po 
vidurnakčio mus su visais nešuliais vėl išvarė į žygį. Žinodamas apie 
gresiantį pavojų, aš kaip įmanydamas laikiausi minios vidury ir slė- 
piausi tarp kitų varomų gyvulių, kad apsaugočiau savo užpakalį nuo 
žvėrių užpuolimo. Visi stebėjosi, kad aš taip greit bėgu ir pralenkiu 
net arklius. Tačiau tas skubėjimas rodė ne mano eiklumą, o tik baimę. 
Tada man šovė į galvą mintis, kad ir anas garsusis Pegasas veikiau- 
siai iš baimės taip bėgo, jog atrodė lyg skriste skrendąs, ir dabar vaiz- 
duoja mas sparnuotas dėl to, kad,saugodamasis ugningosios Chimeros 
įkandimo“?, šokinėjo į viršų, beveik patį dangų pasiekdamas. Beje, 
ir piemenys, kurie mus varė, rankose laikė ginklus ir buvo pasiryžę 
kautis:vienas ragotinę nešėsi, antras ietį, trečias drotiką, kitas lazdą, 
daugelis turėjo pasirinkę akmenų, kurių į valias buvo šiame šunkelyje. 
Buvo ir tokių, kurie ėjo iškėlę nusmailintus baslius,tačiau dauguma 
degančiais fakelais gąsdino žvėris. Išskyrus trimitą, daugiau nieko 
netrūko, ko reikia kovai pasirengusiam kariuomenės būriui. Tačiau 
veltui mes kentėjome tą tuščią baimę, nes vilkai, galbūt išgąsdinti susi- 
būrusios jaunuomenės sukelto didelio triukšmo ar ryškios fakelų ug- 
nies, 0 gal kur kitur siautėdami, mūsų nepuolė ir ner iš tolo nepasirodė. 
"Tuo tarpu mes įkliuvome į daug blogesnius žabangus. 

17. Vieno kaimelio, pro kurį mums kaip tik teko praeiti, gyvento- 
Jai, palaikę mūsų būrį plėšikais, sunerimę dėl savo turtų ir be galo 
išsigandę, paleido ant mūsų visą gaują milžiniškų baisių šunų, rūpes- 

tingai išaugintų apsaugai, piktesnių už bet kokius vilkus ar meškas. 
Būdami iš prigimties pikti, šeimininkų riksmų ir jiems suprantamų 
siundymų dar paskatinti, šunys lyg pasiutę užgriuvo mus. Iš visų pusių 
apspitę, jie puola ir šen, ir ten, be jokio skirtumo drasko ir gyvulius, 
ir žmones ir, gerokai pataršę, daugelį patiesia ant žemės. Prisiekiu 
Herkuliu, galėjai pamatyti ne tiek įsimintiną, kiek pasigailėtiną re- 
ginį: įsiutę šunys vieni bėgančius stveria, kiti stovinčius apninka, kai 
kurie gulinčius užšokę drasko ir visą mūsų vorą kandžiodamiesi 
puldinėja. Bet negana to, prie šitos nelaimės prisideda kita, dar dides- 
nė blogybė. Tie patys kaimiečiai nuo aukštų stogų ir nuo artimiausios 
kalvos pradėjo į mus svaidyti akmenis, taigi mes iš viso nebežinojome, 
ko griebtis ir kokios blogybės labiau saugotis: ar čia pat puolančių 
šunų, ar iš tolo atlekiančių akmenų. Vienas iš jų netikėtai trenkė 
į galvą moteriškei, sėdėjusiai ant mano nugaros. Iš skausmo smarkiai 
suklykusi, ji pradėjo raudoti, šaukdamasi į pagalbą savo vyrą, tą 
mano prižiūrėtoją. 

18. O jis, šaukdamasis dievų ir šluostydamas žmonai nuo veido 
kraują, iš visos gerklės rėkė: 

— Kam jūs vargšus žmones, nepavojingus keleivius, taip žiauriai 
puolate ir galabijate? Kokio grobio norite? Už kokius nusikaltimus 
mums keršijate? Juk jūs gyvenate ne urvuose kaip žvėrys ir ne tarp 
uolų kaip kokie laukiniai, kad džiaugtumėtės pralieję žmogaus kraują! 

Kai tik jis šitaip pasakė, tuoj nustojo kristi akmenų kruša ir nurimo 
baisių šunų sukeltas sąmyšis. O vienas kaimietis iš aukšto kipariso 
sušuko mums: 

— Mes nenorime jūsų apiplėšti, bet patys, bijodami tos nelai- 
mės, gynėmės nuo jūsų. Dabar galite ramūs ir saugūs keliauti sau to- 
liau. 

Taip jis pasakė, ir mes patraukėme keliu toliau, įvairiai nukentėję: 
vieni akmenų apdaužyti, kiti šunų sukandžioti,— nė vieno nebuvo 
sveiko. Nužygiavę gerą kelio galą, pasiekėme miškelį, kuriame augo 
daug aukštų medžių ir buvo puikių žalių pievelių. Čia mūsų vadovai 
nutarė sustoti kiek pailsėti ir apgydyti savo įvairiai nukentėjusius 
kūnus. Taigi, išsitiesę ant žolės, visi pirmiausia bent kiek atsikvėpė, 
o paskui kaip išmanydami ėmė gydyti savo žaizdas: vienas šalia te- 
kančio upelio vandeniu plovė kraują, kitas dėjo prie sutinusios vie- 
tos pašlapintą kempinę, o dar kitas atviras žaizdas tvarstė drobule. 
Taip kiekvienas rūpinosi savo sveikata. 


19. Tuo tarpu pastebėjome, kad nuo kalvos viršūnės į mus žiūri 

kažkoks senis, apie kurį ganėsi avys, todėl buvo aišku, jog tai avių 
piemuo. Kažkas iš mūsų paklausė, gal jis turįs parduoti pieno ar šviežio 
sūrio. Jis, kelis kartus papurtęs galvą, tarė: 

— Ką! Jūs dar galvojate apie maistą, gėrimą ar apie poilsį? Argi 
nė vienas nežinote, kokioj vietoj sustojote? 

Tai pasakęs jis susirinko savo aveles ir apsigręžęs nusivarė jas 
tolyn. Šitie žodžiai ir jo pabėgimas mūsų piemenims įvarė nemaža 
baimės. Jiems išsigandus ir susidomėjus, kokia čia galėtų būti vieta, 
tačiau nesuradus, kas galėtų pasakyti, štai pasirodo kelyje kitas senis: 
aukšto ūgio, sulinkęs nuo metų naštos, besiremiantis lazda, vos velkan- 
tis koją už kojos, apsipylęs ašaromis. Pamatęs mus, jis dar labiau pra- 
dėjo raudoti ir, iš eilės apkabindamas kiekvieno jaunuolio kelius, taip 
ėmė maldauti: 

20.— Vardan jūsų laimės, vardan jūsų globėjų genijų! O kad jūs 
linksmi ir stiprūs susilauktumėt mano metų! Padėkite man, sukrypu- 
siam seniui, išplėškite mano mažulėlį iš mirties nagų, grąžinkite jį ma- 
no žilai galvai! Mano vaikaitis, mano malonusis kelionės draugas, norė- 
jo pagauti ant šakos giedantį paukštelį ir įkrito į gilią duobę, iš viršaus 
pridengtą krūmokšnių. Dabar jo gyvybė didžiausiame pavojuje, bet 
aš manau, kad jis dar gyvas, nes verkia ir vis šaukiasi savo senelį 
pagalbon. Tačiau, kaip matote, aš visai neturiu jėgų ir niekaip negaliu 
jam padėti. O jūs esate jauni, stiprūs, jūs lengvai galite man, nelai- 
mingam seniui, padėti ir išgelbėti mano berniuką, jauniausiąjį mano 
ainį, vienintelę mano kamieno atžalą. 

21. Visiems pagailo senio, maldaujančio ir raunančio savo žilus 
plaukus. Bet vienas iš piemenų, kuris buvo ir drąsesnis, ir jaunesnis, 
ir stipresnis už kitus ir kuris vienintelis išliko sveikas po neseniai 
įvykusio susirėmimo, vikriai pašoko ir pasiteiravęs, kur jo vaikas įkrito, 
ryžtingai nusekė paskui senį, pirštu rodantį į netoli augančius tankius 
krūmokšnius. 

Tuo tarpu mes sočiai prisiganėme, sužeistieji apgydė savo žaizdas, 
ir visi, pasiėmę savo naštas, jau ruošėsi keliauti. Todėl iš pradžių 
šūkteli aną jaunuolį vardu, po to dar ilgai šūkauja, pagaliau susirūpinę, 
kad jis per ilgai užtrukęs, siunčia vieną žmogų jo surasti, paraginti 
į kelionę ir atsivesti. Pasiųstasis netrukus grįžta visas perblyškęs iš 
baimės ir nepaprastus dalykus ima pasakoti apie savo draugą: neva 
matęs jį gulintį aukštielninką, jau pusiau apgraužtą; ant jo užsiropštęs 
baisus slibinas ėdė jį, o nelaimingojo senio jis niekur nepastebėjo. Šitai 
išgirdę ir prisiminę aviganio žodžius, jie jau neabejojo, kad jis bauginęs 

kaip tik šiose vietovėse gyvenančiu slibinu. Tada mūsų vadovai šoko 
kuo greičiausiai bėgti, palikdami šį pragaištingą kraštą, o mus skubino, 
smarkiai pliekdami lazdomis. 

22. Labai sparčiai keliaudami ir geroką kelio galą sukorę, mes 
pasiekėme vieną kaimą, kur ramiai ilsėjomės visą naktį. Kaip tik čia 
atsitiko labai įdomus įvykis, kurį norėčiau papasakoti. 

Vienas vergas, kuriam jo šeimininkas buvo patikėjęs visą savo ūkį 
ir paskyręs valdytoju didžiulio dvaro, kur mes kaip tik apsistojome, 
nors turėjo savo žmoną iš tų pačių vergių, tačiau aistringai buvo 
pamilęs vieną laisvąją moterį iš kitų namų. Jo žmona, nesitverdama 
skausmu dėl vyro neištikimybės, sudegino jo visas sąskaitų knygas ir 
visa, kas buvo svirne. Nepasitenkinusi šitokiu kerštu už santuokos iš- 
niekinimą, ji nukreipia rankas prieš savo įsčios vaisių — užsinėrusi 
kilpą, prisirišo ta pačia virve prie savęs ir vaiką, kurį jau seniai vyrui 
buvo pagimdžiusi, ir taip šoko stačia galva į gilų šulinį, kartu nusitemp- 
dama paskui save ir kūdikį. Šeimininkas labai supyko, sužinojęs apie 
šią mirtį. Sučiupęs vergą, privariusį žmoną iki savižudybės, liepė jį 
visiškai nuogą ištepti medum ir tvirtai pririšti prie figos medžio, kurio 
sutrešusiam kamiene buvo skruzdėlynas, o jame knibždėte knibždėjo 
skruzdėlės. Kai tik jos, didžiuliais būriais bėginėdamos šen bei ten, 
pajuto nuo kūno sklindantį saldų medaus kvapą, nors ir po truputį, bet 
nuolat skaudžiai kandžiodamos, per ilgesnį laiką mirtinai jį nukankino. 
Jos ėdė žmogaus kūną tol, kol sugraužė visą mėsą bei vidurius ir liko 
vien pliki griaučiai, kurie jau iš tolo akinamai bolavo, pririšti prie to 
pražūtingo medžio. 

23. Apleidę ir šią baisią vietą, palikę didžiai nuliūdusius kaimie- 
čius, mes patraukėme toliau. Visą dieną ėję lygumų keliais, jau išvargę 
atvykome į vieną didelį, tirštai žmonių gyvenamą miestą. Kaip tik 
čia mūsų vadovai nutarė įsikurti ir visam laikui apsigyventi manyda- 
mi, kad ši atkampi vieta bus gan patikima pasislėpti nuo galimų 
paieškų. Be to, juos viliojo ir pagarsėjęs tos vietovės žemių derlin- 
gumas. 

Leidę tris dienas gyvuliams pailsėti, kad būtume tinkamesni 
parduoti, jie išvarė mus visus į turgų. Vos tik šauklys garsiai paskelbė 
kiekvieno arklio ir asilo kainą, turtingi pirkliai juos visus kaipmat 
nupirko. Tik aš vienas likau neparduotas, nes dauguma su panieka 
praeidavo pro mane. Pagaliau man jau įkyrėjo visi tie, kurie iš dantų 
skaičiavo mano metus. Kai vienas jų, įkišęs nešvarią ir dvokiančią 
ranką, savo spindinčiais pirštais ėmė jau kelintą kartą čiupinėti man 

dantenas, aš sukandau juos ir sutraiškiau. Šitas atsitikimas visiškai 
nubaidė aplink stovinčiuosius, ir niekas jau nebenorėjo pirkti tokio 
laukinio asilo. Tada šauklys, visiškai išrėkęs gerklę ir užkimęs, pradėjo 
juokaudamas šaipytis iš mano nesėkmės: 

— Kaip ilgai mes dar bergždžiai siūlysime ir pardavinėsime šį 
seną kuiną? Juk jo kanopos jau visiškai nudilusios, jis luošas, nušiu- 
ręs, jis užsispyręs, tingus, ir dar toks laukinis! Kam jis tinka? Nebent 
iš jo odos būtų geras rėtis skaldai sijoti. Todėl verčiau padovanokime 
jį tam, kam negaila būtų veltui šieną eikvoti. 

24. Šitaip šauklys linksmino aplink stovinčiuosius ir tie plyšo 
juokais. 

Bet žiaurusis mano Likimas, nuo kurio negalėjau pabėgti, nors 
perbėgau šitiek kraštų, kurio net tiek nelaimių patyręs negalėjau 
permaldauti, vėl atkreipė į mane savo akląsias akis ir, stebuklingu 
būdu suradęs, atsiuntė man pirkėją, puikiai tinkantį man kankinti. Kas 
jis toks? Senis ištvirkėlis plika galva su keliais kuokštais pusžilių 
plaukų — vienas iš tų minios atmatų, kurie, keldami triukšmą cimbo- 
lais ir tarškynėmis, kaimuose ir miestuose elgetauja, visur nešioda- 
miesi Sirijos deivę, priverstą tuo būdu kartu su jais elgetauti. Taigi 
jis, įsigeidęs mane nusipirkti, priėjęs paklausė šauklį, iš kur aš. Šis 
atsakė, kad iš Kapadokijos'“, ir pridūrė, kad esu gana tvirtas. Tada 
anas pasiteiravo apie mano amžių. O šauklys juokdamasis atsakė: 

— Vienas astrologas, burdamas iš žvaigždžių, davė jam penkerius 
metus. Tačiau jis pats, aišku, tai žino geriau negu kas kitas iš savo 
civilinės būklės akto. Nors aš ir nusikalsiu prieš Kornelijaus įstatymą, 
Jeigu tau parduosiu romėnų pilietį kaip vergą, tačiau tu juk nusipirkai 
gerą ir naudingą tarną, kuris tau ir namie, ir svetur pravers. 

Bet mano nepakenčiamasis pirkėjas vis nesiliovė uždavinėti 
klausimą po klausimo, kol pagaliau nedrąsiai pasiteiravo, ar aš ramus. 

25. O pardavėjas paaiškino: 

— Čia tikras avinėlis, o ne asilas. Kur stumsi, visur jis ramus: 
nesikandžioja, nesispardo; apskritai gali pagalvoti, jog to asilo kailyje 
gyvena kuklus žmogus. Įkišk savo galvą jam tarp šlaunų ir lengvai įsi- 
tikinsi jo nepaprasta kantrybe. 

Taip šaipėsi šauklys iš to ištvirkėlio, o šis supratęs, kad iš jo juokia- 
masi, apsimetė labai įsižeidęs ir atkirto: 

— Ak tu, dvėsena! Visa galinčioji ir visų gimdytoja Sirijos deivė, 
šventasis Sabadijus ir Belona, ir Idos motina, ir valdovė Venera su 
savo Adoniu'! tepadaro tave kurčią, aklą ir pamišėlį rėksnį, kad tiek 

laiko mane gaišini savo kvailais juokais! Ar manai, nevykėli, kad aš 
galiu deivę patikėti kokiam laukiniam gyvuliui, kad jis, staiga pasiutęs, 
numestų ant žemės dieviškąją statulą, o man,vargšui,tada reikėtų su- 
taršytais plaukais visur bėgioti ir ieškoti gulinčiai ant žemės mano 
deivei kokio nors gydytojo? 

Išgirdęs tokią kalbą, aš jau galvojau staiga lyg padūkęs pašokinėti, 
kad jis nebenorėtų pirkti tokio laukinio asilo. Tačiau mano nerimau- 
jantis pirkėjas pralenkė mane: jis ilgiau nedelsdamas sumokėjo 
už mane pinigus — septyniolika denarų. Norėdamas manęs atsikra- 
tyti, šeimininkas su džiaugsmu paėmė pinigus ir perdavė mane, pririš- 
tą kanapine virve, naujajam šeimininkui, kuris buvo vardu Filebas. 

26. Jis, įsigijęs naują tarną, nusivarė į namus ir, vos peržengęs 
slenkstį, sušuko: 

— Mergaitės, štai atvedžiau jums iš turgaus žavutį vergą! 

O šitos mergaitės buvo būrys ištvirkėlių, kurie tučtuojau džiū- 
gaudami ėmė nedarniai šaukti moteriškais, kimiais ir spigiais balsais, 
galvodami, kad jų paslaugoms iš tiesų parūpintas koks nors vergas. 
Tačiau pamatę ne elnę vietoj mergaitės'*, o asilą vietoj vyro, jie 
suraukę nosis ėmė visokiausiais būdais tyčiotis iš savo vadovo sakyda- 
mi, kad jis nusipirkęs ne vergą, o vyrą, aišku, sau pačiam. 

— Tik žiūrėk, — įspėjo jie, — nesušlamšk vienas tokio nuostabaus 
viščiuko, duok ir mums, savo balandėliams, kartais pasinaudoti. 

Šitaip ir panašiai tarpusavyje plepėdami, jie pririšo mane prie 
ėdžių šalia namo. Tarp jų buvo vienas jaunuolis, gana tvirto sudėjimo, 
puikiai grojantis trimitu, nusipirktas vergų turguje už surinktas 
aukas. Kai jie nešiodavo po apylinkes deivės atvaizdą, jis vaikščiodavo 
kartu ir pūtė trimitą, o namuose tarnavo kaip visų meilužis. Vos tik 
mane čia pamatęs, jis noriai ir dosniai papylė man pašaro ir pasi- 
džiaugė: 

— Pagaliau atsirado pavaduotojas mano varguose! Tik ilgai 
gyvenk ir įtik šeimininkams,kad mano pavargę šonai pailsėtų! 

Išgirdęs tokius žodžius, susimąsčiau apie manęs laukiančias nau- 
Jas negandas. 

27. Kitą dieną visi jie iškeliavo margais drabužiais ir keistai 
išsipuošę: išsiteplioję rausvais dažais veidus, apvedžioję akis, galvas 
pasidabinę raiščiais, apsivilkę geltonomis drobės arba šilko suknelė- 
mis, o kai kurie baltomis tunikomis, papuoštomis į visas puses besi- 
plaikstančiais purpuriniais kaspinėliais, susiveržę juosmenis, apsiavę 
gelsvais batais. Savo deivę, apgaubtą šilko rūbu, jie uždėjo man ant 

nugaros nešti. Nuogomis lig pečių rankomis, iškėlę didžiulius kardus 
ir kirvius, jie, fleitos garsų kurstomi, klykaudami šoko savo pasiutusį 
šokį. Taip jie apėjo nemaža trobų ir pagaliau atvyko į vieno turtingo 
šeimininko sodybą. Kai tik jie ten įkėlė koją, tuoj pradėjo kaip padūkę 
šėlti: bėgiodami šaižiais balsais kaukė, galvas nuleidę staigiais judesiais 
suko kaklus, kad net jų palaidi plaukai skriejo ratu. Kartais jie puldavo 
kandžioti savo kūną ir pagaliau dviašmeniais kardais, kuriuos turėjo, 
ėmė raižyti sau rankas. Iš jų tarpo vienas šėlo smarkiau už kitus: 
protarpiais giliai atsidusdamas, tarsi įkvėptas šventosios dvasios, jis 
vaizdavo tikrą pamišėlį, lyg dievų buvimas šalia žmones darytų ne 
tobulesnius, o priešingai, silpnus ir ligotus. 

28. Bet paklausyk, kokį nuopelną jis gavo už tai iš dieviškos ap- 
vaizdos! Jis pradėjo garsiai pranašauti: veidmainingai meluodamas, 
kaltino save, esą jis nusikaltęs prieš savo šventąjį tikėjimą ir dėl to pats 
savo rankomis už šį nusikaltimą turįs save teisingai nubausti. Čiupęs 
botagą, kurį šitie pusvyriai paprastai nešiodavosi, susuktą iš vilnonių 
virvelių su daugybe kutų ir aštriais avies kojų kauliukais gale, jis 
pradėjo smarkiai plaktis, rodydamas nuostabų pakantumą skausmams. 
Galėjai matyti, kaip nuo kardų smūgių ir botagų kirčių žemė pa- 
sruvo nešvariu sumoteriškėjusių vyrų krauju. Visa tai sukėlė man 
nemažą nerimą. Matydamas upelius iš žaizdų bėgančio kraujo, ėmiau 
būgštauti, kad kartais šita svetimšalė deivė neįsigeistų ir asilo kraujo, 
Juk yra žmonių, mėgstančių asilių pieną. Pagaliau pavargę ar pakan- 
kamai prisiplakę, jie liovėsi lieję kraują ir pradėjo rinkti į savo plačias 
sterbles daugelio žmonių gausiai aukojamus varinius ir net sidabrinius 
pinigus. Be to, žmonės jiems davė didžiulį vyno ąsotį, pieno, sūrių, 
duonos, šiek tiek kviečių, o kai kurie paaukojo ir miežių deivės nešio- 
tojui. Viską tie gobšiai surinko ir, sukišę į šitokioms aukoms jau iš 
anksto paruoštus maišus, užkrovė man ant nugaros. Taigi aš ėjau, 
apsunkintas dvigubos naštos, ir buvau kartu ir sandėlis, ir šven- 
tovė. 

29. Šitaip bastydamiesi, jie nusiaubė visą apylinkę. Pagaliau 
viename kaime ypač pelningai prisiplėšę, džiaugdamiesi laimikiu, jie 
nutarė iškelti smagią puotą. Iš vieno ūkininko jie išviliojo riebiausią 
aviną, melagingai išpranašavę, kad alkstančiai Sirijos deivei reikia jį 
paaukoti. Gerai viską paruošę puotai, jie eina į pirtį, o nusimaudę 
atsiveda iš ten į puotą tvirtą kaimietį, tinkamą dėl stambių šlaunų ir 
papilvės. Vos tik paragavę šiek tiek daržovių, šie bjaurūs ištvirkėliai, 
kurstomi neleistinos aistros, prie to paties stalo puola begėdiškai elg- 

tis — Iš visų pusių apspitę nurengia jaunuolį, paguldo aukštielninką ir 
bučiuoja šventvagiškomis lūpomis. Nebepakėlė mano akys šitokio 
nusikaltimo, ir aš bandžiau šaukti: „Gelbėkite, piliečiai!“ Tačiau ne- 
nuskambėjo joks kitas skiemuo bei garsas, tik aiškus, stiprus ir tikrai 
asiliškas: „O!“ Bet jis išsprūdo visiškai ne laiku, nes artimiausio kaimo 
bernai kaip tik tuo metu ieškojo naktį pavogto asiliuko. Kruopščiai 
išnaršydami kiekvieną pakampę ir išgirdę uždaroje patalpoje mano 
bliovimą, spėjo, kad tame name ir būsiąs uždarytas pagrobtasis gyvu- 
lys. Todėl jie staigiai puolė visu būriu vidun, norėdami atsiimti savo 
nuosavybę, ir užklupo tuos prakeiktus ištvirkėlius. Iš visur susikvietę 
žmones, jie parodė visiems gėdingą reginį ir juokėsi iš šventikų skaisty - 
bės bei dorybingumo. 

30. Plačiai pasklidus tarp žmonių gandui apie šitą negarbę, jie 
pasidarė visiems nebepakenčiami, todėl apie vidurnaktį pasiėmė visą 
savo mantą ir slapta paliko sodybą. Iki saulei patekant sukorę gerą 
kelio galą, dienai išaušus jie atvyko į negyvenamas vietas. Ilgai tarp 
savęs taręsi, jie nusprendė mane nugalabyti. Nukėlė nuo manęs deivę 
ir padėjo ją ant žemės, paskui nuėmė visus pakinktus ir, pririšę prie 
kažkokio ąžuolo, tuo botagu su avies kauleliais plakė beveik iki mirties. 
Tarp jų buvo vienas, kuris taikstėsi savo kirviu pakirsti man kojų 
gyslas už tai, kad aš neva įžūliai pamynęs jo drovumą, iš tiesų pavyz- 
dinį. Bet kiti, galvodami ne tiek apie mane, kiek apie gulinčią ant žemės 
deivės statulą, nusprendė mane palikti gyvą. Taigi vėl apkrovę ir visą 
laiką grasindami nuogais kardais, jie atvyko į kažkokį žymų miestą. 
Ten vienas garsiausių miesto asmenų, žmogus apskritai pamaldus, o 
ypatingai gerbiąs mūsų deivę, išgirdęs cimbolų bei timpanų triukšmą ir 
švelnias Frygijos melodijas, išbėgo deivės pasitikti. Laikydamasis 
kažkada duoto apžado, jis svetingai priėmė ir ją, ir mus visus, įkurdino 
savo didžiuliuose namuose, o po to deivę stengėsi permaldauti maldo- 
mis ir gausiomis aukomis. 


31. Prisimenu, jog čia mano gyvybė buvo pakibusi ant plauko. 
Mat kažkoks kaimietis mūsų šeimininkui buvo padovanojęs dalį me- 
džioklės laimikio — labai riebų didelio elnio kumpį. Per neatsargumą 
tas kumpis buvo pakabintas neaukštai už virtuvės durų, taigi vienas 
šuo, taip pat medžiodamas, jį vogčiomis nutraukė ir, džiaugdamasis 
grobiu, beregint nepastebėtas paspruko. Apsižiūrėjęs, jog kumpis din- 
gęs, virėjas kaltino save neapdairumu ir ilgai liejo ašaras, nerasdamas 
jokios išeities. Išsigandęs, kad šeimininkas tuoj ims iš jo reikalauti pie- 
tų, jis nusiminęs atsisveikino su savo mažu sūneliu ir, pasiėmęs virvę, 

jau ketino užsinerti sau kilpą. Vyro nelaimę pastebėjo jo ištikimoji 
žmona ir pripuolusi ištraukė iš jo rankų pražūtingą kilpą šaukda- 
ma: 

— Nejau tiek išsigandai šios bėdos, jog ir proto netekai? Argi 
nematai, kad pati dieviškoji apvaizda siunčia tau išsigelbėjimą? Jei 
dar gali iš nusiminimo atsipeikėti, paklausyk manęs: šitą svetimą asilą, 
nusivedęs kur į pakampę, papjauk, atkirsk jo kumpį — jis bus visiškai 
panašus į dingusį — ir, skaniai su įvairiais prieskoniais išviręs, paduok 
šeimininkui vietoj elnio kumpio. 

Prakeiktam niekšui patiko mintis išnešti sveiką kailį mano gyvybės 
kaina. Karštai išgyręs savo žmoną už gudrumą, jis jau galando peilį 
mano skerstuvėms. 

DEVINTA KNYGA 


1. Taip tas bjaurus kraugerys ginklavo prieš mane savo nedoras 
rankas. Tokio pavojaus akivaizdoje man reikėjo greitai apsispręsti. 
Ilgai nesvarstydamas nutariau pabėgimu gelbėtis nuo gresiančios pra- 
žūties. Tuoj nutraukęs pavadį, kuriuo buvau pririštas, pasileidau visom 
keturiom, o kad geriau apsisaugočiau, dažnai spardžiausi užpakalinė- 
mis kojomis. Greitai perbėgęs artimiausią portiką, tuojau šoku į 
valgomąjį, kur tuo metu namų šeimininkas kartu su žyniais kėlė 
puotą deivės garbei. Ten, kaip vėjas įpuolęs, apverčiau stalus ir su- 
kūliau nemažai indų. Supyko šeimininkas dėl tokios didelės žalos ir 
liepė vienam tarnui mane, nenuoramą ir neklusnų gyvulį, atsargiai 
pagauti ir kur nors saugioje vietoje gerai uždaryti, kad dar kartą, pana- 
šiai dūkdamas, nesutrukdyčiau ramios puotos. Taip gudriai apsisaugo- 
jęs ir pasprukęs iš pačių mėsininko nagų, aš džiaugiausi tuo išganingu 
kalėjimu. 

Tačiau tikrų tikriausia tiesa yra tai, kad žmogus negali tapti 
laimingas, jeigu tam prieštarauja Likimas, ir dieviškosios apvaizdos 
lemtingo sprendimo negalima panaikinti ar pakeisti nei išmintingu 
sumanymu, nei gudriomis priemonėmis. Atrodė, kad mano išmonė 
valandėlę išgelbėjo mane, tačiau iš tikrųjų pakliuvau į kitą didelį 
pavojų, tiesiog į pačią pražūtį. 

2. Kol namiškiai savo tarpe šnabždėjosi, štai į valgomąjį įbėga 
kažkoks vaikas persimainiusiu iš baimės veidu. Jis praneša šeiminin- 
kui, kad visai neseniai iš artimiausios gatvelės pro užpakalines duris 
į kiemą įšokęs pasiutęs šuo ir, pašėlusiai dūkdamas, užpuolęs medžiok- 
linius šunis, po to įlėkęs į tvartus ir ten apriejęs daug gyvulių, ir net 
žmonių nepasigailėjęs. Štai mulų varovas Mirtilas, virėjas Hefestionas, 
kambarių prižiūrėtojas Hipatavijus, gydytojas Apolonijus ir kiti, kurie 
bandę jį išvyti, visi buvę apdraskyti. Kai kurie gyvuliai nuo tų nuodin- 
gų įkandimų jau pradėję siusti. 


Apulėjus 298 


Šita žinia visus be galo išgąsdino, nes jie pagalvojo, kad ir aš ta 
pačia pasiutlige esu užkrėstas ir dėl to taip siuntu. Kad sulaikytų 
bendrą pavojų, jie pasigriebė kas kokį galėjo ginklą ir, padrąsindami 
vienas kitą, pradėjo mane persekioti, patys greičiau sirgdami tąja 
pasiutlige. Be abejonės, ietimis, ragotinėmis, o ypač dviašmeniais 
kirviais, kuriuos jiems pakišdavo tarnai, jie būtų mane į gabalus suka- 
poję, jeigu nebūčiau laiku pastebėjęs to didžiulio pavojaus ir kuo 
greičiausiai įsmukęs į kambarį, kuriame buvo įsikūrę mano šeiminin- 
kai. Tada jie, užsklendę visas duris, laikė mane apsupty laukdami, kol 
aš, jau negalėdamas jų užkrėsti, nuo neišgydomos pasiutligės pagaliau 
pats nusibaigsiu. Tuo būdu gavęs laisvę ir likęs vienas, kritau į paklotą 
lovą ir po ilgo laiko galėjau bent kartą kaip žmogus išsimiegoti. 

3. Kai jau išaušo diena, minkštoje lovoje gerai pailsėjęs ir nebe- 
jausdamas jokio nuovargio, aš žvaliai pašoku ir girdžiu, kaip tie, kurie 
visą naktį praleido be miego sargyboje, kalbasi tarpusavy apie mano 
likimą. 

— Aš netikiu, kad dar ir dabar tas vargšas asilas būtų pamišimo 
kančių blaškomas. 

— Anaiptol, jam bedūkstant pamišimo nuodai visai išsieikvojo ir 
tapo nebepavojingi. 

Nuomonėms nesutampant, jie nutarė ištirti reikalą: pažvelgę pro 
plyšį, pamatė mane ramiai sau stovintį sveiką. Tada plačiau pravėrę 
duris, jie ėmė stebėti, ar aš jau iš tikrųjų nurimau. O vienas jų — 
tiesiog dangaus man atsiųstas gelbėtojas — pasiūlo tokį būdą ištirti, 
ar aš jau visiškai sveikas: atnešti man atsigerti kibirą švaraus vandens. 
Jeigu aš tiesiai, nė kiek nesvyruodamas eisiu prie vandens ir gersiu 
kaip paprastai, vadinasi, jau esu sveikas ir mano liga praėjusi. Ir 
atvirkščiai, jeigu bjaurėsiuosi net pažvelgti į vandenį ir nenorėsiu nė 
snukio įkišti, būsią aišku, kad baisus pasiutimas manyje tebesėdi. 
Toks patikrinimo būdas jau senose knygose esąs minimas. 

4. Šis pasiūlymas visiems patiko ir, tučtuojau iš artimiausio 
šaltinio pasėmę didžiulį indą švarutėlio vandens, nors vis dar nedrąsiai, 
atnešė man. O aš nė kiek nedelsdamas, dar net pats žengęs į priekį jo 
pasitikti, pasilenkęs įkišau galvą ir, būdamas labai ištroškęs, išgėriau 
tą tikrai išganingą vandenį. Ramiai kenčiau, kai jie rankomis mane 
plekšnojo, ausis glostė, už pavadžio vedžiojo, ir visaip kitaip, vis dar 
tebebūgštaudami, bandė, kol pagaliau aš įrodžiau esąs sveikas ir baigėsi 
jų beprotiški įtarinėjimai. 

Taip išvengęs dvigubo pavojaus, rytojaus dieną aš vėl esu apkrau- 

namas šventais daiktais ir, skambant cimbolams bei tarškynėms, vėl 
leidžiuos kelionėn kaip klajoklis elgeta. Aplankę nemažai trobų ir 
sodybų, atvykome į vieną miestelį, kuris, kaip pasakojo jo gyventojai, 
buvo įsikūręs ant anksčiau buvusio turtingo miesto griuvėsių. Sve- 
tingai priimti artimiausioje užeigoje, išgirdome įdomią istoriją apie 
vieno vargšo žmonos meilės nuotykius. Šitą atsitikimą norėčiau ir 
jums papasakoti. 

5. Sunkiai vertėsi vienas skurdžius amatininkas ir tik vargais 
negalais iš savo mažo uždarbio tegalėjo prasimaitinti. Jo žmonelė taip 
pat nieko neturėjo, tačiau buvo pagarsėjusi kaip paskutinė ištvirkėlė. 
Vieną dieną, kai jis rytą išėjo į darbą, tuoj patyliukais įslinko į jo 
namus įžūlus žmonos meilužis. Ramiai jiems besigalinėjant meilės 
mūšyje, staiga namo grįžta vyras, nieko nežinodamas ir neįtardamas. 
Radęs užsklęstas duris ir net pagyręs žmonos atsargumą, pradeda 
belstis ir švilpti, norėdamas pranešti, jog parėjęs. O ta gudri ir išradin- 
ga tokioms begėdystėms moteris, paleidusi iš glėbio meilužį, paslepia 
jį statinėje, kuri stovėjo kampe pusiau įleista į žemę. Atidariusi duris, 
dar vyrui neįėjus, jinai jau pradeda jį barti: 

— Otu ir vėl vaikščioji dykinėdamas, sudėjęs rankas? Jau nebeini 
nė į savo kasdieninį darbą, nebesirūpini, kaip mums pragyventi, iš ko 
duoną valgyti! O aš, vargšė, per naktis ir dienas plėšausi verpdama, kad 
bent žiburys šviestų mūsų trobelėje. Kiek kartų laimingesnė už mane 
mano kaimynė Dafnė, kuri kasdien nuo pat ryto puotauja ir geria 
vyną, o po to išdykauja su savo meilužiais! 

6. Taip užpultas vyras atsakė: 

— Ką tu kalbi! Nors mūsų šeimininkas nedavė mums šiandien 
darbo, nes jis užsiėmęs teismo reikalais, tačiau aš pats numačiau, kaip 
šiandien užsidirbti maistui. Matai tą statinę? Ji visuomet tuščia, be 
reikalo užima vietą ir tik vaikščioti trukdo. Aš ją pardaviau vienam 
žmogui už penkis denarus. Pirkėjas tuoj ateis, sumokės pinigus ir 
išsineš. Taigi tuo tarpu truputį padėk man — reikia ją iškelti, kad galė- 
tume tuojau pat atiduoti pirkėjui! 

Klastingoji moteris, iškart sugalvojusi, kaip išsisukti, garsiai nusi- 
kvatojusi sako: 

— O tai puikų vyrą ir gerą pirklį gavau! Aš, boba, namie sėdė- 
dama už septynis denarus pardaviau, o jis mat mažiau užsiprašė! 

Vyras apsidžiaugęs, kad gaus daugiau pinigų, klausia: 

— Kas gi toks už tiek nupirko? 

— Na ir kvailas esi, — atšauna ji.— Jis jau seniai įlindo į statinę 
apžiūrėti, ar ji tvirta. 

7. O meilužis perprato moters kalbą ir, vikriai iššokęs, sako: 

— Ar nori, šeimininkėle, teisybę žinoti? Šita statinė jau labai sena, 
daug kur didelių plyšių atsiradę! — Po to apsimetęs, kad nepažįsta, 
kreipiasi į jos vyrą: — Kad ir kas tu būtum, gerasis žmogau, duokš 
man lempą, kad, kaip reikiant iš vidaus nugramdęs nešvarumus, galė- 
čiau patikrinti, ar ji dar tinkama naudotis, ar ne. Juk mano pinigai 
taip pat nevogti. 

Nieko neįtardamas, tas uolus ir puikus vyras, bemat uždegęs 
šviesą, taria: 

— Išlipk, brolau! Kam tau vargti? Verčiau pastovėk, kol aš pats 
ją gerai išvalysiu ir tada tau parodysiu. 

Su šiais žodžiais jis nusirengia, atsineša lempą ir įlindęs ima gram- 
dyti nuo sutrešusių lentų priskretusį purvą. O meilužis, tas žavusis vy- 
rukas, palinkusią ant statinės amatininko žmoną, iš viršaus užsikniau- 
bęs, ramiai sau dorojo. O gudrioji ištvirkėlė, galvą nuleidusi į statinę, 
tyčiojosi iš vyro, pirštu jam baksnodama, kad tai šen, tai ten reikią 
nukrapštyti, dar čia, dar ten kiek, kol pagaliau abiem darbams pasi- 
baigus, vargšas amatininkas, gavęs septynis denarus, dar buvo privers- 
tas tempti ant sprando statinę į savo žmonos meilužio namus. 

8. Tie skaistieji žyniai, pabuvę ten keletą dienų, prisivalgę 
dosnių žmonių sąskaita, prisiplėšę už savo pranašystes įvairių dovanų, 
prasimanė naują pasipelnymo būdą. Turėdami tik vieną ištarmę įvai- 
rioms progoms, jie tuo būdu vedžiojo už nosies visokių patarimų 
klausiančius žmones. O ištarmė buvo šit kokia: 


Dėl to žemelę plėšia jaučiai pajungti, 
Kad ateity siubuotų puikus mums javai. 


Taigi jeigu kartais patarimo klausdavo norintieji susituokti, jie 
tvirtindavo, kad pranašystė kaip tik jiems tinkanti: reikia vedybomis 
susijungti ir pagimdyti daug vaikų. Jei klausdavo patarimo žmogus, 
rengiąsis pirkti žemės, tai savaime aišku, kad orakulas jam žadėjęs 
daugybę jaučių ir žaliuojančių pasėlių laukus. Jei kas nors, labai 
susirūpinęs kelione, prašydavo deivės patarimo, jie atsakydavo, kad 
Jaučiai, ramiausi iš visų keturkojų, jau esą pakinkyti, o žaliuojantys 
Javai jam žadą sėkmę. Jei kas teiraudavosi, ar sėkmingos bus tos ar ki- 
tos kautynės arba plėšikų gaujos persekiojimas, jie tikindavo, kad pra- 

našystė aiškiai bylojanti apie pergalę, nes priešų galvos būsiančios pa- 
lenktos po jungu ir būsiąs paimtas gausus ir pelningas grobis. 

Šitokiu suktu pranašavimu jie prisigraibė nemažai pinigų. 

9. Bet į visus klausimus duodami visuomet vieną ir tą patį atsa- 
kymą, jie pagaliau visiems nusibodo ir nustojo žmonėse pasitikėjimo, 
todėl ir vėl išsirengė į kelionę. Tačiau ši kelionė buvo daug sunkesnė 
už aną nakties kelionę. Kodėl? Mat visas kelias buvo išrausinėtas 
daugybės griovių, kai kur užlietas stovinčio vandens, o kitur be galo 
slidus nuo lipnaus purvo. Dažnai suklupdamas, nuolat parkrisdamas, 
apsidaužęs kojas, vos ne vos pasiekiau lygų kelią. Tik staiga iš užpaka- 
lio pasiveja mus būrys ietimis ginkluotų raitelių. Vos sulaikę įsibė- 
gėjusius arklius, jie tučtuojau puola Filebą ir jo palydovus, griebia juos 
už gerklės, plūstasi, vadindami juos šventvagiais, nedorėliais, muša juos 
kumščiais ir uždeda visiems antrankius. Keldami didelį triukšmą, jie 
tolydžio be paliovos reikalauja, kad šie kuo greičiausiai atiduotų auksi- 
nę taurę, kuri pastūmėjusi juos į nusikaltimą ir kurią, neva atlikinė- 
dami savo slaptąsias pamaldas, pavogę nuo Dievų motinos'* šventų jų 
pagalvėlių; manydami išvengsią bausmės už tokią piktadarybę, jie dar 
dienai neišaušus tyliai palikę miestelio sienas. 

10. Tuoj atsirado žmogus, kuris, pasirausęs tarp daiktų ant mano 
nugaros, surado pačios deivės, mano nešamos, sterblėje tą auksinę 
taurę ir ją visų akivaizdoje ištraukė. Tačiau ir ši baisi šventvagystė 
nesugėdino ir nenugąsdino tų nedorėlių: jie, veidmainingai šypsoda- 
miesi ir juokaudami, kalbėjo: 

— O, kaip nelemtai kartais dėl tokio menko nieko nekalti žmonės 
pakliūva į didžiausią pavojų! Dėl vienos taurelės, kurią Dievų motina, 
aišku, kaip dovaną įteikė savo seseriai — Sirijos deivei, vadinti tikė- 
jimo puoselėtojus nusikaltėliais! 

Bet tuščiai jie tauškė panašias nesąmones: raiteliai grąžino juos 
atgal ir tuoj pat surišę įmetė į kalėjimą. Taurę ir deivės statulą, kurią 
aš nešiojau, padėjo kaip auką šventykloje, o mane kitą dieną išvedė 
į turgų ir pardavinėjo, vėl rėkiant šaukliui. Nupirko mane iš artimiau- 
sio miestelio kažkoks malūnininkas, sumokėjęs septyniais numais 
brangiau, negu anksčiau buvo davęs Filebas. Prisipirkęs javų ir jais 
mą malūną ėjau tai per akmenis, tai per medžių šaknis. 

11. Malūne daugybė galvijų, eidami ratu, suko įvairaus dydžio 
girnas ir nesustodami malė grūdus ne tik per dienas, bet ir per kiauras 
naktis. Tačiau man naujasis šeimininkas iš pradžių davė gerą vietą ir 

puikiai maitino, matyt, kad iš karto neišsigąsčiau šitos tarnybos. Pir- 
mąją dieną galėjau ištisai švęsti, nes į ėdžias apsčiai pridėjo pašaro; 
tačiau šitas poilsis ir sotus maitinimas neilgai truko. Jau kitą dieną 
iš pat ryto mane atvedė prie pačių didžiausių girnų ir, užrišę akis, 
varė aplinkui išmintu taku, kad, visą laiką eidamas ratu savo pėdomis, 
neiškrypčiau iš kelio. Tačiau, neužmiršęs savo apdairumo ir gudrumo, 
aš labai sunkiai mokiausi naujojo amato. Nors kai dar buvau žmogus, 
daug kartų buvau matęs, kaip sukasi panašūs prietaisai, tačiau dabar 
apsimetęs, lyg ničnieko apie tokį darbą nežinau, staiga sustojau it 
įbestas vietoje. Tikėjausi, kad man, šiam darbui netinkamam ir nenau- 
dingam, duos kokią nors kitą, lengvesnę tarnybą arba ir visai dyką lai- 
kys. Tačiau veltui aš sugalvojau tokią pragaištingą išmonę. Mane 
apstojo būrys žmonių, pasiėmę lazdas, o aš dar ramiai sau stovėjau 
užrištomis akimis. Tik staiga, davus ženklą, su didžiausiu triukšmu 
kaip kruša pasipylė smūgiai, ir aš taip išsigandau, jog, užmiršęs visus 
savo gudravimus, smarkiai trūktelėjau kanapinę virvę ir pasileidau 
bėgti kiek tik kojos neša. Tokia staigi mano nusistatymo permaina 
sukėlė visiems Žmonėms gardaus juoko. 


12. Praslinkus didesnei dienos daliai, mane, jau visiškai nusivariu- 
sį, paleido nuo malūno virvės ir pririšo prie ėdžių. Nors buvau be galo 
pavargęs ir peralkęs, nors labai reikėjo atstatyti savo jėgas, tačiau, 
kankinamas man įprasto, niekuomet neduodančio ramybės smalsumo, 
aš net nepaliečiau gausiai prieš mane prikrauto pašaro ir su įdomumu 
ėmiau apžiūrinėti šią nepakenčiamą įmonę. O gerieji dievai, kokių 
žmogynų aš čia pamačiau! Visa jų oda išmarginta nuo botago kirčių 
iššokusiais mėlynais dryžiais, ant nuplaktų nugarų suplyšę skarmalai 
greičiau tik šešėlį meta, o ne dengia; kai kurių trumputis drabužis 
vos papilvę siekia, visų tunikos tokios skylėtos, jog pro skudurus 
šviečia nuogas kūnas. Jų kaktose įdegintos raidės, pusė galvos nuskus- 
ta, ant kojų — žiedai. Jie išblyškę it šešėliai, jų akių vokai dūmų ir 
karščio išėsti, visi pusakliai. Kaip imtynininkai, išeiną grumtis smulkiu 
smėliu apsibarstę, taip jie apnešti miltų dulkėmis. 

13. O ką gi aš galėčiau pasakyti apie savo tvarto gyventojus, kaip 
juos apibūdinti? Kokie seni mulai, kokie sukrypę kuinai! Įkišę snukius 
į ėdžias, jie Žiaumoja kalnus pelų. Jų sprandai nusėti pūlingomis 
žaizdomis ir šašais, nukarusios didžiulės šnervės nuo nuolatinio 
čiaudėjimo išvėpusios, krūtinės nuo virvės kiaurai pratrintos, šonai nuo 
nepaliaujamo čaižymo botagu iki kaulų pramušti, kanopos, minan- 
čios vis tą patį taką, plačiai išsiskėtusios, o sena oda išdžiūvusi ir 

šašuota. Nukrėtė mane šiurpas, žiūrint į tuos savo draugus, nes žino- 
jau, kad toks pat likimas ir manęs laukia. Prisiminęs ankstesnę Luci- 
jaus laimę, o dabar priėjęs liepto galą, nuleidau galvą ir nuliūdau. 
Vienintelė atgaiva tokiose kančiose buvo mano įgimtas smalsumas, 
nes niekas manęs nesivaržydavo, man esant visi laisvai kalbėdavo ir 
darydavo, kas patinka. Ne veltui dieviškasis senosios graikų poezijos 
kūrėjas, norėdamas atvaizduoti didžiausios išminties žmogų, apdainavo 
vyrą'*, aplankiusį daugybę šalių, pažinusį įvairias tautas ir tuo būdu 
įsigijusį didžiausių dorybių. Todėl ir aš buvau dėkingas asilo išvaizdai, 
nes tik ja prisidengęs galėjau pergyventi įvairiausius nuotykius ir 
pasidaryti jei ne išmintingesnis, tai bent daugiau patyręs. 

14. Ta proga nutariau jums papasakoti labai įdomų atsitikimą, 
geresnį už visus kitus. Taigi pradedu. 

Tasai malūnininkas, kuris mane nusipirko, buvo labai geras ir 
padorus žmogus, tačiau likimas jam skyrė žmoną, pikčiausią ir blo- 
giausią iš visų moterų. Todėl jis kentėjo sunkiausius šeimyninio 
gyvenimo vargus; prisiekiu Herkuliu, net ir aš ne kartą tylomis jo 
gailėjausi. Mat tai netikusiai bobai netrūko nė vienos ydos; į jos sielą 
lyg į kokią dvokiančią atmatų duobę buvo sutekėjusios visos blogy- 
bės: ji buvo pikta, kvaila, vyrų mėgėja, vyno gėrėja, smarki, nenuolai- 
di, vogdama godi, nešvariems reikalams išlaidi, ištikimybės neken- 
tėja, doros priešininkė. Paniekinusi ir pamynusi dievus, vietoj tikrojo 
tikėjimo išsigalvojo šventvagišką vieno dievo kultą'? ir apsimetusi, 
neva laikosi išsigalvotų tuščių apeigų, ji klaidindavo visus žmones ir 
apgaudinėdavo savo vyrą — jau nuo pat ryto pradėdavo girtauti ir 
ištvirkauti. 

15. Tai šit kokia moteris mane persekiojo baisiausiai neapkęs- 
dama. Juk dar neišaušus, lovoj gulėdama, ji jau reikalaudavo naująjį 
asilą rišti prie girnų. O kai tik išsikrapštydavo iš miegamojo, tuoj 
įsakydavo, kad jos pačios akivaizdoje kuo smarkiausiai iškarštų man 
kailį. Kai ateidavo laikas šerti ir kiti gyvuliai jau būdavo paleisti, ji 
liepdavo mane paskiausiai pririšti prie ėdžių. Šitoks žiaurumas dar 
labiau žadino mano įgimtą smalsumą pažinti jos kasdieninį gyvenimą. 
Jaučiau, jog kažkoks jaunas vyrukas nuolat užeidinėja į jos miega- 
mąjį. Labai norėjau pamatyti, kaip jis atrodo, bet galvos raištis atėmė 
mano akims laisvę. Juk šiaip man nestigo apsukrumo ir kokiu nors 
būdu vis tiek būčiau išaiškinęs šitos prakeiktos bobos nedorybes. 
Kasdien nuo pat ryto prie jos būdavo kažkokia senė, jos ištvirkavimo 
tarpininkė ir meilužių pasiuntinė. Kartu su ja ji valgydavo pusryčius, 

gerdavo daug neatskiesto vyno, viena kitą užgerdamos, ir, vargšo vyro 
nelaimei, abi aptarinėdavo suktus planus, kaip gudriau jį apgauti. O aš, 
nors ir smarkiai pykau ant Fotidės, kam ji, užuot pavertusi paukščiu, 
per neapsižiūrėjimą pavertė mane asilu, tačiau šita bjauri išvaizda 
teikė man vieną vienintelę paguodą: turėjau didžiules ausis, kuriomis 
ir iš toliau galėjau viską lengvai išgirsti. 

16. Štai vieną dieną mano ausis pasiekė tokia anos nedoros senės 
kalba: 

— Mano mieloji ponia, ar pačiai neatrodo, kad visišką apsileidėlį 
ir baikštų bičiulį, nepasitarusi su manim, sau pasirinkai? Juk kai tik 
tavo neapkenčiamas vyras piktai suraukia antakius, jis jau nusigąsta. 
Savo silpnumu ir vangumu jis nepasotina tavo meilės troškulio, o tik 
kankina tave. Daug geresnis yra Filesieteras: jaunas, dailus, turtingas, 
agnus. O kaip jis vykusiai moka apgauti pavyduliaujančius vyrus! 
Prisiekiu Herkuliu, jis vienas vertas visų moterų palankumo, tik 
jam vienam derėtų ant galvos nešioti aukso vainiką jau vien dėl to 
pokšto, kurį jis neseniai iškrėtė vienam pavydžiam vyrui. Taigi pa- 
klausyk ir palygink, kokie skirtingi yra meilužiai. 

17. Tu pažįsti mūsų miesto dekurioną Barbarą. Jį žmonės dėl jo 
piktumo praminė Skorpionu. Savo žmoną, aukštos kilmės ir nepa- 
prastai gražią moterį, jis saugo namie uždaręs ir net niekur neišleidžia. 

Malūnininko žmona ją pertraukia: 

— Kaipgi? Puikiai pažįstu. Tu kalbi apie Aretę, mano mokyklos 
draugę. 

— Tai, matyt, — klausia senė, — tu žinai ir visą istoriją apie File- 
sieterą? 

— Ne!.Ničnieko nežinau,— atsako anoji.— Bet noriu sužinoti. 
Tetule, būk gera, papasakok viską iš eilės, nuo pat pradžios. 

Nereikėjo ilgai prašyti, ir ta plepi boba taip pradeda pasakoti: 

— Taigi šitam mūsų dekurionui Barbarui būtinai reikėjo išvykti 
kelionėn. Jis troško žūt būt išsaugoti savo mylimosios žmonos dorybę, 
todėl slapta primokė ištikimą tarną Mirmeką, įsakydamas jam kuo 
stropiausiai prižiūrėti žmoną. Prisiekdamas visais dievais, jis prigrasė 
supūdysiąs kalėjime arba pagaliau numarinsiąs badu, jei koks nors 
vyriškis bent pirštu, kad ir praeidamas, ją paliesiąs. Taip palikęs 
prigąsdintą Mirmeką kuo griežčiausiai sekti žmoną, Barbaras ramiai 
sau išvyksta. O susirūpinęs Mirmekas, stropiai paklusdamas įsakymui, 
niekur neleido savo poniai nuo jo pasitraukti. Kai ji verpdavo namie 
vilnas — jis lyg prisvilęs sėdėdavo šalia; kai jai reikėdavo vakare 

išeiti maudytis — jis sekė jai iš paskos lyg uodega, ranka įsitvėręs jos 
drabužio skverno. Su tokiu nepaprastu uolumu jis vykdė jam pavestas 
pareigas. 

18. Tačiau nepaprastas šios moters grožis negalėjo likti nepaste- 
bėtas akylų Filesietero akių. Ypač jį kaitino kalbos apie jos ištikimybę 
ir tokią budrią apsaugą. Jis žūt būt pasiryžo viską padaryti, viską 
ištverti, kad tik paimtų šitą gerai saugomą tvirtovę. Gerai žinodamas, 
kokia trapi yra žmonių ištikimybė ir kad pinigais visos kliūtys yra paša- 
linamos, o auksas sulaužo net plienines duris, radęs progą pasikalbėti 
su Mirmeku akis į akį, jis atvirai papasakoja jam apie savo meilę ir 
maldaudamas prašo padėti nuraminti jo kančias. Jis kalbėjo, neva esąs 
tvirtai pasiryžęs nusižudyti, jei kuo skubiausiai nepasieksiąs to, ko 
trokšta. O Mirmekui dėl šio paprasto dalyko nesą ko bijoti, nes jis 
ateisiąs vienas vakare, pridengtas nakties tamsos, tyliai įsėlinsiąs ir, 
neilgai teužtrukęs, vėl išeisiąs. Prie savo įtikinėjimų jis pridėjo dar ir 
masinantį jauką, kuris turėjo palaužti tarno atkaklumą: ištiesęs 
ranką, parodė blizgančius naujintelaičius auksinius, kurių dvidešimt 
paskyręs tai gražuolei, o jam mielai duosiąs dešimt. 

19. Išsigando Mirmekas šio negirdėto nusikaltimo ir užsikimšęs 
ausis tuojau pabėgo. Tačiau prieš akis jam vis ugningai tebežėrėjo 
auksas. Nors ir toli pabėgęs, nors tuoj pat namie aklinai užsisklendęs, 
jis be perstojo regėjo žavingą monetų blizgesį ir vaizdavosi jau turįs 
rankose tą puikų laimikį. Vargšelio mintys blaškėsi tarsi nerami jūra, 
jį draskė priešingi jausmai. Ten ištikimybė, čia turtas; ten kančia, čia 
malonumas. Tačiau galų gale auksas nugalėjo mirties baimę. Laikui 
bėgant jo troškimas įsigyti Žžvilgančių pinigų nė kiek nesumažėjo, bet 
net naktį jam nedavė ramybės ir visur jį persekiojo tas pražūtingas 
gobšumas. Nors pono grasinimai neleido jam išeiti iš namų, -tačiau 
auksas vijo jį lauk. Įveikęs pagaliau gėdą bei neryžtingumą, jis pa- 
šnibžda savo poniai įsimylėjėlio pasiūlymą. Toji neatsižada įgimto 
moterų nepastovumo ir lengvai iškeičia savo dorybę į prakeiktą meta- 
lą. Džiūgaudamas skuba Mirmekas galutinai sulaužyti savo ištikimybę, 
karštai trokšdamas bent paliesti pinigus, kuriuos buvo išvydęs savo 
nelaimei, o ką ir kalbėti, jeigu jis juos gautų! Susijaudinęs iš džiaugs- 
mo, jis praneša Filesieterui, kiek daug jam teko pastangų padėti, kad 
Filesietero troškimas būtų patenkintas, ir tuojau paprašo sutartojo 
atlyginimo. Ir štai auksinės monetos jau Mirmeko rankose, kurios net 
varinių nebuvo laikiusios. 

20. Atėjus nakčiai Mirmekas drąsųjį meilužį, apsidengusį galvą, 

įvedė į namus, o po to ir į šeimininkės miegamąjį. Vos tik naujieji 
meilužiai, atsidūrę viens kito glėbyje, atidavė meilei pirmąją duoklę, 
vos tik jie, nuogi karaliai, stojo į kovą po Veneros vėliava, staiga, 
niekam nesitikint ir nelaukiant, prie savo namų durų atsiranda vyras, 
pasinaudojęs patogiu nakties metu. Jis beldžiasi, šaukia, pagaliau 
akmeniu daužo duris, bet niekas neatidaro. Jam kyla vis didesni ir 
didesni įtarimai, jis ima grasinti Mirmekui žiauriausia bausme. O šis, 
staiga užkluptas tokios nelaimės, išsigandęs visai prarado galvą ir, 
nežinodamas, ką daryti, susigriebė bent teisintis, kad raktą labai gerai 
paslėpęs ir dabar tamsoje nebegalįs jo surasti. Tuo tarpu Filesieteras, 
išgirdęs triukšmą, greitai užsimetė drabužius, tik beskubėdamas užmir- 
šo apsiauti kojas ir basas išbėgo iš miegamojo. Pagaliau Mirmekas, 
įkišęs raktą, atidaro duris ir įleidžia vis dar tebesikeikiantį šeimininką. 
Šis puola tiesiai į miegamąjį, o tuo metu Mirmekas slapta išleidžia 
Filesieterą. Kai tik šis atsidūrė už slenksčio, jis ramiai uždarė duris ir 
vėl nuėjo sau miegoti. 

21. Vos prašvitus Barbaras pabudęs pamato savo miegamajame 
po lova svetimus sandalus — tuos, su kuriais Filesieteras buvo įslinkęs. 
Tuoj sumojęs, kas atsitiko, jis, nė puse žodžio neprasitaręs apie šį savo 
širdies skausmą nei žmonai, nei kam nors iš šeimynykščių, pasiėmęs 
batus ir pasikišęs juos po skvernu, įsakė, kad jo tarnai, surišę Mirmeką, 
nuvestų į miesto aikštę. Valdydamas savo pyktį, sukandęs dantis, ir 
jis pats kartu skubėjo ten manydamas, kad batai jam padės susekti 
svetimoterio pėdsakus. Ir štai gatvėje eina įpykęs, persimainiusiu 
veidu ir surauktais antakiais Barbaras, o užpakaly jo — surištas 
Mirmekas: nors jis ir nebuvo sučiuptas nusikaltimo vietoje, tačiau 
sąžinės graužiamas lieja graudžias ašaras ir balsu raudodamas veltui 
mėgina sukelti pasigailėjimą. Tuo tarpu Filesieteras atsitiktinai sku- 
bėjo gatve savais reikalais ir susitiko šią eiseną. Sujaudintas to netikėto 
reginio, bet nesutrikęs, jis tuojau prisiminė, kokią kvailystę padaręs 
vakar beskubėdamas, ir iškart supratęs, kokios gali būti viso to pasekos, 
su įgimtu ryžtu šoka į būrį, išstumdo visus tarnus ir garsiai šaukdamas 
puola prie Mirmeko. Atsargiai daužydamas jį kumščiais per veidą, jis 
rėkia: 

— Ak tu, šunsnuki! Tegul tave, begėdį, šeimininkas ir visi dangaus 
dievai žiaurių žiauriausiai nubaudžia, kad tu juos išniekinai, melagin- 
gai prisiekdamas. Juk vakar iš pirties pavogei mano batus! Vertas esi, 
dievaži, vertas sudilinti ant savo rankų šituos pančius, amžinai kankin- 
tis tamsiame kalėjime! 

Šito drąsaus jaunuolio netikėta gudrybė suklaidino Barbarą. Jis 
patikėjo, kad čia tikrai vagystės esama. Sugrįžęs namo, pasikvietė 
Mirmeką, pasakė viską jam iš širdies dovanojęs ir, atiduodamas tuos 
batus, liepė grąžinti tam žmogui, iš kurio pavogęs. 

22. Toji senė ir toliau plepėjo, bet malūnininko žmona ją per- 
traukė: 

— O, kokia ji laiminga, turėdama tokį drąsų ir apsukrų draugą! 
O man, vargšelei, teko toks bailus bičiulis, jog nusigąsta girnų triukšmo 
ir dreba, pamatęs šito nusususio asilo snukį. 

Į tai senė atsakė: 

— Tikėk manim, aš dar šiandien prikalbėsiu ir net pristatysiu tau 
šitą apsukrų ir prityrusį meilužį.— Ir, pažadėjusi vakare sugrįžti, sku- 
biai išėjo iš kambario. 

O dorovingoji žmona tuoj griebėsi taisyti karališką puotą: košė 
brangiausius vynus, gamino įvairiausias mėsas bei padažus. Turtingai 
apkrovusi stalą, ji laukė meilužio lyg kokio dievo. Kaip tyčia ir jos 
vyro nebuvo namie: jis pietavo netoliese pas vieną milo vėlėją. Dienai 
baigiantis mane atrišo nuo girnų ir paleido pailsėti. Dabar iš tikrųjų 
džiaugiaus, tik ne dėl to, kad jau nereikėjo dirbti, o dėl to, kad man 
nuo akių buvo nuimtas aprišalas ir aš laisvai galėjau stebėti visus šios 
nedoros moters darbelius. Kai saulė jau pasinėrė į Okeaną ir nušvietė 
požemines pasaulio sritis, antai pasirodo šalia tos prakeiktos senės šono 
narsusis sveti moteris. Jis buvo dar visai vaikas, kurio neapžėlę skruos- 
tai švelniai spindėjo, ir dar pats būtų galėjęs meilužiams suteikti laimės. 
Moteris, pasitikusi jį, apibėrė bučiniais ir tuoj pakvietė prie padengto 
stalo. 

23. Bet vos tas jaunuolis lūpų krašteliais palytėjo pirmąją taurę, 
skonio dar gerai nepajutęs, staiga daug anksčiau, negu buvo tikėtasi, 
pasirodo grįžtantis vyras. Jo šaunioji žmonelė, kelis kartus bjauriai 
nusikeikusi ir palinkėjusi, kad jis kojas nusilaužtų, perbalusį ir drebantį 
iš baimės svetimoterį tuoj pavožia po čia pat atsitiktinai stovėjusiu 
kubilu, kuriame paprastai valydavo nuo priemaišų grūdus. Su jai įgim- 
tu gudrumu ji puikiai sugeba nuslėpti savo nusikaltimą ir, nutaisiusi 
kuo ramiausią veidą, teiraujasi savo vyrą, kodėl jis palikęs artimiausio 
savo bičiulio vaišes ir taip greit sugrįžęs namo. O jis dejuodamas ir 
dūsaudamas atsako: 

— Aš pabėgau, nebegalėdamas pakęsti tos ištvirkusios moters 
šlykštaus ir nusikalstamo elgesio. O gerieji dievai! Tokia puiki matrona, 
tokia ištikima,tokia rimta! Kaip ji galėjo užsitraukti tokią baisią gėdą! 

Prisiekiu šita šventąja Cerera, net ir dabar netikiu savo akimis. Šitokia 
moteris! 

Šitų vyro žodžių sudominta ir norėdama sužinoti, kas ten atsitiko, 
akiplėša žmona pradėjo prašyti, kad jis papasakotų viską nuo pat pra- 
džios. Vyras pagaliau sutiko patenkinti žmonos norą ir, nieko nenu- 
jausdamas apie savąsias, taip pradėjo pasakoti apie svetimos šeimos 
nelaimes: 

24.— Mano bičiulio milo vėlėjo žmona, kaip atrodė, visą laiką 
buvo tikrai padori moteriškė; ji gražiai tvarkė savo namų ūkį ir visą 
laiką turėjo gerą vardą, tačiau staiga, pasidavusi slaptai aistrai, įsigijo 
kažkokį meilužį. Dažnai ji vogčiomis su juo susitikinėdavo, ir net 
šiandien, kaip tik tuo metu, kai mes nusimaudę ėjome pietauti, ji su 
šituo jaunikaičiu užsiiminėjo meilės reikalais. Nelauktai mums pasiro- 
džius, ji labai sutriko ir, nesugalvodama kitos išeities, pakišo savo 
meilužį po plačia, bet į viršų smailėjančia, iš karklų nupinta pintine, po 
kuria buvo deginama siera, kad nuo jos dūmų pabaltų ant pintinės 
viršaus sudėti baltiniai. Jai atrodė, kad meilužis saugiai paslėptas, ir ji 
visiškai rami atsisėdo kartu su mumis prie stalo valgyti. O tuo tarpu tas 
jaunikaitis, prisikvėpavęs labai aštrių ir sunkių sieros garų, pradėjo 
dusti ir, kaip paprastai būna nuo šitos aštrios medžiagos, ėmė smarkiai 
čiaudėti. 

25. Vyras, išgirdęs čiaudint iš žmonos pusės, iš pradžios pamanė, 
jog tai ji, ir kaip įprasta palinkėjo „į sveikatą“. Tačiau čiaudėjimui 
vėl pasikartojus ir paskui vis dažniau pasigirstant, jis susigriebė, kad 
čia kažkas kita. Tuoj atitraukia stalą, pakelia pintinę ir randa žmogų, 
jau vos bekvėpuojantį. Nebetverdamas pykčiu dėl tokio įžeidimo, jis 
jau norėjo griebti kardą ir tą pusgyvį žmogų nudurti. Tik su dideliu 
vargu įtikinau jį susilaikyti nuo šito beprotiško žygio, kuris mums 
abiem būtų užtraukęs didelį pavojų, nes jo šeimos židinio išniekintojas 
pats numirs nuo sieros garų. Ne mano patarimai — jie būtų nieko 
nepadėję, — tik kebli padėtis privertė jį nurimti: vaikinas buvo jau 
beveik nebegyvas, todėl jis išnešė jį į artimiausią gatvelę. Tuo tarpu 
jo Žmonai aš tyliai patarinėjau ir pagaliau įkalbėjau kurį laiką išeiti iš 
namų pas kokią nors pažįstamą moterį, kol įsiutusi vyro širdis po kiek 
laiko atsileis. Juk nebuvo jokios abejonės, kad jis baisiausiai įtūžęs 
ir iš pykčio gali sau pačiam ar savo žmonai padaryti ką nors bloga. 
Po tokių nemalonumų aš palikau savo draugo vaišes ir grįžau namo. 

26. Malūnininkui visa tai pasakojant, nedoroji ir įžūlioji mote- 
riškė bjauriais žodžiais pradėjo plūsti milo vėlėjo žmoną: kad ji esanti 


309 Metamorfozės, arba Aukso asilas 


neištikima, begėdė, kad ji daranti negarbę visai moteriškajai lyčiai; ji 
paniekinusi dorovę, pamynusi po kojų šeimyninę ištikimybę, iš savo 
vyro namų padariusi šlykščius ištvirkavimo namus, ji jau netekusi 
žmonos garbės ir užsitraukusi sau kekšės vardą; pagaliau dar pridėjo, 
kad tokias moteris reikią gyvas sudeginti. Tačiau jos pačios žaizda ją 
degino ir nešvari sąžinė nedavė ramybės; todėl, norėdama savo židinio 
išniekintoją kuo greičiausiai išvaduoti iš kalėjimo, pradėjo savo vyrą 
įkalbinėti eiti greičiau gulti. O šis, sugrįžęs iš vaišių visai alkanas, pa- 
prašė pirma duoti ko nors užvalgyti. Ji, nors ir nenoromis, skubiai 
jam padavė tai, kas buvo skirta kitam. 


O man širdį gėlė matant, kaip ta nedora moteris neseniai nusikalto 
ir kokia dabar atrodo rami. Visai rimtai galvojau, kokiu būdu galėčiau 
iškelti aikštėn tos moteriškės apgaudinėjimus ir pagelbėti savo šeimi- 
ninkui. Norėjau kaip nors atversti tą kubilą, po kuriuo lyg vėžlys gulė- 
jo jos meilužis, ir jį visiems parodyti. 

27. Taip man besikankinant dėl mano šeimininko pažeminimo, 
pagaliau į pagalbą atėjo dangiškoji apvaizda. Atėjo laikas, kada vienas 
raišas senis, paskirtas mums prižiūrėti, turėjo ginti visą gyvulių kaime- 
nę į artimiausią kūdrą girdyti. Čia aš suradau puikią progą atkeršyti. 
Eidamas pro šalį pastebėjau, kad nusikaltėlio pirštų galai šiek tiek 
išlindę iš po kubilo, nes ten, matyt, jam buvo per ankšta. Žengęs truputį 
į šalį, stipriai užmyniau kanopa ant tų pirštų ir visiškai juos sutraiškiau. 
Nebeišlaikęs baisaus skausmo, jis gailiai suriko ir pašoko, nusimesda- 
mas kubilą. Visi jį pamatė, ir taip išaiškėjo tos begėdės moters paslaptis. 
Malūnininkas, regis, per daug nesijaudino, kad išniekinta šeimyninė 
ištikimybė. Jis romiu ir draugišku veidu priėjo prie išblyškusio ir iš 
baimės drebančio vaikino ir maloniai į jį prašneko: 

— Nebijok manęs, sūnau! Nieko blogo tau neatsitiks. Aš nesu 
baisus barbaras ar koks netašytas kaimietis. Nežudysiu tavęs kaip tas 
rūstusis milo vėlėjas nuodingais sieros dūmais. Nepasinaudosiu aš nė 
griežtuoju įstatymu dėl svetimoteriavimo, kad tokio dailaus, tokio gra- 
žuolio berniuko gyvybė neatsidurtų pavojuj. Tiesiog noriu, kad pri- 
klausytum man kaip ir mano žmonai. Nesidalinsim turtu, bet steng- 
siuos, kad bendrai jį valdytume ir kad be jokių nesutarimų visi trys 
išsitektume tame pačiame guolyje. Aš su savo žmona gyvenau visą tą 
laiką taip sutardamas, kad mums abiem, kaip dera išminčiams, visada 
patikdavo tie patys dalykai. Tačiau toji pati lygybė neleidžia žmonai 
laikyti vyro po padu. 

28. Tokiais švelniais žodžiais išjuokęs vaikiną, šeimininkas nusi- 

vedė jį į lovą. Nors ir nenoromis tas sekė paskui. Savo dorąją žmonelę 
uždaręs kitame kambaryje, jis pats, atsigulęs su tuo bernioku, malo- 
niausiu būdu atsikeršijo už išniekintus vedybinius ryšius. Kai tik spin- 
dintys saulės ratai atnešė dieną, pasišaukęs du stipriausius darbininkus, 
jis liepė jiems laikyti bernioką aukštyn pakeltą, o pats, plakdamas rykš- 
te jam užpakalį, kalbėjo: 

— Ak tu, pienburni! Pats dar vaikas, o savo žydinčią jaunystę 
iš meilužių atėmęs, jau ieškai moterų, be to, ne vergių, o laisvųjų, lau- 
žai santuokos įstatymus ir nori prieš laiką užsitarnauti svetimoterio 
vardą! 

Šitokiais ir panašiais žodžiais išplūdęs ir dar gerai rykštėmis išpla- 
kęs, išmetė jį laukan. Ir taip tas narsiausias iš meilužių, netikėtai 
išsigelbėjęs iš mirtino pavojaus, tik jo baltam užpakaliui nukentėjus ir 
naktį, ir iš ryto, kuo greičiausiai dejuodamas paspruko. O savo žmonai 
malūnininkas pateikė išsiskyrimo raštą ir tuojau pat išvijo ją iš namų. 

29. O ši, jau iš prigimties būdama pikta boba, dar sujaudinta ir 
suerzinta šitos, nors ir teisingos, skriaudos, griebėsi keršto ir įprastų 
moteriškų suktybių. Su dideliu vargu ji suuostė seną raganą, apie 
kurią sklido kalbos, neva ji savo burtais viską galinti padaryti. Atnešusi 
daugybę dovanų, ji kreipėsi į ją, maldaudama vieno iš dviejų dalykų: 
arba nuraminti vyrą ir vėl sutaikyti su juo, arba, jei to negalėtų 
padaryti, užleisti ant jo vaiduoklį arba kokią piktą dvasią, kad jį nuga- 
labytų. Valdanti dvasias burtininkė pirmiausia išmėgino savo baisaus 
meno paprasčiausius ginklus: pabandė nuraminti smarkiai įžeistą vyro 
širdį ir vėl sužadinti joje meilę. Bet kadangi tas dalykas jai nepasisekė 
ir išėjo ne taip, kaip buvo numačiusi, ji supyko ant dvasių ir, masinama 
jai žadėto atlyginimo, be to, įsižeidusi, kad nieko nepadėjo jos burtai, 
ėmė kėsintis pražudyti šitą vargšą vyrą; todėl pasiunčia vienos smur- 
tu nužudytos moteriškės vėlę, kad jį pasmaugtų. 

30. Bet gal tu, akylasis skaitytojau, mano pasakojimą nutraukęs, 
šitaip paprieštarausi: 

— Kaipgi tu, gudragalvi asile, būdamas uždarytas malūne, galėjai, 
kaip sakai, sužinoti, ką šitos moterys slapta veikė? 

Na tai paklausyk, kokiu būdu aš — smalsus žmogus, turėdamas 
gyvulio išvaizdą, susekiau visa, kas buvo daroma, siekiant nužudyti 
mano malūnininką. 

Apie pusiaudienį malūne staiga pasirodė labai liūdnai atrodanti 
moteriškė, panaši į kokią nors teismo kaltinamąją, pusiau prisiden- 
gusi nudryžusiais skudurais, basa, išblyškusi kaip popierius, baisiai 

liesa. Jos pusžiliai plaukai buvo susitaršę, pribarstyti pelenų, užkritę 
ant veido. Šitoji moteriškė švelniai įsitvėrė malūnininkui už rankos 
ir, lyg norėdama kažką su juo slaptai pasikalbėti, nusivedė į kambarį. 
Užsidarę duris, jiedu išbuvo ten labai ilgai. Kai jau pasibaigė visi grū- 
dai, kuriuos darbininkai malė, ir kai reikėjo naujų, tarnai nuėjo prie to 
kambario durų, sustoję šaukė šeimininką ir prašė duoti daugiau grūdų 
malimui. Jie daug kartų garsiai kvietė, bet šeimininkas iš vidaus neat- 
sakė. Tada jie pradėjo daužyti duris, tačiau jos buvo gerai užsklęstos. 
Jau įtardami kažką bloga, jie stipriai surėmė pečiais duris ir išlaužę 
suėjo į vidų. Čia jie nerado jokios moters, tik pamatė kabantį po sija 
jau nebegyvą šeimininką. Tuojau nurišę nuo kaklo virvę, jį nuleido, 
apraudojo, paskutinį kartą nuplovė ir, atlikę gedulingas apeigas, dide- 
lei miniai žmonių palydint, palaidojo. 

31. Rytojaus dieną atbėgo jo duktė iš artimiausio miestelio, kur 
ji buvo už vyro jau seniai nutekėjusi. Ji atrodė labai nuliūdusi, rovė 
sau išsidraikiusius plaukus ir dažnai mušėsi kumščiais į krūtinę. Jai 
niekas nepranešė apie tėvo nelaimę, bet ji jau viską žinojo. Per miegą 
jai pasirodė nuliūdusio tėvo šešėlis, dar su kilpa ant kaklo, ir atskleidė 
visą pamotės piktybę: papasakojo apie svetimoterystę, susitarimą su 
burtininke ir apie tai, kaip jis pasmaugtas nužengęs į požemio pasaulį. 
Ilgą laiką raudojo ir kankinosi, kol artimųjų apraminta pagaliau liovėsi 
verkusi. Devintą dieną, kaip to reikalauja papročiai, atlikusi apeigas 
ant mirusiojo kapo, ji visą paliktą turtą: vergus, rakandus ir gyvulius 
pardavė iš varžytinių. Taigi visa, kas anksčiau priklausė vienam žmo- 
gui, likimas išblaškė įvairiems savininkams. Mane nupirko vienas ne- 
turtingas daržininkas už penkiasdešimt numų: jo manymu, tai buvo 
gan didelė suma, bet aš jam turėjau padėti uždirbti duoną. 

32. Atrodo, jog dabar pats metas papasakoti, kokios buvo mano 
pareigos naujoje tarnyboje. 

Rytais šeimininkas apkraudavo mane įvairiomis daržovėmis ir 
vesdavosi į artimiausią miestelį. Viską pardavęs pirkėjams, užsisės- 
davo man ant nugaros, ir mes vėl grįždavome į savo daržą. Kai jis 
ten kasinėdavo, laistydavo ar lenkdavo nugarą prie kito kurio darbo, 
aš nieko neveikdamas maloniai ilsėdavaus. Taip slinko dienos ir mė- 
nesiai. Pagaliau metai, keliaudami aplink, paeiliui apėję visus Žvaigž- 
dynus, pasiekė Ožiaragį, ir štai po džiaugsmingo rudens, gausaus 
vynu, prasidėjo žiemos šalnos. Nuolat lijo, naktys buvo drėgnos, o 
aš stovėjau nedengtame tvarte po atviru dangum ir kentėjau šaltį. 
Mat mano šeimininkas buvo toks neturtingas, jog negalėjo ne tik man 

ką nors pakloti ar bent mažą pastogę padaryti, bet ir pats gyveno tik 
lapais pridengtoje lūšnelėje. Negana to, rytais man reikėjo minti labai 
šaltą purvą arba daužyti nuogomis kojomis sušalusius grumstus darže. 
O kad būčiau galėjęs bent įprastu maistu pilvą prisikimšti! Deja, ir 
mano, ir vargšo šeimininko maistas buvo tas pats ir visai menkas: 
senos ir neskanios salotos, kurios buvo peraugusios, sukietėjusios kaip 
šluotos ražai, karčios, su bjauriomis, dumblu dvokiančiomis sultimis. 

33. Kartą naktį nešvietė mėnulis, ir buvo be galo tamsu, be to, 
dar smarkiai lijo; vienas žmogus iš gretimo kaimo išklydo iš kelio ir, 
kiaurai lietaus permerktas, jau visiškai nuilsus arkliui, užsuko pas mus 
į daržą. Maloniai priimtas ir gavęs nors nelabai patogią, bet būtiną 
tokiu metu pastogę pasilsėti, jis norėjo svetingam šeimininkui atsily- 
ginti ir išvykdamas pažadėjo duoti jam iš savo ūkio šiek tiek javų, alie- 
jaus ir bent du didelius ąsočius vyno. Išvykus svečiui, daržininkas ilgai 
negaišdamas pasiėmė maišą, tuščius vynmaišius ir, atsisėdęs tiesiog 
ant plikos mano nugaros, iškeliavo į ūkį, esantį už šešiasdešimt stadi- 
jų"?. Sukorę šitokį kelią, atvykome į nurodytąją sodybą. Čia daržininką 
tuojau maloniai sutiko šeimininkas ir pavaišino puikiais pietumis. 
Jiems bekalbant ir begeriant vyną, atsitiko nuostabus dalykas. Viena 
višta, atsiskyrusi nuo viso būrio, ėmė bėgioti vidury kiemo ir garsiai 
kudakuoti, kaip paprastai kudakuoja vištos, norėdamos padėti kiaušinį. 
Pamatęs ją, šeimininkas tarė: 

— Ak tu, geroji mano tarnaite! Kokia tu dėsli! Jau kuris metas, 
kai tu kasdien mums padedi po kiaušinį! Ir dabar, matau, tu ruoši 
mums užkandį. Ei berniuk, pastatyk pintinę įprastam kampe, kur 
vištos deda kiaušinius! 

Berniukas padarė, kaip buvo lieptas, bet višta nėjo į savo įprastą 
lizdą, o tiesiog prie pat šeimininko kojų pagimdė priešlaikinį vaisių, 
sukėlus; daug išgąsčio. Ne kiaušinį, kaip buvo galima laukti, bet 
viščiuką su plunksnomis, nagais ir akimis,viščiuką, kuris jau mokėjo 
čypsėti ir iškart pradėjo bėgioti paskui savo motiną! 

34. Tuojau pat atsitiko ir kitas, dar nuostabesnis dalykas, kuris 
visus kaip reikiant išgąsdino. Tiesiog po stalu, ant kurio dar tebebuvo 
užkandžio likučiai, prasivėrė žemė ir iš gelmių ištryško kraujo šaltinis, 
kurio lašai, šokdami į viršų, aptaškė visą stalą. Tą pačią akimirką, 
kai visi, pastyrę iš baimės, stebėjosi tais dieviškais ženklais, kažkas 
atbėgo iš vyno rūsio ir pranešė, kad visas vynas, jau seniai supiltas, 
kunkuliuoja statinėse, tarsi apačioje kūrentųsi stipri ugnis. Čia pat 
pasirodė žebenkštis, velkanii dantyse negyvą gyvatę. Iš aviganio šuns 

snukio iššoko žalia varlė, o patį šunį užpuolė netoli jo stovėjęs avinas 
ir, griebęs už gerklės, iš karto jį pasmaugė. Visi šie reiškiniai be galo 
išgąsdino ir visiškai apstulbino šeimininką ir visą jo šeimyną. Jie 
nežinojo, ko griebtis tuojau pat, ko paskui, kurią dangaus dievybę 
reikia maldauti daugiau, kurią mažiau, kiek ir kokių aukų aukoti. 

35. Kol visi, nutirpę iš baimės, laukė, kas bus toliau, štai atbėga 
lyg nesavas vienas vergas ir papasakoja apie baisiausias nelaimes, išti- 
kusias šito dvaro savininką. 

Tas žmogus turėjo tris jau suaugusius sūnus, išsilavinusius, gražiai 
išauklėtus, kurie buvo jo viso gyvenimo pasididžiavimas. Šie trys 
jaunuoliai jau nuo seno artimai draugavo su vienu neturtingų žmo- 
gum, skurstančiu prastoj lūšnelėj. Šito vargšo žmogelio kaimynystėj 
gyveno jaunas, įtakingas ir turtingas žmogus, kuris valdė didelius že- 
mės plotus. Jis, piktnaudžiaudamas savo aukšta kilme ir turėdamas 
daug galingų draugų, mieste darė visa, ką tik norėjo. Jis skriaudė ir 
užpuldinėjo savo vargingą kaimyną: užmušinėjo jo avis, nusivarydavo 
galvijus, nuganydavo dar neužaugusius javus. Bet negana jam buvo, 
kad sunaikino visą derlių, jis norėjo nuskriaustąjį kaimyną ir visai 
išvaryti, todėl, iškėlęs teisme tuščią bylą dėl ežių, bandė pasisavinti 
visą jo žemę. Tada valstietis, šiaip ramus žmogelis, matydamas, kad 
gobšus turtuolis visiškai jį apiplėšė, ir norėdamas tėviškės lauke 
turėti bent savo kapui vietos, susirūpinęs prisikvietė daugybę savo 
pažįstamų paliudyti dėl ribų. Tarp jų buvo ir anie trys broliai, kurie 
patekusiam į nelaimę savo draugui nors šiek tiek norėjo pagelbėti. 

36. O tas pasiutėlis neišsigando tokios daugybės žmonių ir nė 
kiek nesutriko. Jis ne tik neatsisakė grobuoniškų siekimų, bet ir savo 
liežuvio suvaldyti nepanorėjo. Kai žmonės mandagiai jam dėstė savo 
pageidavimus, stengdamiesi nesuerzinti jo karšto būdo, staiga jis 
užriko, prisiekdamas savo paties ir savo artimų jų laime, kad jam nieko 
nereiškią visi šitie tarpininkai, kad jo tarnai tuojau pat paimsią už ausų 
šitą nuskurusį kaimyną ir išmesią jį iš trobelės kuo toliausiai. Visi ten 
dalyvavusieji nepaprastai pasipiktino šita jo kalba. Į tai vienas iš tų 
trijų brolių tiesiai ir drąsiai išrėžė, kad jis, pernelyg pasitikėdamas 
savo turtais, be reikalo taip išdidžiai it koks tironas grasinąs, kadangi 
įstatymai ir vargšus apsaugą nuo turtuolių įžūlumo. Šie žodžiai tam 
laukiniam žmogui buvo lyg aliejus liepsnai, siera gaisrui ar rykštė 
furijoms. Nebesitverdamas įtūžiu, jis ėmė šaukti, kad jie galį sau 
pasikarti su tais savo įstatymais, ir tuojau įsako paleisti ir užsiundyti 
ant jų milžiniškus ir žiaurius piemenų šunis, kurie buvo papratę 


Apulėjus 314 


laukuose plėšyti dvėselieną ir kandžioti praeivius. Šunys, tik išgirdę 
piemenų raginimą, tuoj šoka kaip pasiutę ant tų vargšų Žmonių ir 
grėsmingai lodami pradeda juos draskyti. O jei kas bando gelbėtis 
pabėgdamas, tuos jie dar pikčiau persekioja. 

37. Išsigandus žmonėms ir kilus didžiuliam sąmyšiui, jauniausias 
iš trijų brolių, suklupęs ant akmens ir nusimušęs pirštus, parkrenta 
ant žemės. Tie laukiniai šunys, nieko nelaukę, įnirtingai puola nelai- 
mingąjį jaunuolį ir beregint į gabalus jį sudrasko. Kiti broliai, išgirdę 
jo priešmirtinį šauksmą, susijaudinę skuba jam į pagalbą. Apsivynioję 
savo kaires rankas apsiaustų skvernais ir svaidydami į šunis akmenis, 
jiedu mėgina juos nuvyti nuo brolio, tačiau nepajėgia nei pasiutusių 
šunų apraminti, nei išvaikyti. Nelaimingasis jaunuolis, ištaręs paskuti- 
nius žodžius, kad jie atkeršytų piktadariui turtuoliui už savo jaunes- 
niojo brolio mirtį, žuvo šunų suplėšytas. Likę broliai, nepaisydami 
jokio pavojaus gyvybei, įsiūčio apimti, lyg paklaikę užpuola turtuolį 
ir apmėto jį akmenimis. O šis prityręs galvažudys, tiek padaręs kruvinų 
nusikaltimų, meta ietį ir persmeigia vienam iš jųdviejų krūtinę. Nu- 
durtas jaunuolis iš karto mirė, bet nesukniubo ant žemės, nes ietis, 
perėjusi kiaurai per nugarą, įsmigo į žemę ir kūnas pakibo ant ieties 
koto. Vienas aukšto ūgio ir stiprus vergas, norėdamas padėti savo 
kraugeriui ponui, iš tolo paleido akmenį į trečiąjį brolį, taikydamas 
į jo dešinę ranką. Tačiau akmuo kliudė tik pačius pirštų galus ir 
nukrito jaunuolio nesužeidęs. 

38. Apsukrus jaunuolis gudriai pasinaudojo šita proga atsikeršyti. 
Apsimesdamas, kad akmuo sužeidė jam ranką, jis taip kreipiasi į 
žiaurųjį jauną turtuolį: 

— Džiaukis visos mūsų šeimos pražūtim! Pasotink savo žiaurumą 
trijų brolių krauju! Triumfuok didžiuodamasis, jog nužudei šitiek savo 
šalies piliečių! Tačiau žinok: nors ir atėmei iš vargšo, kas jam priklau- 
so, nors ir kažin kiek plėsi savo žemės ribas, vis tiek tu dar turėsi kokį 
nors kaimyną. Jeigu nelaimingas likimas nebūtų sužalojęs mano 
dešinės rankos, ji tučtuojau tau būtų nukirtusi galvą! 

Šita kalba įsiutino žmogžudį: jis įniršęs griebėsi kardo ir puolė prie 
nelaimingojo jaunuolio, norėdamas jį savo ranka nužudyti. Tačiau 
susidūrė su nė kiek ne silpnesniu už save priešu. Jaunuolis, visai 
netikėtai šokęs priešintis, stipriai sugriebė jo iškeltą dešinę ranką, iš- 
plėšė kardą ir, padaręs daug žaizdų, išvarė iš turtuolio kūno jo bjaurią 
sielą. O kad nepatektų į atbėgančių tarnų rankas, tuo pačiu kardu, 
suteptu priešo krauju, persipjovė sau gerklę. 

Štai ką pranašavo tie nepaprasti ženklai, štai kas buvo pranešta 
nelaimingajam to ūkio šeimininkui! Senis, prislėgtas tiek nelaimių, 
nebegalėjo nei žodžio ištarti, nei tyliai ašaroti. Jis pagriebė peilį, kuriuo 
neseniai pjaustė svečiams sūrį ir kitus užkandžius, ir, sekdamas savo 
nelaiminguoju sūnum, kelis kartus persirėžė sau gerklę, kol pagaliau, 
parkritęs kniūpsčias ant stalo, savo kraujo upeliu nuplovė to stebuk- 
lingojo kraujo dėmes. 

39. Taip daržininkas, apgailėjęs vienu akimirksniu žuvusių namų 
nelaimę ir sunkiai dūsaudamas dėl savo nepasisekimo, už pietus už- 
mokėjęs ašaromis ir dažnai pliauškėdamas delnais, užsėdo ant manęs ir 
tuščiomis rankomis iškeliavo namo tuo pačiu keliu, kuriuo buvome 
atvykę. Bet ir jo grįžimas nebuvo laimingas. Pakeliui sutikome vieną 
aukšto ūgio žmogų. Sprendžiant iš drabužių bei elgesio, tai galėjo būti 
legiono kareivis. Pastojęs mums kelią, jis išdidžiai ir įžūliai paklausė 
daržininką, kur jis keliaująs su neapkrautu asilu. O mano šeiminin- 
kas, dar ir dabar liudėdamas ir lotyniškai nesuprasdamas, nė žodžio 
netaręs, traukė toliau. Kareivis, nesutramdęs savo įprasto įžūlumo ir 
palaikęs daržininko tylėjimą pasityčiojimu, tvojo lazda ir nuvarė jį 
man nuo nugaros. O mano šeimininkas nuolankiai atsakė nemokąs 
kalbos ir todėl negalįs suprasti, ką jis sakąs. Tada kareivis graikiškai 
pakartojo klausimą: 

— Kur vedies šitą asilą? 

Daržininkas atsakė keliaująs į artimiausią miestą. 

— Bet man jis reikalingas, — tarė kareivis.— Jis turės kartu su 
kitais nešuliniais gyvuliais atgabenti iš gretimos pilies mūsų vado 
daiktus. 

Tuoj griebė jis man už pavadžio ir ėmė tempti. 

O daržininkas, šluostydamasis per veidą tekantį kraują iš ką tik 
lazda padarytos žaizdos, maldavo kareivį pasigailėti jo, kaip buvusio 
kareivio. 

— Meldžiu jus vardan jūsų laimės, — kalbėjo jis.— Šitas asiliukas 
labai vangus, o po baisios ligos taip nusilpęs, kad tik keletą daržovių 
glėbelių iš mano daržo netoli tenutempia ir tai visai pavargsta ir uždūs- 
ta, o apie sunkesnius krovinius nėra ko ir galvoti. 

40. Tačiau pastebėjęs, kad kareivio jokie prašymai nepaveiks, 
atvirkščiai, jis darosi dar žiauresnis ir jau taikosi storuoju lazdos galu 
skelti jam į galvą, daržininkas griebiasi paskutinės priemonės. Apsime- 
tęs, neva norįs apkabinti jo kelius ir prašyti pasigailėjimo, pasilenkęs 
pagriebia jį už abiejų kojų, pakelia aukštyn ir, smarkiai trenkęs į 

žemę, pradeda jį daužyti kur papuola kumščiais, alkūnėmis, kandžioti 
dantimis ir net, pasigriebęs nuo kelio akmenį, smarkiai sužaloja jam 
visą veidą, rankas, šonus. O šis, patiestas aukštielninkas ant Žemės, 
nebegalėjo nei muštis, nei apskritai kaip nors apsiginti, tik visą laiką 
šaukė grasindamas, kad atsikėlęs jį kardu į gabalėlius sukaposiąs. Šitų 
grasinamų žodžių daržininkui užteko: jis pagriebė jo kardą, nusviedė 
jį kuo toliausiai ir ėmė vėl dar smarkiau jį kulti. O šis, gulėdamas ant 
nugaros ir visas žaizdotas, griebėsi vienintelės išsigelbėjimo priemonės, 
kuri jam dar buvo likusi: apsimetė jau miręs. Tada daržininkas atsinešė 
kardą, užsisėdo ant manęs ir greitu žingsniu nuskubėjo tiesiai į miestą. 
Jis neužsuko net savo daržo pažiūrėti, o apsistojo pas vieną pažįstamą, 
kuriam papasakojo visą tą nuotykį, prašydamas pagelbėti jam, pakliu- 
vusiam į nelaimę, ir leisti kartu su asilu pas jį bent porą ar trejetą dienų 
pasislėpti, kol praeis pavojus gyvybei. Šis neužmiršo senos draugystės 
ir mielai jį priėmė. Mane jie užtempė, sulenkę kojas, į viršutinį kamba- 
rį, 0 pats daržininkas apačioje krautuvėje įsiropštė į vieną dėžę ir 
pasislėpė užsidengęs dangčiu. 

41. O tas kareivis, kaip aš paskui sužinojau, atsikėlęs ir tarsi 
gerokai įkaušęs, svyruodamas po tiekos smūgių, pasiramstydamas 
lazda, vargais negalais pasiekė miestą. Gėdydamasis savo silpnumo 
ir neapdairumo, niekam nieko nepasakojęs, jis tyliai pats vienas kentė- 
jo savo pažeminimą. Pagaliau sutikęs kažkokius ginklo draugus, prasi- 
tarė jiems apie savo nelaimę. Buvo nutarta, kad jis pats turėsiąs tuo 
tarpu pasislėpti kareivinėse, nes, be to, kad jis pats nukentėjo, jam 
dar grėsė karinė bausmė už tai, kad prarado kardą. O jo draugai, 
norėdami atkeršyti už jį, pagal visus jo nurodytus požymius uoliai 
pradėjo mūsų ieškoti. Tuojau atsirado vienas išdavikas kaimynas, 
kuris pranešė, kur mes slepiamės. Tada kareiviai nuvyko pas valdžios 
pareigūnus ir pamelavo, kad jie pakeliui pametę savo vado labai 
vertingą sidabrinį ind4; jį radęs vienas daržininkas, bet dabar nebe- 
norįs grąžinti ir net pasislėpęs pas vieną savo pažįstamą. Valdžios 
pareigūnai, sužinoję prarasto indo vertę ir vado vardą, tuojau nuvyko 
prie mūsų prieglaudos durų ir garsiai pareikalavo šeimininko tuč- 
tuojau išduoti tuos, kuriuos jis, be jokios abejonės, pas save slepiąs, 
nes kitaip kaltė krisianti ant jo galvos. Šeimininkas nė truputėlio nesu- 
triko: jis stengėsi išgelbėti savo globojamąjį, todėl nieko neprisipažino 
ir net tvirtino, kad jis jau daug dienų to daržininko nesąs matęs. 
Kareiviai, priešingai, prisiekdami imperatoriaus globėju genijum, 
teigė, kad jis slepiąsis kaip tik čia, o ne kur kitur. Pagaliau valdžios 

pareigūnai, šeimininkui atkakliai ginantis, nutarė padaryti kratą. Tuo- 
jau liktoriams ir kitiems tarnautojams buvo duotas įsakymas kuo 
stropiausiai apieškoti visas pakampes. Po kurio laiko grįžę jie pranešė, 
kad visuose namuose niekur nesuradę jokio žmogaus nei asilo. 

42. Tada iš abiejų pusių kilo dar karštesnis ginčas; kareiviai 
tvirtino, šaukdamiesi imperatoriaus vardo, kad mes čia tikrai paslėpti, 
o šeimininkas, nuolat kviesdamas dievus liudininkais, visa tai neigė. 
Išgirdęs tą triukšmingą ginčą, aš, kaip visuomet smalsus ir landus 
asilas, norėjau pro vieną langelį ištiesęs kaklą pažiūrėti, ką reiškia 
visas tas šūkavimas. Ir štai vienas kareivis, atsitiktinai metęs žvilgsnį, 
pastebėjo mano šešėlį ir visiems jį parodė. Bematant kilo baisus 
triukšmas. Tuojau užkopę laiptais, čiumpa mane kažkokie žmonės ir 
nutempia žemyn it belaisvį. Nieko nebelaukdami, jie viską dar atidžiau 
ima kratyti. Pagaliau nudengia tą dėžę ir randa pasislėpusį vargšą 
daržininką. Tuoj pat jį perduoda valdžios atstovams, kurie įmeta į 
miesto kalėjimą, kur jis turėjo savo galva atsiteisti už nusikaltimą. 
O dėl to mano žiūrėjimo pro langelį jie visą laiką leipo juokais ir 
šaipėsi. Iš čia ir atsirado plačiai paplitęs priežodis apie asilo žvilgsnį 
ir jo šešėlį". 

DEŠIMTA KNYGA 


1. Nežinau, kas rytojaus dieną atsitiko su mano šeimininku 
daržininku, o mane tas pats kareivis, kuris dėl savo nesivaldymo gerai 
gavo į kailį, pasiėmė niekam neprieštaraujant iš tvarto ir nusivedė 
į savo kareivines, kaip aš iš visko sprendžiau. Ten apkrovė jis mane 
įvairiais ryšuliais, papuošė ir apginklavo, ir taip mes patraukėme į ke- 
lionę. Nešiau ir blizgantį šalmą, ir skydą, dar ryškiau žėrintį, ir ietį su 
nepaprastai ilgu kotu. Ta ietis buvo paimta ne tiek kariniams reika- 
lams, kiek vargšams pakeleiviams gąsdinti ir tyčia buvo uždėta viršuj 
ant visų kitų ryšulių. Be ypatingų sunkumų įveikę lygumų kelią, 
atvykome į vieną miestelį ir apsistojome ne užeigoje, o pas vieną 
dekurioną. Kareivis mane tuojau atidavė tarnui, o pats skubiai nuvyko 
pas savo viršininką, kurio žinioje buvo tūkstantis ginkluotų kareivių. 

2. Po keleto dienų šitoje vietoje įvyko baisi piktadarystė, kurią 
šioje knygoje papasakosiu, kad ir jūs perskaitytumėt. Namų šeiminin- 
kas turėjo gražiai išauklėtą sūnų, dorą ir mandagų jaunuolį, kokį 
kiekvienas iš mūsų norėtų užsiauginti. Jo motina jau seniai buvo 
mirusi, ir tėvas vedė kitą. Ši taip pat pagimdė sūnų, kuriam dabar jau 
buvo daugiau nei dvylika metų. Pamotė namuose buvo vertinama ne 
tiek dėl jos būdo, kiek dėl puikios išvaizdos. Ar jau iš prigimties ji 
buvo tokia nedora, ar likimas pastūmėjo į nedorybę, žodžiu, įsižiūrėjo 
ji savo posūnį. Tačiau, mielasis skaitytojau, būk nusiteikęs skaityti ne 
linksmą pasakojimą, bet tragediją,taigi, nusiavę komedijos batukus, 
pakilsime ant tragedijos koturnų. 

Toji moteriškė, kai tik pirmoji meilės kibirkštėlė įsižiebė jos 
širdyje,dar pajėgė gesinti tą silpnutę ugnelę ir tyliai jai priešinosi. 
Tačiau kai jau beprotiška meilės ugnis įsiliepsnojo, apimdama visą jos 
sielą, ji nusileido tai pasiutusiai aistrai. Savo širdies žaizdą ji slėpė apsi- 
metusi, kad jos sveikata pašlijo. O kas gi nežino, kad tiek sergančių- 

jų, tiek ir įsimylėjusiųjų visi sveikatos bei išvaizdos pakitimai yra 
lygiai tokie patys: veidas mirtinai išblyškęs, akys apsiblaususios, pa- 
kinkliai dreba, neramus miegas ir gilūs, sunkūs atodūsiai. Galima buvo 
pagalvoti, kad ir šitą moteriškę krečia drugys, jeigu ji nebūtų verkusi. 
O neišmanėliai gydytojai! Jie nesupranta, ką reiškia padažnėjęs pul- 
sas, vis besimainanti veido spalva, sunkus kvėpavimas ir nuolatinis 
blaškymasis nuo vieno šono ant kito. O gerieji dievai! Juk nereikia 
jokio gydymo meno, tereikia pažinti meilės aistrą, ir suprasi, ką reiškia, 
kai žmogus dega, neturėdamas jokio karščio. 

3. Moteriškė, vis labiau kankinama pasiutusios aistros, nebegalė- 
jo ilgiau tylėti ir liepė pakviesti posūnį — šitą vardą, jei būtų įstengusi, 
ji mielai būtų užmiršusi, kad jai netektų raudonuoti. Jaunuolis nedels- 
damas paklūsta sergančios pamotės valiai: susirūpinusiu ir niūriu veidu 
jis Įeina į miegamąjį, pasiruošęs nuolankiai patarnauti savo tėvo 
žmonai ir savo brolio motinai. O ji, tiek laiko prisikankinusi tylėdama, 
vėl pradeda abejoti. Kiekvienas žodis, kurį buvo parinkusi kaip tinka- 
miausią šiam pokalbiui, dabar, drovumui vėl atgijus, jai atrodo nebe- 
geras. Taip ji delsia, nebežinodama, nuo ko geriausia pradėti. O jau- 
nuolis, net ir dabar dar nieko bloga neįtardamas, iš pagarbos nuleidęs 
akis, klausinėja, kokios šios ligos priežastys. Tada jinai, įgavusi drąsos 
pasinaudoti šia pragaištinga proga, kai jie vienudu, prisidengia dra- 
bužio kraštu veidą ir, apsipylusi ašaromis, virpančiu balsu prabyla 
Į Jį šitokia trumpa kalba: 

— Vienintelė dabartinio mano skausmo priežastis ir pradžia esi 
tu. Taip pat tik tu vienas gali mane pagydyti ir išgelbėti. Tavo akių 
žvilgsnis prasiskverbė pro mano akis iki pat širdies gelmių ir ten 
sukūrė didžiulį gaisrą. Taigi pasigailėk tos, kuri žūsta dėl tavęs! Tegul 
tave nuo to nesulaiko net pagarba tėvui: juk tu jam išgelbėsi mirštančią 
žmoną! Aš tavo veide atpažįstu jo veido bruožus, todėl myliu tave 
teisėtai. Pasitikėk, mes esame vieni, tau užteks tam laiko. O ko niekas 
nematė, tas lyg ir neįvyko. 

4. Sumišo jaunuolis, netikėtai pakliuvęs į bėdą. Nors šiurpas 
jį krėtė, pagalvojus apie tokį nusikaltimą, tačiau nusprendė, jog ne- 
verta ją griežtu atsisakymu suerzinti; geriau, atsargiai atidėliojant 
pažadus, viską sušvelninti. Todėl jis maloniai pasižada, be to, patari- 
nėja jai būti ramiai, stengtis atsigauti ir rūpintis savo sveikata. Kai 
tik tėvas kur nors išvyksiąs ir pasitaikysianti gera proga, jie laisvai 
galėsią džiaugtis meile. Tai paaiškinęs, jis kuo greičiausiai dingsta iš 
pavojingų pamotės akių. Manydamas, kad tokią šeimos nelaimę reikia 

išsamiai apsvarstyti, jis iškart nueina pas seną savo auklėtoją, prityrusį 
ir išmintingą žmogų. Po ilgo svarstymo jiedu nutarė, kad geriausia 
būtų kuo greičiau pabėgti nuo šitokios žiauraus likimo grėsmės. Bet 
moteris, visiškai nebeturėdama kantrybės laukti, suradus kažkokį rei- 
kalą, stebėtinai gudriai įkalba savo vyrą tučtuojau vykti į labai tolimus 
dvarus. Kai tik jis išvyko, netekusi galvos — mat tikėjosi greit įvyk- 
siant tai, ko troško ji, reikalauja tuoj pat išpildyti pažadą. Bet jaunuo- 
lis, prasimetęs tai vienokia, tai kitokia dingstimi, baisėdamasis vengia 
to pasimatymo. Pagaliau iš įvairių jo atsikalbinėjimų ji aiškiai suprato, 
kad pažadais jis tik apgaudinėja, todėl jos nedora meilė neįtikėtinai 
greit virto daug baisesne neapykanta. Tuoj pat pasikvietusi pas save 
vieną niekšą — visokioms nedorybėms tinkantį vergą, kurį kaip kraitį 
iš namų buvo atsigabenusi,— pasidalina su juo savo piktais planais 
dėl netesėtų pažadų. Jie nieko geresnio nesugalvojo, kaip atimti varg- 
šui jaunuoliui gyvybę. Ji tučtuojau liepė tam niekšui vergui paimti 
nuodų ir, gerai juos sumaišius su vynu, paruošti nekalto posūnio pražū- 
čiai. 

5. Šitiems piktadariams besvarstant, kokiu būdu geriausia jam 
paduoti tą vyną, staiga namo po rytinių pratybų grįžta jaunesnysis 
vaikas, tikrasis tos prakeiktos moteriškės sūnus. Po pusryčių jis ištroš- 
kęs norėjo gerti ir, pamatęs vyno taurę, į kurią buvo įpilti nuodai, 
nieko nežinodamas apie slaptas pinkles,vienu mauku ją išgeria. Vos 
tk išgėręs jo broliui paruoštus nuodus, tuoj krinta be sąmonės ant 
žemės. Jo mokytojas, sujaudintas tokios staigios vaiko mirties, ima 
klykti, kviesti motiną ir visą šeimyną. Ištyrę, kad vynas buvo užnuo- 
dytas, jie pradėjo įvairiai spėlioti, kas iš čia esančiųjų yra šitokio 
baisaus nusikaltimo kaltininkas. Bet ta žiaurioji moteris — tikras 
piktos pamotės pavyzdys, — nesusijaudino dėl netikėtos savo sūnaus 
mirties, nejautė jokių nešvarios sąžinės priekaištų, įvykdžiusi žmogžu- 
dystę, nesikrimto nei dėl namų nelaimės, nei dėl vyro širdgėlos, nei dėl 
gedulingų laidotuvių: tą baisią šeimos nelaimę ji panaudojo savo keršto 
tikslams. Tuojau ji pasiunčia pasiuntinį, kad įspėtų keliaujantį vyrą 
apie bėdą namuose. Kai tik šis kuo greičiausiai grįžo iš kelionės, ji 
nepaprastai akiplėšiškai apkaltino posūnį, esą jo nuodai pražudę jų 
sūnų. Tiesą sakant, ne viskas čia buvo melas, nes jos vaikas išgėrė 
nuodus, skirtus šitam jaunuoliui. Bet ji melavo, neva savo jaunesnįjį 
brolį posūnis nužudęs dėl to, kad ji nesutikusi patenkinti jo nusikals- 
tamos aistros, kai jis norėjęs ją paimti per prievartą. Negana jai buvo 
šito baisaus melo. Ji prasimanė dar daugiau: už tai, kad ji iškėlusi aikš- 

tėn šitą nusikaltimą, posūnis kėsinęsis ją kardu nudurt! Nelaimingasis 
vyras blaškėsi iš skausmo, kad žuvo abu jo sūnūs: jis matė, kaip jo aki- 
vaizdoje laidojamas jaunesnysis sūnus, taip pat gerai žinojo, jog antra- 
sis sūnus bus pasmerktas mirti kaip baisus paleistuvis ir žmogžudys; be 
to, girdėdamas mylimos žmonos apgaulingą vaitojimą,ir jis pajuto 
didžiausią neapykantą savo vaikui. 

6. Kai tik pasibaigė sūnaus laidotuvių gedulingos apeigos, nelai- 
mingasis senis dar su riedančiomis per veidą ašaromis, apsibarstęs savo 
žilus plaukus pelenais, tiesiog iš kapų nuskuba į teismo aikštę. Ten jis, 
nieko nežinodamas apie savo piktosios žmonos pinkles, verkia, mal- 
dauja apkabinęs teisėjų kojas, reikalauja pasmerkti jo likusį gyvą sūnų 
mirti, nes tas išniekinęs savo tėvo guolį, nužudęs savo brolį, kėsinęsis 
užmušti pamotę. Taip besiskųsdamas, jis sužadino tokią pagailą, tokį ir 
teisėjų, ir žmonių pasipiktinimą, jog visi pradėjo šaukdami reikalauti 
nesivarginti kaltinamojo kaltės įrodymų išdėstymu ir gynybos apgalvo- 
tais atsakymais, bet čia pat viešai akmenimis užmušti šitą visuomenės 
atmatą. 

O tuo tarpu valdžios pareigūnai, bijodami pavojaus, kad iš mažo 
pasipiktinimo nekiltų suirutė, kuri galėtų pakenkti viešajai drausmei 
ir viso miesto tvarkai, prašo dekurionus ir tramdo žmones, kad teisėtai 
ir pagal senolių papročius būtų išklausyti abiejų pusių pasisakymai ir 
tik tada paskelbtas nuosprendis; negalima pasauliui rodyti tokio 
žiauraus neteisingumo pavyzdžio, kad taikos metu kas nors būtų pa- 
smerktas, neišklausius jo pasiteisinimo, kaip tai daroma laukinių bar- 
barų krašte arba ten, kur savivaliauja tironai. 

7. Visiems patiko šis išmintingas patarimas, ir šaukliui tuoj buvo 
įsakyta kviesti senatorius į kuriją. Jiems susėdus pagal laipsnius savo 
įprastose vietose, vėl pakviestas šauklio, pirmiausia pasisako kaltinto- 
jas. Po to įsakoma įvesti ir kaltininką. Pagal Atėnų įstatymus ir Marso 
teismo tvarką? šauklys liepia gynėjams kalbėti be įžangų ir nemėginti 
sužadinti pasigailėjimo. Visa tai aš sužinojau iš daugelio žmonių tarpu- 
savio pasikalbėjimų. Tačiau kokiais žodžiais kaltintojas puolė, kaip 
teisinosi kaltinamasis, kokios iš viso buvo kalbos ir šalių ginčai, aš pats 
nežinau ir jums negaliu papasakoti to, ko negirdėjau, nes tuo metu 
stovėjau prie ėdžių. O ką tikrai sužinojau, tą čia ir aprašysiu. Kai 
kalbėtojai baigė ginčus, teismas nutarė, kad visi kaltinimai turi būti 
pagrįsti tvirtais įrodymais, o nesiremti tokiu lemiamu atveju vien įtari- 
mais; reikia žūt būt iškviesti vergą, kuris, kaip buvo sakyta, vienintelis 
viską žinąs. O tas niekšas nė truputėlio nesudrebėjo dėl to, kad nuo jo 

priklauso tokio svarbaus reikalo sprendimas, nesumišo nei akivaizdoje 
viso didžiojo teismo, nepabūgo nei savo nešvarios sąžinės priekaištų. 
Išlaužęs iš piršto jis tarsi tikrą tiesą pasakojo, kaip jaunuolis supykęs, 
kai pamotė atmetusi jo pasiūlymą, pasikvietęs jį ir, norėdamas atkeršyti 
už tokį įžeidimą, pavedęs jam nužudyti jos sūnų; kaip prašęs jį tylėti 
ir už tai pažadėjęs labai didelį atlyginimą; kaip jam atsisakinėjant, 
grasinęs nužudyti; kaip jaunuolis pats paruošęs nuodų ir jam padavęs, 
kad duotų išgerti jo broliui; kaip jis paskui bijodamas, kad taurė nepa- 
siliktų kaltės įrodymu, vėl ją atsiėmęs ir pats savo ranka padavęs vai- 
kui. Ką kalbėjo tas nenaudėlis, dėdamasis labai išsigandęs, buvo visiš- 
kai panašu į tiesą. Tuo baigėsi visi pasisakymai teisme. 

8. Neatsirado nė vieno dekuriono, kuris būtų buvęs bent kiek 
palankus jaunuoliui ir nebūtų reikalavęs užsiūti jį maiše. Visiems esant 
tos pačios nuomonės, visi jau buvo beimą tokius pačius akmenėlius ir 
pagal senovinį paprotį bemetą į varinę urną; o jeigu jau kartą ten pa- 
kliūdavo tie akmenėliai, kaltinamojo likimas būdavo nuspręstas, po to 
jau niekas nuosprendžio nebegalėdavo pakeisti ir nuteistojo gyvybė 
būdavo atiduodama bausmės vykdytojo žinion. Tačiau staiga iš sena- 
torių tarpo pakilo vienas senas gydytojas, žinomas savo sąžiningumu ir 
dideliu autoritetu, ir, ranka pridengęs urnos plyšį, kad kas nors neat- 
sargiai neįmestų savo akmenėlio, į visus kreipėsi šiais žodžiais: 

— Aš džiaugiuos, kad per tokį ilgą amžių visą laiką susilaukdavau 
jūsų pagarbos. Tačiau nesutiksiu, kad jūs, apkaltinę apšmeižtą jaunuo- 
lį, įvykdytumėt žmogžudystę, nepakęsiu, kad jūs, prisiekę teisingai 
teisti, vergo melagystės suvedžioti, sulaužytumėt savo priesaiką. Ir aš 
pats negaliu balsuoti neteisingai, paminti po kojų dievų tikėjimą ir 
nusikalsti prieš savo sąžinę. Taigi paklausykite manęs, kaip čia yra iš 
tikrųjų. 

9. Neseniai pas mane atėjo štai šitas niekšas ir, siūlydamas šimtą 
auksinių, paprašė duoti stipriai veikiančių nuodų. Jis tvirtino, neva jie 
esą reikalingi vienam ligoniui, kuris jau seniai sergąs nepagydoma liga 
ir dabar karštai trokštąs išsivaduoti iš nelaimingo gyvenimo kančių. 
Aš iš karto supratau, kad šitas niekšas meluoja ir kad jo dingstis nevy- 
kusiai sugalvota. Man tuoj pat pasidarė aišku, kad čia rengiamas koks 
nors nusikaltimas. Aš daviau jam nuodų, bet žinodamas, kad ateityje 
gali būti šitokia byla, ne iš karto priėmiau siūlomą atlyginimą, o 
pasakiau jam: „Tarp tų auksinių, kuriuos man duodi, gali būti kartais 
netikusių ar netikrų. Sudėk juos atgal į maišelį ir užantspauduok savo 
žiedu, o rytoj patikrinsime juos su kuriuo nors pinigų keitėju“. Jis 

sutiko ir pinigus užantspaudavo. Kai tik jis dabar buvo atvestas į 
teismą, aš tuoj pasiunčiau į namus vieną savo tarną, kad kuo greičiau- 
siai atgabentų tuos pinigus. Štai jie prieš jūsų akis! Tepasižiūri jis ir 
turės pripažinti, kad tai jo paties antspaudas. Taigi jeigu šis vergas 
pirko nuodus, tai kaip galima kaltinti tą jaunuolį, kad jis nunuodijo 
savo brolį? 

10. Šitą nenaudėlį tuojau pagavo baisus išgąstis: įprastinę veido 
spalvą pakeitė mirtinas išblyškimas, o visą kūną išpylė šaltas prakaitas. 
Jis ėmė judinti tai vieną, tai kitą koją, krapštėsi čia vieną, čia kitą 
galvos pusę ir pro dantis murmėjo kažkokius neaiškius žodžius, taip 
kad kiekvienas galėjo neabejoti, jog jis kuo nors yra prisidėjęs prie šio 
nusikaltimo. Tačiau jo gudrumas bematant vėl sugrįžo, ir jis kuo at- 
kakliausiai pradėjo viską neigti, kaltindamas gydytoją, neva šis meluo- 
jąs. O tasai matydamas, kad ir teismo autoritetas, ir jo paties garbė 
yra viešai išniekinama,sukaupė visas savo jėgas šito nenaudėlio mela- 
gingiems teiginiams sugriauti. Pagaliau valdžiai įsakius, teismo parei- 
gūnai apžiūrėjo šito niekingojo vergo rankas ir, paėmę iš jo geležinį 
žiedą, palygino jį su antspaudu ant maišo. Šis sutapimas dar labiau 
sustiprino pirmykštį įtarimą. Pagal graikų papročius buvo panaudotas 
ir kankinimų ratas, ir suolas, tačiau vergas pasirodė nepaprastai pa- 
kantus. Nepaveikė jo pagaliau nei rykštės, nei ugnis. 

11. Tada gydytojas tarė: 

— Prisiekiu Herkuliu, neleisiu, jokiu būdu neleisiu neteisingai 
nubausti nekalto jaunuolio ir nepakęsiu, kad šitas nenaudėlis, pasi- 
šaipęs iš mūsų teismo, išvengtų bausmės už šį baisų nusikaltimą. Dabar 
aš jums duosiu visų aiškiausią įrodymą. Kai šitas nusikaltėlis prašė 
mane duoti jam stipriausių nuodų, pagalvojau, kad nesiderina su mano 
amatu padėti ką nors nužudyti, juk žinau, kad medicinos mokslas iš- 
rastas Žmonių gyvybei gelbėti, o ne naikinti. Tačiau bijojau ir kito 
dalyko: jeigu aš būčiau atsisakęs ir nedavęs jam nuodų, tuo tik būčiau 
pasitarnavęs jo nusikaltimui, nes nuodingo skysčio jis būtų galėjęs kur 
nors kitur nusipirkti arba pagaliau savo sumanytą piktadarystę galėjęs 
įvykdyti kardu ar peiliu. Todėl daviau jam nuodų, bet migdančios 
žolės mandragoros, kuri, kaip žinoma, staiga sukelia kietą miegą, visai 
panašų į mirtį. Todėl nenuostabu, kad šitas piktadarys, žinodamas, kad 
jam pagal mūsų tėvų papročius gresia aukščiausia bausmė, taip lengvai 
pakelia visus kankinimus, laikydamas juos vis dėlto lengvesne bausme 
už mirtį. Jeigu vaikinas išgėrė tikrai mano rankų pagamintą skystį, jis 
yra dar gyvas, tik ilsisi ir miega; netrukus jis išsivaduos iš to apsvai- 

gimo ir vėl išvys dienos šviesą. O jeigu jis neatbus ir jau yra miręs, tada 
ieškokite kitokių jo mirties priežasčių. 

12. Visi pritarė šitai senio kalbai ir kuo greičiausiai nuskubėjo 
prie kapo, kur buvo palaidotas to vaiko kūnas. Nebuvo nei vieno iš 
senato, nei vieno iš aukštuomenės, nei šiaip žmogaus, kuris su didžiau- 
siu smalsumu nebūtų ten bėgęs. Ir štai tėvas pats savo rankomis atvožė 
karsto dangtį kaip tik tuo metu, kai vaikas pabudo iš mirtino miego 
ir grįžo iš mirusiųjų karalystės. Tėvas tvirtai apglėbė savo sūnų ir, 
nerasdamas žodžių, kurie būtų galėję išreikšti jo džiaugsmą, išvedė jį 
pas žmones. Berniuką, kaip jis buvo laidojant suvyniotas į drobules, 
taip ir nusinešė į teismą. Ten paaiškėjo to nenaudėlio vergo ir moteriš- 
kės, dar blogesnės už jį, nusikaltimas, visa teisybė iškilo aikštėn. Pa- 
motė buvo pasmerkta amžinam ištrėmimui, o vergą nutarė prikalti 
prie kryžiaus. Gerajam gydytojui, visų pritarimu, buvo atiduoti auksi- 
niai pinigai kaip atlyginimas už tinkamai panaudotas miego žoles. Taip 
pagarsėjo likimas šito senio, kuris, dieviškos apvaizdos patvarkymu 
atsidūręs pavojuje likti visiškai be vaikų, staiga vėl tapo dviejų jaunuo- 
lių tėvu. 

13. O aš tuo laiku likimo bangų šitaip buvau blaškomas. 

Tasai kareivis, veltui mane įsigijęs, nes jam niekas nepardavė, 
gavo savo tribūno įsakymą pristatyti laišką į Romą didžiajam valdo- 
vui. Turėdamas vykdyti tarnybinę užduotį, mane už vienuolika denarų 
pardavė kaimynams — dviem broliams, labai turtingo šeimininko 
vergams. Vienas iš tų brolių buvo duonos ir saldumynų kepėjas, o 
kitas — virėjas, kuris skaniausiuose padažuose troškindavo įvairias 
mėsas. Abu gyveno kartu, turėjo bendrą ūkį. Mane jie pristatė nešioti 
daugybę indų, kurie buvo reikalingi, kai jų šeimininkas važinėdavo po 
įvairius kraštus. Niekuomet man laimė nebuvo taip palankiai nusišyp- 
sojusi kaip tada, kai aš apsigyvenau drauge su tais dviem broliais. Kiek- 
vieną vakarą mano šeimininkai po turtingų ir puikių vaišių atsineš- 
davo į savo kambariuką įvairiausių likučių: vienas kiaulienos, vištie- 
nos, žuvų ir kitokių mėsiškų valgių, o kitas — duonos, pyragaičių, 
sklindžių, riestainių, sausainių ir daugybę visokių meduolių. Kai jie 
uždarydavo savo namelį ir išeidavo į pirtį, norėdami atgauti jėgas, aš 
iki soties prisivaišindavau paties dangaus man siųstomis vaišėmis. Juk 
nebuvau toks kvailas ir toks asilas, kad atsisakyčiau tų paliktų skanu- 
mynų ir kramtyčiau šiurkštų šieną! 

14. Ilgą laiką man labai puikiai sekėsi šitaip vagiliauti, nes aš gana 
atsargiai ir ne tiek jau daug pasičiupdavau iš tokios gausybės. Be to, jie 

nė neįtarė, kad asilas galėtų šitaip elgtis. Tačiau kai aš įsitikinęs, kad 
niekas neiškils aikštėn, mėgaudamasis skanėstais, vis drąsiau pradėjau 
rinktis pačius geriausius kąsnelius, broliams kilo jau nemažas įtarimas. 
Nors jiems dar ir tada į galvą neatėjo, kad aš galėčiau taip daryti, 
tačiau jie ėmė uoliai ieškoti kaltininko, kuris kasdien juos apvogdavo. 

Pagaliau jie pradėjo vienas į antrą šnairuoti ir kits kitą kaltinti ta 
negražia vagyste, todėl kiekvienas labai stropiai ėmė saugoti savąją 
dalį ir gerai suskaičiuodavo kąsnelius. Galop vienam trūko kantrybė, 
ir jis taip ėmė priekaištauti savo broliui: 

— Tai jau iš tikrųjų ir neteisinga, ir negražu! Tu kasdien visus 
geresnius dalykus pasiglemži, parduodi ir taip slapta krauniesi pinigus, 
o paskui reikalauji tą, kas lieka, per pusę dalintis. Jei tau nepatinka 
šitaip bendrai gyventi, galim šeimininkauti atskirai ir likti vien broliais. 
Matau, jeigu mes ir toliau pyksimės viens su kitu, iš to kils baisūs 
kivirčai. 

Antrasis jam atrėžė: 

— Dievaži, man patinka tavo įžūlumas! Tu kasdien slapta vaginė- 
Jai, o aš visą laiką tylėjau ir dejavau. Kaip aš galėjau apkaltinti brolį 
tokia bjauria vagyste! Ir štai tu mane pirmas užsipuolei. Tačiau gerai, 
kad mes pasišnekėjome, gal surasim kokių nors priemonių blogybei 
išvengti. Juk tylus pyktis augdamas gali virsti baisia neapykanta ir gali 
atsitikti taip kaip Eteokliui ir Polineikui'“. 

15. Šitaip papriekaištavę vienas kitam, broliai prisiekė, jog nė 
vienas jokios suktybės nepadarė, nė vienas nieko nepavogė, ir abu 
nutarė bendromis pastangomis žūt būt surasti vagį, darantį jiems abiem 
nuostolius. Jie niekaip nepajėgė suprasti, kur kasdien nuo jų stalo 
dingsta patys geriausi valgiai: juk asilas, kuris vienas tebuvo šitame 
namely, negalėjo tokiais skanėstais maitintis. Negalėjo į jų kambarėlį 
įskristi nė milžiniškos musės kaip kadaise harpijos, kurios grobdavo 
Finėjo maistą““. 

Tuo tarpu, skanaudamas puikių valgių ir iki soties prisikimšdamas 
žmonių maisto, pasiekiau to, kad kūnas atsigavo, oda nuo riebalų pasi- 
darė švelni, plaukai įgijo gražų blizgesį. Tačiau šitas išvaizdos pagerė- 
jimas man užtraukė didelę gėdą. Smarkiai sustambėjusi nugara atkrei- 
pė į mane jų dėmesį, o matydami, kad šienas kasdien lieka nepaliestas, 
pradėjo mane sekti. Ir štai kartą įprastą valandą jie užrakino duris 
neva išeidami maudytis, o tuo tarpu patys stebėjo pro mažą plyšelį, 
kaip aš pripuoliau vaišintis prie stalo. Užmiršę net savo nuostolius, jie 
negalėjo atsistebėti tuo keistu reginiu, kaip asilas ryja skanumynus, ir 

tiesiog leipo iš juoko. Pasikviečia vieną, kitą savo draugą, kol susirenka 
visas būrys, ir rodo jiems neįtikėtiną vaizdą — kaip smaguriauja kvai- 
las gyvulys. Pagaliau jie visi taip smarkiai įsikvatojo, jog išgirdo netoli 
pro šalį ėjęs jų šeimininkas. 

16. Pasiteiravęs, ko gi taip juokiasi tarnai, ir sužinojęs, koks rei- 
kalas, jis irgi pažvelgė pro plyšį, ir jam taip patiko tas reginys, kad juo- 
kėsi, kol pilvą pradėjo skaudėti. Paskui jis liepė atrakinti kambarėlio 
duris ir čia pat stovėdamas žiūrėjo į mane. Matydamas, kad visi tokie 
linksmi, pamaniau, kad laimė dabar jau man tikrai nusišypsojo ir, nė 
truputėlio nesijaudindamas, ramiai sau ėdžiau toliau. Šeimininkas, 
nepaprastai džiaugdamasis tokiu retu reginiu, liepė mane iš čia išvesti, 
negana to, jis net pats savo rankomis paėmė mane už pavadžio ir nusi- 
vedė į savo valgomąjį. Ten liepė padengti stalą ir prikrauti įvairiausių 
puikių ir dar neliestų valgių. Nors aš jau gerokai buvau prisikimšęs, 
tačiau, norėdamas dar labiau jam įsiteikti, puoliau godžiai ėsti visa, kas 
buvo padėta. Norėdami išmėginti, kiek aš esu prijunkęs ir paklusnus, 
jie sugalvojo man pasiūlyti ir tai, kas kiekvieną asilą turėtų atbaidyti: 
mėsą su aštriais prieskoniais, paukštieną, gausiai apibarstytą pipirais, 
žuvį, užpiltą įmantriu padažu. Man puotaujant, valgomasis skambėjo 
nuo juoko. O vienas pokštininkas tarė: 

— Duokit šitam bičiuliui ir vyno! 

Šeimininkas tuoj pat atsiliepė: 

— Ne taip jau kvailai pajuokavai, sukčiau. Labai galimas dalykas, 
kad mūsų svečias mielai išgers ir saldaus vyno taurę. Ei, vaike! Gerai 
išvalyk aną auksinę taurę ir, pripylęs medaus vyno, pasiūlyk mano 
smaližiui. Kartu jam pasakyk, kad aš geriu į jo sveikatą. 

Visi dalyviai su didžiausiu dėmesiu laukė, kas bus. O aš nemačiau 
jokio reikalo nusigąsti. Visai ramiai ir linksmai nusiteikęs, suriečiau 
apatinę lūpą panašiai į liežuvį ir visą tą didžiulę taurę išmaukiau 
neatsikvėpęs. Visi vienu balsu sušuko, linkėdami man sveikatos. 

17. Nušvitęs iš džiaugsmo, šeimininkas tuojau pasikvietė savo 
vergus, kurie buvo mane nusipirkę, ir sumokėjęs keturiskart tiek, kiek 
jiems buvau kainavęs, atidavė mane mylimam savo atleistiniui, kuris 
buvo gana turtingas, prieš tai įspėjęs rūpestingai mane prižiūrėti. Šis 
gan gerai mane maitino, duodamas tokį pat maistą kaip ir žmonėms, 
o kad dar labiau įsiteiktų savo globėjui, uoliai mane mokė visokių 
gudrybių. Jis mane išmokė ne tik gulėti prie stalo pasirėmus alkūne, 
bet ir eiti imtynių, ir net šokti, pakėlus priekines kojas. O įdomiausia 
buvo tai, kad įpratino mane galvos linktelėjimais susikalbėti: jei ko 

nenorėdavau, atmesdavau galvą atgal, o jei sutikdavau, palenkdavau 
ją žemyn. Jeigu būdavau ištroškęs ir norėdavau gerti, žiūrėdavau 
į pilstytoją ir mirksėdavau iš eilės tai viena, tai kita akimi. Visa tai 
įsidėmėti man nebuvo sunku, nes tai daryti galėjau ir nepamokytas, 
tačiau bijojau, kad jei be mokytojo taip gerai kaip žmogus imsiu elg- 
tis, daugumos būsiu palaikytas nelemtos pranašystės ženklu ar išsigi- 
musia pabaisa ir tada mane užmuš ir išmes vanagams kaip puikiausią 
maistą. Jau ir taip garsas apie mane buvo plačiai pasklidęs, o per mano 
gudrybes ir šeimininkas nepaprastai išgarsėjo. Kur tik jis pasirodydavo, 
ten visi apie jį kalbėdavo: „Štai šitas turi asilą, kuris valgo kaip žmogus, 
moka eiti imtynių, šoka, supranta žmogaus kalbą, gali ženklais išreikšti 
savo mintis“. 

18. Bet pirmiausia aš bent dabar turiu jums papasakoti,— tai 
jau anksčiau turėjau padaryti, — kas buvo tasai mano šeimininkas ir 
iš kur kilęs. Jis vadinosi Tiasas, buvo kilęs iš Korinto, kuris yra visos 
Achajos provincijos sostinė. Kaip to reikalavo jo aukšta kilmė ir luo- 
mas, jis palaipsniui kopė aukštyn iš vienos tarnybos į kitą ir pagaliau 
penkeriems metams buvo paskirtas magistratu. Norėdamas garbingai 
priimti šitas puikias pareigas ir visiems parodyti savo dosnumą, jis 
nutarė surengti trijų dienų gladiatorių žaidynes. Rūpindamasis savo 
šlove, jis pats atvyko į Tesaliją įsigyti puikiausių laukinių žvėrių ir 
pagarsėjusių gladiatorių. Viską sutvarkęs ir nusipirkęs pagal savo 
skonį, jis ruošėsi grįžti atgal namo. Tačiau grįždamas jis nevažiavo 
nė vienu prašmatniu vežimu, nė vienais puošniais ratais, kurie — 
vieni dengti, kiti atviri — sekė užpakaly visos gurguolės. Nejojo jis 
nei ant Tesalijos žirgo, nei ant Galijos arklio, kurių veislė taip nepap- 
rastai vertinama, o sėdėjo ant manęs, papuošto auksiniais krūtinės 
blizgalais, margu mituku, purpurine gūnia, sidabrinėmis kamanomis, 
išsiuvinėtu diržu ir skambiais žvangučiais. Jodamas jis kalbino mane 
meiliais žodžiais ir tarp viso kito sakė, kad jam didžiausias malonumas, 
jog aš galiu ir vaišintis kartu su juo, ir jį nešti. 

19. Keliaudami iš dalies sausuma, iš dalies jūra, mes pasiekėme 
Korintą. Ten suplaukė didžiulės minios žmonių, kurie, kaip man atro- 
dė, ne tiek norėjo Tiasui pareikšti pagarbą, kiek mane pamatyti. Toks 
garsas apie mane ten buvo pasklidęs, jog aš savo prižiūrėtojui daviau 
nemažai pelno. Mat kai tik jis pastebėjo, kad žmonės nepaprastai ver- 
žiasi pamatyti mano krečiamas išdaigas, tuoj uždarė mane po raktu ir 
įleisdavo po vieną, imdamas už tai pinigus. Taip per dieną jis susirink- 
davo nemažą sumą. 


Apulėjus 328 


Tarp tų visų žmonių buvo viena žymi ir turtinga matrona. Kaip 
ir visi kiti, sumokėjusi už pasižiūrėjimą, ji nuolatos gėrėjosi mano 
įvairiais pokštais ir palengva jos nuostaba peraugo į nepaprastą meilę. 
Niekaip kitaip negalėdama savo beprotiškos aistros nuraminti, ji tarsi 
antroji Pasifaja“! karštai troško mano glamonių. Pagaliau ji susitarė su 
mano prižiūrėtoju ir už didelius pinigus gavo leidimą praleisti su ma- 
nimi vieną naktį: juk tas nelaužė sau galvos, kokį malonumą ji galinti 
su manimi patirti, ir sutiko, žiūrėdamas vien savo naudos. 

20. Papietavę mes palikome šeimininko valgomąjį ir perėjome 
į mano kambarį, o ten jau radome seniai manęs belaukiančią matroną. 
O gerieji dievai, kaip nuostabiai ir puikiai viskas paruošta! Keturi 
eunuchai nedelsdami dėlioja ant žemės daugybę gerai išpurtytų, 
lengvų pūkinių pagalvėlių mūsų guoliui, gražiai užtiesia auksinį apklo- 
tą, Tyro purpuru išdabintą, o ant viršaus primėto kitokių pagalvėlių, 
labai mažučių ir nepaprastai minkštų, kurias švelniosios moterys mėgs- 
ta pasidėti sau po skruostu ar po pakaušiu. Nenorėdami ilgu savo 
buvimu versti ponią laukti meilės džiaugsmų, uždarę kambario duris, 
jie išeina. O viduje ryški mirksinčių žvakių šviesa išsklaido mums nak- 
ties tamsybes. 

21. Tada ji, greit nusimetusi visus drabužius, atsirišusi netgi raištį, 
kuriuo buvo suspaudusi puikias krūtis, atsistoja priešais šviesą ir iš 
alavinio indelio gausiai įsitrina kvapiuoju balzamu, po to ištepa ir 
mane visą, ypač mano kojas ir šnerves. Tada stipriai mane išbučiuoja, 
ne taip, kaip paprastai viešnamyje bučiuoja aikštinga kekšė šykštų 
lankytoją, bet iš širdies, meiliai šnibždėdama: „Myliu, geidžiu, tik tu 
vienas man brangus, be tavęs gyventi negaliu“, — ir panašiai, kaip tik 
moterys temoka išreikšti savo jausmus ir kaip kituose įžiebia aistrą. 
Po to, paėmusi mane už apynasrio, lengvai priverčia mane atsigulti 
taip, kaip aš jau išmokęs: regėjos, jog nieko naujo ir sunkaus man ne- 
teks daryti su tokia gražia ir taip ištroškusia meilės džiaugsmų mote- 
rim, ypač po tokio ilgo mano susilaikymo. Be to, ir puikiausias vynas, 
gausiai išgertas, ir kvepalai, kuriais visas buvau persismelkęs, žadino 
aistrą. 

22. Tačiau perdėm būgštavau galvodamas, kaip su tokiomis dį- 
džiulėmis ir nevalyvomis kojomis man atsigulti ant tokios žavios 
moters, kaip persišviečiantį ir švelnų, lyg iš medaus ir pieno plaukusį 
jos kūną apglėbti grubiomis kanopomis, kaip jos rausvas, rasos dvelks- 
mu kvepiančias lūputes bučiuoti milžinišku snukiu ir grubiais kaip 
akmenys dantimis, pagaliau kaip moteris, nors ir iki kaulų smegenų 

degintų ją aistra, gali tokį didelį organą priimti. Vargas man! Juk 
sužalojęs kilmingą moterį, būsiu atiduotas laukiniams žvėrims sudras- 
kyti ir tokiu būdu dalyvausiu savo šeimininko renginyje. Tuo tarpu 
ji nepaliauja kalbinus mane meiliais žodeliais, be atvangos bučiuoja, 
švelniai šnibžda varstydama žvilgsniais ir visa tai apvainikuodama 
šūksniais: „Laikau tave, laikau tave, mano balandėli, mano žvirbleli!“ 
Su tais žodžiais ji parodo man, kokie nepagrįsti buvo mano išvedžio- 
jimai ir kokia kvaila baimė. Lipte prilipusi prie manęs, ji mane visą, 
tikrai visą priėmė. Ir kai tik, jos gailėdamas, aš pamažėle atsitrauk- 
davau, ji vėl aistringai priglusdavo ir, įsitvėrusi mano nugaros, stipriau 
apkabindavo; dievaži, kartkartėmis jau regėjos, jog man kažko trūksta 
patenkinti jos aistrai, ir pasidarė aišku, kad ne veltui Minotauro motina 
smaginosi su mykiančiu meilužiu. Taip mes besidarbuodami pralei- 
dome be miego visą naktį, o švintant, nenorėdama pasirodyti aušrai, 
moteris išėjo, prieš tai susitarusi su prižiūrėtoju už tą pačią kainą dėl 
kitos nakties. 

23. O mano prižiūrėtojas neturėjo nieko prieš jos norą pratęsti 
meilės džiaugsmus: pirmiausia todėl, kad gaudavo už tai puikų atlygi- 
nimą, o antra, kad savo šeimininkui norėjo parodyti naują reginį. 
Todėl ilgai nelaukdamas vieną kartą jis atskleidė visą mūsų meilės 
sceną. Šeimininkas gausiai apdovanojo atleistinį, o mane paskyrė vie- 
šai pasirodyti. Bet kadangi nei mano puikiosios žmonos garbė to ne- 
leido, nei jokia kita moteris net už didelius pinigus negalėjo su tuo su- 
tikti, tai surado kažkokią vargšę nusikaltėlę, teisėjo pasmerktą žvėrims 
sudraskyti: ji ir turėjo visų žmonių akivaizdoje susitikti su manim 
teatre. Štai kokią jos istoriją sužinojau: 

Ji turėjo vyrą, kurio tėvas, išvykdamas į svetimus kraštus, įsakė 
savo žmonai, šito jaunuolio motinai, kurią paliko nėščią, kad jeigu ji 
pagimdys ne vyriškos lyties kūdikį, tuojau jį nužudytų. Kai vyrui 
išvykus gimė mergaitė, iš įgimtos motinoms meilės ji nepaklausė vyro 
įsakymo ir atidavė tą mergaitę auginti kaimynams. Grįžus vyrui, ji pra- 
nešė, kad gimusi mergaitė nužudyta. Kai toji užaugo ir jai atėjo laikas 
tekėti, motina negalėjo be vyro žinios duoti kraičio, deramo jos kilmei. 
Nieko kito jai neliko daryti, tik atskleisti paslaptį savo sūnui. Be to, ji 
labai bijojo, kad kartais sūnus, pagautas jaunystės įkarščio, nieko neži- 
nodamas nesikėsintų į savo seserį, taip pat nieko nežinančią. O doras 
jaunuolis šventai laikėsi savo priedermių motinai ir seseriai. Garbingai 
saugodamas šeimos paslaptį, apsimesdamas, kad rodo tik paprastą pa- 
lankumą, jis įvykdė tai, ko reikalavo kraujo giminystė. Tą kaimynystė į 

gyvenančią tėvų globos netekusią našlaitę jis priėmė į savo namus ir 
greitai ją išleido už savo artimo ir mylimo draugo, davęs jai iš savo 
turto gerą kraitį. 

24. Bet visas šitas puikus, su nuoširdžiu dievobaimingumu atliktas 
darbas neliko nepastebėtas pražūtingos Likimo valios: jo paskatintas, 
tuoj į jaunuolio namus atvyko žiaurus Pavydas. Netrukus jo žmona, 
kuri dabar štai ir yra pasmerkta žvėrims sudraskyti, pradėjo pirmiausia 
šitą mergaitę įtarinėti kaip savo varžovę ir vyro meilužę, paskui neap- 
kęsti, o pagaliau spęsti pačius baisiausius mirties spąstus. Ji sugalvojo 
štai kokią piktadarystę. 

Slapta pačiupusi vyro žiedą, ji išvyko į kaimą ir atsiuntė iš ten 
vieną, nors jai ir ištikimą, tačiau vardan pačios ištikimybės pačiam 
blogiausiam darbui pasiruošusį tarną pranešti mergaitei, neva ją kvie- 
čiąs pas save atvykęs į kaimą jaunuolis, be to įspėjo keliauti kuo 
skubiausiai, vienai pačiai, be jokio palydovo. Tiems žodžiams patvir- 
tinti, kad kartais mergaitė nesumanytų atidėti kelionės, žmona įteikė 
tarnui iš vyro pavogtą žiedą. Klausydama brolio, — ji tik viena žinojo, 
kad jis yra jos brolis, — be to, pamačiusi jai parodytą jo žiedą, sku- 
biai, kaip buvo įsakyta, išvyko be jokių palydovų. Bet kai ji atsidūrė 
baisios klastos tinkle, pačioje žabangų kilpoje, tada ši puikioji žmona, 
įdūkusi ir nežaboto pavydo kurstoma, savo vyro seserį pirmiausia 
nuogą rykštėmis žiauriausiai nuplaka, o po to, kai ši aimanuodama 
pasakė visą teisybę ir, nuolat kartodama brolio vardą, tikino, kad be 
reikalo ją užsipuola kaip ištvirkėlę, ana nepatikėjusi nė vienu jos 
žodžiu, laikydama, jog viskas iš piršto išlaužta, čiupusi žėruojantį nuo- 
dėgulį, smeigė jai į tarpkojį ir taip žiauriausiu būdu ją nužudė. 

25. Sujaudinti žinios apie tokią žiaurią mirtį, atbėgo brolis ir vyras. 
Gailiai apraudoję, jie palaidojo mergaitę. Jaunuolis negalėjo ramiai 
ištverti savo sesers mirties — tokios apgailėtinos ir tokios neteisingos: 
skausmas jį apėmė iki pat širdies gelmių, o išsiliejus tulžiai, jis sunkiai 
suserga ir dega krečiamas drugio; atrodė, kad jau jį patį reikia gydyti. 
O jo žmona, kuri kartu su ištikimybe jau seniai buvo praradusi teisę 
vadintis šituo vardu, kreipiasi į vieną piktnaudžiavimu pagarsėjusį 
gydytoją, kuris mirtinuose mūšiuose buvo iškovojęs daugybę pergalių 
ir būtų galėjęs išskaičiuoti gausybę aukų; ji tuoj pat pasiūlo penkiasde- 
šimt tūkstančių sestercijų, kad tik jis parduotų staigiai veikiančių nuo- 
dų, ir tokiu būdu pati nuperka savo vyrui mirtį. Šitaip sutarę, jiedu 
apsimeta taisą reikalingą ligonio širdžiai sustiprinti ir tulžiai pašalinti 
žinomą gėrimą, kurį gydytojai vadina „šventuoju““?, o iš tikrųjų jo 

vieton slapčia pakiša kitą, kuris šventas nebent Prozerpinai. Susirinkus 
šeimynai, kai kuriems draugams ir giminėms, gydytojas pats savo ranka 
paduoda ligoniui tinkamai sutaisytą taurę. 

26. O klastingoji moteris, kad vienu kartu atsikratytų ir savo nusi- 
kaltimo liudininko, ir pasiglemžtų žadėtuosius pinigus, sulaikiusi atkiš- 
tą taurę, sako: 

— Tik tada, gerasis gydytojau, tik tada įduosi mano brangiausiam 
vyrui šitą gėrimą, kai pats gerokai jo paragausi. Juk iš kur aš galiu 
žinoti: o gal ten mirtingi nuodai? Tavęs, tokio išmintingo ir mokyto 
vyro, šitoks dalykas neįžeis, jeigu aš, mylinti ir savo vyro sveikata 
susirūpinusi žmona, parodau tokį atsargumą. 

Toks stebėtinas šios žiaurios moters nebepasitikėjimas smarkiai 
sukrėtė gydytoją ir suardė visą jo planą: neturėdamas nė laiko apsigal- 
voti, negana to, bijodamas savo neryžtingumu ir delsimu išduoti savo 
piktus kėslus, jis nurijo didoką gurkšnį šito gėrimo. Juo patikėjęs, ir 
jaunuolis, paėmęs paduotą taurę, išgėrė ją iki dugno. Pamatęs, kaip 
viskas klostosi, gydytojas veržėsi kuo skubiausiai namo, kad suspėtų 
priešnuodžiais sustabdyti išgertų nuodų veikimą. Bet baisioji moteris 
bedieviškai užsispyrė ir, stengdamasi užbaigti pradėtąjį darbą, gydyto- 
jui nė per žingsnį neleido pasitraukti sakydama: „Palaukit, kol pasiro- 
dys išgertų vaistų pasėkos“. Tik kai jau labai įkyrėjo jai gydytojo 
prašymai ir maldavimai, šiaip taip leido jam išeiti. O tuo tarpu pražū- 
tingi nuodai jau ėmė deginti jo vidurius, skverbdamiesi į visą kūną. 
Pagaliau visai susirgęs ir apimtas slegiančio mieguistumo, vargais ne- 
galais parvyko namo. Vos spėjęs papasakoti viską savo žmonai ir įpa- 
reigojęs ją išreikalauti bent žadėtą atlyginimą už tą dvigubą mirtį, dar 
baisiai pasikankinęs, šis pagarsėjęs gydytojas iškvepia dvasią. 

27. Jaunuolis taip pat ne ką ilgiau gyveno: žmonai veidmainingai 
liejant netikras ašaras, jis mirė lygiai tokia pat mirtimi. Praslinkus 
keletui dienų po laidotuvių, kai jau pasibaigė visos mirusiesiems būti- 
nos gedulingos apeigos, atvyksta gydytojo žmona prašyti atlyginimo 
už dvigubą mirtį. O šita moteris iki galo lieka tokia pat: klastingai 
dėdamasi dora, meiliai atsako, maloniai pažada tuojau pat grąžinti 
sutartą atlyginimą, tik priduria dar norinti gauti šiek tiek ano nuodingo 
gėrimo pradėtam darbui užbaigti. Trumpai tariant, gydytojo žmona, 
patekusi į klastingiausios apgaulės pinkles, lengvai sutinka ir, norėda- 
ma įtikti turtingajai moteriškei, skubiai atnešusi iš namų, atiduoda jai 
visą prašomų nuodų dėžutę. Gavusi veiksmingą nusikaltimų priemo- 
nę, ši toli ištiesia ir plačiai išskečia savo kruvinas rankas. 

28. Iš to vyro, kurį neseniai buvo nunuodijusi, jai liko mažutė 
dukrelė. Negalėdama pakęsti, kad pagal įstatymus šitam kūdikiui tenka 
dalis tėvo turto, pasigviešusi viso palikimo, ji nutarė pasikėsinti ir prieš 
dukters gyvybę. Būdama tikra, kad mirusių vaikų palikimą perima 
nusikaltusios motinos, ji pasirodė esanti tokia pat gimdytoja, kokia 
buvo ir žmona: pakvietusi vieną kartą gydytojo žmoną pusryčių, ji 
tais pačiais nuodais nunuodija ir ją, ir savo dukterį. Silpną mažylės 
gyvybę ir jos švelnų organizmą tuojau pat priveikė pražūtingi nuodai, 
bet gydytojo žmona, vos pajutusi, kaip prakeiktas gėrimas pragaištin- 
gais gūsiais sklinda į plaučius, sukeldamas audrą, iš karto suprato, kas 
atsitiko. O kai vis smarkiau ir smarkiau ją ėmė smaugti, ji nubėgo tie- 
siai prie vietininko namų, smarkiai šaukdama subūrė apie save minią 
žmonių ir pažadėjo atskleisti nežmoniškus nusikaltimus. Jai tučtuojau 
atsivėrė ir namų durys, ir paties vietininko ausys. Ji suspėjo smulkiai 
nuo pat pradžios papasakoti apie visus žiauriosios moters kruvinus 
darbus, bet staiga jai aptemo akys ir apsvaigo galva: jos pusiau praviros 
lūpos susičiaupė ir, pratisai grieždama dantimis, ji negyva krito prie pat 
vietininko kojų. Šis vyras, patyręs žmogus, nenorėjo, kad tos nuodingos 
gyvatės nubaudimas už aibes nusikaltimų būtų nors kiek atidėtas: su- 
ėmęs jos tarnaites ir kankinimais iškvotęs iš jų visą tiesą, nuteisė šitą 
moterį atiduoti žvėrims sudraskyti. Ši bausmė, tiesa, buvo mažesnė, 
negu ji nusipelnė, bet tinkamesnių kančių jis nebegalėjo sugalvoti. 

29. Aš didžiai bugštaudamas laukiau to spektaklio dienos — viešų 
iškilmingų sutuoktuvių su šitokia baisia moterimi — kartkartėmis iš 
baimės trokšda mas verčiau pasidaryti sau galą negu susiteršti su tokia 
nusikaltėle ir užsitraukti sau gėdą visų akivaizdoje. Bet, neturėdamas 
žmogaus rankų, neturėdamas pirštų, apvaliomis ir bukomis kanopo- 
mis aš niekaip negalėjau griebtis kardo. Didžiausioje savo nelaimėje 
aš raminausi paskutine kad ir mažos vilties kibirkštėle — tuo, kad 
prasidėjęs pavasaris jau viską išmargino klestinčiais pumpurais, o pie- 
vas papuošė purpurinėmis spalvomis ir kad tuojau, pralaužusios savo 
spygliuotą apdarą, dvelkdamos švelniu kvapu, išsiskleis rožės, kurios 
mane atvers į pirmykštį Lucijų. 

Ir štai atėjo šventės diena: palydint didelei žmonių miniai, mane 
labai iškilmingai nuveda prie įėjimo į amfiteatrą. Kol vyko pirmasis 
pasirodymas — ratelio šokiai scenoje — aš, pastatytas prie užtvaros, 
mielai ganiausi vešlioje žolėje, kuri augo prie pat įėjimo, ir, kartkartė- 
mis mesdamas smalsų žvilgsnį pro atviras duris, gėrėjausi puikiu 
reginiu. 


333 Metamorfozės, arba Aukso asilas 


Dar visai jaunučiai berniukai ir mergaitės, savo grožiu traukiantys 
akį, apsirengę prašmatniais drabužiais, grakščiais judesiais šoko graikų 
pirichę““, sudarinėdami įvairias gražias figūras: tai sustodavo į ratą, 
tai susikibdavo kreiva linija, tai susijungdavo kvadratu, tai vėl pasi- 
skleisdavo grupėmis. Daug sykių pakartojus šituos įvairius derinius, 
trimitas davė ženklą baigti. Abi uždangos buvo nuimtos ir pasirodė 
scenos dekoracijos. 

30. Dabar scenoje buvo labai aukštas, iš medžio padarytas kalnas, 
panašus į garsųjį Idos kalną“*, kurį apdainavo poetas Homeras. 
Apsodintas jis buvo įvairiais žalumynais ir medžiais. Nuo pat viršūnės 
skaidria srove tekėjo šaltinis, sukurtas meistro rankų. Keletas ožkų 
skabė žolelės, o prie jų gražiai apsirengęs jaunuolis, ant pečių užsime- 
tęs nemūsišką apsiaustą, galvą pasipuošęs auksine tiara, vaizdavo frygą 
piemenį Parį“?. Ir štai įėjo puikus berniukas, beveik nuogas, tik su 
trumpu apsiaustėliu ant kairiojo peties. Jo geltoni plaukai traukė visų 
dėmesį, o iš garbanų kyšojo du visiškai vienodi auksiniai sparniukai; 
lazda, kurią jis turėjo, rodė, jog tai Merkurijus. Jis šokdamas prisiar- 
tino prie to, kuris vaizdavo Parį, padavė jam aukso obuolį, kurį laikė 
dešinėje rankoje, ženklais išsakė Jupiterio valią ir, mikliai apsigręžęs, 
dingo iš akių. Po to pasirodė kilmingos išvaizdos mergaitė, panaši į dei- 
vę Junoną: jos galvą juosė balta diadema, rankoje ji nešėsi skeptrą. 
Paskui ją atskubėjo kita, kurią galima buvo palaikyti Minerva: ant 
galvos blizgėjo šalmas, apjuostas alyvų vainiku; vienoj rankoj turėjo 
skydą, o kita purtė ietį — visai tokia, kokia vaizduojama kovos metu. 

31. Po jų įžengė trečia, savo ypatingu grožiu išsiskirianti iš kitų; 
dieviška jos išvaizda rodė, jog tai Venera, kai ji buvo dar jaunutė mer- 
gaitė. Jos nuogas, nepridengtas kūnas buvo tobulo dailumo; tik plonytė 
šilko skiautelė dengė jos žavingą slaptenybę. Bet ir šitą lengvą skiau- 
telę žaismingas vėjelis išdykaudamas tai pakeldavo, apnuogindamas 
Jaunystės žiedą, tai, stipriau pūstelėdamas, ją prispausdavo prie kūno 
ir išryškindavo patrauklias formas. Dvi spalvos krito į akis, pažiūrėjus 
į deivę: kūnas baltas, nes nusileidusi iš dangaus, o apdangalas mėly- 
nas, nes išnirusi iš jūros. Kiekvieną mergaitę, vaizduojančią kurią nors 
deivę, sekė ir jų palydovai: Junoną — Kastoras ir Poluksas““, kuriuos 
taip pat vaidino du berniukai. Ant galvų jie buvo užsidėję kiaušinio 
pavidalo šalmus su žėrinčiomis žvaigždėmis viršuje. Fleitai grojant 
įvairias jonėnų melodijas, šitoji Junona ramiai ir didingai žengė artyn. 
Iškilmingais judesiais ji leido suprasti piemeniui, kad atiduosianti jam 
visos Azijos valdžią, jeigu jis jai paskirsiąs apdovanojimą už grožį. O 

tą, kurią ginklai rodė esant Minervą, pasišokinėdami lydėjo du berniu- 
kai su nuogais kardais, kovotojos deivės ginklanešiai: Siaubas ir Pavo- 
jus. Užpakaly jų ėjo fleitininkas, grodamas karišką dorėnų melodiją; 
kaitaliodamas tai žemus, tai aukštus garsus, jis pamėgdžiojo trimitą 
ir kėlė nuotaiką gyvai šokti. Ši deivė, neramiai purtydama galvą ir 
svaidydama grėsmingus žvilgsnius, gyvais ir išraiškingais judesiais 
pareiškė Pariui, kad jeigu jis jai pripažinsiąs pergalę grožio rungtynė- 
se, jos padedamas išgarsėsiąs savo narsumu ir karo laimėjimais. 

32. Bet štai Venera, lydima krykštaujančių vaikų būrio, švelniai 
šypsodamasi ir žavėdama visą publiką, grakščiai atsistoja pačiam sce- 
nos vidury. Galėjai pamanyti, kad tie dailūs, lyg iš pieno plaukę ber- 
niukai — tikri kupidonai, tik dabar iš dangaus ar jūrų atplasnoję: taip 
puikiai derinosi su visa jų išvaizda ir sparneliai, ir strėliukės. Tartum 
lydėdami savo ponią į kokią nors vestuvių puotą, jie laikė prieš save 
skaisčiai šviečiančius fakelus. Tuoj pasipila jaunų mergaičių gražus 
būrelis: štai grakščiosios Gracijos, ana žavingosios Horos; sudariusios 
dailų ratelį, jos apdovanoja meilės džiaugsmų valdovę pavasario 
žalumynais ir barsto žiedus po jos kojomis. Daugiabalsės fleitos groja 
žavingas Lidijos melodijas. Joms švelniai glostant žiūrovų širdis, dar 
švelnesnė Venera palengva pradeda judėti: lėtu žingsniu, lengvai ban- 
guodama visu kūnu, ji žengia, nežymiai linguodama galvą. Palydė- 
dama švelnius fleitų garsus grakščiais judesiais, ji vilioja dar ir savo 
akimis: čia jas švelniai primerkia, čia jomis sužaižaruoja, o kartkar- 
tėmis, rodos, šoka tik vienos jos akys. Atsidūrusi prieš teisėją, matyt, 
ji rankų mostais Pariui pažadėjo duosianti jam nepaprasto grožio ir 
visai į ją pačią panašią žmoną, jeigu suteiks jai pirmenybę prieš kitas 
deives. Tada Frygijos jaunuolis mielu noru, tarsi balsuodamas už jos 
pergalę, atidavė šitai mergaitei aukso obuolį, kurį laikė rankoje. 

33. Ko gi stebitės jūs, tuščiagalviai, — ne — jūs, teismų galvijai, — 
bet ir to dar negana — jūs, togomis apsivilkę vanagai, jei dabar visi 
teisėjai prekiauja savo nuosprendžiais! Juk ir pasaulio pradžioje tarp 
dievų ir žmonių kilusią bylą niekais pavertė šališkumas, ir pirmasis 
aukščiausiojo Jupiterio patarimu išrinktas teisėjas, kaimietis piemuo, 
dėl pažadėtų meilės malonumų atsisakė teisingo sprendimo, pražudy- 
damas visą savo padermę“'! Ne kitaip, prisiekiu Herkuliu, ir vėliau 
vyko garsių achajų vadų teismai: juk antai, melagingai apšmeižtas 
Palamedas, pranokęs kitus išsilavinimu ir išmintim, buvo apkaltintas 
išdavyste““; arba byloje dėl narsumo kare niekuo neišsiskiriąs Uliksas 
buvo pripažintas drąsesniu už didįjį Ajantą“". O koks gi buvo atėniečių, 

įstatymų leidėjų, išmintingų žmonių, visų mokslų žinovų, teismas? 
Argi to dieviškos išminties senio““, kurį pats Delfų dievas paskelbė 
išmintingiausiu iš visų žmonių, iš neapykantos ir pavydo pikta grupuotė 
neapkaltino tvirkintoju jaunuomenės, kurią jis kaip tik ragino susival- 
dyti? Nuodingos žolės sultimis nužudytas, jis paliko savo tautiečiams 
amžinos gėdos dėmę, nes juk ir dabar žymiausi filosofai seka jo mokslu 
kaip tobuliausiu ir, siekdami aukščiausios laimės, prisiekinėja jo vardu. 
O kad kas nors nepriekaištautų dėl šitokio pasipiktinimo sakydamas: 
„To dar betrūko, kad mes dabar imtume klausytis asilo postringavi- 
mų!“ — grįžtu prie tos pasakojimo vietos, kur buvau sustojęs. 

34. Kai baigėsi Pario teismas, Junona su Minerva nuėjo nuo 
scenos liūdnos ir abi vienodai supykusios, judesiais reikšdamos savo 
nepasitenkinimą, kad buvo atstumtos. O Venera, linksma ir patenkinta, 
savo džiaugsmą parodė šokdama kartu su visu rateliu. Tuo pat metu iš 
pačios kalno viršūnės per kažkokį nematomą vamzdį išsiveržė aukštyn 
šafrano vandeniu atskiesto vyno čiurkšlė ir kvapiu lietumi apšlakstė 
aplink besiganančias ožkas taip, kad greitai jų įgimta balta spalva virto 
gražesne — aukso geltonumo spalva. Pasklidus maloniam kvapui po 
visą teatrą, staigiai atsivėrė žemė ir tas medinis kalnas prasmego į be- 
dugnę. 

Tada vienas kareivis, jau visai publikai reikalaujant, išbėgo į gatvę 
atvesti iš miesto kalėjimo moters, kuri, kaip anksčiau pasakojau, už 
daugybę nusikaltimų buvo pasmerkta žvėrims sudraskyti ir paskirta 
iškilmingai su manim susituokti. Jau rūpestingai klojo mums sutuoktu- 
vių guolį, nuo Indijos vėžlių kiaukutų blizgantį, pūkų patalais pūpsan- 
tį, gėlėmis ant šilko užtiesalo žydintį. Tačiau man ne tiek buvo gėda 
visiems matant gultis į tą guolį, ne tiek koktu prisiliesti prie tos pikta- 
darės ir nedorėlės moters, kiek mane kankino mirties baimė. „O gal,— 
svarsčiau sau, — kai mes apsikabinę džiaugsimės meile, įleis kokį nors 
žvėrį šitai moteriai sudraskyti. Jis, aišku, nebus nei toks išmintingas, 
nei taip puikiai apmokytas ir vargu ar turės pakankamai santūrumo ir 
savitvardos, kad sudraskytų tiktai šalia manęs gulinčią moterį, o manęs, 
nenuteisto ir nekalto, nepaliestų“. 


35. Todėl aš jau ne tiek galvojau apie gėdą, kiek apie tai, kaip 
savo kailį išgelbėti. Ir kol mano prižiūrėtojas rūpinosi, kad man būtų 
paruoštas tinkamas guolis, o tarnai vieni rengė medžioklės žaidimus, 
kiti šiaip sau Žiopsojo, susižavėję įdomiu reginiu, aš laisvai galėjau 
apsispręsti, nes niekam neatėjo į galvą, kad tokį jaukų asilą reiktų labai 
saugoti. Taip pamažėle, traukdamasis žingsnis po žingsnio, pasiekiau 

artimiausias duris, o po to pasileidau kiek kojos neša ir, mikliai sukoręs 
šešis tūkstančius žingsnių, atbėgau į Kenchrėjų miestą, gražiausią 
Korinto koloniją, kurią skalauja ir Egėjo, ir Sarono jūros“'. Ten yra 
uostas su puikia prieplauka laivams ir jame visuomet pilna žmonių. 
Taigi aš, vengdamas žmonių susibūrimo, pasirenku visai niekieno ne- 
lankomą pakrantę ir prie pat jūros bangų, ant švelnaus smėlio ištiesiu 
savo nuvargusius sąnarius pailsėti. Saulės vežimas taip pat jau buvo 
pasiekęs dienos rato paskutinį stulpą, ir vakaro ramumoj mane apėmė 
saldus miegas. 

1. Apie pirmąją nakties sargybą staiga pabudau, apimtas baimės; 
matau skaisčiai šviečiantį pilną mėnulio skritulį, tik ką išnirusį iš jūros 
bangų. Netikėtai patekęs į nebylias gūdžios nakties paslaptis, žinoda- 
mas, kad šita kilni deivė“? yra neapsakomai galinga ir jos apvaizda 
valdo visus žmonių reikalus, kad ne tik naminiai ar laukiniai gyvuliai, 
bet ir negyvos būtybės paklūsta jos dieviškos šviesos valiai, kad visi 
kūnai Žemėj, danguj ir vandenyse jai didėjant auga ir jai dylant klus- 
niai sumažėja; jausdamas, kad ir mano likimas jau prisisotino tokia 
daugybe nelaimių ir kad jis man teikia nors ir pavėluotą išsigelbėjimo 
viltį, nutariau kreiptis su malda į šventą, prieš pat mano akis esantį 
deivės paveikslą. Akies mirksniu nusipurtęs miego stingulį, žvaliai pa- 
šoku, norėdamas apsivalyti paneriu galvą į jūros bangas septynis kar- 
tus — mat šitą skaičių dieviškasis Pitagoras laikė tinkamiausiu tikybos 
apeigoms, — ir taip kreipiuosi ašarodamas į visagalę deivę: 

2.— Dangaus karaliene! Ar tu būtum maitintoja Cerera, pirmoji 
javų motina, kuri, suradusi savo dukterį“, iš džiaugsmo vietoj laukinio 
ąžuolo gilių nurodei žmonėms švelnesnį valgį, o dabar globoji Eleusino 
žemę; ar tu būtum dangiškoji Venera, kuri pačioje daiktų pradžioje 
pagimdžiusi Amūrą, suartinai priešingas lytis ir amžinu dauginimusi 
išplatinai žmonių giminę, o dabar esi garbinama jūros skalaujamoj 
Pafo šventykloj; ar tu būtum Febo sesuo“*, kuri su raminama pagalba 
pribūni pas gimdyves ir tiek išauginai tautų, o dabar garsioj Efeso 
šventykloj esi šlovinama; ar tu būtum pagaliau savo naktiniais šauks- 
mais gąsdinanti Prozerpina“?, kuri, trimis savo veidais“? tramdydama 
siautėjančias šmėklas, požemio karalystę valdai, klajoji po šventus 
miškelius, įvairiu būdu esi garbinama, tu, deive, kuri savo moteriška 
šviesa apšvieti kiekvieną namą, kuri savo drėgnais spinduliais maitini 
linksmuosius pasėlius, kuri klajodama vietoj saulės lieji mums blankią 
šviesą; kad ir kokiu vardu tu vadintumeis, kad ir kokiomis apeigomis, 

kad ir kokiu pavidalu pritiktų tave garbinti — tu man didžiausiose 
bėdose dabar pagelbėk, mano sugriuvusią laimę paramstyk, leisk man 
atsipūsti po tiekos žiaurių kančių ir suteik ramybę: jau per akis man tų 
vargų, per akis negandų! Išvaduok mane nuo tos bjaurios keturkojo 
išvaizdos, grąžink mane mano artimiesiems, grąžink mane mano Luci- 
jui! O jei kokia įžeista dievybė persekioja mane su nepermaldaujamu 
žiaurumu, tebūnie leista verčiau mirti, jeigu neleista gyventi! 

3. Šitokiu būdu pratrūkęs maldomis ir palydėjęs jas gailiais vaito- 
jimais, aš grįžau į pirmykštį savo guolį ir mano nuvargusią dvasią vėl 
apėmė miegas. Dar nespėjau visai sumerkti akių, kai staiga iš jūros 
gelmių iškyla dieviškas veidas, įkvepiantis pagarbą patiems dievams. 
Pamažu šviesusis paveikslas visu kūnu išniro iš jūros ir atsidūrė man 
prieš akis. Jos nuostabią išvaizdą pabandysiu ir jums aprašyti, jei tik 
nepritrūksiu pasakojimui žodžių skurdžioje žmonių kalboje arba jei 
pati pasirodžiusi dievybė suteiks man puikią iškalbos dovaną. 

Pirmiausia labai vešlūs ilgi plaukai, lengvai garbiniuodamiesi ir 
plačiai išsiskleidę, švelniai krito jos dievišku kaklu; patį viršugalvį juosė 
iš įvairių gėlių supintas vainikas; virš jos kaktos,pačiam to vainiko 
vidury, apvali plokštelė panašiai kaip veidrodis žėrėjo skaidria šviesa ir 
rodė, kad tai mėnulio deivė. Iš dešinės ir kairės aukštyn kilo išsiraičiu- 
sios gyvatės, o virš jų stiebėsi javų varpos. Įvairiaspalvė tunika iš plonos 
drobės čia blizgėjo baltai, čia keitėsi į tamsiai geltoną šafrano spalvą, 
čia vėl sužėrėdavo raudonai kaip rožė. Bet labiausiai pakerėjo mano 
akis juodas žvilgantis apsiaustas, kuris, apjuosdamas visą jos kūną ir 
leisdamasis nuo kairiojo peties ant dešiniojo šono, tarytum toga krito 
daugybe klosčių, o jo kraštus gražiai puošė kutai. 

4. Ir apsiausto pakraščiuose, ir vidury mirgėjo daugybė žvaigž- 
džių, o tarp jų mėnulio pilnatis plieskė skaisčiais spinduliais. Negana 
to, viso šio nuostabaus apsiausto pakraščiais driekėsi visokių gėlių ir 
vaisių girlianda. Rankose ji taip pat turėjo daug įvairių dalykų. Deši- 
nėje laikė vario tarškynę““, prie kurios siauro pagrindo, viršuje išlenkto 
žiedu, vidury buvo pritvirtintos kelios lazdelės, ir jos, papurčius ranka, 
skardžiai suskambėdavo. Ant kairės rankos kabėjo panaši į laivelį pa- 
ilga auksinė taurė““: virš jos ąselės raitėsi gyvatė, pakėlusi galvą aukš- 
tyn ir smarkiai išpūtusi kaklą. Kvapias kojas dengė sandalai, nupinti 
iš pergalės medžio — palmės lapų. Taip pasipuošusi, dvelkdama lai- 
mingosios Arabijos aromatu, ji kreipėsi į mane savo dievišku balsu: 

5.— Štai aš, Lucijau, sujaudinta tavo maldavimų, esu prieš tave; 
aš, gamtos motina, stichijų valdovė, visų amžių pradininkė, aukščiau- 


339 Metamorfozės, arba Aukso asilas 
S 1 i i I o i i 
sioji iš visų dievybių, požemio pasaulio karalienė, pirmoji iš visų dan- 
gaus gyventojų, dievų ir deivių tikrasis paveikslas, aš, kurios įsaky- 
mams paklūsta dangaus šviesusis skliautas, jūros išganingas dvelki- 
mas, požemių skausminga ramybė. Mane, vieną dievybę, visas pasaulis 
garbina daugeriopu pavidalu, įvairiomis apeigomis, visokiausiais var- 
dais. Antai frygai, seniausieji iš visų žmonių, vadina mane Pesinunto““ 
Dievų motina; senieji savo krašto šeimininkai atėniečiai — Kekropo 
Minerva'““: jūrų skalaujami kipriečiai — Pafo Venera; šauliai kretie- 
čiai — Diktina'?! Diana; trikalbiai siciliečiai'?? — Stikso Prozerpina; 
eleusiniečiai — senąja deive Cerera. Vieni vadina mane Junona, 
kiti — Belona'“?, treti — Hekate, dar kiti ramnuntiete!“*, o etiopai, 
kuriuos užtekanti saulė apšviečia pirmaisiais savo spinduliais, arijai 
ir pasižymėję savo senuoju mokslu egiptiečiai, garbindami mane kaip 
dera, vadina tikruoju vardu — karaliene Izide. Štai aš, užjaučianti 
tavo nelaimes, štai aš pasirodau, linkėdama tau gera ir gailėdamasi 
tavęs. Nustok ašaroti ir raudoti, liaukis sielvartauti. Mano apvaizdos 
dėka jau švinta tavo išsigelbėjimo diena. Taigi dabar rūpestingai 
išklausyk mano nurodymų. Diena, kuri seks po šitos nakties, yra man 
nuo amžių paskirta. Nurimus žiemos audroms ir nutilus dūkstančioms 
bangoms, kai jau galima pradėti plaukioti, mano žyniai aukoja man ta 
proga, nuleisdami į jūrą naują laivelį. Šitų šventų apeigų turi laukti 
nurimęs ir susikaupęs. 

6. Mano nurodymu, iškilmingos eisenos metu žynys dešinėje 
rankoje neš sistrą, ant kurio koto kabės rožių vainikas. Nieko nedels- 
damas prasiveržk pro minią ir, pasikliaudamas mano valia, gyvai prisi- 
junk prie eisenos. Po to visai prisiartinęs, atsargiai, lyg norėdamas 
pabučiuoti žyniui ranką, nusiskink rožių ir tuojau nusimesi kailį šito 
šlykštaus gyvulio, kurio aš jau seniai neapkenčiu. Nenusigąsk šių 
mano nurodymų: juos įvykdyti nebus sunku. Juk tuo pačiu metu, kai 
dabar tau pasirodau, aš stoviu ir savo žynio akivaizdoje ir per sapną 
nurodau, kas atsitiks ir kaip reikės elgtis. Mano įsakymu, susigrūdusi 
žmonių minia prasiskirs duodama tau kelią. Šitose džiaugsmingose 
apeigose ir iškilmingoje eisenoje niekas neišsigąs tavo bjaurios dabarti- 
nės išvaizdos ir niekas tavęs piktai neapkaltins dėl staigaus pasikeitimo. 
Tik atsimink ir giliai įsidėk į širdį, kad visas tavo likusis gyvenimas iki 
pat paskutinio atodūsio turės būti paskirtas man. Juk visai teisinga, 
kad tam, per kieno malonę tu vėl sugrįši į žmones, turi priklausyti ir 
visas tavo gyvenimas. O gyvensi tu laimingai, gyvensi garbingai, 
mano globojamas. O kai, baigęs savo gyvenimo kelionę, nuvyksi į 

mirusiųjų šalį, ten požeminiame pusrutulyje ir vėl pamatysi mane, 
apšviečiančią Acheronto tamsybes ir karaliaujančią Stikso buveinėje. 
Tu pats gyvensi Eliziejaus laukuose ir garbinsi mane, parodžiusią tau 
palankumą. O jeigu pavyzdiniu paklusnumu, uoliu apeigų atlikimu bei 
tvirta skaistybe įtiksi mano dievybei, tai patirsi, jog aš, ir tiktai aš, galiu 
net prailginti tavo gyvenimą už likimo tau skirtos ribos. 

7. Taip užbaigusi savo šventą pranašystę, nenugalimoji dievybė 
pranyko. O aš, tuojau pat išsivadavęs ir iš miego, ir iš baimės, nesitver- 
damas džiaugsmu ir susijaudinęs, kad taip aiškiai mačiau visagalę 
deivę, visas apsipylęs prakaitu pašokau, apsiploviau jūros vandenyje ir, 
kad neužmirščiau didžiųjų įsakymų, apsvarsčiau visą jos kalbą iš eilės. 
Greitai pakilo auksinė saulė, išblaškydama juodas nakties tamsybes, ir 
štai žmonių minios, susirinkusios į iškilmingą eiseną, jau užliejo visas 
gatves. Man atrodė, kad drauge su manim ir viskas aplinkui alsuoja 
nepaprasta linksmybe: įsivaizdavau, kad džiaugiasi ne tik visokie 
gyviai, bet ir namai, ir net pati giedri diena, mat po vakarykščio šalto 
oro staiga išaušo saulėtas ramus rytas. Paukšteliai giesmininkai, 
pajutę pavasario šilumą, traukė savo švelnias daineles, su meile gar- 
bindami žvaigždžių motiną, metų laikų gimdytoją, viso pasaulio 
valdovę. Net ir medžiai, tiek vaisingi, kurių šakos linksta nuo vaisių, 
tiek ir bevaisiai, teikiantys vien pavėsį, pietų vėjui dvelkiant, mirgė- 
dami žaliais lapais, švelniai ošė, iš lėto linguodami šakomis. Nutilus 
baisiam audrų siausmui, nurimus milžiniškų bangų siūbavimui, jūra 
ramiai skalavo krantą, o dangus, tamsiems debesims išsisklaidžius, 
švytėjo tyru mėlynumu. 

8. Štai pasirodo pirmieji didingos eisenos dalyviai, kiekvienas 
gražiai pasipuošęs pagal savo skonį ir išmonę: vienas, persijuosęs diržu, 
vaizdavo kareivį; kitas, apsivilkęs palaidinę, su trumpu kardu ir ietimi, 
vaidino medžiotoją; trečias, paauksuotais sandalais, šilkine suknele, 
brangiais papuošalais supintais plaukais, lengvai banguojančiu žings- 
niu, vaizdavo moterį; dar kitas, su blauzdinėmis, skydu, šalmu ir kardu, 
atrodė kaip ką tik atvykęs iš gladiatorių žaidynių; buvo ir toks, kuris 
su purpuriniais drabužiais ir liktorių ženklais vaidino valdžios pareigū- 
ną; ir toks, kuris su plačiu apsiaustu, lazda, sandalais ir ožio barzda 
panėšėjo į filosofą. Be to, galėjai matyti paukščių gaudytoją ir žveją — 
abu su skirtingomis nendrėmis: pirmojo nendrės išteptos klijais, o ant- 
rojo su kabliukais. Mačiau ten ir prijaukintą mešką, nešamą ant kėdės, 
aprengtą it kokią garbingą matroną, ir beždžionę su megztu turbanu ir 
šafrano spalvos frygiškais drabužiais — jinai laikė auksinę taurę ir 

vaizdavo piemenį Ganimedą. Ėjo ten ir asilas su prilipdytais sparnais 
šalia sukrypusio senio: iškart būtum pasakęs — štai Belerofontas, o 
antai Pegasas'“?, bet abu tik juoką kėlė. 

9. Po šitų juokdarių, kurie šen bei ten sukinėdamiesi linksmino 
žmones, jau pajudėjo ir nepaprasta deivės globėjos eisena. Moterys, 
baltais drabužiais tviskėdamos, įvairiais papuošalais akį verdamos, 
pavasario gėlių vainikais žydėdamos, vienos žiedais iš sterblės barstė 
kelią, kuriuo ėjo šventoji eisena, kitos ant nugarų nešė blizgančius 
veidrodžius, kad judančiai deivei matytųsi visa užpakaly jos nusidrie- 
kusi eisena. Kai kurios turėjo dramblio kaulo šukas ir rankų bei pirštų 
judesiais dėjosi tvarkančios savo karalienės plaukus. Dar kitos bran- 
giuoju balzamu ir kitais kvepalais šlakstė gatves. Be to, didelė minia 
abiejų lyčių žmonių nešė žibintus, fakelus, žvakes ir kitokius žiburius, 
pagerbdami dangaus žvaigždžių motiną. Skambėjo muzika, įvairios 
švilpynės ir fleitos grojo švelnias melodijas. Toliau ėjo žavingas rink- 
tinių jaunuolių choras baltais kaip sniegas iškilmių drabužiais. Jie 
kartojo gražią giesmę, kurią mūzų įkvėptas gabus poetas buvo parašęs 
šiai progai; tačiau tai buvo tik iškilmingesnių himnų įžanga. Ėjo tenai 
taip pat ir didžiajam Serapiui paskirti fleitistai, kurie, pūsdami išlenktą 
iki dešinės ausies fleitą, kartojo jų dievo šventykloje grojamą melodiją. 
Pagaliau daug buvo tokių, kurie skyrė kelią šventajai eisenai. 

10. Po to pasipila minia žmonių, įšventintų į dieviškąsias misteri- 
jas: įvairaus luomo ir visokio amžiaus vyrai ir moterys švieste šviečia 
baltais drobiniais drabužiais. Moterys kvepalais išteptus plaukus apsi- 
gaubusios permatomu šydu, o vyrų galvos taip nuskustos, jog viršu- 
galviai net blizga. Šitie didžiosios religijos žemiškieji žiburiai savo vari- 
niais, sidabriniais ir net auksiniais sistrais kelia skardų žvangesį. O 
aukščiausieji iškilmių vadai, didieji žyniai, kurių ilgi balti drabužiai, 
prigludę prie krūtinės ir ties ja perjuosti, siekė kulnis, neša galingųjų 
dievų išskirtinius ženklus. Pirmasis iš jų turėjo lempą, degančią 
skaisčia šviesa ir visiškai nepanašią į mūsų lempas, kokios uždegamos 
per vakarines puotas; tai buvo lyg koks auksinis laivelis, kurio vidury 
degė plačiai pasklidusi liepsna. Antrasis, apsirengęs panašiai kaip pir- 
masis, abiejose rankose nešė po altorėlį. Tai buvo „pagalbos altoriai“, 
kuriems šitokį pavadinimą suteikė visagalės deivės siunčiama pagalba. 
Trečiasis ėjo iškėlęs palmės šaką su meniškai iš aukso padarytais la- 
pais, taip pat ir Merkurijaus lazdą'“?. Ketvirtasis kaip teisingumo 
simbolį laikė pakeltą kairę ranką su ištiestu delnu — šita ranka dėl 
savo įgimto nelankstumo ir nemiklumo teisingumui pavaizduoti atrodė 

kaip tik labiau tinkanti negu dešinioji. Tas pats aukštasis žynys nešė 
ir auksinį indelį, nuapvalintą kaip krūtis, ir iš jo aukodamas varvino 
pieną. Penktasis turėjo auksinę vėtyklę, apipintą lauro šakutėmis, o 
dar kitas nešė amforą. 

11. Tuoj pat pasirodo ir dievai, teikiąsi vaikščioti žmonių kojomis. 
Štai didingai žengia baimę keliantis dangaus ir požemio pasaulio tarpi- 
ninkas Anubis, kurio veidas pusiau juodas, pusiau paauksuotas. Iškėlęs 
aukštai savo šunišką galvą, kairėj rankoj jis laikė lazdą, o dešine moja- 
vo žaliuojančia palmės šakele. Įkandin jo sekė karvė kaip visa gim- 
dančios deivės vaisingumo simbolis. Ji buvo atsistojusi ant užpakalinių 
kojų, o priekines ant pečių laikė vienas iš kulto tarnų, išdidžiai ženg- 
damas su šita palaiminga našta. Kitas nešė uždarytą dėžutę, kurios vi- 
duje slypėjo neliečiama didžiosios religijos paslaptis. Dar kitas laimin- 
gasis, prisispaudęs prie krūtinės, nešė galingosios deivės garbingą at- 
vaizdą, visiškai nepanašų nei į gyvulį, nei į žvėrį, nei į paukštį, nei pa- 
galiau į patį Žmogų ir vien savo didžiule išmone ir nepaprastumu jau 
keliantį pagarbą — tik tobulos ir paslapčių kupinos religijos esmė, 
nugrimzdusi bežadėn tylon. Tas atvaizdas buvo iš gryno aukso meniš- 
kai padaryta apvalaus dugno maža urna, papuošta nuostabiais egip- 
tiečių piešiniais; jos nelabai aukšto kakliuko viename šone kyšojo pa- 
ilgas snapelis, o iš kitos pusės buvo plati ąsa, ant kurios gulėjo į mazgą 
susirangiusi, išpūstą žvynuotą sprandą iškėlusi gyvatė. 

12. Ir štai pagaliau pasirodo gailestingosios deivės man žadėta 
malonė: jau artinasi žynys, nešdamas man laimę ir išsigelbėjimą. 
Visai pagal dieviškojo apreiškimo nurodymą dešinėje jis laikė deivei 
sistrą, 0 man vainiką, prisiekiu Herkuliu, tikrą pergalės vainiką, ka- 
dangi po tiek iškentėtų vargų, po tiek pergyventų pavojų didžiosios 
deivės apvaizdos dėka aš nugalėjau žiauriai prieš mane kovojusį Liki- 
mą. Tačiau, nors ir pagautas didžio džiaugsmo, aš nepasileidau visomis 
keturiomis bėgti, nes bijojau, kad kartais staigus keturkojo įsiveržimas 
nesuardytų eisenos tvarkos: ramiai, iš lėto, tiesiog žmogaus žingsniu, 
skersas aš pamažu prasibraunu pro prasiskyrusius — aišku, dievų 
valia — žmones. 

13. O žynys, įspėtas naktinio regėjimo, kuo aš iš tikrųjų galėjau 
įsitikinti, stebėdamasis, kaip viskas atitinka sapne jam duotą pavedi- 
mą, tuojau sustojo ir, palenkęs dešinę ranką, prikišo vainiką prie pat 
mano šnervių. Tada drebėdamas, smarkiai plakančia širdimi, godžiai 
stvėriau lūpomis iš gražių rožių nupintą vainiką ir prarijau trokšda- 
mas, kad išsipildytu tai, kas buvo žadėta. Ir iš tikrųjų neapvylė manęs 

deivės pažadai — akimirksniu dingsta bjaurus gyvulio pavidalas: pir- 
miausia pranyksta šiurkštūs šeriai, stora oda suplonėja, išsipūtęs pilvas 
susitraukia, vietoje kanopų ant pėdų išlenda pirštai, rankos jau liaujasi 
buvusios kojomis ir pakilusios aukštyn gali atlikti savo paskirtį, ištįsęs 
kaklas sutrumpėja, veidas ir galva suapvalėja, didžiulės ausys vėl pasi- 
daro mažos kaip anksčiau, dantys, kieti lyg akmuo, tampa kaip ir visų 
žmonių, ir nebelieka uodegos, kuri mane labiausiai kankino. Žmonės 
stebisi, tikintieji garbina tokį akivaizdų didžiosios deivės galybės įro- 
dymą — juk taip lengvai, lyg per sapną, įvyko toks pasikeitimas. 
Keldami rankas į dangų, sutartinai šaukdami didžiu balsu, visi paliudi- 
ja tą įstabią deivės malonę. 

14. O aš stovėjau baisiai apstulbęs ir tylėjau, nes, mano širdį užlie- 
jus tokiam dideliam džiaugsmui, iš karto nežinojau, nuo ko pradėti, 
kokį žodį, atgavus žadą, pirmiausia ištarti, kaip sėkmingiausiai pasi- 
naudoti atgauta kalba, kokiais žodžiais didžiajai deivei padėkoti. Bet 
žynys, iš dieviškojo apreiškimo žinodamas visas mano nelaimes nuo 
pat pradžios, nors ir jį patį stebuklas ne mažiau buvo sujaudinęs, 
ženklu pirmiausia liepė duoti man drobinius drabužius apsirengti, nes 
kai tik nukrito nuo manęs pražūtingas asilo apdangalas, aš, pasijutęs 
nuogas besąs, suglaudęs šlaunis ir užsidengęs rankomis, kaip įmany- 
damas slėpiau savo nuogumą. Tada vienas iš deivės garbintojų skubiai 
nusivilko savo viršutinę tuniką ir čia pat apdengė mane. Tada žynys 
nušvitusiu veidu ir, dievaži, tikrai pagautas nežemiško įkvėpimo dėl 
to, kas įvyko, taip pradėjo kalbėti: 

15.— Po tiek daug iškentėtų įvairių vargų, po tokių didelių Liki+ 
mo išbandymų ir smūgių, pasiekei pagaliau, Lucijau, ramybės uostą ir 
gailestingumo aukurą. Nieko tau nepadėjo nei tavo kilmė, nei luomas, 
nei didis tavo išsimokslinimas, nes pačiame savo jaunystės žydėjime tu 
pasidavei malonumų vergijon ir per nelemtą savo smalsumą susilaukei 
žiauraus atpildo. Bet aklas Likimas, iškankinęs tave baisiausiais pavo- 
jais, pats nenumatydamas savo piktybės vaisių, atvedė tave štai į šitą 
šventą palaimą. Tegu jis dabar eina sau šalin, tedūksta visu savo 
įniršiu ir tepasiieško kitų savo žiaurumo aukų, mat tų, kurių gyvenimą 
mūsų didžioji deivė paskyrė jai tarnauti, visiškai neliečia nelaimingi 
atsitikimai. Ką laimėjo baisusis Likimas, atidavęs tave plėšikams, lau- 
kiniams žvėrims, vergiškam tarnavimui, sunkiausiems klaidžiojimams, 
kasdieninės mirties baimei? Dabar tave į savo globą paėmė kitas Liki- 
mas — jau regintis, kuris savo šviesos spinduliais net visus kitus dievus 
apšviečia. Tegu džiaugsmu suspindi tavo veidas, kad derintųsi su šia 

iškilminga balta apranga, ir eik džiūgaudamas kartu su deivės išgelbė- 
tojos eisena. Tegu mato netikintieji, tegu mato ir pripažįsta savo 
klaidas: štai Lucijus, kurį didžioji Izidė savo apvaizda išvadavo iš visų 
vargų, eina džiaugdamasis, nugalėjęs savo nelaimingą Likimą. Tačiau 
kad tu pasijustum saugesnis ir dar labiau globojamas, įstok į šią šventą 
tarnybą, į kurią tu neseniai buvai pakviestas, atsiduok mūsų tikėjimui 
ir laisva valia užsidėk sau šitos tarnybos jungą. Kai pradėsi tarnauti 
deivei, tavo laisvė susilauks daug didesnių vaisių. 

16. Šitokiu būdu pranašiškai pamokęs, giliai atsidusęs iš nuovar- 
gio, garbingasis žynys nutilo. O aš, prisijungęs prie pašvęstųjų būrio, 
ėjau paskui deivės atvaizdą. Visi žmonės jau mane pažinojo, visi į ma- 
ne žiūrėjo, visi pirštais rodė ir galvomis linkčiojo. Visi apie mane 
šnibždėjosi: „Štai tas, kurį šiandien visagalės deivės šventoji valia vėl 
pavertė žmogum. Dievaži, jis laimingas, jis triskart palaimintas! Matyt, 
visas jo ankstesnis gyvenimas buvo nekaltas ir doras, kad šitokią didelę 
malonę nusipelnė iš dangaus ir šiandien, lyg iš naujo atgimęs, jis tuojau 
pat priimamas į šventąją tarnybą“. 

Šitaip žmonėms šnekučiuojantis ir linksmai šurmuliuojant, pamažu 
prisiartinome prie jūros kranto ir pasiekėme tą pačią vietą, kur aš 
vakar buvau apsistojęs dar būdamas asilu. Čia buvo išdėstyti kaip derė- 
jo dievų paveikslai, ir vyriausiasis žynys, sukalbėjęs savo nekaltomis 
lūpomis iškilmingą maldą, degančiu fakelu, kiaušiniu ir siera išvalė 
meniškai padarytą, iš visų pusių išmargintą nuostabiais egiptiečių pie- 
šiniais laivelį ir, jį pašventinęs, paaukojo deivei. Ant blizgančių šitos 
laimingosios valties burių auksinėmis raidėmis buvo jausti žodžiai: 
malda, kad sektųsi naujasis plaukiojimas jūroje. Didingai pakilo aukš- 
tyn apvalus pušinis laivo stiebas su viršuj plevėsuojančia vėliavėle. 
Laivagalis buvo išlenktas kaip gulbės kaklas ir švytėjo apmuštas aukso 
plokštelėmis; ir visas laivas, padarytas iš poliruoto citrinmedžio, spin- 
dėte spindėjo. Tada visi žmonės, ir įšventintieji, ir paprasti, lenktyniau- 
dami pradėjo nešti į laivą kraiteles su kvepiančiomis žolelėmis ir kito- 
kiomis panašiomis aukomis, o į bangas aukodami pylė pieną. Pagaliau, 
kai laivas jau buvo kupinas gausių dovanų ir permaldavimo aukų, jis 
buvo atrištas nuo inkaro virvės ir paleistas pavėjui į ramią jūrą. Kai 
jis jau buvo beveik pranykęs iš mūsų akių, šventenybių nešėjai vėl 
kiekvienas paėmė tai, ką buvo atnešęs, ir, sudarę tokią pat didingą 
eiseną, nuskubėjo atgal į šventyklą. 

17. Kai atvykome prie pat šventyklos, vyriausiasis žynys, taip pat 
tie, kurie nešė dievų atvaizdus, ir tie, kurie jau anksčiau buvo įšven- 

tinti, Įėjo į deivės šventovę, tvarkingai išdėstė dievų atvaizdus, kurie 
atrodė tarytum gyvi. Tada vienas iš jų, visų vadinamas raštininku, 
atsistojęs prieš duris, sukvietė pastoforų'“' — taip vadinosi šita šven- 
toji kolegija — susirinkimą. Paskui, užlipęs ant pakylos, paskaitė iš 
knygos laiminimus didžiajam imperatoriui, senatui, raitelių luomui ir 
visai romėnų tautai, jūreiviams, laivams ir viskam, kas priklauso mūsų 
valstybei, ir užbaigė pagal paprotį graikiškais žodžiais: „Žmonės gali 
skirstytis“. Dalyvavusieji atsakė sušukdami, o tai rodė, kad viskas lai- 
mingai pasibaigė. Tada visi, apimti džiaugsmo, laikydami rankose ša- 
keles ar žalumynų vainikėlius, išbučiavę ant šventyklos laiptų stovin- 
čios sidabrinės deivės statulos kojas, skirstėsi namo. O aš nesiryžau nė 
žingsnio žengti iš tos vietos; nenuleisdamas akių nuo deivės atvaizdo, 
prisiminiau savo praėjusias nelaimes. 


18. Tuo tarpu lakioji paskala nesnaudė ir nedavė savo sparnams 
pailsėti: mano tėviškėj ji greit paskleidė žinią apie visagalės deivės man 
suteiktą didžią malonę ir nuostabų mano likimą. Tuojau mano draugai, 
tarnai ir tie, kurie su manim buvo susiję kraujo giminystės ryšiais, 
metę į šalį liūdesį, į kurį juos nugramzdino klaidinga žinia apie mano 
mirtį, nepaprastai džiaugdamiesi su įvairiomis dovanomis skubėjo 
pamatyti mane ir įsitikinti, ar aš iš tikrųjų grįžau iš požemio karalystės. 
Jau nebeturėjęs vilties išvysti jų veidus, aš labai nudžiugau ir nuošir- 
džiai dėkojau už puikias dovanas, nes mano įžvalgūs artimieji pasirū- 
pino manimi, gausiai prinešę visko, ko reikėjo pragyvenimui. 

19. Pasikalbėjęs su kiekvienu kaip pridera, išsipasakojęs nuo pat 
pradžių visus savo buvusius vargus ir visus dabartinius džiaugsmus, 
aš vėl visą dėmesį nukreipiau į maloningąją deivę. Laikinai išsinuo- 
moju šventyklos ribose namelį, dalyvauju deivės pamaldose, kol kas 
eilinėse, nesiskiriu su žyniais ir esu ištikimas didžiosios dievybės ger- 
bėjas. Nebuvo nė vienos nakties, nė vieno sapno be deivės regėjimo ir 
jos paraginimų; dažnais paliepimais ji mane įtikinėjo pagaliau įsišven- 
tinti jos tarnybon, kuriai aš jau seniai esąs paskirtas. Nors ir karštai 
troškau tai įvykdyti, tačiau mane laikė šventa baimė. Mat gerai žino- 
jau, kad šitas tikėjimas uždeda sunkias pareigas: jis reikalauja griežto 
susilaikymo ir skaistybės, o gyvenimas pilnas netikėtumų, todėl reikia 
būti atsargiam ir apdairiam. Ne sykį viską iš naujo permąstydamas, 
nors ir troškau įsišvęsti, bet nežinia kodėl atidėliojau. 

20. Kartą naktį susapnavau, kad atėjo pas mane vyriausiasis žynys, 
nešinas pilnu glėbiu kažkokių dovanų. Kai aš paklausiau, kas tai, jis 
atsakė, kad šitos dovanos man esančios atsiųstos iš Tesalijos ir kad iš 

ten taip pat atvykęs mano tarnas, vardu Kandidas. Nubudęs ilgai sukau 
galvą dėl šito regėjimo ir svarsčiau, ką jis iš tikrųjų galėtų reikšti, ypač 
kai tarno tokiu vardu tikrai niekad neturėjau. Tačiau, kad ir kaip ten 
būtų buvę, tikėjau, jog dovanų atnešimas vis dėlto reiškia pelną. Šitaip 
susijaudinęs dėl būsimos sėkmės, neramiai iš pat ryto laukiau, kada 
atidarys šventyklą. Pagaliau baltos užuolaidos buvo atskleistos ir mes 
ėmėme melstis prieš didžiąją deivės statulą, o žynys laikė pamaldas: 
kalbėdamas iškilmingas maldas, jis ėjo nuo vieno altoriaus prie kito ir 
nuliejo iš taurės vandens, pasemto iš šventojo šaltinio. Pabaigę apeigas 
tekančios saulės pasveikinimu, deivės garbintojai paskelbė, jog prasidė- 
jusi pirmoji ryto valanda. Ir štai pasirodo iš Hipatos mano tarnai, 
kuriuos aš buvau ten palikęs, kai mane klastingoji Fotidė apraizgė 
pinklėmis. Sužinoję mano nuotykius, jie atvyko pas mane, atsivesdami 
kartu ir aną mano arklį, kurį, jau ėjusį iš rankų į rankas, jie atpažinę 
iš Žymės ant nugaros ir atsiėmę. Aš nepaprastai stebėjausi, kaip pildosi 
mano sapnas, juk žadėtąjį pelną aš gavau su kaupu, o vergo Kandido 
vietoje man buvo sugrąžintas baltas arklys'?*. 


21. Po šitų įvykių aš dar uoliau lankiau religines pamaldas, 
kadangi suteiktos malonės man įžiebė viltį susilaukti dar didesnių atei- 
ty. Diena po dienos augo mano troškimas priimti šventimus, todėl 
nuolat primygtinai prašiau vyriausiąjį žynį įšvęsti mane pagaliau į 
šventosios nakties paslaptis. O šitas rimtas Žmogus,pagarsėjęs griežtu 
apeigų laikymusi, maloniai ir draugiškai — panašiai kaip tėvai moka 
sulaikyti savo vaikų per ankstyvus įgeidžius — vis atidėliodavo mano 
nekantrų prašymą, ramindamas mano susirūpinusią dvasią geresnėmis 
viltimis. Anot jo, pati deivė nurodanti dieną, kada galima ką nors įš- 
ventinti, taip pat skirianti ir žynį, kuris turįs atlikti tas apeigas; ji net 
apskaičiuojanti išlaidas, reikalingas tokioms ceremonijoms. Todėl jis 
patarė man būti labai kantriam, vengti ir per didelio veržimosi, ir 
nepaklusnumo, taip pat saugotis abiejų kraštutinumų: pašauktam delsti 
ir be įsakymo skubėti. Iš žynių tarpo vargu ar atsirastų bent vienas toks 
beprotis, maža to, pasiryžęs pats save pasmerkti mirčiai, kad be deivės 
įsakymo neapgalvotai ir šventvagiškai išdrįstų atlikti šias apeigas ir 
užsitraukti mirtiną pavojų. Juk ir požemio karalystės raktai, ir išgel- 
bėjimo laidas esąs deivės rankose, o pats paslapčių perdavimas panašus 
į savanorišką mirtį ir gyvenimą iš malonės; juk deivė paprastai pasi- 
renkanti kaip tik tuos, kurie, jau atgyvenę savo amžių, stovi ant pat 
gyvenimo ir mirties slenksčio, kadangi tokiems ji visiškai saugiai ga- 
linti patikėti didžiosios religijos paslaptis; tokie, tarsi jos apvaizdos dėka 

naujai atgimę, antrą kartą pradedą savo gyvenimo kelią. Todėl ir man 
reikią kantriai laukti dangaus įsakymo, nors aiškia dievybės valia aš jau 
seniai esąs paskirtas šitai laimingajai tarnybai. Tačiau dabar, kaip ir 
kiti šventyklos tarnai, aš jau turįs susilaikyti nuo neleistinų ir nepa- 
šventintų valgių, kad greičiau galėčiau būti prileistas prie šventosios 
religijos svarbiausiųjų paslapčių. 

22. Taip kalbėjo žynys, ir toliau nekantrumas nebedrumstė mano 
paklusnumo: su tyliu ir šventu nuolankumu aš kas dieną stropiai daly- 
vavau religinėse apeigose. Tačiau didžiosios deivės išganingas gerumas 
manęs neapvylė ir nekankino versdamas ilgai laukti: vieną tamsią nak- 
tį, bet ne tamsiu įsakymu, ji man pranešė, kad jau prisiartino mano 
seniai lauktoji diena, kada išsipildys karščiausias mano troškimas, taip 
pat nurodė, kokių išlaidų reikės šitoms apeigoms, ir joms vykdyti pa- 
skyrė vyriausiąjį savo žynį Mitrą, kadangi jį, deivės tvirtinimu, su ma- 
nimi rišąs kažkoks žvaigždžių panašumas. 

Atsigavęs dvasia nuo visų šitų didžiosios deivės maloningųjų nu- 
rodymų, vos prašvitus aš pašoku iš miego ir skubu tiesiai pas vyriau- 
siąjį žynį. Sutinku jį kaip tik išeinantį iš savo kambarėlio: pasisveikinu 
ir seku įkandin. Jau ketinu atkakliau negu kada nors anksčiau reika- 
lauti įšventinimo kaip būtinybės, bet jis, vos tik mane išvydęs, pirmas 
prašneka: 

— O Lucijau! Koks tu laimingas ir palaimintas, kad tau šventoji 
dievybė rodo tokią malonę! Ko gi tu dabar stovi rankas sudėjęs, ko 
gaišti? Štai atėjo tavo geidžiama diena, kada tu pagaliau daugiavardės 
deivės paliepimu mano paties rankomis būsi įšventintas į jos apeigų 
švenčiausias paslaptis. 

Ir, uždėjęs man ant peties dešinę ranką, malonusis senis nuveda 
mane tuojau pat prie didžiojo šventyklos pastato vartų. Ten atlikęs 
iškilmingas šventyklos atidarymo apeigas ir rytinį aukojimą, iš šven- 
tyklos slaptavietės išsineša kažkokias knygas, prirašytas nesuprantamų 
ženklų. Ten arba įvairių gyvulių figūromis sutrumpintai buvo išreikšti 
šventosios kalbos žodžiai, arba visokiais mazgais, lenktomis kaip ratas 
linijomis ir brūkšniais, panašiais į medžių ramsčius, buvo apsisaugota, 
kad atsitiktiniai smalsuoliai negalėtų suprasti minties. Iš ten jis man 
perskaito, kokie pasiruošimai būtini įsišventinimui. 

23. Tuojau pasistengiu ir pats, ir padedamas draugų rūpestingai 
supirkti viską, kas buvo reikalinga, ir net dar daugiau. Prisiartinus 
laikui, kurį nurodė žynys, nuveda mane, lydimą viso pašvęstųjų būrio, 
į artimiausią pirtį. Ten aš pirmiausia nusiprausiu kaip paprastai, o 

paskui žynys, paprašęs dievų malonės, apvalo mane, iš visų pusių 
apšlakstydamas, ir nuveda atgal į šventyklą. Praslinkus dviem trečda- 
liams dienos, jis pastato mane prie pat deivės statulos kojų ir tyliai 
pašnabžda man vienam tokius vertingus prisakymus, kuriems išreikšti 
nėra žodžių žmogaus kalboje, o po to, girdint visiems liudininkams, 
liepia man ištisas dešimt dienų susilaikyti nuo valgio malonumų, ne- 
imti į burną jokios mėsos ir neragauti vyno. Tiksliai išpildau visus 
tuos įsakymus, ir taip priartėja įšventinimo diena. Saulei jau beslen- 
kant vakarop, subėga iš visur daugybė žmonių ir pagal senovinį 
paprotį kiekvienas mane pagerbia kokia nors dovana. Tada žynys, 
liepęs pasitraukti visiems nepašvęstiesiems, apvelka mane paprastu 
drobiniu apsiaustu ir, paėmęs už rankos, nusiveda į šventyklos visų 
švenčiausiąją dalį. 

Tu, uolusis skaitytojau, galbūt norėtum pasmalsauti: kas gi ten 
buvo pasakyta, kas daryta. Papasakočiau, jei būtų leista pasakoti, o tu 
sužinotum, jei klausytis būtų leista. Bet į tokią pačią bėdą įkliūtų ir 
ausys, ir liežuvis per savo neapgalvotą smalsumą. Beje, jeigu tave apni- 
ko šventas pažinimo troškulys, aš tavęs ilgiau nebekankinsiu. Taigi 
klausyk ir tikėk, nes visa tai — tiesa. Aš pasiekiau mirties ribas, per- 
žengiau Prozerpinos slenkstį ir, perėjęs per visas gamtos stichijas, vėl 
grįžau atgal. Pačiam vidurnakty mačiau saulę, skaisčiausiai šviečian- 
čią, prisiartinau prie pačių požemio ir dangaus dievų ir jų akivaizdoje 
pagarbinau juos. Štai aš tau ir papasakojau, o tu, nors girdėjai, bet 
turi likti nežinąs. Todėl aš apsakysiu vien tai, ką galima, neišduodant 
paslapties, atskleisti nepašvęstiesiems. 

24. Išaušus rytui ir pasibaigus iškilmingoms apeigoms, aš išeinu 
iš šventyklos gilumos, apsivilkęs dvylika šventų stolų '“*: šitie drabužiai 
taip pat priklauso prie šventų dalykų, bet apie juos galiu nesivaržy- 
damas kalbėti, nes tuomet didžiulė minia žmonių juos matė. Pačiam 
švento pastato viduryje prieš deivės statulą buvo medinis paaukštini- 
mas, ant kurio turėjau užlipti apsivilkęs nors drobiniu, tačiau ryškiai 
išmargintu drabužiu. Nuo pečių už nugaros krito žemyn iki pat kulnų 
brangus apsiaustas. Kur tik būtum pažiūrėjęs, visur būtum pamatęs 
ant manęs įvairiomis spalvomis išpieštus visokiausius gyvūnus: ir Indi- 
jos drakonus, ir panašius į paukščius hiperborėjų grifus, besiveisian- 
čius kitame pasaulyje. Šitą apsiaustą įšventintieji vadina olimpine stola. 
Dešinėj rankoj laikiau skaisčiai liepsnojantį fakelą, o mano galvą dai- 
liai juosė be galo gražus palmės vainikas, kurio lapai skleidėsi į visas 
puses lyg spinduliai. Taip išpuoštas lyg kokia Saulė ir pastatytas 

vietoje statulos, staiga atitraukus užuolaidas, atsidūriau žmonėms prieš 
akis. Po to savo dvasinio gimimo dieną atšvenčiau puikiomis puotomis 
ir linksmais išgėrimais. Dar ir trečioji diena buvo atšvęsta su tomis 
pačiomis apeigomis, ir pagaliau šventoji puota, kaip ir derėjo, užbaigė 
mano įšventinimą. Dar kelias dienas pasilikau ten pat šventykloje, kad 
pasidžiaugčiau neapsakoma palaima regėti deivės atvaizdą, nes iš tik- 
rųjų buvau apdovanotas didžiulėmis malonėmis. Tada deivės nurody- 
mu nuolankiai padėkojau jai, nors ir netobulai, tačiau taip, kaip tik 
mokėjau, ir pradėjau ruoštis užvilkintai kelionei namo, tačiau tik var- 
gais negalais įstengiau užgniaužti savo karščiausio prisirišimo jausmus. 
Pagaliau kritęs prieš deivės statulą, glausdamas savo veidą prie jos 
kojų, apsipylęs ašaromis, per dažnus kūkčiojimus negalėdamas kart- 
kartėmis ir žodžio ištarti, taip kalbėjau: 

25.— O šventoji deive, amžinoji žmonių giminės globėja, nuolati- 
ne mirtingųjų užtarytoja, tu kaip švelni motina pagelbsti nelaimingie- 
siems jų bėdose. Nepraeina nei diena, nei naktis, nei trumpas akimirks- 
nis be tavo malonės: tu ir jūroj, ir žemėj globoji žmones, jų gyvenimo 
audrose ištiesi jiems pagalbos ranką. Šia ranka tu atnarplioji ir supai- 
niotą Lemties siūlą, Likimo siautulį nuramini, pragaištingoms žvaigž- 
dėms kelius pastoji. Tave gerbia dangaus dievai, tau lenkiasi požemio 
karalystė; tu suki žemės ratą, uždegi saulę, valdai pasaulį, laikai pamy- 
nusi Tartarą. Į tavo šauksmą atsiliepia žvaigždės, tau panorėjus grįžta 
metų laikai, tavim džiaugiasi dievai, tau tarnauja gamtos stichijos. 
Tau paliepus pučia vėjai, susitelkia debesys, sudygsta pasėliai, auga 
daigai. Tavo galybės bijo paukščiai, padangėse skrajojantys, žvėrys, 
kalnuose klajojantys, gyvatės, po žeme tūnančios, pabaisos, jūroje 
nardančios. Bet tavo šlovei apsakyti mano gabumai per menki, o tau 
aukas sudėti — mano turtas per mažas. Trūksta man žodžių išlieti savo 
jausmams, sukeltiems tavo didybės. Tam nepakaktų nei tūkstančio 
lūpų, nei tiek pat liežuvių, nei amžiais neišsenkančio gražbylystės 
srauto. Todėl aš pasirūpinsiu tik tuo, ką gali padaryti pamaldus, bet 
vargšas žmogus: tavo dangiškąjį veidą, tavo švenčiausiąją dievybę 
amžinai nešiosiu, giliai paslėpęs savo širdies gelmėse. 

Taip pasimeldęs į aukščiausiąją dievybę, apkabinu žynį Mitrą, jau 
tapusį man tėvu, ir, apibėręs jį bučiniais, prašau atleisti, kad negaliu 
jam kaip reikia atsilyginti už tokias geradarybes. 

26. Ilgai ir nuoširdžiai padėkojęs už suteiktas malones, pagaliau 
išsiskiriu su juo, pasiryžęs vykti tiesiai į savo tėvų namus, kuriuose 
tiek laiko nebuvau buvęs. Po kelių dienų, didžiosios deivės įkvėptas, 

greitomis susirišu savo ryšulėlius ir, sėdęs į laivą, pasuku Romos link. 
Visiškai laimingai ir greitai, pučiant palankiems vėjams, atplaukiau 
į Augusto uostą'!“, o iš čia važiavau toliau vežimu ir gruodžio idų 
išvakarėse pasiekiau tą palaimintąjį miestą. Nuo to laiko mano di- 
džiausias rūpestis buvo kasdien melstis į didžiąją deivę valdovę Izidę, 
kuri ten su didžiausiu nuolankumu buvo garbinama ir pagal šventyklos 
vietą vadinama Lauko deivės vardu'!'. Nors šventykloje jaučiausi 
svetimas, bet religijoje savas, nes buvau uolus jos gerbėjas. 

Didžioji saulė, apskriejusi Zodiako ratą, jau buvo baigusi metų 
kelią, kai visuomet nenuilstamai budri geroji deivė ir vėl kreipiasi į 
mane per miegą primindama ir įsišventinimą, ir paslaptingas apeigas. 
Stebėjausi nesuprasdamas, ką tai reiškia, kodėl ji kalba apie ateitį. Juk 
man atrodė, kad aš jau seniai esu visiškai įsišventęs. 


27. Tačiau šitas religines abejones ir pats svarstęs, ir kreipęsis | 
pašvęstuosius patarimo, sužinojau visiškai naują dalyką: aš esu įšven- 
tintas tik į deivės paslaptis, bet didžiojo dievo, dievų vyriausiojo tėvo 
nenugalimojo Ozyrio kulto paslaptys man dar nėra atskleistos ir nors 
iš esmės tos didybės ir jų apeigos glaudžiai susijusios ir net vieningos, 
tačiau įšventinimai labai skiriasi. Dėl to aš turįs atsiminti, kad ir didysis 
dievas šaukia mane tapti jo tarnu. Neilgai buvau aš nežinomybėje. Jau 
kitą naktį susapnavau kažkokį žynį, apsivilkusį drobiniais drabužiais, 
nešiną tirsais ir gebenėmis'!“ ir dar šiuo tuo, apie ką negaliu kalbėti; 
visa tai jis padėjo prieš mano larus ir, atsisėdęs mano kėdėje, liepė man 
rengti iškilmingą šventąją puotą. O kad galėčiau jį pažinti, jis parodė 
man ženklą: jo kairės kojos kulnas buvo kiek iškrypęs ir jis eidamas 
šiek tiek šlubavo. Po taip aiškiai apreikštos dievų valios visokios abejo- 
nės pranyko: pasibaigus rytinėms pamaldoms deivės garbei, aš su 
didžiausiu dėmesiu sekiau kiekvieną žynį, ar kuris iš jų nevaikšto pana- 
šiai kaip tas sapne. Ir neapsirikau. Staiga tarp pastoforų pamačiau 
vieną, kuris ne tik kojos žyme, bet ir visa savo laikysena bei išvaizda iki 
smulkmenų atitiko naktį sapne matytąjį. Vėliau sužinojau, kad jis var- 
du Azinijus Marcelas. Tas vardas priminė mano pasikeitimą '!*. Nieko 
nelaukdamas priėjau prie jo; jis jau žinojo, ką aš noriu pasakyti, 
kadangi panašaus apreiškimo buvo įspėtas, kad jam reikės mane įšven- 
tinti. Kaip tik praeitą naktį jam prisisapnavo, kad jis vainikavęs di- 
džiojo dievo statulą ir iš dievo lūpų, nurodančių kiekvieno žmogaus 
likimą, išgirdęs, kad pas jį būsiąs atsiųstas madaurietis''*, žmogus labai 
neturtingas, kurį jis tuojau turėsiąs įšventinti, mat dievo apvaizdos 
dėka pašvęstasis išgarsėsiąs, o žynys gausiąs už tai didelį atlyginimą. 


351 Metamorfozės, arba Aukso asilas 





28. Šitokiu būdu jau paskirtas įšventinimui, aš prieš savo valią 
delsiau, kadangi neturėjau pakankamai lėšų: paveldėto turto likučius 
išleidau kelionei, o ir pragyvenimo išlaidos sostinėje buvo kur kas di- 
desnės negu provincijoje. Atsidūręs baisiame skurde, kankinausi paki- 
bęs, kaip sako senas priežodis, tarp kūjo ir priekalo, nes dievybė 
vis skubino mane. Taip daug kartų raginamas, net nebežinojau, ką 
daryti. Pagaliau man buvo tiesiog įsakyta, ir aš, pardavęs savo nors ir 
menkus drabužius, šiaip taip susigraibiau menkutę, bet pakankamą 
sumelę. Tai įvykdyti man buvo nurodyta šitokiais žodžiais: „Nejaugi 
tu pagailėtum savo skudurų, norėdamas patirti kokį nors malonumą? 
O dabar tu rengiesi šitokioms apeigoms ir dar bijai pakliūti į skurdą, 
dėl kurio tau nereikės apgailestauti?“ 

Pakankamai visko priruošęs, aš vėl dešimt dienų susilaikiau nuo 
mėsiškų valgių, nusiskutau galvą, ir naktinių iškilmių metu man buvo 
atskleistos didžiojo dievo paslaptys. Nuo to laiko jau visiškai atsidavęs 
lankiau ir šitos giminingos religijos pamaldas. Kadangi buvau čia sveti- 
mas, tai šis dalykas man teikė didžiausią paguodą, be to, padėjo 
susirasti lėšų pragyvenimui, mat palankios sėkmės dėka pradėjau šiek 
tiek uždarbiauti advokataudamas, nes mokėjau lotynų kalbą. 

29. Ir štai vos kelioms dienoms praslinkus, visai netikėtai dievai 
vėl kreipiasi į mane su nuostabiais savo reikalavimais, ragindami 
mane dar ir trečią kartą priimti šventimus. Mane apėmė didelis neri- 
mas, ir aš visiškai apstulbęs laužiau galvą, ko siekia šitas naujas ir 
negirdėtas dievų įsakymas; kas dar liko neįvykdyta, nors aš jau du 
kartus buvau įšventintas? O gal abu žyniai suklydo ar ko nors neatliko? 
Ir, prisiekiu Herkuliu, jau net pradėjau abejoti jų dorumu. Kai taip 
susijaudinęs blaškiausi, nebesuvaikydamas savo minčių kaip koks 
pamišėlis, naktį man pasirodė dieviškas regėjimas ir mane pamokė. 

— Nereikia baimintis, — buvo man pasakyta, — didesnio įšventi- 
nimų skaičiaus, nereikia galvoti, kad anksčiau kas nors buvo praleista. 
Džiaukis, kad tave dievai šitaip įvertina, didžiuokis, kad tai, kas kitiems 
tik vieną kartą teleidžiama, tau paskirta net tris kartus; tvirtai tikėk, 
kad šitas skaičius tave padarys laimingą. Tiesą sakant, būsimasis tavo 
įšventinimas yra būtinas. Atsimink, kad deivės šventi rūbai, kuriuos 
buvai apsivilkęs provincijos šventykloje, ten ir pasiliko, tad Romoje 
tu negalėsi nei iškilmingose pamaldose dalyvauti, nei, jei bus įsaky- 
mas, pasirodyti jais pasipuošęs. Todėl su džiaugsmu širdyje, didžiųjų 
dievų raginamas, priimk šventimus trečią kartą, ir tegul jie atneša tau 
laimę, sėkmę ir gerovę! 

30. Šitaip įtikinamai man kalbėjo per sapną dieviškoji galybė, 
pranešdama visa, ką man reikia atlikti. Tada, nieko daugiau nebelauk- 
damas ir net rytdienai nebeatidėliodamas, tučtuojau pranešu savo 
žyniui ką matęs, atsisakau mėsos ir tas dešimt visiško susilaikymo 
dienų, kurias skiria senovinis įstatymas, aš savanoriškai dar padvigubi- 
nu. Įsišventinimui pasiruošiu kaip dera, labiau skatinamas savo pa- 
maldumo negu žiūrėdamas turto reikalų. Ir, prisiekiu Herkuliu, visai 
neteko gailėtis nei tų vargų, nei išlaidų, nes maloningosios dievų 
apvaizdos dėka ėmiau gauti gerą atlyginimą už darbą teisme. Pagaliau 
po keleto dienų dievas — didžiausias iš didžiųjų, vyriausias iš vyriau- 
siųjų, galingiausias iš galingųjų dievų valdovas Ozyris, nepriėmęs 
kokio nors kito pavidalo, bet pats savo dieviška išvaizda teikėsi pasiro- 
dyti man per sapną. Jis pasakė, kad aš be jokių abejonių tęsčiau savo 
garbingą darbą teisme, kad neišsigąsčiau piktų žmonių apkalbų, 
kurias gali sukelti mano mokslingumas ir kruopštus darbas. O norė- 
damas išskirti iš viso būrio savo tarnų, jis išrinko mane į pastoforų 
kolegiją ir net paskyrė mane penkeriems metams dekurionu. Vėl 
nusiskutęs plaukus, įstojau į šią seniausiąją kolegiją, kuri dar Sulos 
laikais buvo įsteigta; neslėpdamas ir nedengdamas savo plikos galvos, 
aš su džiaugsmu žiūriu visiems į akis. 

ERELIS, KUOSA IR PIEMUO 


Erelis, nusileidęs nuo aukštos uolos, pasigriebė ėriuką, o kuosa, 
šitai išvydusi, užsigeidė ir pati taip padaryti. Ji puolė švilpdama žemyn 
ir pagriebė aviną; suleido nagus į vilną, bet pakelti neįstengė, tik spar- 
nais plasnojo. Piemuo pamatęs, kas nutiko, atbėgo ir pasigavo paukštį. 
Apkarpęs jam sparnus, vakare nunešė vaikams. O kai šie ėmė klausinė- 
ti, koks čia paukštis, piemuo atsakė: 

— Aiškiausiai Žinau, kad kuosa, bet ji pati nori būti erelis. 

Šitaip su galingesniais besivaržydami, nieko nepešame, tik savo 
nelaimėmis patys apsijuokiame. 


LAKŠTINGALA IR VANAGAS 


Lakštingala, aukštame ąžuole tupėdama, savo giesmę giedojo. O 
vanagas, niekur nerasdamas mitalo, vos tik ją išvydo, puolė ir sučiupo. 
Giesmininkė supratusi, kad jai galas, ėmė prašytis paleidžiama. 

— Tavo skilviui aš — kąsnelis buvęs nebuvęs,— ji kalbėjo.— 
Jeigu alkanas esi, prie didesnių paukščių sukis. 

Į tai grobuonis atsakė: 

— Tikrai kvailas būčiau, jeigu kąsnį iš nagų paleisčiau, o vaiky- 
čiausi grobio, kurio net nematyti. 

Taip daro ir neprotingi žmonės, kurie, tikėdamiesi didesnių gė- 
rybių, iš rankų paleidžia tai, ką turi. 

NEGRAS 


Kartą žmogus, nusipirkęs negrą, pamanė, jog jis tokios spalvos tik 
dėl ankstesnio savininko apsileidimo. Parsivedęs jį namo, muilino ir 
prausė, kad baltas pasidarytų. Bet spalvos jam pakeisti neįstengė, tik 
per uolumą susargdino. 

Prigimtis, kokia buvo, tokia ir lieka. 


KATINAS IR PELĖS 


Viename name priviso baisybė pelių. Katinas tai sužinojęs ten 
nuėjo ir, vieną po kitos susigavęs, vis ėdė. Nuolatos gaudomos pelės 
išsislapstė urvuose, o katinas, jų nebepasiekdamas, sugalvojo buklumu 
išsivilioti. Užkopęs ant sijos, pasikabino ir apsimetė negyvas. Viena 
pelytė iškišo iš urvo galvą, apsižvalgė ir pamačiusi katiną tarė: 

— Prie tavęs, bičiuli, kad ir maišas būtum, aš neisiu. 

Pasakėčia rodo, kad išmintingi žmonės, savo kailiu patyrę kitų 
piktus kėslus, nebepasiduoda jų klastoms. 


OŽKA IR PIEMUO 


Piemuo ginė ožkas. Viena ožka ėmė ir atsiliko nuo bandos. Šaukęs 
ir neprisišaukęs piemuo sviedė ją akmeniu ir pataikęs numušė ragą. 
Tada pradėjo ožką maldauti, kad nepasakytų šeimininkui, o toji at- 
sakė: 

— O neišmintingiausias iš piemenų, kad ir tylėsiu, nulaužtą ragą 
VIS! pamatys. 

Aiškios kaltės nepaslėpsi. 


OŽKA IR ASILAS 


Žmogus laikė ožką ir asilą. Ožka pavydėdama, kad asilas gerai 
šeriamas, šitaip jam kalbėjo: 

— Na ir vargsti be galo: čia girnas suki, čia sunkenybes nešioji. 
Toks gyvenimas — kančia! 

Ji patarė asilui apsimesti sergančiam nuomaru, pulti į kokią duobę 
ir pasilsėti. Paklausė asilas, tik krisdamas smarkiai susitrenkė. Šeimi- 
ninkas pasikvietė gydytoją ir maldavo pagalbos. Gydytojas pasakė, 
kad asilui reikia duoti ožkos plaučių ir tada jis pasveiksiąs. Paskerdę 
ožką, pagydė asilą. 

Kas kitam duobę kasa, pats įkrinta. 


PIEMUO IR LAUKINĖS OŽKOS 


Piemuo, kartą išginęs savo ožkas į ganyklą, pastebėjo, jog tarp jų 
įsimaišė ir laukinių. Atėjus vakarui visas susivarė į olą. Kitą dieną kilo 
smarki audra, ir piemuo, nebegalėdamas kaip kas dieną ginti ožkų į 
ganyklą, šėrė oloje: savosioms pametė po saujelę žolės, kad tik alkį nu- 
vytų, o priklydėlėms privertė žolės, norėdamas jas prisijaukinti. Pra- 
ėjus audrai piemenėlis vėl visas ožkas išginė, bet laukinukės, atsidūru- 
sios kalnuose, leidosi bėgti. Piemuo ėmė kaltinti jas nedėkingumu, 
kad geriau pašertos jį palieka. Šitokius žodžius išgirdusios, jos atsigręžė 
ir pasakė: 

— Kaip tik dėl to ir bėgam nuo tavęs: jeigu mus, tik vakar prie 
bandos priklydusias, tu šėrei geriau už savąsias, aišku, kad vėliau kitos 
priklydėlės mus nustums. 

Pasakėčia rodo, kad negalima ieškoti draugystės tų žmonių, kurie 
mums, naujiems draugams, geriau daro negu seniesiems. Aišku, 
kad po kurio laiko jie pamils kitus ir juos labiau vertins. 


ŽVEJAI 


Žvejai traukė tinklą. Kadangi jis buvo sunkus, jie iš džiaugsmo 
šokinėjo, tikėdamiesi didžiulio valksmo. Bet, ištraukę jį į krantą, terado 
vieną kitą žuvelę: tinklas buvo pilnas akmenų ir šlamšto. Tada žvejai 
didžiai nusiminė. Tokios nesėkmės jie visai nesitikėjo. Tik vienas Žve- 
jys, senas senelis, tarė: 

— Liaukimės, bičiuliai, krimtęsi. Sako, džiaugsmo brolis — nusi- 
minimas: ir mums, kad taip be galo džiaugėmės, reikia paliūdėti. 

Todėl ir mes, matydami gyvenimo permainingumą, nesitikėkim 
visada sėkmės, žinokim, kad po ilgos giedros būtinai užeina audra. 

ŽVEJYS 


Žvejys, užmetęs tinklą, iš jūros išvilko daug stambių žuvų, kurias 
išdėjo ant kranto, o smulkiosios žuvytės pro tinklo akutes sušoko 
į jūrą. 

Maži žmonės lengviau išsigelbsti, o retai matysi, kad pavojaus 
išvengtų didelio garso vyras. 


LAPĖ IŠPŪSTAPILVĖ 


Alkana lapė, pamačiusi ąžuolo drevėje piemenėlių paliktą duoną 
ir mėsą, ten įlindo ir viską surijo. Kai jai išsipūtė pilvas ir nebegalėjo 
išlįsti iš drevės, ėmė verkti ir vaitoti. Kita lapė, bėgdama pro šalį, 
išgirdo jos dejones, priėjo ir paklausė, ko ji aimanuoja. Sužinojusi, 
kas nutiko, jai pasakė: 

— Palauk čia, kol pasidarysi tokia pat, kokia įlindai, tada lengvai 
išlįsi. 

Pasakėčia moko, kad laikas pagydo visas žaizdas. 


LAPĖ IR MEDKIRTYS 


Lapė, bėgdama nuo medžiotojų, pamatė medkirtį ir paprašė ją 
paslėpti. Medkirtys patarė žvėreliui bėgti į jo trobelę ir ten pasislėpti. 
Netrukus atėjo medžiotojai ir paklausė medkirtį, ar kartais nematęs 
pro šalį skuodžiančios lapės. Šis žodžiais tvirtino, kad nematęs, bet 
ranką ištiesęs rodė, kur laputė pasislėpusi. Medžiotojai nepaisė, ką 
medkirtys rodė, patikėjo, ką jis sakė; o laputė pamačiusi, kad jos priešai 
jau išėjo, išslinko iš trobelės ir nė žodžio netarusi dūlino tolyn. Kada 
medkirtys ėmė priekaištauti, kad už išgelbėjimą jam nė žodeliu nepadė- 
kojusi, laputė atsakė: 

— Nuoširdžiai tau būčiau padėkojusi, jeigu tavo rankų darbai 
ir tavo elgesys būtų atitikę Žodžius. 

Pasakėčia tinka tiems žmonėms, kurie žodžiais skelbia taurumą, o 
patys daro pikta. 

LAPĖ IR BEŽDŽIONĖ 


Lapė ir beždžionė, tuo pačiu keliu keliaudamos, ėmė ginčytis dėl 
savo kilmingumo. Ir viena, ir kita daug buvo prisipasakojusios. Kai 
atkeliavo į vieną vietą, beždžionė nukreipė ten akis ir ėmė aimanuoti. 
Lapės paklausta, ko aimanuoja, beždžionė, parodžiusi jai kapų pa- 
minklus, atsakė: 

— Kaipgi neraudosiu, matydama savo protėvių, laisvųjų ir vergų, 
antkapius! 

— Žinoma,— atsakė lapė, — gali meluoti kiek tinkama: nė vienas 
iš jų nebeatsikels ir nepasakys, kad meluoji. 

Taip ir melagiai žmonės: tada labiausiai giriasi, kai nėra kas juos 
sugėdina. 


LAPĖ IR OŽYS 


Lapė įkrito į šulinį ir nebegalėjo išlipti. Prie to paties šulinio 
atėjo ištroškęs ožys. Išvydęs lapę paklausė, ar skanus vanduo. Apsi- 
džiaugė lapė, kad jai pasitaikė proga išsikapanoti, pradėjo baisiai 
šulinį girti, kad vanduo čia nepaprastas, ir ėmė kviesti ožį pas save. 
Šis, iš troškulio nieko negalvodamas, ir įšoko į šulinį. Atsigėręs iki 
soties, pradėjo su lape svarstyti, kaip jiems iš šulinio išlipus. Tada 
gudruolė taip prašneko: 

— Žinau gerą būdą, jei tik panorėsi, kad abu išsigelbėtume. 
Atsiremk priešakinėmis kojomis į rentinį ir iškelk ragus, aš iššoksiu ir 
tave ištrauksiu. 

Mielai sutiko su šituo pasiūlymu ožys, o lapė užšoko ožiui ant 
šlaunų, ant pečių, ant ragų ir, išsprukusi iš šulinio, pasileido bėgti. 
Kai ožys ėmė priekaištauti už sutarties nesilaikymą, laputė atsigręžusi 
pasakė: 

— Koks paikas esi, bičiuli. Jeigu bent tiek proto turėtum, kiek 
barzdoj plaukų, prieš šokdamas į šulinį būtum pagalvojęs, kaip iš jo 
iškopsi! 

Taip ir išmintingi Žmonės turi imtis kokio žygio tik apsvarstę, 
kuo viskas baigsis. 

VYRAS IR ŽMONA 


Vyras, kurio žmona visiems namiškiams būdavo nepaprastai 
rūsti, panorėjo sužinoti, ar ji ir savo tėvo tarnams tokia pati. Todėl, 
suradęs gerą dingstį, pasiuntė ją pas tėvą. Kada po keleto dienų ji 
sugrįžo, vyras paklausė, kaip ją priėmę namiškiai. 

— Piemenys skersom žiūrėjo, — atsakė moteriškė, o vyras jai tarė: 

— Jeigu tu, žmonele, buvai atkari tiems, kurie su aušra išgena 
bandas, o vėlai pargena, tai ką daryti tiems, kurie su tavim turi praleis- 
ti visą dieną. 

Dažnai iš mažų dalykų galima spręsti apie didelius ir iš matomų 
apie nematomus. 


PAGYRŪNAS 


Vienas penkiakovės dalyvis, nuolatos savo piliečių peikiamas už 
nedrąsumą, kartą kažin kur išvyko. Po kurio laiko sugrįžęs gyrėsi, kad 
kituose miestuose atlikęs daugybę žygdarbių, o Rodo saloje iššokęs 
taip aukštai, kad nė vienas olimpiadų nugalėtojas neįstengęs jo nu- 
rungti. Sakėsi galįs pakviesti liudininkais rodiečius, kaip tik čia atvy- 
kusius. Čia vienas iš klausytojų, pertraukęs pagyrūną, tarė: 

— Bet, bičiuli, jeigu tai tiesa, nereikia jokių liudininkų: štai čia 
Rodas, čia šok. 

Pasakėčia moko, kad ką galima darbais įrodyti, nereikia sakyti nė 
žodžio. 


ŽMONĖS IR DZEUSAS 


Sako, kad dievas sukūręs gyvius ir visus apdovanojęs: vienam 
davęs jėgą, kitam — greitumą, trečiam — sparnus. Tik žmogus, nuo- 
gas stovėdamas, tarė: 

— Mane vieną palikai be savo malonės. 

Dzeusas atsakęs: 

— Kaip tu nematai dovanos, pačios didžiausios dovanos, kuri tau 
atiteko: gavai protą, brangiausią ir dievams, ir žmonėms, galingiausią 
tarp galingųjų ir greičiausią tarp greitųjų. 

Ir tada, atpažinęs dievo dovaną, žmogus nuėjo nusilenkęs ir dėko- 
damas. 

Kai kurie žmonės, susilaukę iš dievo brangiausios dovanos — pro- 
to, nepripažįsta tos garbės ir pavydi bejausmiams ir neprotingiems 
gyvuliams. 


ŽMOGUS IR LIŪTAS 


Kartą keliavo žmogus ir liūtas. Ir vienas, ir kitas pūtėsi ir gyrėsi. 
Pagaliau prie kelio jie išvydo statulą, kur buvo pavaizduotas vyras, 
smaugiąs liūtą. Žmogus, parodęs ją liūtui, tarė: 

— Matai, mes galingesni už jus. 

Į tą liūtas nusišypsojęs atsakė: 

— Jei tik liūtai mokėtų kalti statulas, daug žmonių matytum liūtų 
naguose. 

Daugelis žmonių giriasi esą narsūs ir ryžtingi, bet patirtis nuplėšia 
jiems tą kaukę. 


ASTRONOMAS 


Vienas astronomas turėjo įprotį kas vakarą žvalgytis į Žvaigždes. 
Kartą miesto pakrašty, užsižiūrėjęs į dangų, netikėtai įkrito į šulinį. 
Ten aimanavo ir šaukė, kol vienas praeivis išgirdo jo dejones, priėjo 
prie jo ir sužinojęs, kas atsitiko, pasakė: 

— Keistas tu, bičiuli! Norėdamas išvysti, kas yra danguje, nematai, 
kas dedasi Žemėje. 

Pasakėčia tinka žmonėms, kurie giriasi atlieką nuostabius darbus, 
o nesugeba padaryti paprasčiausių. 


JAUČIAI IR AŠIS 


Jaučiai traukė ratus. Ašis girgždėjo, ir jie atsisukę taip pasakė: 

— Bičiule, mes visą sunkumą tempiame, o tu šauki! 

Taip ir kai kurie žmonės, kai kiti sunkiai triūsia, apsimeta nusi- 
kamavę. 

KATĖ IR AFRODITĖ 


Katė, pamilusi šaunų gražuolį, maldavo Afroditę ją paversti 
moterim. Ir deivė, jos pagailusi, pavertė ją dailia mergaite, kurią išvy- 
dęs jaunuolis pamilo ir parsivedė namo. Kai jaunavedžiai ilsėjosi 
miegamajame, Afroditė, norėdama sužinoti, ar katė, pakeitusi kūną, 
pakeitė ir būdą, paleido vidury kambario pelę. Nuotaka, viską pamir- 
šusi, šoko nuo lovos ir ėmė gaudyti pelę. Deivė supykusi vėl suteikė 
jai senąjį pavidalą. 

Taip pat ir piktos prigimties žmonės, pakeitę išvaizdą, būdo nepa- 
keičia. 


SENIS IR MIRTIS 


Kartą senis prisikirto malkų ir, užsimetęs jas ant pečių, ilgą kelią 
keliavo. Pavargo beeidamas, nusimetė naštą ir šaukėsi Mirties. Mirtis 
atėjo ir klausia, kam ją kviečiąs, senis ir sako: 

— Kad man naštą pakylėtum! 

Pasakėčia rodo, jog kiekvienas žmogus myli gyvenimą, nors gy- 
venti jam ir būtų sunku. 


ŽEMDIRBYS IR SUŠALUSI GYVATĖ 


Vienas žemdirbys žiemos metu rado nuo šalčio sustingusią gyvatę. 
Jos pasigailėjęs, paėmė ir įsidėjo užantin. O toji, sušilusi ir atsigavusi, 
geradarį įkirto. Tasai mirdamas tarė: 

— Taip man ir reikia, kam nenaudėlio pasigailėjau. 

Pasakėčia rodo, jog niekšai nesikeičia, kad ir daugiausia gero 
jiems darytum. 


ŽEMDIRBYS IR JO VAIKAI 


Vienas žemdirbys prieš mirdamas norėjo savo vaikus įpratinti žemę 
dirbti. Pasikvietė juos ir sako: 

— Vaikai, aš jau einu iš pasaulio; jūs ieškokite, ką esu paslėpęs 
vynuogyne, ir viską rasite. 

Kai tik tėvas numirė, vaikai manydami, jog tėvas čia bus lobius 
užvertęs, visą vynuogyno žemę iškasiojo. Lobių jokių neužtiko, bet 
gerai išpurenta dirva šimteriopą vaisių davė. 

Pasakėčia moko, kad triūsas — žmonėms didžiausias lobis. 


NESUTARIĄ ŽEMDIRBIO VAIKAI 


Žemdirbio vaikai ėmė kivirčytis. Tėvas, neįstengdamas jų žodžiais 
sutaikinti ir paveikti, nutarė juos pavyzdžiu pamokyti. Liepė jiems 
atnešti surištą šluotą. Šie ir atnešė. Tėvas padavė visą šluotą ir liepė 
perlaužti. Vaikai laužė laužė, bet nieko nepadarė. Tada tėvas paėmė 
šluotą, išrišo ir davė jiems po vieną rykštę. Vaikai jas lengvai sulaužė. 
Tada tėvas ir sako: 

— Taip ir jūs, vaikai, jeigu būsite vieningi, priešai jūsų neįveiks, 
o jeigu kivirčysitės, lengvai būsite nugalėti. 

Pasakėčia moko, kad vienybėje — galybė, o nesantaika — pra- 
žūtis. 


MOTERIS IR VIŠTA 


Viena našlė laikė vištą, kuri kas dieną jai padėdavo po kiaušinį. 
Moteriškė pagalvojo, kad jeigu ji vištai pabers daugiau miežių, tai toji 
po du kiaušinius padės. Taip ji ir padarė. Bet višta nusipenėjusi 
negalėjo dėti net po vieną kiaušinį. 

Pasakėčia rodo, kad žmonės, iš godumo vis daugiau trokšdami, 
praranda ir ką turi. 


TELYČIA IR JAUTIS 


Telyčia, pamačiusi sunkiai bedirbantį jautį, apgailėjo, kad jis taip 
prakaituojąs. Bet atėjus šventei žmonės jautį iškinkė, o telyčią sugavo 
ketindami pjauti. Tai išvydęs jautis nusišypsojo ir tarė: 

— Telyčia, telyčia, dėl to tau leido dykinėti, kad greitai rengėsi 
pjauti. 

Pasakėčia rodo, kad dykūnų visą laiką tyko pavojus. 

BAIKŠTUS MEDŽIOTOJAS IR MEDKIRTYS 


Vienas medžiotojas sekė liūtą pėdomis: sutikęs medkirtį, paklausė, 
ar kartais nėra matęs liūto pėdų, ar nežino, kur jis lindi. Į tai medkir- 
tys atsakė: 

— Ir patį liūtą tau parodysiu. 

Išbalęs iš baimės, nenulaikydamas danties ant danties, medžiotojas 
tarė: 

— Aš ieškau tik pėdų, o ne paties liūto. 

Pasakėčia smerkia bailius akiplėšas, kurie drąsūs tik žodžiais, o 
ne darbais. 


DIOGENAS IR PLIKIS 


Diogenas, filosofas kinikas, kartą koneveikiamas vieno plikio, tarė: 
— Dieve gink, aš jo neplūstu! Priešingai, liaupsinu tuos plaukus, 
kurie paliko tokį piktą pakaušį. 


EGLĖ IR ERŠKĖTIS 


Eglė, girdamasi ir save keldama, pasakė erškėčiui: 

— Esu gražuolė, liekna ir aukšta, tinku šventyklų stogams ir 
laivams. Kaip tu gali man prilygti? 

O erškėtis atsakė: 

— O nelaimingoji, atsimink, kad ateis žmonės su kirviais ir pjūk- 
lais, ir tada panorėsi būti erškėtis, ne eglė. 

Gyvenime nereikia pūstis ir šlovės siekti: mažųjų Žmonių gyveni- 
mas yra be pavojų. 


ELNĖ IR LIŪTAS 


Elnė, bėgdama nuo medžiotojų, atsidūrė prie urvo, kur gyveno 
liūtas, ir įlėkė į vidų slėptis. Bet čia ją nutvėrė liūtas. Matydama, kad 
bus sudraskyta, elnė tarė: 

— O,aš nelaiminga! Bėgdama nuo žmonių, žvėriui į nagus pa- 
puoliau. 

Kartais ir žmonės, bijodami mažesnio pavojaus, patenka į dides- 
nius. 


PRIEŠAI 


Kartą du vyrai, priešai, plaukė tuo pačiu laivu: vienas sėdėjo laivo 
paskuigaly, kitas priešaky. Užėjus audrai ir laivui vos neskęstant, pas- 
kuigaly sėdįs keleivis paklausė vairininką, katra laivo dalis pirmiau 
skęsta. Šiam atsakius, kad priešakys, keleivis tarė: 

— Nebaisi man mirtis, jei tik matysiu savo priešą pirmiau už 
save mirštantį. 

Pasakėčia rodo, kad daug žmonių visai nesisieloja savo bėdomis, 
jeigu tik mato priešus pirmiau į vargus puolusius. 


DZEUSAS IR ŽMONĖS 


Dzeusas, sukūręs žmones, paliepė Hermiui įpilti jiems proto. Tas, 
pasidaręs saiką, pylė kiekvienam po lygiai. Žemo ūgio žmonės, pripylus 
proto, tapo protingi, o aukštieji liko kvailesni už kitus, kadangi skystis 
neperėjo per visą kūną, net nesiekė kelių. 

Pasakėčia tinka gražiai nuaugusiam, bet kvailam vyrui. 


NEIŠMANĖLIS GYDYTOJAS 


Vienas neišmanėlis gydytojas gydė ligonį. Visi kiti gydytojai 
tvirtino, kad ligoniui negresiantis pavojus, tik ligą reikėsią ilgai gydyti, 
o jis vienas sakė, kad sergantysis turįs būti viskam pasiruošęs, nes 
nesulauksiąs ir rytojaus. Taip pasakęs nuėjo. Po kurio laiko ligonis 
atsikėlė ir vos vilkdamas kojas išėjo į lauką. Gydytojas jį susitikęs tarė: 

— Sveikas gyvas! Kas girdėti numirėlių karalystėje? 

Tas atsakė: 

— "Tenykščiai gyventojai, atsigėrę Letos vandens, ramučiai. Nese- 

niai Mirtis ir Hadas ėmė grasinti visiems gydytojams, kad tie neleidžią 
ligoniams mirti, ir pradėjo juos traukti į pasmerktųjų sąrašus. Rengėsi 
ir tave įrašyti, bet aš, puolęs jiems po kojų, karštai maldaudamas ir 
prisiekinėdamas, įtikinau, kad tu nesi tikras gydytojas ir be reikalo 
apkaltintas. 

Pasakėčia prie gėdos stulpo stato nemokytus, neišmaningus ir 
pagyrūnus gydytojus. 


PESLYS IR GYVATĖ 


Peslys sugriebė gyvatę ir nuskrido padebesiais. Gyvatė atsisuko ir 
įkirto paukščiui. Abudu iš aukštybių nukrito, ir peslys nusibaigė. 

— Kaipgi tu,— tarė gyvatė pesliui, — pasidarei toks beprotis, kad 
užsimanei žudyti tuos, kurie nieko blogo tau nepadarė? Teisinga baus- 
mė tave ištiko už mano pagrobimą. 

Žmogus, kuris tik savo norus tenkina ir silpnuosius skriaudžia, 
susidūręs su stipresniu, turės atkentėti ir už seniau padarytas pikta- 
darybes. 


ARKLYS, JAUTIS, ŠUO IR ŽMOGUS 


Dzeusas, sukūręs žmogų, paskyrė jam trumpą amžių. Kai atėjo 
žiema, žmogus, būdamas sumanus, pasistatė namą ir gyveno. Kartą, 
paspaudus smarkiam šalčiui ir užėjus liūtims, arklys, nepakęsdamas to- 
kio oro, atšuoliavo pas žmogų ir paprašė, kad jį priglaustų. Žmogus ža- 
dėjo jam pastogę, jeigu arklys dalį savo metų jam atiduosiąs. Arklys 
mielai sutiko. Neilgai trukus prie namelio atsirado ir jautis nepakęs- 
damas žiemos. Ir jį žmogus žadėjo priimti už tam tikrą skaičių metų. 
Sutiko jautis, atidavė amžiaus dalį ir buvo priimtas į trobą. Pagaliau 
šalčio genamas atbėgo šuo ir, atidavęs savo amžiaus dalį, gavo pastogę. 

Ir štai kas išėjo: kol žmonės gyvena Dzeuso skirtą amžių, jie yra 
malonūs ir geri; arklio metų jie darosi pagyrūnai ir išdidūs; sulaukę 
jaučio metų — valdingi, o šuns metus gyvendami tampa pikti ir irzlūs. 

Pasakėčia tinka piktam ir niūriam seniui. 

NENDRĖ IR ALYVMEDIS 


Nendrė susiginčijo su alyvmedžiu, katras patvaresnis, tvirtesnis ir 
stangresnis. Alyvmedis prikaišiojo nendrei, kad ji esanti silpnutė, visų 
vėjų papučiama. Nendrė tylėjo ir nė žodžio neatsakė. Neilgai trukus 
papūtė smarkus vėjas: nendrė, vėjo lankstoma ir linguojama, nepalūžo, 
o alyvmedis, prieš vėjus spyriuodamasis, buvo iš šaknų išverstas. 

Pasakėčia rodo, kad tas, kuris nusileidžia aplinkybėms ir jėgai, 
daugiau laimi už besigrumiančius su didžiūnais. 


PIRMĄ KARTĄ PAMATYTAS KUPRANUGARIS 


Žmonės, pirmą kartą išvydę kupranugarį, išsigando ir iš siaubo 
pasileido bėgti. Bet kuriam laikui praėjus, sužinoję romų jo būdą, 
įsidrąsino ir artyn priėjo. Netrukus pamatę, jog gyvulys nepiktas, 
tiek jo ėmė negerbti, kad uždėję apynasrį atidavė vaikams vedžioti. 

Pasakėčia rodo, kad iš papratimo mąžta siaubingų dalykų baimė. 


VĖŽYS IR JO MOTINA 


— Nevaikščiok atbulas! — tarė vėžienė savo sūnui,— ir netrink 
šonų į šlapius akmenis! 

O šis atsakė: 

— Motin, tu — mano mokytoja, ženk tiesiai! O aš, tave stebė- 
damas, taip pat Žžengsiu. 

Kas mėgsta sudrausti žmones, tas pats turi gyventi ir vaikščioti 
tiesiai, o tik paskui kitus mokyti. 


STRAZDAS 


Strazdas ieškojo sau lesalo mirtų krūme: radęs saldžių uogų, 
niekur kitur nebeskrido. Paukštininkas, patykojęs jį ten besimėgau- 
jantį, kilpomis jį ir sugavo. Matydamas, kad nuo mirties nebepa- 
spruks, strazdas tarė: 

— Oi, koks aš nelaimingas! Per saldžias uogas gyvybę prarandu. 
Pasakėčia apie ištvirkėlį vyrą, kuris žūsta per malonumus. 


PILVAS IR KOJOS 


Pilvas ir kojos ginčijosi dėl savo galios. Kojos sakėsi tokios galin- 
gos esančios, kad patį pilvą nešiojančios, o šis joms atsakęs: 

— Betgi, bičiulės, jeigu aš jums maisto neduočiau, tai ir manęs 
nešioti negalėtumėte. 

Taip ir kariuomenėje: nieko nereiškia žmonių daugybė, jeigu nėra 
sumanių vadų. 


KUOSA IR VARNOS 


Viena kuosa, didesnė už kitas kuosas, savo giminaites, nuskrido pas 
varnas ir pasiprašė, kad priimtų ją drauge gyventi. Bet varnos, nepaži- 
nusios jos iš išvaizdos ir balso, primušė ją ir išvijo. Varnų išvyta, vėl 
grįžo pas kuosas. Bet šios, pasipiktinusios ir įsižeidusios, jos nebe- 
priėmė. Taip ją vienos ir kitos išmetė iš savo tarpo. 

Taip atsitinka ir žmonėms, kurie, palikę savo tėvynę, pasirenka 
svetimas šalis: būdami svetur, ir tenai yra negerbiami, ir nekenčiami 
savų piliečių, kuriuos jie paniekino. 


SERGANTIS VARNAS 


Sergantis varnas tarė savo motinai: 

— Motina, melskis dievui ir neraudok! 

O toji atsakė: 

— Koks dievas tavęs, vaikeli, gailėsis? Kieno mėsos tu nesi vogęs? 
Pasakėčia rodo, kad, kas turi daug priešų, neras draugų bėdoj. 


369 Pasakėčios 





VIEVERSYS 


Vieversys, pakliuvęs į pinkles, raudodamas kalbėjo: 

— O, koks aš vargšas ir nelaimingas paukštis! Iš nieko nepagrobiau 
nei aukso, nei sidabro, nei kitų brangenybių, bet mirštu dėl mažyčio 
grūdelio. 

Pasakėčia apie žmones, kurie dėl menkos naudos didelį pavojų 
užsitraukia. 


DU ŠUNYS 


Vienas žmogus laikė du šunis: vieną pratino medžioti, kitą namus 
saugoti. Kai medžioklis šuo, ką nors sugavęs, grįždavo iš medžiok- 
lės, šeimininkas gabalą mėsos ir kitam numesdavo. Bet medžioklis 
pasipiktinęs priekaištavo sargui, kad jis pats visą laiką bėgiojąs ir 
vargstąs, 0 anas nieko neveikiąs, tik jo darbu tunkąs! Į tai namų 
sargas atsakė: 

— Ne mane kaltink, bet šeimininką, kuris mane išmokė ne dirbti, 
bet svetimą triūsą ryti. 

Taip pat ir tinginių vaikų nereikia barti, nes juos tėvai taip auklėja. 


ŠUO, ARBA ŽMOGUS IR ŠUO 


Vienas žmogus kėlė puotą, norėjo pavaišinti savo draugus ir gimi- 
nes. O jo šuo kvietėsi kitą šunį sakydamas: 

— Bičiuli, ateik, kartu pasivaišinsim! 

Tasai džiaugdamasis atėjo ir, išvydęs didelę puotą, pats sau mur- 
mėjo: 

— O-o! Koks netikėtas man džiaugsmas! Tai prisirysiu, prisivai- 
šinsiu iki soties! Rytoj nebereikės man alkti! 

Kai jis pats sau taip šnekėjo ir uodegą vizgino, kaip draugas draugu 
pasitikėdamas, virėjas pamatė jį, uodegą į visas puses maskatuojantį, 
staiga nutvėrė už letenų ir išmetė pro duris. Išlėkė šunelis baisiai 
kaukdamas. Pakeliui sutiko kitus šunis. Vienas iš jų paklausė: 

— Na kaip pasivaišinai, bičiuli? 

O tasai atsakė: 

— Pasigėriau be saiko, pats nebežinau, kaip iš ten išėjau. 

Pasakėčia rodo, kad nereikia pasitikėti tais, kurie žada padaryti 
gera iš svetimų turtų. 


ŠUO, GAIDYS IR LAPĖ 


Šuo ir gaidys susibičiuliavę ėjo keliu. Užėjus vakarui gaidys įskrido 
į medį miegoti, o šuo atsigulė po drevėtu medžiu. Naktį gaidys kaip 
paprastai užgiedojo, lapė išgirdo jo balsą, atbėgo ir po medžiu sustojusi 
ėmė prašyti, kad pas ją nusileistų: ji norinti pamyluoti tokį gražiabalsį 
paukštį. Bet gaidys atsakė: 

— Pirmiau pažadink durininką, miegantį po medžiu; kai tik jis 
atidarys duris, aš ir nusileisiu. 

Pradėjo lapė kalbinti šunį, o tasai kad šoks: nutvėrė lapę ir su- 
draskė. 

Pasakėčia rodo, kad išmintingi žmonės puolančius priešus nu- 
kreipia prieš stipresnius. 


ŠUO IR ZUIKIS 


Medžioklis šuo, sugavęs zuikį, pradėjo jį kandžioti ir lūpas jam 
laižyti. Zuikis ir sako šuniui: 

— Ei tu, liaukis mane kandžiojęs ar bučiavęs, kad aš žinočiau, 
ar tu man priešas, ar draugas. 

Pasakėčia apie dviveidį žmogų. 


ŠUO IR LAPĖ 


Medžioklis šuo, kartą išvydęs liūtą, ėmė vytis. Bet kai liūtas atsisu- 
kęs suriaumojo, šuo išsigando ir pasileido atgal bėgti. Lapė jį pama- 
čiusi tarė: 

— Vargšas tu, vargšas! Vijaisi liūtą, o net jo riaumojimo persi- 
gandai. 
Pasakėčia apie pasipūtėlius, kurie stengiasi galingesniuosius ap- 
šmeižti, bet kai pastarieji pasipriešina, tuojau šoka atgal. 


UODAS IR JAUTIS 


Uodas nutūpė jaučiui ant rago. Patupėjęs jau norėjo skristi, bet 
dar paklausė jautį, ar norįs, kad jis nuskristų. Jautis atsakė: 

— Nepajutau, kada atskridai, nepajusiu, kada nuskrisi. 

Pasakėčia apie menką žmogų, kuris nei ateidamas, nei nueidamas 
nepadaro niekam nei žalos, nei naudos. 


ZUIKIAI IR VARLĖS 


Kartą zuikiai, susirinkę į vieną vietą, ėmė skųstis savo gyvenimu, 
kad esąs pavojingas, kupinas baimės, kad juos naikiną ir žmonės, ir 
šunys, ir ereliai, ir daugelis kitų gyvūnų. Geriau esą vieną kartą mirti 
kaip visą gyvenimą drebėti. Taip nusprendę pasileido bėgti į pelkę, 
pasiryžę šokti ir nusiskandinti. Bet čia varlės, ratu apie tą balą sutūpu- 
sios, išgirdo bėgančių zuikių dundesį ir sušoko į liūną. O vienas zuikis, 
pasirodęs nuovokesnis už kitus, pasakė: 

— Sustokite, brolužiai, nedarykite patys sau nieko pikto; matote, 
kad yra ir už mus bailesnių gyvūnų. 

Pasakėčia rodo, kad nelaimingieji nusiramina pamatę, kad kitų 
dar didesnės bėdos. 


LIŪTĖ IR LAPĖ 


Lapė prikaišiojo liūtei, kad visada atsivedanti tik vieną jauniklį. 
Toji atsakė: 
— Vieną, bet liūtą. 

LIUTO KARALIAVIMAS 


Kartą liūtas tapo karaliumi: jis nebuvo nei piktas, nei žiaurus, nei 
smurtininkas, bet romus ir teisingas kaip žmogus. Jam karaliaujant 
susirinko visi gyvūnai atlyginti vienas kitam už skriaudas: vilkas 
ėriukui, pantera stirnai, elniui tigras, šuo zuikiui. Tada tarė vargšas 
kiškelis: 

— Didžiai troškau išvysti tokią dieną, kada silpnieji atrodo baisūs 
prievartautojams. 

Kai valstybėje viešpatauja teisybė ir visi žiūri teisingumo, tada ir 
mažieji gali be baimės gyventi. 


LIŪTAS IR LAPĖ 


Pasenęs liūtas nebeįstengė jėga maisto susirasti ir nutarė apsukru- 
mu verstis. Įlindo į olą ir ten atsigulęs apsimetė sergąs, o kai apsilanko 
koks žvėris, čiumpa ir suryja. Taip žuvo daugybė žvėrių. Pagaliau 
supratusi liūto gudrybę, atkako ir lapė. Atsistojo toli nuo olos ir pa- 
klausė, kaip jis laikosi. 

— Blogai,— atsakė liūtas ir paklausė, kodėl laputė neužeina 
į olą. O lapė atsakė: 

— Mielai užeičiau, bet pėdos rodo, kad daug žvėrių pas tave 
užeina, bet nė vienas neišeina. 

Taip ir protingi žmonės iš ženklų numato pavojus ir jų vengia. 


LIŪTAS IR VARLĖ 


Liūtas, išgirdęs varlę kurkiant, atsisuko manydamas, kad čia 
kokio didžiulio žvėries balsas. Palaukęs pamatė varlę, iššokančią iš 
pelkės, priėjo ir sutrypė ją sakydamas: 

— Kaipgi, tokia maža būdama, taip garsiai šauki? 

Pasakėčia apie plepį, kuris nieko kito nemoka, kaip tik šnekėti. 

LIŪTAS IR ŠERNAS 


Vasarą, kai nuo karščio kankino troškulys, prie šaltinėlio atsigerti 
atėjo liūtas ir šernas. Čia jiedu susiginčijo, katras turi gerti pirmas. Iš 
to ginčo prasidėjo žūtbūtinė kova. Staiga jiedu, norėdami atsikvėpti, 
atsisuko ir pamatė peslius, kurie tykojo suėsti tą, kuris kris pirmas. 
Todėl nutraukė grumtynes sakydami: 

— Verčiau susidraugaukim, arba pesliai ir varnos mus les. 

Gera yra mesti piktus ginčus ir vaidus, nes jie ir vienai, ir kitai pusei 
pavojingi. 


LIŪTAS IR PELĖ 


Kartą ant miegančio liūto užbėgo pelė. Liūtas, pašokęs iš miegų, 
ją sugavo ir jau ketino praryti. Bet pelytė ėmė prašytis, kad ją paleistų, 
ir žadėjo atsidėkoti, jeigu tik ją gyvą paliks. Nusijuokė liūtas ir pelytę 
paleido. 

Neilgai trukus pelytės dėka liūtas liko gyvas. Medžiotojai sugavo 
liūtą ir virve pririšo prie medžio. Pelė, išgirdusi žvėrį aimanuojant, 
pribėgo, virvę nugriaužė ir paleido jį sakydama: 

— Tu tada juokeisi iš manęs, manei, aš tau neatsidėkosiu, o dabar 
žinok, kad ir pelės moka geru už gera atsimokėti. 


LIŪTAS, ASILAS IR LAPĖ 


Susibičiuliavo liūtas, asilas ir lapė ir išėjo medžioti. Kai daug 
žvėrių primedžiojo, liūtas paliepė asilui visiems padalinti. Tas viską 
paskirstė į tris lygias dalis ir pasiūlė karaliui rinktis. Bet liūtas supykęs 
šoko ant jo ir sudraskė. Paskui liepė lapei dalinti. Ši, viską sukrovusi 
į vieną vietą, o sau palikusi tik keletą kąsnelių, liepė valdovui rinktis. 
Tada liūtas paklausė, kas ją pamokęs šitaip skirstyti, o lapė atsakė: 

— Asilo nelaimė! 

Pasakėčia rodo, kad žmonės pasimoko iš artimųjų nelaimių. 

LIUTAS IR DRAMBLYS 


Liūtas ėmė šėlti. Elnias, iš miško jį pamatęs, tarė: 

— Vargas mums, nelaimingiems! Ką pridarys tasai pasiutėlis, 
kuris, ramus budamas, buvo nepakenčiamas? 

Venkime karštų ir piktų žmonių, kurie, gavę valdžią, viešpatauja. 


VILKAI IR ŠUNYS 


Vilkai tarė šunims: 

— Kodėl jūs, būdami visai panašūs į mus, nesutariate su mumis 
kaip su broliais? Juk mes niekuo nesiskiriame nuo jūsų, tik savo 
pažiūromis. Mes gyvename sau laisvi, o jūs nusižeminę žmonėms 
vergaujate ir dar mušti gaunate, grandines ant sprando užsinarinate 
ir avis saugote, o valgydami šeimininkai jums tik kaulus meta. Pa- 
klausykit mūsų! Atiduokite mums visas bandas, visi ligi soties prisi- 
ėsime. 

Šunys paklausė tokių pasiūlymų, o vilkai, įlindę į tvartą, pirmiausia 
šunis sudraskė. 

Tokio atlyginimo susilaukia ir tėvynės išdavikai. 


VILKAS IR ĖRIUKAS 


Vilkas vijosi ėriuką, šis įbėgo į šventyklą. O kada vilkas jį šaukė 
ir jam sakė, kad šventikas, jį sugavęs, paaukosiąs dievams, anas at- 
šovė: 

— Verčiau būsiu auka dievui, negu žūsiu tavo naguose. 

Pasakėčia rodo, kad kam lemta mirti, geriau garbingai mirti. 


VILKAS IR LIŪTAS 


Kartą vilkas, nutvėręs iš bandos avį, tempė į savo guolį. Bet 
liūtas, jį sutikęs, grobį atėmė. Vilkas, atokiai sustojęs, suriko: 
— Neturi teisės atimti mano gero. 

O liūtas nusijuokęs pasakė: 

— Žinoma, tu teisėtai jį iš draugo gavai! 

Pasakėčia kalba apie gobšuolius ir plėšikus, kurie dėl grobio 
grumiasi vieni su kitais ir vieni kitus peikia. 


VILKAS IR AVIS 


Prisirijęs vilkas pamatė ėriuką, išsitiesusį ant žemės. Supratęs, kad 
avinėlis iš baimės parpuolė, priėjo prie jo ir ėmė drąsinti, žadėdamas 
paleisti, jeigu pasakysiąs trejetą teisybės žodžių. Ėriukas prakalbėjęs 
pirmiausia pasakė, kad jis nenorėjęs susitikti su vilku; antra, jeigu jau 
sutiko, tai norėtų, kad tas būtų aklas; ir pagaliau jis sušuko: 

— Žūkite baisia mirtim, visi vilkai, nes, nieko pikto iš mūsų nepa- 
tyrę, mus puolate. 

Vilkas pripažino, kad ėriuko žodžiai teisingi,ir jį paleido. 

Pasakėčia rodo, kad dažnai net priešams teisybė turi galios. 


BITININKAS 


Kada bitininko nebuvo namie, pas jį užėjęs Žmogus išvogė medų 
ir korius. Sugrįžęs ir radęs tuščius avilius, bitininkas stovėjo ir juos 
apžiūrinėjo. O bitės, grįžusios iš medunešio, užtiko jį prie avilių, puolė 
ir skaudžiai visą sugėlė. Tada bitininkas ir tarė joms: 

— Pikti gyvulėliai, tą, kas išvogė jūsų korius, sveiką paleidote, o 
mane, savo globėją, baisiai sugėlėte. 

Taip ir kai kurie žmonės per neišmanymą priešų nesisaugo, o 
draugus, palaikę įtartinais, atstumia. 


MUSĖ 


Musė įkrito į puodą su mėsa. Jau dusdama rasale, tarė pati sau: 

— Va, pavalgiau, pagėriau, išsimaudžiau, gali ateiti ir mirtis: man 
nei šilta, nei šalta. 

Pasakėčia rodo, kad žmonėms lengvesnė mirtis yra be skausmų. 


Ezopas 376 


—-——————————1—  — 


SKRUZDĖ 


Skruzdė kadaise buvo žmogus. Jis vertėsi žemdirbyste ir, nesiten- 
kindamas savo darbu, šnairomis žiūrėjo į svetimus laukus ir vogė 
kaimynų vaisius. Dzeusas, pasipiktinęs tokiu gobšumu, pavertė jį gyviu, 
vadinamu skruzde. Bet skruzdė, pakeitusi išvaizdą, nepasikeitė iš būdo; 
ir šiandieną, po dirvas ropodama, renka kitų kviečius ir miežius, 
kraunasi sau atsargas. 

Pasakėčia rodo, kad iš prigimties blogi žmonės, nors ir griežtai 
baudžiami, savo būdo nepakeičia. 


PALAIDŪNAS IR KREGŽDĖ 


Palaidūnas, praūžęs tėvo palikimą, pasiliko sau tik apsiaustą. 
Kartą, pamatęs per anksti atskridusią kregždę, pamanė, kad jau vasara 
ir jam nebereikalingas apsiaustas, nunešė jį ir pardavė. Bet kai grįžo 
žiema ir paspaudė smarkus šaltis, palaidūnas bevaikštinėdamas išvydo 
sušalusią kregždę ir tarė: 

— Nelaimingoji, tu ir mane, ir save pražudei. 

Pasakėčia rodo, kad viskas, kas daroma ne laiku, yra pavojinga. 


LIGONIS IR GYDYTOJAS 


Kartą ligonis, gydytojo klausinėjamas, kaip jaučiasi, pasakė, kad 
smarkiai prakaituojąs. 

— Labai gerai, — atsakė gydytojas. 

Kitą kartą klausiamas, kokia jo sveikata, atsakė, kad smarkiai 
krečiąs drebulys. 

— Ir tai labai gerai! — tarė gydytojas. 

Trečią kartą gydytojas atvykęs pasiteiravo apie ligą, ir ligonis 
pasiskundė viduriavimu. 

— Ir tai labai gerai, — atsakė gydytojas ir nuėjo. 

Kai vienas namiškis, priėjęs prie ligonio, paklausė, kaip jaučiasi, 
šis atsakė: 

— Žūstu nuo baisybės gėrybių. 
Taip atsitinka ir daugeliui žmonių: artimieji, spręsdami iš išorės, 
mus laiko laimingais dėl tokių dalykų, kurie mums labai skaudūs. 


ŠIKŠNOSPARNIS IR ŽEBENKŠTIS 


Kartą šikšnosparnį, nukritusį ant žemės, pagavo žebenkštis. Ma- 
tydamas, jog ateina galas, jis ėmė maldauti, kad gyvą paliktų. Žebenkš- 
čiai pasakius, jog negalinti jo paleisti, nes iš prigimties esanti visų 
paukščių priešas, šikšnosparnis pasakė, kad jis nesąs paukštis, bet pelė, 
ir taip išsisuko iš žebenkšties. Kitą kartą, vėl nukritęs ir kitos žebenkš- 
ties sugautas, prašėsi, kad jo nesurytų. Žebenkščiai atsakius, jog ji 
nekenčianti visų pelių, šikšnosparnis tvirtino nesąs pelė, ir vėl buvo 
paleistas. Taip šikšnosparnis, du kartus pakeitęs vardą, gyvas išliko. 

Pasakėčia moko, kad ir mums nereikia visą laiką naudotis tomis 
pačiomis priemonėmis; prisitaikę prie aplinkybių, dažnai išvengsime 
pavojų. 


KELEIVIAI IR LOKYS 


Du draugai keliavo tuo pačiu keliu. Staiga prieš juos atsirado lokys. 
Vienas keleivis greitai įlipo į medį ir pasislėpė, o antrasis, vos nepakliu- 
vęs žvėriui į nagus, krito ant Žemės ir apsimetė negyvas. Lokys prikišo 
prie jo snukį, apuostė iš visų pusių, — žmogus net kvapą sulaikė. Mat, 
sako, lokys lavono neliečiąs. Kai žvėris nurioglino, jaunikaitis, buvęs 
medy, nulipo žemyn ir paklausė bičiulį, ką lokys jam į ausį šnibždėjo. 

— Nekeliauk su draugais, kurie pavojuose vieną palieka! — at- 
kirto tasai. 

Pasakėčia rodo, kad tikri draugai pažįstami nelaimėje. 


KELEIVIAI IR PLATANAS 


Vasarą, vidurdienio metą, kaitros kamuojami keleiviai pamatė 
plataną, sulindo po jo šakomis ir išsitiesę šešėlyje ilsėjosi. Pakėlę 

akis į plataną, jie pradėjo kalbėtis, kad platanas nevedąs vaisių ir 
žmonėms esąs nenaudingas. Tai išgirdęs platanas atkirto: 

— Kur jūsų dėkingumas? Džiaugdamiesi mano geradarybe, vadi- 
nate mane nenaudingu ir bevaisiu medžiu. 


KELEIVIS IR TEISYBĖ 


Kartą vienas keleivis dykumoje sutiko vienišą moterį, nuleidusią 
akis, ir ją paklausė: 

— Kas tu esi? 

— Teisybė. 

— Kodėl gi miestą palikai ir gyveni dykumoje? 

Į tai ji atsakė: 

— Senaisiais laikais melas pasitaikydavo tik vienur kitur tarp 
žmonių, o dabar visur, jeigu tik panorėsi ko pasiklausyti ar ką pasakyti. 

Blogiausias ir bjauriausias žmonėms gyvenimas, kai žiūrima melo, 
ne teisybės. 


KELEIVIS IR HERMIS 


Keliautojas, ilgą laiką keliaudamas, padarė įžadą, kad jeigu kelyje 
ką rasiąs, pusę radinio paaukosiąs Hermiui. Radęs maišiuką, pilną 
migdolų ir datulių, pasiėmė pamanęs, jog pinigai. Iškratęs maišiuką, 
viską suvalgė, o surinkęs migdolų lukštus ir datulių kauliukus, uždėjo 
ant aukuro sakydamas: 

— Atiduodu, Hermi, ką buvau žadėjęs: pasidalinau su tavim per 
pusę viską, ką radau. 

Pasakėčia apie gobšą, kuris per godumą net dievus apgaudinėja. 


LAUKINIS IR NAMINIS ASILAS 


Laukinis asilas, pamatęs naminį asilą, besiganantį saulės atokai- 
toje, priėjo jo pasveikinti, kad jis esąs toks riebuilis, toks išsiganęs geroj 

ganykloj. Bet vėliau pamatęs, kad jis nešioja krovinius, o varovas iš 
paskos eina ir jį vėzdu plaka, tarė: 

— O aš tavęs jau nebelaikau laimingu: matau, kad tą prabangą 
turi tik už didelius vargus. 

Nepavydėtina nauda, kurią lydi didžiuliai pavojai ir vargai. 


ASILAS, NEŠĄS DRUSKĄ 


Asilas, nešdamas druskos maišą, brido per upę. Paslydęs sugriuvo 
į vandenį. Ištirpus druskai, jis pakilo su lengvesniu kroviniu ir buvo 
patenkintas tuo nuotykiu. Kitą kartą eidamas upelio krantu su kempi- 
nėmis, pagalvojo, kad krovinys palengvės, jeigu grius į upę, ir tyčia 
paslydo. Bet dabar kempinės prisisunkė vandens, o asilas, nebeįsteng- 
damas atsistoti, prigėrė. 

Taip kartais atsitinka ir žmonėms: per savo pačių užmačias užsi- 
traukia nelaimes. 


ASILAS, NEŠĄS DIEVO STATULĄ 


Žmogus, užkrovęs asilui dievo statulą, vedė jį į miestą. Sutiktieji 
keleiviai lenkėsi statulai, o asilas tardamas, jog žmonės jį garbiną, ėmė 
pūstis ir nebenorėjo toliau nė žingsnio žengti. Bet varovas, supratęs jo 
mintis, ėmė vėzdu asilą tvatyti ir tarė: 

— Ak tu, kvailuti, kvailuti! To betrūko, kad žmonės lenktųsi 
asilui! 

Pasakėčia rodo, kad žmonės, didžiuodamiesi svetimais nuopelnais, 
dažnai tik kitus žmones juokina. 


ASILAS IR VARLĖS 


Asilas, malkų naštą tempdamas, brido per pelkę, bet paslydęs 
nugriuvo ir, nebegalėdamas atsikelti, pradėjo skųstis ir dejuoti. Pelkės 
varlės, išgirdusios jo dejones, tarė: 

— Keistas esi, bičiuli. Ką būtum daręs, jeigu pelkėje tiek laiko 
būtum prabuvęs kiek mes? Tik ką įkritai, o jau taip dejuoji! 

Pasakėčia tinka išlepėliui, dejuojančiam dėl menkniekių, kai mes 
patys lengvai pakenčiam didesnius vargus. 


ASILAS IR CIKADOS 


Asilas, išgirdęs cikadas cirpiant, susižavėjo jų balsu ir, pavydė- 
damas joms, paklausė: 

— Ką valgote, kad tokį balsą turite? 

— Rasą,— šios atsakė, ir asilas, belaukdamas rasos, iš bado nu- 
stipo. 

Taip atsitinka ir tiems, kurie trokšta prigimčiai priešingų dalykų: 
jie ne tik jų nepasiekia, bet ir didelių nelaimių sulaukia. 


ASILAS 


Asilas, užsivilkęs liūto kailį, visiems rodėsi tikras liūtas: nuo jo 
bėgo žmonės, nuo jo bėgo gyvuliai. Bet papūtus vėjui kailis prasiskyrė, 
ir pasirodė nuogas asilas. Tada visi jį puolė ir ėmė tvoti lazdomis ir 
vėzdais. 

Ir tu, neturtingas ir paprastas žmogau, nesek turtingųjų, kad kar- 
tais nebūtum išjuoktas ir neatsidurtum pavojuj: svetimu kailiu neapsi- 
vilksi. 


PAUKŠTININKAS IR GANDRAS 


Paukštininkas, ištempęs gervėms tinklą, atokiai atsistojęs laukė, kas 
įklius. Kartu su gervėmis prie tinklo atskridęs nusileido ir gandras. 
Paukštininkas prišokęs sugavo ir gerves, ir gandrą. Šis ėmė prašyti 
žmogaus, kad paleistų, nes žmonėms ne tik žalos nedarąs, bet ir didelę 
naudą teikiąs: gaudąs ir ryjąs gyvates ir kitus šliužus. Paukštininkas 
jam atsakė: 

— Kad iš tikro ir neblogas esi, vis dėlto nusipelnei bausmės, nes 
nutuūpei kartu su kenkėjais... 

Taip ir mes turime vengti bendrauti su blogaisiais, kad neatrodytų, 
jog ir mes esame jų piktų darbų bendrininkai. 


GYVATĖS UODEGA IR KITI KŪNO NARIAI 


Kartą gyvatės uodega užsimanė vadovauti ir pirmoji žengti. Kiti 
kūno nariai jai kalbėjo: 

— Kaip tu mus vesi, neturėdama akių ir nosies kaip kiti gyvūnai? 

Bet uodega nepaklausė: sveikas protas buvo nugalėtas. Uodega 
ėmė vadovauti ir vedė aklai visą kūną, kol gyvatė įkrito į akmenuotą 
prarają, kur susilaužė nugarą ir visa susižalojo. Tada nusižeminusi 
ėmė galvą prašyti: 

— Jei gali, išgelbėk mus visus, valdove: jau žinau, ką reiškia pyktis 
su tavim. 

Pasakėčia gėdina klastingus ir piktus žmones, kurie kyla prieš savo 
valdovus. 


VAIKAS IR LIŪTAS 


Vienas bailus senukas turėjo vienturtį sūnų, narsuolį ir mėgėją 
medžioti. Bet kartą tėvas susapnavo sapną, kad jo sūnus žuvęs nuo 
liūto. Pabijojęs, kad taip iš tikrųjų neatsitiktų, kad sapnas neišsipil- 
dytų, pastatydino senukas aukštą gražų namą ir ten saugojo savo 
sūnų. O kad sūnui nepabostų, ant sienų pripiešė visokiausių Žvėrių, 
tarp kurių buvo ir liūtas. Bet juo ilgiau jaunuolis žiūrėjo į tuos pieši- 
nius, tuo labiau liūdėjo. Kartą, atsistojęs šalia liūto, tarė: 

— O bjaurybe! Per tave ir apgaulingą mano tėvo sapną esu už- 
darytas ir saugomas lyg kokia moteris. Aš tau parodysiu. 

Taip sakydamas smogė ranka į sieną, lyg norėdamas liūtui akis 
iškabinti. Bet jam po nagu įlindo rakštis, pradėjo baisiai skaudėti ir 
tinti visas kūnas. Pakilęs didelis karštis jaunuolį ir į kapus nuvarė. Tuo 
būdu kad ir pieštas liūtas jį pražudė, nieko nepadėjo ir tėvo gudrybės. 

Pasakėčia rodo, kad nuo likimo nepabėgsi, reikia priimti jį drąsiai 
ir be gudravimų. 

VAIKAS VAGIŠIUS IR MOTINA 


Vaikas pavogė iš savo draugo mokykloje rašomąją lentelę ir par- 
nešė motinai. Toji, užuot jį pabarusi, pagyrė. Antrą kartą pavogė 
apsiaustą ir jai parnešė. Motina jį dar labiau pagyrė. Taip, laikui 
bėgant, jau suaugęs jaunuolis ėmė vogti vis didesnius daiktus. Kartą 
bevogdamas ir pakliuvo: jį suėmė, surišo užpakaly rankas ir nuvedė 
pas budelį. Čia jį atlydėjo ir motina, mušdamasi į krūtinę. Staiga vagis 
pasakė norįs šį tą jai į ausį pašnibždėti. Motina greitai priėjo, o jis 
nutvėrė jai už ausies ir įkando. Kai moteriškė pradėjo jį kaltinti, kad 
jis nei dievų, nei žmonių nebijąs, kad, tiek nusikaltimų pridaręs, dar 
ir savo motiną įžeidinėjąs, vagišius atsakė: 

— Jeigu tada, kai, pirmą kartą pavogęs, tau parnešiau lentelę, 
būtumei mane nuplakusi, nebūčiau to susilaukęs: nevestų dabar manęs 
mirti. 

Pasakėčia moko, kad reikia lenkti medį, kol jis dar jaunas. 


TĖVAS IR DUKTERYS 


Vienas žmogus turėjo dvi dukteris; vieną išleido už daržininko, ant- 
rąją už puodžiaus. Praslinkus kuriam laikui, tėvas nukeliavo pas darži- 
ninko žmoną ir ėmė ją klausinėti, kaip gyvena, kaip einasi. Duktė at- 
sakė, kad visko jiems į valias, maldaują dievus tik audros ir lietaus, kad 
palaistytų jų daržoves. Netrukus tėvas nuėjo pas puodžiaus žmoną ir 
paklausė, kaip jai sekasi. Ši atsakė, kad negalinti skųstis, dievų maldau- 
janti tik giedros ir saulės,kad puodai džiūtų. 

— Jeigu tu maldauji giedros, — atsakė tėvas, — o tavo sesuo blogo 
oro, tai su kuria man melstis? 

Taip ir žmonės, iš karto dirbą du priešingus darbus, paprastai nei 
vieno, nei kito nepadaro. 


DU KREPŠIAI 


Prometėjas, kitados sukūręs žmones, jiems ant kaklo po du krep- 
šius pakabino: vieną, pilną svetimų (ydų, kitą — savų; svetimųjų ydų 

krepšį pasvėrė priešaky, o antrąjį — už nugaros. Todėl žmonės, vos 
tik pažvelgę, svetimas ydas mato, o savųjų ne. 

Pasakėčia apie žmogų, kuris savo reikalų nemato, o kišasi kur 
nereikia. 


TURTUOLIS IR RAUDOTOJOS 


Vienas turtuolis turėjo dvi dukteris. Vienai iš jų numirus, tėvas 
pasamdė raudotojas. Antroji mergaitė tarė motinai: 

— Kokios mes nelaimingos! Pačios net savo skausmo apraudoti 
nemokame, o tos, kurios niekuo dėtos, žiūrėk, kaip smarkiai mušasi 
į krūtinę ir rauda. 

Į tai motina atsakė: 

— Nesistebėk, vaikeli, kad jos taip graudžiai rauda; jos taip daro 
už pinigus. 

Taip ir kai kurie žmonės iš godumo ir svetimais vargais prekiauja. 


PIEMUO IR AVYS 


Piemuo, suginęs avis į ąžuolyną, pamatė didžiulį ąžuolą, aplipusį 
gilėmis. Nusivilkęs ir pasiklojęs ant žemės savo apsiaustą, piemuo 
įsilipo į medį ir ėmė purtyti vaisius. O avys, po ąžuolu beėsdamos 
giles, nejučiomis suėdė ir apsiaustą. Piemuo, išlipęs iš medžio ir pa- 
matęs, kas nutiko, tarė: 

— O bjaurūs gyvuliai! Kitiems jūs duodate vilnų drabužiams, o 
man, savo maitintojui, net apsiaustą surijote. 

Taip ir daugelis žmonių: per neišmanymą gera daro svetimiems, o 
bloga savo artimiesiems. 


PIEMENS JUOKAI 


Piemuo, kuris gindavo bandą toliau nuo kaimo, paprastai tokius 
juokus krėsdavo: imdavo šauktis kaimo gyventojus sakydamas, kad 
vilkai jo avis užpuolę. Du ar tris kartus kaimiečiai išsigandę galvo- 

trūkčiais atbėgo, bet grįžo juokdamiesi. Pagaliau vieną kartą iš tikrųjų 
bandą užpuolė vilkai. Kai jie skerdė avis, piemuo šaukėsi pagalbos, 
bet kaimiečiai manydami, jog jis kaip paprastai juokus krečia, jo 
šauksmo nepaisė. Ir taip piemuo neteko avių. 

Pasakėčia rodo, kad melagiai tik tiek laimi, jog jais žmonės netiki 
net tada, kai jie tiesą kalba. 


KERPAMA AVIS 


Nemikliai kerpama avis tarė kirpėjui: 

— Jeigu nori vilnų, kirpk žirkles pakėlęs, o jeigu trokšti mėsos, 
iš karto pribaik: liaukis po truputį mane kankinęs. 

Pasakėčia tinka tiems, kurie nemikliai atlieka savo amatą. 


PROMETĖJAS IR ŽMONĖS 


Prometėjas, Dzeuso palieptas, prilipdė žmonių ir žvėrių. Dzeusas 
pamatęs, jog žvėrių daug daugiau, paliepė kūrėjui sunaikinti kai 
kuriuos žvėris ir perdirbti juos į žmones. Prometėjas padarė, kaip 
buvo liepiamas. Todėl tie, kurie iš pradžių buvo nulipdyti žvėrimis, 
turi žmonių išvaizdą,o sielą — žvėrių. 

Pasakėčia apie šiurkštų, žvėrišką žmogų. 


TRIMITININKAS 


Trimitininkas, kuris, bekviesdamas kariuomenę į mūšį, buvo 
priešų sugautas, ėmė šaukti: 

— Nežudykite manęs, vyrai, be priežasties: juk aš nė vieno iš 
jūsų neužmušiau: be šitos varinės dūdos nieko ir neturiu. 

O priešai jam atsakė: 

— Kaip tik dėl to ir mirsi, kad, pats negalėdamas kariauti, visus 
į kovą skatini. 

Pasakėčia rodo, kad kalčiausi tie žmonės, kurie piktus ir žiaurius 
valdovus skatina bloga daryti. 

ŠERNAS IR LAPĖ 


Šernas, atsistojęs prie medžio, galando iltis. Lapės paklaustas, 
kodėl taip darąs, kada jo nesivejąs joks medžiotojas, negresiąs joks 
pavojus, atsakė: 

— Ne be reikalo taip darau: kai mane užklups pavojus, nebebus 
laiko jų galąsti. 

Pasakėčia moko, kad reikia iš anksto pasiruošti bet kuriam pa- 
vojui. 


VAPSVOS, KURAPKOS IR ŽEMDIRBYS 


Vapsvos ir kurapkos, troškulio kamuojamos, nuskrido pas žemdir- 
bį, prašydamos gerti. Už tą vandenį jos žadėjo atsidėkoti: kurapkos 
apkasiančios vynuoges, 0 vapsvos, aplink skraidydamos, geluonimis 
nubaidysiančios vagis. Į tai žemdirbys atsakęs: 

— Aš turiu porą jaučių, kurie nieko nežada, bet viską padaro. 
Geriau jau jiems duosiu, o ne jums. 

Pasakėčia apie blogus žmones, kurie mielai žada savo paslaugas, 
o iš tikro daro tik didelę žalą. 


VAPSVA IR GYVATĖ 


Vapsva nutūpė gyvatei ant galvos ir be perstojo ėmė jai gelti. Gy- 
vatė, iš skausmo nežinodama kur dėtis ir neįstengdama priešo atsikra- 
tyti, pakišo galvą po ratu ir taip drauge su vapsva žuvo. 

Pasakėčia rodo, kad kartais žmonės ryžtasi kartu su priešais mirti. 


POVAS IR GERVĖ 


Povas juokėsi iš gervės,tyčiojosi iš jos plunksnų spalvos sakydamas: 

— Aš apsirengęs auksu ir purpuru, o tu nieko gražaus neturi ant 
savo sparnų. 

— Bet mano giesmė,— atkirto gervė, — skamba ligi pat Žvaigž- 
džių, aš pakylu į dangaus aukštybes, o tu, lyg koks gaidys tarp vištų, 
vaikštinėji po žemę. 


25. PLB 8 

Verčiau garbė, skurdžiais drabužiais vilkint, kaip nešlovė, turtuose 
skendint. 


ŽIOGAS IR SKRUZDĖS 


Kartą žiemos metu skruzdės džiovino sudrėkusius grūdus. Žiogas 
išalkęs ėmė jas prašyti kokio grūdelio. Bet skruzdės tarė: 

— O kodėl vasarą neprisirinkai? 

— Vasarą neturėjau laiko, — atsakė žiogas.— Vasarą aš grojau! 

— Jeigu vasarą grojai, tai žiemą šok,— atsakė juokdamosi 
skruzdės. 

Pasakėčia rodo, kad be rūpestingumo neišvengsi sielvartų ir pa- 
vojų. 


ŠYKŠTUOLIS 


Šykštuolis visą savo turtą pavertė auksu, nuliedino aukso gabalą 
ir užkasė jį vienoje vietoje. Ten pat užkasė savo širdį ir protą: kasdien 
jis ateidavo savo turto pažiūrėti. Vienas darbininkas, jį pamatęs ir 
supratęs, kas čia gali būti, iškasė auksą ir pasiėmė. Netrukus atėjo 
šykštuolis ir, pamatęs tuščią vietą, ėmė raudoti ir rautis plaukus. 
Bet kitas žmogus, pamatęs jį taip aimanuojantį ir sužinojęs, kas 
atsitiko, tarė: 

— Nenusimink taip labai, bičiuli! Juk ir turėdamas aukso, jo 
neturėjai. Vietoj aukso padėk akmenį ir laikyk jį auksu: akmuo tau 
tiek pat padės. Juk ir turėdamas aukso gabalą, juo nesinaudojai! 

Pasakėčia rodo, kad niekis visoks turtas, jeigu jis nenaudojamas. 


KALVIS IR ŠUO 


Vienas kalvis laikė šunį. Kada jis kala, šuo miega, o kada valgo, 
šuo šalia tupi. Vieną dieną kalvis, numetęs šuneliui kaulą, tarė: 

— Vargšas miegaliau, tu miegi, kada aš daužau priekalą, o kai 
tik sutarškinu dantimis, pabundi. 

Pasakėčia peikia miegalius ir tinginius, besimaitinančius svetimu 
darbu. 

VILKAS IR ĖRIUKAS 


Ėriukui su vilku malšinti troškulį 

Kadais upely teko: vilkas — priekyje, 

O pasroviui toliau — avelė. Kraugeriui 

Ir to užteko vaidui rasti priežastį. 
„Kodėl, — jis klausia, — vandenį man sudrumstei? 
Matai, geriu“. O garbiniuotis bailiai jam: 
„Kaip, vilke, sudrumsčiau tau vandenį, 

Jei mano pusėn nuo tavęs atbėga jis?“ 
Teisingam žodžiui nesuradęs atkirčio, 
Plėšikas sako: „Tu šmeižei prieš pusmetį 
Mane!“ — „Ką tu, manęs nebuvo gimusio!“ 
„Vadinas, tavo tėvas vilką apšmeižė!“ 

Ir nubaudė mirtim neprasikaltusį. 


Ši pasakėčia parašyta tiems žmonėms, 
Kurie, išradę priežastį, pražudo nekaltus. 


VARLĖS, PRAŠANČIOS KARALIAUS 


Atėnams klestint dėl puikių įstatymų, 
Piliečiai riaušių iš pasileidimo ėmėsi 

Ir nebepaisė žąslų ankstesnių savivalė. 
Sutelkęs šių maištautojų būrius pily 
Tironas Peisistratas valdžią užgrobė. 
Atėnų žmonės ėmė skųstis vergija — 
Tironas, nors negriežtas, bet sunki našta 
Nepratusiems — ir verkti kraujo ašarom. 
Tada ir pasekė Ezopas tokią pasaką: 

„Varlytės, po laisvas balas šokuodamos, 
Jupiterį karaliaus ėmė sau prašyti, 

Kad jis sutramdytų jų palaidumą prievarta. 
Dievų valdovas ėmė juoktis ir kad svies 

Iš debesies rąstigalį. Tas sušvilpė — ir pliumpt! — 
Visoms varlėms įvarė baimės daug. 

Kadangi rąstas skendėjo ilgai purve, 

Viena varlė iškišo galvą patylom; 

Karalių apžiūrėjus, pašaukė kitas. 

Prie rąsto varlės suplaukė kuri greičiau, 

Ir ant viršaus sušoko drąsiai ištisi pulkai. 
Lig valios iš karaliaus pasišaipiusios, 
Valdovo kito sau paprašė jos Jupiterį, 

Nes jo skirtasis — esąs niekam tinkamas. 
Jupiteris supykęs siunčia hidrą joms, 

Kuri aštriais dantim po vieną ima ryt. 
Nežino varlės, kaip išvengt mirties. Maldaut 
Nedrįsdamos, jos kreipias į Merkurijų: gal jis 
Jupiterį prašytų joms padėt bėdoj. 

Tačiau Merkurijus atsakė taip į jų maldas: 
„Jei gero nenorėjot, blogą kęst dabar 
Turėsite valdovą“. 


„Jums taip pat kentėt, — 
Ezopas tarė, — teks, jeigu nenorit dar blogiau“. 


IŠDIDI KUOSA IR POVAS 


Derėtų nesigirt gėrybėm svetimom 
Ir tuo, ką dievas davė, pasitenkinti: 
Tą tiesą pavyzdžiu tokiu Ezopas liudija. 


Pradėjo kuosa, pasipūtusi kvailai, 

Kur rasdama nuo žemės povo plunksnas rankioti 
Ir puoštis jom. Su panieka palikus saviškius, 

Ji vaikštinėjo įsimaišius povų būryje. 

Gražuoliai paukščiai įsižeidę puolė plunksnas tas 
Nuo kuosos raut ir ją snapais kapot. Tada sugrįžt 
Panoro kuosa vėl pas gimines savus, 

Bet šie pavarė, jos nebenorėdami priimt. 

Galop viena iš kuosų pulko tarė taip: 

„Jei būtumei tupėjus su mumis lizde 

Ir neniurnėjus dėl dalios, likimo tau skirtos, 
Nebūtum niekad prieš kitas tu apsijuokusi 

Ir mes dabar tavęs šalin nevytume“. 


ŠUO, PER UPE MĖSGALĮ NEŠĄS 


Geidaudams turto svetimo, prarasi, ką turi. 


Per upę plaukė šuo su gabalu mėsos. 
Vandens paviršiuj tartum veidrody save 
Pamatęs, sumetė, kad su grobiu ir kitas šuo 
Plaukiąs. Panūdo jis atimti grobį svetimą. 
Bet tuoj jis už godumą buvo nubaustas: 
Paleido išsižiojęs kąsnį iš dantų, 

O to, kurio norėjo, net nepalietė. 


KARVĖ, OŽKA, AVIS IR LIŪTAS 


Draugauti su galingais niekad nesaugu: 
Šią tiesą gali pasakėčia mums paliudyti. 


Ožkytė, karvė, nuolat skriaudžiama avis 

Ir liūtas vaikštinėjo po miškus kartu. 

Nudobt didžiulį, stiprų elnią jiems pasisekė. 
Paskirstęs grobį, liūtas į draugus prabyla taip: 
„Imu aš pirmą dalį, nes liūtu esu vadinamas, 
O antrą duosit patys, nes esu narsus, 

Trečioji teks dėl to, kad galios daug turiu, 

O kas ketvirtą ims, tas smarkiai nukentės“. 
Taip vienas nelabasis viską sugrobė. 

VARLĖS IR SAULĖS DIEVAS 


Vagies išvydęs sykį vestuves šaunias, 
Ezopas ėmė taip kalbėt saviems draugams: 


„Panoro kartą Saulės dievas vest, 

O varlės triukšmą kelt pradėjo sužinojusios. 
Jupiteris, išgirdęs baisų klykesį, 

Paklausė, kas yra. Išlindus iš vandens, 

Viena varlytė tarė: „Saulė ir pati balas 

Be vargo išdžiovina ir pražudo mus. 

O kas gi bus po to, kai jiedviem gims vaikų?“ 


LAPĖ IR AKTORIAUS KAUKĖ 


Išvydus kartą kaukę, lapė pratarė: 
„Štai veidas nieko sau, deja, be smegenų!“ 


Čia apie tuos kalba, kuriems likimas, duodamas 
Ir pagarbą, ir šlovę, sveiko proto nedavė. 


VILKAS IR GERVĖ 


Jei kas, padaręs niekšui gera, laukia padėkos, 
Tai nusikalsta dvigubai: nenaudėlį 
Išgelbsti ir į sunkią bėdą įkrenta. 


Įstrigo kartą kaulas vilkui gerklėje. 
Kentėdamas kančias, jis meldė ką sutikdamas 
Pagelbėt, ir ne dovanai — už gerą atlygį. 
Išgirdo gervė šias karštas maldas, 

Įkišus ilgą kaklą jam į žiomenis, 

Ji tučtuojau išgydė vilko negalią. 

O kai pareikalavo pažadėto atlygio, 

Išgirdo: „Nedėkingoji, tau negana, 

Kad sveiką galvą man ištraukei iš nasrų? 
Tai kokio dar atlyginimo reikia tau?“ 


ŽVIRBLIS IR KIŠKIS 


Jei nesisaugai pats, o kitą sergėji — 
Kvailai elgies,— byloja šioji pasaka. 


Patekęs kartą kiškis arui į nagus 

Ir ėmęs verkti, o žvirblis taręs: „Kurgi dėjosi 
Greitumas tavo, kad nė kojos nepagelbėjo?“ 
Taip šnekantį nutvėręs vanagas staiga 
Sudraskė ir nepaisė ašarų graudžių. 

O kiškis leisgyvis pats sau pasiguodė: 

„Dar neseniai juokeisi iš manos bėdos, 
Dabar ir savo dalią apraudot gali“. 


VILKAS IR LAPĖ, BEŽDŽIONĖS TEISIAMI 


Kas žinomas klasta arba šlykščiu melu, 
Tuo niekas netiki, net ir teisybę sakančiu. 
Ezopas šitą tiesą liudija tokia kalba: 


Apkaltino laputę vilkas vagyste; 

Ta dievagojosi be priežasties apkaltinta. 
Tada beždžionė ėmėsi jų bylą spręst. 
Abiem išklojus aiškiai savo nuoskaudas, 
Beždžionė nuosprendį nedelsdama paskelbė: 
„Neapvogė, man rodos, vilke, nieks tavęs; 
O tu — vagilė, lape, nes gražiai ginies“. 


ASILAS IR LIŪTAS MEDŽIOKLĖJE 


Jei giriasi tuščiai žmogus be nuopelnų, 
Apgauna svetimus, prajuokina savus. 

Išėjo kartą liūtas pamedžiot su asilu. 

Į krūmus ilgaausiui liepęs pasislėpt 

Ir žvėris negirdėtu bliovimu pagąsdinti, 
Pats ruošėsi juos bėgančius patykoti. 
Subliovęs iš visos sveikatos, asilas 

Visus aplinkui mirtinai išgąsdino, 

Ir žvėrys leidos bėgt, kiek kas jėgų turėdamas, 
O liūtas juos be jokio gailesčio galabijo. 
Galop jisai pavargo ir nutilti asilui 

Įsakė. Tas didžiuodamasis liūtą kalbina: 
„Na kaip atrodė balsas mano tau, baisus?“ 
O liūtas: „Ką čia ir kalbėt! Iš baimės pats 
Pabėgęs būčiau nuo tavęs kaip žvėrys šie, 
Jei būčiau nežinojęs, kad esi tik asilas“. 


ELNIAS PRIE ŠALTINIO 


Dažnai naudos mums teikia tai, ką niekinam. 
Šią tiesą pasakėčia mums patvirtina. 


Atėjo kartą prie šaltinio elnias atsigert 
Ir vandeny išvydo savo atvaizdą. 
Šakotus nuostabius ragus didžiai 
Pagyręs, ima skųstis kojom per plonom. 
Tik štai medžiotojų balsai visai šalia 
Suskambo; persigandęs elnias per laukus, 
Šunis aplenkdamas, atbėgo pamiškėn. 
Įbėgus už šakų jam ėmė kliūt ragai, 
Pavijo jį medžiokliai; draskomas šunų 
Prabilęs, sako, elnias šitokia kalba: 

„O koks aš vargšas! Va dabar aš suprantu: 
Naudinga buvo tai, kas neįtiko man, 

O kuo džiaugiaus, nelaimę tikrą atnešė!“ 


LAPĖ IR VARNAS 


Kas džiaugiasi, klastingais žodžiais giriamas, 
Paskui pirštus grauš veltui, skaudžiai nubaustas. 

Pagriebęs nuo palangės sūrį, medyje 

Aukštai ketino varnas pasisotinti. 

Pamačius lapė jį pradėjo šnekinti: 

„Kas per gražumas tavo išvaizdos! 

Kas per plunksnelių varno žaižaravimas! 

Jei pagiedotum man, visus paukščius pranoktumei!“ 
Ir štai kvailys, norėdams pasirodyti, 

Iš snapo sūrį išmetė. Tą pat akimirką 

Godžiais dantim jį apgavikė pagriebė. 

Tada apgautas ėmė tas kvailys dejuot. 


Matyt, už viską protas mums svarbiau, 
Nes apsukrus lengvai padorų gali pergalėt. 


KURPIUS GYDYTOJAS 


Netikęs kurpius, spaudžiamas sunkių bėdų, 
Svetur nuvykęs, ėmė daktaraut gudriai: 
Žmonėms pardavinėjo naują priešnuodį neva 
Ir pasipūtęs gyrės žodžiais prakilniais. 
Karalius tos šalies, susirgęs nelengva liga, 
Panoro išbandyti kurpiaus gydymą. 
Paprašęs indo, pila sklidiną vandens 

Ir kurpiaus vaistus maišo su nuodais jame, 
Žadėdamas atlygint kurpiui, jei jisai išgers. 
Bet tas, mirties pabūgęs, tiesą atskleidė: 

Ne gydymo menu pasiekęs jis garbės, 

O tuo, kad žmonės čia nemokšos ir kvailiai. 
Visus tada sukvietęs, ėmė taip kalbėt 
Valdovas: „Kaip matyti, jūs išties kvaili, 

Jei atiduodat gyvastį į to rankas, 

Kam nesiryžo kojų niekas patikėt svetur“. 


Sakyčiau aš, jog čia kalba apie tokius, 
Kurie begėdžius remia savo kvailumu. 

ASILAS IR SENAS PIEMUO 


Valdžia valstybėj pasikeičia retkarčiais, 
Bet vargšui vis tas pat: tik pono vardas skiriasi. 
Kad taip yra, parodo pasakėčia ši. 


Senelis sykį ganė asilą lankoj: 

Staiga, išgirdęs priešus netolies, iš išgąsčio 

Pasiūlė bėgti gyvuliui tuojau kur nors, 

Kad nesugautų jųdviejų kas svetimas. 

Išgirdęs ilgaausis tarė: „Argi man 

Kas naštą dvigubą uždės, jeigu pagaus?“ 

Senelis tarė: „Ne!“ — „Tai koks man skirtumas, 
Ar tau, ar jam tarnausiu! Naštą juk vis tiek nešu!“ 


AVIS, ŠUO IR VILKAS 
Melagiai atpildo sulaukia visuomet. 


Melagis šuo, prikibęs kartą prie avies, 

Paprašė jam nebūtą skolą — duoną — sugrąžint; 
Atėjęs liudyt vilkas tvirtino griežtai, 

Jog dešimt kepalų — ne vieną — šuo paskolinęs. 
Avis, melagio šito žodžių įveikta, 

Atidavė tą skolą. Po kelių dienų, 

Išvydus vilką spurdant duobėje, avis: 
„Sulaukė,— tarė, — sukčius tas dievų bausmės“. 


GIMDANTI MOTERIS 
Ten, kur kančios pradžia, nenori niekas grįžt. 
Kada atėjo laikas moteriai gimdyt 


Ir ji ant žemės daužės graudžiai klykdama, 
Paragino ją vyras lovon atsigult, 

Kad joj atsikratytų gimdymo naštos. 
Atsakė jam žmona: „Aš netikiu, kad baigsis man 
Bėda tenai, iš kur ji prasidėjusi“. 


KALĖ, VEDANTI ŠUNYČIUS 


Meilingais pataikūnų žodžiais dangstoma klasta. 
Kaip jos išvengti, rodo pasakėčia ši. 


Kalė, sutikus kitą kalę, prašėsi priimt 

Į savo būdą, kol vaikų sulauksianti. 

Sutiko šeimininkė. Bet kada užleist 

Paprašė vietą, dar nors kiek palaukt 

Viešnia ją meldė, kol šunyčiai paūgės. 
Prabėgo šiek tiek laiko, ėmė atkakliau 

Sau guolio reikalaut kalė. Viešnia atsakė jai: 
„Gerai, tik pabandyk įveikti iš pradžių 
Mane ir mano gaują — tavo bus būda!“ 


ALKANI ŠUNYS 


Netikęs patarimas mums ne tik naudos 
Neduos, bet kartais gali žmogų pražudyt. 


Pamatė šunys odą, upėj pamerktą. 

Kad ją lengviau pasiekt ir sudraskyt kartu 
Galėtų, ėmė lakti vandenį; tik persprogo 
Anksčiau, nei trokštamą dalyką pagriebė. 


PASENĘS LIŪTAS, ŠERNAS, JAUTIS IR ASILAS 


Jei kas, praradęs galią, tampa vargeta, 
Iš to šaipysis net bailiai nelaimėje. 

Kai liūtas kartą į senatvę atgulė, 

Vos kvapą gaudydamas, laukdamas mirties, 
Prie jo pribėgęs šernas savo iltimis 

Atkeršijo karaliui už skriaudas senas. 

Po to prišoko jautis ir badyt ragais 

Pradėjo priešą. Asilas,ir tas, matydamas, 

Kad vargšas nė nepajuda, kad spirs kakton! 
O liūtas atsidusęs tarė: „Niekada 

Neleidau iš savęs šaipytis net labai stipriems! 
Tave man, išgamą, pakęsti — dviguba mirtis!“ 


ŽEBENKŠTIS IR ŽMOGUS 


Žebenkštį teko sykį žmogui pasigaut. 

Žvėrelis, gelbėdamas kailį: „Pagailėk manęs, — 
Maldavo,— iš namų aš išvaikau peles!“ 

Žmogus: „Mielai, — atsako, — tau dėkočiau ir tavęs 
Gailėčiausi, jei iš tiesų rūpėčiau tau. 

Bet tu visus suryji likučius, kurie 

Atlieka nuo pelių, prarijęs ir pačias peles. 

Tad neprašyk pasigailėjimo tuščiai“. 

Taip taręs nudaigoja tuoj nenaudėlį. 


Ši pasakėčia taikoma tokiems žmonėms, 
Kurie težiūri sau naudos, ir tiems kvailiams, 
Kurie vien nuopelnais tuščiais didžiuojasi. 


IŠTIKIMAS ŠUO 


Staigus dosnumas džiaugsmą kelia tik kvailiams, 
O kas su galva, slaptą klastą tuoj įžvelgs. 


Nakčia, numetęs duonos gabalą, vagis 
Patirt norėjo, ar negali šuns papirkt. 
„Užkimšt man burną nori, — vagiui tarė šuo, — 

Kad aš neločiau, kol išplėši tu turtus, 
Tasai dosnumas skatina mane budėt, 
Kad negalėtum išsinešt visos naudos“. 


SPROGUSI VARLĖ IR JAUTIS 
Silpnasis žūsta, mėgdžiodamas stiprų jį. 


Varlė išvydo jautį ganantis lankoj 

Ir, pavydėdama augumo didelio, 

Raukšlėtą odą išpūtė. Tada savų 

Vaikų paklausė: „Kas didesnis: aš ar jis?“ 
Varliukai tarė: „Jautis!“ Dar labiau jinai 
Suskato pūstis. Vėl vaikų teiraujasi: 

„O kas dabar?“ Varliukai sako: „Tik ne tu!“ 
Galop varlė dėl nesėkmės taip perpyko, 

Kad pūtėsi, kol sprogus krito negyva. 


ŠUNYS IR KROKODILAI 


Kas vis patarti bloga mėgsta atsargiems, 
Tik veltui stengias ir sulaukia pašaipos. 


Iš Nilo šunys geria, bėgdami krantu, 

Kad krokodilams nepatektų į nasrus. 

Kai vienas šuo pradėjo šitaip gerti bėgdamas, 
Jam krokodilas tarė: „Atsigerk ramiai 

Ir nebijok manęs!“ O šuo: „Mielai, tačiau 
Žinau, kad noris tau pasmaguriaut manim!“ 


LAPĖ IR GANDRAS 


Kitam nekenk, bet jei tave kas nuskriaudė, 
Atlygink tuo pačiu, kaip moko šioji pasaka. 

Laputė kartą gandrą pakvietė pietų 

Ir lėkštę skysto srėbalo pakišo alkanam. 
Kąsnojo tas snapu, bet taip ir liko alkanas. 
Vėliau ir gandras lapę pakvietė pietų. 
Prikrėtęs į ąsotį košės, pats pritutino, 

Vidun įkišęs snapą; o viešnia badu 

Galavos, indo kaklą košiną laižydama. 

Tada ir davęs, sako, paukštis lapei pamoką: 
„Nepyk, kad tavo pavyzdžiu tau atsilyginu“. 


ŠUO, LOBIS IR PESLYS 


Ši pasakėčia gobšams ir prastiems žmonėms, 
Kurie bet kokia kaina turtų siekia, taikoma. 


Žmogaus kapelį rausdamas, atrado lobį šuo; 
Bet tuo įžeidęs mirusių šventas vėles 
Bausmės sulaukė: turtų geidulys baisus 
Užvaldė jį, išniekinusį taip šventas vietas. 
Neėdęs ir negėręs saugojo turtus, 
Tupėdamas kapuos; galop iš bado padvėsė. 
Atskridęs nutūpė prie dvėsenos peslys: 
„Šunie, taip tau, iš godulio papaikusiam, 

Ir reikia! Turtų mat karališkų įsigeidei, 

Tu, gatvių išpera! Ėdike mėšlo tu!“ 


LAPĖ IR ERELIS 


Didžiūnai turi vargšų kartais pribijot: 
Vingrus mat protas sugeba atkeršyti. 


Erelis, sykį lapiukus pastvėręs, nunešė 
Į savo lizdą ereliukams pamaitint. 
Netrukus lapė atseka ir melsti pradeda, 
Kad pagailėtų jos ir atiduotų kūdikius. 

O jis saugiam lizde į ją nekreipia dėmesio. 
Tada nuo aukuro pastvėrusi nuodėgulį, 
Užkurti ugnį po medžiu ji ruošiasi 

Ir jam mirtim grasina nuoskaudą atlyginti. 
Kad nuo pavojaus mirtino vaikus išgelbėtų, 
Erelis lapiukus sveikus atidavė. 


ASILAS, BESIŠAIPĄS IŠ ŠERNO 


Kvailiai, norėdami neišmintingai pasijuokt, 
Kitus įžeidžia skaudžiai ir nelaimėn įkrenta. 


Sutikęs sykį šerną, asilas sušuko jam: 
„Broluži, sveikas!“ Tas supykęs kreipėsi: 

„Iš kur ta giminystė? Kam čia dar meluot?“ 
O asilas jam pauodegį rodydamas: „Ką? 

Aš tau nepanašus? Iš priekio tu toks pat 
Kaip aš iš uodegos“. Įdūkęs šernas ruošėsi 
Su juo susidorot, bet, niršulį staiga 
Sutramdęs, tarė: „Aš nubaust tave galiu, 
Tiktai bjauriu krauju man teptis noro nėr“. 


VARLĖS, IŠSIGANDUSIOS JAUČIŲ PEŠTYNIŲ 


Varguoliai kenčia, kai didžiūnai pešasi. 


Varlė, prie pelkės sykį jaučių dvikovą 
Pamačius, tarė: „Tai nelaimė gresia mums!“ 
Kita ir klausianti: „Kodėl? Juk jaučiai šie 
Čia dėl valdžios tarpusavyje grumiasi, 

O šiaip juk jie toli nuo balų vaikščioja“. 
„Bet pralaimėjęs pasitraukti privalės, 

Įlindęs kur į pelkę, kad žaizdas užgydytų, 
Kietom kanopom ir sutraiškys mus visas. 
Taip jaučių dūkulys ir mūsų daliai atsilieps“. 

VANAGAS IR BALANDŽIAI 


Save pavedęs ginti žmogui nedoram, 
Pagalbos nesulaukęs pats turėsi žūt. 


Balandžiai, saugodamies vanago baisaus, 
Vikriais sparnais nuo pražūties pasprukdavo. 
Tada plėšikas griebėsi bjaurios klastos 

Ir taip apgavo šią taikingą padermę: 

„Kam jums drebėti ir gyvent senoviškai? 
Geriau mane išrinkit sau karaliumi — 

Aš nuo skriaudų visų mielai apginsiu jus“. 
Balandžiai patikėjo ir paklausė jo. 

O vanagas, paėmęs valdžią, juos draskyt 
Pradėjo, griebdamas aštriais nagais. Tada 
Balandis vienas tarė: „Taip ir reikia mums“. 


JAUTUKAS, LIŪTAS IR MEDŽIOTOJAS 


Parbloškęs jautį, liūtas džiaugės laimikiu. 

Medžiotojas prie jo priėjo ir dalies 

Paprašė. ,„Duočiau,— tarė liūtas, — jei neimtum pats!“ 
Ir tą nenaudėlį pavijo tuoj šalin. 

Keleivis, niekuo dėtas, ėjo sau mišku; 

Pamatęs žvėrį, leidosi bėgte atgal. 

O liūtas žmogui švelniai: „Nebijok manęs! 

Verta atlyginimo tavo nedrąsa. 

Še savo dalį!“ Ir, atplėšęs nugarą, 

Tankmėj pasislėpė, kad jo negąsdintų. 


Pagirtinas, man rodos, pavyzdys, tačiau 
Godieji skęsta turtuose, o kuklūs — varguose. 
STAIGA NUPLIKĘS VYRAS 


Kad moterys, ir mylinčios, ir mylimos, 
Nuskriaudžia vyrus, rodo šitoks pavyzdys. 

Vyrelį pusamžį įsimylėjo moteris, 

Mokėjusi metus savus gudriai paslėpt, 

O jis susižavėjo jauna gražuole. 
Norėdamos sau amžium lygų padaryt, abi 
Pradėjo pakaitom šiam vyrui plaukus pešt. 
Tikėdamas, jog gražina jį moterys, tasai 
Nupliko visiškai: mat plaukus išpešė 

Žilus — mergaitė, o seniokė — juodus jam. 


ŽMOGUS IR ŠUO 


Įkąstas skaudžiai pikto šuns, žmogus, krauju 
Suvilgęs duonos kąsnį, šuniui numetė: 
Girdėjo mat, jog taip greičiau žaizda užgis. 
Čia jam Ezopas: „Ką tu sau manai? Jei taip 
Visus šunis maitinsi, gyvus mus suės, 
Tikėdamiesi gaut už kaltę dovanų!“ 


Nenaudėlių sėkmė vilioja ir kitus. 


ERELIS, KATĖ IR ŠERNAS 


Erelis susisuko lizdą ąžuole, 

Atsivedė katė kačiukų drevėje, 

O pašakny krutėjo šerno giminė. 

Katė sumanė kaimynystės nemielos 
Atsikratyt apgaule, nedoru keliu. 

Palipusi lig lizdo, tarė paukščiui: „Tau 

Ir man, vargšelei, gresia pražūtis. Matai, 
Ten, apačioj, akėja žemę šernas per dienas. 
Piktadarys šis ruošias ąžuolą išverst, 

O mūsų vaikučius pagauti ir suėst“. 

Lizde sukėlus baimę, ąžuolu katė 

Į migį pas šeriuotą kiaulę leidžiasi: 
„Kaimyne, ar žinai, kas gresia tavo kūdikiams? 

Kai tu išlįsi su vaikais sau maisto paieškot, 
Juos iš tavęs pagrobt erelis rengiasi“. 

Ir migyje sukėlus baisų išgąstį 

Pasislepia sukta katė drevėj savoj. 
Išslinkdama sau maisto paieškot naktim, 
Kad badą su vaikais turėtų kuo nuvyt, 
Dienom lindėjo drevėje, vaidindama, 

Kad bijo negandos. Erelis, baimės apimtas, 
Tupėjo ištisas dienas savam lizde; 
Bijodamas išlįsti, šernas migy tūnojo. 

O kas toliau? Jie greitai numirė badu 

Ir juos skaniai suėdė tos katės vaikai. 


Kiek blogo sugeba dviveidis padaryt, 
Patiklų kvailį moko šitas pavyzdys. 


IMPERATORIUS IR VERGAS 


Landžių bruzdulių Romoj daug gali sutikt; 
Visiems įkyrūs, nemalonūs sau patiems, 

Jie laksto tartum be galvos ir rūpinas niekais, 
Užsiima šimtu darbų ir viską pameta. 

Jei sugebėsiu, juos aš pasistengsiu pataisyt 
Teisybę pasakydamas: juk verta pamėgint. 


Neapolin keliavo Cezaris Tiberijus! 

Ir į Mizėnus“ vilon užvažiavo poilsio. 
(Kadaise pasistatė ją Lukulas“ ant kalvos, 
Kad jūros Tuskų“ ir Sicilijos matytųsi.) 
Išvydo jį ten vienas iš mitrių vergų, 
Kuris plušėjo, nusimetęs tuniką 

Lininę su nusvirusiais gražiais kutais. 
Valdovui vaikštinėjant žaluma šviežia, 
Pradėjo vergas žemę medžio puoduku 
Drėkinti ir didžiuotis tuo paslaugumu. 
Pašieptas liovėsi ir takeliu aplink 
Nubėgo į terasą, kur pradėjo šluot. 

Suprato Cezaris, kas jis per paukštis. „Ei!“ — 
Sušuko, lyg žadėdamas jam atsilyginti. 
Išdygsta prieš valdovą tas akimirksniu, 
Galvodamas, kad dovaną nemenką gaus. 
Tačiau jo didenybė teikės pajuokaut: 
„Nedaug ką nuveikei, tačiau ir tai — niekai: 
Net mano antausio tu nenusipelnei“. 


ERELIS IR VARNA 


Nė vienas prieš galingus nesijaus saugus, 
O jei dar piktas patarėjas atsiras, 
Prieš smurtą ir niekšybę nieks neatlaikys. 


Dangun erelis šovė, nešinas vėžliu, 
Kurio, kietais šarvais apsaugoto, įveikt 
Jis niekaip negalėjo, kad ir plūkėsi. 
Tada atskrido varna ir pasakė jam: 
„Puikiausią grobį tu naguos laikai, 

Bet jeigu neparodysiu, kaip reikia veikt, 
Be reikalo tik vargsi čia su ta našta“. 
Ereliui pažadėjus atsilygint, varna patarė: 
Tegu pakyla jis ligi pačių žvaigždžių — 
Ir vėžlį iš nagų paleidžia — į uolas 
Sugurs jo šarvas, o vėžliena paukščiui klius. 
Kaip varna tarė, taip tas ir pasielgė 

Ir patarėjai kąsniu dideliu atlygino. 

Taip padaras, apsaugotas pačios gamtos, 
Prieš du turėjo žūti nelygioj kovoj. 


DU MULAI IR PLĖŠIKAI 


Keliu sau ėjo mulai du su nešuliais: 
Jų vienas nešė kasą, pilną pinigų, 
O kitas — miežių pilnus didelius maišus. 

Puikuodamasis turtais, kaklą išdidžiai 
Iškėlęs kratė vienas, dzindziliavo varpeliu, 
O kitas sekė iš paskos kukliai, ramiai. 
Staiga iš pasalų plėšikai puola juos, 
Išplėšia pinigus, o miežiais nesusidomi. 
Kai mulas apiplėštas skundėsi lemtim, 
Antrasis tarė jam: „O aš esu patenkintas: 
Likau nesužeistas ir turtą dar išsaugojau“. 


Ši pasakėčia moko, kad saugumas — neturte; 
Pavojus didis ten, kur turtai dideli. 


ELNIAS IR JAUČIAI 


Medžiotojų pakeltas elnias, iš tankmės 
Išniręs, leidos bėgti nuo tikros mirties. 

Iš baimės jis atbėgo į sodybą netolies 

Ir tvarte, kur stovėta jaučių, greit pasislėpė. 
Jam taria vienas jautis: „,Vargše, kur slepies? 
Ar nematai? Veržies į tikrą pražūtį, 

Jei savo gyvastį žmonių pastogei patiki!“ 
O elnias meldė: „Pagailėkite manęs! 

Kai tik galėsiu, pasitrauksiu tuoj iš čia!“ 
Diena pasibaigė, ir artinos naktis. 

Atėjęs šerti gyvulių, piemuo žvėries 
Nepastebėjo; ėjo daug kitų žmonių, 

Bet jo nematė niekas; ūkvedys patsai 
Praėjo nieko nenujausdamas. Žvėris 
Nudžiugęs jaučiams už tą prieglaudą dėkot 
Pradėjo, kad jį parėmė sunkiu laiku, 

Bet vienas jautis tarė: „Gero tau linkiu! 
Bet jei čia mūsų šimtaakis sugalvos ateit, 
Tikrai tu atsidursi mirtinoj bėdoj“. 

Iš vaišių grįžta šeimininkas tuo metu; 
Kadangi jaučius matė neseniai sunykusius, 
Užsuko tvartan: „Ko čia šieno tiek mažai? 
Ko gailit? O voratinklius nubraukt 

Sunku gal buvo?“ Po kampus besidairydamas, 
Pamato elnio aukštus styrinčius ragus... 
Tuojau tarnus pakviečia, liepia jį nudobt 

Ir gauna grobį. 


Moko mus šita šneka, 
Kad akyliausias būni savo reikaluos. 


SENUTĖ IR ĄSOTIS 


Senutė pamestą ąsotį rado vienąsyk. 
Falerno nuosėdom ir moliu jis atsidavė, 
Ir kvapas jo plačiai aplinkui skleidėsi. 
Patraukus godžiai nosim, senė ištarė: 
„Koks kvapo saldis! Tai kvepėta kitados, 
Jei ligi šiol toks kvapas liko šiam inde!“ 


Pažįstantys mane supras, ką galvoje turiu. 


PANTERA IR PIEMENYS 
Skriaudikui nuskriaustasis tuo pačiu atlygina. 


Įpuolė pantera neatsargi duobėn. 

Pamatė ją kaimiečiai: kas su akmeniu, 
Kas su basliu atbėgo, ir tik kai kurie, 
Pasigailėję greitai žūsiančio Žvėries, 
Gyvybei palaikyt į duobę duonos numetė. 
Naktis atėjo, ir kaimiečiai skirstėsi kas sau, 
Tikėdamiesi ją negyvą pamatyti ryt. 

Bet tas žvėris, sukaupęs likusias jėgas, 
Iššoko veržliai šuoliu iš gilios duobės 

Ir nuskubėjo guolin, niekieno nelaikomas. 
Po keleto dienų žvėris užpuolė kaimiečius: 
Pradėjo pjaut avis ir piemenis draskyt, 

Be gailesčio žudydamas visus iš įtūžio. 

Iš baimės žmonės, kurie žvėrį užjautė, 

Turtus užmiršę, meldė jį pasigailėjimo. 

O pantera: „,„Neužmiršau, kas metė akmeniu, 

O kas man duonos davė. Jums nėra ko baimintis: 

Aš keršysiu tik tiems, kas tąsyk skaudžiai nuskriaudė“. 


EZOPAS IR KAIMIETIS 


Žmogus su patirtim išmano už žynius daugiau. 
Taip kalba žmonės, bet kodėl — nežino nieks. 
Atskleisiu pasakėčioj šioj jums priežastį. 


Atsivedė ėriukų su žmonių galvom 

Vienoj bandoj avelės. Baimės apimtas, 

Žynių paklausė šeimininkas ištarmės. 

Jam sako vienas: „Tavo galvai gresianti bėda, 
Kurią įveikti tik aukom įmanoma“. 

O kitas jam: „Žmona taviškė su kitais 
Susideda ir gimdo svetimus vaikus. 

Kad atsipirktum, reikia didelės aukos“. 
Kiekvienas jo nelaimę aiškino savaip 

Ir jam be šito rūpesčio pridėjo daug naujų. 
Prie jų Ezopas, jautrią uoslę turintis, 

Priėjo ir išrišo visą reikalą: 

„Kad šito reiškinio, žmogau, išvengtum ateity, 
Liepk žmonas parsivesti savo piemenims“. 


MĖSININKAS IR BEŽDŽIONĖ 


Pamatė kartą prašalaitis mėsinėj 

Beždžionę tarp kitų skerdienų kabančią. 
Paklausė pirklį, koks jos skonis. Tas su šypsena 
Atsakė: „„Koks gyvūnas, toks ir skonis jo“. 


Daugiau šiam pokšte juoko nei teisybės, mat 
Ir tarp gražuolių būna daug blogų žmonių, 
O negražaus žmogaus dažnai kilni siela. 

EZOPAS IR PEŠTUKAS 
Sėkmė ne vieną žmogų tempia pražūtin. 


Peštukas į Ezopą sviedė akmeniu. 

„Puiku!“ — pasakė tas ir davė pinigą, 
Pridūręs: „Duočiau ir daugiau, bet neturiu. 
Tačiau klausyk, kaip užsidirbt daugiau gali. 
Ateina štai turtuolis. Meski akmeniu, 

Ir tavo darbas bus gerai atlygintas“. 

Kaip vienas patarė, taip kitas ir padarė, tik 
Niekšelis įžūlus nagus čia skaudžiai nudegė: 
Jį tuoj pagavo ir ant kryžiaus nusiuntė. 


MUSĖ IR MULAS 


Ant grąžulo nutūpus musė mulą ragino: 

„Ko taip lėtai slenki? Ar negali vikriau? 

Jei būsi nerangus, įgelsiu tau sprandan“. 

Jai mulas atkerta: „Tavęs aš nebijau. 

Baisus man tas, kuris, iš ratų botagu 

Mane pasiekdamas, į priekį varo kinkinį 

Ir lūpas plėšo man putotais brizgilais. 

Tad liaukis neprotingai pūstis pagaliau: 

Aš pats žinau, kur man vikriau, o kur lėčiau žingsniuot“. 


Šia pasakėčia taikoma įgelti tam, 
Kas mėgsta, niekšas būdamas, grasint kitiems. 


VILKAS IR ŠUO 
Koks laisvės saldis jums trumpai išdėstysiu. 


Sulysęs vilkas kartą ir riebuilis šuo 
Sutiko vienas kitą, pasisveikinę 

Sustojo, leidos į kalbas: „Sakyki man, 

Ką ėsdavai, kad toks žvilgus esi? 

Stipresnis už tave, aš kojas vos velku“. 

O šuo jam atvirai: „Gyvent ir tu galėtumei, 
Jei stotum mano ponui, kaip ir aš, tarnaut“. 
„Gerai! Ką teks daryt?“ — „Duris jo saugoti, 
Neleisti naktį į namus jokių vagių“. 

„Aš sutinku. Juk man, po girią lakstančiam, 
Lig šiol kentėti teko speigą, darganą; 

Kur kas geriau po stogu tūnoti ramiai, 

Lig soties pilvą mitalo prikišusiam“. 

„Tai eiki su manim!“ Bet vilkas, pakeliui 
Pamatęs šuns nutrintą kaklą, ėmė klaust: 

„Kas čia, drauguži?“ — „Et, niekai!“ — „O vis dėlto?“ 
„Kai būnu piktas, dieną pririša mane, 

Kad pailsėčiau su šviesa, o naktį saugočiau. 
Sutemus atriša mane, ir aš lakstau. 

Man duoda duonos, ponas skanų kaulą pats 
Nuo stalo pameta, bernai, ką kąsdami, 

Ir man palieka, šiaip randu visokių nuograužų; 
Taip pilvą prikemšu nenusiplūkdamas“. 

„O jei išbėgti panorėtum, ar gali?“ 

„Ne, niekaip“.— „Džiaukis pats, šunie, tuo, ką giri. 
Be laisvės nenorėčiau aš nė karaliaut“. 


SESUO IR BROLIS 
Išklausęs patarimo, nuolatos žiūrėk savęs. 


Turėjo tėvas neišvaizdžią dukterį, 

O sūnų, priešingai, gražuolį neapsakomą. 
Vaikai bežaisdami prie motinos kėdės 
Atrado veidrodį ir pažvelgė į jį. 

Grožiu pradėjo girtis vienas, pykt kita. 
Skaudu jai buvo, broliui giriantis klausyt, 
Ir jo patyčios širdį sesei uždavė. 

Kad atsilygintų, sesuo pas tėvą tuoj 

Nubėga ir paskundžia iš pavydo jam, 

Kad brolis bobiškais darbais užsiima. 

Vaikus apglėbęs, apibėręs bučiniais, 

Jiems tėvas patarė: „Kasdien pažvelkit veidrodin, 
Kad vienas grožio negadintum piktumu, 

Kita — kad veidą gerumu pagražintum“. 


SOKRATAS APIE DRAUGUS 


Draugu vadinas daug kas, bet mažai tikrų draugų. 


Mažutį namą sau Sokratui statantis 

(Sutikčiau net numirti jo mirtim, jei man 

Kas šlovę pažadėtų tokią po mirties!) 

Kažkoks smalsus praeivis jį užkalbino: 

„Ar tau — tokiam garsiam — šis namas ne per ankštas bus?“ 
„Tikriems draugams užteks čia vietos į valias!“ 


APIE PASITIKĖJIMĄ 


Nepatiklumas ir pasitikėjimas 
Ne kartą apvilia, kaip moko pats gyvenimas. 


Pražuvo Hipolitas, patikėjus pamote“; 
Kasandros nepaklausius, Troja sudegė. 
Vadinas, pravartu teisybę tikrinti 

Ir tik po to paskelbti tvirtą nuosprendį. 

Bet, nenorėdamas senom legendom remtis, aš 
Išdėstysiu, kas atsitiko mano atminty. 


Su mylima žmona ir augusiu sūnum, 
Kuris turėjo greitai pasipuošt toga, 
Gyveno vienas vyras. Jam kaip paslaptį 
Dalykų nebūtų jo atleistinis prikalba, 

Sumanęs paveldėti šeimininko gerą. Jis 

Apie vaikiną tėvui primeluoja daug, 

Bet dar daugiau — apie nekaltą moterį. 
Žinodamas, kas mylinčiam užvis skaudžiau, 
Tas vergas priduria, kad žmoną jo lankąs 
Meilužis ir kad ji užtraukė negarbę namams. 
Jos vyras, perpykęs dėl tariamos kaltės, 
Apsimeta, kad išvažiuoja užmiestin, 

O pats slapta atgal į miestą parlekia. 
Nakties sulaukęs, grįžta tiesiai į namus 

Ir vaiką randa motinos kambaryje: 

Sūnaus dora mat susirūpinus, žmona 
Paguldė prie savęs jį. Kol vergai šviesos 
Ieškojo, vyras puola degdamas pykčiu 

Prie lovos ir, apčiuopęs kirptą galvą tamsoje, 
Nedelsdamas sūnaus krūtinę kardu perveria — 
Taip buvo jam akis užtemdęs sielvartas. 
Vergai žibintą įnešė. Tas mato: jo sūnus 
Negyvas guli, o šalia žmona įmigusi. 

Už vaiko mirtį tėvas sau atkeršija 

Ir kardu, patikliai ištrauktu, pats nusiduria. 


Tada skundikai užsipuola moterį: 

Į centumvirų teismą vargšę nutempė 

Ir visiškai nekaltą ją apkaltino, esą 

Dėl vyro turtų tai padariusi. Teisme 
Gynėjai moters nekaltumą stengėsi apgint. 
Kad jiems padėtų susigaudyt toj byloj 

Ir teismui duotą priesaiką palengvintų. 

Ir štai, išsklaidęs apkalbų tamsias miglas, 
Valdovas pagaliau jiems tiesą atveria. 
„Tegu,— jis sako, — atleistinis būna nubaustas; 
Našlės, kuri ir taip neteko vyro ir sūnaus, 
Veikiau gailėtis reikia, o ne skaudžiai baust. 
Jei tėvas būtų pats ištyręs tas kaltes, 

Kurias jam suminėjo apgavikas, jei laiku 
Įžvelgęs būtų klastą, savo giminės 

Lig pat šaknų nebūtų sunaikinęs pats“. 

Neužsikimšk ausų ir patiklus nebūk! 
Mat kartais tas, kuriuo tiki, tau koją pakiša, 
O tas, kas gero linki, būna apšmeižtas. 


Įsidėmėti turi patiklus žmogus, 

Kad svetimom mintim gyventi nedera: 
Juk žmogui bet kuriam skirtingi lūkesčiai, 
Tai meilę sukelia, tai neapykantą. 

Tik tuo pasitikėk, kurį pažįsti pats. 


Šią pasakėčią tyčia ilgą parašiau, 
Nes daugelis trumpumą mano išpeikė. 


EUNUCHAS NEDORĖLIUI 


Eunuchas sykį susikirto su nedorėliu, 

Kuris burnodamas ir priekabių ieškodamas, 
Iš jo silpnumo pasišaipė negražiai. 
Eunuchas tarė: „Šitas kūno trūkumas 

Man tik sparčiau nudirbti darbus padeda. 
Ar, kvailas daikte, iš likimo juokiamės? 
Gėdinga tai, ko nusipelno pats žmogus“. 


GAIDYS IR PERLAS 


Po mėšlo krūvą sykį kapstėsi gaidys 

Ir rado perlą. Koja jį pajudino. 

„Esi vertingas, o guli mėšladuobėj. 

Jei tavo kainą žinantis tave išvystų čia, 
Atgautum tuoj pirmykštį savo žvilgesį. 

O tai, kad aš radau, kuriam galvoj vien lesalas, 
Neteikia jokio džiugesio nei tau, nei man“. 


Kalbėjau tiems, kurie manęs nepermano. 

BITĖS IR TRANAI, VAPSVOS TEISIAMI 


Korius sukrovė bitės ąžuole aukštai, 

Juos tinginiai tranai suskato savintis. 

Byla teisman pateko — teisė juos vapsva. 
Puikiausiai pažinodama abi puses, 

Pasiūlė jiems atlikti tokį bandymą: 
„Panašūs jūsų kūnai — ta pati spalva, — 
Todėl nenuostabu, kad kilo abejonių man. 
Kad kartais nesuklysčiau, jus beteisdama, 
Korius paimkit ir pripildykit medaus, 

Kad aš iš kvapo ar iš korio išvaizdos 
Nuspręst galėčiau, ar tranų, ar bičių jie“. 
Tranai nepritarė, o bitės vapsvą parėmė. 
Tada vapsva paskelbė tokį nuosprendį: 
„Dabar man aišku, kas darbavos, o kas — ne. 
Tegu už triūsą šis medus bitutėms teks!“ 


Jei viskas būtų taip, nereiktų pasakot: 
Tranai mat nepakluso šitam nuosprendžiui. 


ŽAIDŽIANTIS EZOPAS 


Išvydo riešutais bežaidžiančių vaikų būry 
Ezopą atėnietis ir pradėjo tyčiotis. 

O tas, įpratęs pats iš kito pasijuokt, 

Tuoj atsilygina: ant kelio vidurio 

Atleistą lanką padeda. „Sakyk, kodėl 

Aš taip darau?“ Juos apsupa žioplių minia. 
Tas sukas šiaip ir taip— neįmena mįslės. 
Galop pasidavė. Tada išminčius jam: 
„Sulaužysi greit lanką, jei laikysi įtemptą; 
O jei atleisi kartais, jis ilgai tarnaus“. 


Atokvėpis toks sielai leidžia pailsėt, 
Kad taptų tinkamesnė dvasiniams darbams. 

ŽIOGAS IR PELĖDA 


Kas žmoniškai nemoka elgtis tarp žmonių, 
Dažniausiai už puikybę būna nubaustas. 


Pelėdą žiogas bardavo be paliovos, 

Kam tamsią naktį ji medžioti išskrenda, 

O dieną miega kur įlindus drevėje. 

Pelėda jo paprašė: „Patylėk verčiau!“, 
Bet tas visu balsu pradėjo vėl cirpėt. 
Pelėda regi: galo tam vis tiek nebus, 
Prašyk neprašiusi — neklauso žiogas jos. 
Tada sumanė jį nutildyti klasta: 
„Neleidžia tavo giesmės man akių sudėt. 
Jos Apolono lyros skambesį man primena. 
Panorau aš nektaro: jo Paladė man 

Įpylė neseniai. Jei nori, skrisk artyn, 
Kartu išgersim“. Mirdamas iš troškulio 

Ir savo balsą aukštinant girdėdamas, 
Atskrido žiogas. O pelėda — šast prie jo, 
Ir, drebantį nagais sugriebus, pribaigė. 
Spyriojos Žiogas gyvas — užsičiaupė užmuštas. 


DIEVŲ GLOBOJAMI MEDŽIAI 


Sumanė sau dievai senovėj pasirinkt medžius. 
Globoti ąžuolą apsiima Jupiteris, 

Kibelė — liekną pušį, mirtą — Venera, 

O laurą — Febas, aukštą tuopą — Herkulis. 
Pamačius, kad dievai bergždžius medžius sau renkasi, 
Minerva stebis. Aiškina Jupiteris: 

„Nesiruošėm matuoti mes garbės nauda!“ 

„Dievaž, tegu kiti galvos, ką nori — man 

Derlus alyvmedis mielesnis už kitus medžius“. 

Tada dievų valdovas taip pasakė jai: 

„Ne veltui, dukra, giriama esi už išmintį — 
Menka garbė, jei darbas neneša naudos!“ 


Ši pasakėčia ragina darbuotis su nauda. 


POVAS IR JUNONA 


Atėjo pas Junoną povas pasipiktinęs, 

Kad nusileidžia jis balsu lakštingalai. 

Juo žavisi visi, bet išsižiot užtenka jam, 

Ir pradeda sparnuočiai skaudžiai tyčiotis. 

O deivė guosdama taip povą liaupsina: 

„Užtat gražesnis ir didesnis už kitus esi. 

Kaip tavo kaklas švyti smaragdu brangiu! 

Kaip žėri plunksnos, uodegą kai išskleidi!“ 

„Kas man iš grožio, jeigu balso neturiu!“ 
„Skirtingą dalią skyrė kiekvienam lemtis: 

Čiulbėt — lakštingalai, tau — grožį, jėgą — vanagui, 
Varnams — nelaimę nešt, o varnoms — sėkmę lemt. 
Kiekvienas džiaugiasi jam tekusia dalia, 

Todėl netrokšk daugiau nei skiriama lemties, 

Kad kartais apsigavus tau netektų verkt“. 


EZOPAS IR PLEPŪNAS 


Ezopas buvo vienas vergas namuose, 

Ir ponas liepė jam greičiau pietus paruošt. 
Ieškodamas ugnies, apėjo keletą namų, 

Kol pagaliau suradęs žiburį užsidegė. 

Tolokai buvo eiti į namus aplink, 

Todėl patraukė tiesiai — aikštės viduriu. 

Čia jo plepūnas neištvėrė neužkalbinęs: 

„Ezopai, ko vidudienį su žiburiu?“ 

„Žmogaus,— atsakė, — ieškau“. Ir namo nuskubino. 

Jei įkyruoliui neprasprūdo žodžiai šie, 
Tai suvokė, kad senis žmogumi nelaiko to, 
Kuris be reikalo gaišina užsiėmusius. 


ASILAS IR GALAI 


Kas nelaimingas gimė, tas ne tik gyvenimą 
Be džiaugsmo nugyvena, bet ir po mirties 
Likimo lemtą vergo dalį dar atsiima. 


Kibelės maldininkai, vaikštinėdami 

Po žmones ir sau uždarbio ieškodami, 

Vedžiojo asilą, kuris jų mantą tempdavo. 

Kai tas nuo vargo ir lazdų nusibaigė, 

Iš odos maldininkai būgną dirbdinos. 

Kažkoks praeivis juos užkalbino: „Kur asilas, 
Kurį mylėjot? Kas gi atsitiko jam?“ 

„Tikėjosi ramybės, vargšas, po mirties, 

Tačiau kaip gyvas, taip ir miręs bus jis mušamas“. 


ŽEBENKŠTIS IR PELĖS 


Atrodo tau, jog aš juokauju negudriai, 

Nes nieko gero parašyt nesugebu, 

Bet atidžiau pažvelk į mano niekelius 

Ir tarp eilučių paieškoki sau naudos. 

Ne viskas taip yra, kaip rodos: išvaizda 
Dažnokai apgaulinga, tad mokėk įžvelgt, 
Ką rūpestingai nuo tavęs paslėpus potekstė. 
Kaip dovana prie šito mano svarstymo, 
Štai pasaka apie žebenkštį ir peles. 


Pasiligojus smarkiai ir pasenus žebenkštis, 
Greitų pelių pavyti negalėdama, 
Įšokus miltų kubilan, tamsiam kampe 

Lindėjo susigūžus. Šmižinėdama pelė, 
Arti prišokus, mirtį rado jos naguos. 
Pražuvo taip antra, netrukus — ir trečia. 
Pribėgo pagaliau viena pelytė apsukri, 
Nekart pelėkautų išvengus ir tinklų, 
Pamačiusi iš tolo žebenkšties klastas, 

Jai tarė: „Miltais pavirtai, tai ir gulėk!“ 


LAPĖ IR VYNUOGĖS 


Išalkus lapė stengės iš visų jėgų 

Pasiekti kekę vynuogių, kabėjusių aukštai. 
Tačiau nepajėgė ir tarė pasitraukdama: 
„Bus neprisirpusios. Nereikia man rūgščių!“ 


Kas žodžiais peikia, ko negali pats pasiekt, 
Šį pavyzdį turėtų prieš akis laikyt. 


ARKLYS IR ŠERNAS 


Į seklumėlę, kur arklys malšino troškulį, 
Įdribo šernas ir jam srovę sudrumstė. 

Tuoj kilo vaidas. Piktas ant žvėries, arklys 
Paprašė žmogų paramos ir, jį ant nugaros 
Užkėlęs, puolė šerną. Ietimi aštria 

Žmogus nudūrė žvėrį ir į arklį kreipėsi: 
„Džiaugiuos, kad į pagalbą pakvietei mane: 
Man teko geras grobis, ir tava nauda 

Aš įsitikinau“.— Ir jam užmovė kamanas. 
O tas liūdnai pasiguodė: „Kvailys esu — 
Kitam ieškojau keršto, o radau nelaisvę pats“. 


Ši pasakėčia taikoma pikčiurnoms: kęsk 
Pats skriaudą, bet pagalbos neprašyk iš svetimo. 

EZOPAS PADALINA PALIKIMĄ 


Dažnai daugiau naudos iš vieno nei iš pulko. 
Kad šitaip būna, ainiams duosim trumpą pavyzdį. 


Paliko tėvas mirdamas tris dukteris: 

Viena — gražuolė, vyrus šaudžiusi akim, 
Antroji — ūkininkė ir verpėja apsukri, 
Trečia — girtuoklė nepataisoma ir nevala. 
Jų motina turėjo turtą paveldėt, 

Tačiau su sąlyga, kad palikimą padalins 
Visoms duktėms po lygiai, o paskui žiūrės, 
Kad dukterys nesinaudotų savo dalimis 

Ir, tai, kas tėvo palikta, praradusios, 

Dar išmokėtų motinai po šimtą tūkstančių. 
Atėnuos kilo apkalbos. Dėl palikimo motina 
Apėjo žinovus, tačiau nė jie nesumetė, 
Kaip gautu galima palikimu nesinaudot 
Arba iš ko, praradus paliktus turtus, 

Po šimtą tūkstančių joms sumokėti motinai. 
Galų gale našlė, sugaišus nemažai dienų, 
Bet testamento taip ir nesupratus, nutarė 
Įstatymo nepaisyti, o pasikliaut savim. 
Gražuolei skiria drapanas ir puošmenas, 
Sidabro vonią, eunuchus ir berniukus. 
Darbštuolei — ūkį su bandom, stropiais tarnais, 
Padargais, ratais, jaučiais ir vežėčiomis. 
Girtuoklei — rūsį, pilną indų su vynu, 
Dailius namus ir sodą, apsodintą vaismedžiais. 
Kai turtą šitaip padalinti nutarė 

Našlė ir atėniečiai pritarė visi, 

Išėjęs iš minios, Ezopas tarė jiems: 

„Jei miręs tėvas sužinotų jūsų nuosprendį, 
Kaip būtų jam sunku, kad mes nesugebam 
Suprasti valios jo ir pasielgti tinkamai“. 
Paklaustas, kur klaida, paaiškino visiems: 
Namus, ūksmingus sodus, puošmenas visas, 
Vynus senuosius atiduokit darbščiajai. 
Rubus, perlus, tarnus ir kitą prabangą 

Paskirkit kitai dukteriai — girtuoklei tinginei, 
O ūkį, bandą, kinkinius ir piemenis 
Padovanokit paleistuvei. Nė viena 
Nesaugos gauto daikto, širdžiai svetimo: 
Rūbus parduos girtuoklė vynui pirkdintis, 
Laukus į papuošalus dabita iškeis, 

O darbininkė, mėgstanti laukus, 

Kaip nors atsikratys tų prabangių namų. 
Taip nė viena dalies gautosios neturės 

Ir sumokės minėtą sumą motinai, 
Pardavusios turtus ir pinigų sukaupusios“. 


Ko iš paikumo nesuprato daugelis, 
Tą vienas išmintingas vyras suvokė. 


PELIŲ IR ŽEBENKŠČIŲ KOVA 


Kai persekiojo žebenkščių kariuomenė peles 

(O tos kautynės mėgstamos vaizduoti smuklėse), 
Jos kuo greičiau skubėjo pasislėpt urvuos 

Ir nuo žudynių sveikos išsigelbėti. 

O jų vadai, sau prie galvų pritvirtinę ragus, 
Kad mūšyje iš tolo būtų matomi 

Ir kad iš paskos žengtų paprasti kariai, 

Angų siaurymėse įstrigo ir nusibaigė, 

Patekę savo priešams tarp aštrių dantų 

Ir nukeliavę į pilvų juodąsias prarajas. 


Užtenka tautai atsidurt sunkioj bėdoj, 
Ir jos vadovams už didybę tenka nukentėt, 
O varganas žmogus lengvai pasislepia. 

PASKUTINIEJI 
ANTIKINĖS LITERATŪROS 
PUSLAPIAI 


Visi šiame tome pateikiami graikų ir romėnų rašytojų kūriniai į mūsų laikus atke- 
liavo iš pirmųjų mūsų eros amžių. Tai buvo baigiamoji antikinės kultūros klestėjimo 
fazė, ir šie paskutiniai senojo pasaulio literatūros veikalai įvairiais aspektais atspindi 
bręstančią jo krizę. Graikijoje šis procesas prasidėjo daug anksčiau, vyko lėtai, su 
pakilimais ir atoslūgiais, paskui estafetę perėmė Roma, savaip transformuodama, ta- 
čiau bendrais bruožais pakartodama visą kelią. IV a. pr. m. e. Graikijoje žlugo de- 
mokratinė santvarka bei klasikinė civilizacija ir prasidėjo nauja epocha, pavadinta 
helenizmo vardu. Antroje šio šimtmečio pusėje Graikija, neįstengusi atsispirti Make- 
donijos galiai, tapo didžiulės Aleksandro Makedoniečio imperijos dalimi. Vėliau ji 
dar buvo atgavusi šiokią tokią nepriklausomybę, bet II a. pr. m. e. atžygiavo nauji 
užkariautojai — romėnai. Tačiau pasirodė, kad užkariauti Graikiją nėra taip papras- 
ta. Aleksandras Makedonietis iki pamatų išgriovė Tėbus, o romėnai — Korintą, bet 
pavergtieji graikai visus nugalėjo, pasak Horacijaus, savo kultūra. Gražiausiais savo 
gyvavimo metais mažytė ir neturtinga Graikija sukaupė tarytum atomas milžinišką 
kultūros energiją. Kai atėjūnai ėmė ją skaldyti ir daužyti, ji išspinduliavo tą energiją 
į Aleksandro Makedoniečio nukariautas Rytų šalis ir Egiptą, stimuliuodama tenai 
mokslo ir meno raidą, o vėliau apdalijo savo lobiais Romą. Helenizmas — tai graikų 
kultūros paplitimas pasaulyje. Vyko ir atvirkštinis procesas: Graikijoje įsigalėjo kai 
kurie svetimšalių kultūros elementai, bet graikų hegemonija šiame simbiozės procese 
niekam nekelia abejonių. 

Helenistinės civilizacijos valstybės turėjo savitą politinę struktūrą. Po Aleksandro 
Makedoniečio mirties vietoje buvusios jo imperijos susiformavo kelios valstybės, 
valdomos monarchų dinastijų ir turinčios administracijos ir kultūros centrą — sos- 
tinę. Taigi helenizmo epochos žmogus — ne klasikinio polio (miesto valstybės) 
pilietis, kuris bent iš matymo pažįsta visus bendrapiliečius ir drąsiai kelia ranką tau- 
tos susirinkime, balsuodamas už savo kaimyno pasiūlymą skirti lėšų teatro statybai 
arba pats prašo žodžio ir kalba apie tai, kaip tvarkyti santykius su kitais kraštais. 
Dabar žmogus — valdinys, gyvenantis didžiulėje valstybėje, kurią tvarko karalius su 
patarėjais. Žmogus nesijaučia nei valstybės, nei savo likimo šeimininkas. Jokių vi- 
suomeninių interesų jis neturi. Todėl svarbiausios helenizmo laikotarpio filosofijos 
srovės epikūrizmas ir stoicizmas žada žmogui laimę ne išoriniame pasaulyje, o pačia- 
me savyje. „Gyvenk pasislėpęs“, — patarinėja epikūriečiai. Stoikai mano, jog pasislėpti 
neįmanoma, nes visuomenės lyg kokio gyvo organizmo nariai susiję vienas su kitu, 
bet žmogus turi nereaguoti į tai, kas vyksta aplink jį, su vienoda abejinga tvirtybe 

sutikti ir laimę, ir nelaimę. Šios epochos menas pradeda gilintis į individo pasaulį. 
Skulptūra ima vaizduoti kančios ar laimės paveiktą žmogų, atsiranda mielos vaikų 
figūros, daugiau dėmesio skiriama portreto individualizavimui. Aleksandriečiais va- 
dinami (Aleksandrija, Egipto sostinė, buvo svarbus mokslo ir kultūros centras) šio 
laikotarpio poetai stengiasi išreikšti subtiliausius jausmus, sukuria daug eilių meilės 
tema. Antra vertus, helenizmo laikų poezija, neturėdama reikšmingų visuomeninių 
idėjų, dažnai pervertina formą: labai žavimasi tobulos metrinės ir garsinės išraiš- 
kos kūriniais, žodžių žaismu, paplinta dekoratyvumas — poetai rašo kiaušinio, kirvio, 
aukuro, sparnų formos eilėraščius, grožisi įmantriais posakiais. 

Čia išvardintos helenistinės literatūros savybės būdingos ir graikų romanui. 
Terminas „romanas“ atsirado viduramžiais, kai romanu buvo vadinamas romanų 
kalba parašytas pasakojimas. Graikai savo kūrinius vadino knygomis, pasakojimais 
ir pan. Romano žanras pradėjo formuotis III a. pr. m. e. Patys pirmieji graikų roma- 
nai mūsų nepasiekė, yra likę tik jų fragmentai. Liko ankstesniais laikomi, parašyti 
tikriausiai mūsų eros pradžioje Charitono „Chairėjas ir Kalirojė“ ir Ksenofonto 
Efesiečio „Efeso pasakojimai“ ir vėlyvieji, II—III a. sukurti romanai: Achilo Tati- 
jaus „Leukipė ir Klitofontas“, Longo „Dafnis ir Chlojė“, Heliodoro „Etiopiniai pasa- 
kojimai“. Visų graikų romanų siužeto schema vienoda: be galo gražūs jaunuolis 
ir mergina nepaprastai karštai ir ištikimai myli vienas kitą. Tėvų valia, pavyduolių 
intrigos ar kitos priešiškos jėgos juos išskiria, jie patiria daugybę kančių ir nuotykių, 
kol pagaliau viskas baigiasi smagia vestuvių puota. Demokratinio polio pilietis he- 
roizmu laikė džiaugsmingą mirtį dėl savo tėvynės. Helenizmo laikų žmogus galėjo 
mirti dėl monarcho, tačiau tokia mirtis — ne heroizmas. Todėl heroizmo idėja dabar 
perkeliama į asmeninių santykių sritį. Romano herojai didvyriškai saugo savo meilės 
jausmą, ir jų tvirtybė, jų pastovumas (jie net iš išorės nepasikeičia: susitinka tokie 
pat jauni ir gražūs, kaip išsiskyrė) negali nekelti skaitytojo pagarbos. 

Tariama mirtis, laivo sudužimas, piratai, kilnūs arba žiaurūs plėšikai, kalė- 
jimas, pardavimas į vergiją — tradiciniai graikų romano paveikslai. Būtinas tokio 
romano elementas — kelionė. Helenizmo žmonėms būdingas geografinių platumų 
jausmas. Po Aleksandro Makedoniečio nukariavimų pasaulis pasirodė esąs didesnis, 
giminės dažnai gyveno ne tame pačiame krašte, keliaudavo pirkliai ir mokslininkai, 
karalių pasiuntiniai ir nuotykių ieškotojai. Todėl bėgdami nuo pavojų arba prievarta 
gabenami graikų romanų herojai išmaišo kone visą pasaulį. Tačiau tiksli geografija 
autorių domina retai. Jis gerai išreiškia begalinių tolių pajautimą, bet skaitytojas 
tik kartais sužino, į kokį kraštą pateko herojai ar kokioje jūroje nuskendo laivas. Visas 
autoriaus dėmesys sutelktas į herojų likimą. Net valstybės įstaigos ir tautos susirin- 
kimai, atrodo, neturi kitų rūpesčių, tik jaunos poros vargus. Kai herojai atsiduria 
aklavietėje, į pagalbą jiems ateina pranašingi sapnai ar gudrūs burtininkai. 

Daugelį pagrindinių graikų romano savybių perėmė romėnų rašytojas Petronijus 
savo veikale „Satyrikonas“. Petronijus gyveno, matyt, pirmaisiais mūsų eros dešimt- 
mečiais ir yra tas pats Žmogus, kurį savo „Analuose“ (XVI, 17—19) mini Tacitas. 
Šis romėnų istorikas pasakoja, kad tarp Nerono artimųjų buvęs toks aristokratas 
Gajus Petronijus, imperatoriaus patarėjas estetikos klausimais, pasak Tacito, subti- 
laus skonio arbitras. 66 m. jis buvo įskųstas kaip ruošiamo prieš imperatorių sąmokslo 
dalyvis ir nusižudė, prieš tai surašęs visas Nerono nedorybes ir nusiuntęs valdovui. 
Būta nuomonių, kad „Satyrikonas“ ir esąs tas sąrašas, nors šia versija dabar nebe- 
tikima. Apie veikalą sunku kalbėti pirmiausia dėl to, kad išliko tik fragmentai: vienų 
nuomone, trečioji, kitų — tik dešimtoji viso romano dalis. „Satyrikonas“ turi graikų 

romanų bruožų: veikėjai bastosi po įvairias vietas, vaizduojama audra, laivo sudu- 
žimas, yra kerėjimų, pranašingų sapnų, priesaikų, grasinimų, bandymų užmūšti ir 
pan. Bet čia viskas apversta aukštyn kojomis. Graikų romanų veikėjai — nepap- 
rastai dori ir skaistūs, didvyrškai saugojantys savo meilę žmonės. Petronijaus romano 
herojai — du ištvirkę valkatos, kuriems nieko nėra šventa. Enkolpijus, kurio vardu 
vyksta pasakojimas, — degradavęs aristokratas: plėšikas, žmogžudys, šventvagis, su- 
vedžiotojas. Taigi Petronijaus „Satyrikonas“ skamba tarsi graikų romano parodija. Be 
to, jis turi ir kitų žanrų bruožų. Romane į prozos pasakojimą yra įterpta daug eilė- 
raščių. Manoma, kad jie atsirado Menipo satyrų įtakoje. III a. pr. m. e. gyvenęs 
kinikų filosofijos atstovas Menipas graikiškai rašė rimtai juokingas satyras, kur poe- 
zija kaitaliojama su proza. Iš Menipo Petronijus, matyt, bus pasiskolinęs formos 
elementus, bet ar jis parodijuoja Menipo satyras, ar ne, sunku pasakyti, nes kiniko 
kūrinių neišlikę. Galima tik įtarti, kad parodijuoja, nes tai pastovi Petronijaus ro- 
mano savybė. Jis parodijuoja ne tik graikų romaną, bet ir Platono „Puotą“, Luka- 
no „Farsalo mūšį“, neišlikusią Nerono poemą apie Trojos karą. Tačiau kažin ar 
literatūrinė parodija buvo Petronijaus tikslas. Čia sunku ką tikra pasakyti, aišku tik 
viena: talentingo rašytojo rankose parodija tapo negailestinga visuomenės kritikos 
priemone. 

Pirmajame mūsų eros amžiuje Romoje stiprėjo ir stengėsi įsitvirtinti impera- 
torių valdžia. Augusto pasirinkta valdymo forma — principatas — nesugrąžino res- 
publikos santvarkos, o atvedė į vienvaldystę. Žmones apėmė nusivylimas. Dar taip 
neseniai Vergilijus sukūrė Romos iškilimą šlovinantį epą „Eneidą“, o dabar, pirmojo 
amžiaus viduryje, praėjus septyniasdešimčiai metų, Lukanas rašo Romos vals- 
tybės žlugimo poemą „Farsalo mūšį“, nes visiems atrodo, jog, žlugus respublikos 
santvarkai, žlunga ir Roma. Lukanas nespėjo baigti savo epo, nes dalyvavo tame pa- 
čiame sąmoksle prieš Neroną kaip Petronijus ir žuvo. Paskutinėje, dešimtojoje poe- 
mos giesmėje jis maldauja Fortūną, davusią žmonėms valdovą, duoti ir jėgų kovai 
su tuo valdovu. Taigi imperatoriaus valdžia pirmajame amžiuje susiduria su opo- 
zicija, kuri nebuvo nei nuosekli, nei gerai organizuota, nei labai aktyvi, tačiau impe- 
ratoriai vis tiek jos bijojo ir trėmė bei žudė senosios aristokratijos atstovus. Opozi- 
cijos poeto Lukano teoretikas buvo Seneka, tuo metu labai populiarios stoikų filo- 
sofijos atstovas. Senekos nuomone, vergai yra tokie pat žmonės kaip ir laisvieji, visuo- 
menės pripažintos vertybės — turtas ir valdžia — nėra gėris, vienintelis žmogaus 
vertės matas — dorybė. Ir Seneka, ir Lukanas buvo vadinamojo „naujojo stiliaus“, 
kuriam būdinga patetinė dvasia ir retorinės išraiškos priemonės, kūrėjai. 

Petronijus opozicijos idėjas reiškė kitaip. Jo romane viešpatauja pikta satyra. 
„Satyrikonas“ susideda iš trijų dalių: įvykiai iki Trimalchiono puotos, Trimalchiono 
puota ir įvykiai po Trimalchiono puotos. Visose trijose dalyse Petronijus piešia niūrų 
pasaulio vaizdą. Niekas nesidomi filosofija ir literatūra, iškalba paskendo tuščiažo- 
džiavime. Oratoriai, neturėdami filosofinio išsilavinimo ir filologinio išprusimo, pilsto 
iš tuščio į kiaurą. Įstatymai bejėgiai prieš pinigų galią, teismai paperkami, 0 pir- 
mosios dalies pabaigoje aprašytos orgijos rodo visišką moralės žlugimą. Trimalchiono 
puotos epizode vaizduojamas atleistinių, imperatoriaus pagalbininkų kovoje su se- 
natu, pasaulis. Trimalchiono puotos aprašymas galėjo romėnams priminti Platono 
dialogą „Puota“, dar labiau padidindamas kandžios satyros įspūdį. Platono dialoge 
vašinasi dvasios aristokratai, o Petronijaus aprašytoje puotoje — dvasios elgetos. 
Pirmiesiems rūpi filosofiniai pašnekesiai, antriesiems — pikantiškų valgių kalnai. 
Puotos šeimininkas Trimalchionas bando dėtis eruditu, bet painioja Medėją su Ka- 

sandra, Hanibalą su kažkokiu Trojos karo dalyviu. Trimalchiono svečių galvosena 
primityvi, sąmojis storžieviškas, kalba paprasta, bet vaizdinga. Jie pasakoja šiurpius 
atsitikimus, apkalba gyvus ir mirusius pažįstamus, skundžiasi kainomis ir nederliais, 
laukia mėgstamiausios pramogos — gladiatorių varžybų, to Žmogaus žudymo reginio, 
kurį taip smerkia savo veikaluose Seneka. Petronijus sarkastiškai tyčiojasi iš riboto 
atleistinių intelekto, jų vergavimo turtui, prasto skonio, žemos moralės ir kartu pab- 
rėžia, kad jie — didelė jėga. Juk visi jie buvo vergai, bet nepaprastu atkaklumu bei 
apsukrumu įgijo laisvę ir turtą. Jie pradėjo nuo nieko ir dabar didžiuojasi savo 
sugebėjimais, iš aukšto žiūrėdami į gimusius laisvus, atlaidžiai šaipydamiesi iš re- 
toriaus Agamemnono arba tiesiai į akis drėbdami Askiltui: „Ko juokiesi, avine?“ 
(LVII). Jie stengiasi pabrėžti savo nemokšiškumą: „Aš nesimokiau geometrijos, 
kritikos ir kitokių niekų, bet pažįstu raides ant akmenų, moku skaičiuoti pinigus 
ir svorio procentus“ (LVIII); „paliko trisdešimt milijonų sestercijų ir niekad nebuvo 


jokio filosofo mokinys“ (LXXI). : 
Trečiojoje romano dalyje pasirodo naujas personažas — poetas Eumolpas, kurį 


žmonės apmėto akmenimis, nes nekenčia poetų. Eumolpas deklamuoja dvi ilgas poe- 
mas ir keletą trumpų eilėraščių. Eiliuoti „Satyrikono“ intarpai paprastai yra įman- 
traus stiliaus ir rimto turinio, bet, supami antipoetiško konteksto, dažnai kelia ko- 
mišką efektą. Apskritai mokytų žmonių kalbai būdingi „naujojo stiliaus“ elementai: 
sušukimai, klausimai, painūs ir sudėtingi posakiai. Palikimo ieškotojų miestą Krotoną 
Petronijus piešia fantastinio grotesko priemonėmis: „...visus žmones, kuriuos tik 
Krotone sutiksite, galima suskirstyti į dvi grupes: vieni ruošiasi palikti didelį turtą, 
kiti tyko palikimo. Šiame mieste niekas neaugina vaikų, kadangi tas, kuris turi savus 
turto paveldėtojus, nėra kviečiamas nei į puotas, nei spektaklius ir, atstumtas nuo 
visų pramogų, gyvena užsislėpęs tarp paprastų žmonių“ (CXVI). 

Romano pabaiga neišliko, ir neaišku, ar Petronijus tokiam supuvusiam ir juodam 
pasauliui siūlo kokią nors išeitį, tačiau nuosekli satyrinė linija ir opozicinė veikalo 
dvasia matyti ir iš fragmentų. 

Pasyvus priešinimasis imperatorių režimui buvo būdingas ne tik aristokratų 
luomui, bet ir Žemesniesiems I a. romėnų visuomenės sluoksniams. Idėjinė opozicijos 
atrama ir čia buvo stoicizmas. Su kinikų teiginiais sumišusias stoikų idėjas liaudžiai 
skelbė gatvės filosofai pamokslininkai, jos atsispindi ir romėnų pasakėtininko Fedro 
kūryboje. 

Fedras buvo iš Makedonijos kilęs vergas, paleistas į laisvę Augusto. Jis gimė 
20— 15 m. pr. m. e., o mirė šeštajame mūsų eros dešimtmetyje. Fedras mokėsi Romoje 
ir laikė save romėnu. Pirmajame amžiuje Roma buvo ne tiktai politinis, bet ir kultūrinis 
aplink Viduržemio jūrą išsidėsčiusių valstybių centras. Graikijoje literatūrinis gyvenimas 
tuo metu vos ruseno. Romėnai buvo įvaldę visus graikų žanrus, išskyrus pasakėčią. 
Fedras ėmėsi jos. Savo pasakėčiomis jis buvo užsitraukęs imperatoriaus Tiberijaus 
favorito Sejano neapykantą, bet, Sejanui žuvus, pavojus jam nebegrėsė. 

Graikijoje pasakėčia buvo siejama su Ezopo vardu. „Ezopo pasakėčia“ reiškė ne 
tiek pasakėčios priklausomybę Ezopui, kiek žanrą. Fedras daug kartų mini Ezopo 
vardą. Pirmoje knygoje jis sakosi eilėmis perkuriąs Ezopo pasakėčias, o paskui darosi 
savarankiškesnis ir penktojoje knygoje pareiškia Ezopo vardą minįs „dėl svorio“. Iš 
Ezopo Fedras pasiskolina maždaug trečdalį siužetų. Kitus ima iš savo laikų pasako- 
jimų ir anekdotų arba sukuria pats. 

Ar Ezopas iš tiesų gyveno, ar jis pramanytas pasakėčių kūrėjas, nėra aišku. Patys 
graikai niekada neabejojo Ezopo, kaip ir Homero, egzistavimu. Pasakėčia Graikijoje 

susiformavo VIII— VI a. pr. m. e., audringų liaudies kovų dėl demokratinės santvarkos 
laikotarpiu. Pasakėčia buvo kovojančių masių ginklas: ji skleidė idėjas, kurių nebuvo 
galima pasakyti tiesiai. Šio ginklo kalviu legenda padarė Ezopą. Vieni pasakojo, kad 
Ezopas gyveno VI a. pr. m.e. ir buvo vienas iš septynių išminčių ar bent su jais bendravo, 
kad jis drąsiai sekė savo pasakėčias liaudies susirinkimams ir karaliams, vargšams ir 
turtingiesiems. Kiti pabrėždavo, kad Ezopas buvo iš Frygijos kilęs vergas, vergavęs 
kažkokiam filosofui Ksantui, daug kartų pasirodė esąs išmintingesnis už savo šeimininką 
ir galų gale buvo paleistas į laisvę. Ezopas pasakėčių neužrašinėjo, jos sklido iš lūpų 
į lūpas, žmonės jas pasakojo, kiekvienas perkurdamas savaip. Trumpai tariant, tai buvo 
žodinė kūryba. Demokratijai nugalėjus, maištinga pasakėčių dvasia pasidarė neberei- 
kalinga. Dabar jas retkarčiais naudoja graikų poetai, rašytojai, filosofai: Pasakėčios 
šmėsčioja Hesiodo, Archilocho, Stesichoro, Herodoto ir net tragikų Sofoklio ir Euripido 
kūryboje. Ypač jos tinka komedijai, jas panaudoja Aristofanas. Pasakėčios nesibaido 
ir filosofai Demokritas, Sokratas. Bet dažniausiai ji aptinkama mokykloje. Apie 300 m. 
pr. m. e. Demetrijus Falernietis surinko ir užrašė Ezopo pasakėčias. Skaitydami 
pasakėčias, vaikai mokėsi gramatikos, argumentacijos meno ir gyvenimo išminties. 
Suaugusieji taip pat mėgo pasakėčias. Vėliau Ezopo pasakėčių rinkinys daug kartų 
buvo perrašinėjamas. Atskiri rinkiniai skyrėsi sudėtimi ir žodynu, nes kiekvienas per- 
rašinėtojas suvokė, jog tai — folkloras, ir jautėsi turįs teisę redaguoti. Iš II a. rinkinių 
buvo sudarytas vadinamasis pagrindinis Ezopo pasakėčių rinkinys, iš kurio paimtos 
ir šiame tome pateikiamos pasakėčios. Jis parašytas pirmųjų mūsų eros amžių graikų 
šnekamąja kalba. Tai trumpi kūrinėliai su moralu, dar kartą susumuojančiu ir paaiš- 
kinančiu ne taip nuovokiam skaitytojui pasakėčios idėją. Šioms pasakėčioms būdingos 
pastovios formulės: „Pasakėčia rodo, kad...“, „Taip atsitinka ir...“, „O aš nelaimin- 
gas(a)!“. Svarbiausios Ezopo pasakėčių temos tokios: pasaulyje viešpatauja blogis, 
likimas permainingas, regimybė apgaulinga, aistros pražūtingos. Todėl reikia pasitikėti 
tik pačiu savimi ir savo darbu, atsikratyti aistrų, draugus rinktis atsargiai, jiems atsi- 
mokėti dėkingumu, bet pačiam jo nelaukti, apsišarvuoti kantrybe, mokytis iš savo ir kitų 
klaidų, 0 jei užgrius nelaimė, guostis, kad ji ištinka ne vien tave. 

Taigi Ezopo pasakėčios visą laiką buvo pusiau žodinės kūrybos žanras. Literatūroje 
pasirodančios pasakėčios paprastai įsiterpdavo į kito žanro kūrinį, atlikdamos pavyzdžio 
vaidmenį. Romoje pasakėčias buvo galima sutikti Enijaus ir ypač Horacijaus veikaluose, 
bet ir čia, kaip ir graikų literatūroje, jos neturėjo savarankiško žanro savybių. Fedras 
padarė pasakėčią savarankišku literatūros žanru. Formuodamas šį žanrą, Fedras orien- 
tuojasi į filosofiją. Labiausiai jį domina ne vaizdingas pasakojimas, o mintis. Jis pasa- 
koja aiškiai, atmeta šalutinius motyvus ir detales, stengiasi kalbėti trumpai, pasakėčią 
užbaigia logiškai. Fedro pasakėčių stilius sausas, be jokių puošmenų — moralisto 
stilius. Pasakėčios moralą Fedras įdeda ne tik į tradicinių personažų, bet ir į istorinių 
ir legendinių asmenų lūpas: Simonido, Sokrato, Ezopo. Tokio pobūdžio pasakėčių 
Ezopo rinkinyje nėra. Moralas kartais užima didelę pasakėčios dalį („Žebenkštis ir 
pelės“, „Mėsininkas ir beždžionė“, „Lapė ir aktoriaus kaukė“ ), susilieja su pasakojimu 
ir sunkiai atskiriamas („Ezopas ir plepūnas“, „Gaidys ir perlas“, „Eunuchas nedo- 
rėliui“). Fedras mato pasaulyje blogį ir pasiryžęs su juo kovoti. Pasakėčia leidžia jam 
perkeltine prasme pasakyti tai, ko neįmanoma pasakyti tiesiai. Daugelis Fedro pasakėčių 
liečia socialines ir politines problemas. Imperatorių keitimąsi valstybėje komentuoja 
pasakėčia „Asilas ir senas piemuo“: „Valdžia valstybėj pasikeičia retkarčiais, / Bet 
vargšui vis tas pat, tik pono vardas skiriasi“. Kova dėl valdžios aukštuosiuose visuo- 
menės sluoksniuose paliečia ir prastuomenę: „Varguoliai kenčia, kai didžiūnai pešasi“ 

(„Varlės, išsigandusios jaučių peštynių“). Pasakėčia „Vilkas ir šuo“ kalba apie 
laisvės saldumą ir vergijos kartėlį: „Be laisvės nenorėčiau aš nė karaliaut“. Romėnai 
galėjo pritaikyti savo laikams ir pasakėčią „Varlės, prašančios karaliaus“, kur rąsto 
įvaizdis priminė princepsą Augustą, o hidros — vienvaldį imperatorių. Pasakėčioje 
„Bitės ir tranai, vapsvos teisiami“ pirmą kartą antikinėje literatūroje nuskamba mintis, 
kad darbo vaisiai turi priklausyti tiems, kurie dirba. 

Tarp socialinio turinio pasakėčių Fedras įterpia ir pramoginio pobūdžio kūrinėlių. 
Šį poelgį jis motyvuoja pasakėčioje „Žaidžiantis Ezopas“: „Atokvėpis toks leidžia 
sielai pailsėt“. Skaitytojui pateikiami anekdotai apie staiga nuplikusį vyrą, apie kurpių 
gydytoją, apie Tiberijų. Pasakojimą apie Efeso našlę randame ir Petronijaus „Saty- 
rikone“, ir Fedro pasakėčiose. Matyt, jis buvo populiarus visuose sluoksniuose. Fedro 
pasakėčios skirtos ne elitui, o masėms. Jos sklido tarp neturtingų žemdirbių, amati- 
ninkų, prekybininkų, kareivių ir žemesniųjų karininkų, kanceliarijų valdininkų. Jose 
atsispindi plebėjiškai modifikuotos stoicizmo idėjos: engiamųjų užtarimas, užuojauta 
vergams ir vergovės pripažinimas, kultas likimo, kuriam niekas, net dievai, negalį pasi- 
priešinti. 

Vėliau ir aristokratų, ir liaudies stoicizmas pamažu neteko karingos dvasios ir 
antrajame amžiuje iš opozicijos virto idėjine monarchijos atrama. Imperatorių valdžia 
laikėsi tvirtai, ją rėmė visi gyventojų sluoksniai, respublikos idėjos buvo seniai pa- 
mirštos. Roma gyveno paskutinį ramų savo istorijos amžių. Jau dygo ir krizės daigai: 
vergų darbo neproduktyvumas, smulkių savininkų nusigyvenimas, separatinės provin- 
cijų nuotaikos, bet jie dar buvo silpni, Romos imperija dar spindėjo savo didybe. Eko- 
nominis ir kultūrinis klestėjimas dabar apima ir provincijas, Italija pradeda nebetekti 
reikšmės. Vėl atgyja literatūra graikų kalba, labai madingas pasidaro iškalbos menas, 
iš „naujojo stiliaus“ išaugęs retoriškumas smelkiasi į visus žanrus. Juo persisunkęs ir 
Apulėjaus romanas „„Metamorfozės“. 

Apulėjus gimė 124 ar 125 m. Afrikos mieste Madauroje turtingo valdininko 
šeimoje ir turėjo sąlygas mokytis. Ypač domėjosi filosofija ir retorika. Filosofijos 
žinias gilino Atėnuąse, apkeliavo daugelį Rytų miestų. Romoje užsiiminėjo advokato 
veikla, vėliau grįžo į Afriką ir apsigyveno Kartaginoje. Ten buvo labai gerbiamas kaip 
oratorius ir mokytas vyras: dar gyvam jam kartaginiečiai pastatė dvi statulas. Apulėjus 
rašė ir graikiškai, ir lotyniškai. Jis sakosi išbandęs visas mūzas, mat kūrė ir eilėraščius, ir 
kalbas, rašė istorijos ir mokslo veikalus (apie žuvis, medžius, žemės ūkį, mediciną, 
astronomiją, aritmetiką, muziką). Išliko tik lotyniški veikalai: „Apologija“, „Floridės“ 
(nežinia kieno išrinktos įvairių kalbų ištraukos), romanas „Metamorfozės“ ir trys filo- 
sofiniai traktatai: „Apie Platoną ir jo mokymą“, „Apie Sokrato dievybę“, „Apie pasaulį“. 

Romanas „Metamorfozės“ buvo parašytas, matyt, šeštajame II a. dešimtmetyje. 
Žodis „metamorfozė“ reiškia „pavirtimas“. Romane pasakojama, kaip pagrindinis veikė- 
jas Lucijus pavirto asilu. Todėl vėliau romanui buvo sugalvotas pavadinimas „Aukso 
asilas“ (epitetas „aukso“ reiškė „nuostabusis, puikusis“ ). 

„Aukso asilas“ turi kai kurių graikų romanų bruožų: nuotykiai, plėšikai, įsimylėjėlių 
išsiskyrimas ir susitikimas (Charitė ir Tlepolemas, Psichė ir Kupidonas). Bet Apulėjus 
rėmėsi ir kita literatūrine tradicija. II a. pr. m. e. Mileto rašytojas Aristidas buvo leidęs 
graikų kalba smagių meilės istorijų rinkinį, kuris iki mūsų laikų neišliko. Aristidas, 
matyt, temas ir siužetus rinkosi iš folkloro. Apulėjus galbūt pasiskolino iš Aristido kai 
kuriuos formos ir stiliaus dalykus, bet „Aukso asilas“ nėra meilės novelių rinkinys. Apu- 
lėjus pasakoja, kaip pagrindinis herojus jaunuolis Lucijus su reikalais atvyksta į Graiki- 
jos sritį Tesaliją, visados garsėjusią burtais. Lucijus nepaprastai domisi visokiais stebuk- 

lais ir magiškais dalykais ir, būdamas nepaprastai smalsus, įsigeidžia pavirsti paukščiu. 
Deja, burtininkės tarnaitė sumaišo tepalus, ir Lucijus pavirsta asilu. Eidamas iš rankų į 
rankas, jis pradeda savo klajones ir kančias. „Vienintelė atgaiva tokiose kančiose buvo 
mano įgimtas smalsumas, nes niekas manęs nesivaržydavo, man esant visi laisvai kalbė- 
davo ir darydavo, kas patinka“ (IX, 13). Ir Lucijus pasakoja, ką girdėjęs ir matęs. 
Skaitytojai išgirsta graudžią istoriją apie karštą ir ištikimą Charitės ir Tlepolemo meilę, 
herojišką pasaką apie Psichę, juokingus pasakojimus apie meilužį, palikusį sandalus, ir 
meilužį statinėje, laimingai pasibaigusį Fedros ir Hipolito istorijos variantą ir tragišką 
atsitikimą apie tris brolius, norėjusius padėti vargšui — iš viso keliolika novelių. Svarbią 
vietą romane užima novelė apie Psichę ir Kupidoną. Ši novelė turi folkloro bruožų. Ji 
prasideda kaip daugelis pasakų: „Vienoje valstybėje gyveno karalius ir karalienė. Jie 
turėjo tris labai gražias dukteris“ (IV, 28). Iš folkloro atkeliavusi ir pagrindinė siužeto 
linija: karalaitė išteka už nematomo vyro (žvėries arba pabaisos) , seserų įkalbėta ir savo 
smalsumo vedama jį pamato (arba sudegina kailį), dėl to turi kentėti daug vargų, kol 
vyrą susigrąžina. Lietuvių tautosakoje Apulėjaus pasektos pasakos giminaitė būtų 
pasaka apie baltąjį vilką. Kaip ir kitų pasakų herojė, Psichė turi atlikti tris sunkius 
darbus. Taigi novelė apie Psichę pirmiausia yra pasaka apie gerą ir gražią, uolią ir 
darbščią, stipriai mylinčią savo vyrą moterį. Jos štikimos meilės ir kančių motyvas šiek 
tiek siejasi ir su graikų romano tradicine siužeto linija. Tačiau, įdėdamas romano vidury- 
je šią gana ilgą istoriją, Apulėjus, matyt, turėjo ir kitų tikslų. Psichė ir Lucijus yra tarsi 
antrininkai: abu patenka į vargą per savo smalsumą, abu didelių kančių kaina pelno 
moralinį apsivalymą ir palaimą. Apulėjus laikė save platoniku, ir gali būti, kad Psichės 
(gr. psychė — siela) vargai ir klajonės yra sielos klaidžiojimo, kentėjimo ir sudievėjimo 
(kad prilygtų Kupidonui, Psichė novelėje padaroma deive) metafora. 

Apulėjaus romane veikia žemųjų sluoksnių atstovai: asilas patenka į plėšikų, pieme- 
nų, malūnininko, prekybininko, daržininko, kareivio, kepėjo ir virėjo rankas. Tai 
paprasti Žmoneliai, jų kalba liaudiška, bet monologai surašyti pagal visas iškalbos 
taisykles. Skaitant atrodo, kad visi jie išėję aukštuosius retorikos mokslus. Ne veltui 
romano autorius buvo pagarsėjęs kalbėtojas. Kartais asilo sutiktus žmones Apulėjus 
vaizduoja piktai ir kandžiai, kaip Sirijos deivės žynius, bet taip pasitaiko retai. Satyros 
jo romane mažai, čia dažniau skamba humoras ir ironija. „Dievai, įtraukti į Mūzų 
sąrašus!“ (VI, 23) — kreipiasi Jupiteris, sušaukęs dievus. Romėnams tai turėjo atrodyti 
juokinga, nes priminė kreipimąsi į senatorius: patres conscripti (įtrauktieji į senatorių 
sąrašus). Humoristiškai atrodo skelbiama Psichės, tarsi kokios pabėgusios vergės, paieš- 
ka ir Veneros, nesutinkančios su sūnaus vedybomis, romėnų teisės normomis moty- 
vuota argumentacija: „Ši santuoka nelygi, sudaryta kažkur užmiesty, be liudininkų, be 
tėvų sutikimo, todėl jos negalima laikyti teisėta“ (VI, 9). 

Stebuklais prasidėjęs romanas ir baigiasi stebuklu. Pačiame jaunystės žydėjime 
nuslydusį į malonumų vergiją ir už nelemtą smalsumą susilaukusį žiauraus atpildo 
Lucijų išgelbsti deivė Izidė. Ši, pasak Apulėjaus, įvairiose šalyse įvairiais vardais vadina- 
ma deivė romane vaizduojama kaip visų gamtos jėgų valdovė: „Tu suki žemės ratą, 
uždegi saulę, valdai pasaulį, laikai pamynusi Tartarą. Į tavo šauksmą atsiliepia žvaigždės, 
tau panorėjus grįžta metų laikai, tavim džiaugiasi dievai, tau tarnauja gamtos stichijos. 
Tau paliepus pučia vėjai, susitelkia debesys, sudygsta pasėliai, auga daigai“. Atvirtęs į 
žmogų, Lucijus tampa Izidės kulto pašvęstuoju ir priartėja prie gamtos jėgų paslapčių. 

Antrojo amžiaus retorikos dvasia juntama ir Longo romane „Dafnis ir Chlojė“. Kas 
buvo tas Longas ir kada jis gyveno, žinių nėra. Kadangi šio romano veikėjai iškalbos 
meną išmano nė kiek ne prasčiau už Apulėjaus miestelėnus ir valstiečius, reikia manyti, 

kad jo autorius gyveno ne anksčiau kaip II a., kai retorika buvo pasiekusi neregėtas 
viršūnes. Kai kurie mokslininkai nukelia Longą net į V a., bet dažniausiai „Dafnio ir 
Chlojės“ autorius laikomas keliasdešimčia metų vyresniu už Apulėjų ir teigiama, kad jis 
gyvenęs II a. pabaigoje ar III a. pradžioje. „Dafnis ir Chlojė“ nėra visai tipiškas graikų 
romanas, o skiriasi nuo kitų pirmiausia tuo, kad tai — bukolinis romanas. Jo pagrindi- 
niai veikėjai yra piemenys (gr. bukolos — piemuo). Taigi Longas, matyt, remiasi Teo- 
krito, III a. pr. m. e. poeto, rašiusio bukolines idilijas, tradicija. Čia nėra būtino graikų 
romanui elemento — kelionės ir su ja susijusių nuotykių. Veiksmas vyksta vienoje 
vietoje — Lesbo saloje. Autorių labiausiai domina tikrų gamtos vaikų — Dafnio ir 
Chlojės meilė. Tiesa, atiduodamas duoklę žanrui, jis įdeda ir plėšikų, ir laivo sudužimo 
epizodus, bet jie nesudaro tokios nuotykių grandinės, kokia paprastai būdinga graikų 
romanui. Longo romanas skiriasi nuo kitų ir bandymais atskleisti meilės jausmo užuo- 
mazgos psichologiją. Štai Chlojė pamilo Dafnį, bet dar pati nesuvokia savo jausmo: 
„Ir vėl pasirodė jai Dafnis, pučiantis dūdelę, gražus, ir ji vėl pamanė, kad to gražumo 
šaltinis yra dūdelės garsai. Todėl, kai jis baigė pūsti, paėmė iš jo dūdelę, kad ir pati pasi- 
darytų tokia graži“ (I, 13). 

Romano veikėjai nėra individualizuoti, individualizuotos tik tam tikros veikėjų 
grupės: Dafnio ir Chlojės globėjai — darbštūs ir taupūs, miestelėnai — išlepę, patogumų 
mėgėjai, o kai kurie ir visai sugedę. Longas neišryškina socialinių skirtumų, stengiasi 
nudailinti visus kampus ir sukurti gražų, idilišką pasaulį. Piktadariai, nelaimės, vargai 
pasirodo ir išnyksta nepalikdami pėdsakų, neįstengdami suardyti harmonijos. Tik dori 
ir dievoti Dafnis ir Chlojė gyvena šiame gražiame ir jaukiame pasaulyje pastoviai. Jie 
jaučia harmoningą ryšį su gamtos jėgomis bei dievybėmis ir susilaukia iš jų pagalbos. 
Nimfos ir net galingasis, gamtos gyvybines jėgas simbolizuojantis Panas, pusiau ožys, 
pusiau Žmogus, savo išvaizda paneigiantis ribą tarp gyvūnijos pasaulio ir Žmogaus, 
saugo, padeda ir gelbsti jaunuosius herojus. Atradę tikruosius tėvus ir sužinoję apie savo 
aukštą kilmę, Dafnis ir Chlojė atsisako miesto dirbtinumo bei prabangos ir pasilieka 
kalnuose. Tiesa, vien gyvenimas kaime nepadaro žmogaus doro. Kaime gyveno ir nedo- 
rėlis Chlojės gerbėjas Dorkonas. Lenkimasis gamtai ir kaimo dievų garbinimas, saikingi 
poreikiai, kuklumas ir naivumas duoti ne kiekvienam. Jie prieinami tik tokios taurios 
sielos Žmonėms, kokie yra Dafnis ir Chlojė. 

Viduramžiai ir ankstyvasis renesansas labiau domėjosi antikine literatūra lotynų 
kalba, todėl Longo romanas buvo užmirštas. Tačiau vėliau, kai pasirodė jo vertimai į 
naująsias kalbas, baroko ir ypač klasicizmo laikotarpiu, Longo sukurto idealaus pasaulio 
grožis įkvėpė daugelį pastoralinio pobūdžio muzikos, dramos, poezijos kūrinių. Apskritai 
„Dafnis ir Chlojė“ visą laiką buvo populiariausias antikinis romanas. Mes, XX a. pabai- 
gos žmonės, esame išlepinti didelių prozos veikalų su sudėtingomis psichologinėmis 
kolizijomis, plačiomis istorijos ir buities panoramomis, slėpiningų pasąmonės reiškinių 
vaizdavimu, šalia kurių Longo romanas iš pirmo žvilgsnio gali pasirodyti primityvus. 
Tačiau įsigilinę su nuostaba pamatome, kad jo puslapiai skelbia didelę išmintį: pasaulis 
yra gražus, jei žmogus nėra godus turto, jei jis geros širdies, jei myli gyvulius ir žmones, 
augalus ir šaltinius kaip savo brolius ir suvokia, kad ne gamtos jėgos turi jam tarnauti, o 
jis privalo laikytis amžinųjų pasaulio dėsnių. Tuomet paaiškėja, kad vienas iš paskutinių - 
jų antikos kūrinių — romanas „Dafnis ir Chlojė“ turi nesenstančių vertybių, reikšmingų 
idėjų, o melodramatiškai skambantys retoriški veikėjų monologai ir ritmiški, kartais iš 
rimuotų sakinių susidedantys periodai dera prie patetinio grožėjimosi pasauliu nuo- 
taikos. 

Į šį tomą įdėti veikalai lietuviškai prabyla nebe pirmą kartą. Pirmiausia į Lietuvą 

atkeliavo antikinė pasakėčia. Prieš du šimtus aštuoniasdešimt metų Jonas Šulcas išvertė 
ir Karaliaučiuje 1706 m. išleido dešimtį Ezopo pasakėčių. XIX a. Ezopo pasakėčių 
rinkinį išleidžia L. Rėza (1824), o Fedro — S. Daukantas (1846), išvertęs romėnų 
pasakėtininko kūrinius ne šešiapėdžiu jambu, o proza. Vertėjai pasirinko demokratišką 
pasakėčios žanrą dėl per amžius sukauptos Žmonių patirties, socialinės nelygybės ir 
priespaudos motyvų, dėl paprastumo ir trumpumo. Šie vertimai tiko ir suaugusiems, ir 
mažiems. Kaip skaitinius prie 1842 m. išleistos „Abėcėlės“ Daukantas prideda keletą 
išverstų Ezopo ir Fedro pasakėčių. Taigi kaip ir prieš du tūkstančius metų Graikijoje, 
antikinė pasakėčia mokė lietuvių vaikus rašto ir sekė, pasak Daukanto, „pamokslą, kaip 
sviete elgties, kaip doru ir išmintingu pastoti“. 1936 m. Ezopo pasakėčias vertė Karolis 
Vairas, o 1965 m. didžiąją jų dalį pateikė L. Valkūnas. 

Su antikiniais romanais lietuvių skaitytojai susipažino gerokai vėliau, tik XX a. 
viduryje. Anksčiausiai (1949) buvo išleistas Apulėjaus „Aukso asilas“, išverstas C. Ja- 
kaičio. Šeštojo dešimtmečio pabaigoje pamečiui pasirodė trys L. Valkūno versti graikų 
romanai: Longo „Dafnis ir Chlojė“ (1958), Charitono „Chairėjas ir Kalirojė“ (1959) ir 
Heliodoro „Etiopiniai pasakojimai“ (1960). 1984 m. buvo išleistas J. Dumčiaus verstas 
Petronijaus „Satyrikonas“. Taigi lietuvių kalba turime beveik visus antikinius roma- 
nus. 


DALIA DILYTĖ 

PAAIŠKINIMAI 


LONGAS 
Dafnis ir Chlojė 


' stadijas — senovės graikų ilgio matas, lygus 177,6 m. 

Ž Dafnis — mitinio Sicilijos piemens, patyrusio daug kančių, vardas. Šį, kaip ir kai 
kuriuos kitus vardus (Filetą, Amarilidę, Titirą, Chromį, Klearistę) Longas pasisko- 
lino iš Teokrito. 

3 kreivosios fleitos (gr. auloi plagioi).— Aulas — pučiamasis muzikos instrumentas, 
panašus į fleitą arba klarnetą; „kreivoji fleita“ būdavo pučiama iš šono arba per tam 
tikrą kreivą pūstuką. 

* dūdelė (gr. syrinx, kilm. syringos) — seniausias pučiamasis instrumentas, sudarytas 
iš kelių nevienodo ilgio nendrinių vamzdelių. 

> Chlojė — bendrinis daiktavardis „chlojė“ reiškia „žaluma, jauna lapija“. 

9 „mane išmaitino ožka kaip ir Dzeusą.— Mitas pasakoja, kad Dzeusas augo Kretos 

saloje, kur nimfos maitino jį ožkos Amaltėjos pienu. 

„„mėtydavo į vienas kitą obuolius...— Mėtymosi obuoliais paprotį mini ne vienas 

antikos rašytojas. Obuolys simbolizavo meilę. 

Š Pitija (gr. pitys — pinija) — mergaitė, kurią mylėjo Panas, paversta pušimi. 

* „tyriečiai lengvu kariečių laiveliu..— Tyras — Finikijos miestas; Karija — sritis 

Mažosios Azijos pietiniame pajūryje. 

'0 „daugelis jūros vietų... vadinamos Karvių takais.— Bosforas (gr. bosporos — 
karvių brasta) — graikiškas sąsiaurio pavadinimas. Taip buvo vadinami du sąsiau- 
riai: vienas, jungiąs Juodąją ir Marmuro jūras, kitas — Juodąją ir Azovo jūras. 

'" Po Dorkono laidotuvių... Dafnį nuplovė.— Po laidotuvių visi jų dalyviai turėjo 
apsiplauti, nes buvo manoma, jog prisilietimas prie mirusiojo suteršia žmogų. 

!2 Pitija — žr. 8 paaišk. 

'3 Echo (gr. čcho — aidas) — aido personifikacija. Mitą apie Echo žr. III, 23. 

"* metimniečiai — Metimnos, miesto Lesbo salos šiaurėje, gyventojai. 

!5 „padėję maldautojų šakeles...-+ Maldautojai, kreipdamiesi į dievus ar susirinkimą, 
laikydavo rankose alyvų arba lauro šakeles. 

I9 „„Siringė, kuria mes dabar griežiame...— Žr. 4 paaišk. 

!" „per Skitijos sniegą.— Skitija senovės graikams atrodė nepaprasto šalčio bei sniego 
kraštas. 

'8 „užėjo baisus šaltis...— Tokia šalta žiema Lesbo saloje, matyt, yra autoriaus fanta- 
zijos vaisius. 

5 „vis aiškiau minėjo Itiją.— Pasak mito, Itijas buvo Proknės ir Trakijos karaliaus 
Terėjo sūnus. Terėjas, jėga paėmęs Proknės seserį Filomelę, susilaukė keršto: Proknė 

su Filomele nužudė Itiją ir jo mėsa pavalgydino Terėją. Persekiojamas seseris Dzeu- 
sas, jų prašymu, pavertė paukščiais: Filomelę kregžde, o Proknę lakštingala, ir toji 
nuo to laiko gailiai šaukianti sūnų: „Iti! Iti!“ 

?0 horos — metų laikų deivės. 

?! „anas buvo karvių piemuo...— Turimas galvoje Trojos karaliaus sūnus Paris, kuris, 
auginamas savo tėvo tarno, ganė bandas Idos kalne. Kilus ginčui tarp Heros, Atėnės ir 
Afroditės, kuri iš jų gražiausia, Dzeusas teisėju paskyrė Parį. Paris gražiausia pripa- 
žino Afroditę ir jai atidavė aukso obuolį. 

22 pletras — senovės graikų ilgio matas, lygus 29,6 m. 

?3 Semelė — Tėbų karaliaus Kadmo duktė, kurią pamilęs Dzeusas pasirodė jai visoje 
savo didybėje ir ją sudegino. Mirdama Semelė pagimdė Dionisą. 

24 Ariadnė — Kretos karaliaus Minojo duktė, pagelbėjusi Tesėjui užmušti Minotaurą. 
Grįždamas namo Tesėjas paliko miegančią Ariadnę Nakso saloje, kur ją rado Dioni- 
sas ir padarė savo žmona. 

? Likurgas — Trakijos karalius, neleidęs švęsti bakchanalijų ir už tai nubaustas. 

2 Pentėjas — Tėbų karalius, priešinęsis Dioniso garbinimui. Jo motina su savo seseri- 
mis, apimtos beprotybės bakchanalijų metu, Pentėją sudraskė. 

?7 „indų nugalėjimas...— Mitai pasakoja, kad Dionisas privertęs ir tolimąją Indiją 
pripažinti jo kultą. 

28 „tirėnų pavertimas.— Pasak mito, kartą jūros plėšikai tirėnai (Tirėnija, arba Etruri- 
ja, — Italijos sritis) pagrobę Dionisą ir buvę jo paversti žuvimis. 

29 toks buvo jo vardas, nes tarnavo bėgiku...— Eudromas — graikiškai reiškia „geras 
bėgikas“. 

30 Marsijas — frygų satyras, Bakcho palydovas. Apolonas, nugalėjęs jį muzikos varžy- 
bose, nudyrė jam odą ir pakabino ant medžio. 

*! Astilas — graikiškai „asti“ reiškia „miestas“, taigi šis vardas charakterizuoja jaunuo- 
lį kaip išlepusį miestietį. 

32 parazitas — veltėdys, prisiplakęs prie turtingo žmogaus, gyvenąs jo sąskaita ir 
linksminąs jį. 

33 „toks buvo parazito vardas...— Gnatonas — dažnai komedijose sutinkamas parazito 
vardas (gr. gnathos — žandas). 

* „Apolonas tarnavo Laomedontui ir ganė bandą...— Laomedontas — Trojos kara- 
lius, Priamo tėvas. Apolonas, nubaustas Dzeuso už maištavimą, visus metus turėjo 
ganyti Laomedonto gyvulius. 

3 Anchisas — Mažosios Azijos karalius. Jį, ganantį avis Idos kalne, pamilo Afroditė ir 
pagimdė jam sūnų Enėją. 

* Branchas — Apolono numylėtinis (pasak kitų mitų, jo sūnus). 

37 Ganimedas — gražuolis Trojos karaliaus sūnus, kurį pamilo Dzeusas, pasivertęs 
ereliu pagrobė jį ir padarė vyno pilstytoju Olimpe. 

38 „choregijos ir trierarchijos prievoles atlikinėdamas.— Choregija ir trierarchija — 
garbingos visuomeninės pareigos. Choregas turėjo savo lėšomis pasamdyti ir apmoky- 
ti chorą, o trierarchas apginkluoti trierą — laivą su trimis irkluotojų eilėmis. 

3 Sūnų pavadino Filopoimenu, o dukterį Agele.— Filopoimenas graikiškai reiškia 
„piemenų mylėtojas“, Agelė — „banda“. 

PETRONIJUS 


Satyrikonas 


„„pamišimas apėmęs deklamatorius...— Enkolpijus kritikuoja savo laikų retoriką, 
virtusią tuščiomis deklamacijomis. Jų buvo dvi rūšys: kontroversijos — deklamaci- 
jos kokio nors neva gyvenimiško, o iš tikrųjų fantastiško įvykio tema (Enkolpijus 
čia duoda keletą pavyzdžių) ir svazorijos — deklamacijos, įdedamos į lūpas isto- 
riniams ar mitiniams personažams. Be to, retorikoje įsigalėjo vadinamasis azijie- 
tiškas stilius, labai pūstas, tuščiažodis, besistengiąs visokiais poezijos ir retorikos 
žibučiais imponuoti klausytojams. Jis išstūmė paprastą atišką stilių. Enkolpijus 
kritikuoja kaip tik azijietišką stilių. 

Azija — Mažoji Azija, kurioje buvo daug graikų kolonijų. Europos graikai Mažo- 
sios Azijos graikus laikydavo išlepėliais, ištižėliais ir tuščiakalbiais. Azijietiškas 
stilius šią nuomonę pateisino. 

Tukididas (V a. pr. m. e.) — graikų istorikas, Peloponeso karo aprašytojas. 
Hiperidas (IV a. pr. m. e.) — graikų oratorius. 

egiptiečiai — tai helenistiniais laikais (III—I a. pr. m. e.) Egipte gyvenę graikai. 
Tada Aleksandrija savo kultūra konkuravo su Atėnais. 

Gajus Lucilijus (Gaius Lucilius, II a. pr. m. e.) — romėnų satyros pradininkas, 
labai greitai kurdavęs eiles. 

Lakedaimonas — Graikijos sritis su centru Sparta. Senovėje buvo garsus griežtai 
disciplinuotas spartiečių gyvenimo būdas. 

Meonija — šalis Mažosios Azijos vakariniame pakraštyje. Kai kas iš ten kildino 
Homerą. 

„„žodžius, vertus pieriečių.— Pierija — sritis Makedonijoje, į šiaurę nuo Olimpo, 
laikoma mūzų tėvyne. Todėl mūzos ir vadinamos pierietėmis. 

„Jeigu tu — Lukrecija, tai aš būsiu Tarkvinijus“.— Lukrecija — Tarkvinijaus 
Kolatino žmona, nusižudžiusi, kai ją išniekino paskutiniojo Romos karaliaus Tarkvi- 
nijaus Išdidžiojo sūnus Sekstas Tarkvinijus. Palyginimas netikslus. 

interdiktas — pretoriaus įsakymas pradėti bylą dėl ginčijamo daikto. 

kinikai — graikų filosofų mokykla, kurios atstovai smerkė pasiturintį gyvenimą; 
tai elgetaują filosofai (basi, su krepšiu). 

Raitelio darbas teisme...— Petronijaus laikais dalis romėnų teisėjų buvo iš raitelių 
luomo. 

„aukojimo apeigas priešais olą.— Čia kalbama apie auką Priapui, derlingumo 
dievui. Jį garbindavo ištvirkę žmonės. Jo kulto apeigos iš dalies buvo slaptos. 
„„gūlų žiemos šaltis...— Romėnams atrodė, kad Galijos žiemos labai šaltos. 
kinedas — ištvirkėlis, viešai paleistuvaująs. 

falernas — vynas iš Falerno srities Kampanijoje, labai garsus senovėje. 
triklinijus — romėnų valgomasis kambarys, puotų salė. 

embasikoitas (gr.) — dviprasmis žodis. 1. Kinedas; 2. gurkšnis prieš miegą arba 
tam tikra taurė. 

„manoji Junona...— Buvo tikima, kad kiekviena moteris turi savo globėją Junoną. 
Atėjo trečioji diena, lauktoji puotos diena...— Nuo čia prasideda geriausiai išlikęs 
veikalo epizodas — Trimalchiono puota. 

Menelajas — retorikos mokyklos viršininko Agamemnono pavaduotojas. 

lektika — dengti neštuvai. 

23 Lenatas — kažkoks turtuolis. 

24 rykščių ryšuliai ir kirviai — romėnų valdžios simbolis. 

2 Augusto sevirai — šešių vyrų kolegija, kuri Italijos provincijos miestuose rūpin- 
davosi imperatoriaus kultu. 

6 „Tyro purpuro...— Purpuriniai drabužiai tais laikais buvo labai brangūs. Purpurą 
geriausiai gamindavo Finikijos miesto Tyro gyventojai. 

27 Kai pagaliau sugulėme prie stalo...— Romėnai puotaudavo prie stalo ne sėdėdami, 
o gulėdami gultuose, kurie stovėjo iš trijų stalo pusių. Kiekvienoje pusėje būdavo 
po tris vietas. 

* Aleksandrijos vergai...— Šie vergai buvo labai vertinami — apskritai Romoje 
tada buvo jaučiama helenistinio Egipto įtaka. 

2 „nulietas iš Korinto bronzos.— Korinto bronza Romoje buvo labai paplitusi. 

Lucijus Opimijus (Lucius Opimius) — romėnų konsulas 121 m. pr. m. e. 

31 „vergas atnešė sidabrinį žmogaus skeletą.— Žmogaus skeleto statulėlės — mir- 

ties simbolio — atnešimas į puotos stalą buvo senovės egiptiečių paprotys. 

Orkas — požemio pasaulis arba jo valdovas. 

„„virš Šaulio — oklopeta.— Žodžio oclopeta reikšmė neaiški. 

Marsijas — satyras, dievo Dioniso palydovas. 

3 tuo pačiu žodžiu ir pašaukia pjaustytoją, ir įsako jam pjaustyti.— Lotyniškai 
„karpe“ gali būti ir vardo Karpus vienaskaitos šauksmininkas, ir veiksmažodžio 
„karpo“ liepiamoji nuosaka. 

* genijus — paskiro žmogaus dievas, globojąs žmogų nuo jo gimimo iki mirties. 

Vyrai prisiekdavo savo genijum (vergai — savo pono genijum), moterys — Junona. 

Inkubonas — mitinė būtybė, sauganti lobius ir parodanti, kur yra lobis, tam, kas 

nutraukdavęs jos kepurę. 

3 Vergilijus, Eneida, II, 44. 

* Hiparchas (II a. pr. m. e.) — graikų astronomas. Aratas (III a. pr. m. e.) — graikų 

poetas, parašęs astronominę poemą. 

Bromijus, Lijėjus, Euhijus — Dioniso epitetai. 

*! aš turiu laisvą tėvą.— Romoje Dionisas buvo vadinamas Liber pater (laisvasis 

tėvas). Iš čia Trimalchiono, buvusio vergo, sąmojis. 

„žaisti pirštais.— Žaidimas pirštais: vienas žaidėjas akimirksnį parodo ranką, 

kurios vieni pirštai ištiesti, o kiti sulenkti; kitas turi atspėti, kokie pirštai buvo 

ištiesti. 

“ Iš kurio dešimtuko... — Vergai būdavo skirstomi į dešimtukus. 

** Taracina — miestelis pietiniame Lacijuje. 

* „kaip jam kiklopas su žnyplėmis nykštį išsuko.— Trimalchionas nežino ieisgijss 
ne kiklopas Uliksui (Odisėjui) išsuko nykštį, o Uliksas kiklopui išdegino vienintelę 
akį. 

** Kumai — miestas Kampanijoje. Sibilė — mitinė pranašė, gyvenusi Kumuose. 

* Kai buvo paimtas Ilionas, Hanibalas...— Trimalchionas nukelia Hanibalą, garsų 
kartaginiečių vadą (II a. pr. m. e.) į mitinius Trojos (Iliono) karo laikus. 

* „„Dedalas uždaro Niobę į Trojos arklį. — Trimalchionas maišo mitus. Nei Dedalas, 

nei Niobė neturėjo nieko bendro su Trojos karu. 

Hermeras ir Petraitas — gladiatoriai. 

*0 kordakas — nepadorus šokis. 

31 „Madeija perimadeija“ — šių graikiškų žodžių reikšmė neaiški. Galbūt jais paly- 
dėdavo gestus sirai šokėjai. 

Bajai — garsus romėnų kurortas netoli nuo Neapolio. 

Publilijus Siras (Publilius Syrus, I a.pr. m. e.) — mimų (vienaveiksmių liaudiškų 
dramų) rašytojas. 

numidų vištos — perlinės vištos. 

„vergas skelbė laimėjimus.— Laimėjimų skelbimas remiasi prasminėm asociacijom 
ir garsų sąskambiu. Pvz, persicus — persikas, perreco — pjauti; muraena — 
murena, mus — pelė, rana — varlė. 

„Jabiau norėjau tapti romėnų piliečiu negu likti pavaldiniu.— Atleistiniai vergai 
iškart tapdavo romėnų piliečiais, o karaliai, pavaldūs Romai, nebuvo laikomi jos 
piliečiais. 


" „išpirkau laisvėn savo sugulovę.— Vergo žmona buvo laikoma tik sugulove, todėl 


atleistinis turėdavo ją išpirkti, kad ji taptų jo teisėta Žmona. 

Ar čia tau saturnalijos? Ar gruodžio mėnesis? — Saturnalijų metu, gruodžio 
mėnesį, vergai puotaudavo kartu su laisvaisiais. 

Kada gi užsimokėjai savo dvidešimtąją? — Paleidžiamas į laisvę vergas turėdavo 
sumokėti dvidešimtąją dalį savo vertės (arba sumokėdavo šeimininkas). 

Atana — deivė Atėnė. 

Okuponas — Merkurijus. 

„kiek patikimas šis geležinis žiedas.— Skolinantis pinigų reikėjo duoti užstatą. 
Gyveno du broliai — Diomedas ir Ganimedas...— Trimalchionas vėl maišo mitinius 
herojus ir įvykius. 

„„Ajantas pamišo...— Ajantas — Telamono sūnus, graikų herojus Trojos kare. 
Kai po Achilo mirties jo ginklai buvo atiduoti Uliksui (Odisėjui), apimtas beprotybės 
Ajantas išpjovė gyvulių kaimenę, įsivaizduodamas, kad žudo graikų kariuomenės 
vadus. 

„šis, taip religingai patiektas valgis, turi būti šventas.— Šafrano vanduo buvo 
naudojamas religinėse apeigose. 

Augustas — imperatorių titulas. 


Kerdonas — „pelno teikėjas“, Felicionas — „laimingasis“, Lukronas — „pelninin- 
kas“. 
„Šitai pasakęs...“ — Dažna frazė Vergilijaus „Eneidoje“ ir Lucilijaus fragmen- 
tuose. 


„4ki penktojo kelio stulpo.— T.y. penkis tūkstančius žingsnių. 

kapadokas — Kapadokijos, vidurinės Mažosios Azijos srities, gyventojas; iš ten 
graikai, o vėliau ir romėnai gaudavo daug vergų. 

Apeletas — garsus graikų aktorius, nužudytas Kaligulos laikais. 

Palamedas — Eubojos karaliaus Nauplijo sūnus, kuris per Trojos karą buvo Odi- 
sėjo apšmeižtas išdavyste ir nužudytas. 

Vergilijus, Eneida, V, I. 

Norikas — sritis į pietus nuo Dunojaus, garsėjusi puikia geležimi. 

„žaliųjų šalininkas.— Senovės Romoje per važiuotojų lenktynes cirke lenktyni- 
ninkai susiskirstydavo į dvi partijas: vienų vežikai dėvėjo žalius drabužius — tai 
buvo žaliųjų partija, o kiti raudonus — raudonųjų partija. 

„„Romos dekurijose.— Turimos galvoje smulkių valstybės tarnautojų dekurijos 
(„dešimtukai“). 

Ir tu.— Praeivio, skaitančio užrašą antkapyje, atsakymas. 

Menekratas — Nerono laikų muzikas ir dainininkas. 

„perkėlė žiedą nuo kairės rankos ant dešinės...— Žiedo permovimas buvo laikomas 
magišku veiksmu, apsaugančiu nuo gaisro. 

„sau į užantį nespjauna.— Prietaras spjauti sau į užantį reiškė atsiginti nelaimės. 
Jis paskyrė mane paveldėtoju kartu su Cezariu...— Bijodami, kad imperatorius 
nekonfiskuotų turto, romėnai testamente dalį turto užrašydavo imperatoriui. 
Skauras — žymios romėnų giminės vardas. 

„„tėbietiškos dvikovos scena...— Tėbų karaliaus Edipo sūnūs Eteoklis ir Polineikas, 
susikovę dėl valdžios, abu žuvo dvikovoje. 

Zeuksidas (V a. pr. m. e.) — garsus graikų dailininkas, kilęs iš Pietų Italijos, 
kūręs daugiausia Atėnuose. 

Protogenas — žymus graikų dailininkas, kilęs iš Karijos miesto Kauno, kūręs apie 
300 m. pr. m. e. 

Apelio kūrinį, kurį graikai vadina „Vienablauzde deive“ ...— Apelis — Žymiausias 
graikų dailininkas, gyvenęs Aleksandro Makedoniečio laikais. Jo kūrinys „Viena- 
blauzdė deivė“, matyt, vaizdavo Artemidę, besivejančią žvėris. 

Idos berniukas — Ganimedas. Žr. „Dafnio ir Chlojės“ 37 paaišk. 

„„Hilas bandė atstumti įžūliąją najadę.— Hilas — gražus jaunuolis, lydėjęs Herkulį 
argonautų žygyje. Kai jis nuėjo prie šaltinio pasemti Herkuliui vandens, šaltinio 
nimfos najadės susižavėjo jaunuoliu ir įsitraukė į vandenį. 

„„Apolonas keikė savo žudikiškas rankas ir lyrą... puošė ką tik pražydusia gėle.— 
Apolonas pamilo Hiacintą, gražų jaunuolį spartietį, bet žaisdamas disku netyčia jį 
užmušė. Iš Hiacinto kraujo išaugo gėlė. 

Likurgas — žiaurus Trakijos valdovas. 

Eudoksas (IV a. pr. m. e.) — astronomas ir matematikas, kilęs iš Knido. 
Chrisipas (III a. pr. m. e.) — kilikietis, vienas iš stoikų mokyklos pagrindėjų. 

Delo dievas — Apolonas. 

Sinonas — apsimetėlis graikas, paskelbęs, jog graikai išplaukė namo, ir taip apga- 
vęs trojiečius. 

Tenedas — salelė netoli nuo Trojos krantų; čia graikų laivynas palaukė nakties ir 
vėl grįžo į Troją. 

Febė — mėnulis. 

Sirtis — įlanka Šiaurės Afrikoje. 

„kaip kadaise Uliksas po avinu.— Uliksas (Odisėjas) ištrūko iš kiklopo urvo 
prisirišęs po avinu. 

Trojos herojus — Paris, pagrobęs Atrėjo sūnaus Menelajo žmoną Eleną, dėl ko 
prasidėjo Trojos karas. 

„Medėja su brolio krauju... kovoja.— Kolchidės karaliaus duktė Medėja, pamilusi 
argonautą Jasoną, nužudė savo brolį, kad tik pabėgtų su Jasonu. 

„Už Febą ir jo sesę.— Febo (Apolono) sesuo — Diana. 

Vergilijus, Eneida, IV, 34. 

Vergilijus, Eneida, IV, 38. 

Krotonas — didelis graikų miestas pietinės Italijos rytų pakrantėje. 

Dievų motina — Kibelė, kurios kultas buvo paplitęs Romoje. 

Horacijus, Odės, III, I, 1. 

„abiejų žvaigždžių apkeliaujamus plotus.— Abiem žvaigždėm poetas vadina užte- 
kančią ir nusileidžiančią saulę. Tad jis nori pasakyti, kad romėnai valdė Rytų ir 
Vakarų kraštus. 

serai.— Taip buvo vadinami kiniečiai. 

„„Amonas Afrikoj aidi...— Čia turima omeny egiptiečių dievo Amono šventykla. 
Lukrinas — ežeras Kampanijoje, netoli nuo Bajų kurorto. 

„vandenys Fasio paukščių savųjų neteko.— Fasis — upė Kolchidėje. Jos pakran- 
tėse veisėsi fazanai. 

Šėlstama Marso lauke...— Marso lauke prie Romos vykdavo liaudies susirinkimai. 
Markas Porcijus Katonas Jaunesnysis (Marcus Porcius Cato Minor, g. 92 m. pr. 
m. e.) — konservatyvus respublikonas, Cezario priešas, nusižudęs 46 m. po pralai- 
mėto mūšio, pagarsėjęs dorovingumu ir teisingumu. 

Enija — karo deivė. 

Partai priglaudė Krasą, o Libijoj ilsis Didysis, Julijus savo krauju... Romą ap- 
šlakstė.— Čia suminėti pirmojo triumvirato nariai: Krasas, žuvęs 53 m. kovoje su 
partais, Pompėjus, pramintas Didžiuoju, žuvęs Egipte (Libija čia reiškia apskritai 
Šiaurės Afriką), ir Julijus Cezaris, kuris, nugalėjęs Pompėjų, tapo vieninteliu Romos 
valdovu, bet po kelerių metų sąmokslininkų respublikonų buvo nužudytas. 
Dikarchidė — senasis Kampanijos miesto Puteolų vardas. Partenopė — senasis 
Neapolio vardas. 

Ditis — mirusiųjų karalystės valdovas. 

Tisifonė — keršto deivė, viena iš trijų furijų. 

Lucijus Kornelijus Sula (Lucius Cornelius Sulla) — Romos diktatorius (I a. pr. 
m. e.). 

„regiu Fili pus... lavonais nuklotus, laužus Tesalijoj rūkstant, iberų genties kapiny- 
ną.— Ties Filipais (miestas Makedonijoje) 42 m. pr. m. e. Oktaviano ir Antonijaus 
kariuomenė sumušė respublikonų kariuomenę. Tesalijoje ties Farsalo miestu 48 m. 
pr. m. e. Cezaris sumušė Pompėjaus kariuomenę. Iberijoje (Ispanija) buvo kovo- 
jama pilietinių karų metu. 

„Jibiškus... urvus girdžiu bevaitojant.— Cezario sumuštas Pompėjus pabėgo į 
Egiptą ir čia buvo nužudytas. 

Akcijaus jūrą, karius, kurie bijo strėlių Apolono.— Akcijus — kyšulys vakarinėje 
Graikijoje, ties kuriuo 31 m. pr. m. e. Oktaviano laivynas sumušė Antonijaus ir 
Kleopatros laivyną. Tame kyšulyje buvo Apolono šventykla. 

Portmėjus — Charonas. 

„įšsigando jis brolio...— Jupiteris buvo Dičio brolis. 

Kintija — mėnulio deivė Artemidė, gimusi Delo saloje ant Kinto kalno. 
Hesperija — Vakarų kraštas (Italija ir aplinkinės šalys). 

Saturno žemė — Italija, kurios mitiniu valdovu senovės laikais buvęs dievas 
Saturnas. 

Reiną nudažęs krauju...— Reino upė tada skyrė romėnų valdas nuo germanų. 
Galams, grasinusiems vėl Kapitolijui...— Apie 390 m. pr. m. e. galai iš Šiaurės 
Italijos nužygiavo iki Romos ir užėmė miestą, bet neįstengė paimti pilies Kapito- 
lijaus kalne. 

Delfų paukštis — Delfų dievo Apolono paukštis, varnas. 

Amfitriono sunus — Herkulis, išlaisvinęs Kaukazo kalnuose prikaustytą Prome- 
tėją. 

Ponto pabaisa, kelius prie... Hidaspo atvėręs... uola, į kurią sudužo laivas piratų.— 
Pompėjus anksčiau buvo nugalėjęs Ponto (Juodosios jūros pakraštyje susikūrusios 
valstybės) karalių, apvalęs jūras nuo piratų. Hidaspas — upė Indijoje. Iš tiesų Pom- 
pėjus nebuvo iki jos nuėjęs. 

Jo triumfų trijų...— Pompėjus gavo tris triumfus už pergales Afrikoje, Ispanijoje 
ir Ponte. 

Erebas — požemio karalystės tamsos dievas. 

Erinija ir Megera — keršto deivės, Belona — karo deivė. 

Dionė — Okeano duktė, Veneros motina, čia — pati Venera. 

Kilenės vaikas — Merkurijus, gimęs ant Kilenės kalno Arkadijoje. 

Tirinto dievas — Herkulis. 

Marcelas, Kurionas, Lentulas — pilietinio karo dalyviai. 

Epidamnas — Ilyrijos pajūrio miestas, ties kuriuo vyko susirėmimai tarp Cezario 
ir Pompėjaus kariuomenių. 

Polienas.— Šiuo vardu Krotone pasivadino Enkolpijus. 

„Ji peršoka pirmąsias keturiolika žiūrovų eilių nuo orchestros.— Pagal 67 m. 
pr. m. e. išleistą įstatymą raiteliai gavo teisę sėdėti pirmosiose keturiolika eilių už 
orchestros, kur buvo vietos senatorių luomui. 

Paras — viena iš Kikladų salų, garsėjusi marmuru. 

Reiktų... tau ragais pasipuošti... kaktą arba po gulbės pūkais plaukus paslėpti ži- 
lus! — Jupiteris, pamilęs finikiečių karaliaus Agenoro dukterį Europą, pagrobė ją 
pasivertęs į jautį; Spartos karaliaus žmonai Ledai jis pasirodė kaip gulbinas. 
Danajė — gražuolė Argo karaliaus Akrisijo duktė, tėvo uždaryta bokšte, pas kurią 
Jupiteris nusileido auksiniu lietumi. 

„aš nesu Apolono duktė, ir mano motina savo meilės valandą... negalėjo sutu- 
rėti... šviesulio.— Kirkė „Odisėjoje“ buvo burtininkė, saulės dievo duktė. Jos motina 
Persė, Okeano duktė, savo glėbyje sulaikydavusi saulės dievą. 

Plg. Iliada, XIV, 346 eil. ir toliau. 

Alkibiadas (V a. pr. m. e.) — Atėnų karvedys ir politinis veikėjas, filosofo Sokrato 
mokinys. 

Dafnė — lauras. Pagal mitą upės dievo Penėjo duktė Dafnė buvo paversta lauru. 
Proknė — kregždė. Mitas pasakoja, kad Atėnų karaliaus Pandiono duktė Proknė 
buvo paversta kregžde. 

Juk ir Uliksas ginčijasi su savo širdimi.— Žr. Odisėja, XX, 17. 

Katonai.— Romos cenzoriaus Marko Porcijaus Katono Vyresniojo (234—149 m. 
pr. m. e.) vardas čia pavartotas kaip per daug griežtų dorybės saugotojų bendrinis 
vardas. 

„„maldavau man priešišką dievybę.— Enkolpijus eilėraščiu kreipiasi į užsirūstinusį 
dievą Priapą. 

Hipepai — Lydijos miestelis. 

Hirkanija — sritis Irano plokščiakalnyje. 

Hekalė — Atikos senutė, priėmusi ir pavaišinusi herojų Tesėją. Ją aprašė helenis- 
tinių laikų poetas Kalimachas, Bato sūnus. 

„atkeršijau partiesdamas žąsiną negyvą ant žemės. — Galams užėmus (apie 390 m. 
pr. m. e.) Romos miestą ir naktį bandant slaptai įsiveržti į Kapitolijaus pilį, ten 
buvusios žąsys sukėlė triukšmą ir taip išgelbėjo Romą nuo pražūties. Todėl nuo to 
laiko Kapitolijuje buvo laikomos žąsys kaip šventos. Autorius gražiai pasijuokia iš 
žąsų garbinimo provincijoje. 

„„paukščiai Stimfalo į dangų spruko, kai Herkulis privertė juos...— Stimfalas — 
ežeras ir miestas Arkadijoje. Ten gyveno baisūs mitiniai paukščiai, kurie žudydavo 
žmones. Juos visus išnaikino Herkulis. 

159 harpijos... suteršę nuodais Finėjui paruoštą valgį.— Kai tik Trakijos karaliui 
Finėjui būdavo padedamas valgis ant stalo, tuoj atlėkusios harpijos jį suteršdavo 
dvokiančiu skysčiu. 

160 Danajė — žr. 145 paaišk. 

'6! Kvintas Antistijus Labeonas (Ouintus Antistius Labeo) — Augusto laikų teisi- 
ninkas. Servijus Sulpicijus Rufas (Servius Sulpicius Rufus) — Cicerono draugas, 
garsus civilinės teisės Žinovas. 

192 Jeigu Paris, įsiaistrinusių deivių teisėjas...— žr. 99 paaišk. bei „Dafnio ir Chlo- 

jės“ 21 paaišk. 

„argietės varomas pykčio, skliautą dangaus ant pečių Tirinto dievas pakėlė.— 

Tirinto dievas — Herkulis, persekiojamas Junonos (argietės). Titanas Atlantas 

padėjo Herkuliui pavogti obuolius iš hesperidžių sodo, o tuo metu Herkulis vietoj 

jo laikė dangaus skliautą. 

'64 Pyktį Junonos pajuto Pelijas..— Pelijas — Tesalijos miesto Jolko karalius. Jis 
užrūstino Junoną (Herą), pasiuntęs jos globojamą Jasoną pargabenti iš Kolchidės 
aukso vilnos. Jasonas parsivežė Medėją, kuri ir nužudė Peliją, prikalbėjusi jo 
dukteris sukapoti ir išvirti savo tėvą — taip jis atjaunėsiąs. 

'6 Laomedontas net nenorėdamas griebėsi ginklo.— Laomedontas — Trojos kara- 
lius, užpykdęs Poseidoną ir Apoloną. Kai jis atsisakė duoti Herkuliui užmokestį už 
dukters Hesionės išgelbėjimą, Herkulis užpuolė Troją ir užmušė Laomedontą. 

166 Telefas turėjo dvigubą pyktį patirti.— Telefas — Misijos karalius. Jis užpykdė 
Bakchą ir buvo sužeistas Achilo. 

67 „„Helesponto dievo Priapo.— Miestas Lampsakas prie Helesponto buvo svarbi 
Priapo kulto vieta. 

168 „dosniau apdovanotas negu Protesilajas.— Protesilajas — pirmasis graikų herojus, 

žuvęs prie Trojos. Jo žmona Laodamija išprašė dievų atgaivinti trims valandoms jos 

vyrą ir pati mirė jo glėbyje. 

„saguntiečiai, Hanibalo apgulti.— Saguntas — Ispanijos miestas, kurį Hanibalas 

užkariavo 219 m. pr. m. e. 

|'0 Tą patį darė ir peteliečiai..— Petelija — Ispanijos miestas, kuris buvo apgultas 
Hanibalo. 

'"! Numancija — Ispanijos miestas, kurį 133 m. pr. m. e. užėmė Scipionas Afrikietis. 

Parengė JONAS DUMČIUS 


APULĖJUS 
Metamorfozės, arba Aukso asilas 
II, 17; VII, 21, 23; VIII, 26; X, 20, 21, 22 — vertė J. Mažiulienė. 


! Štai aš miletietišku būdu...— Miletietiškais pasakojimais buvo vadinami meilės ir 
avantiūristiniai pasakojimai. Tokių pasakojimų rinkinį sudarė graikų rašytojas 
Aristidas Miletietis (II a. pr. m. e.). 

* Himetas — nedidelis kalnas į pietryčius nuo Atėnų. Efiros Istmas — Korinto są- 
siauris. Tenaras — Peloponeso pusiasalio kyšulys į pietus nuo Spartos. 

3 „Atikos kalbą...— t.y. graikų kalbą. 


439 





* į Lacijaus sostinę...— t.y. į Romą. 

? Margasis portikas — portikas Atėnuose, išpuoštas graikų dailininko Polignoto 

(V a. pr. m. e.) sienine tapyba. 

Eginos sala — sala Sarono įlankoje, į pietvakarius nuo Atėnų. 

Larisa — Tesalijos miestas. 

„abiejų Etiopijų gyventojus...— Senovėje Etiopija buvo įsivaizduojama kaip pasa- 

kiška šalis, nusidriekusi į vakarus ir rytus iki Žemės pakraščių ir perskirta į dvi 

dalis Nilo upės. 

antichtonai — kito pusrutulio gyventojai. 

'9 Medėja... dukterį kartu su pačiu seniu... sudegino...— Pasak mito, Medėja, padėjusi 
Jasonui pagrobti aukso vilną, kartu su juo pabėgo į Graikiją. Kai Jasonas susimanė 
vesti Korinto valdovo Kreonto dukterį, tas pareikalavo išvaryti Medėją. Tada Medė- 
ja, išsiprašiusi vienos dienos, įvykdė savo kerštą — pasiuntė kaip dovaną nuoduose 
išmirkytus drabužius ir vainiką Kreonto dukteriai, taip pražudydama ir ją, ir jos 
tėvą. 

"| „apie trečią nakties sargybą...— Romėnai naktį dalijo į keturias sargybas (nuo 
šešių valandų vakaro iki šešių ryto). 

'2 Endimionas — pasak mito, gražus jaunuolis, kurį pamilusi mėnulio deivė Luna 
(Selenė) užmigdė amžinu miegu. 

!3 „Kalipsė, gudraus Ulikso apleista.— Nimfa Kalipsė, įsimylėjusi Uliksą (Odisė- 
ją), septynerius metus laikė jį savo saloje. Tiesa, Uliksas paliko salą ne slapčiomis, 
o padedamas pačios Kalipsės, kuri pakluso dievų valiai. 

4 „„Tesėju, kuris neatsisakė apsistoti... Hekalės namelyje.— Neturtinga senutė Hekalė 

svetingai priėmė graikų herojų Tesėją, kai tas ėjo kovoti su Maratono jaučiu. 

numas — romėnų piniginis vienetas, lygus sestercijui arba ketvirtadaliui denaro. 

'9 „apie patį valdytoją. — Turimas omeny Achajos provincijos (taip buvo vadinama 
Romos pajungta Graikija) romėnų vietininkas. Jo rezidencija buvo Korinte. 

17 „elniu paverstas Akteonas.— Pasak mito, medžiotoją Akteoną, kuris pamatė 
Dianą, nuogą besimaudančią, deivė už bausmę pavertė į elnią ir jį sudraskė jo 
paties šunys. 

Iš „nepatiks net savo Vulkanui.— Negražus, šlubas ugnies dievas Vulkanas buvo 

Veneros vyras. 

Liberis — vienas iš vyno dievo Dioniso vardų. 

*0 Averno ežeras — ežeras Italijoje. Romėnai tikėjo, kad šalia jo yra įėjimas į požemio 

karalystę. 

„„garsiosios provincijos...— Turima omeny Achajos provincija. 

Linkėjas — argonautų žygio dalyvis, kurio žvilgsnis perverdavęs žemę ir vandenį. 

Argas — šimtaakis milžinas, kuris, Heros palieptas, saugojo paverstą į karvę Ijo. 

?* Delfų dievas — Apolonas, kurio orakulas buvo Delfuose. 

Ž* Aonijos jaunuolis — Pentėjas, Tėbų miesto Beotijoje, kuri poetiškai buvo vadi- 
nama Aonija, karalius, uždraudęs švęsti bakchanalijas. Mūzos sunus pimplietis — 
mūzos Kalipsės sūnus dainius Orfėjas, gyvenęs Pimplos mieste. Ir vieną, ir kitą 
sudraskiusios bakchantės. 

* Gerionas — trikūnis ir trigalvis milžinas. Heraklis pagrobė jo karves ir užmušė jį 
kovoje. 

* Prozerpina ir Orkas — požemio pasaulio valdovai. 

Ajantas — žr. „Satyrikono“ 64 paaišk. 

28 „nugalėjo trikūnį Gerioną ar trigalvį Cerberį. — Gerionas — žr. 25 paaišk. Po- 

žemio karalystės sargą šunį Cerberį Herkulis sutramdė ir atvedė į Mikėnus. 

Epona — deivė, arklių ir asilų globėja. 

„šį medį nemokšos kaimiečiai vadina laurarože.— Laurarože čia vadinamas 
oleandras, iš tiesų nuodingas augalas. 

„siautėjama kaip laukinių Tesalijos lapitų ir kentaurų puotose.— Užuomina į mitą. 
Kentaurai — pusiau Žmonės, pusiau arkliai, — pasigėrę lapitų genties vado Peiri- 
tojo vestuvėse, norėjo pagrobti nuotaką ir kitas moteris. Taip kilęs mūšis tarp 
lapitų ir kentaurų. 

Lamachas — graikiškai „kariautojas“. Reikšminiai ir toliau minimi plėšikų vardai: 
Alkimas — „narsuolis“, Trasileonas — „drąsus kaip liūtas“. 

Atrakidė — lapito Atrako duktė Hipodamija, kurios vestuves išardė kentaurų ir 
lapidų mūšis (žr. 31 paaišk.). Protesilajas — Filako miesto Tesalijoje karalius, 
išvykęs į Trojos karą tuoj po savo vestuvių ir pirmasis žuvęs šiame kare. 

Pafas — pajūrio miestas Kipro saloje. Knidas — pajūrio miestas Mažojoje Azi- 
joje. Kitera — sala pietinėje Peloponeso pakrantėje ties Lakonikos įlanka. Šiose 
vietose buvo Žymiausios Veneros šventyklos. 

šventosios pagalvėlės — pagalvėlės, ant kurių aukojimo metu buvo pastatomi 
dievų atvaizdai. 

„tasai piemuo... suteikė man pirmenybę prieš kitas didžiąsias deives...— Turimas 
omeny Paris. Žr. „Dafnio ir Chlojės“ 21 paaišk. Junona atitinka graikų Herą, 
Minerva — Atėnę, Venera — Afroditę. 

„savo sūnų, tą sparnuotą padaužą.— Veneros sūnus — meilės dievas Kupidonas, 
arba Amūras (atitinkąs graikų Erotą). „Kupido“ — lotyniškai „aistra“, „amor“ — 
„Meilė“. 

Psichė — graikiškai „siela“. 

Portūnas — uostų ir prieplaukų dievas. Salacija — audringos jūros deivė. Pale- 
monas — Atamanto ir Ino sūnus, jūros dievas. 

tritonai — jūros dievybės, pusiau žmonės, pusiau Žuvys. 

Mileto dievas — Apolonas, kurio vienas iš orakulų buvo Didimų miestelyje netoli 
Mileto. 

furijos — čia Psichę kamuojančio dvasinio skausmo simbolis. 

horos — metų laikų deivės. 

Ir net savo patėvio...— Kupidono patėviu Venera vadina savo mylimąjį karo dievą 
Marsą, o ne teisėtą vyrą Vulkaną. 

„vardan... pintinių šventųjų paslapčių.— Per žemdirbystės deivei Cererai skirtas 
šventes šventi jos kulto daiktai buvo moterų nešiojami pintinėse. 

„vardan... derlingų Sicilijos vagų.— Sicilija buvo laikoma Cereros gimtine ir ten 
deivė buvo ypatingai garbinama. 

„„vardan grobiko vežimo ir žemės kalėjimo, vardan tamsių Prozerpinos vestuvių 
požemiuose ir šviesaus... sugrįžimo.— Užuominos į mitą apie Cereros dukterį Pro- 
zerpiną, kurią pagrobė Plutonas ir išsivežė vežimu į savo požemio karalystę. Kai 
Cererai gedint žemė tapo bevaisė, Jupiteris leido Prozerpinai sugrįžti ir du treč- 
dalius metų gyventi su motina. 

Eleusinas — miestelis netoli Atėnų, Cererai skirtų misterijų centras. 

Jupiterio sesuo ir žmona — Junona. Toliau vardijamos šios deivės kulto vietos. 
Inachas — upė rytų Peloponese, Argolidėje, kurios didžiausias miestas buvo Argas. 
„„Rytai garbina kaip Zigiją, o visi Vakarai vadina Lucina.— Zigijos vardu Junona 
buvo garbinama kaip santuokos deivė, Lucinos vardu — kaip gimdymo globėja. 

Arkadieti brolau...— Pasak mito, Merkurijus gimė Arkadijoje, Kilenės kalne. 
„„Už Murcijos stulpų.— Romoje tarp Aventino ir Palatino kalvų, Murcijos slėnyje, 
buvo Didysis cirkas, kuriame vykdavo žirgų lenktynės (iš čia stulpai, kuriuos 
turėdavo apvažiuoti vežimai). Už cirko stovėjo Veneros šventykla (Murcija — 
Veneros epitetas), šalia jos rinkdavosi prostitutės. 

„malonios muzikos kūrėja, žalioji nendrė.— Iš nendrės buvo daromos švilpynės. 
Kokitas — mirusiųjų pasaulio upė. 

„„frygą vyno pilstytoją.— Turimas galvoje Ganimedas, kurį pagrobę Jupiterio 
ereliai (pasak kitų mitų, pats Jupiteris). Žr. „Dafnio ir Chlojės“ 37 paaišk. 
Ditis — požemio karalystės dievas. 

trigalvis milžiniškas ir baisus šuo — Cerberis. 

Julijaus įstatymas — romėnų įstatymas, nukreiptas prieš svetimoteriavimą. 
Dievai, įtraukti į Mūzų sąrašus! — Autorius juokais dievus sulygina su senato- 
riais, 0 mūzas su cenzoriais, kurių žinioje buvo senatorių sąrašai. 


*! Dirkė — Tėbų karaliaus Liko žmona, kurią Antiopės sūnūs, keršydami už jų moti- 

nos skriaudimą, pririšo prie laukinio jaučio ragų. 

Friksas — debesų deivės Nefelės ir mirtingojo Atamanto sūnus, ant auksavilnio 
avino pabėgęs nuo pamotės per jūrą į Kolchidę. Arionas — graikų poetas ir daini- 
ninkas, pasak legendos, delfino išgelbėtas nuo mirties. Europa — finikiečių kara- 
liaus duktė, kurią pagrobė jaučiu pasivertęs Jupiteris. 

Zakintas — sala Jonijos jūroje, į vakarus nuo Peloponeso. 

Akcijus — kyšulys Vidurinės Graikijos vakariniame krante. 

Trakijos karalius — Diomedas, maitinęs arklius savo svečių mėsa. Už bausmę 
Heraklis įmetė jį patį tiems arkliams suėsti. 

Belerofontas — mitinis herojus, su sparnuoto arklio Pegaso pagalba nugalėjęs 
trigalvę ugnim besispjaudančią pabaisą Chimerą ir atlikęs kitus žygius. 
„„pražuvęs... kaip Meleagras nuo įdūkusios Altėjos nuodėgulio.— Meleagras — 
daugelio graikų mitų herojus. Jam gimus apsilankė likimo deivės ir išpranašavo, kad 
Meleagras mirs, kai sudegs židinyje deganti pliauska. Altėja, Meleagro motina, 
ištraukė pliauską iš ugnies ir paslėpė ją. Tačiau po daugelio metų, kai Meleagras, 
susipykęs su motinos broliais, juos užmušė, Altėja sudegino paslėptą nuodėgulį ir 
Meleagras mirė. 

„„kaip pats jo vardas rodo.— Trasilas graikiškai reiškia „drąsus, smarkus“. 
„Pegasas... saugodamasis ugningosios Chimeros įkandimo...— Žr. 66 paaišk. 
„alsakė, kad iš Kapadokijos.— Kapadokija, sritis Mažosios Azijos pietuose, gar- 
sėjo stipriais vergais. Šauklys juokauja, tarytum pardavinėtų vergą. 

Sirijos deivė.— Šios deivės, kurios kulto centras buvo Sirijoje, vardas tiksliai 
nenustatytas. Per šventes jos garbei vykdavo orgijos, kurių metu daugelis susi- 
žeisdavo kardais, plakdavo save, net kastruodavosi. Jos žyniai taip pat buvo kast- 
ratai. Sabadijus — trakų ir frygų dievas, tapatinamas su Dionisu. Belona — 
Kapadokijos deivė, garbinama Romoje kaip karo deivė. Idos motina — Kibe- 
lė, kurios kulto vieta buvo Idos kalnas Frygijoje. Adonis — finikiečių kilmės 
dievas. Pasak mito, jis buvęs Veneros mylimasis. 

„elnę vietoj mergaitės...— Užuomina į mitą apie Ifigeniją, kuri turėjo būti 
paaukota dievams, tačiau Artemidė pakeitė mergaitę elne. 

Dievų motina — Kibelė. 

„„graikų poezijos kūrėjas... apdainavo vyrą.— Turimas omeny Homero apdainuo- 
tas Odisėjas. 

„dšsigalvojo šventvagišką vieno dievo kultą...— Čia Apulėjus tikriausiai šaiposi iš 
krikščionių. 

stadijas — graikų ilgio matas, lygus 177,6 m. 

„priežodis apie asilo žvilgsnį ir jo šešėlį. — Galimas daiktas, kad čia sumaišyti du 
priežodžiai — „dėl asilo žvilgsnio“ ir „dėl asilo šešėlio“ (t.y. dėl niekų). 

Pagal Atėnų įstatymus ir Marso teismo tvarką..— Marso teismas — tai aero- 
pagas, aukščiausiasis Atėnų teismas, kuris posėdžiaudavo ant Arėjo (romėnų 
Marso) kalvos. 

Eteoklis ir Polineikas — Tėbų karaliaus Edipo sūnūs, kurie, varžydamiesi dėl 
valdžios, užmušė vienas kitą. 

„„harpijos, kurios grobdavo Finėjo maistą.— Mitinis Trakijos karalius Finėjas 
buvo apakintas „dievų, ir harpijos — sparnuotos pabaisos moterų veiddis — 
grobdavo maistą nuo jo stalo. 

Pasifaja — Kretos karaliaus Minojo žmona, kurią dievas Poseidonas privertė įsi- 
mylėti jautį. Šios meilės vaisius buvo Minotauras — pusiau jautis, pusiau žmogus. 
„gėrimą, kurį gydytojai vadina „šventuoju“.— Kalbama, matyt, apie augalo 
čėrio (Helleborum) nuovirą, kuris buvo laikomas vaistu nuo daugybės ligų. 
pirichė — dorėnų kilmės karo šokis. 

Idos kalnas — Frygijos kalnas, kurio papėdėje buvo Troja. 

„vaizdavo frygą piemenį Parį.— Žr. 36 paaišk. 

Kastoras ir Poluksas — mitiniai dvyniai, Ledos sūnūs. 

„„pražudydamas visą savo padermę.— Užuomina į Trojos karą, pražudžiusį Trojos 
karaliaus Priamo, Pario tėvo, giminę. 

Palamedas... buvo apkaltintas išdavyste.— Palamedas — vienas iš achajų herojų 
Trojos kare. Odisėjas ir Agamemnonas, pavydėdami jam gudrumo, įmetė į jo pa- 
lapinę aukso ir suklastotą Priamo laišką, o paskui apkaltino išdavyste, ir Palamedas 
buvo užmėtytas akmenimis. 

„„Uliksas buvo pripažintas drąsesniu už didįjį Ajantą.— Žr. „Satyrikono“ 64 paaišk. 
„dieviškos išminties senio...— Turimas omeny Sokratas, apkaltintas jaunimo tvir- 
kinimu ir nuteistas mirti. 

Sarono jūra.— Taip Apulėjus vadina Sarono įlanką Egėjo jūroje. 


„šita kilni deivė...— Tai yra mėnulio deivė, kuri vėlyvosios antikos laikotarpiu 
buvo tapatinama su Izide. 
„Cerera... suradusi savo dukterį...— Žr. 47 paaišk. 


Febo sesuo — Diana, mėnulio ir medžioklės deivė, gimdyvių globėja, kurios kulto 
centras buvo Efeso miestas Mažojoje Azijoje. 

„naktiniais šauksmais gąsdinanti Prozerpina.— Prozerpina buvo tapatinama su 
Hekate, nakties vizijų ir burtų globėja. 

„trimis savo veidais...— Hekatė buvo vaizduojama triveide, tačiau galbūt čia 
užuomina į trijų deivių susiliejimą vienoje dievybėje: Selenės danguje, Dianos 
žemėje, Prozerpinos požemio karalystėje. 

vario tarškynė — sistras, Izidės kulto atributas. 


„panaši į laivelį... taurė...— Laivas buvo Izidės, jūreivių globėjos, simbolis. 


Pesinuntas — Mažosios Azijos miestas, kur buvo garbinama Kibelė, dažnai vadi- 
nama Dievų motina. 

Kekropo Minerva.— Kekropas — Atėnų įkūrėjas ir pirmasis karalius, todėl ir 
Atėnų globėja Minerva (Atėnė) vadinama jo vardu. 

'0 Diktina — Dianos, kaip medžioklės deivės, epitetas — „medžiojanti su tinklais“. 
'92 trikalbiai siciliečiai — t.y. kalbantys vietine Sicilijos tarme, graikiškai ir lotyniškai. 
'03 Belona — žr. 71 paaišk. 

'04 ramnuntietė — teisingo keršto deivė Nemesidė, kurios šventykla buvo Atikos 
mieste Ramnunte. 

„štai Belerofontas, o antai Pegasas.— Žr. 66 paaišk. 

„palmės šaką... ir Merkurijaus lazdą...— Tai dievo Anubio atributai. Anubis buvo 
tapatinamas su Merkurijum — mirusiųjų vėlių palydovu į požemio karalystę. 
Palmė egiptiečiams — astrologijos ir magijos simbolis (Anubis ir Merkurijus — 
magų globėjai). 

pastoforai — egiptiečių žyniai, religinių procesijų metu nešdavę dievų atvaizdus. 
„„Kandido vietoje man buvo sugrąžintas baltas arklys.— Lotyniškai „kandidus“ 
reiškia „baltas“. 

stola — ilgas platus drabužis. Romoje stolą paprastai nešiojo moterys. 

Augusto uostas — Ostija, romėnų uostamiestis prie Tiberio žiočių, netoli Romos. 
„pagal šventyklos vietą vadinama Lauko deivės vardu.:.— Izidės šventykla buvo 
Marso lauke. 

tirsas ir gebenės — Dioniso, tapatinamo su Ozyriu, atributai. 

Tas vardas priminė mano pasikeitimą.— „Azinus“ — lotyniškai „asilas“. 
„būsiąs atsiųstas madaurietis...— Madaura — miestas Numidijoje, Apulėjaus gim- 
tinė. Knygos pradžioje pasakotojas kildina save iš Tesalijos, matyt, kalbėdamas 
herojaus Lucijaus vardu. 

FEDRAS 


Pasakėčios 


Imperatorius ir vergas 


! Tiberijus Klaudijus Neronas Cezaris (Tiberius Claudius Nero Caesar) — antra- 
sis Romos imperatorius (14—37 m.). 

Ž Mizėnai — kyšulys ir miestas Kampanijoje, prie Bajų kurorto. 

3 Lucijus Licinijus Lukulas (Lucius Licinius Lucullus, 106—56 m. pr. m. e.) — 
žygio prieš Mitridatą dalyvis, Pompėjaus priešininkas, garsėjęs savo turtais. 

* Tuskų jūra — Tirėnų jūra. 


Apie pasitikėjimą 


? Pražuvo Hipolitas, patikėjus pamote.— Pasak mito, Tesėjo sūnus Hipolitas, atstū- 
męs jį pamilusią pamotę Fedrą, buvo jos apšmeižtas tėvui ir nužudytas. 


Parengė D. BUČIŪTĖ 

Leidykla „Vaga“, 232600, Vilnius, Lenino pr. 50 
Rinko K. Poželos spaustuvė, 233000, Kaunas, Gedimino 10 

An-143  Antikiniai romanai ir pasakėčios / Longas, Petronijus, 


Apulėjus ir kt.; Iš senosios graikų ir lot. k. vertė L. Valkūnas 
ir kt.; [Baig. str. „Paskutinieji antikinės literatūros puslapiai“, 
p. 421—429, D. Dilytės; Paaišk., p. 430—443, D. Bučiūtės ir 
J. Dumčiaus].— V.: Vaga, 1987. (Pasaul. literatūros b-ka. / 
Red. komis.: K. Ambrasas ir kt.; Kn. 8. Literatūra iki XIX a.) 


Aut.: Longas, Petronijus, Apulėjus, Ezopas, Fedras. 


Graikų romanui knygoje atstovauja Longo „Dafnis ir Chlojė“, romėnų — Petronijaus 
„Satyrikonas“ ir Apulėjaus „Metamorfozės „arba Aukso asilas“. Tome taip pat pateikiamos 
rinktinės graikų pasakėtininko Ezopo prozinės pasakėčios ir romėnų rašytojo Fedro eiliuotos 
pasakėčios. 

